
PROLOG 
1978 


Emma se uita întotdeauna la orice vas care arbora 
steagul canadian la provă. Apoi verifica numele de pe 
carenă înainte ca bătăile inimii să-i revină la normal. 

Când s-a uitat de data aceasta, inima a început să-i bată 
de două ori mai repede şi i s-au tăiat picioarele. A mai 
verificat încă o dată; nu era un nume pe care ar fi putut să-l 
uite uşor. A rămas acolo şi a urmărit cele două remorchere 
din estuar, cu fumul negru ieşindu-le pe coşuri în timp ce 
pilotau vechea şi ruginita navă către ultima sa destinaţie. 

Şi-a schimbat direcţia, dar pe când se îndrepta spre 
şantier, nu se putea opri să nu se întrebe despre 
consecinţele încercării de a afla adevărul după toţi aceşti 
ani. Desigur că ar fi fost mai uşor să se întoarcă în biroul ei 
în loc să scormonească trecutul... trecutul îndepărtat. 

Dar nu s-a întors şi, când a ajuns la şantier, Emma s-a 
îndreptat direct spre biroul şefului ca şi cum şi-ar fi efectuat 
turele ei matinale obişnuite. A intrat în vagonet şi a răsuflat 
uşurată când a văzut că Frank nu era acolo, ci doar o 
secretară care bătea la maşină. Aceasta s-a oprit când a 
văzut-o pe preşedintă. 

— Mi-e teamă că domnul Gibson nu este aici, doamnă 
Clifton. Să mă duc să-l caut? 

— Nu, nu este necesar, a zis Emma. S-a uitat pe fugă la 
harta mare de pe perete, doar ca temerile ei cele mai rele 
să fie confirmate. SS Maple Leaf fusese programată pentru 
distrugere şi treaba urma să înceapă marţi. Cel puţin aşa 
avea ceva timp să se hotărască dacă să-l anunţe pe Harry 
sau, ca Nelson, să se uite în altă parte. Dar dacă Harry afla 

că Maple Leaf sosise la cimitirul de nave şi ar întreba-o 
dacă ştiuse, nu ar fi fost în stare să-l mintă. 

— Sunt sigură că domnul Gibson va reveni în câteva 
minute, doamnă Clifton. 

— Nu te agita, nu este nimic important. Dar ai vrea să-l 
rogi să vină pe la mine când va trece pe lângă biroul meu? 

— Pot să-i spun despre ce este vorba? 

— Va şti el. 


Karin se uita pe geam la peisajul rural trecând în viteză 
pe lângă ea în timp ce trenul îşi continua drumul spre 
Truro. Dar gândurile ei erau în altă parte, încercând să 
înţeleagă moartea baronesei. 

Nu mai luase legătura cu Cynthia Forbes-Wilson de mai 
multe luni şi MI6 nu încercase s-o înlocuiască ca şefă a ei. 
Îşi pierduseră oare interesul faţă de ea? Cynthia nu-i oferise 
nimic important pentru Pengelly în ultima vreme şi 
întâlnirile lor la ceai deveniseră din ce în ce mai rare. 

Pengelly sugerase că nu va mai trece mult până ce va fi 
obligat să se întoarcă la Moscova. Nu putea fi suficient de 
curând pentru ea. Îi era silă să-l mai înşele pe Giles, 
singurul bărbat pe care-l iubise vreodată şi îi era lehamite 
să se ducă în Cornwall pretinzând că-şi vizitează tatăl. 
Pengelly nu era tatăl ei, ci tatăl ei vitreg. Il ura. Se rugase 
ca mama ei să nu se fi măritat cu el. Dar, după ce mama ei 
devenise doamna Pengelly, Karin îşi dăduse repede seama 
că ar fi putut folosi această scuză pentru a scăpa de un 
regim politic pe care-l dispreţuia mai mult decât îl 
dispreţuia pe el, dacă era posibil. Apoi îl întâlnise pe Giles 
Barrington, care făcuse totul posibil, îndrăgostindu-se de 
ea. 

Lui Karin nu-i plăcea că nu-i putea mărturisi lui Giles 
motivul adevărat pentru care îşi bea atât de des ceaiul la 
Camera Lorzilor împreună cu baroneasa. Acum, când 
Cynthia era moartă, nu mai trebuia să trăiască într-o 

minciună. Dar când Giles va descoperi adevărul, oare va 
crede că ea evadase din tirania Berlinului de Est doar 
pentru că voia să fie cu el? Oare îl minţise prea mult? 

Când trenul a ajuns la Truro, s-a rugat să fie pentru 
ultima oară. 


— De câţi ani lucrezi în companie, Frank? a întrebat 
Emma, ridicându-şi privirea de la birou. 

— De aproape patruzeci de ani, domniţă. Am lucrat cu 
tatăl dumneavoastră şi cu bunicul dumneavoastră, înainte. 

— Deci ai auzit de povestea lui Maple Leaf? 

— A fost înainte de vremea mea, domniţă, dar toţi din 
şantier o ştiu, cu toate că foarte puţini vorbesc despre ea. 

— Aş vrea să te rog ceva, Frank. Ai putea strânge un 
echipaj de încredere? 

— Am doi fraţi şi un văr care n-au lucrat decât pentru 
Barrington's. 

— Atunci trebuie să vină într-o duminică, când şantierul 
este închis. Le voi plăti dublu, în bani peşin, şi vor primi o 
primă de aceeaşi valoare peste douăsprezece luni, dar 
numai dacă nu se aude nimic despre ce au făcut în ziua 
aceea. 

— Sunteţi foarte generoasă, domniţă, a spus Frank, 
atingându-şi casca. 

— Când vor putea începe? 

— Următoarea duminică dimineaţa. Şantierul va fi închis 
până marţi, pentru că luni e sărbătoare. 

— ţi dai seama că nu m-ai întrebat ce vreau să faceţi? 

— Nu e nevoie, domniţă. Şi dacă aflăm ce căutaţi în chila 
dublă, atunci ce facem? 

— Nu vreau decât ca rămăşiţele lui Arthur Clifton să fie 
înmormântate creştineşte. 

— Şi dacă nu găsim nimic? 

— Atunci acesta va fi un secret pe care noi cinci îl vom 
lua cu noi în mormânt. 

Tatăl vitreg al lui Karin a deschis uşa din faţă a cabanei 
sale şi a întâmpinat-o cu un neobişnuit zâmbet cald. 

— Am câteva noutăţi bune pentru tine, a zis el când ea 
intra, dar voi aştepta până mai târziu. 

Oare putea fi posibil, s-a gândit Karin, ca acest coşmar să 
se fi terminat? Apoi a zărit un exemplar din The Times pe 
masa din bucătărie, deschis la pagina de necrologuri. S-a 
uitat la fotografia familiară a baronesei Forbes-Watson şi s- 
a întrebat dacă era o coincidenţă sau el îl lăsase deschis 
doar ca s-o provoace. 

La cafea nu au discutat nimic important, dar Karin nu 
putea să ignore cele trei geamantane aşezate lângă uşă, 
care însemnau o plecare iminentă. Chiar şi aşa, ea a 
devenit din ce în ce în ce mai speriată cu fiecare minut care 
trecea, în timp ce Pengelly era prea relaxat şi prietenos 
pentru gustul ei. Cum suna vechea expresie din armată: 
„demobilizare fericită”? 

— Şi acum e timpul să discutăm despre probleme mai 
serioase, a zis el, ducându-şi un deget la buze. A ieşit în hol 
şi şi-a luat paltonul cel gros din cuierul de lângă uşă. Karin 
s-a gândit s-o rupă la fugă, dar, dacă ar fi făcut-o, iar el 
avea de gând să-i spună doar că se întorcea la Moscova, 
acoperirea ei va fi demascată. A ajutat-o să-şi pună 
paltonul şi a însoţit-o afară. 

Karin a fost surprinsă când el a strâns-o tare de braţ şi 
aproape a târât-o pe strada pustie. De obicei, ea doar îl 
ţinea de braţ pentru ca oricare trecător să presupună că nu 
erau decât un tată şi fiica lui ieşiţi la plimbare, dar nu şi 
astăzi. S-a hotărât că, dacă s-ar fi întâlnit cu cineva, chiar şi 
cu bătrânul colonel, să se oprească şi să stea de vorbă, 
pentru că ştia că Pengelly nu ar îndrăzni să-şi asume vreun 
risc în faţa unui martor. La fel ca toţi spionii, el presupunea 
că toţi ceilalţi erau şi ei spioni. 

Pengelly şi-a continuat trăncăneala jovială. Acest lucru 
era atât de neobişnuit pentru felul lui de fi, încât Karin s-a 
speriat şi mai tare, iar ochii au început să-i fugă în toate 
direcţiile, dar nimeni nu era afară pe acea vreme gri, 
posomorâtă. 

Când au ajuns la marginea pădurii, Pengelly s-a uitat în 
spate, aşa cum făcea întotdeauna, să vadă dacă-i urmărea 
cineva. In cazul în care i-ar fi urmărit, s-ar fi întors şi s-ar fi 
îndreptat iar spre cabană. Dar nu şi în acea după-amiază. 

Cu toate că era abia ora patru, lumina începea deja să 
dispară şi se făcea din ce în ce mai întuneric de la un minut 
la altul. El a strâns-o şi mai tare de cot în timp ce ieşeau de 
pe drum şi intrau pe o potecă spre pădure. Vocea lui s-a 
schimbat, potrivindu-se cu aerul rece al serii. 

— Ştiu că vei fi mulţumită să auzi, Karin - el nu-i spunea 
niciodată Karin - că am fost avansat şi că mă voi întoarce în 
curând la Moscova. 

— Felicitări, tovarăşe. O meritaţi pe deplin. 

El n-a slăbit strânsoarea. 

— Deci aceasta va fi ultima noastră întâlnire, a continuat 
el. Putea oare spera ca... Dar mareşalul Koşevoi mi-a 
încredinţat o ultimă sarcină. Pengelly nu a continuat, de 
parcă ar fi vrut să-i acorde puţin timp de gândire. În timp ce 
s-au afundat mai mult în pădure, s-a făcut atât de întuneric 
încât Karin abia mai vedea la un metru în faţă. Pengelly, 
totuşi, părea să ştie exact unde merge, de parcă ar fi 
repetat fiecare pas. 

— Şeful contra-informaţiilor, a spus el, calm, a descoperit 
în cele din urmă cine era trădătorul din rândurile noastre, 
persoana care, de ani de zile, şi-a trădat patria-mamă. Am 
fost ales să-i aplic pedeapsa potrivită. 

Strânsoarea lui în sfârşit a slăbit şi el i-a dat drumul. 
Primul ei instinct a fost să fugă, dar el alesese prea bine 
locul. Un pâlc de copaci în spate, la stânga o cărare îngustă 
pe care n-ar fi reuşit să se descurce în întuneric şi, în faţa 
ei, Pengelly, care n-ar fi putut părea mai calm sau mai 
atent. 

El a scos încet un pistol din buzunarul paltonului, 
ţinându-l ameninţător într-o parte. Oare spera ca ea s-o ia 
la goană, astfel încât să aibă nevoie de mai multe gloanţe 
ca s-o omoare? Dar ea a rămas pe loc. 

— Eşti o trădătoare, a spus Pengelly, care a dăunat mai 
mult cauzei noastre decât oricare alt agent din trecut. Deci 
trebuie să mori de moartea cuvenită unui trădător. S-a uitat 
înspre puţul de mină. Eu mă voi fi întors la Moscova cu mult 
înainte ca ei să-ţi descopere cadavrul, dacă vor reuşi 
vreodată. 

Şi-a ridicat încet pistolul până ce a ajuns la nivelul ochilor 
lui Karin. Ultimul ei gând înainte ca el să tragă a fost la 
Giles. 

Sunetul unui singur glonţ a răsunat în pădure şi un stol 
de grauri a zburat sus în aer în timp ce corpul ei se 
prăbuşea la pământ. 

Numărul Şase a apăsat trăgaciul. Glonţul a ieşit din 
puşcă cu 100 de kilometri pe oră, lovind ţinta la câțiva 
centimetri în stânga omoplatului, omorând-o instantaneu. 

Al doilea glonţ s-a înfipt într-un copac, la câţiva metri de 
locul în care căzuseră ambele trupuri. După câteva 
momente, trupele de paraşutişti SAS au năvălit în tufişurile 
de lângă mina abandonată şi au înconjurat ambele corpuri. 
Ca nişte mecanici foarte bine antrenați într-o pauză de 
reparaţii de la Formula 1, fiecare şi-a îndeplinit sarcinile 
fără să discute sau să întrebe ceva. 

Numărul Unu, locotenentul care conducea unitatea, a 
luat puşca lui Pengelly şi a pus-o într-o pungă din plastic, 
iar Numărul Cinci, un doctor, a îngenuncheat lângă femeie 
şi i-a căutat pulsul: slab, dar ea trăia. Probabil leşinase 
auzind sunetul primei împuşcături şi de aceea oamenii 
aflaţi în faţa unui pluton de execuţie sunt adesea legaţi de 
un stâlp. 

Numărul Doi şi Numărul Trei, ambii caporali, au pus 
delicat femeia pe o targă şi au dus-o către o poieniţă din 
pădure la câţiva metri depărtare, unde un elicopter cu 
elicele deja pornite îi aştepta. De îndată ce targa a fost 
fixată în interior, Numărul Cinci, medicul, s-a urcat lângă 
pacientă. In clipa în care şi-a pus centura, elicopterul a 
decolat. Doctorul i-a verificat iar pulsul care era ceva mai 
puternic. 

Jos, Numărul Patru, un sergent care era campionul la box 
de categorie grea al regimentului, a luat al doilea trup şi l-a 
aruncat pe umăr, ca şi cum ar fi fost un sac cu cartofi. 
Sergentul a pornit la pas de voie, în direcţia opusă colegilor 
săi. Oricum, ştia exact unde mergea. 

După un moment, a apărut al doilea elicopter care s-a 
rotit deasupra, împrăştiind un fascicol luminos larg asupra 
zonei operaţionale. Numărul Doi şi Trei s-au întors repede 
de la activitatea lor de fixare a tărgii şi i s-au alăturat 

Numărului Şase, lunetistul, care a coborât dintr-un copac, 
cu arma pe umăr şi toţi au început să caute cele două 
cartuşe. 

Primul era înfipt în sol, la câţiva metri de locul în care 
căzuse Pengelly. Numărul Şase, care-şi continuase drumul, 
l-a localizat în câteva clipe. Cu toate că fiecare membru al 
unităţii era expert în depistarea semnelor de ricoşeuri şi a 
reziduurilor de praf de puşcă, al doilea cartuş a fost mai 
greu de găsit. Unul dintre caporali, aflat abia la a doua sa 
misiune, a ridicat mâna când l-a zărit. L-a scos din copac 
folosindu-şi cuțitul şi i l-a dat Numărului Unu, care l-a pus în 
altă pungă din plastic; un suvenir care urma să fie instalat 
la locul lui la o înmormântare fără cadavru. Misiune 
îndeplinită. 

Cei patru au trecut în fugă pe lângă vechea mină de 
cositor spre poieniţă şi au apărut exact când al doilea 
elicopter ateriza. Locotenentul a aşteptat până ce toţi 
oamenii lui s-au urcat la bord după care s-a alăturat 
pilotului în carlingă şi şi-a strâns centura. În timp ce 
elicopterul decola, a apăsat un cronometru. 

— Nouă minute, patruzeci şi trei de secunde. Acceptabil, 
a strigat el peste zgomotul elicelor - îşi asigurase 
comandantul că misiunea nu numai că va avea succes, ci şi 
că o vor îndeplini în mai puţin de zece minute. S-a uitat la 
terenul de dedesubt şi în afara câtorva urme de ghete care 
vor dispărea la următoarea ploaie, nu mai era niciun alt 
semn care să dea în vileag ce se întâmplase. Dacă vreunul 
dintre localnici văzuse cele două elicoptere îndreptându-se 
în direcţii diferite, nu le-ar fi acordat nicio atenţie. La urma- 
urmei, centrul RAF din Bodmin era doar la treizeci şi cinci 
de kilometri depărtare şi operaţiunile zilnice făceau parte 
din viaţa de zi cu zi a localnicilor. 

Unul dintre ei, totuşi, ştia exact ce se întâmplase. 
Colonelul Henson MC (retras) a telefonat la RAF Bodmin la 
câteva momente după ce l-a văzut pe Pengelly ieşind din 
cabană, strângând cu putere braţul fiicei sale. Sunase la 
numărul la care fusese instruit să sune dacă i s-ar fi părut 

că ea e în pericol. Cu toate că nu avea idee cine era la 
celălalt capăt al firului, a spus un singur cuvânt „Ciulini” 
înainte ca legătura să se întrerupă. După patruzeci şi opt 
de secunde, elicopterele porniseră. 


* 


Ofiţerul comandant s-a dus la fereastră şi s-a uitat cum 
cele două elicoptere Puma au zburat pe deasupra biroului 
său şi s-au îndreptat spre sud. S-a învârtit prin cameră, 
verificându-şi ceasul la fiecare câteva secunde. Era un om 
de acţiune şi nu era obişnuit să fie spectator, cu toate că 
acceptase cu neplăcere că la treizeci şi nouă de ani era 
prea bătrân pentru operaţiuni sub acoperire. Tot îi servesc, 
de asemenea, pe cei care stau şi aşteaptă protecție. 

După ce au trecut în sfârşit cele zece minute, s-a întors 
la fereastră, dar au mai trecut trei minute înainte de a zări 
un singur elicopter coborând prin nori. A mai aşteptat 
câteva minute înainte de a fi sigur că putea să-şi desfacă 
degetele, deoarece dacă al doilea elicopter îl urma însemna 
că operaţiunea a eşuat. Instrucţiunile primite de la Londra 
fuseseră foarte clare. Dacă femeia murise, corpul ei urma 
să fie dus la Truro, într-un spital particular, unde se afla o a 
treia echipă care avea instrucţiunile proprii. Dacă ea 
supravieţuise, trebuia dusă la Londra unde urma să fie 
preluată de o a patra echipă. Comandantul operaţiunii nu 
ştia care erau ordinele acesteia şi habar n-avea cine era 
femeia; această informaţie era peste gradul său. 

După aterizarea elicopterului, comandantul tot nu s-a 
mişcat. S-a deschis o uşă şi locotenentul a fugit afară, 
aplecându-se pe sub elicele care se mai roteau. A alergat 
câţiva metri înainte de a se putea ridica şi, văzându-l pe 
colonel stând la fereastră, a ridicat degetul. Comandantul a 
răsuflat uşurat, s-a întors la birou şi a sunat la numărul său 
din agendă. Urma să fie a doua şi ultima oară când vorbea 
cu secretarul Cabinetului. 

— Colonelul Dawes, domnule. 

— Bună seara, domnule colonel, a spus sir Alan. 
— Operaţiunea Ciulini s-a terminat cu succes, domnule. 
Puma Unu a revenit la bază. Puma Doi se întoarce. 


* 


— Mulţumesc, a spus sir Alan şi a lăsat receptorul jos. Nu 
mai era niciun moment de pierdut. Precis că următoarea sa 
întâlnire va avea loc imediat. De parcă ar fi fost profet, uşa 
s-a deschis şi secretarul său l-a anunţat: 

— Lordul Barrington. 

— Giles, a zis sir Alan, ridicându-se din spatele biroului 
său şi dând mâna cu musafirul. Pot să-ţi ofer ceai sau 
cafea? 

— Nu, mulţumesc, a zis Giles, care era interesat doar de 
un singur lucru: să afle de ce secretarul Cabinetului dorise 
să-l vadă aşa de urgent. 

— Îmi pare rău că te-am târât aşa afară din Cameră, a 
spus sir Alan, dar trebuie să discut ceva personal cu tine în 
condiţiile Consiliului Privat. 

Giles nu mai auzise aceste cuvinte de când fusese 
ministru, dar nu avea nevoie să i se aducă aminte că orice 
ar fi discutat el şi sir Alan nu putea fi repetat decât în faţa 
unui alt consilier privat. 

Giles a încuviinţat, iar sir Alan i-a spus: 

— Permite-mi să încep prin a-ţi spune că soţia ta, Karin, 
nu este fiica lui Pengelly. 


O fereastră spartă şi după o clipă cei şase erau înăuntru. 
Nu ştiau exact ce caută, dar ştiau că l-ar fi recunoscut când 
l-ar fi văzut. Maiorul responsabil de a doua unitate, 
cunoscută ca Gunoierii, nu avea niciun cronometru pentru 
că nu se grăbea. Oamenii săi fuseseră antrenați să-şi vadă 
liniştiţi de treabă şi să se asigure că nu scăpau nimic din 
vedere. Nu aveau niciodată o a doua şansă. 

Spre deosebire de colegii din unitatea unu, purtau 
treninguri negre şi cărau pungi de plastic mari şi negre 
pentru gunoaie. Exista o singură excepţie, Numărul Patru - 
dar el nu era membru permanent al unităţii lor. Toate 
draperiile au fost trase înainte de a se aprinde lumina şi a 
începe căutarea. Bărbaţii au cercetat cu atenţie în fiecare 
cameră, încet, metodic, nelăsând nimic la voia întâmplării. 
După două ore, umpluseră deja opt saci din plastic. Au 
ignorat cadavrul pe care Numărul Patru îl pusese pe 
covorul din camera din faţă, cu toate că unul dintre ei l-a 
căutat prin buzunare. 

Ultimul lucru pe care l-au verificat au fost cele trei valize 
lăsate lângă uşă în hol - o adevărată comoară. Conţinutul 
lor nu numai că a umplut ultima pungă, ci deţinea şi mai 
multe informaţii decât toate celelalte şapte pungi laolaltă: 
jurnale, nume, numere de telefon, adrese şi dosare 
confidenţiale pe care Pengelly, fără îndoială, urma să le 
ducă înapoi la Moscova. 

Unitatea a mai petrecut apoi încă o jumătate de oră 
verificând totul încă o dată, însă n-a mai găsit prea multe 
lucruri interesante, dar ei erau profesionişti, antrenați să o 
nimerească din prima. După ce comandantul unităţii i-a 
convins că nu mai aveau ce face, cei şase s-au îndreptat 
spre uşa din spate şi au pornit pe căi diferite, dar bine 
repetate, spre depozit, lăsându-l pe Numărul Patru în urmă. 
El oricum nu era Gunoier, ci Distrugător. 

Când sergentul a auzit uşa din spate închizându-se, a 
aprins o ţigară şi a tras câteva fumuri înainte de a arunca 
mucul aprins pe covor, lângă cadavru. După aceea a 
împrăştiat gazul din brichetă pe cenuşa fumegândă şi, după 
câteva momente, o flacără albastră a ţâşnit în sus şi a 
aprins covorul. Ştia că focul se va răspândi în toată cabana 
micuță, din lemn, dar voia să se asigure, aşa că n-a plecat 
până ce fumul nu l-a făcut să tuşească şi atunci a ieşit 
repede din cameră şi s-a îndreptat spre uşa din spate. 
După ce a părăsit cabana, s-a întors şi, satisfăcut că focul 

scăpase de sub control, a pornit-o iute spre bază. Nu avea 
de gând să sune la brigada de pompieri. 

Toţi cei doisprezece bărbaţi au ajuns la barăci la ore 
diferite şi când au format iar o singură unitate s-au dus la 
popotă pentru o băutură de seară. Colonelul li s-a alăturat 
la cină. 


Secretarul de Cabinet a rămas la fereastra biroului său 
de la primul etaj şi a aşteptat să-l vadă pe Giles Barrington 
plecând din Downing Street nr. 10 şi îndreptându-se 
hotărât către Whitehall. S-a întors apoi la birou şi s-a gândit 
la următorul său apel telefonic şi cât de multe să dezvăluie. 

Harry Clifton era în bucătărie când a sunat telefonul. A 
ridicat receptorul şi când a auzit cuvintele: „Numărul 10, 
vreţi să aşteptaţi, vă rog” a presupus că era prim-ministrul 
căutând-o pe Emma. Nu-şi mai amintea dacă ea era la 
spital sau conducea o întrunire la Barrington House. 

— Bună ziua, domnule Clifton, sunt Alan Redmayne. Vă 
deranjez cumva? 

Harry aproape a izbucnit în râs. Era tentat să zică da, sir 
Alan, mă deranjaţi, sunt în bucătărie şi-mi fac o cană cu 
ceai şi nu pot să mă decid dacă vreau o singură bucată de 
zahăr sau două, aşa că mai bine sunaţi mai târziu. Dar s-a 
mulţumit să oprească focul. 

— Nu, sir Alan, cu ce vă pot ajuta? 

— Voiam să fiu primul care să vă spun că John Pengelly 
nu mai constituie o problemă şi, cu toate că nu vi s-a spus 
mare lucru, cred că sunteţi conştient că temerile 
dumneavoastră legate de Karin Brandt nu au fost 
neîntemeiate, deşi, bineînţeles, Pengelly nu era tatăl ei şi în 
ultimii cinci ani ea a fost unul dintre agenţii noştri cei mai 
valoroşi. Acum, când Pengelly nu mai este o problemă, i se 
va da liber şi nu plănuim s-o chemăm înapoi la muncă. 

Harry şi-a dat seama că „nu mai este o problemă” era un 
eufemism pentru „Pengelly a fost eliminat” şi cu toate că 

erau multe întrebări pe care ar fi dorit să i le pună 
secretarului de Cabinet, a păstrat tăcerea. Ştia că un om 
care avea secrete chiar şi faţă de prim-ministru nu-i va 
răspunde probabil la ele. 

— Vă mulţumesc, sir Alan. Mai este şi altceva ce ar trebui 
să ştiu? 

— Da, cumnatul dumneavoastră a aflat chiar acum 
adevărul despre soţia lui, dar lordul Barrington nu ştie că 
aţi fost cel care ne-a condus de la început la Pengelly. 
Cinstit vorbind, aş prefera să nu afle. 

— Dar ce îi spun dacă aduce subiectul în discuţie? 

— Nu e nevoie să-i spuneţi nimic. La urma-urmei, n-are 
niciun motiv să bănuiască că aţi dat peste numele lui 
Pengelly când eraţi la Moscova la o conferinţă de lectură, 
iar eu, desigur, nu i-am spus nimic. 

— Vă mulţumesc, sir Alan. Aţi fost amabil că m-aţi 
informat. 

— Cu plăcere. Şi apropo, domnule Clifton, felicitări. Le 
meritaţi pe deplin. 


Giles a plecat din Nr. 10 şi s-a îndreptat repede spre casa 
sa din Smith Square. Era uşurat că aceea era ziua liberă a 
lui Markham şi, de îndată ce a deschis uşa din faţă, s-a 
urcat imediat în dormitor. A aprins veioza de lângă pat, a 
tras draperiile şi a împins cuvertura. Cu toate că era abia 
după ora şase, felinarele din Smith Square erau deja 
aprinse. 

Tocmai cobora scările când a auzit sunând la uşă. A fugit 
s-o deschidă şi a găsit un tânăr aşezat în prag. In spatele lui 
era o dubă neagră fără însemne, cu uşile din spate 
deschise. Omul a întins mâna. 

— Sunt dr. Weeden. Cred că ne aşteptaţi? 

— Da, a spus Giles, în timp ce doi bărbaţi ieşeau din 
spatele dubei, cărând încet o targă. 

— Urmaţi-mă, a zis Giles, şi i-a condus în sus pe scări 
până în dormitor. Cei doi infirmieri au ridicat femeia 
inconştientă de pe targă şi au pus-o pe pat. Giles a tras 
pătura peste soţia lui, iar infirmierii au ieşit fără să mai zică 
nimic. 

Doctorul i-a verificat pulsul. 

— l-am dat un sedativ, aşa că va mai dormi vreo două 
ore. Când se va trezi, s-ar putea să-şi imagineze că totul a 
fost un coşmar, dar de îndată ce se va regăsi în locuri 
cunoscute, probabil că-şi va reveni şi-şi va aminti exact ce 
s-a petrecut. Se va întreba cât de multe ştiţi, deci aveţi 
puţin timp să vă gândiţi la asta. 

— M-am gândit deja, a spus Giles, însoţindu-l pe dr. 
Weeden pe scări în jos şi deschizându-i uşa. Cei doi au dat 
mâna a doua oară înainte ca doctorul să se urce pe scaunul 
din faţă al dubei negre fără să mai privească înapoi. 
Vehiculul anonim s-a întors încet în Smith Square, apoi a 
cotit la dreapta şi a intrat în traficul aglomerat de seară. 

Când duba a dispărut, Giles a închis uşa casei şi a fugit în 
sus pe scări. Şi-a tras un scaun şi s-a aşezat lângă soţia lui 
adormită. 


Probabil că Giles a adormit şi el pentru că următorul 
lucru pe care l-a văzut a fost Karin stând ridicată în pat şi 
privindu-l fix. El a clipit, a zâmbit şi a luat-o în braţe. 

— S-a terminat, draga mea. Acum eşti în siguranţă, i-a 
spus el. 

— Credeam că, dacă vei afla, nu mă vei ierta niciodată, a 
spus ea, agăţându-se de el. 

— Nu e nimic de iertat. Să uităm trecutul şi să ne 
concentrăm asupra viitorului. 

— Dar este important să-ţi spun totul, a zis Karin. De 
acum înainte, fără secrete. 

— Alan Redmayne m-a informat deja, a zis Giles, 
încercând s-o liniştească. 

20 


- JEFFREY ARCHER - 


— Nu complet, a spus Karin, dându-i drumul. Nici măcar 
el nu ştie totul şi nu mai pot trăi într-o minciună. Giles s-a 
uitat speriat la ea. Adevărul este că m-am folosit de tine ca 
să fug din Germania. Da, mi-ai plăcut, dar când am ajuns în 
Anglia în siguranţă, am vrut să fug şi de tine şi de Pengelly 
şi să încep o viaţă nouă. Şi aş fi făcut-o, dacă nu m-aş fi 
îndrăgostit de tine. Giles a luat-o de mână. Dar, ca să te 
păstrez, trebuia să mă asigur că Pengelly nu se îndoia că 
lucrez pentru el. Cynthia Forbes-Watson m-a ajutat. 

— Şi eu am păţit la fel, a zis Giles. Doar că eu m-am 
îndrăgostit de tine după noaptea pe care am petrecut-o 
împreună la Berlin. Nu a fost vina mea că ţie ţi-a luat mai 
mult să-ţi dai seama cât de norocoasă erai. Karin a izbucnit 
în râs şi l-a îmbrăţişat. Când i-a dat drumul, Giles a 
continuat: Mă duc să fac ceaiul. 

Ca toţi britanicii, s-a gândit Karin. 

— La ce oră vom avea onoarea să fim prezentaţi 
Maiestăţii Sale? a întrebat Emma, cu un zâmbet, nedorind 
să recunoască cât de mândră era de soţul ei şi cât de mult 
aştepta această ocazie, spre deosebire de întrunirea 
consiliului pe care-l va conduce mai târziu în acea 
săptămână şi care îi stătea în gât. 

— Oricând între zece şi unsprezece, a zis Harry, 
verificând invitaţia. 

— Ţi-ai amintit să închiriezi maşina? 

— leri după-masă. Şi am verificat iar azi-dimineaţă, a mai 
spus el, când cineva a sunat la uşă. 

— Trebuie să fie Seb, a zis Emma. S-a uitat la ceas. Şi de 
data aceasta a venit la timp. 

— Nu cred că avea de gând să întârzie acum, a spus 
Karin. 

Giles s-a ridicat de la măsuţa pentru micul dejun când 
Markham a deschis uşa şi i-a lăsat pe Jessica, Seb şi pe 
Samantha, care era gravidă, să intre. 

— Aţi luat micul dejun? a întrebat Giles, sărutând-o pe 
Samantha pe obraz. 

— Da, mulţumim, a spus Seb, dar Jessica s-a aruncat 
spre masă, a uns o felie de toast şi a înşfăcat marmelada. 

— Se pare că nu toţi, a zis Harry, zâmbindu-i nepoatei 
sale. 

— Cât timp mai avem? a întrebat Jessica între 
îmbucături. 

— Cel mult cinci minute, a spus Emma. Nu vreau să 
ajungem la palat mai târziu de zece şi jumătate, tânără 
doamnă. Jessica şi-a mai uns un toast cu unt. 

— Giles, a zis Emma, întorcându-se spre fratele ei, ai fost 
amabil să ne inviţi în noaptea asta la voi şi îmi pare rău că 
nu poţi veni cu noi. 

— Regula este „doar cei mai apropiaţi membri ai 
familiei”, a spus Giles, şi e corect pentru că altfel ar fi avut 

nevoie de un stadion de fotbal ca să încapă toţi cei care 
doreau să asiste. 

S-a auzit o bătaie uşoară la uşa din faţă. 

— Cred că e şoferul nostru, a spus Emma. A verificat iar 
cravata lui Harry şi a luat un fir de păr gri de pe costumul 
lui de dimineaţă înainte de a le spune: 

— Urmaţi-mă. 

— O dată preşedinte, întotdeauna preşedinte, a şoptit 
Giles, în timp ce-şi însoțea cumnatul la uşă. l-au urmat Seb 
şi Samantha, cu Jessica în ariergardă, mestecându-şi a treia 
felie de toast. 

Când Emma a ieşit în Smith Square, şoferul a deschis 
portiera din spate a unei limuzine negre. Ea şi-a împins 
turma înăuntru, înainte de a fi se alătura lui Harry şi Jessica 
pe bancheta din spate. Samantha şi Seb stăteau pe cele 
două fotolii din faţa lor. 

— Eşti nervos, bunicule? a întrebat Jessica, în timp ce 
limuzina pleca, alăturându-se traficului matinal. 

— Nu, a zis Harry. Doar dacă nu ai de gând să dai o 
lovitură de stat. 

— Nu-i da idei, a comentat Sebastian, în timp ce treceau 
de Camera Comunelor şi intrau în Parliament Square. 

Chiar şi Jessica a tăcut când maşina a trecut de Arcul 
Amiralității şi a început să se vadă palatul Buckingham. 
Şoferul şi-a continuat drumul încet spre mall, conducând în 
jurul statuii reginei Victoria, înainte de a se opri în afara 
porţilor palatului. A coborât parbrizul şi i-a spus tânărului 
ofiţer al gărzii: 

— Domnul Clifton şi familia. 

Locotenentul a zâmbit şi a bifat un nume pe clipboard. 

— Treceţi prin arcadă şi luaţi-o la stânga, iar unul dintre 
colegii mei vă va conduce înspre parcare. 

Şoferul i-a urmat instrucţiunile şi a intrat într-o curte 
vastă unde erau parcate şiruri după şiruri de maşini. 

— Vă rog să parcaţi lângă Fordul albastru, în capătul 
îndepărtat, a spus un alt ofiţer, arătând spre curte, apoi 
grupul dumneavoastră poate intra în palat. 

Când Harry a ieşit din maşină, Emma i-a făcut o ultimă 
verificare. 

— Ştiu că nu mă vei crede, a şoptit ea, dar fermoarul de 
la pantaloni ţi s-a desfăcut. 

Harry s-a înroşit puternic în timp ce-şi trăgea fermoarul, 
înainte de a se îndrepta spre trepte şi a intra în palat. Doi 
valeţi în uniforma casei regale, cu auriu şi roşu, stăteau în 
poziţie de drepţi la începutul unei scări largi, acoperită cu o 
mochetă roşie. Harry şi Emma au urcat încet treptele, 
încercând să vadă tot. Când au ajuns în vârf, au fost 
salutaţi de alţi doi domni purtând uniforma casei regale. 
Harry a observat că gardienii aveau un grad mai mare de 
câte ori erau opriţi. 

— Harry Clifton, a zis el, înainte de a fi întrebat. 

— Bună dimineaţa, domnule Clifton, a spus cel mai mare 
în grad dintre cei doi ofiţeri. Vreţi să fiţi amabil şi să mă 
însoţiţi? Colegul meu vă va conduce familia în camera 
tronului. 

— Noroc, i-a şoptit Emma, pe când Harry era condus în 
altă parte. 

Familia a mai urcat o scară, nu chiar la fel de largă, care 
ducea într-o galerie lungă. Emma s-a oprit când a intrat în 
camera cu tavanul înalt şi s-a uitat la şirurile de portrete 
apropiate pe care le văzuse până atunci doar în albumele 
de artă. S-a întors spre Samantha. 

— Cum este improbabil să mai fim invitaţi şi a doua oară, 
bănuiesc că Jessica ar dori să afle mai multe despre 
Colecţia Regală. 

— Şi eu la fel, a spus Sebastian. 

— Mulți dintre regii şi reginele Angliei, a început 
Samantha, erau cunoscători de artă şi colecționari, aşa că 
aceasta este doar o mică parte a Colecţiei Regale, care, de 
fapt, nu este proprietatea monarhului, ci a naţiunii. Veţi 
putea observa că baza galeriei este formată din lucrările 
artiştilor britanici de la începutul secolului al 
nouăsprezecelea. O pictură remarcabilă a Veneției făcută 
de Turner este atârnată vizavi de o pictură remarcabilă a 

catedralei Lincoln a vechiului său rival, Constable. Dar 
galeria, după cum puteţi vedea, este dominată de marele 
portret al regelui Carol al Il-lea călare, pictată de Van Dick, 
care, pe atunci, era unul dintre artiştii rezidenţi ai curţii. 

Jessica era atât de fermecată încât aproape uitase de ce 
erau acolo. Când au ajuns în cele din urmă în sala tronului, 
Emma a regretat că nu porniseră mai devreme, pentru că 
primele două rânduri de scaune erau deja ocupate. A mers 
repede pe culoarul central, a luat loc la capătul primului 
rând disponibil şi şi-a aşteptat familia să i se alăture. După 
ce s-au aşezat toţi, Jessica a început să studieze cu atenţie 
încăperea. 

Mai mult de trei sute de scaune elegante, aurite, erau 
înşirate în rânduri de câte şaisprezece, iar un culoar larg le 
separa prin mijloc. In faţa camerei era o treaptă mochetată 
cu roşu care ducea spre un tron larg, gol, care-şi aştepta 
ocupantul de rigoare. Zgomotul conversaţiilor agitate a 
încetat la unsprezece fără şase minute când un bărbat 
înalt, elegant, în ţinută de dimineaţă, a intrat în cameră şi 
s-a oprit lângă treaptă, apoi s-a întors către adunare. 

— Bună dimineaţa, doamnelor şi domnilor, a început el, 
şi fiţi bine-veniţi la palatul Buckingham. Învestitura de 
astăzi va începe peste câteva minute. Aş dori să vă 
amintesc să nu fotografiaţi şi să vă rog să nu plecaţi înainte 
de sfârşitul ceremoniei. Fără alt cuvânt, a plecat la fel de 
discret pe cum venise. 

Jessica şi-a deschis poşeta şi a scos o agendă micuță şi 
un creion. 

— N-a zis nimic despre desenat, bunico, a şoptit ea. 

La ora unsprezece fix, Maiestatea Sa, regina Elisabeta a 
II-a, a intrat în sala tronului şi toţi oaspeţii s-au ridicat în 
picioare. S-a oprit pe treapta din faţa tronului, dar n-a zis 
nimic. La un semn către maestrul de ceremonii, primul 
recipient al onorurilor a intrat prin cealaltă parte a sălii. În 
următoarea oră, bărbaţi şi femei din tot Regatul Unit şi din 
Commonwealth şi-au primit onorurile de la monarh, care 

discuta puţin cu fiecare înainte ca maestrul de ceremonii să 
facă semn şi următorul să-i ia locul. 

Creionul lui Jessica era pregătit când bunicul a intrat în 
sală. În timp ce se îndrepta spre regină, maestrul de 
ceremonii a pus un pupitru mic în faţa Maiestăţii Sale, apoi 
i-a înmânat o sabie. Creionul lui Jessica nu s-a oprit nici 
măcar o clipă, prinzând scena în care Harry a îngenuncheat 
şi şi-a aplecat capul. Regina l-a atins uşor cu vârful săbiei 
pe umărul drept, a ridicat-o, apoi a pus-o pe umărul lui 
stâng, înainte de a spune: 

— Ridică-te, sir Harry. 


— Şi ce s-a întâmplat după ce ai fost dus în Turn? a 
întrebat Jessica pe când ieşeau din palat şi se întorceau la 
mall, să-l ducă pe Harry la restaurantul lui favorit, aflat la 
câteva sute de metri depărtare, pentru un prânz aniversar. 

— Mai întâi am fost toţi conduşi într-o anticameră în care 
un domn ne-a explicat ceremonia. A fost foarte politicos şi 
ne-a sugerat că atunci când o vom întâlni pe regină ar 
trebui să ne aplecăm doar capul, a zis Harry, făcându-le o 
demonstraţie şi nu să ne aplecăm din talie, ca un paj. Ne-a 
mai spus să nu dăm mâna cu ea, să ne adresăm cu 
Maiestatea Voastră şi s-o aşteptăm pe ea să înceapă 
conversaţia. In niciun caz nu ne era permis să-i punem 
întrebări. 

— Ce plictisitor, a comentat Jessica, pentru că sunt o 
grămadă de întrebări pe care aş fi vrut să i le pun. 

— Şi când îi răspundeam la vreo întrebare, a zis Harry, 
ignorându-şi nepoata, trebuia să ne adresăm cu domniţă, 
care rimează cu veveriţă. La sfârşitul audienței, trebuia să 
ne aplecăm din nou. 

— De la gât, a spus Jessica. 

— Şi apoi să plecăm. 

— Dar ce s-ar fi întâmplat dacă n-ai fi plecat, a întrebat 
Jessica, şi ai fi început să-i pui întrebări? 

— Maestrul de ceremonii ne-a asigurat foarte politicos 
că, în cazul în care am fi stat mai mult, avea instrucţiuni să 
ne taie capul. Toţi au râs, cu excepţia lui Jessica. 

— Eu aş refuza să-i spun Maiestatea Voastră, a spus 
Jessica, hotărâtă. 

— Maiestatea Sa este foarte tolerantă cu rebelii, a zis 
Sebastian, încercând să îndrepte conversaţia spre un tărâm 
mai stabil, şi înţelege că americanii au scăpat de sub 
control din 1776. 

— Şi despre ce a vorbit? a întrebat Emma. 

— Mi-a spus cât de mult îi plac romanele mele şi a 
întrebat dacă va mai apărea un alt William Warwick până la 
Crăciun. Da, domniţă, i-am zis eu, dar s-ar putea să nu vă 
placă noua mea carte, pentru că am de gând să-l omor pe 
William. 

— Şi ce părere a avut? a întrebat Sebastian. 

— Mi-a amintit ce i-a spus străbunica ei, regina Victoria, 
lui Lewis Carroll după ce a citit A/ice în țara minunilor. Am 
asigurat-o totuşi că următorul meu roman nu va fi o teză 
matematică referitoare la Euclid. 

— Şi cum a răspuns? l-a întrebat Samantha. 

— Mi-a zâmbit ca să-mi arate că discuţia se terminase. 

— Deci dacă ai de gând să-l omori pe William Warwick, 
care va fi tema următoarelor tale cărţi? a întrebat 
Sebastian, când maşina se oprea în faţa restaurantului. 

— l-am promis odată bunicii tale, Seb, a zis Harry în timp 
ce coborau din maşină, că voi încerca să scriu o lucrare mai 
substanţială care, după cuvintele ei, va depăşi lista de 
bestselleruri şi va rezista uzurii timpului. Nu întineresc, aşa 
că de îndată ce Eve va încheia contractul meu actual, 
intenţionez să încerc să văd dacă sunt în stare să-i respect 
aşteptările. 

— Ai vreo idee, vreun subiect sau măcar un titlu? a 
continuat Sebastian în timp ce intrau în Le Caprice. 

— Da, da şi da, a spus Harry, dar asta-i tot ce vă pot 
spune acum. 

— Dar mie îmi vei spune, nu-i aşa, bunicule? a spus 
Jessica, scoțând un desen cu Harry îngenunchind în faţa 
reginei, cu o sabie pe umărul drept. 

Harry a căscat gura în timp ce restul familiei zâmbea şi 
aplauda. El era gata să-i răspundă când maitre d! a înaintat 


şi l-a salvat. 
— Masa dumneavoastră este gata, sir Harry. 

— Niciodată, niciodată, niciodată, a spus Emma. Trebuie 
să-ţi amintesc că sir Joshua a fondat Şantierele Navale 
Barrington's în 1839 şi în primul an a obţinut un profit de... 

— Treizeci şi trei de lire, patru şilingi şi doi penny, despre 
care mi-ai spus prima oară când aveam cinci ani, i-a 
răspuns Sebastian. Totuşi, adevărul este că deşi 
Barrington's a obţinut dividende remarcabile pentru 
acţionarii săi anul trecut, este din ce în ce mai greu să ne 
luptăm cu băieţii mari, cum ar fi Cunard şi P O. 

— Mă întreb ce ar fi crezut bunicul tău despre preluarea 
Barrington's de către unul dintre cei mai puternici rivali ai 
săi? 

— Din tot ce mi s-a spus şi am citit despre acest mare 
om, a zis Seb, privind portretul lui sir Walter agăţat pe 
peretele din spatele mamei sale, ar fi luat în considerație 
această opţiune şi ce ar fi mai bine pentru acţionarii şi 
angajaţii săi, înainte de a lua decizia finală. 

— Fără a dori să întrerup această râcă familială, a spus 
amiralul Summers, este clar că ceea ce ar trebui să 
discutăm este dacă oferta lui Cunard merită luată în 
consideraţie. 

— Este o ofertă cinstită, a spus Sebastian, calm, şi sunt 
convins că-i putem face să ridice preţul cu cel puţin zece la 
sută, poate cu cincisprezece, ceea ce, cinstit vorbind, este 
tot ce putem spera. Deci trebuie să decidem cu toţii dacă 
luăm această ofertă în serios sau o respingem de la bun- 
început? 

— Atunci poate este vremea să ascultăm părerea celui 
mai nou membru al consiliului nostru, a spus Emma, 
uitându-se în jurul mesei. 

— Sigur că ne putem spune toţi părerea, doamnă 
preşedintă, a zis Philip Webster, secretarul companiei, 
despre ceea ce este, fără îndoială, cea mai importantă 
hotărâre din istoria companiei. Totuşi, cum familia 

dumneavoastră conţine majoritatea acţionarilor, doar 
domniile voastre puteţi decide. 

Ceilalţi directori au încuviinţat, dar asta nu i-a oprit să-şi 
expună părerile în următoarele patruzeci de minute, 
moment în care Emma a descoperit că erau împărţiţi în 
mod egal. 

— Bine, a zis ea după ce unul sau doi directori au început 
să se repete, Clive, ca şef al departamentului de relaţii cu 
publicul, sugerez să pregăteşti două declaraţii de presă 
pentru consiliu. Prima va fi scurtă şi la obiect, dându-i de 
înţeles lui Cunard că în niciun caz nu suntem interesaţi de 
oferta lor, că Şantierele Navale Barrington's sunt o 
companie de familie şi nu este de vânzare. 

Amiralul a părut încântat, iar Sebastian a rămas 
nepăsător. 

— Şi a doua? a întrebat Clive Bingham, după ce şi-a notat 
cuvintele preşedintei. 

— Consiliul respinge oferta Cunard ca fiind derizorie şi, în 
ceea ce ne priveşte, este vorba doar de afaceri, ca de 
obicei. 

— Asta-i va face să creadă că ai putea fi interesată în 
cazul în care preţul ar fi corect, a avertizat-o Seb. 

— Şi atunci ce se va întâmpla? a întrebat amiralul. 

— Cortina se va ridica şi va începe circul, a spus Seb, 
pentru că preşedintele consiliului de la Cunard îşi va da 
seama că doamna noastră conducătoare nu face decât să- 
şi arunce mănuşa pe jos sperând că amorezul o va ridica şi 
va începe o acţiune de modă veche care s-ar putea termina 
cu o propunere pe care ea va fi capabilă s-o accepte. 

— Cât timp mai avem? a întrebat Emma. 

— Cei din City vor fi conştienţi că ţinem întrunirea de 
consiliu pentru a discuta licitaţia de preluare şi vor aştepta 
un răspuns la oferta lui Cunard diseară, la închiderea 
bursei. Piaţa se poate descurca în aproape orice caz, fie ea 
secetă, foamete, un rezultat neaşteptat al alegerilor, chiar 
şi o lovitură de stat, dar nu cu nehotărările. 

Emma şi-a deschis geanta, a scos o batistă şi a aruncat-o 
pe jos. 


— Ce părere ai avut despre predică? a întrebat Harry. 

— Foarte interesantă, a zis Emma. Dar reverendul 
Dodswell ştie să predice bine, a adăugat ea când ieşeau din 
curtea bisericii şi se întorceau la Manor House. 

— AŞ discuta ideile lui despre Toma Necredinciosul dacă 
aş şti că asculţi măcar un cuvânt. 

— Abordarea lui mi s-a părut interesantă, a protestat 
Emma. 

— Nu, nu ţi s-a părut. N-a pomenit nici măcar o dată de 
Toma Necredinciosul şi nu te mai deranja întrebându-te 
despre ce a predicat. Sper doar ca Domnul nostru să-ţi 
înţeleagă preocupările cu posibila preluare. 

Au mai mers câţiva metri în tăcere înainte ca Emma să 
spună: 

— Nu preluarea mă îngrijorează. 

— Dar ce? a întrebat Harry, surprins. Emma l-a luat de 
mână. E chiar aşa de rău? a mai întrebat el. 

— Maple Leaf s-a întors la Bristol şi este andocat în 
şantier pentru demontare. S-a oprit. Activitatea de 
demolare va începe joi. 

Au continuat să meargă o vreme înainte ca Harry să 
întrebe: 

— Şi ce vrei să faci? 

— Nu cred că am de ales, dacă n-avem de gând să ne 
petrecem tot restul vieților întrebându-ne... 

— Şi ar putea răspunde în cele din urmă la întrebarea 
care ne-a urmărit toată viaţa. Aşa că de ce nu încerci să afli 
dacă este ceva în chila dublă a vasului, cât mai discret 
posibil. 

— Munca ar putea începe imediat, a recunoscut Emma. 
Dar nu voiam să-i dăm drumul până ce nu primeam 
binecuvântarea ta. 

Clive Bingham fusese încântat când Emma îl rugase să 
se alăture consiliului Şantierelor Navale Barrington's şi, cu 
toate că nu-i fusese uşor să-i ia locul tatălui său ca director, 
simţise că experienţa şi expertiza lui în domeniul relaţiilor 
publice erau benefice companiei care, din păcate, nu 
avusese până atunci un astfel de departament. Chiar şi 
aşa, nu se îndoia ce părere ar fi avut sir Walter Barrington 
despre un specialist PR alăturându-se consiliului, ca şi cum 
un vânzător ambulant ar fi fost invitat la cină. 

Clive îşi conducea propria companie PR în City, unde 
avea unsprezece angajaţi experimentați în mai multe lupte 
de preluare din trecut. Dar a recunoscut în faţa lui Seb că, 
în acest caz, începuse să aibă insomnie. 

— De ce? Nu e nimic neobişnuit ca o companie deţinută 
de o familie să fie preluată de alta. S-a întâmplat de mai 
multe ori recent. 

— De acord, a zis Clive, dar, de data aceasta, e vorba de 
ceva personal. Mama ta a avut încredere ca eu să mă 
alătur consiliului după demisia tatălui meu şi, cinstit 
vorbind, nu e ca şi cum m-aş ocupa de relaţiile cu presa 
pentru o nouă rută comercială spre Bahamas sau pentru 
cea mai nouă schemă de lealitate sau chiar de construcţia 
unui al treilea vas de linie. Dacă nu procedez bine acum... 

— Până acum tot ce ai făcut a fost perfect, a spus Seb, şi 
ultima ofertă a lui Cunard este aproape gata. O ştim şi o 
ştiu şi ei, deci ai fost cât se poate de profesionist. 

— Eşti amabil, Seb, dar mă simt ca un alergător angajat 
în ultima linie dreaptă. Văd banda de finiş, dar mai e un 
obstacol de trecut. 

— Şi îl vei depăşi cu stil. 

Clive a ezitat un moment înainte de a vorbi iar. 

— Nu sunt chiar convins că mama ta vrea cu adevărat să 
continuăm afacerea cu preluarea. 

— S-ar putea să ai dreptate, a zis Seb. Totuşi, există 
pentru ea o compensație de care s-ar fi putut să nu fi ţinut 
seama. 

— Adică? 

— Este din ce în ce mai implicată în activitatea ei ca 
preşedinte al spitalului care, nu uita, angajează mai mulţi 
oameni şi are un buget chiar mai mare decât Şantierele 
Barrington's şi pe care, mai important, nimeni nu-l poate 
prelua. 

— Dar ce părere au Giles şi Grace? La urma-urmei, ei 
sunt acţionarii majoritari. 

— Au lăsat decizia finală în seama ei şi probabil de aceea 
ea m-a întrebat ce părere am eu. Şi i-am explicat clar că 
eu, de felul meu, sunt bancher, nu constructor de vapoare 
şi aş prefera să fiu preşedinte la Farthings Kaufman decât 
la Barrington's. Nu i-a fost uşor, dar a acceptat în cele din 
urmă că n-aş fi putut să le fac pe amândouă. Doar dacă aş 
fi avut un frate mai tânăr. 

— Sau o soră, a zis Clive. 

— Sst... sau o să-i dai idei lui Jessica. 

— Are abia treisprezece ani. 

— Nu cred că ar fi o problemă pentru ea. 

— Cum se descurcă la noua şcoală? 

— Profesorul ei de arte a recunoscut că ea a anunţat, 
înainte de a fi prea evident, că şcoala are un artist care 
este deja mai bun decât ea. 


Când Emma s-a întors de pe şantierul demolatorilor 
târziu în acea luni seara, ştia că trebuie să-i spună lui Harry 
ce  descoperiseră Frank Gibson şi echipa lui când 
demontaseră chila dublă a lui Maple Leaf. 

— S-a dovedit că era exact ce ne-am temut noi mai mult 
că va fi, i-a zis ea, aşezându-se pe un scaun în faţa lui 
Harry. Chiar mai rău. 

— Mai rău? a repetat Harry. 

Ea şi-a aplecat capul. 

— Arthur a zgâriat un mesaj pe o parte a fundului dublu. 
A făcut o pauză, dar tot nu putea vorbi. 

— Nu trebuie să-mi spui, a zis Harry, luând-o de mână. 

— Ba da. Altfel vom trăi într-o minciună tot restul vieților 
noastre. A mai durat o vreme până ce a continuat. A scris: 
„Stan avea dreptate. Sir Hugo ştia că am fost prins aici”... 
Deci, tatăl meu l-a omorât pe tatăl tău, a mai adăugat ea, 
printre suspine. 

După un timp, Harry i-a zis: 

— Acesta este un lucru de care nu putem fi siguri şi 
poate, draga mea, este mai bine să nu... 

— Eu nu mai vreau să ştiu. Dar bietul om ar trebui cel 
puţin îngropat creştineşte. Aşa s-ar fi aşteptat mama ta. 

— O să discut discret cu vicarul. 

— Cine va fi de faţă? 

— Doar noi doi, dragă, a spus Harry fără să ezite. N-are 
rost ca Seb şi Jessie să suporte durerea pe care am suferit- 
o noi atâta vreme. Şi să ne rugăm ca acesta să fie sfârşitul. 

Emma s-a uitat pieziş la soţul ei. 

— E clar că n-ai auzit de savanții de la Cambridge care se 
ocupă de ceva numit ADN. 


* 


APROAPE AM AJUNS, SPUNE PURTĂTORUL DE CUVÂNT AL 
COMPANIEI BARRINGTON'S 

— La naiba, a zis Clive când a citit titlul editorialului din 
Financial Times. Cum de am fost atât de prost? 

— Nu te mai bate singur, i-a zis Seb. Adevărul este că no; 
chiar aproape am ajuns. 

— Asta o ştim amândoi, a spus Clive. Dar nu era nevoie 
să afle şi Cunard. 

— Ştiau deja, a zis Seb, cu mult înainte de a vedea titlul. 
Cinstit vorbind, suntem norocoşi dacă smulgem mai mult 
de un procent din această afacere. Bănuiesc că ei au ajuns 
deja la limită. 

— Totuşi, a spus Clive, mama ta nu va fi prea încântată şi 
cine ar putea s-o blameze? 

— Va presupune că face parte din joc şi eu n-am de gând 
să-i spun altceva. 

— Mulţumesc pentru susţinere, Seb, o apreciez. 

— Nu e mai mult decât mi-ai oferit tu mie când Sloane s- 
a numit singur preşedinte la Farthings şi m-a concediat a 
doua zi. Ai uitat că singura bancă a fost Kaufman care mi-a 
oferit un serviciu? Şi, oricum, mama ar putea chiar să fie 
încântată de titlu. 

— Cum adică? 

— Tot nu sunt convins că vrea cu adevărat ca preluarea 
să aibă loc. 


— Asta va afecta preluarea? a întrebat Emma, după ce a 
citit articolul. 

— S-ar putea să fim obligaţi să sacrificăm un punct, 
poate două, a spus Seb. Dar nu uita cuvintele înțelepte ale 
lui Cedric Hardcastle legate de preluări. Dacă termini cu 
mai mult decât ai sperat, în timp ce partea cealaltă crede 
că a obţinut cel mai bun târg, atunci toţi pleacă fericiţi de la 
negocieri. 

— Cum crezi că vor reacţiona Giles şi Grace? 

— Unchiul Giles îşi petrece majoritatea timpului alergând 
prin toată ţara şi vizitând circumscripțiile marginale în 
speranţa că laburiştii vor câştiga următoarele alegeri. 
Pentru că în cazul în care Margaret Thatcher devine 
următorul prim-ministru, nu-şi va recăpăta niciodată postul. 

— Şi Grace? 

— Nu cred că a citit vreodată FT în viaţa ei şi probabil că 
nu va şti ce să facă dacă-i vei da un cec pentru douăzeci de 
milioane de lire, ţinând cont de faptul că salariul ei este 
cam de douăzeci de mii pe an. 

— Va avea nevoie de ajutorul şi sfatul tău, Seb. 

— Să fii sigură, mamă, că Farthings Kaufman va investi 
capitalul doamnei dr. Barrington foarte judicios, conştient 
că se va retrage în câţiva ani şi sperând să-i obţină un venit 
regulat şi un loc în care să stea. 

— Poate veni să stea cu noi în Somerset, a spus Emma. 
Cabana veche a lui Maisie i se va potrivi de minune. 

— E prea mândră pentru aşa ceva, a comentat Seb, şi o 
ştii, mamă. De fapt, chiar mi-a zis că îşi caută un loc în 
Cambridge, astfel încât să fie lângă prietenii ei. 

— Dar, după terminarea preluării, va avea destui bani să- 
şi cumpere un castel. 

— Eu pariez, a zis Seb, că ea îşi va alege o casă mică, cu 
o terasă, nu departe de colegiul ei. 

— Eşti periculos de aproape de a deveni înţelept, a spus 
Emma, întrebându-se dacă ar trebui să-şi împărtăşească 
ultima problemă cu fiul ei. 

— Şase luni, a spus Harry. Afurisitul ar fi trebuit să fie 
spânzurat, flagelat şi tăiat în bucăţi. 

— Ce tot spui? a întrebat Emma calmă, turnându-şi a 
doua cană cu ceai. 

— Vorbesc de ticălosul care a lovit o asistentă de la 
urgenţă şi apoi a atacat un doctor, dar a primit doar şase 
luni închisoare. 

— Dr. Hands, a zis Emma. Deşi sunt de acord cu 
sentimentele tale, a fost vorba de împrejurări speciale. 

— Cum ar fi? a întrebat Harry. 

— Asistenta în cauză nu a dorit să depună mărturie când 
cazul a ajuns la tribunal. 

— De ce nu? a întrebat Harry, lăsând ziarul jos. 

— Mai multe dintre asistentele mele vin din străinătate şi 
nu doresc să apară în boxa martorilor de teamă că 
autorităţile ar putea descoperi că actele lor nu sunt 
întotdeauna, să spunem, în ordine. 

— Asta nu-i un motiv să te faci că nu observi aşa ceva, a 
zis Harry. 

— Nu prea avem de ales, dacă nu dorim ca NHS să se 
prăbuşească. 

— Asta nu schimbă faptul că barbarul a lovit o asistentă - 
Harry s-a uitat iar la articol - într-o sâmbătă noaptea, când 
era evident beat. 

— Sâmbătă noaptea este indiciul, a spus Emma, pe care 
William Warwick l-ar fi descoperit după ce ar fi discutat cu 
asistenta-şefă şi ar fi aflat de ce dă drumul la radio în 
fiecare sâmbătă după-masă, la ora cinci. Harry a ridicat o 
sprânceană. Ca să audă rezultatul meciurilor Bristol City 
sau Bristol Rovers, în funcţie de care dintre ele a jucat 
acasă în acea zi. Harry nu a întrerupt-o. Dacă ar fi câştigat, 
ar fi putut fi o seară liniştită la urgenţă şi recuperare. Dacă 
ar fi fost egal, ar fi fost suportabil. Dar dacă ar fi pierdut, ar 


37 


- A FOST UN OM - 


fi fost un coşmar, pentru că pur şi simplu nu avem suficient 
personal ca să se descurce. 

— Doar din cauză că echipa a pierdut un meci de fotbal 
acasă? 

— Da, pentru că poţi fi sigur că fanii locali îşi vor îneca 
supărarea în băutură, apoi vor sfârşi cu o bătaie. Unii dintre 
ei, surpriză, surpriză, au apărut la urgenţă, unde au 
aşteptat patru ore înainte ca cineva să se uite la ei. 
Rezultatul? În camera de aşteptare izbucnesc şi mai multe 
bătăi şi, din când în când, o asistentă sau un doctor 
încearcă să intervină. 

— Nu aveţi agenţi de pază care să se ocupe de asta? 

— Mi-e teamă că nu suficienţi. lar spitalul nu are resurse 
să mai angajeze şi alţii pentru că şaptezeci la sută din banii 
primiţi anual sunt cheltuiţi pe salarii, iar guvernul insistă să 
ne reducem fondurile, nu să le creştem. Aşa că poţi fi sigur 
că vom avea exact aceeaşi problemă şi în următoarea 
sâmbătă seara, dacă Rovers vor fi învinşi de Cardiff City. 

— Doamna Thatcher a avut idei pentru rezolvarea 
problemei? 

— Bănuiesc că e de aceeaşi părere cu tine, dragă. 
Spânzurarea, flagelarea şi tocarea ar fi prea bune pentru ei. 
Dar nu cred că vei găsi această idee în următoarele 
manifeste ale Partidului Conservator. 


* 


Dr. Richards a ascultat pulsul pacientului său. 

— 72 bpm, şi a mai bifat o casetă. 

— Mai este ceva, sir Harry, a zis doctorul, punându-și o 
mănuşă din latex. Vreau să vă verific prostata. 

— Hm, a zis el după câteva clipe. S-ar putea să fie o 
umflătură aici. Ar trebui s-o urmărim. Puteți să vă 
îmbrăcați, sir Harry. În general, sunteți într-o formă destul 
de bună pentru un om aproape de şaizeci de ani. O vârstă 
la care cei mai mulți dintre noi se gândesc la pensionare. 

— Eu nu, a spus Harry. Mai trebuie să termin un alt 
roman cu William Warwick înainte de a trece la următorul 
roman, care mi-ar putea lua câţiva ani. Deci trebuie să 
trăiesc cel puţin până la şaptezeci de ani. S-a înţeles, 
domnule doctor Richards? 

— Deci şaizeci de ani şi încă zece. Nu mai mult decât anii 
acordaţi de Creator omului. Nu cred că va fi o problemă, a 
mai spus el, atâta timp cât faceţi exerciţii. A verificat 
dosarul pacientului. Când v-am văzut ultima oară, sir Harry, 
alergaţi şase kilometri de două ori pe săptămână. Mai faceţi 
aşa şi acum? 

— Da, dar mărturisesc că nu mă mai cronometrez. 

— Încă vi le mai faceţi între două şedinţe de scriere de 
două ore? 

— În fiecare dimineaţă, de cinci ori pe săptămână. 

— Excelent. În acest caz, este mai mult decât reuşesc 
pacienţi ai mei, mai tineri. Încă două întrebări. Cred că tot 
nu fumaţi? 

— Deloc. 

— Şi de câte ori beţi într-o zi obişnuită? 

— Un pahar cu vin la cină, dar nu la prânz. M-ar face să 
dorm după-masa. 

— Atunci, cinstit vorbind, şaptezeci de ani ar putea să nu 
însemne mai nimic, atâta timp cât nu sunteţi călcat de un 
autobuz. 

— Nu prea există riscul acesta, pentru că autobuzul local 
vizitează satul nostru doar de două ori pe zi, în ciuda 
protestelor regulate ale Emmei către consiliul local. 

Doctorul a zâmbit. 

— Asta este preşedinta noastră! Dr. Richards a închis 
dosarul, s-a ridicat de la birou şi l-a însoţit pe Harry afară 
din camera de consultaţii. 

— Ce mai face lady Clifton? a întrebat el în timp ce 
mergeau pe coridor. 

Emma ura titlul de „lady” pentru că simţea că nu-l 
meritase şi insistase ca toţi cei de la spital să-i spună 
doamnă Clifton sau doamnă preşedintă. 

— Poate-mi spuneţi dumneavoastră, i-a replicat Harry. 

— Nu sunt doctorul ei, a zis Richards, dar vă pot spune 
că este cel mai bun preşedinte pe care l-am avut şi nu sunt 
sigur cine va avea curajul s-o înlocuiască după ce se va 
retrage, peste un an. 

Harry a zâmbit. Ori de câte ori vizita Infirmeria Regală 
din Bristol, simţea respectul şi afecțiunea pe care 
personalul le avea pentru Emma. 

— Dacă vom fi numiţi spitalul anului pentru a doua oară, 
a mai spus dr. Richards, e sigur că va fi mulţumită ei. 

În timp ce înaintau pe coridor, Harry a trecut de două 
asistente care erau în pauza de ceai. A observat că una 
dintre ele avea un ochi vânăt şi un obraz umflat pe care, cu 
tot machiajul puternic, nu reuşea să-l ascundă. Dr. Richards 
l-a condus pe Harry într-o rezervă goală în care se afla doar 
un pat şi două scaune. 

— Scoateţi-vă haina. Va veni o asistentă în curând. 

— Mulţumesc, a zis Harry. De abia aştept să ne vedem 
peste un an. 

— Când voi primi toate rezultatele de la laborator, vi le 
voi trimite. Nu pentru că mi-aş închipui că vor fi prea 
diferite de cele de anul trecut. 

Harry şi-a scos haina, a atârnat-o pe speteaza unui 
scaun, şi-a scos pantofii şi s-a urcat în pat. S-a tolănit, a 
închis ochii şi a început să se gândească la următorul 
capitol din William Warwick şi trucul cu trei cărți. Cum ar fi 
putut suspectul să fie în două locuri în acelaşi timp? Ori era 
în pat cu nevasta ori conducea maşina spre Manchester. 
Care dintre ele? Doctorul lăsase uşa deschisă şi gândurile 
lui Harry au fost întrerupte când a auzit pe cineva spunând: 

— .„..„ doctorul Hands”. Unde mai auzise numele acesta? 

— Vrei să o anunţi pe asistenta-şefă? a zis o a doua voce. 

— Deci bătrânul cu mâini rătăcitoare va scăpa iar. 

— Atâta timp cât e doar cuvântul lui împotriva cuvântului 
meu, nu are de ce se teme. 

— Acum ce-a mai făcut? 

Harry s-a ridicat, şi-a scos o agendă şi un creion din 
buzunarul hainei şi a ascultat atent conversaţia purtată pe 
coridor. 

— Eram la spălătorie, la etajul trei, luând nişte cearşafuri 
curate, când a intrat cineva. După ce s-a închis uşa şi am 
auzit-o încuindu-se, mi-am dat seama că putea fi vorba de 
o singură persoană. M-am făcut că nu aud, am luat nişte 
cearşafuri şi am pornit direct spre uşă. Am încercat s-o 
descui, dar el m-a prins şi s-a lipit de mine. Era 
dezgustător. Mi-a venit să leşin. Nu e nevoie să mai ştie şi 
alţii, a zis el, e doar puţin amuzament. Am încercat să-i ard 
un cot în mijloc, dar el mă ţintuise de perete. Apoi m-a rotit 
şi a început să mă sărute. 

— Şi tu ce-ai făcut? 

— l-am muşcat limba. El a tipat, mi-a zis căţea şi m-a 
plesnit peste faţă. Dar am avut destul timp atunci să descui 
uşa şi să scap. 

— Ar trebui să-l reclami. Este timpul ca nemernicul să fie 
dat afară din spital. 

— Nicio şansă. Când m-a văzut făcându-şi tura de 
dimineaţă prin saloane, m-a avertizat că-mi voi căuta alt 
serviciu dacă aş fi spus ceva şi a adăugat - vocea ei a 
devenit o şoaptă - că atunci când o femeie îşi deschide 
gura, e bună la un singur lucru. 

— E bolnav, n-ar trebui să i se permită să scape aşa. 

— Nu uita cât este de puternic. A făcut ca prietenul lui 
Mandy să fie concediat după ce i-a spus poliţiei că l-a văzut 
atacând-o, că de fapt el fusese cel care-o lovise. Aşa că ce 
şanse aş avea eu după o înghesuială în camera de spălat? 
Nu, m-am hotărât... 

— Bună dimineaţa, sir Harry, a spus o asistentă intrând 
în cameră şi închizând uşa în spatele ei. 

— Dr. Richards m-a rugat să vă iau sânge şi să-l trimit la 
laborator. Doar o verificare de rutină, aşa că vă rog să vă 
suflecaţi o mânecă. 

— Presupun că doar unul dintre noi este calificat să 
devină preşedinte, a spus Giles, incapabil să-şi ascundă un 
zâmbet. 

— Nu este de râs, a zis Emma. Am schiţat deja în agendă 
toate subiectele care trebuie să fie discutate. Le-am dat lui 
Giles şi Grace câte un exemplar şi i-am lăsat să le consulte 
înainte de a vorbi din nou. 

— Poate ar trebui să vă pun la curent înainte de a trece 
la prima problemă. Fratele şi sora ei au încuviinţat. Consiliul 
a acceptat oferta finală a lui Cunard de trei lire şi patruzeci 
şi unu de penny pe acţiune şi preluarea se va termina pe 
douăzeci şi şase februarie. 

— Cred că a fost o luptă grozavă, a zis Giles, părând cât 
se poate de înţelegător. 

— Trebuie să recunosc că, în timp ce-mi strângeam 
lucrurile din birou, încă mă întrebam dacă am făcut ce 
trebuia. Şi m-am bucurat că nu mai era şi altcineva în 
cameră când am dat jos portretul bunicului, pentru că nu l- 
aş fi putut privi în ochi. 

— AŞ fi încântat să-l primesc pe Walter înapoi la 
Barrington Hall, a zis Giles. Poate să stea lângă bunica în 
bibliotecă. 

— Da fapt, Giles, preşedintele de la Cunard a întrebat 
dacă poate să rămână în sala de consiliu cu toţi ceilalţi foşti 
preşedinţi. 

— Sunt impresionat, a spus Giles. Şi sunt chiar şi mai 
convins că ai luat decizia corectă despre modul în care ar 
trebui să-mi investesc o parte din bani, a adăugat el, fără 
să dea nicio explicaţie. 

— Dar tu, Emma? a întrebat Grace, întorcându-se spre 
sora ei. La urma-urmei, şi tu ţi-ai câştigat dreptul la un loc 
în sala de consiliu. 

— Bryan Organ a primit comanda să-mi facă portretul, a 
zis Emma. Va fi pus vizavi de cel al bunicului. 

— Şi Jessica ce-a spus despre asta? a întrebat Giles. 

— Ea l-a recomandat. Chiar a cerut să fie de faţă la 
şedinţele de pictură. 

— Creşte atât de repede, a spus Grace. 

— Este deja o tânără domnişoară, a spus Emma. Şi mă 
gândesc să-i cer sfatul şi în altă problemă, a mai adăugat 
ea, înainte de a reveni la agendă. După completarea 
documentelor şi semnarea lor, a avut loc o ceremonie de 
predare în sala de consiliu. După douăzeci şi patru de ore, 
numele de Şantierele Navale Barrington's care a atârnat 
atât de mândru deasupra porţii de intrare a fost înlocuit de 
Cunard. 

— Ştiu că a trecut abia o lună, a zis Giles, dar Cunard şi-a 
respectat angajamentul luat faţă de personal, mai ales faţă 
de cei care sunt de mult cu noi? 

— Complet, a spus Emma. Nimeni nu a fost concediat, cu 
toate că o parte dintre veterani au profitat de pachetul 
generos de pensionare. Seb a negociat pentru ei, oferindu- 
le şi o excursie gratuită cu Buckingham sau Balmoral, aşa 
că nu avem plângeri. Totuşi, trebuie să discutăm propria 
noastră poziţie şi încotro ne vom îndrepta în continuare. 
După cum ştiţi, ni s-a oferit o sumă de ajustare mai mare 
de douăzeci de milioane de lire de persoană, cu alternativa 
de a cumpăra acţiuni Cunard, variantă care are mai multe 
avantaje. 

— Câte acţiuni oferă? a întrebat Grace. 

— Şapte sute şi zece mii de persoană, care anul trecut 
au adus un dividend de 246.717 £. Deci v-aţi hotărât ce 
aveţi de gând să faceţi cu banii voştri? 

— Eu m-am hotărât, a spus Giles. După ce i-am cerut 
sfatul lui Seb, m-am hotărât să iau jumătate în bani, pe 
care Farthings Kaufman îi va investi pentru mine în consiliu 
şi cealaltă jumătate în acţiuni Cunard. De curând au avut o 
scădere, dar Seb mi-a spus că e normală după o preluare. 
Totuşi, m-a asigurat că societatea bine condusă a lui 
Cunard va continua să ofere dividende de trei sau patru la 
sută care vor creşte an după an cu aceeaşi sumă. 

— Asta sună foarte conservator, a zis Emma, necâăjindu-şi 
fratele. 

— Cu „c” mic, a replicat Giles. Am mai fost de acord să 
sponsorizez un asistent în cercetare de la Societatea 
Fabiană. 

— Ce gest îndrăzneţ, a zis Grace fără să-şi ascundă 
sarcasmul. 

— Tu ai făcut ceva mai radical? a răspuns Giles, 
întorcându-i sarcasmul. 

— Sper că da, Oricum ceva mai amuzant. 

Emma şi Giles s-au uitat fix la sora lor, ca doi studenţi din 
clasă, aşteptând un răspuns. 

— Am încasat deja cecul pentru întreaga sumă. Când i l- 
am dat preşedintelui băncii, am crezut că va leşina. A doua 
zi, Sebastian a venit în vizită la Cambridge şi, la sfatul lui, 
am pus un milion deoparte pentru a acoperi orice problemă 
fiscală şi alte zece milioane le-am pus într-un cont de 
investiţii la Farthings Kaufman, pentru a fi împărţit între 
mai multe companii vechi, cu reputaţie - după cum a spus 
el. Am mai lăsat un milion în depozit la Midland care va fi 
mai mult decât suficient să-mi cumpăr o căsuţă lângă 
Cambridge şi un venit lunar garantat de aproximativ 
30.000 £. Mult mai mult decât am câştigat în toţi anii în 
care am fost profesor la colegiu. 

— Şi celelalte patru milioane? 

— Am donat un milion fondului de restaurare al colegiului 
Newnham, altă jumătate colegiului Fitzwilliam şi altă 
jumătate pentru a fi împărţită la o duzină sau cam aşa ceva 
de activităţi caritabile care m-au interesat tot timpul, dar 
cărora nu am putut să le ofer mai mult de câtva sute de lire 
în trecut. 

— Mă faci să mă simt vinovat, a zis Giles. 

— Sper că da, Giles. Dar eu am intrat în Partidul Laburist 
mult înaintea ta. 

— Şi tot mai rămân două milioane, a spus Emma. 

— Ştiu că nu-mi stă în fire, dar am fost la cumpărături cu 
Jessica. 

— Dumnezeule, pe ce i-o fi cheltuit? a întrebat Emma. Pe 
diamante şi poşete? 

— Sigur că nu, a spus Grace, supărată. Un Monet, un 
Manet, două Picasso, un Pissarro şi un Lucian Freud,despre 
care m-a asigurat că va fi noul mare pictor şi un tablou 
numit Un papă țipând şi pe care nu aş vrea să-l aud ţinând 
o predică. Şi o schiţă a lui Henry Moore numită Regele şi; 
regina, pe care o admir de mult, precum şi o Barbara 
Hepworth şi un Leon Underwood. Am refuzat să cumpăr un 
Eric Gill după ce mi s-a spus că se culca împreună cu fiicele 
lui. N-a părut s-o deranjeze pe Jessica - nu-i poţi nega 
talentul, îmi amintea ea întruna - dar am pus piciorul în 
prag. Ultima mea achiziţie a fost desenul copertei unei 
înregistrări Beatles de Peter Blake, pe care i l-am dat lui 
Jessica ca o recompensă pentru cunoştinţele şi expertiza ei. 
A ştiut exact în care galerii să intrăm şi s-a târguit cu 
vânzătorii ca un negustoraş din East End. N-am fost sigură 
dacă era cazul să fiu mândră sau să-mi fie ruşine de ea. Şi, 
trebuie să mărturisesc, până acum nu mi-am dat seama ce 
amuzant este să cheltuieşti bani. 

Emma şi Giles au început să râdă. 

— Ne-ai făcut pe amândoi de râs, a zis Emma. De abia 
aştept să văd colecţia. Dar unde o vei pune? 

— Cred că am găsit o casă ideală în Trumpington cu 
suficient spaţiu pe pereţi pentru toate picturile şi o grădină 
destul de mare pentru ca statuetele să fie bine expuse. Aşa 
că, în viitor, va fi rândul meu să vă invit în weekend. Nu am 
încheiat încă târgul, dar l-am asmuţit pe Sebastian asupra 
bieţilor agenţi imobiliari şi l-am lăsat să stabilească preţul. 
Cu toate că nu pot crede că se va descurca mai bine decât 
Jessica - ea este convinsă că galeria mea de artă va fi o 
investiţie mult mai profitabilă decât stocurile şi acţiunile, 
ceea ce mi-a amintit de tatăl ei care e tufă în domeniul 
ăsta. A încercat să-i explice diferenţa dintre „apreciabil” şi 
„apreciat”, dar n-a reuşit. 

— Bravo, a zis Emma. Sper doar că mai există vreun 
Monet şi pentru mine, pentru că şi eu aş vrea să-i cer 

sfatul, cu toate că, cinstit vorbind, nu m-am decis încă ce 
să fac cu averea. Am avut trei întâlniri cu Hakim Bishara şi 
Seb, dar tot nu m-am putut hotărî. După ce am pierdut o 
funcţie de preşedinte, m-am concentrat asupra noului 
pachet de reforme NHS ale guvernului şi asupra 
consecinţelor sale pentru Infirmeria Regală. 

— Astea nu vor vedea niciodată lumina zilei dacă 
Margaret Thatcher câştigă alegerile, a spus Giles. 

— Aşa este, a spus Emma. Dar este responsabilitatea 
mea să-mi pregătesc colegii din consiliu pentru consecinţe 
dacă laburiştii vor reveni la putere. Nu intenţionez să-mi las 
succesorul sau succesoarea, oricine ar fi, să meargă pe 
ghicite. A făcut o pauză, apoi a întrebat: Mai sunt şi alte 
probleme? 

De sub masă, Giles a scos nişte machete superbe ale 
navelor Buckingham şi Balmoral, împreună cu o sticlă de 
şampanie. 

— Draga mea Emma, a zis el, Grace şi cu mine îţi vom fi 
recunoscători pe veci. Fără conducerea, dedicaţia şi 
implicarea ta, nu ne-am afla în poziţia privilegiată în care 
suntem acum. Îţi suntem, pentru totdeauna, recunoscători. 

Trei pahare, utilizate de obicei pentru apă, au fost 
umplute cu şampanie de Giles, dar Emma nu-şi putea lua 
ochii de pe cele două machete. 

— Vă mulţumesc, a zis când toţi şi-au ridicat paharele. 
Dar vă mărturisesc că am savurat fiecare moment şi îmi 
lipseşte deja funcţia de preşedinte. Mai am o surpriză 
pentru voi. Cunard m-a rugat să mă alătur consiliului, aşa 
că şi eu aş vrea să ţin un toast. S-a ridicat de la locul ei, cu 
paharul ţinut sus. 

— Pentru Joshua Barrington, care a fondat Şantierele 
Navale Barrington în 1839 şi a obţinut un profit de treizeci 
şi trei de lire, patru şilingi şi doi penny în primul său an ca 
preşedinte, dar le-a promis acţionarilor că vor obţine mai 
mult. 

Giles şi Grace şi-au ridicat paharele. 

— Pentru Joshua Barrington. 

— Poate a venit momentul să celebrăm naşterea noului 
meu nepot, Jake, a zis Giles, care va fi într-o zi următorul 
preşedinte al unei bănci Farthings, din câte speră Seb. 

— Ar fi prea mult să sperăm că Jake va face un lucru mai 
important decât să fie bancher? a zis Grace. 

— Cât de bună a fost sursa dumneavoastră? 

— impecabilă. Şi a scris tot ce a auzit, cuvânt cu cuvânt. 

— Ei bine, nu pot pretinde, doamnă preşedintă, a zis 
asistenta-şefă, că nu am auzit zvonuri de acest fel până 
acum, dar nimic concret. Singura asistentă care a depus o 
plângere până acum şi-a dat demisia după o săptămână. 

— Ce opţiuni avem? a întrebat Emma. 

— Ştiţi ceva despre asistentă, în afara discuţiei care a 
fost auzită? 

— Vă pot spune că presupusul atac a avut loc în 
spălătoria de la etajul trei. 

— Asta ar putea reduce cazul la o jumătate de duzină de 
asistente. 

— Şi că a fost de gardă cu dr. Hands mai devreme în 
acea dimineaţă. 

— Şi asta când a fost? 

— leri. 

— Atunci rămânem cu cel mult două sau trei asistente. 

— Şi că era din India de Vest. 

— Ah, a spus asistenta-şefă. M-am întrebat de ce Beverly 
avea un ochi vânăt şi acum ştiu. Dar ar trebui să depună o 
plângere oficială pentru ca să deschidem o anchetă de 
moravuri. 

— Şi cât va dura? 

— De la şase la nouă luni şi chiar şi aşa, cum nu au fost 
martori, nu v-aş da prea multe şanse. 

— Deci ne-am întors de unde am plecat şi dr. Hands îşi 
va continua amuzamentele în timp ce noi nu putem face 
nimic. 

— Mi-e teamă că da, doamnă preşedintă, doar dacă... 


* 

— Vă felicit pentru preluarea cu succes a companiei, a 
spus Margaret Thatcher când Emma i-a răspuns la telefon, 
cu toate că nu-mi imaginez că v-a fost uşor. 

— Am fost sfâşiată, a recunoscut Emma. Dar consiliul, 
familia mea şi consilierii profesionali au fost de acord cu 
toţii să accept oferta lui Cunard. 

— Şi cum vă umpleţi timpul, acum că nu mai sunteţi 
preşedintă la Barrington's? 

— Mai am câteva luni până voi preda funcţia de la 
Infirmeria Regală, dar după votul de aseară de lipsă de 
încredere în guvern, se pare că-mi voi petrece majoritatea 
timpului alergând prin vest şi asigurându-mă că veţi ajunge 
în Downing Street. 

— Aş prefera să alergaţi prin toată ţara în acelaşi scop, a 
spus doamna Thatcher. 

— Nu sunt sigură că înţeleg. 

— Dacă veţi da drumul la televizor, veţi vedea cum prim- 
ministrul este condus în palatul Buckingham pentru o 
întâlnire cu regina. Domnul Callaghan îi va cere 
permisiunea să dizolve parlamentul astfel încât să poată 
solicita alegeri anticipate. 

— S-a fixat o dată? 

— Joi, pe trei mai. Şi aş vrea să-l înfruntaţi pe fratele 
dumneavoastră. 

— La ce vă gândiţi? 

— După cum ştiţi probabil, el se ocupă din nou de 
campania pentru voturile mărginaşe ale laburiştilor. Aceste 
cincizeci sau şaizeci de circumscripţii vor determina din nou 
rezultatul alegerilor. Cred că dumneavoastră sunteţi 
persoana ideală pentru a face acelaşi lucru pentru Partidul 
Conservator. 

— Dar Giles are o vastă experienţă în campaniile 
electorale. Este un politician cu experienţă... 

— „şi nimeni nu-l cunoaşte mai bine decât 
dumneavoastră. 

— Cred că există o duzină de oameni sau mai mulţi care 
sunt mai bine calificați să-şi asume această 
responsabilitate. 

— Sunteţi prima mea alegere. Şi am impresia că fratele 
dumneavoastră nu va fi încântat când va afla cu cine se 
înfruntă. A urmat o tăcere lungă, după care doamna 
Thatcher a continuat. Veniţi la Londra să vă întâlniți cu 
preşedintele partidului, Peter Thorneycroft. A aranjat deja 
totul, deci acum am nevoie doar de un coordonator care să 
insufle frica de Dumnezeu în preşedinţii locali din acele 
circumscripţii marginale. 

De data aceasta, Emma nu a mai ezitat. 

— Când încep? 

— Mâine-dimineaţă, la ora zece, în Biroul central, a 
replicat şefa opoziţiei. 


— Aţi dorit să mă vedeţi, doamnă preşedinte. 

— Da, şi voi trece direct la subiect, a spus Emma chiar 
înainte ca Hands să se aşeze. Am primit mai multe 
reclamaţii de la asistente referitoare la comportamentul 
dumneavoastră lipsit de etică. 

— Mai multe? a zis Hands, aşezându-se pe scaun şi 
părând relaxat. 

— În ultimul an, asistenta-şefă a strâns dovezi şi mi-a 
cerut să încep o anchetă oficială. 

— Sunteţi invitata mea, a zis Hands. Veţi descoperi că 
nimic nu se lipeşte, iar eu voi fi exonerat. 

— Nimic nu se lipeşte? O alegere nefericită a cuvintelor, 
domnule Hands, doar dacă, desigur... 

— Dacă mai spuneţi un singur cuvânt, lady Clifton, le voi 
cere avocaţilor mei să emită un mandat pentru calomnie. 

— Mă îndoiesc. Ca şi dumneavoastră, m-am asigurat că 
nu avem martori şi cu toate că accept că aţi putea fi 
exonerat de acuzaţii, intenţionez să mă asigur că reputaţia 

dumneavoastră va ajunge o zdreanţă şi nu veţi mai găsi 
niciodată o slujbă în această ţară. Deci vă sugerez... 

— Mă ameninţaţi cumva? Pentru că dacă o faceţi, 
reputaţia dumneavoastră va fi distrusă, după ce ancheta se 
va dovedi o pierdere de timp şi de bani - chiar când BRI a 
redus iar, în acest an, fondurile pentru spital. 

— Da, m-am gândit la asta, a spus Emma. În trecut, 
puterea dumneavoastră a constat în cuvântul 
dumneavoastră contra celui al unei tinere asistente. Dar de 
data aceasta nu veţi avea de-a face cu o tânără speriată, ci 
chiar cu preşedintele spitalului. Şi da, sunt gata să-mi risc 
reputaţia contra celei a dumneavoastră. 

— Blufaţi, a zis Hands. Mai aveţi mai puţin de un an până 
la pensionare şi chiar nu vreţi să fiţi ţinută minte doar 
pentru asta. 

— Greşiţi din nou, dr. Hands. Când se va da în vileag 
ceea ce sunteţi, presupun că ceilalţi doctori şi cele 
şaisprezece asistente care au depus reclamaţii scrise - 
Emma a bătut într-un dosar gros aflat pe birou în faţa ei - 
vor fi recunoscători pentru intervenția mea, iar 
dumneavoastră vă va fi dificil să vă angajaţi chiar şi într-un 
stat african de care nu a auzit nimeni. 

De data aceasta, Hands a ezitat înainte de a vorbi. 

— Imi asum riscul. Cred că nu aveţi dovezi suficiente 
pentru a deschide o anchetă. 

Emma s-a aplecat în faţă, a format un număr din exterior 
şi a trecut telefonul pe amplificator. După un moment, 
amândoi au auzit cuvântul: 

— Editorul la telefon. 

— Bună dimineaţa, Reg. Sunt Emma Clifton. 

— Pe care dintre reporterii mei vrei să-i omori în 
dimineaţa asta, Emma? 

— De data asta, nu pe unul dintre reporterii tăi, ci pe 
unul dintre doctorii mei. 

— Spune-mi mai multe. 

— Tocmai încep să investighez comportarea unui doctor 
de la spital şi m-am gândit că ai vrea să auzi şi tu înainte ca 
ziarele naţionale să înhaţe ştirea. 

— Frumos din partea ta, Emma. Hands a început să-i facă 
semne frenetice cu mâna. Dar dacă povestea va apărea în 
ediţia de seară, ar trebui să trimit un reporter imediat la 
spital. 

— Am o întâlnire la unsprezece, a zis Emma, uitându-se 
în agendă, dar te sun eu peste câteva clipe dacă pot s-o 
mut. 

Când Emma a închis telefonul, a observat picături de 
sudoare pe fruntea lui Hands. 

— Dacă-mi anulez întâlnirea cu reporterul de la Bristol 
Evening News, a zis ea, bătând iar în dosar, vă aştept să 
dispăreţi din acest spital până la amiază. Dacă nu, vă 
recomand să luaţi ediţia de seară a ziarului, în care veţi 
descoperi exact ce părere am despre doctorii de felul 
dumneavoastră. Să staţi lângă telefon, pentru că sunt 
sigură că vor dori să audă şi părerea dumneavoastră. 

Hands s-a ridicat nesigur de la locul lui şi a ieşit din 
cameră fără să mai spună nimic. După ce s-a închis uşa, 
Emma a ridicat telefonul şi a format iar numărul la care 
promisese să sune mai târziu. 

— Mulţumesc, a zis ea, când i s-a răspuns. 

— Mi-a făcut plăcere, a răspuns Harry. Când vii acasă la 
cină? 


— Dacă ai de gând să rămâi următoarea lună în Londra, 
a spus Harry, după ce-a auzit veştile de la Emma, unde 
intenţionezi să stai? 

— Cu Giles. Aşa voi putea supraveghea fiecare mişcare a 
lui. 

— Şi el pe a ta. Dar nu-l văd fiind de acord cu un 
aranjament atât de comod. 

— Nu prea va avea de ales, a zis Emma. Se vede că ai 
uitat că sunt proprietarul casei numărul douăzeci şi trei din 
Smith Square. Deci, în cazul în care cineva îşi va căuta un 
loc temporar de şedere, acela va fi Giles, nu eu. 

— Vrei să auzi veştile rele? a spus Giles, intrând în biroul 
lui Griff Haskins şi trântindu-se pe scaun, în faţa unui om 
care-şi aprindea a patra ţigară din dimineaţa aceea. 

— Tonny Benn a fost găsit beat într-un bordel? 

— Mai rău. Sora mea conduce campania pentru 
circumscripțiile marginale. 

Agentul laburist veteran s-a prăbuşit în scaun şi n-a mai 
zis nimic o vreme. 

— Un oponent formidabil, a zis el în cele din urmă. Şi 
când te gândeşti că eu am învăţat-o tot ce ştie. Şi nu numai 
să lupte pentru circumscripțiile de margine. 

— Şi e din ce în ce mai rău. Va sta cu mine în Smith 
Square pe toată durata campaniei. 

— Atunci arunc-o în stradă, a zis Griff, părând serios. 

— Nu pot. Ea este de fapt proprietara casei. Eu sunt 
chiriaşul. 

Asta l-a adus la tăcere un timp pe Griff, dar şi-a revenit 
repede. 

— Atunci va trebui să profităm de această situaţie. În 
cazul în care Karin poate afla de dimineaţă cu ce se va 
ocupa în ziua respectivă, vom fi întotdeauna cu o mişcare 
înainte. 

— Drăguţă idee, a spus Giles, doar că nu sunt sigur de 
partea cui este soţia mea. 

— Atunci arunc-o în stradă. 

— Nu cred că aşa voi obţine votul femeilor. 

— Deci va trebui să ne bazăm pe Markham. Roagă-l să-i 
asculte telefoanele şi să-i deschidă poşta, dacă este cazul. 

— Markham votează cu conservatorii, ca întotdeauna. 

— Dar nu există nimeni în casa ta care să susţină Partidul 
Laburist? 

— Silvina, menajera. Dar nu vorbeşte prea bine în 
engleză şi nu sunt sigur că are drept de vot. 

— Atunci va trebui să-ţi ţii ochii şi urechile deschise 
pentru că vreau să ştiu ce pune sora ta la cale în fiecare 
minut ai fiecărei zile. În ce circumscripţii are intenţia să 
meargă, care conservatori vor vizita acele circumscripţii şi 
orice mai poţi afla. 

— Şi ea va fi încântată să afle ce pun eu la cale, a zis 
Giles. 

— Atunci trebuie să-i dăm informaţii eronate. 

— Îşi va da seama de a doua zi. 

— Posibil, dar nu uita, tu ai mai multă experienţă decât 
ea când e vorba de luptele electorale. Ea învaţă încă şi se 
bazează mult pe adversarul meu. 

— Îl cunoşti? 

— John Lacy, a zis Griff. Îl cunosc mai bine decât pe 
propriul meu frate. Am jucat rolul lui Cain pentru Abel al lui 
timp de treizeci de ani. Şi-a stins un chiştoc înainte de a-şi 
aprinde altă ţigară. Prima oară m-am întâlnit cu Lacy în 
1945, Attlee contra Churchill şi, ca un rottweiller, de atunci 
îşi linge rănile. 

— Atunci să-l folosim pe Clem Attlee ca pe o sursă de 
inspiraţie şi să procedăm cum a procedat el cu Churchill. 

— Aceasta este probabil ultima alegere la care mai 
participă, a zis Griff, de parcă ar fi vorbit singur. 

— Şi a noastră, a spus Giles, dacă vom pierde. 


* 


— Dacă locuiți în aceeaşi casă cu fratele dumneavoastră, 
a spus Lacy, ar trebui să profităm. 

Emma s-a uitat peste birou la şeful ei de personal şi a 
simţit că-şi va da seama repede cum îi merge mintea. Lacy 
avea probabil un metru nouăzeci şi unu şi, cu toate că nu 
făcuse niciun alt sport decât hăituitul laburiştilor, nu avea 
niciun gram de grăsime în plus pe el. Un om care considera 
că somnul este un lux pe care nu şi-l putea permite, care 
nu credea în pauzele de masă, care nu băuse şi nici nu 
fumase vreodată şi care pleca de la partid doar în 

dimineţile de sâmbătă să adore singura fiinţă pe care o 
considera superioară liderului său. Părul lui grizonant şi 
rărit îl făcea să pară mai vârstnic decât era şi ochii lui 
albaştri, pătrunzători, nu te scăpau niciodată din vedere. 

— La ce te gândeşti? l-a întrebat Emma. 

— In momentul în care fratele dumneavoastră pleacă 
dimineaţa de acasă, trebui să ştiu în care circumscripţii 
intenţionează să meargă şi ce lideri ai politicienilor laburişti 
îl vor însoţi, astfel încât oamenii noştri să-i poată aştepta de 
îndată ce coboară din tren. 

— Este cam incorect, nu? 

— Puteţi fi sigură, lady Clifton... 

— Emma. 

— Emma. Nu încercăm să câştigăm un concurs de gătit 
la sărbătoarea locală, ci alegerile generale. Miza este foarte 
mare. Trebuie să consideri orice socialist un inamic pentru 
că aşa este la război. Este treaba ta să te asiguri că peste 
patru săptămâni, niciunul dintre ei nu va rămâne în picioare 
- şi asta-l include şi pe fratele tău. 

— Imi va lua puţin timp să mă obişnuiesc cu ideea. 

— Ai douăzeci şi patru de ore. Şi nu uita, fratele tău este 
cel mai bun şi Griff Hoskins cel mai rău, ceea ce-i face o 
combinaţie formidabilă. 

— Deci de unde încep? 

Lacy s-a ridicat de la birou şi s-a dus spre o hartă mare, 
prinsă de perete. 

— Sunt şaizeci şi două de locuri marginale pe care 
trebuie să le câştigăm dacă vrem să avem şansa să 
formăm guvernul următor, a zis el, înainte ca Emma să se 
apropie de el. Fiecare dintre ele necesită doar o schimbare 
de patru la sută sau mai mică pentru a trece de la un partid 
la altul. Dacă ambele partide majoritare sfârşesc cu treizeci 
şi unu dintre aceste locuri - a bătut în hartă - vom ajunge 
la un parlament fără majoritate. Dacă unul dintre ele va 
câştiga zece locuri, vor avea o majoritate de douăzeci în 
Cameră. Atât de importantă este misiunea noastră. 

— Şi celelalte şase sute de locuri? 

— Majoritatea vor fi decise mult înainte de deschiderea 
urnei. Pe noi ne interesează doar locurile pentru care 
voturile se numără, nu se ponderează. Vor apărea desigur 
una sau două surprize, ca întotdeauna, dar nu avem timp 
să încercăm să aflăm care vor fi acestea. Treaba noastră 
este să ne concentrăm pe cele şaizeci şi două de marginale 
şi să ne asigurăm că fiecare trimite un membru conservator 
în parlament. 

Emma s-a uitat mai atentă la lista lungă de locuri 
începând cu ultimul, Basildon, majoritatea laburistă de 22, 
pentru schimbare era necesară o modificare de doar 0,1 la 
sută. 

— Dacă nu-l putem câştiga pe acesta, a zis Lacy, va 
trebui să mai suportăm încă cinci ani un guvern laburist. 
Degetul lui a coborât în josul hărţii. Gravesend, care 
necesită doar 4,1 la sută pentru schimbare. Dacă aceasta 
devine modificarea uniformă în ţară, va garanta 
conservatorilor o majoritate de treizeci. 

— Ce sunt aceste şapte pătrăţele de-a lungul fiecărei 
circumscripţii? 

— Avem nevoie ca fiecare să fie bifat înainte de ziua 
alegerilor. 

Emma a analizat titlurile: candidat, modificare necesară, 
agent, preşedinte, conductori, circumscripție adoptată, 
AOP. 

— Trei locuri nici măcar nu au un candidat, a zis Emma, 
privind suspicioasă lista. 

— Vor trebui să aibă până la sfârşitul săptămânii, altfel 
vor putea apărea cu un membru laburist neopozabil şi nu 
putem lăsa să se întâmple asta. 

— Dar dacă nu putem găsi un candidat adecvat atât de 
repede? 

— Vom găsi pe cineva, a spus Lacy, chiar dacă este 
idiotul satului şi sunt deja câţiva gata să treacă de partea 
noastră a Camerei, unii dintre ei în poziţii sigure. 

Emma a râs şi ochii ei s-au îndreptat către 
„Circumscripţia adoptată”. 

— Un loc sigur va adopta o circumscripție marginală 
alăturată, i-a explicat Lacy, oferindu-i asistenţa unui agent 
prin experienţă, propagandă electorală, chiar şi bani, dacă 
este nevoie. Avem fonduri de rezervă suficiente pentru a 
oferi oricărui loc marginal zece mii de lire într-o clipă. 

— Da, mi-am dat seama de asta la ultimele alegeri când 
lucram în Vest, a zis Emma. Dar mi-am dat seama că unele 
circumscripţii sunt mai cooperante decât celelalte. 

— Da, îţi vei da seama că aceeaşi situaţie apare în toată 
ţara. Preşedinţii locali care cred că ştiu cum se conduce o 
campanie mai bine ca noi, trezorieri care mai curând ar 
pierde alegerile decât să se despartă de un bănuţ din 
contul lor curent. Membri ai parlamentului care pretind că 
şi-ar pierde locurile chiar când au o majoritate de douăzeci 
de mii. Ori de câte ori ne întâlnim cu soiul acesta de 
probleme, tu trebuie să fii cea care să apeleze la 
preşedintele circumscripţiei şi să le rezolve. Şi nu doar 
pentru că nu vor ţine seama de un agent, oricât de senior 
ar fi, ci mai ales pentru că ei ştiu că Mama te ascultă pe 
tine. 

— Mama? 

— Îmi pare rău, a spus Lacy. Este prescurtarea folosită 
de agenţi pentru lider. Emma a zâmbit. 

— Şi OAP!? a întrebat ea, punându-şi degetul pe rândul 
de jos. 

— Nu e vorba de pensionari de vârstă înaintată, a spus 
Lacy, deşi s-ar putea ca ei să decidă cine va câştiga 
alegerile deoarece, presupunând că se pot mişca, este cel 
mai probabil că ei vor fi cei care vor vota. Şi chiar dacă nu 
pot merge, le vom da o maşină şi un şofer care să-i ducă la 
cel mai apropiat loc de votare. Când eram un agent tânăr, 
chiar am dus pe cineva la vot cu targa. Abia când l-am adus 
înapoi acasă mi-a spus că a votat cu laburiştii. 

Emma a încercat să nu râdă. 


1 OAP - în engleză „Old Age Pensioners”. 

— Nu, a continuat Lacy, este vorba de OAP, care 
înseamnă Oricare Alte Probleme, din care vor apărea multe 
în fiecare zi. Dar voi încerca să mă asigur că vei avea de-a 
face doar cu cele mai dificile, pentru că majoritatea 
timpului vei fi pe drum, în timp ce eu voi rămâne aici, la 
bază. 

— Mai există şi alte veşti bune? a întrebat Emma, în timp 
ce studia harta. 

— Da. Poţi să fii sigură că opoziţia are de înfruntat exact 
aceleaşi probleme ca noi şi să fii mulţumită că nu avem o 
cutie cu titlul „Sindicate”. Lacy s-a întors către şefa lui. Mi 
s-a spus că eşti obişnuită cu metodele lui Griff Haskins, 
mâna dreaptă a fratelui tău. Îl cunosc bine de multă vreme, 
dar nu-l ştiu de fapt deloc, astfel încât cum este să lucrezi 
cu el? 

— Este nemilos. Nu crede că s-ar putea acorda cuiva 
prezumția de nevinovăție, munceşte la nesfârşit şi 
consideră că toţi conservatorii sunt copiii diavolului. 

— Dar ştim amândoi că are o mare slăbiciune. 

— E adevărat, a spus Emma, dar nu bea niciodată în 
timpul unei campanii. De fapt, nu se atinge de o picătură 
până ce ultimul vot a fost dat de ultima circumscripție 
când, fie că au câştigat, fie că nu, se face turtă. 


* 


— Văd că ultimul sondaj de opinie le dă laburiştilor doi la 
sută în plus, a zis Karin, ridicându-şi privirea de pe ziar. 

— Fără politică la micul dejun, te rog, a spus Giles. Şi mai 
ales nu şi când Emma este în cameră. 

Karin i-a zâmbit cumnatei sale. 

— Ai observat că apare şi fosta ta soţie în ziar? l-a 
întrebat Emma. 

— Acum ce-a mai făcut? 

— Se pare că lady Virginia îl va retrage pe Hon. Freddie 
de la şcoala maternală particulară din Scoţia. William 
Hickey dă de înţeles că a rămas iar fără bani. 

— Nu mi-am imaginat vreodată că ai citi Express, a spus 
Giles. 

— Şaptezeci şi trei la sută dintre cititori o susţin pe 
Margaret Thatcher, a spus Emma, şi de aceea nu-mi pierd 
timpul cu Mirror. 

Când a sunat telefonul, Giles a plecat imediat de la masă 
şi, ignorând telefonul de pe gheridon, s-a retras pe coridor, 
închizând uşa în spatele lui. 

— Unde pleacă azi? a şoptit Emma. 

— Aş zice că în cinci, a zis Karin, cu toate că vreau să-ți 
spun că şoferul îl duce la Paddington. 

— Reading 3,7 la sută, Bath 2,0 la sută, Bristol 1,6 la 
sută, Exeter 2,7 la sută şi Truro... 

— Nu poate fi vorba şi de Truro, a comentat Karin. Are o 
întâlnire la Camera de Transporturi la ora opt în seara asta, 
aşa că nu s-ar putea întoarce la timp. S-a oprit când 
Markham a intrat în cameră, aducând cafea proaspătă. 

— Cu cine vorbeşte fratele meu la telefon? a întrebat, 
aparent nepăsătoare, Emma. 

— Cu domnul Denis Headley. 

— Ah, da şi merg la... 

— Reading, my lady, a spus valetul, turnându-i Emmei o 
cană de cafea. 

— Ai fi fost un spion bun, a spus Emma. 

— Mulţumesc, my lady, a spus Markham, înainte de a 
strânge farfuriile şi a părăsi camera. 

— De unde ştii că nu este chiar spion? a şoptit Karin. 

Dacă cineva i-ar fi cerut Emmei să spună ce se 
întâmplase în următoarele douăzeci şi opt de zile, ea le-ar fi 
descris ca pe o perioadă neclară şi lungă. Zilele începeau 
cu ea sărind într-o maşină la ora şase dimineaţa în fiecare 
zi şi continuând fără pauză până ce adormea, de obicei într- 
un vagon gol sau în locul din spate dintr-un avion, pe la ora 
unu, în dimineaţa următoare. 

Giles urmărea acelaşi program: aceleaşi mijloace de 
transport, aceleaşi ore, alte circumscripţii. In loc să se 
spioneze întruna unul pe altul, drumurile lor se încrucişau 
rareori. 

Sondajele prezentau continuu Partidul Laburist cu două 
puncte în avans, iar John Lacy a avertizat-o pe Emma că, în 
ultima săptămână dinaintea alegerilor, electoratul tindea să 
se îndrepte către guvernul existent. Emma nu a simţit asta 
în timp ce discuta cu oamenii, pe străzile principale, dar s-a 
gândit dacă nu cumva votanţii erau doar politicoşi când îi 
zăreau rozeta albastră şi îi întreba cu cine vor vota. Ori de 
câte ori doamna Thatcher era întrebată despre sondaje în 
timp ce umbla prin ţară, ea răspundea întotdeauna: 

— Sondajele de paie sunt pentru oamenii din paie. Doar 
oamenii adevăraţi vor vota pe trei mai. 

Cu toate că ea şi doamna Thatcher au discutat o singură 
dată în timpul campaniei, Emma a ajuns la concluzia că 
liderul partidului ei era fie o actriţă foarte bună, fie credea 
cu adevărat că Partidul Conservator va câştiga. 

— Există doi factori pe care sondajele nu pot să-l ia în 
consideraţie, i-a spus Emmei. Câţi oameni doresc să 
recunoască că vor vota o femeie ca prim-ministru şi cât de 
multe soţii nu le spun soţilor că-i vor vota pe conservatori 
pentru prima oară. 

Atât Giles cât şi Emma erau în Bristol în ultima zi a 
campaniei şi, când a bătut de zece şi ultimul vot a fost dat, 
niciunul nu avea încredere suficientă ca să prevadă 
rezultatul final. S-au întors amândoi la Londra cu trenul, dar 
nu în acelaşi vagon. 

John Lacy îi spusese Emmei că ierarhia ambelor partide 
se va reuni la cartierele lor generale - Biroul Central al 
Conservatorilor şi Camera de Transport a Laburiştilor, cu 
santinele politice aflate în toate colţurile Smith Square - 
unde vor aştepta rezultatele. 

— Pe la ora două a.m., a anunţat-o Lacy, tendinţa va fi 
clară şi probabil vom şti cine va forma următorul guvern. 
Pe la patru a.m., luminile vor străluci într-o clădire şi 
sărbătorirea va continua până dimineaţa. 

— Şi în cealaltă clădire? a spus Emma. 

— Luminile vor începe să se stingă pe la trei, iar învinşii 
îşi vor croi drum spre casă şi se vor decide cine trebuie 
blamat în timp ce se vor pregăti să lupte în opoziţie. 

— Care crezi că va fi rezultatul? îl întrebase Emma pe 
agentul-şef în ajunul sondajului. 

— Predicţiile sunt pentru hoţi şi agenţi de pariuri, îi 
răspunse Lacy. Dar, oricare va fi rezultatul, a mai zis el, a 
fost o onoare să lucrez cu Boadicea din Bristol. 

Când trenul a ajuns în Paddington, Emma a coborât 
repede şi a luat primul taxi disponibil. Când s-a întors în 
Smith Square, a fost uşurată văzând că Giles încă nu 
apăruse, dar Harry o aştepta. A făcut repede un duş şi şi-a 
schimbat hainele după care amândoi s-au îndreptat spre 
cealaltă parte a piaţetei. 

A fost surprinsă văzând câţi oameni au recunoscut-o. Unii 
chiar au aplaudat-o când a trecut pe lângă ei, în timp ce 
alţii au privit-o tăcuţi şi posomorâţi. Apoi s-au auzit urale şi 
Emma s-a întors şi l-a văzut pe fratele ei coborând dintr-o 
maşină şi făcându-le cu mâna suporterilor partidului său 
înainte de a intra în Camera de Transport. 

Emma a reintrat într-o clădire care-i devenise mult prea 
familiară în ultima lună şi a fost întâmpinată de mai mulţi 

membri importanţi ai partidului cu care se mai întâlnise în 
timpul campaniei. Oamenii stăteau în jurul televizoarelor în 
fiecare cameră pentru că susţinătorii, angajaţii şi personalul 
Biroului Central aşteptau primele rezultate. Nu se vedea 
niciun politician. Toţi se întorseseră în circumscripțiile lor, 
aşteptând să afle dacă mai erau încă membri ai 
parlamentului. 

Prima centralizare a fost anunţată la 1:23 a.m., cu o 
deplasare de 1,9 la sută în favoarea conservatorilor. S-au 
auzit doar urale slabe pentru că toţi ştiau că aceasta 
însemna un parlament fără majoritate, cu John Callaghan 
reîntorcându-se la palat pentru a fi întrebat dacă poate 
forma un guvern. 

La 1:43 a.m., uralele au devenit mai puternice când 
conservatorii au câştigat în Basildon, ceea ce, pe harta 
Emmei, însemna o majoritate conservatoare de 
aproximativ 30. După aceea, rezultatele au început să 
curgă iute, inclusiv o renumărare în Bristol. 

Până ce doamna Thatcher a revenit din circumscripţia ei, 
Finchley, puţin după trei a.m., luminile se stingeau deja în 
Camera de Transport. Când a intrat în Biroul Central, 
îndoielnicii erau deja susţinători înfocaţi, iar susţinătorii mai 
vechi abia aşteptau să i se alăture primei sale administrații. 

Şefa opoziţiei s-a oprit la jumătatea scărilor şi a ţinut un 
scurt discurs de mulţumire. Emma a fost emoţionată de 
faptul că numele ei a fost pomenit şi el. După ce a strâns 
mai multe mâini, doamna Thatcher a părăsit clădirea după 
câteva minute, explicându-le că o aşteaptă o zi plină. 
Emma s-a întrebat dacă se ducea vreodată la culcare. 

Chiar după ora 4 a.m., Emma a intrat în biroul lui John 
Lacy pentru ultima oară şi l-a găsit lângă hartă, completând 
ultimele rezultate. 

— Ce prevezi? l-a întrebat ea, uitându-se la marea de 
casete albastre. 

— Arată o majoritate de peste patruzeci, a replicat Lacy. 
Mai mult decât suficient pentru o guvernare de cinci ani. 

— Şi cele şaizeci şi două de locuri marginale ale noastre? 
l-a întrebat Emma. 

— Le-am câştigat pe toate, mai puţin trei, dar sunt la a 
treia renumărare în Bristol, aşa că s-ar putea să fie doar 
două. 

— Cred că-i putem permite lui Giles măcar atât, a şoptit 
Emma. 

— Întotdeauna am ştiu că eşti moale ca o cârpă udă, a 
zis Lacy. 

Emma s-a gândit la fratele ei şi la cum se simţea el 
probabil acum. 

— Noapte bună, John, a spus ea. Şi îţi mulţumesc pentru 
tot. Ne mai vedem peste cinci ani, a mai zis înainte de a 
ieşi din clădire şi a se întoarce la casa ei, de cealaltă parte 
a piaţetei, unde dorea să revină în lumea reală. 


* 


Emma s-a trezit după câteva ore şi l-a găsit pe Harry 
aşezat pe pat, lângă ea, ținând o cană cu ceai. 

— Vii cu noi la micul dejun, dragă, acum că ţi-ai terminat 
treaba? 

Ea a căscat şi s-a întins. 

— Nu e o idee rea, Harry Clifton, pentru că e vremea să 
mă întorc la lucru. 

— Deci care sunt planurile pentru azi? 

— Trebuie să mă întorc la Bristol, isteţule. Am o întâlnire 
cu noul preşedinte numit al spitalului la trei după-amiază ca 
să discutăm priorităţile pentru anul următor. 

— Îți place succesorul tău? 

— Cât se poate de mult. Simon Dawkins este un 
administrator grozav şi a fost un adjunct leal, aşa că mă 
aştept ca predarea să fie lejeră. 

— Atunci te las să te îmbraci, a spus Harry, înainte de a-i 
da soţiei sale ceaiul şi de a cobori să-l vadă pe Giles la 
micul dejun. 

Giles stătea în capătul îndepărtat al mesei, înconjurat de 
ziarele de dimineaţă, care nu erau prea plăcut de citit. A 
zâmbit pentru prima oară după câteva zile când cumnatul 
lui a intrat în cameră. 

— Cum te simţi? l-a întrebat Harry, punând mâna pe 
umărul celui mai vechi prieten al său. 

— Am avut şi dimineţi mai bune, a recunoscut Giles, 
împingând ziarele într-o parte. Dar nu mă pot plânge. Am 
fost ministru timp de nouă ani în ultimii paisprezece şi mai 
am încă o şansă să-mi reiau poziţia peste cinci ani, pentru 
că nu-mi vine să cred că femeia aceea va rezista. 

Amândoi s-au ridicat când Emma a intrat în cameră. 

— Felicitări, surioară, a zis Giles. Ai fost un adversar 
valoros şi a fost o victorie meritată. 

— Mulţumesc, Giles, a spus ea, îmbrăţişându-şi fratele, 
un lucru pe care nu-l mai făcuse de douăzeci şi opt de zile. 
Şi ce pui la cale azi? l-a întrebat după ce s-a aşezat lângă 
el. 

— În dimineaţa asta va trebui să predau sigiliile biroului 
meu astfel încât femeia asta, a spus el, împungând cu 
degetul o fotografie de pe prima pagină a Daily Express, 
să-şi poată forma prima şi sper că şi ultima administraţie. 
Thatcher trebuie să ajungă la palat la zece, unde va 
strânge mâini înainte de a fi condusă în triumf în Downing 
Street. O să poţi vedea la televizor, dar sper că mă vei ierta 
dacă nu mă uit şi eu. 


După ce Emma a terminat de făcut bagajele, Harry a pus 
valizele lângă uşa din faţă înainte de a i se alătura în salon 
şi n-a fost surprins găsind-o lipită de televizor. Nici măcar 
nu s-a uitat să vadă cine a intrat în cameră. 

Trei maşini Jaguar negre ieşeau din Buckingham Palace. 
Oamenii strânşi pe trotuarele din afara porţilor palatului au 
început să-şi agite mâinile şi să aplaude când convoiul a 

luat-o în sus, pe lângă mall, către Whitehall. Robin Day 
comenta cursiv. 

— Noul prim-ministru îşi va petrece prima sa dimineaţă 
la Cabinet. Se aşteaptă ca lordul Carrington să fie ministru 
de externe, iar Leon Brittan, ministru de interne. În ceea ce 
priveşte celelalte numiri, va trebui să aşteptăm să vedem 
cine va fi preferat. Nu presupun că vor fi multe surprize, cu 
toate că puteţi fi destul de siguri că mai mulţi politicieni 
stau nerăbdători lângă telefon, sperând să primească un 
apel de la Numărul 10, a mai zis el când cele trei maşini au 
intrat pe Downing Street. 

Când prim-ministrul a coborât din maşină, s-au auzit alte 
urale. Ea a ţinut un mic discurs, citându-l pe Sfântul 
Francisc din Assisi înainte de a intra la numărul 10. 

— Mai bine să pornim, a spus Harry, sau vom pierde 
trenul. 


Emma şi-a petrecut după-amiaza cu Simon Dawkins, 
succesorul ei la Infirmeria Regală din Bristol, înainte de a 
face ordine în acea zi în al doilea birou al său. Şi-a umplut 
bancheta din spate a maşinii şi portbagajul cu lucrurile 
personale pe care le strânsese în ultima decadă. Când a 
ieşit încet afară din spital, nu s-a uitat înapoi. Aştepta cu 
nerăbdare o cină liniştită la Manor House cu Harry şi pe 
urmă dorea să-şi pună capul pe pernă înainte de miezul 
nopţii pentru prima oară în câteva săptămâni, sperând să 
doarmă mai mult de câteva ore. 


* 


Emma era în halat, bucurându-se de un mic dejun tihnit 
când a sunat telefonul. 
Harry a ridicat receptorul de pe măsuţă şi a ascultat o 
clipă înainte de a acoperi microfonul şi a şopti: 
— Este de la Numărul 10. 

Emma s-a ridicat repede şi a luat receptorul, 
presupunând că la celălalt capăt al liniei era doamna 
Thatcher. 

— Aici este Numărul 10, a zis o voce formală. Prim- 
ministrul se întreabă dacă aţi putea să vă vedeţi azi, la 
douăsprezece şi jumătate. 

— Da, desigur, a răspuns Emma, fără să se gândească. 

— Când? a întrebat Harry după ce ea a pus receptorul 
jos. 

— Douăsprezece şi jumătate la Numărul 10. 

— Atunci mai bine te-ai îmbrăca imediat până ce aduc eu 
maşina în faţa casei. Trebuie să ne mişcăm repede dacă 
vrei să prinzi trenul de zece şi zece. 

Emma a fugit în sus pe scări şi i-a luat mai mult decât 
credea să se decidă asupra ţinutei. Până la urmă a ales un 
taior albastru cu o bluză albă din mătase. 

Harry a reuşit să-i spună: 

— Arăţi grozav, în timp ce accelera pe alee şi ieşea pe 
poarta din faţă, fericit că evitase îmbulzeala de dimineaţă. 
A oprit maşina lângă Temple Meads chiar după zece. 

— Sună-mă când ajungi acolo, a strigat el către figura 
care se îndepărta, dar n-a fost sigur dacă Emma îl auzise. 

Emma n-a putut să nu se gândească în timp ce trenul 
părăsea gara că, dacă Margaret ar fi dorit doar să-i 
mulţumească, ar fi putut s-o facă la telefon. S-a uitat prin 
ziarele de dimineaţă care erau pline cu fotografii ale noului 
prim-ministru şi cu detalii ale numirilor efectuate de ea. 
Cabinetul urma să se întrunească pentru prima oară la ora 
zece în acea dimineaţă. Şi-a verificat ceasul: 10:15 a.m. 

Emma a coborât printre primii din tren şi a fugit tot 
timpul către şirul de taxiuri. Când a ajuns în faţa cozii şi a 
spus: 

— Numărul 10, Downing Street şi trebuie să ajung acolo 
până la douăsprezece treizeci. Şoferul a privit-o de parcă ar 
fi voit să-i spună: /asă vrăjelile. 

Când taxiul a ajuns la Whitehall şi s-a oprit în capătul 
Downing Street, un poliţist s-a uitat în spate, a zâmbit şi a 

salutat. Taxiul a condus încet până la uşa din faţă de la 
Numărul 10. Când Emma şi-a scos portofelul, şoferul a zis: 

— E pe gratis, domniţă. Am votat cu Partidul 
Conservator, deci nu e cu plată. Şi, apropo, noroc. 

Inainte ca Emma să bată la uşă, aceasta s-a deschis 
încet. A intrat şi a dat peste o tânără care o aştepta. 

— Bună dimineaţa, lady Clifton. Numele meu este Alison 
şi sunt una dintre secretarele personale ale prim- 
ministrului. Ştiu că de abia aşteaptă să vă vadă. 

Emma a urmat-o pe secretară în tăcere în susul scărilor 
până la primul etaj unde s-au oprit în faţa unei uşi. 
Secretara a bătut, a deschis-o şi s-a dat deoparte. Emma a 
intrat şi a găsit-o pe doamna Thatcher la telefon. 

— Vom vorbi mai târziu, Willy şi te voi anunţa ce-am 
decis. Prim-ministrul a lăsat telefonul jos. Emma, a zis ea, 
ridicându-se din spatele biroului. Cât de amabilă ai fost să 
revii la Londra atât de repede. Am presupus că mai eşti în 
oraş. 

— Nicio problemă, doamnă prim-ministru. 

— Mai întâi vreau să te felicit pentru că aţi câştigat 
cinzeci şi nouă dintre şaizeci şi două de locuri marginale. 
Un triumf! Cu toate că mă aştept ca fratele tău să te 
necăjească pentru eşecul din Bristol. 

— Data viitoare, doamnă prim-ministru. 

— Dar asta s-ar putea să fie peste cinci ani şi mai avem 
multe de făcut înainte şi de aceea am dorit să te văd. Ştii 
probabil că l-am numit pe Patrick Jenkin ministrul sănătăţii 
şi, desigur, va avea nevoie de un subsecretar în Camera 
Lorzilor pentru a trece bugetul de sănătate naţională prin 
Camera Superioară şi a-l pune în siguranţă în documente. 
Şi nu mă pot gândi la cineva mai bine calificat pentru 
această funcţie. Ai experienţa vastă dobândită la NHS şi 
anii petrecuţi ca preşedinte al unei companii publice, ceea 
ce te face candidata ideală pentru post. Deci sper că vei fi 
în stare să te alături guvernului ca membru pe viaţă. 

Emma a rămas fără cuvinte. 

— Unul dintre lucrurile care-mi plac cel mai mult la tine, 
Emma, este că nici măcar nu ţi-a trecut prin cap că acesta 
a fost motivul pentru care am dorit să te văd. Jumătate 
dintre miniştrii mei presupun că au primit doar ce au 
meritat, iar cealaltă jumătate nu şi-au putut ascunde 
dezamăgirea. Presupun că eşti singura care a fost surprinsă 
cu adevărat. 

Emma a dat din cap. 

— Aşa că dă-mi voie să-ţi spun ce se va întâmpla acum. 
Când vei pleca de aici, o maşină te va conduce la 
Alexander Fleming House, unde te aşteaptă secretarul de 
stat. El îţi va explica detaliat responsabilităţile tale. În 
particular, va dori să discute cu tine despre noul buget de 
sănătate naţională pe care aş dori să-l trec prin ambele 
camere cât mai repede posibil, de preferinţă într-un singur 
an. Ascultă-l pe Patrick Jenkin - este un politician iscusit, la 
fel ca secretarul permanent al departamentului. Ţi-aş 
recomanda să ceri şi sfatul fratelui tău. El nu a fost doar un 
ministru foarte capabil, dar nimeni nu ştie mai bine decât el 
cum lucrează Camera Lorzilor. 

— Dar el e de cealaltă parte. 

— Nu merge chiar aşa în Camera Lorzilor, după cum îţi 
vei da repede seama. Sunt mult mai civilizaţi cu cealaltă 
parte a Camerei şi nu sunt interesaţi doar să marcheze 
puncte politice. Şi ultimul meu sfat este să te asiguri că îţi 
va plăcea. 

— Sunt flatată că v-aţi gândit la mine, doamnă prim- 
ministru şi trebuie să recunosc că sunt oarecum speriată de 
provocare. 

— Nu este cazul. Ai fost prima mea alegere pentru 
această funcţie, a zis doamna Thatcher. Şi încă ceva, 
Emma. Faci parte din micul grup de prieteni care sper că- 
mi mai pot spune Margaret, pentru că nu voi deţine 
această funcţie pe vecie. 

— Vă mulţumesc, doamnă prim-ministru. 

Emma s-a ridicat de la locul ei şi a dat mâna cu noua ei 
şefă. Când a ieşit din cameră, a găsit-o pe Alison pe 
coridor. 

— Felicitări, doamnă ministru. Vă aşteaptă o maşină să 
vă conducă la departamentul dumneavoastră. 

În timp ce coborau, trecând de fotografiile foştilor prim- 
miniştrii, Emma a încercat să înţeleagă ce se întâmplase în 
ultimele câteva minute. Chiar când a ajuns pe hol, uşa din 
faţă s-a deschis şi a intrat un tânăr, condus pe scări de o 
altă secretară. S-a întrebat ce poziţie i se va oferi lui 
Norman. 

— Dacă vreţi să mă urmaţi, a spus Alison, deschizând o 
uşă care ducea într-o cameră micuță cu un pupitru şi un 
telefon. Emma s-a uitat în jur mirată până ce secretara a 
închis uşa şi a adăugat: 

— Doamna prim-ministru s-a gândit că v-ar plăcea să vă 
sunaţi soţul înainte de a începe noul serviciu. 

Giles şi-a petrecut dimineaţa  mutându-şi hârtiile, 
dosarele şi obiectele personale dintr-un capăt al coridorului 
în celălalt. A lăsat în urmă un birou spaţios, ordonat, aflat 
deasupra Parliament Square, la doar câteva trepte de 
Cameră şi de personalul al cărui singur scop era să-i 
îndeplinească fiecare cerere. 

S-a mutat într-un birou mai înghesuit, cu o singură 
secretară, de unde era aşteptat să desfăşoare aceeaşi 
activitate în opoziţie. Căderea lui era şi dureroasă şi rapidă. 
Nu se mai putea baza pe un grup de funcţionari publici care 
să-l sfătuiască, să-i organizeze agenda zilnică şi să-i 
schiţeze discursurile. Aceiaşi funcţionari serveau acum un 
stăpân diferit, reprezentant al altui partid, pentru ca 
procesul de guvernare să poată continua neabătut. Aşa 
este democraţia. 

Când a sunat telefonul, Giles a răspuns şi a dat de şeful 
opoziţiei pe fir. 

— Conduc o întrunire în cabinetul fantomă luni dimineaţă 
la ora zece, în noul meu birou din Camera Comunelor, 
Giles. Sper că vei putea să participi. 

Fără a mai putea chema o secretară particulară pentru a- 
i strânge pe membrii cabinetului la Nr. 10, după mai mulţi 
ani Jim Callaghan îşi dădea singur telefoanele. 


* 


A spune că toți colegii lui Giles păreau loviți de bombe 
când s-au aşezat în jurul mesei în lunea următoare, ar fi 
fost prea puţin. Toţi luaseră în consideraţie posibilitatea de 
a fi învinşi de doamnă, dar nu cu o majoritate atât de mare. 

Jim Callaghan conducea întrunirea, mâzgălind repede un 
plan pe spatele unui plic pe care secretara îl bătuse la 
maşină şi acum îl distribuia acelor colegi care 
supravieţuiseră bătăliei electorale. Singurul subiect asupra 

căruia se concentrau, aşezaţi în jurul mesei, era când va 
demisiona Jim din funcţia de lider al Partidului Laburist. Era 
primul reper din program. După ce-şi reluaseră locul în 
opoziţie, le spusese el colegilor, intenţiona să lase locul 
altui conducător. Om care, în următorii câţiva ani, va face 
mai mult decât să tropăie prin holul de la Numărul 10, 
votând împotriva guvernului, doar pentru a fi învins iar şi 
iar. 

Când s-a terminat şedinţa, Giles a făcut ceva ce nu mai 
făcuse de mult. S-a dus pe jos acasă - fără maşina 
ministerului, îi va lipsi Bill şi i-a scris o scrisoare de 
mulţumire înainte de a i se alătura lui Karin la prânz. 

— A fost oribil? l-a întrebat ea când a intrat în bucătărie. 

— Era ca participarea la un serviciu funerar, pentru că 
toţi ştiam că nu putem face nimic în legătură cu asta timp 
de cel puţin patru ani. Şi, până atunci, voi avea şaizeci şi 
trei de ani, i-a amintit, iar noul lider al partidului, oricine va 
fi, îşi va avea cu siguranţă propriul candidat care mă va 
înlocui. 

— Doar dacă nu-l vei susţine pe cel care va deveni noul 
lider, a spus Karin, în care caz tot vei avea un loc în capul 
mesei. 

— Denis Healey este singurul candidat potrivit pentru 
funcţie, cred eu, şi sunt destul de încrezător că partidul îl 
va susţine. 

— Cu cine se va înfrunta? l-a întrebat Karin, turnând 
vinul. 

— Sindicatele îl susţin pe Michael Foot, dar majoritatea 
membrilor îşi vor da seama că excesele sale de stânga nu i- 
ar oferi prea multe şanse la următoarele alegeri generale. 
Şi-a golit paharul. Dar nu trebuie să ne îngrijoreze această 
posibilitate o vreme, aşa că să discutăm despre ceva mai 
plăcut, de exemplu unde ai vrea să-ţi petreci concediul de 
vară. 

— Trebuie să mai discutăm ceva înainte de asta, a zis 
Karin, făcându-şi cartofii piure. Poate electoratul te-a 

respins, dar mai ştiu pe cineva care are nevoie de ajutorul 
tău. 

— Despre ce e vorba? 

— Emma a sunat mai devreme, azi-dimineaţă. Speră că 
ai putea dori s-o ajuţi în noua ei slujbă. 

— Noua ei slujbă? 

— Nu ţi-a spus nimeni? A fost numită subsecretar de stat 
pentru Sănătate şi ţi se va alătura în Camera Lorzilor. 

Karin a aşteptat să vadă cum va reacţiona el. 

— Cât de mânară ar fi fost mama, au fost primele cuvinte 
ale lui Giles. Deci tot a ieşit ceva bun din alegerile astea. li 
voi putea arăta cu siguranţă ce portofolii să evite, pe care 
membri să-i susţină, pe care să-i ignore şi cum să câştige 
încrederea Camerei. Oricum, nu este ceva uşor, a mai zis 
el, încălzindu-se deja. O voi suna chiar după-masă şi o voi 
plimba prin palatul Westminster, acum când sunt liber. 

— Şi dacă vom merge în Scoţia în concediu anul acesta, 
a spus Karin, am putea să-i invităm pe Harry şi Emma să ni 
se alăture. Ar fi prima oară după mai mulţi ani în care nu 
vei fi întrerupt continuu de funcţionari publici pretinzând că 
este o criză sau de ziarişti care să spună scuze că v-am 
deranjat în concediu, domnule ministru, dar... 

— Ce idee bună. Până ce Emma va fi prezentată Camerei 
în octombrie, noii ei colegi vor crede că ea şi-a petrecut 
deja o decadă în Camera Lorzilor. 

— Şi mai trebuie să discutăm ceva acum, când ai atâta 
timp liber, a spus Karin punând o farfurie cu tocană în faţa 
lui. 

— Ai dreptate, dragă, a zis Giles, luându-şi cuțitul şi 
furculiţa. Dar să nu ne mulţumim doar să vorbim despre 
asta, hai să şi facem ceva. 


Lordul Goodman s-a ridicat din spatele biroului când 
secretara a intrat în camera lui cu viitoarea clientă. 

— Ce plăcere să vă întâlnesc în sfârşit, doamnă Grant, a 
spus distinsul avocat când au dat mâna. Luaţi loc, vă rog, a 
adăugat el, arătându-i un scaun confortabil. 

— Este adevărat că aţi fost avocatul prim-ministrului? a 
întrebat Ellie May după ce s-a aşezat. 

— Da, am fost, a zis Goodman. Acum îl servesc pe 
domnul Wilson în particular. 

— Şi v-aţi făcut timp să citiţi scrisoarea şi celelalte 
documente pe care vi le-am trimis de curând? a întrebat 
Ellie May, conştientă că discuţiile inutile vor fi taxate la 
acelaşi preţ ca părerile legale. 

— Fiecare cuvânt, a spus Goodman, lovind un dosar aflat 
pe masă, în faţa lui. Aş fi vrut doar ca soţul dumneavoastră 
să-mi fi cerut sfatul în momentul nefericitului incident. 
Dacă ar fi procedat aşa, i-aş fi recomandat să dea în vileag 
trucul doamnei. 

— Ar fi mai puţină nevoie de avocaţi, lord Goodman, 
dacă toţi am fi atenţi. Dar, în ciuda acestora, după Domnia 
Voastră, lady Virginia poate fi trasă la răspundere? 

— In mod sigur, da, stimată doamnă. Adică în cazul în 
care domnul şi doamna Morton vor fi de acord să semneze 
o declaraţie prin care să ateste că hon. Freddie Fenwick 
este copilul lor şi că lady Virginia a fost conştientă de acest 
lucru în momentul naşterii copilului. 

— E suficient să le puneţi documentul în faţă, lord 
Goodman, şi vor semna. Şi după aceea, Cyrus poate solicita 
restituirea întregii sume pe care a plătit-o şarlatanei aceleia 
pe toată perioada? 

— Fiecare centimă, plus dobânzile şi alte taxe stabilite de 
tribunal, precum şi onorariul meu, desigur. 

— Deci sfatul Domniei Voastre ar fi să dăm căţeaua aia în 
judecată? a întrebat Ellie May, aplecându-se în faţă. 

— Cu o condiţie, a spus Goodman, ridicând o 
sprânceană. 

— Avocaţii pun întotdeauna nişte condiţii, pentru cazul în 
care pierd procesul. S-o auzim. 


75 


- A FOST UN OM - 


— Nu are rost s-o dăm pe lady Virginia în judecată pentru 
o sumă atât de mare dacă ea nu are cum s-o plătească. Un 
ziar, a zis el, deschizând un dosar gros, pretinde că-l 
retrage pe tânărul Freddie de la şcoală pentru că nu-şi mai 
permite să plătească taxele. 

— Dar are o casă în Onslow Square, după câte am fost 
informată de cineva de încredere şi jumătate de duzină de 
oameni care au grijă de ea. 

— Avea, a spus Goodman. Lady Virginia a vândut casa de 
câteva luni şi a concediat personalul. A deschis un alt dosar 
şi a mai verificat câteva foi de ziar înainte de a le da 
clientei sale. 

După ce Ellie May le-a citit, a întrebat: 

— Asta vă schimbă părerea? 

— Nu, dar pentru început, aş recomanda să-i trimitem lui 
lady Virginia o somaţie de prejudiciere prin care să-i 
solicităm să returneze întreaga sumă şi să-i dăm treizeci de 
zile să răspundă. Mi se pare greu de crezut că nu va dori să 
facă un aranjament decât să fie declarată falită şi chiar să 
înfrunte posibilitatea unei arestări pentru fraudă. 

— Şi dacă nu... pentru că am impresia că n-o va face, a 
zis Ellie May. 

— Va trebui să vă decideţi dacă s-o daţi în judecată, cu 
posibilitatea să nu recuperati niciun bănuţ, în care caz tot 
va trebui să achitaţi costurile juridice, care vor fi destul de 
mari. Goodman s-a oprit înainte de a adăuga: în general, v- 
aş recomanda să fiţi precaută. Desigur, decizia vă aparţine. 
Dar, după cum v-am mai spus, totul s-ar putea sfârşi cu 
nişte cheltuieli mari pentru dumneavoastră, fără nicio 
garanţie de recuperare. 

— În cazul în care căţeaua aia sfârşeşte falită, umilită şi 
obligată să stea o vreme în închisoare, va merita fiecare 
băânuţ. 

Harry şi Emma li s-au alăturat lui Giles şi Karin pentru 
două săptămâni la Mulgelrie Castle, casa bunicului lor pe 
linie maternă din Scoţia şi, ori de câte ori suna telefonul, 
era aproape întotdeauna pentru Emma şi, când au sosit 
cutiile roşii, Giles a fost nevoit să se înveţe să nu le mai 
deschidă. 

Fratele ei a fost obligat să o înveţe pe subsecretara 
ministerială cum să abordeze funcţionarii publici care 
păreau să fi uitat că era în concediu şi ziariştii care se 
ocupau de politică care erau disperaţi să obţină o povestire 
suculentă până la deschiderea Camerei. Şi, atunci când se 
plimbau împreună prin mlaştinile cu ierunci, Giles 
răspundea la miile de întrebări ale surorii sale, 
împărtăşindu-i experienţa adunată în anii în care fusese 
ministru în Camera Lorzilor, astfel încât, până s-a întors la 
Londra, Emma a avut impresia că n-a fost în concediu, ci a 
participat la mai multe seminare referitoare la guvernare. 

După ce Emma şi Harry au plecat, Giles şi Karin au mai 
stat câteva săptămâni. Giles trebuia să mai facă un lucru 
înainte de a participa la conferinţa partidului care urma să 
aibă loc în Brighton. 


— Mulţumesc că m-ai primit, Archie. 

— A fost plăcerea mea, a zis al zecelea conte de Fenwick. 
Nu voi uita niciodată amabilitatea ta când i-am luat locul 
tatălui meu în Cameră şi am ţinut primul discurs. 

— A fost bine primit, a spus Giles. Cu toate că ai atacat 
guvernul. 

— Şi intenţionez să fiu la fel de critic şi la adresa 
conservatorilor, în cazul în care politica lor agricolă este la 
fel de învechită ca a voastră. Dar spune-mi, Giles, cărui fapt 
îi datorez această onoare, pentru că am impresia că 
niciodată n-ai avut timp de pierdut. 

— Mărturisesc, a spus Giles când Archie i-a dat un pahar 
mare cu whisky, că acum caut nişte informaţii referitoare la 
o problemă de familie. 

— E vorba cumva despre fosta ta soţie, Virginia, de 
exemplu? 

— Ai nimerit-o. Speram că ai putea să mă informezi 
despre ce a mai făcut sora ta în ultima vreme. Îți voi 
explica mai târziu de ce. 

— AŞ vrea să pot, a spus Archie, dar nu pretind că 
suntem aşa de apropiaţi. Singurul lucru pe care-l ştiu cu 
siguranţă este că Virginia a rămas iar fără un ban, cu toate 
că am respectat condiţiile din testamentul tatălui nostru şi 
i-am dat o alocaţie lunară. Dar nu-i ajunge nici pe departe 
cu problemele ei de acum. 

Giles a luat o înghiţitură de whisky. 

— S-ar putea ca una dintre aceste probleme să fie hon. 
Freddie Fenwick? 

Archie nu a răspuns imediat. 

— Un lucru îl ştim sigur, a zis el până la urmă, şi anume 
că Freddie nu este fiul Virginiei şi, chiar şi mai interesant, 
tata trebuie să-şi fi dat seama de asta cu mult înainte de a-i 
lăsa un singur legat prin testament. 

— Sticla de Maker's Mark, a spus Giles. 

— Da. Asta m-a nedumerit o vreme, a recunoscut Archie, 
până ce am primit o vizită a doamnei Ellie May Grant din 
Baton Rouge, Louisiana, care mi-a explicat că este marca 
preferată a soţului ei, Cyrus. Apoi mi-a povestit detaliat ce 
se întâmplase în timpul vizitei soţului ei în Londra, când 
avusese ghinionul s-o întâlnească pe Virginia. Dar încă nu 
înţeleg cum a scăpat cu toate astea atâta timp. 

— Atunci dă-mi voie să-ţi spun ceea ce am aflat prin 
amabilitatea hon. Hayden Rankin, guvernatorul Louisianei, 
un vechi prieten al lui Cyrus T. Grant III. Se pare că în timp 
ce Cyrus era în prima şi ultima lui vizită la Londra, Virginia 
a pus la cale un truc elaborat ca să-l convingă s-o ceară de 
nevastă în ciuda faptului că el plănuia deja să se însoare cu 
alta - cu Ellie May, de fapt. Apoi l-a convins pe omul acela 

prostuţ să creadă că era însărcinată şi că el era tatăl. Cam 
asta e totul, din câte ştiu eu. 

— AŞ mai putea adăuga ceva, a zis Archie. Doamna 
Grant m-a informat că l-a angajat de curând pe fostul valet 
al Virginiei şi pe soţia acestuia, domnul şi doamna Morton, 
care au semnat o declaraţie pe proprie răspundere prin 
care confirmau că Freddie este copilul lor şi de aceea 
plăţile lunare pentru Virginia de la Cyrus s-au oprit brusc. 

— Nu-i de mirare că a rămas fără un ban. Freddie ştie că 
domnul şi doamna Morton sunt de fapt părinţii lui? 

— Nu, nu a întrebat, iar eu nu i-am spus, pentru că e clar 
că simte că părinţii lui l-au abandonat, a zis Archie. Şi e şi 
mai rău. Doamna Grant i-a cerut de curând lordului 
Goodman s-o reprezinte într-o încercare de a recupera toţi 
banii daţi de Cyrus. Şi, după ce am întâlnit-o pe formidabila 
Ellie May Grant, pot spune că sora mea şi-a găsit în sfârşit 
naşul. 

— Dar cum ar putea Virginia... Giles a tăcut când s-a 
deschis uşa şi un băieţel a dat năvală în cameră. 

— Ce ţi-am spus despre bătutul la uşă, Freddie, mai ales 
când am un musafir? 

— Îmi pare rău, domnule, a spus Freddie şi s-a întors 
repede să plece. 

— Înainte de a pleca, aş vrea să faci cunoştinţă cu un 
mare politician. Freddie s-a întors. Acesta este lordul 
Barrington, care, până de curând a fost liderul Camerei 
Lorzilor. 

— Ce mai faceţi, domnule, a spus Freddie, întinzând 
mâna. S-a uitat fix la Giles o vreme înainte de a spune: Nu 
sunteţi domnul care a fost căsătorit cu mama? 

— Da, sunt, a spus Giles. Şi sunt încântat să te cunosc în 
cele din urmă. 

— Dar nu sunteţi tatăl meu, nu? a spus Freddie, după 
altă pauză lungă. 

— Nu, nu sunt. 

Freddie a părut dezamăgit. 

— Unchiul meu spune că sunteţi un mare politician, dar 
nu e adevărat că pe vremuri eraţi un mare jucător de 
crichet? 

— N-am fost niciodată aşa de mare, a zis Giles, încercând 
să înveselească atmosfera. Şi asta a fost cu mulţi ani 
înainte. 

— Dar aţi marcat o sută de puncte la Lord's. 

— Unii cred că asta este cea mai mare realizare a mea. 

— Intr-o zi voi marca şi eu o sută de puncte la Lord's, a 
spus Freddie. 

— Sper că voi fi de faţă să văd şi eu. 

— Aţi putea veni să mă vedeţi duminica viitoare. Este 
derbiul local. Castle contra Village, iar eu voi fi marcatorul 
în ultima rundă. 

— Freddie, nu cred... 

— Din păcate trebuie să fiu la Brighton pentru conferinţa 
Partidului Laburist, a spus Giles. Freddie a părut dezamăgit. 
Deşi trebuie să recunosc, a continuat Giles, că aş prefera să 
te urmăresc jucând crichet decât să ascult interminabilele 
discursuri ale liderilor sindicalişti care spun acelaşi lucru pe 
care l-au spus şi anul trecut. 

— Mai jucaţi încă crichet, domnule? 

— Doar când Camera Lorzilor joacă împotriva Camerei 
Comunelor şi nimeni nu observă cât mi-am ieşit din formă. 

— Forma este temporară, stilul este permanent, mi-a 
spus antrenorul meu de crichet. 

— S-ar putea să fie adevărat, a spus Giles, dar am 
aproape şaizeci de ani şi aceasta este vârsta mea, nu 
scorul mediu al punctajului. 

— W. G. Grace a jucat pentru Anglia când avea mai mult 
de cincizeci de ani, domnule, aşa că este posibil să vă 
gândiţi să reveniţi la crichet în viitor? 

— Freddie, gândeşte-te că lordul Barrington este un om 
foarte ocupat. 

— Dar nu atât de ocupat încât să nu accepte o ofertă 
atât de flatantă. 

— Mulţumesc, domnule, a spus Freddie. Vă voi trimite 
lista meciurilor viitoare. Acum trebuie să plec, a adăugat el. 
Trebuie să mai lucrez la planul de bătaie cu domnul Lawrie, 
valetul nostru, care este şi căpitanul de la Castle. Freddie a 
fugit din cameră înainte ca Giles să aibă ocazia să-i pună 
următoarea întrebare. 

— Îmi pare rău, a zis Archie, după ce uşa s-a închis, dar 
Freddie nu pare să-şi dea seama că fiecare om are o viaţă a 
sa, proprie. 

— Stă aici, cu tine? s-a interesat Giles. 

— Doar în vacanțe, ceea ce mă tem că nu este prea bine 
pentru că acum când fetele mele au crescut şi au plecat de 
acasă, el nu prea mai are companie. Cea mai apropiată 
casă este la vreo patru kilometri depărtare şi familia de 
acolo nu are copii. Dar în ciuda faptului că Virginia l-a 
abandonat pe bietul băiat, el nu este o povară financiară 
pentru că tata i-a lăsat lui Freddie distileriile Glen Fenwick, 
care au un venit anual de aproape o sută de mii de lire pe 
care-i va primi la împlinirea vârstei de douăzeci şi cinci de 
ani. De fapt, chiar asta bei, a spus Archie, umplându-i 
paharul lui Giles şi adăugând: Dar de curând am fost 
avertizat de avocaţii noştri că Virginia şi-a pus ochii şi pe 
distilerie şi cere sfaturi despre anularea termenilor din 
testamentul tatălui nostru. 

— Nu ar fi prima oară când încearcă s-o facă, a comentat 
Giles. 

— Eşti nervoasă? Ă 

— Poţi paria că sunt, a recunoscut Emma. Imi aminteşte 
de prima mea zi la şcoală, a mai zis ea, în timp ce-şi aranja 
roba roşie, lungă. 

— Nu ai de ce să fii nervoasă, a zis Giles. Gândeşte-te că 
eşti un creştin care intră în Colosseum în timpul împăratului 
Diocletian şi mai multe sute de lei flămânzi aşteaptă 
nerăbdători prima lor masă după câteva săptămâni. 

— Asta nu prea mă umple de încredere, a spus Emma, în 
timp ce doi uşieri în ţinută de curte deschideau porţile de 
vest pentru a-i lăsa pe cei trei lorzi să între în Cameră. 

Baroneasa Clifton de Chew Magna, din comitatul 
Somerset, a intrat pentru prima oară în Cameră. În dreapta 
ei, purtând tot o robă roşie şi o pălărie-tricorn era lordul 
Belstead, liderul Camerei Lorzilor. In stânga ei, lordul 
Barrington de Bristol, fostul lider al Camerei. Era prima oară 
în lunga istorie a Camerei Lorzilor când un membru nou era 
susţinut de liderii celor două partide principale. 

Când Emma a intrat, o mie de ochi s-au holbat la ea, de 
ambele părţi ale Camerei. Cei trei şi-au dat jos tricornurile 
şi s-au aplecat în faţa colegilor. Apoi au continuat să treacă 
de băncile pline cu membri care nu ţineau cu un partid 
anumit şi cărora li se spunea cei mari şi buni. Ei puteau 
constitui factorul decisiv după ce se hotărau cu care parte 
să voteze, după câte îi spusese Giles. 

A trecut în lungul băncilor din faţă ale guvernului până ce 
lordul Belstead a ajuns la boxa oratorului. Funcţionarul a 
întâmpinat-o pe noua membră a parlamentului cu un 
zâmbet cald şi i-a dat o hârtie pe care era scris jurământul 
de credinţă faţă de Coroană. 

Emma s-a uitat la cuvintele pe care le repetase deja în 
baie, în acea dimineaţă, în timpul micului dejun, în maşină 
în drum spre palatul Westminster şi, în cele din urmă, în 

timp ce era „aranjată” în camera de îmbrăcare. Dar, brusc, 
n-a mai fost o repetiţie. 

— Eu, Emma Elisabeth Clifton, jur pe Dumnezeul 
Atotputernic, că voi fi credincioasă şi îmi dedic fidelitatea 
Maiestăţii Sale regina, moştenitorilor şi succesorilor săi, 
conform legii, aşa să mă ajute Dumnezeu. 

Funcţionarul a întors pagina unui manuscris mare, scris 
pe un pergament, astfel încât noua membră să-şi poată 
adăuga numele. l-a oferit un stilou pe care ea l-a refuzat 
politicos, preferându-l pe cel care-i fusese oferit de bunicul 
ei, lordul Harvey la botezul său, petrecut cu aproape şaizeci 
de ani înainte. 

După ce Emma a semnat pe listă, s-a uitat la Galeria 
Distinşilor Străini unde i-a văzut pe Harry, Karin, Sebastian, 
Samantha, Grace şi Jessica zâmbindu-i foarte mândri. Le-a 
zâmbit şi ea şi, când şi-a coborât ochii, a zărit o doamnă din 
Camera Comunelor stând la bara Camerei. Prim-ministrul s- 
a aplecat uşor şi Emma i-a întors curtoazia. 

Baroneasa Clifton şi-a urmat fratele de-a lungul băncii 
din faţă, dincolo de sacul de lână pe care stăteau lorzii 
justiţiari, până ce a ajuns la scaunul Oratorului. 
Funcţionarul Camerei a înaintat şi a prezentat-o pe noua 
membră lordului orator. 

— Bine aţi venit în această Cameră, lady Clifton, a spus 
el, strângându-i călduros mâna. Aceste cuvinte au fost 
urmate de un cor de: 

— Aşa e! venit din toate părţile Camerei atunci când 
colegii ei, lorzii, şi-au adăugat urările de bun-venit noului 
membru. 

După aceea, Giles şi-a condus sora, trecând de tron, în 
locul în care mai mulţi membri care stăteau pe trepte şi 
zâmbeau în timp ce ea a ajuns la uşa de est şi a intrat în 
camera prinţului. De îndată ce au intrat în cameră, ea şi-a 
scos tricornul şi a răsuflat prelung, uşurată. 

— Se pare că leilor le-ai plăcut, a zis Giles, în timp ce se 
apleca să-şi sărute sora pe ambii obraji, cu toate că am 

observat că unul sau doi dintre colegii mei îşi lingeau 
buzele în anticipație la prima ta apariţie în boxa Oratorului. 

— Nu te lăsa prostită de fratele tău, a zis Belstead. El va 
fi printre cei care-şi vor linge buzele când îţi va veni timpul 
să înfrunţi opoziţia. 

— Dar nu până ce nu-ți vei ţine primul discurs, surioară. 
Totuşi, după aceea, trebuie să recunosc că vei fi o pradă. 

— Şi ce urmează? a întrebat Emma. 

— Ceai cu familia pe terasă, i-a amintit Giles. 

— Şi după ce termini, a zis Belstead, aş sugera să te 
strecori înapoi în Cameră şi să-ţi reiei locul de la marginea 
primului şir de bănci. În următoarele câteva zile, te-aş 
sfătui să observi cu atenţie lucrările din Cameră, să te 
deprinzi cu obiceiurile noastre stranii, înainte de a-ţi ţine 
primul discurs. 

— Singurul discurs pe care-l vei ţine şi la care ceilalţi 
membri nu vor fi în stare să te întrerupă şi oricine va urma 
îţi va lăuda contribuţia de parcă ai fi Cicero. 

— Şi apoi? 

— Trebuie să te pregăteşti pentru primele întrebări care 
ţi se vor pune ca subsecretar de stat pentru sănătate, a 
spus Belstead, şi încearcă să nu uiţi că vor fi mai mulţi 
membri seniori cu profesii medicale în audienţă. 

— Când îşi vor scoate ghearele, a zis Giles. Şi nu trebuie 
să te aştepţi la dragoste frăţească, nici măcar din partea 
rudelor. Zâmbetele politicoase şi „Aşa e, aşa e” vor veni 
doar din partea ta a Camerei. 

— Şi nu te vei putea baza întotdeauna pe ele, a zis 
Belstead, cu un zâmbet obosit. 

— Cu toate acestea, surioară, bine ai venit în Cameră. 
Mărturisesc că mă simt mândru ori de câte ori unul dintre 
colegii mei, lorzii, spune: „Ştiaţi, este sora lordului 
Barrington?” 

— Mulţumesc, Giles, a spus Emma. De abia aştept ziua 
când unii dintre colegii mei, lorzii, vor spune: „Ştiaţi, este 
fratele lui lady Clifton?” 

Cioc, cioc, cioc. Karin s-a trezit prima. S-a întors, 
convinsă că visa. 

Cioc, cioc, cioc. Puțin mai tare. 

Era brusc complet trează. S-a dat încet jos din pat şi, 
nedorind să-l deranjeze pe Giles, a mers tiptil până la 
fereastră. Cioc, cioc, cioc, chiar mai tare. 

— Asta e ceea ce cred eu că este? a zis o voce 
somnoroasă. 

— Am de gând să aflu, a spus Karin, trăgând draperia şi 
uitându-se în jos, la trotuar. 

— Doamne, Dumnezeule, a spus ea şi a dispărut din 
dormitor înainte ca Giles s-o poată întreba despre ce era 
vorba. 

Karin a coborât scările în fugă şi a descuiat repede uşa 
de la intrare unde a găsit un băiat ghemuit pe prag, 
tremurând. 

— Intră, a şoptit ea. Dar el nu părea că voia să se mişte 
până ce Karin nu i-a pus mâna pe umăr şi nu i-a spus: 

— Nu ştiu ce ai dori tu, Freddie, dar mie mi-ar prinde bine 
o cană de ciocolată fierbinte. N-ai vrea să intri şi să vedem 
ce putem găsi? 

El a luat-o de mână şi au trecut prin hol până la 
bucătărie, tocmai când Giles apărea şi el în capul scărilor. 

— Stai jos, te rog, Freddie, a spus Karin, turnând nişte 
lapte într-o farfurioară. Giles li s-a alăturat. Cum ai ajuns 
aici? a întrebat ea, cu un ton normal. 

— Am luat trenul din Edinburgh, dar nu mi-am dat seama 
cât de târziu era până ce n-am ajuns în Londra. Am stat pe 
pragul vostru aproape o oră, a explicat el. Nu am vrut să vă 
trezesc, dar era prea frig. 

— l-ai spus dirigintelui sau lordului Fenwick că veneai să 
ne vezi? a întrebat Giles în timp ce Karin deschidea o cutie 
cu biscuiţi. 

— Nu, m-am strecurat afară din capelă în timpul 
rugăciunilor, a mărturisit el. Karin a pus o cană de ciocolată 

fierbinte şi o farfurioară cu biscuiţi pe masă în faţa 
oaspetelui neaşteptat. 

— Ai spus cuiva, eventual unui prieten, că intenţionai să 
ne vizitezi? 

— Nu prea am prieteni, a recunoscut Freddie, sorbindu-şi 
ciocolata. S-a uitat în sus la Giles şi a continuat: Vă rog să 
nu-mi spuneţi că trebuie să mă întorc. Giles n-a ştiut ce să-i 
răspundă. 

— Lasă că ne ocupăm de asta dimineaţă, a zis Karin. Bea 
şi pe urmă te duc în camera oaspeţilor ca să dormi puţin şi 
tu. 

— Vă mulţumesc, lady Barrington, a spus Freddie. Şi-a 
terminat ciocolata. Îmi pare rău. Nu am vrut să vă fac 
probleme. 

— Nu ne-ai făcut, i-a răspuns Karin. Dar acum, hai să te 
ducem la culcare. L-a luat încă o dată de mână şi l-a 
condus afară din bucătărie. 

— Noapte bună, lord Barrington, a spus o voce mult mai 
vioaie. 

Giles a pornit ceainicul şi a luat o cană de pe etajera de 
deasupra lui. In timp ce aştepta ca apa să fiarbă, a luat 
telefonul, a sunat la Informaţii şi a cerut numărul şcolii lui 
Freddie din Scoţia. După ce şi l-a notat, a verificat dacă 
avea numărul de acasă al lui Archie Fenwick în agenda lui 
telefonică. S-a hotărât că ora şapte a.m. ar fi o oră potrivită 
pentru ambele apeluri. Ceainicul a început să şuiere când s- 
a întors Karin. 

— A adormit de îndată ce a pus capul pe pernă, 
sărăcuţul. 

Giles i-a turnat o cană cu ceai. 

— Ai fost calmă şi liniştitoare. Cinstit vorbind, eu nu eram 
prea sigur ce să spun sau să fac. 

— Cum ai fi putut? a spus Karin. N-ai experienţa cuiva 
căruia să i se bată la uşă în toiul nopţii. 


* 

Când baroneasa Clifton de Chew Magna s-a ridicat să-şi 
ţină primul discurs în Camera Lorzilor, toţi au tăcut. S-a 
uitat la Galeria Distinşilor Străini să-i vadă pe Harry, 
Sebastian, Samantha şi Grace zâmbindu-i - dar nu şi pe 
Jessica. Emma s-a întrebat unde era. Şi-a întors atenţia spre 
băncile din faţă ale opoziţiei, unde stătea liderul Camerei, 
cu braţele încrucişate. l-a făcut cu ochiul. 

—  Distinşii mei lorzi, a început ea, cu o voce 
tremurătoare. Cred că sunteţi surprinşi să vedeţi cel mai 
nou-numit ministru în boxa oratorului adresându-se 
Domniilor Voastre. Dar pot să vă asigur, nimeni nu este mai 
surprins decât mine. 

Din ambele părţi ale Camerei s-au auzit râsete şi acestea 
au ajutat-o pe Emma să se relaxeze. 

— Lordul Harvey de Gloucester a stat pe aceste bănci cu 
vreo cincizeci de ani în urmă, iar lordul Barrington de 
Bristol stă în cealaltă parte a Camerei, ca lider al opoziţiei. 
O vedeţi în faţa Domniilor Voastre pe inepta lor nepoată şi 
soră. 

Prim-ministrul mi-a oferit această ocazie de a-mi 
continua munca în domeniul serviciilor sanitare, dar de 
data aceasta nu ca membru al consiliului unui mare spital, 
ca preşedinte adjunct sau chiar ca preşedinte, ci ca 
subsecretară de guvern. Şi aş dori ca membrii acestei 
Camere să nu se îndoiască de faptul că-mi voi îndeplini 
datoria de ministru cu aceeaşi atenţie şi rigoare cu care am 
încercat să-mi îndeplinesc orice poziţie pe care am deținut- 
o, atât în domeniul public, cât şi în viaţa particulară. 

Domniile Voastre, Serviciul Naţional de Sănătate, se află 
la o răspântie, cu toate că eu ştiu exact în ce direcţie aş 
dori să se îndrepte. În mine veţi găsi o apărătoare devotată 
a chirurgului, a doctorului, a asistentei medicale şi, mai 
presus de orice, a pacientului. Când privesc această 
Cameră, văd unul sau doi care ar putea avea nevoie de 
NHS în viitorul nu prea îndepărtat. 

Emma considerase fraza adăugată de fratele ei puţin 
riscantă, dar Giles o asigurase că lorzii, la fel ca regina 

Victoria, vor fi amuzaţi. Avusese dreptate. Au râs în hohote 
în timp ce ea îi zâmbea din boxa Oratorului liderului 
opoziţiei. 

— Şi pentru acest scop, Domniile Voastre, voi continua să 
mă lupt cu nesfârşita birocraţie, cu teama de inovare şi cu 
acei consilieri plătiţi prea bine şi mult prea adulaţi care n- 
au mânuit niciodată un bisturiu sau n-au golit o ploscă de 
sub vreun pat. 

Camera şi-a strigat aprobarea. 

— Dar la fel de important, a continuat Emma, coborându- 
şi vocea, nu voi uita niciodată cuvintele înțelepte ale 
bunicului meu, lordul Harvey, pe care, când eram mică, am 
avut curajul să-l întreb: „Care este rostul Camerei Lorzilor?” 
iar el mi-a răspuns: „Să slujească ţara şi să-i ţină pe aleşii 
din Camera Comunelor în şah.” 

Declaraţia aceasta a declanşat urale din ambele părţi ale 
Camerei. 

— Deci lăsaţi-mă să vă asigur, Domniile Voastre, a 
conchis Emma, că aceasta va fi întotdeauna mantra mea 
ori de câte ori voi lua o decizie pentru guvernul pe care-l 
slujesc. Şi, în cele din urmă, mulţumesc Camerei pentru 
amabilitatea şi indulgenţa arătate unei femei care este 
dureros de conştientă că nu este demnă să se afle în 
aceeaşi boxă ca bunicul şi fratele ei. 

Emma s-a aşezat în urale prelungite şi fluturări ale 
agendelor de lucru şi acei membri care se întrebaseră de 
ce acea femeie fusese scoasă din obscuritate nu se mai 
îndoiau că Margaret Thatcher luase decizia corectă. După 
ce în Cameră s-a făcut linişte, lordul Barrington s-a ridicat 
de la locul lui de pe banca din faţă şi şi-a privit binevoitor 
sora, înainte de a-şi începe discursul nescris. Emma s-a 
întrebat dacă va fi vreodată capabilă să facă aşa ceva. 

—  Domniile Voastre, dacă simt astăzi o mândrie 
frăţească, pot doar să sper că această Cameră va fi 
indulgentă. Când doamna ministru şi cu mine ne băteam 
atunci când eram copii, eu câştigam întotdeauna, dar asta 
doar pentru că eram mai mare şi mai puternic. Totuşi, 

mama ne-a explicat că, după ce vom creşte, îmi voi da 
seama că am câştigat doar lupta, nu şi războiul. 

Opoziția a râs, iar cei aşezaţi pe băncile guvernului au 
strigat: 

— Aşa e, aşa e! 

— Dar permiteţi-mi să-mi avertizez nobila rudă, a 
continuat Giles, părând, pentru prima dată, serios, că 
momentul ei de triumf ar putea avea viaţă scurtă, pentru 
că vine timpul ca, atunci când guvernul îşi va prezenta 
noua propunere pentru legea sănătăţii, nu va trebui să se 
aştepte la aceeaşi indulgență din această parte a Camerei. 
Vom analiza propunerea rând cu rând, propoziţie cu 
propoziţie şi nu va trebui să-i amintesc nobilei baronese că 
Partidul Laburist, condus de Clement Attlee au fondat 
Serviciile Naţionale de Sănătate, nu aceşti profitori care 
stau pe moment în băncile guvernului. 

Opoziția şi-a ovaţionat liderul. 

— Deci sunt fericit să-mi felicit nobila rudă pentru un 
prim discurs remarcabil şi s-o sfătuiesc să savureze 
momentul pentru că atunci când va reveni în boxa 
Oratorului, Camera o va pândi şi permiteţi-mi s-o asigur pe 
nobila baroneasă că nu se va mai putea baza pe sfaturile 
fratelui. Cu acea ocazie, va trebui să câştige şi lupta şi 
războiul. 

Cei de pe băncile opoziţiei s-au uitat de parcă abia 
aşteptau confruntarea. 

Emma a zâmbit şi s-a întrebat câţi din acea Cameră ar 
putea să creadă cât de mult din discursul ei fusese scris de 
acelaşi nobil lord care o ameninţa acum cu degetul 
arătător. El o ascultase chiar repetându-l în bucătăria lui 
din Smith Square în noaptea trecută. Ea şi-ar fi dorit doar 
ca mama lor să stea în galeria pentru public ca să-i audă 
ciorovăindu-se iar. 

Domnul Sutcliffe, directorul de la şcoala Grangemouth 
era recunoscător că lady Barrington îl însoţise pe Freddie 
înapoi în Scoţia şi, după ce băiatul acceptase cu greu să 
revină la casa lui, întrebase dacă ar putea discuta în 
particular cu ea. Karin acceptase imediat, pentru că-i 
promisese lui Giles că va încerca să afle motivul fugii lui 
Freddie. 

După ce s-au aşezat în biroul lui, directorul n-a pierdut 
timpul şi a început să discute problema care-i preocupa pe 
amândoi. 

— Sunt oarecum mulţumit că soţul dumneavoastră nu v- 
a însoţit, lady Barrington, a început el, pentru că voi putea 
să fiu mai cinstit în ceea ce-l priveşte pe Freddie. Mi-e 
teamă că băiatul nu s-a acomodat din ziua în care a sosit şi 
mi-e teamă că mama lui este cauza. 

— Dacă vă referiţi la lady Virginia, a spus Karin, sunt 
sigură că ştiţi că nu e mama lui. 

— Am bănuit că aşa stau lucrurile, a zis directorul, ceea 
ce ar explica de ce nu l-a vizitat niciodată de când este aici. 

— Şi nici nu-l va vizita, a zis Karin, pentru că nu e în 
interesul ei. 

— Şi în timp ce lordul Fenwick face tot ceea ce poate 
pentru a-l ajuta, a continuat Sutcliffe, el nu este tatăl 
băiatului şi mă tem că situaţia s-a înrăutățit când Freddie s- 
a întâlnit cu soţul dumneavoastră. 

— Dar mi s-a părut că întâlnirea a mers bine. 

— Aşa i s-a părut şi lui Freddie. N-a discutat de nimic 
altceva timp de mai multe zile. De fapt, după ce s-a întors 
la începutul semestrului, era diferit. Nu mai era hăituit 
întruna de ceilalţi băieţi din cauza mamei lui pentru că 
acum era inspirat de bărbatul care ar fi dorit să-i fie tată. 
Din acea zi, a scotocit prin ziare, căutând orice menționare 
a lordului Barrington. Când soţul dumneavoastră a sunat să 
ne anunţe că Freddie era cu el în Londra, nu pot pretinde 
că am fost surprins. 

— Dar ştiţi că Giles i-a scris lui Freddie, urându-i noroc la 
meciul de crichet Castle contra Village şi l-a rugat să-i 
spună rezultatul, dar n-a primit niciun răspuns. 

— Plimbă tot timpul scrisoarea cu el, a spus dirigintele, 
dar, din nefericire, a greşit la marcare şi echipa lui a fost 
bătută zdravăn, aşa că înţeleg de ce n-a răspuns. 

— Ce trist, a zis Karin. Vă pot asigura că şi Giles 
marchează mai mult greşit pe teren şi aruncă mingea în 
afara lui. 

— Dar băiatul nu avea de unde să ştie şi singura 
persoană cu care mai discutase este lady Virginia. Şi uitaţi- 
vă cum a ajuns. 

— Pot să-l ajut cumva, pentru că aş fi încântată s-o fac? 

— Da, se poate, lady Barrington. A făcut o pauză. Ştiu că 
mai veniţi prin Scoţia din când în când şi mă întreb dacă nu 
l-aţi putea lua pe Freddie uneori în weekend? 

— De ce doar în weekend? Dacă Archie Fenwick este de 
acord, ar putea veni cu noi la Mulgerie în vacanţa de vară. 

— Trebuie să recunosc că a fost ideea lordului Fenwick. 
Mi-a povestit despre întâlnirea întâmplătoare cu soţul 
dumneavoastră. 

— Mă întreb dacă a fost chiar întâmplătoare. 

Directorul n-a comentat, ci doar a mai spus: 

— Cum credeţi că va reacţiona lordul Barrington la 
cererea mea? 

— Vă voi mărturisi un mic secret, a spus Karin. A găsit 
deja un teren de douăzeci şi doi de metri în care să 
monteze o plasă de crichet. 

— Atunci spuneţi-i soţului dumneavoastră că probabil 
Freddie va fi cel mai tânăr dintre băieţi care va juca în 
competiţia şcolii. 

— Giles va fi încântat. Dar vă pot ruga ceva, domnule 
director? 

— Desigur, lady Barrington. 

— AŞ putea să-i spun lui Freddie ce am hotărât înainte 
de-a mă întoarce la Londra? 

Când James Callaghan şi-a ţinut discursul final ca lider al 
Partidului Laburist la conferinţa anuală de la Blackpool, 
Giles şi-a dat seama că, dacă susţinuse candidatul greşit la 
succesiunea acestuia, cariera lui politică era terminată. 

Când patru foşti miniştri din fostul cabinet din Camera 
Comunelor au permis ca numele lor să fie propuse nu s-a 
îndoit că existau de fapt doar doi candidaţi serioşi. În colţul 
din dreapta stătea Denis Healey, care fusese cancelar al 
Eşichierului sub Callaghan şi Harold Wilson care, ca şi Giles, 
fusese decorat în al Doilea Război Mondial. În colţul din 
stânga se aflau Michael Foot, probabil cel mai bun orator 
din Camera Comunelor de la moartea lui Winston Churchill. 
Cu toate că activitatea sa parlamentară nu se compara cu 
a lui Healey, era susţinut de cele mai puternice sindicate 
care aveau nouăzeci şi unu de membri cu plată care îi 
reprezentau în Cameră. 

Giles a încercat să nu se gândească la faptul că, dacă ar 
fi ales să candideze în alegerile anticipate pentru Bristol, cu 
zece ani înainte şi nu să accepte locul în Camera Lorzilor 
oferit de Harold Wilson, ar fi putut şi el să fie un candidat 
serios la conducerea partidului. Totuşi, acceptase că în 
politică cronometrarea este totul şi că exista cel puţin o 
duzină dintre contemporanii săi care ar fi putut monta un 
scenariu credibil în care ar fi devenit lideri ai partidului şi 
nu mult după aceea ar fi stat în Downing Street, nr. 10. 

Giles credea că exista un singur candidat care ar fi putut 
s-o învingă pe doamna Thatcher la următoarele alegeri 
generale şi putea doar să spere că majoritatea colegilor săi 
din Camera Comunelor îşi dăduseră şi ei seama. După ce 
lucrase în guvern şi în opoziţie mai mult de treizeci de ani, 
ştia că poţi conta în politică doar când te aflai pe băncile 
guvernului şi nu petrecându-ţi ani inutili în opoziţie, 
câştigând doar rareori vreo victorie neînsemnată. 

Decizia referitoare la conducerea partidului urma să fie 
luată de cei 269 de laburişti din Camera Comunelor. Nimeni 
altcineva nu avea drept de vot. Deci, după ce Callaghan şi- 
a anunţat retragerea, Giles nu prea mai părăsea culoarele 
puterii până la stingerea luminilor în fiecare noapte, înainte 
de luarea deciziei finale. Şi-a petrecut nenumărate ore 
bântuind pe acele coridoare în timpul zilei lăudând virtuțile 
candidatului său şi petrecându-şi serile la barul Anie's, 
cumpărând halbe cu bere în timp ce încerca să-şi convingă 
colegii  indecişi din Camera Comunelor că membrii 
Partidului Conservator se rugau să fie ales Michael Foot şi 
nu Denis Healey. 

Rugăciunilor conservatorilor li s-a răspuns când, la al 
doilea balotaj, Foot l-a învins pe Healey cu 139 de voturi 
pentru şi 129 împotrivă. Unii dintre colegii lui Giles din 
Camera Comunelor au admis pe faţă că erau destul de 
mulţumiţi să stea liniştiţi în opoziţie atâta timp cât noul 
lider împărtăşea ideologia lor. 


Emma i-a spus lui Giles la micul dejun din ziua următoare 
că atunci când Margaret Thatcher auzise veştile, 
deschisese o sticlă de şampanie şi toastase pentru cei 139 
de laburişti care-i garantaseră că va rămâne în Downing 
Street, numărul 10 şi în viitor. 

Lunga tradiţie a ambelor partide este ca atunci când este 
ales un lider nou, fiecare membru din banca din faţă să-şi 
dea imediat demisia, apoi să aştepte să fie invitat să se 
alăture noii echipe. După ce Giles şi-a scris demisia, nu a 
mai pierdut timpul aşteptând să audă pentru care minister 
al statului urma să fie „fantoma”, pentru că ştia că 
telefonul nu va suna niciodată. În lunea următoare, a primit 
o scurtă notă în scris de la noul lider care-i mulțumea 
pentru serviciile aduse partidului. 

In ziua următoare, Giles a părăsit biroul de lider al 
opoziţiei din Camera Lorzilor, aflată la primul etaj, pentru a- 

i face loc succesorului său nou-numit. În timp ce stătea 
singur într-o cămăruţă fără geamuri de la subsol, a încercat 
să înţeleagă faptul că serviciul său din prima bancă se 
sfârşise şi se mai putea aştepta doar la ani petrecuţi în 
băncile din spate. La cina din acea seară, i-a amintit lui 
Karin că doar zece voturi îi sigilaseră soarta. 

— Cinci, dacă te gândeşti mai bine, a replicat ea. 

SEBASTIAN CLIFTON 
1981 

— Îmi pare rău. 

— Doar atât ai de spus? a întrebat Jessica, privindu-l 
supărată. 

Sebastian şi-a pus un braţ pe umărul fiicei sale. 

— Îţi promit că mă voi întoarce la timp să vă duc pe tine 
şi pe mama ta la un dineu aniversar. 

— Îmi aduc aminte când ai spus asta ultima oară şi pe 
urmă ţi-ai luat zborul în altă ţară. Cel puţin atunci ai făcut-o 
ca să susţii un om nevinovat, nu un escroc. 

— Desmond Mellor poate primi vizitatori doar sâmbătă 
după-amiază între două şi trei, aşa că n-am prea avut de 
ales. 

— Îi puteai spune să te lase în pace. 

— Ţi-am promis că mă voi întoarce pe la cinci. Cel mai 
târziu, la şase. Şi cum este ziua ta, poţi alege restaurantul. 

— Şi între timp trebuie să am grijă de Jake şi când se 
întoarce mama, să-i explic de ce nu eşti aici. Imi vin în 
minte modalităţi mult mai palpitante de a-mi petrece 
aniversarea. _ 

— Mă voi revanşa, a spus Seb. |ţi promit. 

— Doar nu uita, tată, că este un escroc. 


* 


În timp ce Sebastian se lupta prin traficul de dimineaţă la 
ieşirea din Londra, n-a putut să nu se gândească că fiica lui 
avea dreptate. Nu numai că urma să fie o călătorie inutilă, 
dar ar fi fost mai bine să nu mai aibă de-a face cu omul 
acela. 

Ar fi trebuit s-o ducă pe Jessica la restaurant la Ponte 
Vecchio pentru a-i celebra a şaisprezecea aniversare şi nu 
să meargă la o închisoare din Kent să viziteze un om pe 
care-l dispreţuia. Dar ştia că dacă n-ar fi aflat de ce 
Desmond Mellor voia să-l vadă aşa de urgent, va fi curios 

totdeauna. Doar un lucru era sigur: Jessica îi va cere să afle 
în detaliu de ce afurisitul de om dorise să-l vadă. 

Mai avea vreo cincisprezece kilometri de mers când Seb 
a văzut primul semn pe care scrie Ford Open. Nu se 
menţiona cuvântul „închisoare”, pentru că s-ar fi ofensat 
localnicii. La barieră, un ofiţer a ieşit din boxa lui micuță şi 
i-a cerut numele. După ce a bifat „Clifton” pe nelipsitul 
clipboard, bariera a fost ridicată şi el a fost îndrumat spre o 
fâşie de teren gol care sâmbăta era folosit ca parcare. 

După ce şi-a parcat maşina, Seb s-a îndreptat spre zona 
de recepţie, unde alt ofiţer i-a cerut numele. Dar, de data 
aceasta, i s-a cerut şi un act de identitate. Şi-a scos 
permisul de conducere - altă bifă pe alt clipboard - şi a fost 
instruit să-şi lase obiectele de valoare, inclusiv portmoneul, 
ceasul, verigheta şi nişte mărunţiş într-un dulap. Ofiţerul de 
serviciu i-a spus clar că în niciun caz nu trebuia să ducă 
bani lichizi în zona de întâlnire. Ofiţerul i-a arătat un afiş 
înşurubat pe zid care-i avertiza pe vizitatori că oricine ar fi 
fost găsit cu bani asupra sa putea primi o condamnare de 
şase luni. 

— lertaţi-mă că întreb, domnule, a spus ofiţerul, dar 
aceasta este prima oară când vizitaţi o închisoare? 

— Nu, nu este, a zis Seb. 

— Atunci ştiţi despre bonurile valorice în cazul în care 
prietenul dumneavoastră doreşte o cană cu ceai sau un 
sandvici. Nu este prietenul meu, ar fi vrut să spună Seb în 
timp ce-i dădea o bancnotă de o liră pentru zece bonuri. 

— Vă vom da restul la întoarcere. 

Seb i-a mulţumit, a închis uşa dulapului şi şi-a pus cheia 
în buzunar împreună cu bonurile. Când a intrat în camera 
de aşteptare, un alt ofiţer i-a dat un disc mic gravat cu 
numărul 18. 

— Aşteptaţi până ce este strigat numărul 
dumneavoastră, a zis ofiţerul. 

Seb stătea pe un scaun din plastic într-o cameră plină de 
oameni care arătau ca şi cum aceasta ar fi fost rutina lor 
zilnică. S-a uitat în jur şi a văzut soţii, iubite, părinţi, chiar şi 

copilaşi care aveau propriul loc de joacă, toţi neavând în 
comun decât o rudă, un prieten sau un iubit închis. A bănuit 
că el era singura persoană care vizita pe cineva antipatic. 

— Numerele de la unu la cinci, s-a auzit o voce în difuzor. 
Mai mulţi obişnuiţi ai locului au sărit în picioare şi au ieşit 
repede din cameră, nedorind să piardă niciun minut din ora 
care le era alocată. Unul dintre ei a lăsat un exemplar din 
Daily Mail şi Seb l-a răsfoit ca să mai piardă timpul. 
Nesfârşite fotografii ale prinţului Charles şi ale lui lady 
Diana Spencer discutând la o petrecere în grădină, în 
Norfolk. Diana părea extrem de fericită, în timp ce prinţul 
Charles arăta de parcă ar fi vrut să inaugureze o centrală 
electrică. 

— Numerele de la şase la zece, a scârţâit difuzorul şi alt 
grup de persoane a ieşit iute din sala de aşteptare. Seb a 
întors pagina. Margaret Thatcher promitea că le va oferi 
legislaţia referitoare la grevele spontane. Michael Foot 
considera măsurile ca fiind draconice şi considera că 
politica ei era o treabă de băieţi, nu de flăcăi. 

— Numerele de la unsprezece la cincisprezece. 

Seb s-a uitat la ceasul de pe perete: 2:12 p.m. În ritmul 
acesta, va fi norocos să stea mai mult de patruzeci de 
minute cu Mellor, cu toate că bănuia că omul îşi pregătise 
comentariile şi nu va pierde timpul. A întors ziarul la ultima 
pagină din Mail şi a văzut poza lui Muhammad Ali 
îndreptându-şi degetul spre reporteri şi spunând: Mâinile lui 
nu pot atinge ceea ce nu se vede. Seb s-a întrebat cine 
scrisese aceste cuvinte bine alese - sau fostul campion era 
chiar deştept? 

— Numerele de la şaisprezece la douăzeci. 

Seb s-a ridicat încet de la locul lui şi s-a alăturat unei 
duzini de vizitatori care îl urmăreau deja pe ofiţerul care se 
îndrepta spre interiorul închisorii. Au fost opriţi şi 
percheziţionaţi înainte de a fi se permite să între în zona 
vizitatorilor. 

Sebastian s-a trezit într-o cameră mare, pătrată, în care 
se afla o duzină de măsuţe, fiecare înconjurată de patru 

scaune, unul roşu, trei albastre. S-a uitat în jur, dar nu l-a 
zărit pe Mellor până ce acesta nu a ridicat o mână. Se 
îngrăşase atât de mult încât Seb l-a recunoscut cu greu. 

Mellor i-a făcut semn spre bufetul din celălalt capăt al 
camerei şi a spus: 

— Aţi putea să-mi luaţi o cană cu ceai şi un Kit Kat? 

Seb s-a alăturat unei mici cozi la ghişeu unde a dat 
majoritatea bonurilor sale pentru două căni cu ceai şi două 
batoane de Kit Kat. Când s-a întors la masă, a pus una 
dintre căni şi ambele batoane de ciocolată în faţa fostului 
său adversar. 

— Deci, de ce aţi vrut să mă vedeţi? a întrebat Seb, fără 
să se obosească să mai spună şi altceva. 

— Este o poveste lungă, dar nu cred că vă va surprinde. 
Mellor a luat o înghiţitură de ceai şi a desfăcut un Kit Kat în 
timp ce vorbea. După ce poliţia a aflat că Sloane şi cu mine 
eram responsabili pentru arestarea prietenului 
dumneavoastră, Hakim, Sloane a făcut o înţelegere şi a dat 
vina pe mine. Am fost condamnat la doi ani pentru 
obstrucţionarea justiţiei, iar el a ieşit liber şi nevinovat. ŞI 
parcă asta nu era de ajuns, când am intrat în închisoare, el 
a pus mâna pe Mellor Travel. A pretins că era singurul care 
putea să salveze compania în timp ce preşedintele era la 
puşcărie şi acţionarii au acceptat. 

— Dar ca acţionar majoritar, cred că mai deţineaţi 
controlul principal, nu? 

— Nu al unei companii publice după cum cred că aţi aflat 
când Bishara a fost înhăţat. Nici măcar nu-mi mai trimit 
minutele întrunirilor consiliului. Dar Sloane nu şi-a dat 
seama că mai am pe cineva în interior care mă ţine la zi. 

— Jim Knowles? 

— Nu, ticălosul s-a dezis de mine în momentul în care am 
fost arestat şi l-a propus chiar pe Sloane să-mi ia locul. În 
schimb, Knowles a devenit adjunctul său cu un salariu 
uriaş. 

— Drăguţ aranjament, a zis Seb. Dar cred că aţi cerut 
sfatul unui avocat. 

— Al celui mai bun. Dar ei fuseseră atenţi să nu încalce 
legea, aşa că nu prea aveam ce face. Dar dumneavoastră 
aţi putea. 

Seb şi-a băut ceaiul în timp ce Mellor a rupt ambalajul 
celui de-al doilea Kit Kat. 

— La ce vă gândiţi? a întrebat Seb. 

— După cum aţi spus chiar dumneavoastră, domnule 
Clifton, eu sunt încă acţionarul majoritar la Mellor Travel, 
dar cred că până ce voi ieşi de aici, acele acţiuni nu vor 
valora nici cât hârtia pe care sunt scrise. Dar dacă vi le-aş 
vinde cu o liră... 

— Care e poanta? 

— Nu există, cu toate că am avut divergenţele noastre în 
trecut. Singurul meu interes este răzbunarea - vreau ca 
Adrian Sloane şi Jim Knowles să fie înlăturați din consiliu şi 
compania să fie condusă bine şi nu mă pot gândi la 
altcineva mai potrivit pentru asta. 

— Şi ce aţi vrea în schimb? Seb a făcut o pauză şi, 
privindu-l fix, a mai zis: Când veţi ieşi din închisoare. 

S-a auzit un zbârnâit, avertizându-i că mai aveau zece 
minute. 

— Va mai dura o vreme, a spus Mellor, rupând unul 
dintre batoane în jumătate. Acum mai sunt acuzat de ceva 
despre care nici dumneavoastră nu ştiţi nimic. 

Seb nu l-a grăbit. Timpul trecea şi avea şi alte întrebări la 
care dorea un răspuns înainte de a lua în considerare 
propunerea lui Mellor. 

— Dar veţi ieşi în cele din urmă. 

— Şi când o voi face, voi aştepta să mi se dea înapoi 
cincizeci şi unu la sută dintre acţiunile de la Mellor Travel, 
tot la o liră. 

— Şi Farthings ce câştigă din asta? 

— De data aceasta veţi putea numi preşedintele, 
membrii consiliului şi veţi conduce compania. Farthings 
poate obţine un beneficiu frumos pentru servicii, douăzeci 
şi unu la sută din profiturile anuale de la Mellor Travel, ceea 
ce cred că vi se pare corect. Veţi mai avea şi plăcerea de a- 

| înlocui a doua oară pe Adrian Sloane din funcţia de 
preşedinte. Şi tot ceea ce doresc în schimb este să primesc 
o copie a minutelor fiecărei întruniri a consiliului şi să ne 
întâlnim faţă în faţă de patru ori pe an. 

Soneria s-a auzit a doua oară. Cinci minute. 

— Mă voi mai gândi şi când mă voi hotărî vă voi suna. 

— Nu mă puteţi suna, domnule Clifton. Prizonierii nu pot 
primi apeluri. Vă voi suna eu la bancă vinerea viitoare, la 
zece dimineaţa, ceea ce ar trebui să vă ofere suficient timp 
pentru a vă decide. 

Soneria s-a auzit a treia oară. 


* 


Jessica s-a uitat la ceas când tatăl ei a intrat în hol şi şi-a 
agăţat paltonul. 

— Ai ajuns la timp, a zis ea, sărutându-l pe obraz, 
oarecum supărată. 

Sebastian a rânjit. 

— Deci unde vrei să mâncăm, tânără doamnă? 

— La Harry’s Bar. 

— Din Londra sau din Veneţia? a întrebat-o el în timp ce 
intrau în salon. 

— De data asta, în Londra. 

— Nu cred că voi putea obţine o masă chiar acum. 

— Am făcut eu deja rezervarea. 

— Sigur că da. Ar mai trebui să ştiu ceva? a întrebat-o el 
în timp ce-şi turna un whisky sec. 

— Nu e vorba despre ce ar trebui să ştii, ci despre ce ai 
uitat, l-a certat Jessica. 

— Nu, n-am uitat. Ca un magician, Seb a scos un cadou 
dintr-un buzunar. 

— Este ceea ce cred eu? a întrebat Jessica, zâmbind 
pentru prima oară. 

— Ei, este ceea ce mi-ai dat de înţeles în ultimele 
săptămâni. 

Jessica şi-a îmbrăţişat tatăl. 

— Mersi, tati, a zis ea, rupând hârtia de ambalaj şi 
deschizând o cutie mică şi subţire. 

— Sunt din nou în gratiile tale? a întrebat Seb, în timp ce 
Jessica îşi punea ceasul Warhol Swatch la încheietură. 

— Doar dacă ţi-ai amintit de cadoul mamei. 

— Dar nu este ziua ei, a spus Seb. E abia peste vreo 
două luni. 

— Ştiu, tati, dar mâine este aniversarea nunţii, în caz că 
ai uitat. 

— Ajutor! Da, am uitat. 

— Dar din fericire, eu nu, a zis Jessica, arătându-i o cutie 
frumos împachetată aflată pe masă, cu o carte de vizită 
prinsă de ea. 

— Ce e înăuntru? 

— O pereche de pantofi Rayne pe care mama i-a zărit 
săptămâna trecută pe King's Road, dar s-a gândit că sunt 
prea scumpi. Nu mai trebuie decât să semnezi cartea de 
vizită. 

Au auzit uşa din faţă deschizându-se şi Seb a mâzgălit în 
grabă Pentru un an de neuitat. Cu dragoste, Seb xxx. 

— Cum ai reuşit să-i plăteşti? a şoptit el, punându-şi 
stiloul înapoi în buzunar. 

— Cu cartea ta de credit, desigur. 

— Dumnezeu să-l ajute pe soţul tău, a comentat Seb 
când Samantha li s-a alăturat. 

— Uite ce mi-a dat tata pentru ziua mea de naştere! a 
spus Jessica, întinzându-şi mâna. 

— Ce cadou frumos, a zis Samantha, admirând ceasul 
Campbell!'s Soup. 

— Şi am ceva şi pentru tine, dragă, a spus Seb, luând 
cutia de pe masă şi sperând că cerneala se uscase. 
Aniversare fericită, a mai zis el, înainte de a o lua în braţe. 

Samantha s-a uitat peste umărul soţului ei şi i-a făcut 
fiicei sale cu ochiul. 


102 


- JEFFREY ARCHER - 


Arnold Hardcastle s-a alăturat lui Hakim şi Sebastian în 
biroul preşedintelui pentru a treia oară în acea săptămână. 

— Aţi avut timp destul să vă gândiţi la propunerea lui 
Mellor? a întrebat Hakim, când consilierul juridic al băncii s- 
a aşezat în faţa lor. 

— Sigur că da, a spus Arnold, şi nu e nicio îndoială că 
este o ofertă cinstită, dar trebuie să mă întreb de ce Mellor 
vă dă vouă, dintre toţi oamenii, compania? 

— Pentru că-l urăşte pe Adrian Sloane mai mult decât pe 
noi a sugerat Seb. Nu uitaţi, Sloane a fost responsabil 
pentru eşecul lui la preluarea băncii. 

— Mai sunt şi alte bănci în City, a spus Arnold. 

— Dar niciuna nu ştie cum lucrează Sloane la fel de bine 
ca noi a răspuns Hakim. Aţi luat legătura cu avocaţii lui 
Mellor ca să aflaţi dacă afacerea este reală? 

— E cât se poate de reală, a zis Arnold. Cu toate că 
partenerul senior a mărturisit că este la fel de nedumerit ca 
noi. Cred că a sintetizat cel mai bine spunând că s-ar putea 
să fie un caz de diavolul pe care-l cunoşti. 

— Când va fi eliberat Mellor? a întrebat Seb. 

— Va mai dura o vreme, a spus Arnold, pentru că 
înfruntă mai multe acuzaţii. 

— Mai multe acuzaţii? a comentat Hakim. 

— Afaceri cu bani falşi. Şi mai e şi o acuzaţie de fraudă. 

— Nu-mi vine să cred că Mellor ar face un lucru atât de 
stupid, mai ales când este deja arestat. 

— Dacă stai toată ziua într-o celulă, a spus Arnold, 
bănuiesc că judecata ţi-e puţin confuză, mai ales când 
singurul lucru din mintea ta este cum să te răzbuni pe omul 
responsabil că ai ajuns acolo. 

— Trebuie să recunosc, a spus Hakim, că, dacă nu m-aţi 
fi supravegheat voi când am fost la închisoare, Dumnezeu 
ştie ce idei mi-ar fi trecut prin cap. 

— Tot nu-mi vine să cred, a zis Seb. Este mult prea uşor. 
Nu uitaţi că, dacă Mellor înghite un cui, acesta iese ca un 
şurub. 

— Atunci poate ar trebui să renunţăm, a zis Arnold. 

— Şi să-i permitem lui Sloane să profite de poziţia lui, 
devenind din ce în ce mai bogat? le-a amintit Seb. 

— Corect, l-a aprobat Hakim. Şi, cu toate că nu m-am 
considerat niciodată un om răzbunător, nu mi-ar părea rău 
să-l văd pe Sloane distrus în cele din urmă. Dar este posibil 
ca Seb şi cu mine s-o luăm prea personal în loc să analizăm 
afacerea pe baza meritelor sale. Ce crezi, Arnold? 

— Nu e nicio îndoială că în condiţii normale, ar fi o 
afacere bună pentru bancă, dar având în vedere ultimele 
experienţe cu Mellor, poate ar fi mai bine să informăm 
Comitetul de Etică al Băncii Angliei că ne gândim să intrăm 
într-o tranzacţie cu cineva aflat la închisoare. Dacă ei nu 
obiectează, cine suntem noi să ne împotrivim? 

— Aceasta este chiar o soluţie sigură, a spus Hakim. Fă-o 
tu, Arnold, şi anunţă-mă când îşi exprimă părerea. 

— Şi nu trebuie să vă amintesc, a zis Seb, că Mellor mă 
va suna vineri dimineaţa la zece. 

— Doar ai grijă să nu fie o convorbire cu taxă inversă, a 
zis Hakim. 


Cei doi stăteau singuri la capătul barului ca să se asigure 
că nu pot fi auziţi. 

— Dacă te gândeşti mai bine la asta, a zis Knowles, este 
de mirare că ai ajuns preşedintele unei companii de 
transport. La urma-urmei, n-ai fost niciodată în concediu. 

— Nu mă interesează străinii, a zis Sloane. Nu poţi avea 
încredere în ei. Barmanul i-a umplut iar paharul cu gin. Şi, 
oricum, nu ştiu să înot şi să mă coc pe o plajă nu este 
distracţia mea preferată. Prefer să stau în Anglia şi să mă 
bucur de câteva zile de vânătoare sau să urc singur pe 
dealuri. Dar fii atent, nu cred că voi mai fi în afacerea de 
transporturi mult timp. 

— E ceva ce ar trebui să ştiu? 

— Am primit câteva oferte de la Mellor Travel care ne-ar 
permite amândurora să ne retragem. 

— Dar Mellor încă deţine cinzeci şi unu la sută din 
companie, aşa că va ajunge beneficiarul principal. 

— Nu mă gândeam să vând compania, a spus Sloane, ci 
doar bunurile sale. Golirea de bunuri este noul joc din City 
şi, până ce Mellor îşi va da seama cu ce ne ocupăm, nu va 
mai rămâne nicio companie pe care s-o conducă, ci doar o 
cochilie. 

— Dar când va ieşi din închisoare... 

— Eu voi fi de mult plecat, trăind într-o ţară care nu are 
tratat de extrădare cu Marea Britanie. 

— Dar eu? Voi rămâne să trag ponoasele? 

— Nu, nu... până atunci vei demisiona din consiliu în 
semn de protest. Dar nu înainte ca o sumă mare să fi fost 
depusă în contul tău din Elveţia. 

— De cât timp vei avea nevoie ca să închei afacerea? 

— Nu mă grăbesc. Preşedintele nostru absent nu va 
pleca nicăieri în viitor şi până atunci planul nostru de 
pensionare va fi aranjat. 

— Există un zvon că Thomas Cook şi Co. Sunt interesaţi 
de preluarea companiei. 

— Nu cât timp sunt eu preşedinte, a spus Sloane. 


* 


— Un domn Mellor este la telefon, a spus Rachel, 
conştientă că întrerupea întrunirea matinală a lui Sebastian 
cu directorul de schimburi valutare al băncii. 

Seb s-a uitat la ceas. Ora zece. 

— Te deranjează dacă preiau acest apel? a zis el, 
punându-şi o mână pe microfonul receptorului. 

— Dă-i drumul, a spus Victor Kaufman, dându-şi seama 
cine era interlocutorul. 

— Fă-mi legătura, Rachel. Bună dimineaţa, domnule 
Mellor, sunt Sebastian Clifton. 

— Aţi luat o decizie, domnule Clifton? 

— Da, am luat-o şi vă pot asigura că Farthings a luat 
oferta dumneavoastră în serios. Totuşi, după mai multe 

deliberări, consiliul s-a hotărât că acesta nu era genul de 
afacere în care banca ar dori să fie implicată şi de aceea... 
Telefonul s-a închis. 

12 


Desmond Mellor zăcea pe salteaua subţire, umplută cu 
păr de cal, oră după oră, odihnindu-şi capul pe o pernă tare 
ca piatra în timp ce se uita la tavan şi încerca să-şi dea 
seama ce ar trebui să mai facă acum, după ce Clifton îi 
refuzase oferta. Gândul la Adrian Sloane jefuindu-l şi 
distrugându-i compania îl făcea şi mai paranoic. 

Uşa de la celulă s-a deschis şi un gardian a strigat: 

— Ìn curte! cu toate că el era doar la câţiva paşi 
depărtare. Era momentul de după-amiază când deţinuţii 
erau scoşi din celule pentru o oră şi li se permitea să se 
plimbe prin curte, să facă exerciţii şi să se întâlnească unii 
cu ceilalţi ca să plănuiască următoarea infracţiune înainte 
de a fi eliberaţi. 

Mellor căuta de obicei tovărăşia inculpaţilor care nu 
aveau nicio intenţie să revină la o viaţă de infracţiuni. Îl 
amuza că nimerise peste primul său student de la Eton 
(marijuana) şi primul absolvent de la Cambridge (fraudă) în 
timp ce se plimba prin curte. Dar nu şi astăzi. Se decisese 
cu cine trebuia să discute. 

Mellor făcuse deja două ture de curte înainte de a-l zări 
pe Nash mergând singur la câţiva paşi în faţa lui. În mod 
sigur, nu mulţi deţinuţi doreau să-şi ocupe pauza de 
mişcare cu un asasin plătit care părea că-şi va petrece 
restul vieţii în puşcărie şi căruia nu părea să-i pese dacă ar 
fi stat câteva zile în izolare pentru molestarea unui deţinut 
plictisitor. Ultimul amărât fusese un soldat care nu-i dăduse 
lui Nash o porţie suficient de mare de cartofi prăjiţi şi 
sfârşise cu o mână arsă. 

Mellor a mai făcut o tură repetându-şi discursul bine 
pregătit înainte de a-l ajunge pe Nash, deşi salutul 
acestuia: 

— Valea! aproape l-a determinat să se răzgândească. 

Dacă n-ar fi fost disperat, Mellor ar fi renunţat repede. 

— Am nevoie de un sfat. 

— Atunci ia-ţi un avocat. 

— Un avocat nu m-ar putea ajuta la ce am eu de gând să 
fac, a zis Mellor. 

Nash l-a privit mai atent. 

— Atunci ar fi bine să fie interesant pentru că dacă eşti 
un pisălog afurisit, îţi vei petrece restul sentinţei în spitalul 
închisorii. Ai înţeles? 

— Complet, a zis Mellor, înțelegând brusc ce înseamnă 
„un om dur”, dar era prea târziu acum să dea înapoi. 
Vorbind ipotetic... a continuat el. 

— Cum mama dracu'? 

— Cât costă angajarea unui asasin plătit? 

— Dacă eşti un amărât de informator, a spus Nash, te 
omor eu pe gratis. 

— Sunt un om de afaceri, a spus Mellor. Cu toate că avea 
încă palpitaţii, nu-i mai era frică. Şi am nevoie de serviciile 
unui profesionist. 

Nash s-a întors cu faţa la el. 

— Depinde ce serviciu anume cauţi. Ca toate afacerile 
bine conduse, preţurile noastre sunt competitive, a mai 
spus el, zâmbind subţire şi dezgolindu-şi trei dinţi. Dacă 
vrei doar să sperii pe cineva, un braţ rupt, un picior rupt, te 
costă o mie. Două miare, dacă sunt persoane importante şi 
mult mai mult dacă au protecţie. 

— Nu are nici relaţii importante, nici protecţie. 

— Atunci e mai uşor. Deci ce vrei? 

— Vreau să-i rupi cuiva gâtul, a zis Mellor, calm. Nash a 
părut interesat pentru prima oară. Dar nu trebuie să se 
poată face legătura cu mine. 

— Drept ce mă iei, un amărât de amator? 

— Dacă eşti atât de bun, a spus Mellor asumându-şi 
riscul, cum de ai ajuns aici? Întotdeauna să-l înfrunţi pe cel 
care face pe grozavul, îl învățase tatăl lui şi acum avea să 
afle dacă era un sfat bun. 

— Bine, bine, a zis Nash. Dar nu va fi ieftin. Poliţaii nu-şi 
iau afurisiţii de ochi de pe mine. Îmi citesc scrisorile înainte 
să le văd eu şi-mi ascultă telefoanele, a bombănit el, cu 

108 


- JEFFREY ARCHER - 


toate că am găsit o cale să-i evit. Deci singura şansă e să 
aranjăm ceva în timpul unei vizite la închisoare. Chiar şi 
atunci camerele de supraveghere mă urmăresc tot timpul 
şi acum au un blestemat de cititor pe buze care-mi 
urmăreşte fiecare cuvânt. 

— Vrei să zici că e imposibil? 

— Nu. Costisitor. Şi nu se va întâmpla mâine-dimineaţă. 

— Şi preţul? 

— Zece miare avans, zece în ziua funeraliilor. 

Mellor a fost surprins să afle ce puţin costa viaţa unui 
om, cu toate că nu s-a obosit să se gândească la 
consecinţe dacă nu ar fi făcut cea de-a doua plată. 

— Hai, mişcă, a zis Nash hotărât, sau caraliii vor deveni 
bănuitori. Dacă-ţi legi şireturile înainte de a ieşi din curte, 
voi şti că vorbeşti serios. Dacă nu, nu mă mai bate la cap. 

Mellor a grăbit pasul şi s-a alăturat unui hoţ de buzunare 
care putea să-ţi fure ceasul fără să-ţi dai seama. Un truc de 
salon în interior, o meserie afară. Johnny Isteţu' putea 
câştiga o sută de mii pe an, fără taxe, şi rareori primea o 
sentinţă mai mare de şase luni. 

Sirena a sunat pentru a-i avertiza pe deţinuţi că era 
vremea să se întoarcă în celule. Mellor s-a lăsat într-un 
genunchi şi şi-a legat şiretul. 


Lui lady Virginia nu-i plăcuse niciodată să viziteze 
închisoarea de înaltă securitate Belmarsh. Era atât de 
diferită de atmosfera mai relaxată de la Ford Open, unde 
serveau ceai şi biscuiţi sâmbătă după-masa. Dar de când 
Mellor fusese acuzat de o altă infracţiune, mai gravă, 
fusese mutat din grădina Angliei înapoi la Hellmarsh?, după 
cum îi spuneau recidiviştii. 

Mai ales îi displăcea să fie căutată de droguri de un 
gardian femeie care arăta ca un măcelar, în locuri care ei 


2 Joc de cuvinte: Mlaştina iadului. 

nu i-ar fi trecut prin minte şi să aştepte în timp ce uşile cu 
bare erau încuiate şi descuiate înainte de a i se permite să 
mai înainteze câţiva metri. lar zgomotul era continuu, de 
parcă o duzină de formaţii de rock fuseseră adunate 
laolaltă. Când a fost dusă în cele din urmă într-o cameră 
mare, albă, fără geamuri, s-a uitat în sus şi a văzut mai 
mulţi paznici urmărindu-i pe vizitatori dintr-un balcon 
circular aflat deasupra lor, în timp ce camerele de 
supraveghere nu încetau să se mişte. Dar cel mai rău era 
că trebuia să-şi atingă umerii nu numai de clasa 
muncitoare, ci şi de tot felul de infractori. 

Totuşi, posibilitatea de a câştiga nişte bani a ajutat-o să- 
şi uşureze suferinţele, cu toate că nici Mellor n-ar fi fost în 
stare s-o ajute cu ultima problemă. 

In acea dimineaţă, Virginia primise o scrisoare, atent 
scrisă, de la partenerul senior al lui Goodman Derrick. 
Acesta îi cerea politicos, dar ferm, să-i returneze în cel mult 
treizeci de zile cele două milioane de lire, obţinute prin 
pretenţii false, altfel nu avea de făcut decât să-i trimită o 
somaţie din partea clientului său. 

Virginia nu avea nici două mii de lire, cu atât mai puţin 
două milioane. Şi-a sunat imediat avocatul şi l-a rugat să-i 
aranjeze o întâlnire cu sir Edward Makepeace QC, sperând 
că acesta va avea o soluţie. Nu era optimistă. Poate venise 
vremea să accepte în sfârşit invitaţia unui văr îndepărtat 
să-i viziteze ranch-ul din Argentina. El îi amintea oferta sa 
cu regularitate în timpul vizitei sale anuale la Cowdrey 
Park, însoţit de mai mulţi ponei de polo şi o trupă de tineri. 
Amândoi se schimbaseră de la ultima vizită. Ea putea să se 
gândească doar la un lucru mai rău decât să-şi petreacă 
nişte ani la un ranch din Argentina: să-şi petreacă câţiva 
ani într-un astfel de loc. 

Virginia şi-a parcat maşina Morris Minor între un Rolls- 
Royce şi un Austin A40 înainte de a se îndrepta spre 
recepţie. 

Mellor stătea singur în camera vizitatorilor, preţioasele 
minute scurgându-se în timp ce o aştepta pe Virginia să 
apară. Ea nu era, de felul ei, punctuală, dar cum nu avea 
alţi vizitatori, nu avea motiv să se plângă. 

S-a uitat prin cameră, aţintindu-şi ochii asupra lui Nash, 
care stătea în faţa unei blonde oxigenate, dată cu un ruj 
roşu gros, cu un tricou alb şi o fustă mini din piele. Era un 
semn al disperării plăcerea lui Mellor de a o vedea. 

l-a urmărit cu atenţie, la fel ca mai mulţi gardieni din 
balconul de deasupra. Nu păreau să vorbească unul cu 
altul, dar apoi şi-a dat seama că deşi buzele lor nu se 
mişcau, asta nu însemna că nu discutau. Majoritatea ar fi 
bănuit că erau soţi, dar cum Nash era homo, trebuia să fie 
vorba de afaceri. Şi Mellor ştia afacerile cui le discutau. 

A ridicat privirea când a apărut Virginia la masa lui cu o 
cană cu ceai şi un baton de ciocolată. Şi-a amintit că 
Sebastian Clifton îi cumpărase două batoane. 

— Veşti noi despre data procesului? l-a întrebat Virginia, 
aşezându-se în faţa lui. 

— Am făcut o înţelegere, a zis Mellor. Am fost de acord 
să pledez vinovat în schimbul unei sentinţe mai scurte - 
încă patru ani, adică şase în total. Pentru bună purtare aş 
putea scăpa în trei ani. 

— Nu e prea mult, a spus Virginia, încercând să pară 
optimistă. 

— Suficient de mult pentru ca Sloane să-mi distrugă 
compania. Până ce voi ieşi, nu va mai rămâne decât sigla 
de deasupra uşii din faţă. 

— Pot să te ajut cu ceva? 

— Da, şi de aceea am vrut să te văd. Trebuie să fac rost 
de zece mii de lire cât mai iute. Testamentul mamei a fost 
în sfârşit terminat şi, deşi mi-a lăsat totul mie, avea un 
singur lucru de valoare, apartamentul ei din Salford. 
Agentul local a reuşit să-l vândă pentru zece mii două sute 
şi eu l-am instruit să scrie cecul pe numele tău. Vreau ca 
cineva să-l încaseze cât mai curând posibil. 

— Mă voi duce la Salford marţi, a zis Virginia, pentru că 
luni dimineaţa avea o întâlnire mai importantă. Dar ce vrei 
să fac cu banii? 

Mellor a aşteptat camera să treacă de el înainte de a 
vorbi iar. 

— Vreau să dai zece mii cash unui asociat de afaceri. Tot 
ce mai rămâne va fi al tău. 

— Şi cum îl voi recunoaşte? 

— Cum o vei recunoaşte, a corectat-o Mellor. Uită-te în 
stânga mea şi vei vedea o blondă discutând cu un tip care 
arată ca un boxer de categoria grea. Virginia s-a uitat în 
dreapta şi a văzut cele două personaje care păreau a face 
parte dintr-un episod din The Sweeney. O vezi? 

Virginia a încuviinţat. 

— Trebuie să te întâlneşti cu ea la Muzeul de Ştiinţe. Ea 
te va aştepta lângă racheta lui Stephenson, la parter. Eu 
voi suna să-ţi comunic detaliile de îndată ce le voi şti. 

Urma să fie prima vizită a Virginiei la Muzeul de Ştiinţe. 

13 


— Permiteţi-mi să încep, lady Virginia, prin a vă aminti că 
relaţia dintre un avocat şi clientul său este sacrosanctă, aşa 
că orice mi-aţi spune referitor la acest caz nu poate şi nu va 
ieşi din această cameră, a continuat sir Edward Makepeace, 
pentru a sublinia că, în cazul în care nu sunteţi complet 
cinstită cu mine, nu vă pot sfătui cum trebuie. 

Frumos spus, s-a gândit Virginia, lăsându-se pe spate şi 
pregătindu-se pentru o serie de întrebări la care nu ar dori 
să răspundă. 

— Prima mea întrebare este destul de simplă. Sunteţi 
mama hon. Frederick Archibald lain Bruce Fenwick? 

— Nu, nu sunt. 

— Părinţii acestui copil sunt, după cum este declarat în 
scrisoarea lui Goodman Derrick, un domn şi o doamnă 
Morton, fostul dumneavoastră valet şi soţia sa? 


— Da. 

— Prin urmare plăţile de creştere şi întreţinere pe care 
le-aţi primit de la domnul Cyrus T. Grant III - QC a ezitat - 
au fost făcute în mod eronat? 

— Da, corect. 


— Deci asta ar sugera că cererea domnului Grant, sir 
Edward a verificat cifra din scrisoarea domnului Goodman, 
pentru rambursarea a două milioane de lire este corectă şi 
rezonabilă? 

— Mi-e teamă că da. 

— Ţinând cont de asta, lady Virginia, sunt obligat să vă 
întreb, aveţi cele două milioane de lire pentru a le plăti 
domnului Grant, ceea ce ar evita să vă trimită o somaţie şi 
să vă ofere toată publicitatea negativă pe care o va atrage, 
fără îndoială, aceasta? 

— Nu, nu le am, sir Edward. Şi tocmai de aceea vă cer 
sfatul. Aş vrea să ştiu dacă am vreo posibilitate de scăpare 
din această situaţie? 

— Aveţi posibilitatea de a-mi plăti o sumă suficient de 
mare pentru a încerca să aranjez o înţelegere? 

— Dacă vorbim de asta, sir Edward, nu am nici două mii 
de lire, ce să mai vorbim de două milioane. 

— Vă mulţumesc pentru răspunsul dumneavoastră sincer 
la toate întrebările mele, lady Virginia. Dar având în vedere 
împrejurările, ar fi inutil să încerc să întârzii procedurile 
pentru că lordul Goodman e un păsăroi bătrân şi hârşit şi-şi 
va da seama imediat ce intenţionez. Oricum, va trebui să 
adăugaţi şi toate cheltuielile suplimentare de judecată la 
problemele pe care le aveţi deja. lar judecătorul va da 
ordinul ca toate facturile juridice să fie plătite mai întâi. 

— Deci care ar fi sfatul dumneavoastră? 

— Din păcate, domniţă, ne-au mai rămas doar două 
opţiuni. M-aş putea lăsa la mila lor şi nu cred că voi fi 
întâmpinat cu înţelegere. 

— Şi a doua opţiune? 

— Vă puteţi declara în stare de faliment. Aşa, cealaltă 
parte îşi va da seama că emiterea unei somaţii pentru două 
milioane de lire ar fi o pierdere de timp şi bani, doar dacă 
nu cumva singurul scop al domnului Grant este să vă 
umilească în public. 

— Vă mulţumesc pentru sfaturi, sir Edward, a zis Virginia 
în cele din urmă, şi sunt sigură că veţi aprecia faptul că am 
nevoie de puţin timp pentru a-mi analiza poziţia. 

— Desigur, doamnă. Totuşi sunt obligat să vă amintesc 
că data din scrisoarea lui Goodman Derrick este 
treisprezece martie şi dacă nu vom răspunde înainte de 
treisprezece aprilie, puteţi fi sigură că cealaltă parte nu va 
ezita să-şi pună ameninţarea în vigoare. 

— Vă mai pot întreba ceva, sir Edward? 

— Desigur. 

— Am dreptate să cred că somaţia trebuie înmânată 
persoanei desemnate? 

— Da, aşa este, lady Virginia, doar dacă nu-mi daţi 
permisiunea s-o primesc eu în locul dumneavoastră. 

În timpul călătoriei spre nord din dimineața următoare, 
Virginia s-a gândit mult la sfaturile avocatului ei. Când 
trenul a ajuns în stația Salford, se hotărâse să investească 
o parte din cele douăsprezece mii de lire pe care urma să le 
primească în cumpărarea unui bilet-dus spre Buenos Aires. 

După ce taxiul a lăsat-o în afara casei agentului imobiliar, 
ea şi-a îndreptat atenţia spre ce avea de făcut şi la câţi 
bani ar putea strânge înainte de a pleca în Argentina. 
Virginia nu a fost surprinsă când a fost invitată în biroul 
partenerului senior la câteva clipe după ce i-a spus 
recepţionerei numele ei. 

Un bărbat care îşi pusese în mod clar cea mai elegantă 
ţinută de duminică pentru această ocazie, a sărit din 
spatele biroului şi s-a prezentat ca fiind Ron Wilks. A 
aşteptat-o să se aşeze înainte să ia şi el loc. Fără alte 
cuvinte, el a deschis un dosar din faţă, a scos un cec pentru 
11400 £ şi i l-a dat. Virginia l-a împăturit, l-a pus în geantă 
şi era gata să plece când a înţeles că domnul Wilks mai 
avea ceva de zis. 

— În timpul scurtei conversații pe care am avut-o cu 
domnul Mellor la telefon, a spus el, încercând să nu pară 
stânjenit, nu m-a instruit cum ar trebui să procedez cu 
celelalte posesiuni pe care le-am scos din casă şi le-am dus 
în depozit. 

— Valorează ceva? 

— Un negustor local mi-a oferit patru sute de lire pentru 
tot lotul. 

— Le iau eu. 

Agentul imobiliar şi-a deschis carnetul de cecuri şi a 
întrebat: 

— Acest cec îl scriu pe numele Virginia Fenwick? 

— Da. 

— Desigur, picturile nu sunt incluse, a zis Wilks, dându-i 
cecul. 

— Picturile? 

— Se pare că mama domnului Mellor a colecţionat câţiva 
ani lucrările unui artist local şi un dealer din Londra m-a 
contactat de curând şi mi-a spus că ar dori să le cumpere. 
Domnul Kaiman de la galeria Crane Kaiman. 

— Ce interesant, a zis Virginia, notându-şi numele şi 
întrebându-se dacă avea timp să ia legătura cu el. 

Pe drumul de întoarcere la King's Cross şi-a revăzut 
planurile pentru următoarele zile. Va trebui mai întâi să 
scape de toate obiectele de valoare pe care le mai avea pe 
drumul spre Heathrow, înainte ca toţi creditorii să-şi dea 
seama că ea, ca să-l citeze pe prietenul ei Bofie Bridgwater, 
strânsese o pleaşcă. In ceea ce-l privea pe Desmond Mellor, 
până ce ar fi ieşit din închisoare, ea va fi cea mai mică 
dintre problemele lui şi Virginia era sigură că nu avea de 
gând s-o urmărească jumătate de lume pentru câteva sute 
de mii de lire. 

Virginia îi era recunoscătoare lui sir Edward pentru sfatul 
lui. La urma-urmei, i-ar fi greu cuiva să-i înmâneze o 
somaţie dacă nu ştia unde se află. Îi spusese deja lui Bofie 
că-şi va petrece câteva săptămâni în sudul Franţei, pentru 
a-şi pierde urma. Nu s-a gândit o clipă la Freddie. Doar nu 
era copilul ei. 

Puțin după ce a ajuns în apartamentul ei, Virginia a fost 
mulţumită când a primit un telefon de la vărul ei 
îndepărtat, confirmându-i că un şofer o va aştepta la 
aeroport şi apoi o va conduce la moşia sa de la ţară. l-au 
plăcut cuvintele şofer şi moşie. 


* 


După ce Virginia a încasat cecurile lui Mellor, şi-a lichidat 
contul din bancă şi a cumpărat biletul spre Buenos Aires, 
apoi s-a apucat de împachetat. A descoperit repede cât de 
multe dintre posesiunile ei, mai ales pantofii, nu le putea 
lăsa în urmă şi a acceptat cu neplăcere că trebuie să 
cumpere o valiză mai mare. Un drum scurt la Harrods îi 
rezolva de obicei problemele şi la fel a procedat şi în acea 

zi. A reuşit să găsească un cufăr cu o îndoitură pe o parte şi 
s-a înţeles cu ei să-l cumpere la jumătate de preţ. Tânărul 
vânzător nu observase îndoitura înainte. 

— Vă rog să-l trimiteţi la apartamentul meu din Chelsea, 
i-a spus ea vânzătorului nefericit, în această dimineaţă. 

Un uşier cu un costum verde i-a deschis uşa şi şi-a atins 
vârful căştii când Virginia a ieşit pe Brompton Road. 

— Un taxi, domniţă? 

Era gata să accepte când privirea i s-a fixat pe o galerie 
de artă aflată vizavi. Crane Kaiman. De unde ştia numele? 
Apoi şi-a amintit. 

— Nu, mulţumesc. A ridicat o mână înmănuşată pentru a 
opri traficul în timp ce traversa Brompton Road, 
întrebându-se dacă ar mai putea strânge două sau trei sute 
de lire pentru picturile bătrânei doamne Mellor. Când a 
intrat, a sunat un clopoțel şi un bărbat nu prea înalt, cu 
părul des, sârmos, s-a îndreptat spre ea. 

— Vă pot ajuta, doamnă? a întrebat-o el, incapabil să-şi 
ascundă accentul central european. 

— Am fost de curând în Salford şi... 

— Ah, da, trebuie să fiţi lady Virginia Fenwick. Domnul 
Wilks m-a sunat şi mi-a spus că s-ar putea să veniţi şi că aţi 
fi interesată în vânzarea colecţiei de artă a răposatei 
doamne Mellor. 

— Cât aţi oferi? a întrebat Virginia, care n-avea timp de 
pierdut. 

— În decursul anilor, a spus domnul Kaiman, care nu 
părea să se grăbească, doamna Mellor a cumpărat 
unsprezece tablouri în ulei şi douăzeci şi trei de desene de 
la un colecţionar de artă local. Poate nu ştiaţi că era 
prietena apropiată a unui artist? Şi am motive să cred... 

— Cât de mult? a repetat Virginia, dându-şi seama cât de 
puţin timp avea înainte de a pleca spre Heathrow. 

— Aş crede că unu optzeci ar fi un preţ corect. 

— Două sute şi ne-am înţeles. 

Kaiman a ezitat câteva clipe înainte de a spune: 

— Aş fi de acord, doamnă şi aş merge chiar până la doi 
treizeci dacă mi-aţi spune unde este pictura lipsă. 

— Pictura lipsă? 

— Am un inventar al tuturor lucrărilor artistului vândute 
sau dăruite doamnei Mellor, dar n-am putut găsi Parcul 
Industrial Mill Lane, pe care i l-a dat fiului ei şi mă gândeam 
că poate ştiţi unde e. 

Virginia ştia exact unde era, dar n-avea timp să se 
întoarcă la Bristol şi să-l ia din biroul lui Mellor. Totuşi, dacă 
i-ar telefona secretarei lui, ar fi putut fi trimis imediat la 
galerie. 

— Accept oferta dumneavoastră de două sute treizeci şi 
mă voi asigura că pictura vă va fi trimisă în câteva zile. 

— Mulţumesc, doamnă, a spus Kaiman, care s-a întors la 
biroul lui, i-a scris cecul şi i l-a dat. 

Virginia l-a împăturit, l-a aruncat în geantă şi i-a zâmbit 
proprietarului galeriei înainte de a se întoarce, a ieşi pe 
Brompton Road şi a chema un taxi. 

— Coutts în Strand, i-a spus şoferului. 

Se gândea cum îşi va petrece ultima noapte la Londra - 
Bofie îi sugerase Annabel's - când taxiul a oprit în faţa 
băncii. 

— Aşteaptă aici, a spus ea, nu voi sta mult. 

A intrat în holul băncii, s-a grăbit spre unul dintre casieri 
şi a pus cecul pe birou. 

— Aş vrea să încasez asta. 

— Desigur, doamnă, a spus casierul înainte de a-şi trage 
răsuflarea. Presupun că vreţi să faceţi un depozit pentru 
toată suma în contul dumneavoastră? 

— Nu, vreau să-l încasez în bani lichizi, a zis Virginia, 
preferabil în bancnote de cinci lire. 

— Nu cred că e posibil, s-a bâlbâit casierul. 

— De ce nu? a întrebat Virginia. 

— Nu am 230.000 £ bani lichizi, doamnă. 


* 


118 


- JEFFREY ARCHER - 


— Vrea să facă o ofertă? a spus Ellie May. Dar credeam 
că nu are un ban? 

— Da, şi eu, a recunoscut lordul Goodman. Am aflat din 
surse de încredere că a fost scoasă din testamentul tatălui 
său şi singurul ei venit este o alocaţie modestă oferită de 
fratele ei. 

— Cât oferă? 

— Un milion de lire care vor fi plătiţi în zece rate egale de 
câte o sută de mii de lire în următorii zece ani. 

— Dar i-a furat soţului meu două milioane! a zis Ellie 
May. Poate să se ducă naibii. 

— Vă înţeleg sentimentele, doamnă Grant, dar când am 
primit scrisoarea m-am hotărât să port o discuţie 
neînregistrată cu sir Edward Makepeace QC, care a 
reprezentat familia Fenwick mai mulţi ani. El mi-a dat de 
înţeles că această ofertă reprezintă o înţelegere completă 
şi finală şi că nu există, ca să-l citez, loc de tocmeli. A mai 
spus că, dacă o vom refuza, a fost instruit de lady Fenwick 
să primească somaţia din partea lui lady Virginia. 

— Blufează. 

— Pot să vă asigur, doamnă Grant, că sir Edward nu 
blufează. 

— Deci ce credeţi că ar trebui să fac? 

— Inţeleg de ce vreţi să vă fie plătită întreaga sumă. 
Totuşi, dacă vom merge pe acest drum, vor trece mai mulţi 
ani până ce vom ajunge la o înţelegere şi, după câte ştim 
acum, lady Virginia are bani destui să acopere cheltuielile 
justiţiare, deci s-ar putea să nu obţineţi decât o factură 
mare. Nu sunt convins că foloseşte banii ei proprii... 
Bănuiesc că îl are pe fretele ei, al zecelea conte, care s-o 
ajute. Totuşi, chiar şi lordul Fenwick are limitele lui. 
Goodman a ezitat. Apoi trebuie să ne gândim la celelalte 
aspecte ale acestui caz. 

— Cum ar fi? a întrebat Ellie May. 

— Când se va ajunge la tribunal, lady Virginia ar putea fi 
ruinată financiar şi ar putea ajunge la închisoare. 

— Nimic altceva nu mi-ar plăcea mai mult. 

— În acelaşi timp, reputaţia soţului dumneavoastră va 
avea şi ea de suferit. 

— Cum aşa, când el este cel nevinovat? 

— Este clar, doamnă Grant, că nu aveţi experienţă cu 
acţiunile presei britanice în astfel de cazuri. 

— Nu înţeleg ce vreţi să spuneţi. 

— Atunci lăsaţi-mă să vă asigur că această istorie va face 
înconjurul tabloidelor şi mă tem că soţul dumneavoastră nu 
va ieşi din asta mirosind a trandafiri. Ziarele îl vor prezenta 
ca pe un prost naiv şi de modă veche. 

— Ceea ce este adevărat, a zis Ellie May, dispreţuitoare. 

— Posibil, doamnă Grant, dar este un lucru pe care aţi 
vrea să-l împărtăşiţi întregii lumi? 

— Şi care e alternativa? a întrebat ea. 

— Opinia mea profesională este să ajungeţi la o 
înţelegere, oricât de mult nu vă place. Aş sugera să 
acceptaţi oferta de un milion de lire, să vă întoarceţi în 
America şi să daţi uitării această experienţă neplăcută. Aş 
mai sugera însă încă o prevedere: dacă lady Virginia nu-şi 
va onora cele zece plăţi, să fie responsabilă pentru plata 
întregii sume. Lordul Goodman a aşteptat răspunsul lui Ellie 
May, dar ea a rămas tăcută. Dar dumneavoastră sunteţi 
clienta şi, desigur, vă voi respecta instrucţiunile, oricare ar 
fi acelea. 

— Răposatul meu bunic scoţian, Duncan Campbell, 
obişnuia să spună: „Mai bine un dolar în bancă, fetiţo, 
decât promisiunea unei zestre.” 

— Era cumva avocat? a întrebat Goodman. 


* 


— Este o ofertă a naibii de bună, a zis Knowles. 

— Poate puțin prea bună, a spus Sloane. 

— Ce vrei să spui? 

— Eu sunt, după cum ştii, Jim, bănuitor de felul meu. 
Mellor poate să fie la puşcărie, dar asta nu înseamnă că stă 
toată ziua pe priciul lui plângându-şi de milă. Nu uita că la 

Belmarsh sunt câţiva asasini de vârf din ţară şi aceştia vor 
fi mai mult decât fericiţi să sfătuiască un om pe care-l 
bănuiesc că are bani. 

— Dar, ca şi el, toţi sunt închişi. 

— Adevărat, dar aminteşte-ţi că Mellor a mai încercat să 
mă înhaţe o dată şi aproape a reuşit. 

— Dar omul ăsta, Sorkin, îşi trimite avionul particular ca 
să ne petrecem weekendul pe iahtul lui la Cap Ferrat. Ce ai 
vrea mai mult? 

— Urăsc avioanele şi nu am încredere în oamenii care au 
iahturi. Şi mai mult, nimeni din City nu a auzit de Conrad 
Sorkin. 

— AŞ putea merge şi singur. 

— Sigur că nu, a zis Sloane. Vom merge amândoi. Dar 
dacă simt chiar pentru o secundă că Sorkin nu este ce pare 
a fi, ne îmbarcăm în următorul zbor înapoi şi nu în avionul 
lui particular. 


Când Virginia a primit o scrisoare de la avocatul ei prin 
care îi confirma că doamna Ellie May Grant îi acceptase 
oferta, n-a fost sigură cum să reacționeze. La urma-urmei, 
cu 230.000 la dispoziţie, ar fi putut trăi confortabil 
plimbându-se prin Europa cu prietenii ei. Dar a recunoscut 
de faţă cu Bofie că îi vor lipsi Londra, Ascot, Wimbledon, 
Glyndenbourne, petrecerile regale din grădină, Anabel's şi 
Harry's Bar, mai ales când toţi prietenii ei de pe continent 
ar fi migrat la Londra pentru sezon. 

Cu toate că depusese cecul de 230.000 £ la Coutts, 
Virginia şi-a dat seama că dacă ar fi respectat înţelegerea, 
banii se vor termina în doi ani şi s-a întrebat dacă nu 
cumva amâna inevitabila excursie în Argentina. Dar, pe de 
altă parte, s-ar fi putut ivi altă ocazie şi mai avea timp până 
pe 13 aprilie să ia decizia finală. 

După ce s-a răzgândit de câteva ori, Virginia i-a înmânat 
cu reluctanţă primele 100.000 £ avocatului ei pe 13 aprilie 

şi, în acelaşi timp, şi-a achitat toate datoriile, împrumuturile 
şi cheltuielile juridice mai mici, rămânând cu 114.000 în 
contul curent. Fratele ei a continuat să-i plătească alocaţia 
de 2.000 £ pe lună, sumă care scăzuse de la 4.000 £ când îl 
părăsise pe Freddie. Virginia nu citise detaliile din 
testamentul tatălui ei. Şi dacă Archie ar fi aflat vreodată 
despre banii căpătaţi de ea, bănuia că nu i-ar mai fi dat 
niciun bănuţ. 

În dimineaţa următoare s-a întors la Coutts şi a încasat 
un cec de 10.000 £. A pus banii într-o geantă Swan şi 
Edgar, după cum o instruise Mellor, s-a întors în Strand şi a 
chemat un taxi. Nu avea idee unde este Muzeul de Ştiinţă, 
dar era sigură că şoferul ştia. După douăzeci de minute 
stătea în faţa unei magnifice clădiri victoriene pe Exhibition 
Road. 

A intrat în muzeu şi s-a dus la recepţie unde o tânără i-a 
arătat unde se afla racheta lui Stephenson. Virginia a trecut 
prin Sala pentru energie, Galeria spațială şi Crearea lumii 
moderne fără să se uite la niciunul dintre obiectele unice 
care o înconjurau. 

A văzut-o pe blonda oxigenată stând lângă o veche 
locomotivă cu aburi, înconjurată de copii. Cele două femei 
nu au dat semn că s-ar cunoaşte. Virginia a pus geanta pe 
jos lângă ea, s-a întors şi a părăsit muzeul la fel de repede 
cum intrase. 

După douăzeci de minute stătea în Harry's Bar, savurând 
un Martini sec. Un tânăr arătos care stătea singur la bar 
lângă ea i-a zâmbit. Ea i-a întors zâmbetul. 


* 


Când Virginia a vizitat Belmarsh în duminica următoare, 
a fost uşurată să afle că Desmond Mellor habar n-avea de 
colecția de artă a mamei sale şi era clar că nu auzise de 
L.S. Lowry. Îi dăduse bătrânei doamne o mică alocaţie 
lunară, dar i-a mărturisit că nu vizitase Salford de o vreme. 

— l-am vândut prostioarele pe patru sute de lire, i-a spus 
Virginia. Ce ai vrea să fac cu banii? 

—  Consideră-i o primă. Am auzit azi-dimineaţă că 
extragerea a mers uşor, fapt pentru care sunt 
recunoscător. S-a uitat spre Nash care era la întâlnirea lui 
lunară cu blonda oxigenată. Ei nu s-au uitat nicio clipă 
înspre el. 


123 


- A FOST UN OM - 


14 


Adrian Sloane a recunoscut cu neplăcere că zborul spre 
sudul Franţei într-un Learjet era ceva cu care s-ar putea 
obişnui. O tânără însoţitoare de bord care nu părea să ştie 
ceva despre securitatea în timpul zborului le-a mai turnat 
câte un pahar cu şampanie. 

— Nu te relaxa, nici chiar o clipă, a spus Sloane, refuzând 
băutura. Tot nu ştim ce vrea Sorkin pentru banii lui. 

— De ce naibii să ne pese, a zis Knowles, cât timp preţul 
este corect? 

Când avionul a aterizat pe aeroportul din Nisa, pe Câte 
d'Azur, Sloane s-a uitat pe hublou şi a văzut un Bentley 
Continental aşteptându-i pe pistă. S-au urcat în maşină pe 
bancheta din spate - fără verificări de paşaport, fără cozi, 
fără vamă. Era clar că domnul Conrad Sorkin ştia pe cine să 
mituiască. 

Portul era plin-ochi de iahturi strălucitoare. Doar unul 
avea docul său propriu şi chiar acolo s-a oprit Bentley-ul 
lor. Un marinar elegant le-a deschis portiera din spate, iar 
alţi doi le-au luat bagajele din portbagaj. Când Sloane 
mergea pe pasarela îngustă, a observat un steag panamez 
fluturând uşor în briza de la pupa iahtului. Când au ajuns la 
bord, un ofiţer îmbrăcat în costum alb i-a salutat şi s-a 
prezentat ca fiind ofiţerul de bord. 

— Bine aţi venit, le-a zis, într-o engleză cu accent 
puternic. Vă voi conduce la cabinele dumneavoastră. Cina 
va fi servită la opt pe puntea superioară, dar nu ezitaţi să 
mă chemaţi dacă doriţi ceva până atunci. 

Primul lucru pe care l-a observat Sloane când a intrat în 
cabină a fost o valiză diplomat neagră, aflată în mijlocul 
unui pat dublu. A deschis-o încet şi a văzut că era plină cu 
şiruri de bancnote de cincizeci de lire, frumos aranjate. S-a 
aşezat la marginea patului şi le-a numărat încet. Douăzeci 
de mii de lire - unu la sută din preţul oferit, dat în avans? A 
închis capacul şi a strecurat valiza sub pat. 

Sloane a ieşit din cabină şi a intrat în cabina alăturată 
fără să bată la uşă. Knowles îşi număra banii. 

— Cât? a zis Sloane. 

— Zece mii. 

Doar jumătate de procent. Sloane a zâmbit. Sorkin îşi 
făcuse temele şi îşi dăduse seama deja cu ajutorul cui va 
încheia afacerea. 

Sloane s-a întors la cabina lui, s-a dezbrăcat şi a făcut un 
duş, apoi s-a întins în pat şi a închis ochii. A ignorat 
şampania din cutia cu gheaţă aflată la capul patului. 
Trebuia să se concentreze. La urma-urmei, acesta ar putea 
fi târgul care va decide nu numai când va ieşi la pensie, ci 
şi cât de mare va fi aceasta. 


La opt fără cinci, s-a auzit o bătaie uşoară la uşă. Sloane 
s-a uitat în oglindă şi şi-a îndreptat papionul înainte de a 
deschide şi a găsi un steward aşteptându-l. 

— Domnul Sorkin speră că dumneavoastră şi domnul 
Knowles vă veţi alătura lui la o băutură, a spus el 
conducându-i în susul unei scări late. 

Gazda lor stătea pe puntea superioară aşteptându-şi 
oaspeţii. După ce s-a prezentat, le-a oferit un pahar cu 
şampanie. Conrad Sorkin nu era deloc cum s-ar fi aşteptat 
Sloane: înalt, elegant, cu încrederea relaxată care provine 
din succes sau naştere. Vorbea cu un uşor accent sud- 
african şi şi-a pus repede invitaţii în largul lor. Era greu să-i 
ghiceşti vârsta, s-a gândit Sloane, poate cincizeci, cinzeci şi 
cinci de ani. După câteva întrebări bine formulate, a aflat 
că Sorkin se născuse la Cape Town şi fusese educat la 
Stanford. Totuşi, bustul din bronz al lui Napoleon care se 
afla pe punte, în spatele lui, dezvăluia o posibilă slăbiciune. 

— Deci acum unde staţi? a întrebat Sloane, jucându-se 
cu paharul cu şampanie. 

— Vasul acesta este casa mea. Are tot ce am nevoie, cu 
avantajul că nu trebuie să plătesc impozite. 

— Nu e puţin restrictiv? a întrebat Knowles. 

— Nu, de fapt e invers. Chiar iubesc ce e mai bun din 
fiecare lume. Pot vizita oricare port doresc şi atâta timp cât 
nu stau mai mult de treizeci de zile, autorităţile nu se 
interesează de mine. Şi cred că e corect să spun că acest 
vas are toate lucrurile pe care mi le poate oferi un oraş 
mare, inclusiv un chef pe care l-am furat de la Savoy. Deci, 
domnilor, mergem la cină? 

Sloane s-a aşezat în dreapta gazdei. A auzit motorul 
pornind. 

— L-am rugat pe căpitan să circule în jurul portului. Cred 
că luminile Nisei vi se vor părea uimitoare, a spus Sorkin. 

Un chelner le-a umplut paharele cu vin alb, în timp ce 
altul a pus o farfurie cu antreuri în faţa lor. 

Sorkin s-a lăudat că plătica şi friptura Angus fuseseră 
luate din Grimsby şi Aberdeen cu puţin timp înainte ca ei să 
se urce în avionul lui în acea după-amiază. Sloane a fost 
nevoit să recunoască faptul că cina era ca într-unul dintre 
cele mai bune restaurante din Londra, iar calitatea vinului îl 
făcea să dorească reumplerea permanentă a paharului. 
Totuşi a băut doar două pahare în timp ce aştepta ca 
Sorkin să ajungă la motivul pentru care se aflau acolo. 

După ce primul fel fusese luat de pe masă şi fuseseră 
oferite brandy, Porto şi trabucuri, personalul s-a retras 
discret. 

— Trecem la afaceri? a spus Sorkin după ce şi-a aprins 
trabucul şi a tras câteva fumuri. 

Sloane a luat o înghiţitură de Porto, iar Knowles şi-a 
turnat brandy. 

— Din câte înţeleg eu, a spus Sorkin, dumneavoastră 
controlaţi în prezent o companie care are câteva active 
majore şi cu toate că domnul Mellor încă deţine cincizeci şi 
unu la sută dintre acţiuni, cât timp rămâne la închisoare nu 
se poate implica în deciziile consiliului de administraţie. 

— Văd că v-aţi făcut temele, a zis Sloane, înainte de a 
trage un fum din trabuc. Dar de care active anume sunteţi 
interesat, domnule Sorkin? 

— Conrad, te rog. Să ne lămurim că nu doresc să cumpăr 
Mellor Travel. Totuşi, compania are patruzeci şi două de 
agenţii bine-plasate pe toate arterele principale din Marea 
Britanie. Aceste proprietăţi au o valoare declarată mai mică 
de două milioane de lire. Dar dacă le-am pune individual pe 
piaţă, estimez că valoarea lor reală ar atinge şase, poate 
chiar şapte milioane. 

— Dar, l-a întrerupt Sloane, dacă am vinde activele 
noastre cele mai preţioase, Mellor Travel va deveni o 
companie fantomă, incapabilă să-şi desfăşoare activitatea. 
Sunt sigur că ştiţi că Thomas Cook ne-a făcut deja o ofertă 
de două milioane pentru companie şi ne-a explicat clar că 
nu vor concedia personalul şi nici nu vor înstrăina vreo 
proprietate. 

— Şi aceste două milioane vor fi plătite unei companii 
care va fi condusă de Cook până ce Desmond Mellor va ieşi 
din închisoare, aşa că putem spera că cel mai bun lucru pe 
care-l mai puteţi obţine va fi un pachet serios de acţiuni. De 
aceea sunt dornic să egalez oferta lui Cook, dar cu o mică 
diferenţă. Cele două milioane ale mele vor fi depuse la o 
bancă aleasă de voi, în oraşul pe care-l doriţi. 

— Dar Banca Angliei... a început Sloane. 

— Adrian, Banca Angliei este o organizaţie într-adevăr 
puternică, dar pot numi douăzeci şi trei de ţări în care nu 
are jurisdicție şi nici măcar acorduri bilaterale. Tot ce 
trebuie să faceţi este să vă convingeţi consiliul să accepte 
oferta mea şi nu a lui Cook. Cum compania are doar cinci 
directori şi unul dintre ei nu poate participa la întrunirile 
consiliului, nu poate fi dificil de obţinut înainte de 
eliberarea domnului Mellor - care înţeleg că nu este 
iminentă. 

— Sunteţi bine informat, a spus Sloane. 

— Să spunem doar că am legături în locurile potrivite şi 
informaţii din interior care mă menţin în faţa rivalilor mei. 

— Dacă v-aş accepta condiţiile, a spus Sloane, banii pe 
care i-am găsit în cabină reprezintă un procent plătit în 
avans pentru cele două milioane pe care le oferiţi? 

Knowles s-a încruntat. 

— Sigur că nu, a zis Sorkin. Consideră-i doar o dovadă a 
bunelor mele intenţii. 

Sloane şi-a golit paharul de Porto şi a aşteptat să-i fie 
reumplut înainte de a spune: 

— Avem o şedinţă a consiliului peste două săptămâni, 
Conrad, şi poţi fi sigur că eu şi colegii mei directori îţi vom 
lua oferta în serios. 

Preşedintele Mellor Travel s-a lăsat pe spate şi s-a 
relaxat pentru prima oară, permiţându-şi să savureze vinul, 
încrezător acum când îi ştia puterea lui Sorkin, că cele două 
milioane puteau fi considerate doar valoarea de deschidere 
a licitaţiei. Se hotărâse deja la ce cifră se va termina, dar 
voia să aştepte până la micul dejun înainte de a face 
următoarea mişcare. 

Knowles părea dezamăgit, conştient că Sloane urma să 
obţină o sumă mai mare. Aceeaşi greşeală pe care o făcuse 
când Hakim Bishara licitase pentru Farthings şi când 
sfârşiseră prin a pierde. Knowles nu avea de gând să-l lase 
să facă a doua oară aceeaşi greşeală. La urma-urmei, lui i 
se părea că oferta lui Sorkin era suficientă şi nu era nevoie 
să fii aşa de lacom. Cea mai mare slăbiciune a lui Sloane. 

— Cred că mă voi retrage, a spus Sloane, ridicându-se 
încet de la locul lui de parcă era sigur că nu s-ar mai fi 
putut obţine nimic în acea noapte. Noapte bună, Conrad, 
mă voi gândi la oferta pe care ai făcut-o. Poate mai vorbim 
şi mâine-dimineaţă. 

— De abia aştept, a spus Sorkin, când Sloane s-a 
îndreptat încet către uşă. Knowles n-a făcut nicio tentativă 
de a i se alătura, ceea ce l-a supărat pe Sloane, darnu a 
comentat. 

Sloane se ţinea de balustradă în timp ce cobora încet pe 
scară. A fost bucuros să-l vadă pe ofiţer aşteptându-l pe 
puntea inferioară pentru că nu era sigur că-şi va găsi singur 
drumul spre cabină. Poate n-ar fi trebuit să bea Porto după 
atâtea vinuri excelente. Dar când i se va mai oferi iar un al 
treilea sau al patrulea pahar de Taylor's 24? 

S-a împiedicat când piciorul lui a atins treapta de jos şi 
ofiţerul a venit repede să-l ajute, punându-i blând un braţ în 
jurul umerilor. Sloane s-a împleticit spre balustrada vasului 
şi s-a aplecat peste margine, sperând că nu va vomita, 
ştiind că i se va raporta lui Sorkin. După ce a tras o gură de 
aer proaspăt de mare, s-a simţit puţin mai bine. Dacă ar 
ajunge doar în cabina lui şi s-ar culca, se gândea el, când 
două braţe puternice i-au înconjurat talia şi, dintr-o singură 
mişcare s-a trezit ridicat în aer. S-a întors şi a încercat să 
protesteze, doar ca să-l vadă pe ofiţer zâmbindu-i înainte 
de a-l azvârili fără alte ceremonii peste bord. 

După o clipă, Sorkin a apărut lângă ofiţer. Niciunul n-a zis 
nimic când preşedintele Mellor Travel a dispărut sub valuri 
a treia oară. 

— De unde ştiai că nu poate să înoate? 

— Informaţii din interior de la persoana care a avut slujba 
ta, a replicat Sorkin. După ce s-a întors, a adăugat: vei găsi 
cele douăzeci de mii ale tale în cabina lui Sloane, sub pat. 


* 


Nash s-a aplecat şi şi-a legat un şiret, semn că Mellor 
trebuia să i se alăture. 

Mellor a mai făcut două ture ale curţii înainte de a ajunge 
lângă el. Nu voia să devină bănuitori ca cei care-i 
urmăreau. 

— Treaba e făcută. Nu e nevoie să-i trimiţi flori la 
înmormântare. 

— De ce nu? 

— A fost înmormântat în mare. Au mai mers puţin prin 
curte înainte ca Nash să adauge: Noi ne-am respectat 
partea din înţelegere, acum mă aştept să o respecţi şi tu pe 
a ta. 

— Nicio problemă, a zis Mellor, sperând că Nash nu 
observase că era agitat. Îşi sunase agentul imobiliar din 
Bristol cu două săptămâni înainte şi aflase că vechiul lui 
apartament de pe Broad Street încă nu fusese vândut - 

treaba nu mergea prea bine, îi explicase domnul Carter, 
dar, dacă ar fi scăzut preţul, era sigur că ar fi putut să-l 
vândă. Mellor acceptase şi primise o ofertă, dar 
cumpărătorul aştepta raportul supervizorului care mai dura 
două săptămâni. 

Cel puţin problema cu Sloane fusese rezolvată. Îi va scrie 
lui Knowles şi-i va cere să-l viziteze la închisoare cât mai 
curând posibil. Desigur că va fi docil acum că nu-l mai dirija 
Sloane. 

După încă nişte ture a întrebat: 

— Când şi unde? Spera că pare încrezător. 

— Joia viitoare. lţi voi spune detaliile după vizita lui 
Tracie de duminică. Asigură-te doar că drăguţa de lady 
Virginia nu uită să aducă geanta Swan şi Edgar cu ea. 

Mellor a rămas în urmă şi i s-a alăturat lui Johnny Isteţu' 
care era la fel de vesel ca întotdeauna, dar, oricum, nu mai 
avea decât nouăsprezece zile de stat la închisoare. 

— Nu cred că ai zece mii de lire cu care n-ai ce face? a 
spus Mellor. Virginia s-a întrebat dacă nu cumva glumea 
până ce i-a văzut privirea disperată din ochi. Am o 
problemă momentană cu lichidităţile, a explicat el, care 
poate fi rezolvată doar dacă aş mai avea nişte timp în plus. 
Dar am nevoie de cele zece mii repede. S-a uitat pe fugă în 
camera aglomerată în locul în care Nash conversa cu 
singura lui vizitatoare. Foarte repede. 

Virginia s-a gândit la cele 110.000 £ pe care le mai avea 
în contul curent şi a zâmbit dulce. 

— Nimeni nu ştie mai bine decât tine, Desmond, că sunt 
săracă la fel ca un şoarece de biserică. Fratele meu îmi dă 
o alocaţie de două mii pe lună, ceea ce nu prea e suficient 
şi singurul alt venit pe care l-am avut de curând a fost din 
vânzarea casei mamei tale. Presupun că ţi-aş putea 
împrumuta o mie şi poate încă o mie peste o lună. 

— Frumos din partea ta, Virginia, dar până atunci va fi 
prea târziu. 

— Ai active pe care le-ai putea oferi ca garanţie? a 
întrebat Virginia. Cuvintele familiare pe care le auzea de la 
managerul băncii sale ori de câte ori rămânea în urmă cu 
plăţile. 

— Fosta mea soţie a primit casa mea de la ţară ca parte 
a înţelegerii stabilite la divorţ. Apartamentul meu din Bristol 
este oferit spre vânzare. Valorează cam douăzeci de mii şi 
cu toate că cineva a făcut o ofertă, contractul n-a fost 
încheiat încă. 

— Dar Adrian Sloane? La urma-urmei nu e o sumă mare 
pentru el. 

— Asta nu mai e posibil, a zis Mellor, fără să explice. 

— Şi Jim Knowles? 

Mellor s-a gândit o clipă. 

— Cred că Jim ar putea să mă ajute dacă îi ofer 
apartamentul ca garanţie şi îi pică şi ceva pentru el. 

— Cum ar fi? 

— Preşedinţia companiei, bani, orice ar vrea. 

— Voi lua legătura cu el când ajung acasă şi voi încerca 
să aflu dacă vrea să te ajute. 

— Mulţumesc, Virginia. Şi, desigur, vei căpăta şi tu ceva. 

Mellor s-a uitat iar la Nash despre care ştia că va primi 
instrucţiuni asupra locului în care a doua livrare va fi 
efectuată. Niciodată de două ori în acelaşi loc şi niciodată 
aceeaşi persoană, îi explicase Nash. 

— Dar tot voi avea nevoie de cele zece mii până joi, a 
spus Mellor, întorcându-se spre Virginia. Şi nu pot să-ţi spun 
care vor fi consecinţele dacă eşuezi. 

— De câte ori ai voie să dai telefon? 

— O dată pe săptămână, dar nu am decât trei minute şi 
nu uita că ni se ascultă fiecare cuvânt. 

— Sună-mă joi după-amiaza, cam pe la cinci. Ar trebui 
să-l fi văzut pe Knowles până atunci şi voi fi făcut tot ce pot 
ca să-l conving. 


— E aranjat pentru joi, a zis Nash, când Mellor i s-a 
alăturat în curte. 

— Unde şi când? a întrebat Mellor, nedorind să 
recunoască faptul că nu avea banii. 

— Trafalgar Square, între fântâni, la douăsprezece. 

— Am înţeles. 

— Va fi aceeaşi doamnă cu sacoşa? 

— Da, a spus Mellor, sperând că Virginia nu numai că va 
avea banii, ci va accepta să acţioneze iar ca intermediară. 

Nash l-a privit mai atent. 

— Sper că te-ai gândit la consecinţele neaducerii celei 
de-a doua jumătăţi a plăţii. 

— Nicio problemă, a spus Mellor, care nu prea se mai 
gândise la altceva în ultima săptămână. A rămas în urmă şi 
a mers singur, întrebându-se, rugându-se, sperând că 
Virginia îl va convinge pe Knowles să-i împrumute banii. 

* 


— Jim Knowles, s-a auzit o voce la telefon. 

— Jim, sunt Virginia Fenwick. 

— Virginia, ce mai faci? Nu te-am mai auzit de mult. 

— De prea mult, dar mă voi revanşa. 

— La ce te gândeşti? 

— Am o mică propunere care s-ar putea să ţi se pară 
interesantă. Eşti cumva liber la prânz? 


* 


Virginia stătea lângă telefon marți, la cinci p.m., 
conştientă că avea doar trei minute în care să-şi prezinte 
discursul bine pregătit. Făcuse o listă ca să se asigure că 
nu va omite nimic important. Când a sunat telefonul, a 
ridicat de îndată receptorul. 

— 7784. 

— Salut, dragă, sunt Priscilla. M-am gândit să te sun să 
văd dacă eşti liberă joi la prânz. 

— Nu acum, a spus Virginia, trântind receptorul. 

Telefonul a sunat iar după câteva secunde. 

— 7784, a repetat ea. 

— Sunt Desmond. Ai fost în stare să... Era clar că nu voia 
să piardă nicio clipă. Ea a verificat primul reper de pe listă. 

— Da. Knowles a acceptat să-ţi împrumute zece mii pe 
apartamentul tău din Bristol. 

— Slavă Domnului, a spus Mellor, oftând uşurat aşa de 
tare încât l-a auzit şi ea. 

— Dar dacă nu-i înapoiezi întreaga sumă în treizeci de 
zile, cere garanţii suplimentare. 

— Ce anume? 

— Acţiunile tale de la Mellor Travel. 

— Dar valorează cam un milion şi jumătate. 

— Acceptă sau renunţă, dacă îmi amintesc cuvintele lui 
exacte. 

Mellor a făcut o scurtă pauză, conştient că cele trei 
minute i se epuizau rapid. 

— Nu prea mai am de ales. Spune-i nemernicului că îi 
accept condiţiile şi că-i voi plăti când voi vinde 
apartamentul. 

— Îi voi transmite imediat mesajul, dar nu va da banii 
până ce nu va vedea semnătura ta pe documentul de 
transferare a acţiunilor dacă nu-i returnezi banii în treizeci 
de zile. 

— Dar cum l-aş putea semna la timp? a spus Mellor, 
părând disperat. 

— Nu te îngrijora. Avocaţii lui au făcut toate actele şi ţi se 
vor aduce astă-seară în închisoare. Ai grijă doar să le ia 
cineva. 

— Adresează plicul domnului Graves. Este gardianul de 
pe coridorul meu şi mi-a făcut deja câteva servicii, deci poţi 
avea încredere în el. Cum este de serviciu în seara aceasta, 
ar trebui să-l primesc imediat. 

Virginia şi-a notat numele înainte de a-şi verifica iar lista. 

— Unde şi când dau banii? 

— Joi, ora douăsprezece, Trafalgar Square. Persoana de 
contact va sta între fântâni. Asigură-te doar că nu întârzii. 

— Va fi aceeaşi femeie? 

— Nu. Uită-te după un bărbat între două vârste, cu o 
chelie, purtând o haină albastră şi blugi. Virginia şi-a notat. 
Eşti o scumpă, a spus Mellor. Îţi rămân dator. 

— Mai pot face vreun lucru? 

— Nu, dar îţi voi trimite o scrisoare pe care tu trebuie s- 
0... 
Telefonul a fost închis. 


Domnul Graves a lăsat receptorul jos şi şi-a aşteptat 
instrucţiunile. 

— Trebuie să te asiguri că eşti de serviciu la poarta 
închisorii când soseşte scrisoarea în seara asta. 

— Nicio problemă. Nu se prea înghesuie gardienii pentru 
tura de noapte. 

— Şi asigură-te că Mellor semnează acordul şi că tu eşti 
martor la semnare. 

— Şi pe urmă? 

— O iei cu tine când ieşi din schimb şi o trimiţi la adresa 
scrisă de Mellor pe plic. Şi nu uita, mai ai multe de făcut 
înainte de a fi plătit. 

Graves s-a încruntat. 

— Mai bine te-ai întoarce în celulă, înainte ca cineva să 
observe că lipseşti, a spus gardianul, încercând să-şi 
restabilească autoritatea. 

— Cum zici matale, şefu', a spus Nash, înainte de a ieşi 
din birou şi a se întoarce în celulă. 


* 


Când Virginia s-a trezit în dimineața următoare, a găsit 
un plic mare pe preş. Nu voia să ştie cine-l adusese sau 
când. Şi-a verificat ceasul: 9:14 a.m. Knowles urma să-l ia 
abia la zece, ceea ce însemna că avea destul timp. 

A deschis plicul şi a scos documentul, întorcându-l 
repede la ultima pagină ca să verifice dacă Mellor îl 
semnase. A zâmbit când a văzut că prietenul ei, domnul 
Graves, fusese martor la semnare. Virginia a pus acordul 
înapoi în plic, şi-a părăsit micul apartament din Chelsea şi 
s-a dus la un magazin din Pimlico pe care-l verificase în 
ziua precedentă. 

Tânărul angajat i-a făcut două copii ale documentului şi i- 
a luat 2 lire şi 20 de penny pentru un plic mare, maro. S-a 
întors în apartament după douăzeci de minute, citind ziarul 
de dimineaţă când a auzit o bătaie la uşă. 

Knowles a sărutat-o pe ambii obraji de parcă ar fi fost un 
vechi prieteni, dar, după ce a schimbat un plic maro cu 
altul, a plecat imediat. Virginia s-a întors în salon, a rupt 

noul plic şi a numărat banii. Cincisprezece mii, după cum se 
înţeleseseră. Nu era o dimineaţă rea. Acum nu mai avea de 
făcut decât să se decidă dacă să dea zece mii chelului cu 
haină albastră şi blugi care o va aştepta în Trafalgar 
Square. 


Când Virginia a ajuns la bancă, s-a îndreptat direct către 
biroul managerului. Domnul Leigh s-a ridicat când ea a 
intrat în cameră. Fără un cuvânt, ea a scos cinci pachete 
învelite în celofan şi copia unui document cu trei pagini 
dintr-o geantă Swan şi Edgar şi le-a pus pe masa lui. 

— Vă rog să-mi creditaţi contul cu cinci mii de lire şi să 
puneţi acest document împreună cu hârtiile mele 
personale. 

Domnul Leigh s-a înclinat uşor şi era gata să întrebe... 
dar ea părăsise deja biroul. 

Virginia a ieşit din bancă pe Strand înainte de a se 
îndrepta încet spre Trafalgar Square. Se hotărâse să 
respecte instrucţiunile lui Mellor şi nu numai pentru că-şi 
amintise cum îi spusese cât de grave vor fi urmările dacă el 
nu va plăti întreaga sumă, aşa că nu dorea să i se întâmple 
ceva rău singurei ei surse alternative de venit. 

S-a oprit vizavi de St Martin în Fields şi, strângând geanta 
Swan şi Edgar, a aşteptat ca luminile semaforului să treacă 
pe roşu înainte de a traversa. Un stol de porumbei speriaţi 
şi-a luat zborul când ea a intrat în piaţă şi s-a îndreptat spre 
fântâni. 

Un copil sărea în sus şi în jos în apă şi mama lui îl ruga să 
iasă. Chiar dincolo de ei era un bărbat chel cu o cămaşă 
deschisă la gât, o haină albastră şi blugi şi ai cărui ochi nu-i 
părăseau pe ai ei. S-a dus la el şi i-a dat geanta de 
cumpărături. El nici măcar nu s-a uitat în ea, i-a întors 
spatele şi a dispărut într-o mulţime de turişti. 

Virginia a respirat uşurată. Operația mersese foarte uşor 
şi de abia aştepta să ia prânzul cu Priscilla. S-a îndreptat 

spre Naţional Gallery şi a chemat un taxi în timp ce chelul 
continua să meargă în direcţia opusă. Nu a putut să nu 
vadă Bentley-ul gri-argintiu care era parcat în faţa Casei 
Sud-Africane. In timp ce se apropia, parbrizul opac a 
coborât şi a apărut o mână. Ela dat geanta Swan şi Edgar 
şi a aşteptat. 

Conrad Sorkin a verificat cele zece pachete ambalate în 
celofan înainte de a-i da unul curierului. 

— Mulţumesc, domnule Graves. Vă rog să-l anunţaţi pe 
domnul Nash că lady Virginia nu a apărut. 

16 


Şase bărbaţi stăteau faţă în faţă, pregătindu-se de luptă, 
cu toate că, în realitate, erau de aceeaşi parte. Trei dintre 
ei reprezentau Farthings Kaufman şi ceilalţi trei, Thomas 
Cook Ltd, unul dintre cei mai importanţi clienţi ai băncii. 

Hakim Bishara, preşedintele Farthings Kaufman, stătea 
de o parte a mesei, cu Sebastian Clifton, directorul său 
executiv, în dreapta şi avocatul, Arnold Hardcastle, în 
stânga. In faţa lui Hakim stătea Ray Brook, preşedintele de 
la Cook's, în dreapta avându-l pe directorul Brian Dawson şi 
în stânga pe Naynesh Desai, consilierul juridic. 

— Permiteţi-mi să deschid întrunirea prin a vă ura tuturor 
bun-venit, a spus Hakim. Doresc să vă spun cât de încântați 
suntem să reprezentăm Cook's în încercarea de a prelua 
Mellor Travel Ltd. Din păcate, este puţin probabil să fie o 
preluare de comun acord. De fapt, este posibil să fie un 
război total, unul sângeros. Dar permiteţi-mi să vă asigur, 
domnilor, că vom reuşi. Il voi ruga acum pe Sebastian 
Clifton, care a lucrat la acest proiect câteva săptămâni, să 
ne aducă pe toţi la zi. 

— Multumesc, domnule preşedinte, a spus Seb, 
deschizând un dosar gros din faţa lui. Voi începe prin a vă 
prezenta poziţia noastră actuală. Cook's s-a arătat, de o 
vreme, interesată de achiziţionarea Mellor Travel, care 
posedă anumite active care vor reprezenta o valoare 
adăugată afacerii sale. Mai ales cele patruzeci şi două 
magazine de lux, dintre care unele se află în oraşe în care 
Cook's nu este prezentă sau în care locaţia existentă nu 
este la fel de bine plasată ca a rivalilor. Mellor deţine un 
personal de prima clasă, bine antrenat, cu toate că unii 
dintre membri au părăsit compania în ultimul an. 

— Unul sau doi ni s-au alăturat, l-a întrerupt Brook. 

— Poate e timpul să vă atrag atenţia că avem un cui în 
talpă, a continuat Seb. Şi anume Desmond Mellor care, cu 
toate că nu mai este preşedintele companiei, deţine 

cincizeci şi unu la sută din acţiuni. Prin urmare, o preluare 
este aproape imposibilă fără binecuvântarea lui. 

— Am înţeles că aţi mai tratat cu domnul Mellor în trecut, 
a zis Dawson, scoţându-şi ochelarii. Cum vă înţelegeţi în 
prezent? 

— Nu cred că ar putea fi mai rău de atât, a recunoscut 
Seb. Amândoi am fost în consiliul de administraţie al 
Barrington Shipping pe vremea când mama era preşedinte. 
Nu numai că Mellor a încercat s-o scoată din consiliul de 
administraţie, dar, după ce nu a reuşit, a încercat să preia 
compania utilizând tactici considerate inacceptabile de 
biroul de preluări. Mama a câştigat şi a continuat să 
conducă Barrington's mai mulţi ani până ce compania a 
fost cumpărată de Cunard. 

— Am invitat-o pe mama dumneavoastră să se alăture 
consiliului, a zis Brook, dar, din păcate, s-a amestecat 
Margaret Thatcher. 

— Nu ştiam asta, a zis Seb. 

— Dar vă amintiţi că atunci când Barrington's a lansat 
Buckingham şi mai târziu Balmoral, doamna Clifton a numit 
Cook's ca agent preferat de rezervări. N-am avut niciodată 
un partener mai bun, chiar dacă a trebuit să mă obişnuiesc 
să mă sune la şase dimineaţa sau zece seara. 

— Şi dumneavoastră? a spus Seb, zâmbind. Totuşi 
trebuie să vă mărturisesc ceva. Înainte de a ne aborda 
pentru această preluare, l-am vizitat pe Desmond Mellor în 
închisoare la cererea lui. 

Lui Jessica i-ar fi plăcut expresiile apărute pe figurile 
celor trei aflaţi în faţa tatălui ei. 

— Chiar şi mai rău, cu acea ocazie, Mellor s-a oferit să-mi 
vândă cincizeci şi unu la sută din companie pe o liră. 

— Şi ce voia în schimb? a întrebat Brook. 

— Ca atunci când iese din închisoare să-i înapoiem cele 
cinzeci şi unu la sută din acţiuni, tot pentru o liră. 

— Nu a fost o propunere foarte atrăgătoare, a sugerat 
Dawson. Cu toate că pe atunci a părut probabil tentantă. 

— Dar nu suficient de tentantă, a zis Hakim, dacă după 
aceea trebuia să stăm cot la cot cu nemernici ca Sloane şi 
Knowles, care, după mine, ar trebui încuiaţi în aceeaşi 
celulă cu Mellor. 

— Asta nu se va înregistra, a comentat Arnold, ferm, şi 
nu reprezintă părerea băncii. 

— Sunt de acord cu tine, Hakim, a spus Brook. L-am 
întâlnit pe Adrian Sloane o dată şi mi-a ajuns. Totuşi, dați- 
mi voie să vă întreb, domnule Clifton, credeţi că există vreo 
şansă ca Mellor să ia în considerare această ofertă? 

— Pare improbabil, cu toate că sunt gata să încerc, 
presupunând că ar vrea să mă vadă. 

— Atunci să aflăm repede dacă e de acord, a spus 
Dawson. 

— Dar chiar dacă ar fi de acord să te vadă, a spus Arnold, 
trebuie să te avertizez că roţile puterii macină mai încet în 
Serviciul de închisori decât la Whitehall. 

— Dar îmi amintesc că tu şi Seb m-aţi vizitat la Belmarsh 
imediat cum v-am chemat, a spus Hakim. 

— Acelea erau vizite de consiliere juridică, a spus Arnold, 
şi nu erau supuse restricţiilor obişnuite în închisoare - nu 
uita, eram avocatul tău. 

— Deci dacă Mellor e de acord să te lase să-l reprezinţi, a 
spus Hakim, am putea scurta drumul. 

— Dar de ce ar face aşa ceva? a întrebat Dawson. 

— Pentru că Barry Hammond, a spus Sebastian, un 
detectiv particular angajat la Farthings a descoperit că 
Sloane a fost cel care l-a turnat pe Mellor. Şi de aceea 
Mellor a ajuns în închisoare şi, după ce a fost înlăturat din 
drum, cu ajutorul prietenului său Knowles, Sloane s-a numit 
preşedinte la Mellor Travel, care n-a mai avut profituri şi n- 
a mai dat dividende de atunci. Deci este posibil ca Mellor să 
fie suficient de disperat să ia în considerare cel mai mic 
dintre cele două rele. 

— Dacă asta e echipa gazdă, a zis Brook, ce aţi aflat 
despre rivalii noştri? 

— Că sunt chiar mai răi, a replicat Seb. Sorkin 
Internaţional nu este o companie cu care să iei legătura 
uşor. Birourile centrale sunt înregistrate în Panama şi, cu 
toate că au un număr acolo, nimeni nu răspunde la el. 

— Şi Sorkin are baza în Panama? a întrebat Dawson. 

— Nu, stă mai mult pe un iaht, deplasându-se întruna. De 
fapt, sunt şapte ţări în care este declarat personna non 
grata, dar, din nefericire, Marea Britanie nu face parte 
dintre ele. Şi oricum, se pare că are acces la cei mai buni 
avocaţi, companii fantomă şi chiar la nume fictive ca să se 
asigure că e întotdeauna deasupra legii. 

— Un camarad demn de Sloane şi Knowles, a sugerat 
Brook. 

— Aşa este, a zis Seb, şi după cum ştiţi, Sorkin ne-a 
egalat de curând oferta de două milioane pentru Mellor 
Travel. Totuşi, nu cred că vom fi trataţi ca egali. 

— Dar sigur că Sorkin nu poate porni o afurisită de 
preluare fără susţinerea lui Mellor, a spus avocatul de la 
Cook's. 

— Nici nu are nevoie, a comentat Hakim, pentru că nu 
suntem convinşi că acesta este scopul lui, după cum vă va 
explica Seb. 

— Sunt destul de sigur că Sorkin nu este interesat de 
companie, a zis Seb, ci doar de cele patruzeci şi două de 
magazine şi birouri care au o valoare înregistrată mai mică 
de două milioane, iar analistul meu le-a evaluat la mai mult 
de cinci milioane. 

— Deci acesta e jocul lui, a spus Dawson. 

— Cred că ar fi fericit să vândă proprietăţile fără să-l 
consulte pe Mellor, a spus Arnold, sau chiar fără să se 
îngrijoreze de încălcarea legii pentru că bănuiesc că 
domnul Sorkin va fi dispărut mult înainte ca poliţia să dea 
de el. 

— Putem să-l oprim cumva? a întrebat Brook. 

— Da, a zis Seb. Să punem mâna pe cele cinzeci şi unu la 
sută din acţiunile lui Mellor şi să-l concediem pe Sloane. 

* 


Când o scrisoare a aterizat pe preşul Virginiei în 
dimineaţa următoare, ea a recunoscut scrisul şi a deschis-o 
găsind altă scrisoare adresată unei domnişoare Kelly Mellor 
care nu avea nicio adresă, şi era doar o notă mâzgălită: 


Asigură-te, te rog, că aceasta ajunge la Kelly. Este foarte 
important. 
Desmond 


Virginia a deschis imediat al doilea plic şi a început să 
citească o scrisoare de la Desmond pentru fiica sa. 


Dragă Kelly... 


Sebastian era gata să se urce în lift când Arnold 
Hardcastle a apărut fugind pe coridor spre el. 

— N-ai şi tu o soţie şi o familie la care să te duci? 

— Veşti bune, a spus Arnold, ignorând comentariul. 
Mellor nu numai că a fost de acord să ne vadă, ci doreşte o 
întrunire cât mai repede. 

— Excelent. Hakim va fi încântat. 

— Am discutat deja cu şeful închisorii şi acesta a fost de 
acord că o întâlnire juridică se poate ţine în închisoare 
mâine, la douăsprezece. 

— Hakim va dori să fie acolo. 

— Doamne fereşte, a spus Arnold. Probabil va sfârşi prin 
a-l strânge de gât şi cine l-ar putea învinovăţi? Nu, tu 
trebuie să reprezinţi Farthings. La urma-urmei, pe tine a 
cerut să te vadă când a venit cu prima sa propunere. Aş 
mai sugera ca şi Ray Brook să fie de faţă, astfel încât Mellor 
să-şi dea seama că propunerea e serioasă. De la un 
preşedinte la altul. Va fi impresionat de asta. 

— Da, are sens, a fost Seb de acord. 

— Ai planificat ceva pentru mâine-dimineaţă? 
— Dacă am, a spus Seb, deschizându-şi agenda de 
buzunar, va fi anulat. 


Virginia a luat legătura cu mama lui Kelly, dar aceasta nu 
a fost prea cooperantă. Probabil credea că Virginia era 
ultima iubită a lui Mellor. Totuşi i-a spus că ultima oară 
când auzise de fiica ei, aceasta era pe undeva prin Chicago, 
dar a recunoscut că nu mai avea nicio legătură cu ea. 


* 


La unsprezece în dimineaţa următoare, Sebastian, Arnold 
şi Ray Brook s-au urcat într-un taxi şi Seb i-a cerut şoferului 
să-i ducă la HMP Belmarsh. Şoferul n-a părut prea încântat. 

— Nu are nicio şansă să prindă o cursă înapoi, le-a 
explicat Arnold. 

— De ce aşa de dimineaţă? a întrebat Brook. 

— Vei afla când vom ajunge acolo, i-a spus Arnold. 

Cei trei au discutat tactica pe drumul spre închisoare şi 
au fost de acord că prima lor prioritate era să-l liniştească 
pe Mellor şi să-l facă să simtă că erau de partea lui. 

— Vorbeşte-i de Sloane şi Knowles, a zis Seb, pentru că 
sunt sigur că ar prefera să discute cu noi, nu cu ei. 

— Nu cred că ar fi fost de acord să ne vadă, a spus Brook 
când taxiul a ieşit din oraş şi s-a îndreptat spre est, dacă n- 
am fi avut o şansă. 

Până când taxiul a ajuns în afara porţilor verzi, mari şi 
înspăimântătoare ale HMP Belmarsh, fiecare ştia rolul pe 
care urma să-l joace. Arnold trebuia să înceapă discuţiile şi 
să încerce să-l convingă pe Mellor că erau băieţii buni şi 
când Seb ar fi simţit că a venit momentul, îi va face o ofertă 
de 1,5 milioane de lire pentru acţiunile sale. Brook urma să 
confirme că banii vor fi depuşi în contul său atunci când va 
semna transferul acţiunilor şi că, în chip de bonus, Sloane şi 

Knowles vor fi concediati înainte de sfârşitul acelei zile. Seb 
începea să se simtă mai încrezător. 

Când cei trei au intrat în închisoare, au fost escortaţi la 
biroul de pază şi percheziţionaţi cu mare atenţie. Briceagul 
de buzunar al lui Brook a fost confiscat de îndată. 
Preşedintele de la Cook Travel poate vizitase aproape 
fiecare ţară de pe pământ, dar era clar că nu mai intrase 
niciodată într-o închisoare. Şi-au lăsat toate obiectele de 
valoare, chiar şi cataramele de la curele la sergentul de 
gardă şi au fost conduşi de doi alţi gardieni spre curtea 
blocului A. 

Au trecut prin mai multe porţi cu gratii, descuiate, apoi 
încuiate în urma lor, înainte de a ajunge la camera de 
întrevederi de la primul etaj. Ceasul de pe perete arăta 
douăsprezece fără cinci. Brook n-a mai trebuit să întrebe de 
ce plecaseră aşa devreme. 

Unul dintre gardienii de serviciu le-a deschis uşa şi i-a 
lăsat să intre într-o cameră dreptunghiulară cu pereţi din 
sticlă. Cu toate că fuseseră lăsaţi singuri, doi gardieni s-au 
poziţionat afară, uitându-se înăuntru. Trebuiau să se 
asigure că nimeni nu dădea droguri, arme sau bani 
prizonierului. Nimic nu le plăcea mai mult caraliilor decât să 
aresteze un avocat. 

Cei trei vizitatori s-au aşezat la o măsuţă pătrată din 
centrul camerei, lăsându-i lui Mellor un scaun liber. Arnold 
şi-a deschis servieta şi a scos un dosar. A luat un certificat 
de transfer şi un acord pe trei pagini pe care l-a mai 
verificat o dată înainte de a-l pune pe masă. Dacă totul 
mergea conform planificării, la plecarea din închisoare, 
după o oră, urmau să fie două semnături pe linia de jos. 

Seb nu s-a putut opri să nu se uite fix la ceasul de pe 
perete, conştient că nu li se va permite decât o oră să 
încheie afacerea şi să semneze toate documentele legale. 
În momentul în care minutarul a ajuns la douăsprezece, un 
bărbat cu un papion verde, o cămaşă dungată şi o haină de 
tweed a intrat în cameră. Arnold s-a ridicat imediat şi a 
spus: 

— Bună dimineaţa, domnule guvernator. . 

— Bună dimineaţa, domnule Hardcastle. Imi pare rău să 
vă anunţ că întrunirea aceasta nu va mai avea loc. 

— De ce? a întrebat Seb, sărind în picioare. 

— Când gardianul din zona lui a descuiat uşa celulei lui 
Mellor la şase în această dimineaţă, i-a găsit patul deranjat 
şi pe el spânzurat cu ajutorul cearşafului. 

Seb s-a prăbuşit în scaun. 

Guvernatorul a făcut o pauză pentru a le permite să 
înţeleagă bine ştirea, înainte de a adăuga liniştit: 

— Din păcate, sinuciderile sunt mult prea obişnuite la 
Belmarsh. 

— Atât de rar zilele astea toată familia este reunită în 
weekend, a spus Emma în timp ce se îndreptau spre salon, 
după prânz. 

— Şi toţi ştim a cui e vina, a zis Sebastian. Sper doar că 
încă te mai amuzi. 

— Să mă amuz nu sunt cuvintele potrivite. Dar nu trece o 
zi în care să nu mă gândesc ce norocoasă sunt şi cum o 
întâlnire întâmplătoare cu Margaret Thatcher mi-a schimbat 
viaţa. 

— Cum e când lucrezi pentru prim-ministru? a întrebat 
Samantha, turnându-şi o cană de cafea. 

— Ca să fiu sinceră, n-o văd prea des, dar ori de câte ori 
o văd, ea pare să ştie exact ce am făcut. 

— Şi ce ai făcut? a întrebat Seb, alăturându-se soţiei sale 
pe canapea. 

— Noua lege pentru sănătate e gata să iasă din Camera 
Comunelor şi să ajungă în Camera Lorzilor. Va fi treaba 
mea s-o trec prin Cameră, clauză după clauză, înainte de a 
o înapoia Camerei Comunelor cu, sper, nu prea multe 
amendamente ale opoziţiei ataşate. 

— Nu-ţi va fi uşor cu Giles încercând să te împiedice la 
fiecare pas, a spus Grace, deşi mă aştept că-l vei învinge la 
detalii. 

— Posibil, dar el este unul dintre cei mai buni combatanți 
din ambele Camere, cu toate că a fost aruncat pe băncile 
din spate. 

— A renunţat să se alăture cabinetului fantomă? a 
întrebat Samantha. 

— Cred că răspunsul la asta este da, pentru că Michael 
Foot nu pare încântat de observaţiile lui discrete după 
incidentul cu vesta de jocheu. 

— Să transformi Cenotaful într-o Duminică a Amintirii 
prezintă o anumită lipsă de cunoştinţe politice, a sugerat 
Seb. 

— Ce păcat că Giles n-a putut să nu comenteze la 
momentul potrivit, a zis Grace în timp ce Emma îi dădea 
cafeaua. 

— Pierderea băncii din faţă este câştigul nostru, a zis 
Seb. De când Giles s-a alăturat consiliului de la Farthings, 
ne-a deschis uşi la care noi nu aveam chei. 

— Alăturarea la consiliul de administraţie al unei bănci 
din City este un alt lucru pentru care Michael Foot nu-l 
iubeşte, a spus Emma. Deci nu cred că-l vom mai vedea în 
prima bancă până ce Partidul Laburist nu va avea un alt 
lider. 

— Şi este posibil ca nici măcar atunci, a sugerat Seb. Mi- 
e teamă că noul guvern îl poate considera pe Giles un soi 
de dinozaur care, ca să-l citez pe Troțki, trebuie aruncat în 
coşul de gunoi al istoriei. 

— Nu poţi băga un dinozaur într-un coş de gunoi, a spus 
Harry dintr-un scaun în colţ pe care nimeni altcineva n-ar fi 
încercat să stea. Restul familiei a izbucnit în râs. 

— Destul cu politica, a zis Emma, întorcându-se spre 
Samantha. Aş vrea să ştiu ce face Jessica şi de ce nu ni s-a 
alăturat pentru weekend. 

— Cred că are un prieten, a zis Sam. 

— Nu e cam tânără? a întrebat Harry. 

— Are şaisprezece spre douăzeci de ani, i-a reamintit Seb 
tatălui său. 

— L-ai întâlnit? 

— Nu, de fapt nici n-ar trebui să ştim de el, a spus Sam. 
Dar când curăţăm prin camera ei ieri, am văzut desenul 
unui tânăr arătos, pus pe perete lângă patul ei, unde era 
până acum un poster cu Duran Duran. 

— Tot îmi lipseşte fata mea, a spus Harry cu alean. 

— Sunt momente când aş fi fericită să ţi-o dau pe a mea, 
a zis Seb. Săptămâna trecută am prins-o încercând să se 
strecoare afară din casă îmbrăcată cu o fustă mini, 
machiată cu ruj roz şi cu tocuri înalte. Am trimis-o înapoi 
să-şi şteargă rujul şi să se schimbe. S-a încuiat în cameră şi 
n-a mai vrut să-mi vorbească de atunci. 

— Ce ştiţi despre băiat? a întrebat Harry. 

— Credem că-l cheamă Steve şi ştim că este căpitanul 
echipei de fotbal a şcolii, a spus Sam. Deci bănuiesc că 
Jessica aşteaptă la coadă. 

— Nu cred că Jessie are obiceiul să stea la coadă, a 
comentat Grace. 

— Şi celălalt nepot al meu? s-a interesat Emma. 

— Jack merge acum fără să mai cadă, a spus Sam, şi-şi 
petrece majoritatea timpului fugind spre ieşirea cea mai 
apropiată, aşa că e cam greu de strunit. Am renunţat la 
ideea de a-mi relua serviciul acum, pentru că nu pot 
suporta gândul de a-l lăsa pe micuţ în grija unei dădace. 

— Te admir, i-a zis Emma. Mă întreb uneori dacă n-ar fi 
trebuit să iau aceeaşi decizie. 

— Sunt de acord, a spus Seb, sprijinindu-se de căminul 
din marmură. Eu sunt un exemplu clasic al unei persoane 
care nu a fost crescută de părinţi şi de aia am ajuns un 
depravat. 

— Hei, ofiţer Krupke, a spus Harry. 

— Nu am idee ce vrei să zici cu asta, tată, a zis Seb. 

— Am dus-o pe mama ta să vadă Poveste din cartierul de 
vest la Old Vic din Bristol la o aniversare. Şi dacă n-ai 
văzut-o, ar trebui. 

— Am văzut-o, a spus Seb. Farthings Kaufman este cel 
mai mare susţinător al artei. 

— Niciodată n-am avut impresia că ai fi un înger al artei, 
a spus Harry. Şi nici n-am văzut vreo menţiune referitoare 
la asta în ultimul tău raport. 

— Am investit jumătate de milion din banii clienţilor 
noştri în spectacol, dar l-am considerat prea riscant pentru 
familie, cu toate că eu l-am apreciat. 

— Deci nouă ne-a lipsit, a spus Grace. 

— Mea culpa, a recunoscut Seb. Ai ajuns cu un profit 
anual de 7,9 la sută pentru capitalul tău, în timp ce alţi 
clienţi ai mei se descurcă cu 8,4 la sută. Poveste din 
cartierul de vest s-a dovedit a fi un hit, după cum a spus 
producătorul american care-mi trimite un cec trimestrial. 

— Poate ne pui şi pe noi în următorul tău spectacol, a zis 
Emma. 

— Nu va fi un spectacol următor, mamă. N-a trebuit să 
cercetez mult ca să descopăr că avusesem norocul 
începătorului. Şapte spectacole din zece din Cartierul de 
vest ne-au demonstrat că pierdeam fiecare bănuţ al 
investitorilor. Unul din zece iese fără pierderi, fără câştiguri, 
unul aduce profituri bune şi unul la o sută dublează banii şi 
acestea sunt de fapt spectacolele la care nu poţi intra. Aşa 
că am hotărât să părăsesc showbusinessul cât mai sunt în 
frunte. 

— Aaron Guinzburg mi-a spus că următorul mare hit va fi 
ceva numit Litt/e Shop of Horrors, a spus Harry. 

— Farthings nu va investi într-un spectacol horror, a zis 
Seb. 

— De ce nu? l-a întrebat Emma. La urma-urmei, ai 
încercat să investeşti în Mellor Travel. 

— Şi încă mai vreau, a admis Sebastian. 

— Aşa că în ce ai investit? a întrebat Emma. 

— ICI, Royal Dutch Shell, British Airways şi Cunard. 
Singurul risc pe care mi l-am permis pentru voi a fost să 
cumpăr câteva acţiuni la o companie de transporturi 
numită Stagecoach şi veţi fi mulţumiţi să aflaţi că unul 
dintre fondatori este o femeie. 

— Şi au deja profituri bune, a spus Harry. 

— Mă mai gândesc să iau nişte acţiuni la Thomas Cook, 
dar numai dacă reuşim să preluăm Mellor Travel. 

— Nu mi-a păsat niciodată prea mult de Desmond Mellor, 
a recunoscut Emma. Dar şi mie mi-a părut rău pentru el 
când am auzit că s-a sinucis. 

— Barry Hammond nu e convins că ar fi o sinucidere. 

— Nici eu, a spus Harry. Dacă William Warwick s-ar 
ocupa de caz, ar demonstra că sunt prea multe 
coincidenţe. 

— Cum ar fi? a întrebat Seb, fascinat întotdeauna de felul 
în care lucra mintea tatălui său. 

— Mai întâi Mellor este găsit spânzurat într-o celulă în 
timpul luptei de preluare a companiei. In acelaşi timp, 
Adrian Sloane, preşedintele companiei, dispare fără urmă. 

— Nu ştiam asta, a spus Emma. 

— Ai avut lucruri mai importante în minte, i-a zis Harry, 
decât să citeşti Bristol Evening Post şi, ca să fim cinstiţi, 
nici eu n-aş fi ştiut nimic de Mellor dacă tabloidele locale n- 
ar fi obsedate de el. „Afacerist din Bristol se sinucide în 
închisoarea de înaltă securitate” a fost un editorial tipic. Şi 
ori de câte ori preşedintelui de la Mellor Travel i se cere să 
facă o declaraţie din partea companiei, tot ceea ce obţinem 
este o declaraţie că „nu este disponibil pentru comentarii”. 
Chiar şi mai ciudat, Jim Knowles, care este preşedintele ad 
interim încearcă să-i asigure pe acţionarii speriaţi că 
afacerile merg normal şi că va face câteva anunţuri 
excitante în viitorul apropiat. Trei coincidenţe foarte 
improbabile şi desigur că William Warwick va dori să-i ia 
urma lui Adrian Sloane care ar putea să arunce o oarecare 
lumină asupra misterului morţii lui Mellor. 

— Dar guvernatorul de la Belmarsh era convins că este o 
sinucidere, a spus Seb. 

— Guvernatorii închisorilor spun asta întotdeauna când 
apare o moarte în parcela lor, a zis Harry. E mult mai 
convenabil decât crimă, care ar putea duce la o anchetă a 
Direcţiei penitenciarelor şi ar putea dura un an până la 
raportarea descoperirilor. Nu, lipseşte ceva în cazul ăsta, cu 
toate că nu mi-am dat seama ce anume. 

— Nu ceva, a zis Seb, cineva. Şi anume Conrad Sorkin. 

— Cine e? a întrebat Grace. 

— Un om de afaceri internaţional mai ciudat despre care, 
până acum, am crezut că lucrează cu Sloane. 

— Sorkin conduce o companie de călătorii? a întrebat 
Emma. Pentru că, dacă da, nu am auzit niciodată de el. 

— Nu, pe Sorkin nu-l interesează Mellor Travel: Vrea doar 
să pună mâna pe magazinele şi birourile deţinute de 
companie, astfel încât să obţină un profit rapid. 

— Asta-i partea care-mi lipsea, a zis Harry. Şi ar putea 
explica altă coincidenţă care mă sâcâie, şi anume rolul 
jucat în această afacere de un anumit domn Alan Carter. 
Toţi cei aflaţi în cameră îl priveau fascinaţi pe Harry, fără să 
dorească să-l întrerupă pe romancier. Alan Carter este un 
agent imobiliar local care până acum a avut un rol minor în 
toată această poveste. Dar, după mine, s-ar putea dovedi 
crucial. Harry şi-a mai turnat o cană de cafea şi a luato 
înghiţitură înainte de a continua. 

— Până acum Carter a avut doar câte un paragraf 
ocazional în Bristol Evening News, de exemplu când i-a 
spus  reporterului de investigații  criminalistice că 
apartamentul lui Mellor din Bristol era de vânzare. Am 
presupus că a făcut-o doar ca să obţină publicitate gratuită 
pentru firma lui şi un preţ mai bun pentru proprietatea 
clientului său. Nu e nimic rău în asta. Dar a doua declaraţie 
a sa, făcută la câteva zile după moartea lui Mellor, mi s-a 
părut mai interesantă. 

— Întoarce pagina, întoarce pagina, i-a cerut Seb. 

— Carter a spus presei, fără să explice, că apartamentul 
lui Mellor fusese vândut, dar că fusese instruit de clientul 
lui să reţină o parte din banii din vânzare în suspensie. 
Ceea ce aş vrea să ştiu este cât de multi s-a cerut să reţină 
şi de ce nu a trimis întreaga sumă executorilor 
testamentari ai lui Mellor şi să-i lase pe aceştia să decidă 
cine avea dreptul la ei. 

— Crezi că domnul Carter lucrează sâmbătă dimineaţa? a 
întrebat Seb. 

— Este ziua cea mai plină a săptămânii pentru un agent 
imobiliar, a zis Harry. Dar nu asta ar fi trebuit să mă întrebi, 
Seb. 

— Uneori eşti înnebunitor, a spus Emma. 

— Aşa e, a zis Seb. 

— Deci ce ar fi trebuit să întrebe Seb? a zis Grace. 

— Cine este ruda cea mai apropiată a lui Desmond 
Mellor? 

Sebastian stătea în faţă la Hudson şi Jones pe 
Commercial Road la nouă fără cinci în dimineața 
următoare. Trei agenți stăteau deja în spatele birourilor, 
aşteptând primii clienți. 

Când s-au deschis uşile, un semn frumos tipărit pe unul 
dintre birouri anunța care agent este domnul Alan Carter. 
Seb s-a aşezat în faţa unui tânăr cu un costum dungat, 
cămaşă albă şi cravată verde din mătase. l-a zâmbit lui 
Seb. 

— Sunteţi vânzător, cumpărător sau poate ambele, 
domnule... 

— Clifton. 

— Nu sunteţi cumva rudă cu doamna Clifton? 

— E mama mea. 

— Atunci sper că îi veţi trimite cele mai bune urări de 
sănătate din partea mea. 

— O ştiţi? 

— Doar ca preşedinte al Infirmeriei Regale din Bristol. 
Soţia mea a avut cancer la sân şi s-au întâlnit când ea era 
în rundele săptămânale. 

— Ìn fiecare miercuri dimineaţa, de la zece la 
douăsprezece, a zis Seb. A zis că-i dădea ocazia să afle ce 
gândeau în realitate pacienţii şi personalul. 

— Şi vă mai pot zice şi altceva, a spus Carter. Când fiul 
meu a căzut de pe bicicletă şi şi-a rupt glezna, era şi ea tot 
acolo, de data aceasta în A şi E, observând tot ce se 
întâmpla. 

— Înseamnă că a fost într-o vineri după-masa de la patru 
la şase. 

— Nu asta m-a surprins, ci faptul că a venit şi a discutat 
cu soţia mea şi chiar şi-a amintit numele ei. Deci spuneţi-mi 
ce doriți, domnule Clifton, pentru că sunt omul 
dumneavoastră. 

— Mi-e teamă că nu sunt nici vânzător, nici cumpărător, 
domnule Carter, ci caut nişte informaţii. 

— Dacă vă pot ajuta, o voi face. 

— Banca pe care o reprezint este pe moment implicată 
într-o licitaţie de preluare a Mellor Travel şi m-a interesat o 
declaraţie pe care aţi făcut-o în presa locală, referitoare la 
vânzarea apartamentului de pe Broad Street al domnului 
Desmond Mellor. 

— Care dintre declaraţii? a întrebat Carter, bucurându-se 
evident de atenţia acordată. 

— l-aţi spus unui reporter de la Evening News că aţi 
reţinut o parte din banii de vânzare a apartamentului şi nu 
aţi dat întreaga sumă executorului testamentar al domnului 
Mellor, fapt care l-a nedumerit pe tata. 

— Deştept om, tatăl dumneavoastră. Ceea ce nu pot 
spune despre reporter, care nu a făcut legătura. 

— Ei, eu aş vrea să fac legătura. 

— Şi dacă v-aş ajuta, domnule Clifton, aş ajuta-o şi pe 
mama dumneavoastră? 

— Indirect, da. Dacă banca mea preia cu succes Mellor 
Travel, părinţii mei vor beneficia de pe urma tranzacţiei, 
pentru că eu mă ocup de portofoliul lor comun. 

— Deci unul dintre ei e scriitor, iar celălalt conduce NHS? 

— Cam aşa ceva. 

— Între noi vorbind, a şoptit Carter, aplecându-se 
conspirativ peste birou, m-am gândit de la bun început că e 
ceva ciudat. Un client care poate suna doar o dată pe 
săptămână şi nu poate vorbi mai mult de trei minute 
pentru că sună de la închisoare era chiar o provocare. 

— Da, cred asta. 

— Dar oricum, primele lui instrucţiuni au fost destul de 
clare. Voia să-i pun apartamentul pe piaţă condiţionat de 
prevederea că întreaga tranzacţie trebuia terminată în 
treizeci de zile. 

Seb a scos un carnet de cecuri dintr-un buzunar interior 
şi a scris pe spate „treizeci de zile”. 

— A sunat iar după o săptămână şi a făcut altă cerere 
care m-a nedumerit, pentru că aveam impresia că este un 
om înstărit. Seb îşi ţinea stiloul la îndemână. A întrebat 

dacă i-aş putea da în avans pe termen scurt zece mii de 
lire, garantate de proprietatea sa, pentru că avea nevoie 
urgent de bani lichizi. Am început să-i explic că era 
împotriva politicii firmei, dar telefonul s-a întrerupt. 

Seb a scris „10.000 £” şi a subliniat. 

— După două săptămâni, i-am spus că am găsit un 
cumpărător pentru apartament şi care depusese zece la 
sută din preţul cerut în prezenţa avocatului, dar nu putea 
încheia afacerea până la terminarea raportului 
supervizorului. Domnul Mellor mi-a făcut atunci o cerere şi 
mai ciudată. 

Seb continua să pară fascinat de fiecare cuvânt pe care-l 
spunea Carter. 

— După terminarea tranzacţiei, urma să dau prima sumă 
de zece mii unui prieten din Londra, dar nu până ce acesta 
nu-mi arăta un document juridic semnat de el, avându-l ca 
martor pe un domn Graves şi datat doisprezece mai, 1981. 

Seb a scris „prieten. 10.000 £, doc juridic semnat de 
Mellor/Graves” şi data. 

— Orice sumă ar fi rămas, a continuat Carter, după ce ne 
luam noi taxele, urma să fie depusă în contul său personal 
la West, pe Queen's Street. 

Seb a adăugat: „Nat West Queen Street” pe lista lui din 
ce în ce mai mare. 

— Până la urmă am reuşit să scap de apartament, dar nu 
înainte de a scădea considerabil preţul. După ce am făcut- 
o, am urmat exact instrucţiunile domnului Mellor. 

— Mai aveţi documentul? a întrebat Seb, care simţea 
cum îi bătea inima din ce în ce mai repede. 

— Nu. O doamnă a sunat la birou şi când i-am confirmat 
că păstram în rezervă zece mii de lire, a părut foarte 
interesată, până ce i-am spus că nu puteam elibera banii 
până ce nu aducea documentul semnat de domnul Mellor. 
M-a întrebat dacă o copie ar fi suficientă, dar i-am zis că 
trebuie să văd documentul original înainte de a elibera cele 
zece mii. 

— Şi ce a spus? 

154 


- JEFFREY ARCHER - 


— Cinstit vorbind, s-a cam enervat şi a început să mă 
amenințe. A zis că voi discuta cu avocatul ei dacă nu-i 
dădeam banii. Dar eu am fost ferm, domnule Cilifton şi n- 
am mai auzit de ea de atunci. 

— Corect. 

— Mă bucur că sunteţi de acord, domnule Clifton, pentru 
că după câteva zile s-a întâmplat cel mai ciudat lucru. Seb 
a ridicat o sprânceană. Un afacerist local a apărut târziu 
într-o după-amiază tocmai când ne pregăteam să închidem 
şi a arătat documentul original aşa că nu am avut de ales 
decât să-i dau cele zece mii. 

Seb a notat: „afacerist local”. Trebuia acum să fie de 
acord cu tatăl lui - Carter deţinea mai multe piese din 
mozaic. Totuşi, mai trebuia să pună o întrebare. 

— Şi numele femeii? 

— Nu, domnule Clifton, a spus Carter după o scurtă 
ezitare. Cred că am mers destul de departe. Dar pot să vă 
spun că era o lady, ca mama dumneavoastră, dar nu chiar 
ca ea, pentru că mă îndoiesc că-şi va aminti numele meu. 

Seb a scris „lady” pe spatele carnetului de cecuri înainte 
de a se ridica. 

— Vă mulţumesc, i-a zis el, dând mâna cu domnul Carter. 
M-aţi ajutat foarte mult şi-i voi transmite urările 
dumneavoastră de bine mamei mele. 

— Cu plăcere. Imi pare rău doar că nu v-am dat numele 
doamnei. 

— Nu vă îngrijoraţi, a zis Seb. Dar dacă lady Virginia vă 
mai sună iar, transmiteţi-i urările mele de sănătate. 

Sebastian şi-a pus carnetul de cecuri pe masă, în faţa lui. 
Hakim Bishara, Arnold Hardcastle şi Giles Barrington erau 
intrigaţi, dar n-au zis nimic. 

— Mi-am petrecut weekendul în Somerset cu părinţii, a 
zis Seb, şi am aflat că tata era foarte interesat de moartea 
lui Desmond Mellor. La fel ca Barry Hammond, nu este 
convins că a fost o sinucidere şi, dacă acceptăm asta, apar 
mai multe posibilităţi. 

Cei trei bărbaţi care stăteau la masă îi ascultau cu 
atenţie. 

— Tata m-a sfătuit să vizitez un agent imobiliar local 
sâmbătă dimineaţă şi să discut cu cel care era responsabil 
de vânzarea apartamentului din Bristol al domnului Mellor. 
Seb s-a uitat la lista lungă pe care o scrisese pe spatele 
carnetului de cecuri în timpul întâlnirii cu domnul Carter. În 
douăzeci de minute le-a explicat celor trei motivul pentru 
care era sigur că doamna în cauză era Virginia Fenwick, iar 
afaceristul local, nimeni altul decât Jim Knowles. 

— Dar cum s-au întâlnit cei doi? a întrebat Giles. Nu 
frecventează aceleaşi cercuri. 

— Mellor este probabil factorul comun, a sugerat Arnold. 

— lar banii, adezivul, a adăugat Hakim, pentru că acea 
femeie nu şi-ar pierde timpul cu niciunul dintre ei dacă n-ar 
obţine un profit pentru ea. 

— Dar asta tot nu explică de ce Mellor avea nevoie de 
zece mii cash atât de repede. La urma-urmei, era un om 
foarte bogat. 

— În active, a zis Hakim, nu neapărat în bani lichizi. 

— Mi-am petrecut ultimele două zile încercând să înţeleg 
asta, a zis Seb, dar bineînţeles că tata a emis cel mai 
plauzibil scenariu. S-a gândit că, dacă Mellor avea nevoie 
urgentă de acei bani, ar trebui să căutăm motivul chiar în 
închisoare. S-a întrebat, de asemenea, dacă dispariţia 
misterioasă a lui Adrian Sloane avea vreo legătură. 

— Poate Mellor era ameninţat, a spus Arnold. Nu este 
neobişnuit când se crede că unul dintre deţinuţi are bani. 

— Posibil, a zis Hakim, dar dacă avea nevoie urgent de 
un împrumut de zece mii de lire, ar fi trebuit să aibă o 
garanţie de securitate. 

— Cum ar fi apartamentul lui din Bristol, a sugerat 
Arnold. 

— Dar nu a fost vândut la timp pentru a-i rezolva 
problema lui cu lipsa de cash, aşa că probabil a găsit 
altceva. 

— Acţiunile lui la Mellor Travel, poate? a sugerat Giles. 

— Pare improbabil, a zis Hakim. Ele valorează cel puţin 
un milion şi jumătate, iar el avea nevoie doar de zece mii. 

— Depinde de cât de disperat era, a spus Giles. 

— Şi de aceea sunt convins că era ameninţat de un alt 
deţinut, a spus Arnold. 

— Dar de ce i-a cerut ajutorul Virginiei, a zis Giles, când 
ea se baza pe el pentru un venit, nu invers? 

— Cred că ea a fost intermediarul, a spus Seb, şi tata a 
sugerat că aşa a ajuns implicat şi Knowles. 

— Şi după ce şi-a dat seama că ar putea pune mâna pe 
cincizeci şi unu la sută din acţiunile de la Mellor Travel dacă 
Mellor nu era pe acolo să plătească zece mii în treizeci de 
zile... 

— Şi din acest motiv tata nu crede că a fost o sinucidere, 
ci un asasinat, a zis Seb. 

— Jim Knowles poate să fie un nemernic, a spus Arnold, 
dar nu cred că s-ar implica într-un asasinat. 

— Şi bănuiesc că aici intervine Sorkin, a zis Seb. 

— Şi mai e ceva ce vă pot spune din experienţă, a spus 
Arnold. Ucigaşii plătiţi iau de obicei zece mii şi e sigur că 
poţi găsi unul sau doi în Belmarsh. 

A urmat o lungă tăcere până ce Hakim a spus: 

— Deci de îndată ce Sorkin a pus mâna pe acţiuni, dacă 
Mellor nu mai exista, compania îi cădea în braţe. Şi desigur 
nu avem nicio şansă să aflăm ceva de la Sloane sau 
Knowles. 

— Acesta e alt mister, a spus Seb. Nu mai e niciun semn 
de la Sloane de mai mult de o lună. Nu-mi vine să cred că a 
fugit doar cu puţine zile înainte de a pune mâna pe lozul cel 
mare. 

— Sunt de acord, a zis Hakim. Totuşi, bănuiesc că mai 
există o altă persoană care ne-ar putea răspunde la 
întrebări. 

— Lady Virginia Fenwick, a zis Sebastian. Dar trebuie să 
ne decidem cum o abordăm. 

— Am putea să tragem la sorţi să vedem cine trage tigrul 
de coadă? 

— Nu e nevoie, a spus Hakim. Există o singură persoană 
care o poate face. S-a întors şi i-a zâmbit lui Giles. 

— Dar n-am mai vorbit cu Virginia de aproape treizeci de 
ani, a protestat Giles, şi nu am niciun motiv să cred că ar 
accepta să mă vadă. 

— Doar dacă nu i-ai oferi ceva la care n-ar putea rezista, 
a zis Seb. La urma-urmei, ştim că Mellor era gata să-i 
plătească zece mii de lire ca să-şi ia documentul înapoi, aşa 
că tot ce trebuie să faci este să afli cât ar dori Virginia ca 
să-ţi dea o copie. 

— De unde ştim că are o copie? a întrebat Arnold. 

— O altă informaţie furnizată cu amabilitate de domnul 
Carter, a spus Seb. 

— Ceea ce ridică întrebarea, a zis Hakim, cine are 
documentul original? 

— Knowles, a spus Seb fără nicio ezitare. Nu uitaţi, el a 
luat cele zece mii de la Carter. 

— Dar din partea cui? a întrebat Arnold. 

— Ne învârtim într-un cerc, a comentat Hakim, pe care 
suntem siguri că lady Virginia îl poate transforma în pătrat. 

S-a întors iar şi i-a zâmbit lui Giles. 


* 
Giles şi-a petrecut mult timp încercând să-şi dea seama 


cum s-o abordeze pe Virginia. O scrisoare prin care i-ar 

solicita o întâlnire ar fi fost o pierdere de vreme, deoarece 
ştia din experienţă că uneori treceau mai multe zile fără ca 
ea să se uite la corespondenţă şi chiar când o făcea, era 
improbabil ca ea să se deranjeze să-i răspundă unei scrisori 
a lui. Ultima oară când o sunase, îi trântise receptorul în 
nas înainte ca el să spună a doua propoziţie. Şi dacă ar fi 
apărut neanunţat în pragul ei, ar putea fie să-i dea o palmă, 
fie să-i trântească uşa, fie, posibil, ambele. Karin a venit cu 
soluţia. 

— Femeia aia e interesată de un singur lucru, a zis ea, 
deci va trebui s-o mituieşti. 


Un mesager DHL a adus un plic pe care scria „Urgent 
Personal” la casa Virginiei din Chelsea în dimineaţa 
următoare şi n-a plecat până ce nu i-a semnat de primire. 
L-a sunat pe Giles după o oră. 

— E vreun soi de glumă? l-a întrebat. 

— Deloc. Voiam doar să fiu sigur că eşti atentă. 

— Ei bine, ai reuşit. Deci ce trebuie să fac pentru a te 
determina să semnezi cecul? 

— Să-mi dai o copie a documentului pe care voia domnul 
Carter să-l vadă înainte de a da cele zece mii de lire. 

A urmat o pauză lungă, după care Virginia a spus: 

— Zece mii nu vor fi de ajuns pentru că ştiu exact de ce 
eşti aşa de disperat să pui mâna pe el. 

— Cât de mult vrei? 

— Douăzeci de mii. 

— Am fost autorizat să nu dau decât cincisprezece, a zis 
Giles, sperând că suna convingător. 

Altă pauză. 

— După ce primesc un cec pentru cincisprezece mii, îţi 
voi trimite o copie a documentului. 

— Nu cred că merge aşa, Virginia. Îţi voi da cecul când 
îmi vei da copia documentului. 

Virginia a tăcut iar, după care a spus: 

Giles şi-a croit drum prin uşile rotative de la hotelul Ritz 
puţin după 2:45 în după-amiaza următoare. S-a îndreptat 
direct spre Palm Court şi a ales o masă de la care putea s-o 
vadă pe Virginia în momentul în care apărea. 

A răsfoit paginile Evening Standard ca să piardă timpul, 
dar tot se uita în sus la fiecare câteva secunde şi-şi privea 
întruna ceasul. Ştia că Virginia nu va sosi la timp, mai ales 
după ce o enervase, dar era încrezător că nu va întârzia 
prea mult, deoarece Coutts închidea la cinci şi ea va dori să 
depună cecul la bancă înainte de a merge acasă. 

Când Virginia a intrat în salonul de ceai la trei şi 
unsprezece minute, Giles a rămas cu gura căscată. Nimeni 
nu şi-ar fi putut imagina că această doamnă elegantă era 
trecută de şaizeci de ani. De fapt, mai mulţi bărbaţi s-au 
uitat de două ori la „cea mai stilată gagică din cârciumă”, 
pentru a-l cita pe Bogart, cum mergea încet să i se alăture 
fostului soţ. 

Giles s-a ridicat s-o întâmpine. Când s-a aplecat să o 
sărute pe ambii obraji, o slabă mireasmă de gardenie i-a 
reamintit multe lucruri. 

— A trecut prea mult, dragul meu, a tors Virginia, 
aşezându-se în faţa lui. După o scurtă pauză, a mai zis: Şi 
te-ai îngrăşat aşa de mult. 

Vraja se rupsese şi Giles şi-a reamintit de ce nu-i simţise 
lipsa. 

— Să trecem la afacerile noastre, a continuat ea, 
deschizându-şi geanta şi scoțând un plic. Îţi voi da lucrul 
pentru care ai venit, dar nu înainte să-mi dai cecul. 

— Vreau să văd documentul înainte de a-ţi da banii. 

— Va trebui să ai încredere în mine, dragul meu. Giles şi- 
a înăbuşit un surâs. Pentru că dacă-l vei citi, s-ar putea să 
ai impresia că nu mai trebuie să mă plăteşti. 

Giles a fost de acord cu ea. 

— Poate putem face un compromis. Tu întorci ultima 
pagină a documentului şi-mi arăţi semnătura lui Mellor şi 
data şi eu îţi arăt cecul. 

Virginia s-a gândit o clipă înainte de a spune: 

— Mai întâi vreau să văd banii. 

Giles a scos un cec de 15.000 dintr-un buzunar interior şi 
l-a ţinut în faţa ei ca să-l vadă. 

— Nu l-ai semnat. 

— O voi face, de îndată ce voi vedea semnătura lui 
Mellor. 

Virginia a deschis încet plicul, a scos un document juridic 
subţire şi l-a întors la a treia pagină. Giles s-a aplecat în 
faţă şi a studiat semnătura lui Mellor la care fusese martor 
un domn Colin Graves, gardian senior al închisorii şi datată 
12 mai, 1981. 

A pus cecul pe masă, l-a semnat şi i l-a dat Virginiei. Ea a 
ezitat o clipă, apoi a zâmbit răutăcios înainte de a pune 
documentul înapoi în plic şi a-l da lui Giles. El l-a pus în 
servietă înainte de a spune cu un ton normal: 

— Dacă tu ai copia, cine are originalul? 

— Asta te mai costă cinci mii. 

Giles a scris un al doilea cec şi i l-a dat. 

— Dar e doar pentru o mie, a protestat Virginia. 

— Asta pentru că eu cred că ştiu cine e. Singurul mister e 
cum a pus mâna pe el. 

— Spune-mi numele şi dacă greşeşti, rup acest cec şi 
poţi scrie altul pentru cinci mii. 

— Jim Knowles l-a luat de la Carter din partea lui Conrad 
Sorkin. 

Al doilea cec i s-a alăturat primului în geanta Virginiei şi, 
cu toate că Giles a insistat, era clar că ea nu avea de gând 
să-i spună cum reuşise Sorkin să pună mâna pe original, 
pentru că bănuia că, la fel ca el, şi ea avea o suspiciune că 
Desmond nu se sinucisese şi nu dorea să se implice. 

— Un ceai? a sugerat Giles, sperând că ea va refuza şi el 
se va putea întoarce la bancă unde îl aşteptau ceilalţi trei. 

— Ce idee bună, a spus Virginia. Exact ca pe vremuri. 

Giles a chemat un ospătar şi a comandat ceai pentru doi, 
dar nu şi prăjituri. Se întreba despre ce ar putea discuta, 
până ce Virginia a rezolvat problema. 

— Cred că mai am ceva ce ai dori, a zis ea, zâmbind la 
fel de răutăcios. 

Giles nu fusese pregătit pentru aşa ceva. S-a dat înapoi, 
încercând să pară relaxat, în timp ce aştepta să afle dacă 
Virginia doar râdea de el sau chiar avea în realitate ceva 
demn de oferit. 

Chelnerul a apărut şi a pus un ceainic şi câteva 
sandvişuri subţiri în mijlocul mesei. 

Virginia a luat ceainicul. 

— Eu sunt mama? Cu lapte şi fără zahăr, dacă-mi 
amintesc bine. 

— Mulţumesc, a spus Giles. 

Le-a turnat amândurora câte o ceaşcă de ceai. Giles 
aştepta nerăbdător în timp ce ea a turnat puţin lapte şi a 
adăugat două bucăţi de zahăr înainte de a vorbi iar. 

— Ce păcat că legistul a ajuns la concluzia că bietul 
Desmond a murit infestat. A băut puţin ceai. Earl Grey, a 
comentat ea, înainte de a adăuga: 

— Va fi dificil ca cineva să dovedească altceva înainte de 
doisprezece iunie, când compania va ajunge atât de 
convenabil în mâinile acelui drăguţ domn Sorkin şi doar 
pentru zece mii de lire va primi cincizeci şi unu la sută din 
acţiunile de la Mellor Travel, care bănuiesc că valorează cel 
puţin un milion şi jumătate, poate chiar mai mult. 

— Consiliul de la Farthings s-a gândit deja la această 
problemă, a spus Giles, şi la întrebarea cine este cea mai 
apropiată rudă a lui Mellor. Arnold Hardcastle a ajuns la 
concluzia că, având două foste soţii, o fiică pe care n-a mai 
văzut-o şi doi copii vitregi, doar bătălia legală ar dura mai 
mulţi ani pentru a fi rezolvată. 

— Sunt de acord, a spus Virginia, luând încă o gură de 
ceai. Doar dacă, desigur, cineva nu găseşte un testament. 

Giles a privit-o uimit în timp ce ea scormonea prin geantă 
de unde a scos un plic subţire pe care l-a ţinut ridicat ca să- 
| vadă şi Giles. El s-a uitat la scrisul cu litere de tipar: 

Ultimele dorinţe şi testamentul lui Desmond Mellor, datat 
12 martie, 1981. 

— Cât costă? a întrebat Giles. 

Sebastian a coborât din avion şi s-a alăturat celorlalţi 
pasageri care-şi croiau drum prin cel mai aglomerat 
terminal de pe pământ. Cum avea doar o valiză mică de 
noapte, s-a îndreptat direct spre vamă. Un ofiţer i-a 
ştampilat paşaportul, a zâmbit şi i-a spus: 

— Bine aţi venit în America, domnule Clifton. 

A ieşit din aeroport şi s-a alăturat unei cozi lungi la 
taxiuri. Se hotărâse să meargă direct la ultima adresă 
cunoscută a lui Kelly Mellor în sudul oraşului Chicago, care-i 
fusese dată de Virginia, dar nu înainte de a-i mai lua încă 
5.000 £. In cazul în care Kelly era tot acolo, preşedintele 
era de părere că ar fi meritat toţi banii pentru că dorea 
întoarcerea moştenitoarei lui Desmond Mellor în Anglia cât 
mai curând posibil. Doreau ca toate să fie la locul lor pentru 
următoarea întrunire a consiliului, peste zece zile, când 
urma să se hotărască dacă Thomas Cook sau Sorkin 
Internaţional vor prelua Mellor Travel, iar Kelly ar fi putut să 
fie factorul decisiv. 

S-a urcat în spatele unui taxi galben şi i-a dat adresa 
şoferului. Acesta s-a mai uitat o dată la Seb. Vizita acel 
district doar o dată pe lună şi era o dată prea mult. 

Seb s-a lăsat pe spate şi s-a gândit la ce se întâmplase în 
ultimele douăzeci şi patru de ore. Giles se întorsese de la 
bancă chiar după cinci, înarmat nu doar cu o copie a 
acordului legal care arăta că Mellor riscase să piardă 51 la 
sută din compania lui în favoarea lui Sorkin pentru o sumă 
minimă de 10.000 £, ci şi cu singura scrisoare a lui Mellor 
către fiica sa, dată de Virginia. Fără îndoială, primită în 
schimbul amenințării că dacă Giles nu ar fi plătit, ea ar fi 
ars scrisoarea în faţa lui. Marginea de jos dreapta, care era 
uşor pârlită, sugera că Giles nu renunţase să se tocmească 
până la aprinderea chibritului. 

— Va trebui să ne mişcăm repede, spusese Hakim. Nu 
mai avem decât unsprezece zile înaintea următoarei 

întruniri a consiliului Mellor Travel, când se va decide cine 
va prelua compania. 

De data aceasta, Sebastian fusese ales pentru sarcina 
neplăcută de a zbura la Chicago şi a aduce înapoi la Londra 
singura persoană care l-ar fi putut împiedica pe Sorkin să 
preia Mellor Travel, deşi mai exista şi planul B. 

Seb se îmbarcase în primul zbor disponibil de pe 
Heathrow către Chicago şi, până ce avionul aterizase pe 
O'Hare, a simţit că acoperise toate scenariile posibile - cu 
excepţia unuia. Nu putea fi sigur că fiica lui Mellor mai 
locuia pe Taft Road 1532, pentru că nu putea să o 
contacteze şi s-o anunţe că venea, deşi era încrezător că în 
cazul în care ea ar fi ştiut ceea ce avea el de oferit ar fi 
făcut-o să se simtă ca o câştigătoare la loterie. 

S-a uitat prin parbrizul taxiului când au ajuns pe Taft 
Road şi şi-a dat seama imediat de ce taxiurile nu preferau 
să aleagă noaptea această destinaţie chiar pentru taxe mai 
bune. Şir după şir de case din lemn dărăpănate dintre care 
niciuna nu mai fusese vopsită de ani şi cărora nimeni nu le 
pusese o încuietoare dublă pentru că nu era nimic de furat 
în ele. 

Când taxiul l-a lăsat în faţă la numărul 1532, i-a sporit 
încrederea. Un milion şi jumătate de lire urmau desigur să-i 
schimbe viaţa lui Kelly Mellor pentru totdeauna. Şi-a 
verificat ceasul; era chiar după şase p.m. Acum putea doar 
să spere că era acasă. Taxiul a plecat chiar înainte ca el să 
aibă ocazia să-i dea şoferului un bacşiş. 

Seb a mers pe aleea scurtă dintre două petice amărâte 
de iarbă care n-ar fi putut fi considerate grădină nici măcar 
de cel mai inventiv agent imobiliar. A bătut la uşă, s-a dat 
înapoi şi a aşteptat. După un moment, uşa a fost deschisă 
de cineva care n-ar fi putut să fie Kelly Mellor, pentru că 
avea doar cinci sau şase ani. 

— Salut, eu sunt Sebastian. Tu cine eşti? 

— Cine vrea să ştie? s-a auzit o voce răguşită şi 
morocănoasă. 

Seb şi-a îndreptat atenţia spre un bărbat îndesat, plin de 
muşchi, care a apărut din umbră. Purta un tricou ponosit pe 
care scria „Marciano” şi o pereche de Levi's care păreau că 
nu mai fuseseră scoşi de o lună. Câte un tatuaj cu un şarpe 
aluneca pe fiecare dintre braţele lui bine antrenate. 

— Mă numesc Sebastian Clifton. Aş dori să ştiu dacă 
doamna Kelly Mellor locuieşte aici. 

— Eşti de la impozite? 

— Nu, a zis Seb, suprimându-şi dorinţa de a râde. 

— Sau de la nenorociţii ăia de la Serviciile de protecţie a 
copilului? 

— Nu. Seb nu mai avea chef de râs, pentru că observase 
o vânătaie pe braţul fetiţei. Vin din Anglia ca s-o anunţ pe 
Kelly că tatăl ei a murit şi i-a lăsat nişte bani prin 
testament. 

— Cât de mult? 

— Sunt autorizat să dezvălui detaliile doar rudei celei mai 
apropiate a domnului Mellor. 

— Dacă e vreo înşelătorie, a zis bărbatul, strângându-şi 
pumnul, acesta va nimeri chiar în mijlocul feţişoarei tale 
frumoase. Seb nu s-a clintit. Fără să mai zică altceva, omul 
s-a întors şi a spus: 

— Urmează-mă. 

Când a intrat în casă, Seb a fost mai întâi izbit de miros: 
tăvi de fast-food pe jumătate goale, mucuri de ţigară şi 
doze goale de bere umpleau o cămăruţă mobilată doar cu 
două scaune desperecheate, o canapea şi un VCR de 
ultimul model. Nu s-a aşezat, ci i-a zâmbit fetiţei care 
stătea acum într-un colţ şi-l privea fix. 

— Kelly! a zbierat bărbatul fără să se uite în jur. Nu-şi 
luase privirea de la Seb. 

După câteva clipe, a apărut o femeie într-un capot brodat 
cu The Majestic Hotel. Părea trecută, cu toate că Seb ştia 
că avea doar douăzeci şi ceva de ani. Dar era cu siguranţă 
mama fetiţei şi mai avea ceva în comun cu puştoaica - în 
cazul ei, un ochi vânăt pe care machiajul nu-l putea 
acoperi. 

— Tipul ăsta zice că bătrânul tău a murit şi ţi-a lăsat ceva 
bani, dar nu vrea să-mi zică mie câţi. 

Seb a observat că pumnul bărbatului era tot încleştat. Şi- 
a dat seama că lui Kelly îi era prea frică pentru a zice orice. 
Se tot uita spre uşă de parcă ar fi încercat să-i spună că 
trebuia să plece de îndată. 

— Cât de mult? a repetat bărbatul. 

— Cincizeci de mii de dolari, a spus Seb, hotărându-se că 
sugerarea sumei de 1,5 milioane de lire ar fi fost primită cu 
neîncredere şi asta ar însemna că n-ar mai fi scăpat 
niciodată de el. 

— Cincizeci de bătrâne? Dă-i încoa. 

— Nu e chiar aşa de uşor. 

— Dacă e o păcăleală, a zis omul, îţi vei dori să nu fi 
coborât niciodată din avion. 

Seb era surprins că nu se temea. Atâta timp cât bărbatul 
avea şansa să pună mâna uşor pe nişte bani, Seb era sigur 
că avea toate avantajele. 

— Nu e o păcăleală, a spus Seb, liniştit. Dar din cauză că 
este o sumă atât de mare, Kelly trebuie să mă însoţească 
în Anglia şi să semneze nişte acte înainte de a primi 
moştenirea. 

In realitate, Seb avea toate documentele necesare la el 
în cazul în care Kelly nu ar fi dorit să se întoarcă în Anglia. 
Planul B. Avea nevoie doar de o semnătură şi de un martor 
şi apoi putea să-i dea cecul pentru întreaga sumă în 
schimbul celor cincizeci şi unu la sută din Mellor Travel. Dar 
acum că-i întâlnise partenerul, asta nu avea să se întâmple. 
Trecuse de planul A, B sau C şi mintea lui lucra acum cu 
repeziciune. 

— Nu pleacă nicăierea făr' de mine, a zis omul. 

— Pe mine nu mă deranjează, a spus Seb. Dar va trebui 
să-ţi plăteşti singur drumul spre Londra. 

— Nu cred un blestemat de cuvânt din ce-mi înşiri, i-a zis 
bărbatul, înhăţând un cuţit de friptură şi avansând către 
Seb. Pentru prima oară Seb s-a simţit speriat, dar nu s-a 
clintit şi s-a decis chiar să rişte. 

— Nu contează, a spus el, uitându-se direct la Kelly. Dacă 
ea nu vrea banii, aceştia vor merge automat la sora ei mai 
mică. A ezitat o clipă. Maureen. Ochii lui Seb nu-i părăseau 
pe aiei. 

— Nu ştiam că ai o soră, a spus bărbatul, întorcându-se 
să se uite urât la Kelly. 

Seb a încuviinţat imperceptibil. 

— Eu, eu n-am văzut-o de multă vreme, Richie. Nici nu 
ştiam dacă mai trăieşte. 

Îi spusese tot ce mai avea nevoie să afle. 

— Maureen trăieşte, a zis Seb. Şi chiar speră că doamna 
Kelly nu se va întoarce în Anglia. 

— Atunci să se gândească mai bine, a spus Richie. 
Asigură-te doar că proasta asta vine înapoi cu banii mei, a 
mai zis el, strângând braţul fetiţei până ce aceasta a 
început să plângă, altfel n-o s-o mai vază pe Cindy 
vreodată. Şi acum ce se mai întâmplă? 

— Zborul meu spre Londra e la zece, mâine-dimineaţă, 
aşa că aş putea s-o iau pe Kelly pe la opt. 

— Cinci sutare m-ar convinge că te vei întoarce, a spus 
Richie, fâţâind cuțitul în faţa lui. 

— Nu am atâţia bani la mine, a spus Seb, scoţându-şi 
portmoneul. Dar pot să-ţi dau tot ce am. l-a dat cam 345 $ 
care au dispărut repede în buzunarul din spate al blugilor 
lui Richie. 

— Vin să te iau la opt, mâine-dimineaţă, a spus Seb. 

Kelly a încuviinţat pe tăcute. Seb i-a zâmbit fetiţei şi a 
plecat fără să-şi ia la revedere. 

Când s-a întors pe stradă, a început lungul drum spre 
hotelul lui din centrul oraşului, conştient că va mai trece o 
vreme până ce va da peste un taxi. A înjurat. Dacă ar fi 
ştiut de fiica lui Kelly... 


Sebastian s-a trezit la două a doua zi dimineaţa, ora opt 
la Londra. Cu toate că a închis ochii, şi-a dat seama că nu 

va adormi la loc pentru că era treaz de-a binelea pe un alt 
continent. Oricum mintea îi era plină de gânduri despre 
cum ar putea Kelly Mellor să fi ajuns să trăiască în halul 
acela şi cu un astfel de om. Probabil era vorba despre copil. 

Când clopotul bisericii din apropiere a bătut de trei, Seb 
l-a sunat pe Hakim la bancă şi i-a povestit detaliat 
întâlnirea sa cu Richie, Kelly şi Cindy. 

— E trist că va trebui să se întoarcă la Chicago dacă vrea 
să fie cu fiica ei, au fost primele cuvinte ale lui Hakim. 

— Nicio mamă nu şi-ar lăsa copilul cu un astfel de 
monstru, a zis Seb. De fapt, nu sunt sigur nici măcar că nu 
se va răzgândi în ceea ce priveşte plecarea până mă voi 
întoarce. 

— Mă gândesc că dacă i-ai da o mie de dolari cash, n-ar 
fi gata să lase şi fata să plece? 

— Nu cred. Dar pentru douăzeci şi cinci de mii poate ar 
vrea. 

— Te las să te hotărăşti care e planul C, a zis Hakim. Dar 
asigură-te că ai o mie de dolari la tine pentru orice 
eventualitate, a mai zis el înainte de a pune receptorul în 
furcă. 

Seb a făcut un duş fierbinte şi lung, s-a ras, s-a îmbrăcat, 
apoi a coborât la parter să ia micul dejun. Uitându-se în 
meniu şi-a dat seama că uitase cât poate mânca un 
american dimineaţa. A refuzat politicos oferta de vafe cu 
sirop de arțar, ouă ochiuri, cârnaţi, şuncă şi negrese în 
favoarea unui castron cu müsli şi a unui ou fiert. 

A părăsit hotelul la şapte şi jumătate. Uşierul i-a chemat 
un taxi şi, din nou, şoferul a părut surprins când Seb i-a dat 
adresa. 

— lau pe cineva de acolo, a explicat el şi apoi trebuie să 
mergem la O'Hare. 

Taxiul a tras în faţă pe Taft Road 1532 mai devreme cu 
câteva minute şi, după ce a privit casa, şoferul a lăsat 
motorul să meargă. Seb s-a decis să stea liniştit până la 
opt, nedorind să-l enerveze pe Richie mai mult decât era 
cazul. Dar nu observase cele două perechi de ochi care-l 

169 


- A FOST UN OM - 


priveau cu speranţă pe geam şi, după câteva clipe, uşa s-a 
deschis şi fetiţa a venit în fugă pe alee către el. Mama ei a 
închis uşa încet în spatele ei şi a început şi ea să fugă. 

Seb s-a aplecat repede şi a deschis portiera din spate 
pentru a le lăsa să între în taxi. Kelly a închis-o şi a strigat: 

— Porneşte, porneşte, pentru numele Domnului, 
porneşte, ochii ei nepărăsind nicio clipă uşa din faţă a 
casei. Şoferul i-a ascultat fericit comanda. 

De îndată ce au dat colţul şi se îndreptau spre aeroport, 
Kelly a oftat uşurată, dar tot se mai agăța de fiica ei. A 
durat o vreme până ce şi-a revenit suficient ca să spună: 

— Richie nu s-a întors până la două azi-dimineaţă şi era 
aşa de beat încât de abia mai putea sta în picioare. S-a 
prăbuşit pe pat şi a adormit imediat. Probabil că nu va 
mişca până la prânz. 

— Când tu şi Cindy veţi fi deja deasupra Atlanticului. 

— Şi ceva e sigur, domnule Clifton, nu ne vom mai 
întoarce, a zis ea, agăţându-se de fata ei. De abia aştept să 
văd Bristolul din nou. Cincizeci de mii de dolari vor fi mai 
mult decât suficienţi să-mi cumpăr un locşor al meu, să 
găsesc o slujbă şi s-o trimit pe Cindy la o şcoală decentă. 

— Nu sunt cinzeci de mii, a spus Seb, calm. 

Kelly s-a uitat alarmată, expresia trădându-i teama că va 
trebui să se întoarcă la numărul 1532 cu mâna goală. Seb a 
scos un plic adresat domnişoarei Kelly Mellor din servietă şi 
i l-a dat. 

Ea l-a rupt şi a scos hârtia. În timp ce citea, ochii i s-au 
lărgit de uimire. 


HMP Belmarsh 
Londra 
12 mai, 1981 


Draga mea Kelly, 

Aceasta este prima scrisoare a mea pentru tine şi mă 
tem că va fi şi ultima. Gândul la moarte m-a făcut în cele 
din urmă să-mi vin în fire. Este prea târziu pentru mine să 

mă pocăiesc că am fost un eşec atât de abject ca tată, dar 
cel puțin dă-mi şansa să te fac să te bucuri de o viață mai 
bună decât cea dusă de mine. 

Gândindu-mă la aceasta, m-am decis să-ţi las toate 
bunurile mele lumeşti sperând că în timp mă vei ierta. Voi fi 
primul care recunoaşte că nu am dus o viaţă ireproşabilă, 
departe de asta, dar, cel puțin, acest gest neînsemnat îmi 
va permite să părăsesc lumea simțind că am făcut şi ceva 
demn de laudă. Dacă ai copii, Kelly, asigură-te că le oferi 
toate oportunitățile pe care eu nu am reuşit să ţi le ofer. 


Al tău, 
Desmond Mellor (AZ2 178) 
Martor: Colin Graves, SPO 


P.S. Poate ţi se va părea ciudat că scriindu-i fiicei mele, 
am semnat cu numele întreg şi că mi-e martor un gardian 
de la închisoare. Este doar pentru a demonstra că această 
scrisoare este testamentul meu. 


Scrisoarea i-a căzut lui Kelly din mână, dar numai pentru 
că ea leşinase. 

— Astăzi consiliul trebuie să decidă, a spus preşedintele, 
cine va conduce Mellor Travel în secolul douăzeci şi unu. 
Două companii respectate, Sorkin Internaţional şi Thomas 
Cook au făcut câte o ofertă de două milioane de lire, dar 
noi vom hotări care este cea mai potrivită pentru nevoile 
noastre actuale. Trebuie să vă spun că în prezenta 
conjunctură, a continuat Knowles, le-am scris atât domnului 
Sorkin, cât şi domnului Brook de la Thomas Cook şi i-am 
invitat să se adreseze consiliului pentru a stabili meritele 
ambelor oferte. Domnul Brook nu a răspuns invitaţiei mele. 
Credeţi ce doriţi. Knowles nu a spus că, deşi semnase 
scrisoarea către Brook cu o săptămână înainte, o pusese la 
poştă doar cu o zi înainte. Domnul Sorkin, totuşi, nu numai 
că a răspuns imediat, ci şi-a întrerupt programul ocupat 
pentru a ni se alătura astăzi şi în această dimineaţă a 
depus două milioane de lire în banca noastră pentru a-şi 
dovedi interesul. 

Knowles a zâmbit, dar deja i se promisese că un alt 
milion i se va transfera în contul său de la Pieter & Cie din 
Geneva, pentru a fi luat atunci când Sorkin va prelua 
compania. Ceea ce Knowles nu ştia era că Sorkin n-avea 
nicio intenţie să plătească cele două milioane pentru 
companie. În câteva ore urma să deţină 51 la sută din 
Mellor Travel şi toţi cei care stăteau la masa consiliului vor 
rămâne fără serviciu, inclusiv Knowles, iar acesta putea să- 
şi aştepte milionul pentru că nu va mai fi preşedinte. 

— Şi astfel, a continuat Knowles, aş dori acum să-l invit 
pe domnul Sorkin să se adreseze consiliului ca să vă spună 
cum vede viitorul Mellor Travel în cazul în care acceptăm 
propunerea lui de preluare. 

Sorkin, îmbrăcat într-un costum gri-închis, elegant, cu o 
cămaşă albă şi o cravată MCC dungată cu stacojiu şi galben 
pe care nu avea dreptul s-o poarte, s-a ridicat de la locul lui 
de la celălalt capăt al mesei. 

— Domnule preşedinte, aş dori să încep prin a vă spune 
câte ceva despre filosofia companiei noastre. Mai întâi, 
Sorkin Internaţional crede în oameni şi, prin urmare, prima 
sa prioritate este faţă de angajaţii săi, de la menajeră până 
la directorul executiv. Eu cred în lealitate şi în continuitate 
mai presus de orice şi vă pot asigura că nimeni angajat în 
prezent la Mellor Travel nu trebuie să se teamă că va 
deveni inutil. Eu mă consider doar un simplu gardian al 
companiei care va munci neobosit pentru acţionarii săi. 
Deci permiteţi-mi să vă asigur de la început că în cazul în 
care Sorkin Internaţional va avea norocul să preia Mellor 
Travel vă puteţi aştepta la o creştere rapidă a forţei de 
muncă, deoarece am intenţia să angajez mai mult 
personal, nu mai puţin şi, în timp, sper că Mellor Travel va 
licita pentru Thomas Cook, nu invers. Acest lucru, desigur, 
va avea nevoie de o creştere mare a investiţiilor în care 
sunt fericit să pot promite consiliului că mă voi implica. Dar 
compania mea va avea nevoie şi de o mână fermă şi de 
încredere la timonă în urma circumstanțelor dezastruoase 
din ultimele luni. Pentru a-l cita aproximativ pe Oscar 
Wilde, Să pierzi un preşedinte este o nefericire, dar să 
pierzi doi... 

Knowles a fost încântat văzând câţiva membri ai 
consiliului zâmbind. 

— Ţinând seama de acestea, a continuat Sorkin, cred că 
este important să-mi demonstrez încrederea nu doar în 
preşedintele dumneavoastră, ci şi în întregul consiliu. 
Permiteţi-mi să afirm clar că, în cazul în care compania 
mea va fi aleasă azi să preia Mellor Travel, îl voi invita pe 
Jim Knowles să rămână preşedinte şi vă voi ruga pe toţi să 
rămâneţi în consiliu. 

De data aceasta, un singur director n-a zâmbit. 

— Să muncim împreună şi să readucem această 
companie la ceea ce a fost pe vremuri şi apoi să căutăm 
moduri de a ne extinde, astfel încât Mellor Internaţional să 
devină mândria companiilor de transport din toată lumea. 

Permiteţi-mi să închei prin a spera că mă veţi considera 
persoana potrivită pentru a duce compania în secolul viitor. 

Sorkin s-a aşezat în strigăte de: 

— Aşa e! Aşa e! iar unul dintre directori l-a bătut uşor pe 
spate. 

— Domnilor, a spus Knowles, cum preşedintele de la 
Thomas Cook nu a apărut poate ar trebui să trecem mai 
departe şi să decidem care companie ar trebui să preia 
Mellor Travel, Sorkin Internaţional sau Thomas Cook? Voi 
cere acum secretarilor companiei să se ocupe de vot. 

Domnul Arkwright s-a ridicat de la locul lui şi a zis: 

— Ar putea acei membri ai consiliului care doresc să 
voteze în favoarea Sorkin Internaţional să-şi ridice... 

Uşa sălii de consiliu s-a deschis brusc şi trei bărbaţi şi o 
femeie au intrat în cameră. 

— Care este scopul acestei întreruperi? a întrebat 
Knowles, sărind în picioare. Aceasta este o întrunire de 
consiliu privată şi nu aveţi niciun drept să fiţi aici. 

— Cred că veţi afla că avem, a spus Arnold Hardcastle, 
vorbind primul. Eu sunt reprezentantul legal de la Farthings 
Kaufman şi sunt însoţit de domnul Sebastian Clifton, 
directorul executiv al băncii şi de domnul Ray Brook, 
preşedintele de la Thomas Cook, care a primit invitaţia să 
participe la această întrunire abia azi-dimineaţă. 

— Şi tânăra doamnă? a spus Knowles, fără a încerca să-şi 
ascundă sarcasmul. Pe ea cine a invitat-o? 

— Ea nu a primit o invitaţie, a spus Hardcastle. Dar o voi 
lăsa pe domnişoara Mellor să explice consiliului de ce este 
aici. 

Knowles s-a prăbuşit pe scaun, de parcă ar fi fost lovit de 
un boxer de categoria grea. 

Sebastian i-a zâmbit lui Kelly. Nenumărate ore în timpul 
săptămânii anterioare îşi pregătise protejata pentru acest 
moment. Ea se dovedise o studentă iute la minte. Nu mai 
era îmbrăcată neglijent şi, fără ochiul învineţit, tânăra care 
stătea în faţa lor avea postura unei persoane încrezătoare 
în puterea pe care o deţinea ca acţionară majoritară la 

Mellor Travel. Puţini ar fi recunoscut-o ca fiind aceeaşi 
femeie pe care o întâlnise Sebastian prima oară în Chicago 
cu doar câteva zile mai înainte. 

Seb descoperise repede cât de inteligentă era Kelly şi, 
după ce scăpase de cătuşele din Taft Road 1532, prinsese 
imediat semnificaţia de a fi proprietara a 51 la sută din 
compania tatălui său. Până la întrunirea consiliului era mai 
mult decât pregătită să-şi solicite dreptul din naştere. 

Conrad Sorkin s-a ridicat încet de la locul lui şi în mod 
sigur nu părea intimidat. Dar Seb bănuia că fusese în 
situaţii şi mai grele în trecut. Se uita direct la Kelly, de 
parcă ar fi provocat-o să deschidă gura. 

— Domnule Sorkin, a spus ea, oferindu-i un zâmbet cald, 
numele meu este Kelly Mellor şi sunt fiica răposatului 
Desmond Kevin Mellor care, prin ultimul său testament mi- 
a lăsat toate bunurile sale lumeşti. 

— Domnişoară Mellor, a spus Sorkin, trebuie să precizez 
că sunt încă în posesia a cincizeci şi unu la sută din 
acţiunile companiei pe care le-am cumpărat legal de la 
tatăl dumneavoastră. 

— Chiar dacă ar fi adevărat, domnule Sorkin, a zis Kelly 
fără să aibă nevoie de îndemnuri de la Seb, dacă vă plătesc 
înapoi cele zece mii de lire azi, înainte de închiderea 
afacerilor, acele acţiuni îmi revin, în mod automat, mie. 

Hardcastle a avansat, a deschis servieta şi a scos 
paşaportul clientei sale, testamentul lui Mellor şi un cec de 
bancă pentru 10.000 £. Le-a pus pe masă în faţa lui Sorkin, 
care le-a ignorat. 

— Înainte de închiderea afacerilor azi, dacă-mi permiteţi 
să repet cuvintele dumneavoastră, a spus Sorkin. Şi cum 
banca se închide peste douăsprezece minute, a mai zis el, 
verificându-şi ceasul, cred că veţi afla că acesta nu poate fi 
operat până luni dimineaţă, moment la care contractul va fi 
nul şi invalid pentru că eu voi deţine Mellor Travel, nu 
dumneavoastră. 

— Dacă v-aţi fi deranjat să priviţi mai atent, a spus 
Arnold, comentând la ţanc, veţi observa că nu vă arătăm 

un cec, domnule Sorkin, ci un ordin bancar şi prin urmare 
acesta este un contract legit, ceea ce-i va permite 
domnişoarei Mellor, ca moştenitoare a tatălui ei, să-şi ceară 
dreptul la moştenire. 

Câţiva dintre membrii consiliului păreau a sta ca pe ace. 
Sorkin a ripostat imediat. 

— Desigur că nu sunteţi conştient, domnule Hardcastle, 
că eu am primit deja aprobarea de a prelua compania, 
după cum vă poate spune şi domnul Knowles. 

— Aşa este? a întrebat Seb, întorcându-se spre 
preşedinte. 

Knowles s-a uitat nervos la Sorkin. 

— Da, votul a fost deja dat şi Sorkin Internaţional 
controlează acum Mellor Travel. 

— Poate este timpul să plecaţi, domnule Clifton, a spus 
Sorkin, înainte să vă faceţi şi mai mult de râs. 

Seb era gata să protesteze, dar ştia că, în cazul în care 
consiliul votase deja ca Sorkin Internaţional să preia 
compania, va trebui să le respecte decizia şi deşi Kelly va 
deţine 51 la sută din acţiuni, de îndată ce Sorkin va vinde 
activele companiei, acestea nu vor mai avea nicio valoare. 

Arnold îşi punea deja hârtiile în servietă când s-a auzit o 
voce singuratică: 

— Nu s-a vota nimic încă. 

Toţi s-au întors să se uite la unul dintre directori care nu 
vorbise până atunci. Sebastian şi-a amintit că atunci când îl 
vizitase în închisoare, Mellor îi spusese că mai avea un 
prieten în interior. 

— Tocmai ne pregăteam să votăm când aţi intrat, a spus 
Arnold Dobbs. Şi pot să vă asigur, domnule Clifton, că deşi 
s-ar fi putut să fiu singurul, eu aş fi votat cu Thomas Cook. 

— La fel şi eu, a zis un alt director. 

Knowles s-a uitat disperat în jurul mesei căutând sprijin, 
dar era clar că până şi cei credincioşi lui îl părăseau. 

— Vă mulţumesc, domnilor, a spus Sebastian. Poate a 
venit timpul să plecaţi, domnule Sorkin. Sau aţi dori să 
votăm? 

— Gura, plod îngâmfat, a zis Sorkin. Nu sunt chiar aşa de 
uşor de intimidat. 

— Nu ameninţam pe nimeni, a spus Seb. Dimpotrivă, 
încercam să fiu de folos. Cum ştiţi prea bine, este 
doisprezece iunie, ceea ce înseamnă că staţi în această 
ţară de douăzeci şi nouă de zile. Deci, dacă nu părăsiţi 
aceste ţărmuri până la miezul nopţii, veţi fi supus 
impozitelor britanice pe care sunt sigur că aţi dori să le 
evitaţi. 

— Nu mă sperii, Clifton. Avocaţii mei vor fi mai mult 
decât capabili să se descurce cu un papă-lapte ca tine. 

— Poate. Dar ar fi mai bine să-i anunţaţi că mi s-a părut 
că era de datoria mea să informez fiscul de prezenţa 
dumneavoastră în Bristol, aşa că să nu fiţi surprins dacă 
poliţia vă ia iahtul la un minut după miezul-nopţii. 

— N-ar îndrăzni. 

— Nu cred că este un risc pe care aţi fi dornic să vi-l 
asumaţi pentru că am înţeles că şi Scotland Yard a deschis 
o anchetă referitoare la moartea suspectă a lui Desmond 
Mellor, iar autorităţile franceze, care au recuperat de 
curând un cadavru adus de valuri pe coasta Nisei, care 
bănuiesc ei că ar fi al lui Adrian Sloane, au emis un mandat 
pentru arestarea dumneavoastră. 

— Nu vor fi în stare să dovedească nimic. 

— Poate că nu. Dar cred că domnul Knowles ar putea 
dori să ajute Interpolul în anchetă. Adică în cazul în care nu 
doreşte să-şi petreacă restul vieţii în aceeaşi celulă cu 
dumneavoastră. 

Knowles, pălind vizibil, s-a prăbuşit pe spate în scaun. 

— Eu, în locul tău, mi-aş face griji pentru viaţa mea, a zis 
Sorkin. 

— Asta a fost o ameninţare prostească făcută în faţa 
atâtor martori, a zis Seb, mai ales că unul dintre ei este un 
QC, pe care-l veţi observa că-şi notează totul. 

Sorkin s-a uitat la Arnold Hardcastle şi a tăcut. 

—  Cinstit vorbind, cred că este momentul ca 
dumneavoastră, la fel ca Cezar, eroul dumneavoastră, să 
vă retrageţi în grabă. 

Cei doi au continuat să se uite fix unul la altul, până ce 
Sorkin a aruncat contractul pe masă, a luat ordinul 
bancherului şi era pe punctul de a ieşi când Kelly a înaintat 
iar şi a spus: 

— Inainte de a pleca, domnule Sorkin, pot să vă întreb 
cât aţi fi gata să-mi oferiţi pentru cinzeci şi unu la sută din 
acţiunile de la Mellor Travel? 

Toţi s-au întors să se uite la noua şefă a companiei şi 
Sebastian nu şi-a putut ascunde surpriza. Aceasta nu făcea 
parte din scenariul lor stabilit. Ea se uita direct la Sorkin şi-i 
aştepta răspunsul. 

— AŞ fi gata să plătesc trei milioane de lire pentru 
acţiunile dumneavoastră, a spus Sorkin calm, conştient că 
ar putea încă obţine un profit frumos acum când Knowles 
nu-şi va mai primi milionul. 

Kelly a părut să se gândească la propunere, după care a 
spus: 

— Sunt recunoscătoare pentru ofertă, domnule Sorkin, 
dar, în general, aş prefera să închei afacerea cu Farthings 
Kaufman. 

Sebastian i-a zâmbit lui Kelly şi a răsuflat uşurat. 

— Şi cum trebuie să fiţi în afara apelor teritoriale înainte 
de miezul nopţii, domnule Sorkin, nu aş vrea să vă rețin 
mai mult. 

— Căţea, a comentat Sorkin în timp ce ieşea din sala de 
consiliu. 

Zâmbetul lui Kelly demonstra că era flatată de insultă. 

Knowles a aşteptat până ce Sorkin a trântit uşa în spatele 
lui înainte de a spune: 

— Tocmai ne pregăteam de vot, domnişoară Mellor. Deci 
l-aş putea ruga pe secretarul companiei să... 

— Nu va mai fi necesar, a zis Kelly, luând acordul pe care 
Sorkin îl lăsase pe masă. Pentru că acum sunt acţionarul 
majoritar, eu voi decide viitorul companiei. 

Cuvânt-cu-cuvânt, s-a gândit Sebastian. N-aş fi putut s-o 
zic mai bine nici chiar eu. 

— Prima mea decizie ca nou-proprietar este să vă 
concediez, domnule Knowles, la fel şi restul consiliului. Vă 
sugerez să părăsiţi de îndată sala. 

Seb a zâmbit când Knowles şi restul membrilor consiliului 
şi-au strâns hârtiile şi au părăsit liniştiţi sala. 

— Foarte bine, a zis el, după ce ultimul membru a plecat. 

— Mulţumesc, domnule Clifton, a spus Kelly. Şi permiteţi- 
mi să vă spun cât de mult vă apreciez pe dumneavoastră şi 
echipa de la Farthings Kaufman care aţi făcut ca toate 
acestea să fie posibile. 

— A fost plăcerea mea. 

— Trebuie să întreb, a continuat ea, cum domnul Sorkin 
era gata să-mi ofere trei milioane pentru acţiunile mele, pot 
să presupun că Thomas Cook va egala acest preţ? 


Întorsese altă pagină din scenariul pe care Seb nu-l 
citise. Inainte de a răspunde, Ray Brook a chicotit şi a spus: 

— Am încheiat afacerea, tânără doamnă. 

— Mulţumesc, a spus Kelly care se întorsese spre 
avocatul băncii şi a adăugat: Vă las să  întocmiţi 
documentele, domnule Hardcastle şi vă rog să mă anunţaţi 
când veţi avea cele trei milioane. 

— Cred că a venit momentul să plecăm, a spus 
preşedintele de la Cook's. Cei trei au ieşit din sală, 
închizând uşa în spatele lor. 

Kelly s-a aşezat în capul mesei câteva momente înainte 
de a ridica receptorul telefonului din faţa ei şi a format 
numărul la care sunase în fiecare seară în ultimele două 
săptămâni. 

De îndată ce a auzit vocea familiară la telefon, a spus: 

— Totul a mers conform planului, Virginia. 

— Nu ştiu cum aş putea să-ţi mulţumesc, a spus Kelly. 
Dacă nu mi-ai fi scris să mă avertizezi că vine domnul 
Clifton, n-aş fi ştiut niciodată că nu era un prieten al tatălui 
meu. 

— Era cel mai neînsemnat lucru pe care-l puteam face, a 
spus Virginia. 

— Şi cele trei convorbiri cu taxă inversă. Cred că te-au 
costat o avere... 

— Mi s-a părut că e mai important să ştii adevărul despre 
Farthings şi mai ales cum s-a purtat Sebastian Clifton cu 
tatăl tău în trecut. 

— Dar mi s-a părut aşa de simpatic. 

— Poţi fi surprinsă când era vorba de atâtea milioane? Şi 
trebuie să-ţi aminteşti că primul lui interes era Thomas 
Cook, nu tu. 

— Şi ce idee strălucită ai avut să aflu cât mi-ar fi plătit 
domnul Sorkin pentru acţiunile mele şi apoi să-i oblig pe cei 
de la Thomas Cook să dea tot atât. 

— Tatăl tău nu mi-a fost doar un prieten apropiat, ci, în 
cursul anilor, m-a şi învăţat multe despre afaceri. 

— Dar nu erai obligată să-mi împrumuţi douăzeci de mii 
de lire până la încheierea tranzacţiei. 

— M-am gândit că te-ar ajuta să te aranjezi. 

— Voi face mai mult de atât, mult mai mult, a spus Kelly. 
Trebuie să îţi dau înapoi fiecare bănuţ pe care ţi-l datorez. 

— Nu e nicio grabă, a spus Virginia, care avea mai mult 
de două sute de mii de lire în contul curent şi aştepta altă 
pleaşcă. Şi mai important, Kelly, draga mea, cum se 
descurcă Cindy? 

— N-am mai văzut-o niciodată atât de fericită. Îi place 
mult noua ei şcoală şi şi-a făcut deja mai mulţi prieteni. 

— Să ştii că te invidiez. Intotdeauna mi-am dorit un copil 
şi acum e prea târziu. Poate îmi vei permite să-i fiu bunică 
onorifică. 

— Nu mă pot gândi la cineva mai potrivit s-o conducă pe 
Cindy în cursul anilor ei de formare, a spus Kelly, care a 
ezitat o clipă, după care a continuat: dar mai e ceva ce aş 
dori să discut cu tine, Virginia şi mă simt puţin vinovată. 

— Nu ai niciun motiv să te simţi vinovată, draga mea. 
Dimpotrivă, nu-l voi putea răsplăti niciodată pe tatăl tău 
pentru bunătatea pe care mi-a arătat-o în decursul anilor. 

— Şi acum trebuie să-ţi răsplătesc bunătatea pentru că 
ştiu că tu şi tata nu eraţi doar cei mai buni prieteni, ci şi 
parteneri de afaceri şi de aceea trebuie să-ţi pun o 
întrebare stânjenitoare. Kelly a ezitat iar şi de data aceasta 
Virginia n-a ajutat-o. Ce procentaj a plătit după ce i-ai 
încheiat afacerea? 

O întrebare pentru care Virginia era pregătită. 

— Desmond era un om generos, a zis ea, şi întotdeauna 
îmi oferea douăzeci şi cinci de mii de lire şi zece la sută la 
încheierea afacerii plus toate cheltuielile pe care le 
făcusem pentru el. Dar nu e nevoie ca şitu... 

— Ba sigur că este. Te voi trata la fel ca tata şi vei primi 
toţi banii la terminarea tranzacţiei cu Thomas Cook. 

— Nu e nicio grabă, dragă, a spus Virginia. Prietenia ta 
este mult mai importantă pentru mine. 


x 


După cinci săptămâni, Kelly a primit un cec de la Thomas 
Cook pentru trei milioane de lire şi imediat i-a trimis 
Virginiei un cec de 345.000 £ pentru a acoperi împrumutul, 
spezele ei şi 10 la sută din cele trei milioane. 

Virginia n-a insistat să-i plătească toate cheltuielile. La 
urma-urmei, nu investise prea mult ca să-şi găsească 
prada. Câteva telefoane şi, de îndată ce Kelly a revenit în 
Anglia, câteva mese la nişte restaurante unde nu era 
probabil să fie recunoscute. Cel mai mult îi plătise unui 
detectiv particular din Chicago care o găsise pe dispăruta 
Kelly Mellor. Ei bine, de fapt o găsise mai întâi pe Cindy 
Mellor la şcoală, unde i-a dat două scrisori mamei ei când 

aceasta a sosit s-o ia. Kelly a dat un telefon cu taxă inversă 
de la o cabină telefonică chiar în acea după-amiază. Aşa că 
atunci când Giles a luat legătura cu Virginia, aceasta ştia 
exact ce urmărea el. 

Factura detectivului de 2.000 £ fusese acoperită de 
Farthings în schimbul unei copii a testamentului lui 
Desmond Mellor şi adresa care urma să-i conducă la ruda 
cea mai apropiată. Sebastian Clifton i-a economisit şi el 
cheltuiala drumului până la Chicago, aducând-o pe Kelly 
Mellor înapoi în Anglia şi pregătind-o pentru întâlnirea cu 
Sorkin, doar ca să sfârşească prin a-i plăti de două ori lui 
Kelly cele 51 de procente din companie. Virginia s-a decis 
că poate fi generoasă cu cheltuielile de data aceasta, 
încrezătoare că era pe punctul de a-şi înlocui tatăl ca o 
sursă alternativă de venit. 


— Daţi-mi voie să înţeleg ce propuneţi, lady Virginia, a 
zis sir Edward Makepeace. Vreţi să-i abordez pe avocaţii lui 
Cyrus T. Grant şi să le sugerez că, în loc să plătiţi 100.000 £ 
pe an în următorii nouă ani, aţi vrea să plătiţi o singură 
dată 500.000 £? 

— Ca un acord final şi definitiv. 

— Voi lua legătura cu lordul Goodman şi vă voi anunţa ce 
părere are despre această propunere. 


* 


Lui Cyrus T. Grant i-a luat o lună înainte de a fi de acord 
să-şi încheie acțiunile cu Virginia pentru 500.000 £ în mod 
complet şi final şi doar după ce a fost pisălogit întruna de 
Ellie May. 

— După cum îmi zicea bunicul, i-a amintit ea, mai bine 
un dolar în bancă, decât promisiunea unei zestre. 


* 
183 


- A FOST UN OM - 


A mai trecut o lună până când Virginia a primit o factură 
de la sir Edward Makepeace pentru 2.300 £, pe care a 
achitat-o imediat, pentru că nu putea şti când va avea 
nevoie iar de serviciile lui. 

Una dintre cele câteva scrisori pe care a deschis-o în 
săptămâna următoare a fost de la Coutts, prin care o 
informau că în contul ei curent mai apăruseră 41.000 £ 
credit. Desmond Mellor se dovedea mai folositor mort decât 
fusese când trăia. 

Când ceasurile au trecut pe ora de iarnă şi temperaturile 
au început să scadă, gândurile Virginiei s-au întors spre 
vacanţa de iarnă. | s-a părut greu să se decidă între o vilă 
în sudul Franţei sau în suita regală de la hotelul Sandy Lane 
din Barbados. Poate îl va lăsa pe tânărul pe care-l întâlnise 
recent să se hotărască pe care o prefera. Se gândea la 
Alberto când a deschis altă scrisoare care i-a îndepărtat 
repede gândurile de la vacanţă. După ce Virginia şi-a 
revenit din şoc, a căutat numărul managerului ei de la 
bancă şi şi-a făcut o programare să-l vadă pe domnul Leigh 
în ziua următoare. 


— O sută optzeci şi cinci de mii de lire? a protestat 
Virginia. 

— E corect, doamnă, a spus domnul Leigh, după ce a citit 
scrisoarea de la inspectorul fiscal. 

— Dar cum este posibil? 

— Presupun că vă este familiară noţiunea de impozit pe 
capital, doamnă? 

— Familiară, da, dar n-am fost prezentate. 

— Ei bine, mă tem că veţi fi, a zis Leigh, pentru că 
inspectorul fiscal vă cere treizeci la sută din profitul de 
230.000 £ pe care l-aţi obţinut din vânzarea picturilor lui 
Lawrys, comisionul de 300.000 £ şi taxa de 25.000 £ pe 
care aţi primit-o în urma preluării cu succes a Mellor Travel. 

— Dar omul de la fisc nu-şi dă seama că nu am 185.000 
£? Am dat şi ultimul bănuţ pentru a-mi lichida datoria faţă 
de Cyrus. 

— Inspectorii de la fisc sunt orbi la orice probleme 
personale pe care le-aţi putea avea, a subliniat domnul 
Leigh, nepăsător. Pe ei îi interesează doar câştigurile 
dumneavoastră, nu şi ce cheltuieli aţi avut. 

— Şi ce se va întâmpla dacă nu le răspund la scrisoare? 

— Dacă nu răspundeţi în treizeci de zile, vor începe să vă 
aplice o dobândă punitivă până ce le veţi răspunde. 

— Şi dacă nu pot? 

— Vă vor chema la tribunal, vă vor declara falită şi vă vor 
confisca toate bunurile. 

— Cine s-ar fi gândit, a zis Virginia, că agentul fiscal este 
o căţea mai rea decât Ellie May Grant? 


x 


Virginia ştia o singură persoană pe care s-ar fi putut baza 
pentru a-i rezolva problema şi cu toate că nu mai luase 
legătura cu ea de mai multe luni - „presiunea muncii”, îi va 
explica - nu credea că va fi greu s-o convingă pe Kelly să 
investească două sute de mii de dolari într-o afacere care 
nu putea eşua. 

După ce s-a întors acasă după întâlnirea cu domnul 
Leigh, Virginia şi-a petrecut o vreme căutând scrisoarea pe 
care Kelly i-o trimisese cu săptămâni înainte, la care acum 
regreta că nu-i răspunsese. Totuşi, s-a gândit ea, uitându- 
se la adresa din agendă, va fi o surpriză şi mai mare să 
viziteze The Little Gables, Lodge Lane, Nailsea, lângă 
Bristol. 

În dimineaţa următoare, Virginia s-a trezit cu noaptea-n 
cap, dar de fapt nu reuşise să doarmă. A pornit spre vest 
înainte de nouă a.m. şi a folosit lungul drum pentru a 
repeta textul despre investiţia vieţii de care Kelly ar fi 
proastă să nu profite. 

A trecut de indicatorul pentru Nailsea chiar înainte de 
amiază şi s-a oprit să întrebe un domn mai în vârstă drumul 
spre Lodge Lane. Când a ajuns lângă The Little Gables, a 
tresărit văzând semnul De vânzare pe pajiştea din faţă şi a 
presupus că fata se muta într-o casă mai mare. A mers pe 
trotuar şi a bătut la uşa din faţă. După câteva momente i-a 
deschis un tânăr domn care i-a zâmbit. 

— Doamna Champion? 

— Nu, nu sunt doamna Champion. Sunt lady Virginia 
Fenwick. 

— Vă rog să mă scuzaţi, lady Fenwick. 

— De asemenea, nu sunt lady Fenwick. Sunt fiica unui 
conte, nu soţia unui nobilaş oarecare. Îmi puteţi spune lady 
Virginia. 

— Desigur, a spus el şi şi-a cerut din nou scuze. Cum vă 
pot ajuta, lady Virginia? 

— Aţi putea începe prin a-mi spune cine sunteţi. 

— Mă numesc Neil Osborne şi sunt agentul imobiliar care 
mă ocup de vânzarea acestei proprietăţi. Sunteţi 
interesată? 

— Sigur că nu. Doar voiam să-mi vizitez prietena, Kelly 
Mellor. Mai locuieşte aici? 

— Nu, s-a mutat după ce mi-a cerut să pun casa la 
vânzare. 

— S-a mutat prin împrejurimi? 

— În Perth. 

— În Scoţia? 

— Nu, în Australia. Aceasta a redus-o pe Virginia la 
tăcere o clipă şi i-a permis tânărului să termine a doua 
propoziţie. Tot ce vă pot spune, lady Virginia, este că 
domnişoara Kelly m-a instruit să-i trimit banii din vânzare 
într-un cont comun la o bancă din Perth. 

— Un cont comun la o bancă? 

— Da, l-am întâlnit pe Barry o singură dată, imediat după 
ce s-au logodit. Părea un om drăguţ, a mai zis Osborne, 
uitându-se peste umărul Virginiei. Sunteţi domnul şi 

doamna Champion? a întrebat tânăra pereche care se 
îndrepta spre el. 


Când Virginia a primit a doua scrisoare de la inspectorul 
fiscal, şi-a dat seama că mai exista o singură persoană care 
ar fi putut s-o ajute, cu toate că nu era cineva care ar crede 
o poveste despre o investiţie miraculoasă. 

A ales weekendul în care hon. Freddie Fenwick era la 
internat şi cumnata ei, o femeie pe care Virginia n-o 
simpatiza prea mult şi bănuia că sentimentul era reciproc, 
îşi vizita o mătuşă bătrână în Dumfries. 

Virginia nu a luat vagonul de dormit, prost denumit 
conform părerii ei, pentru că oricum nu reuşea să doarmă 
mai mult de o oră în tren din cauza ţăcănitului roţilor. În loc 
de asta a preferat să meargă în Scoţia în timpul zilei, ceea 
ce urma să-i ofere mai mult timp decât necesar pentru a-şi 
revedea planul şi să se pregătească pentru întrebările 
neplăcute pe care i le-ar putea pune fratele ei. La urma- 
urmei, când îl sunase să-i spună că avea nevoie de sfatul 
lui şi trebuia să-l vadă urgent, şi-a dat seama că el era 
sigur că „sfat” însemna altceva, iar ea era de părere că 
185.000 £ însemna o sumă prea mare, doar dacă el avea 
să-i creadă pretenţia că... 

Archie a trimis maşina, dacă puteai numi o vechitură de 
Vauxhall din 1975 maşină, s-o ia de îndată ce ajungea în 
Edinburgh Waverley. Domnia sa a fost condusă la Fenwick 
Hall însoţită de mirosul labradorilor şi al amortizoarelor 
uzate, fără să-i spună nimic şoferului. 

Când valetul a condus-o pe lady Virginia în dormitorul de 
oaspeţi, a informat-o că fratele ei era la vânătoare, dar va 
reveni la timp pentru masă. Virginia a despachetat în tihnă, 
lucru care ar fi fost făcut de o cameristă când trăia tatăl ei, 
apoi a făcut o baie caldă pe care a trebuit să şi-o aranjeze 
singură. După ce s-a îmbrăcat pentru cină, şi-a ascuţit şi 
unghiile, pregătindu-se de întâlnire. 

Cina a trecut destul de liniştită, dar ei n-au discutat 
despre nimic important până ce nu a fost adusă cafeaua şi 
servitorii s-au retras. 

— Sunt foarte sigur că n-ai venit aici doar că să afli ce 
mai face familia, Virginia, a zis Archie după ce şi-a turnat 
un coniac. Aşa că spune-mi care este motivul real al vizitei 
tale? 

Virginia şi-a lăsat cana de cafea jos, a răsuflat adânc şi a 
ZIS: 

— Mă gândesc serios să contest testamentul tatălui 
nostru. După ce şi-a spus bine-pregătita propoziţie de 
deschidere, şi-a dat seama imediat, după expresia de pe 
figura fratelui ei, că nu era surprins. 

— Pe ce bază? a întrebat el calm. 

— Pentru că tata a promis să-mi lase distileria Fenwick 
mie, precum şi veniturile de aproximativ 100.000 £ pe an, 
ceea ce mi-ar fi permis să trăiesc confortabil tot restul 
vieţii. 

— Dar, după cum ştii, Virginia, tata a lăsat prin 
testament distileria lui Freddie, pe care l-ai abandonat cu 
mai mulţi ani în urmă, lăsându-mi sarcina de a-ţi creşte fiul. 

— Nu este fiul meu, după cum ştii prea bine. Nu este 
decât feciorul valetului meu şi al soţiei lui. Deci nu poate 
avea nicio pretenţie la ceva de pe domeniul tatălui meu. 

Virginia s-a uitat la fratele ei să vadă cum va reacţiona la 
această bombă, dar, din nou, niciun semn de surpriză nu i-a 
încruntat sprâncenele. 

Archie s-a aplecat şi l-a mângâiat pe Wellington, care 
dormea lângă el. 

— Nu numai că sunt conştient că Freddie nu este fiul tău, 
ci faptul a fost confirmat de o vizită a doamnei Ellie May 
Grant care mi-a povestit detaliat şarada pe care ai pus-o la 
cale când logodnicul ei stătea la Ritz acum câţiva ani şi 
pretenţia ta că erai gravidă şi că Cyrus era tatăl lui Freddie. 

— De ce a vrut femeia aia să te vadă? a întrebat Virginia, 
uimită. 

— Ca să afle dacă doream să restitui o parte dintre banii 
pe care i-ai cerut soţului ei în ultima decadă. 

— Ai fi putut să-i oferi venitul distileriei până la anularea 
datoriei, ceea ce ar fi rezolvat toate problemele mele. 

— După cum ştii prea bine, Virginia, veniturile nu sunt 
ale mele şi nu le pot da. Tata i-a lăsat distileria lui Freddie, 
în cazul în care va fi administrată de mine până ce băiatul 
ajunge la douăzeci şi cinci de ani şi distileria va deveni 
automat a lui. 

— Dar acum când ştii că Freddie nu este fiul meu, 
desigur vei putea susţine cererea mea că, într-un 
testament anterior, pe care l-am văzut amândoi, tata mi-a 
lăsat mie distileria. 

— Dar pe urmă s-a răzgândit. Şi abia când doamna Grant 
mi-a spus care era marca preferată de whisky a soţului ei, 
mi-am dat seama care era semnificaţia faptului că tata ţi-a 
lăsat doar o sticlă de Maker's Mark prin testament, ceea ce 
mi-a dat de înţeles că şi el ştia că Freddie nu era fiul tău. 

— Am primit un impozit de 185.000 £, a izbucnit Virginia, 
pe care nu-mi pot permite să-l plătesc. 

— Îmi pare rău să aud asta, a zis Archie. Dar, din 
experienţa mea, impozitele de 185.000 £ de la fisc nu se 
primesc decât dacă persoana în cauză n-a avut o creştere a 
capitalului de - a ezitat o clipă - cam jumătate de milion. 

— Am dat toţi banii primiţi ca să fac o înţelegere cu 
Cyrus şi acum nu mai am nimic. 

— Ei bine, eu în mod sigur nu am atâţia bani la dispoziţie, 
Virginia, chiar dacă aş vrea să te ajut. Fiecare penny pe 
care-l câştig intră în cheltuielile domeniului care era cât pe 
ce să devină falimentar anul trecut şi, după cum poţi 
vedea, nu trăim regeşte. De fapt, dacă sunt obligat să mai 
fac multe economii, următoarea va fi alocaţia ta lunară. 
lronia este că Freddie a ieşit mai bine din testamentul 
tatălui nostru decât noi doi. 

— Dar toate astea se vor schimba dacă voi pune mâna 
pe distilerie. Virginia s-a aplecat în faţă şi s-a uitat plină de 

speranţă la fratele ei. Dacă mă susţii, Archie, aş fi gata să 
împart în mod egal. 

— Nicio şansă, Virginia. Acestea au fost în mod clar 
dorinţele lui tata şi prin acelaşi testament, m-a instruit să 
am grijă ca ele să fie respectate. Şi exact asta am intenţia 
să fac. 

— Dar desigur că sângele vine înaintea... 

— Respectării cuvântului? Nu, Virginia şi trebuie să te 
avertizez că dacă eşti atât de nesăbuită încât să ataci 
testamentul şi problema ajunge la tribunal, nu voi ezita să 
susţin cauza lui Freddie, pentru că la asta s-ar fi aşteptat 
tata de la mine. 

Pe drumul de întoarcere la Londra, Virginia a ajuns la 
concluzia că iar va trebui să ia legătura cu vărul ei din 
Argentina - şi încă foarte urgent. 


* 


În dimineaţa următoare, Virginia a primit o somaţie finală 
de la fisc pe care a rupt-o şi a aruncat-o în cel mai apropiat 
coş de gunoi. După-amiază, s-a gândit să ia un bilet la clasa 
turist până la Buenos Aires şi începuse chiar să 
împacheteze gândindu-se la lucrurile care-i vor lipsi în 
timpul exilului, inclusiv Annabel's, prietena ei, Priscilla, 
Bofie şi chiar şi Daily Mail. Uneori se îndoia că Buenos Aires 
Herald va fi la fel de atrăgător. 

A revenit la Nigel Dempster să afle ce mai făceau 
prietenii ei. O fotografie a unei femei de care nu-i păsa 
domina editorialul lui, cu toate că ştirile despre moartea ei 
n-au impresionat-o. 

Cu mare tristețe, scria Dempster, am aflat de moartea 
Laviniei, ducesă de Hertford, care era atât de admirată 
pentru frumusețea, şarmul şi inteligența ei. Nu aşa vorbeai 
despre ea cât timp trăia, s-a gândit Virginia. Mulţi dintre 
prietenii ei îi vor simti lipsa - prieteni care i s-ar fi alăturat 
la un ceai într-o boxă telefonică. Dar pentru că era aşa de 
bogată şi puternică, toată lumea se aplecase şi o linguşise. 

Funeraliile se vor ţine la Stalbansabbey şi la ele va participa 
prințesa Margaret, una dintre cele mai vechi prietene ale 
ducesei. În urma ducesei rămâne un fiu, lordul Clarence, 
două fiice, lady Alice şi lady Camilla şi soțul ei devotat, al 
treisprezecelea duce de Hertford. Funeraliile vor avea loc... 

Virginia şi-a deschis agenda, a scris data şi a 
despachetat. 

Poate Virginia rămăsese fără un ban, dar oricine ar fi 
văzut-o intrând în St Albans Abbey în acea dimineaţă n-ar fi 
crezut. Purta o rochie de mătase neagră cu o broşa cu perle 
lăsată de bunica ei şi o geantă Hermes pe care încă n-o 
plătise. 

A intrat pe uşă dinspre vest cu doar câteva minute 
înainte de începerea slujbei şi a observat că biserica era 
deja plină. Se uita la congregația îngrămădită, nedorind să 
primească un loc în spate, neobservată, când a zărit un 
bărbat elegant în smoching care ţinea vergeaua uşierului. l- 
a zâmbit călduros, dar el n-a observat-o. 

— Sunt lady Virginia Fenwick, a şoptit ea. O prietenă 
apropiată a familiei. 

— Desigur, Domnia Voastră, vă rog să mă urmaţi. 

Virginia l-a însoţit pe culoar, trecând printre oamenii în 
doliu care-şi ştiau locul. A fost încântată când a găsit un loc 
în rândul al cincilea, chiar în spatele familiei, ceea ce se 
potrivea de minune cu planul ei. În timp ce se prefăcea că 
studiază ordinea în care se va ţine slujba, s-a uitat să vadă 
cine stătea în apropiere. l-a recunoscut pe ducii de Norfolk, 
Westminster şi Marlborough şi mai mulţi lorzi ereditari care 
fuseseră prieteni cu tatăl ei. L-a zărit pe Bofie Bridgwater 
aşezat cu câteva rânduri în spatele ei, dar s-a făcut că nu 
observă plecăciunea lui exagerată. 

Orga a început să cânte pentru a anunţa parada celor 
mari şi puternici care erau conduşi pe interval de uşierul- 
şef. Primarul de Hertford era urmat de şerif şi de lordul 
locotenent al comitatului şi au fost conduşi la locurile lor 
din rândul al treilea. După un moment, au fost urmaţi de 
lordul Barrington de Bristol Docklands, fostul lider al 
Camerei Lorzilor. 

Când Giles a trecut pe lângă Virginia, ea a întors capul. 
Nu dorea ca fostul ei soţ să ştie că era acolo. Nu făcea 

parte din planul ei minuţios aranjat. Giles s-a aşezat pe 
locul rezervat din al doilea rând. 

După o clipă, congregația s-a ridicat în acelaşi timp când 
sicriul, acoperit cu crini albi, a trecut încet către amvon. Era 
purtat pe umerii a şase gardieni din primul batalion 
Coldstream Guards, regimentul în care servise ducele ca 
maior în al Doilea Război Mondial şi în care acum era 
colonel onorific. 

Al treisprezecelea duce de Hertford, urmat de fiul său şi 
de cele două fiice, mergeau în urma sicriului şi s-au aşezat 
în primul rând, în timp ce sicriul era pus pe postament. 
Serviciul funerar a fost condus de episcopul de Hertford, al 
cărui panegiric le-a amintit celor prezenţi cât de sfântă 
fusese răposata ducesă, subliniind munca ei neobosită de 
patronare a Dr Barnardo's şi de preşedintă a Uniunii 
Mamelor. Episcopul a încheiat exprimându-şi condoleanţele 
din inimă ducelui şi familiei sale înainte de a adăuga că 
spera ca, ajutaţi de Atotputernicul, ei îşi vor găsi în cele din 
urmă alinarea pentru pierderea suferită. 

Cu puţin ajutor din partea mea, s-a gândit Virginia. 

După terminarea slujbei, Virginia s-a alăturat unui grup 
select de persoane îndoliate care urmau să asiste la 
îngropare, apoi a fost dusă la castel unde avea loc o 
recepţie la care nu fusese invitată. Când a ajuns, s-a oprit 
la marginea scărilor, admirând clădirea iacobiană de parcă 
ar fi fost un cumpărător. 

În timpul slujbei funerare şi a înmormântării, Virginia a 
rămas tăcută, dar când a intrat în castel şi valetul a 
anunţat: 

— Lady Virginia Fenwick, nu s-a mai oprit. 

— Cât de amabilă aţi fost să veniţi în Hertfordshire, 
Virginia, a zis ducele, aplecându-se s-o sărute pe ambii 
obraji. Ştiu că Lavinia ar fi apreciat acest gest. 

N-aş fi lipsit pentru nimic în lume, ar fi vrut să-i spună, 
dar n-a zis decât: 

— Draga şi amabila doamnă. Îi vom simţi toţi lipsa. 

— Ce frumos că aţi spus asta, a zis ducele, fără să-i dea 
drumul la mână. Sper că vom ţine legătura. 

Nu trebuie să te temi, s-a gândit Virginia. 

— Nimic nu mi-ar oferi o plăcere mai mare, Înălţimea 
Voastră, a zis ea, înclinându-se uşor. 

— Înălţimea Sa, ducele de Westminster, a anunţat 
valetul. 

Virginia a intrat în sala cea mare şi în timp ce capetele 
de mistreți şi elani o priveau de pe ziduri, ochii ei au 
măturat camera, căutându-i pe cei trei oameni pe care 
dorea să-i vadă şi pe singura persoană pe care dorea s-o 
evite. A respins câteva oferte de sandviciuri şi vin, 
conştientă că timpul ei era limitat şi avea ceva de făcut. 

S-a oprit să discute cu Miles Norfolk, cu toate că aceasta 
era doar o mică oprire în drumul spre finiş. Apoi l-a zărit, 
rezemat de cămin, discutând cu un bărbat mai în vârstă pe 
care nu l-a recunoscut. L-a părăsit pe Miles şi a început să 
se furişeze în direcţia lui, iar când domnul mai în vârstă s-a 
întors să discute cu alt invitat, ea a zburat ca o rază laser 
spre ţinta ei. 

— Clarence. Poate nu-ţi mai aduci aminte de mine. 

— Nu sunteţi uşor de uitat, lady Virginia, s-a aventurat el. 
Tata vorbeşte atât de călduros despre Domnia Voastră. 

— Ce frumos din partea lui, a gângurit Virginia. Tot la 
Regimentul Regal serveşti? _ 

— Da, dar din păcate voi fi trimis în străinătate. Imi pare 
rău să plec atât de curând după moartea mamei mele. 

— Dar ducele va avea grijă de surorile tale. 

— Din păcate, nu. Camilla s-a măritat cu un fermier din 
Noua Zeelandă. O sută de mii de hectare, vă vine să 
credeţi? Se vor întoarce la Christchurch peste câteva zile. 

— Asta este o nenorocire şi lasă toată responsabilitatea 
pe umerii lui Alice. 

— Şi asta este buba. Lui Alice i s-a oferit o poziţie 
importantă la L'Oreal în New York. Ştiu că ea se gândeşte 
să refuze, dar tata insistă că n-ar trebui să rateze o astfel 
de ocazie de aur. 

— Cât de tipic pentru tatăl tău. Dar dacă ţi se pare că te- 
ar ajuta, Clarence, aş fi fericită să trec din când în când pe 
la el. 

— Asta mi-ar lua o greutate de pe umeri, lady Virginia. 
Dar trebuie să vă avertizez, bătrânul este uneori greu de 
suportat. Uneori mi se pare că are aproape şapte ani, nu 
şaptezeci. 

— Este o provocare pe care aş accepta-o, a zis Virginia. 
Nu prea am ce face pe moment şi întotdeauna m-a bucurat 
compania tatălui tău. Poate ţi-aş putea scrie din când în 
când să-ţi spun cum se mai descurcă. 

— Ce amabil, lady Virginia. Sper doar să nu vi se pară o 
povară prea mare. 

— Ce spectacol pe cinste ai aranjat, Clarence, a declarat 
un om solid care li s-a alăturat. Ai fi făcut-o mândră pe 
bătrâna doamnă. 

— Mulţumesc, unchiule Percy, a spus Clarence pe când 
Virginia se strecura mai încolo să-şi continue atacul triplu. 

Racheta şi-a schimbat direcţia şi s-a îndreptat spre a 
doua ţintă. 

— Felicitări pentru noul serviciu, Alice, şi trebuie să spun 
că sunt de acord cu tatăl tău. Nu trebuie să refuzi o astfel 
de oportunitate. 

— Ce drăguță eşti, a zis Alice, nu prea sigură cine era 
interlocutoarea ei. Dar încă nu m-am hotărât dacă să 
accept sau nu oferta. 

— Dar de ce nu, draga mea? La urma-urmei, s-ar putea 
să nu mai ai o astfel de şansă. 

— Cred că ai dreptate. Dar deja mă simt vinovată că-l las 
pe tata singur. 

— Nu ai de ce, dragă, poţi să mă crezi. Oricum, vom fi 
mai mulţi care ne vom asigura că este ocupat. Aşa că du-te 
şi arată-le yankeilor din ce sunt făcuţi britanicii. 

— Ştiu că asta vrea, a spus Alice, dar nu pot suporta 
ideea să-l las singur atât de repede după moartea mamei. 

— Nu trebuie să te îngrijorezi din cauza asta, a spus 
Virginia, încântată că Giles îşi lua rămas bun de la duce 
înainte de a pleca. 

Virginia a îmbrăţişat-o călduros pe Alice înainte de a-şi 
căuta prada finală. O mamă, un tată şi trei copii mici nu ar 
fi trebuit să fie greu de găsit, dar, de data aceasta, nu a 
fost întâmpinată cu acelaşi entuziasm. 

— Salut, eu sunt... a început Virginia. 

— Ştiu exact cine eşti, a spus lady Camilla şi, înainte ca 
Virginia să-şi rostească următoarea frază bine-pregătită, i-a 
întors spatele şi a început să discute cu o veche colegă de 
şcoală, fără a încerca s-o includă şi pe Virginia în 
conversaţie. Virginia a dispărut repede înainte să poată 
observa cineva. Doi din trei nu era rău, mai ales că singurul 
eşec trăia în cealaltă parte a lumii. Virginiei nu i s-a părut 
că are rost să mai stea pe acolo, aşa că s-a dus spre duce 
să-şi ia rămas bun... pentru scurt timp. 

— M-am distrat foarte bine reînnoindu-mi cunoştinţa cu 
simpaticii dumneavoastră copii, a zis ea. S-a întrebat dacă 
el ştia cât de puţin îi văzuse în ultimii douăzeci de ani şi nu 
numai din cauza încercărilor răposatei ducese de a-i ţine 
deoparte. 

— Şi sunt sigur că s-au bucurat să te revadă, a spus 
ducele. Sper că şi eu, cât mai curând posibil, a mai zis el, 
dacă nu ai altceva mai bun de făcut. 

— Nimic nu mi-ar face o plăcere mai mare. Sper să ne 
mai vedem, a zis ea, în timp ce o coadă a început să se 
formeze în spatele ei. 

— Familia mea va mai sta cu mine doar câteva zile, a 
şoptit ducele. După ce vor pleca, pot să te sun? 

— De abia aştept, Perry, nume pe care doar răposata 
ducesă şi cei mai vechi prieteni ai ducelui îl foloseau când 
vorbeau cu Înălţimea Sa, ducele de Hertford. 

După ce a văzut-o pe Virginia plecând, Camilla nu a mai 
pierdut timpul şi i s-a alăturat fratelui ei. 

— Ai vorbit cumva cu femeia aceea groaznică, Virginia 
Fenwick? 

— Da, a zis Clarence. Pare o doamnă destul de simpatică 
şi mi-a promis să aibă grijă de tata după ce plecăm noi. 

— Pariez că da. Dacă ceva m-ar opri să mă întorc în Noua 
Zeelandă, ar fi gândul că femeia aceea pune mâna pe tata. 

— Dar a fost cât se poate de politicoasă. 

— Nu-i permite actriței aceleia nesăbuite să te 
păcălească. 

— Dar ce ai împotriva ei, Camilla, când tot ce vrea este 
să ajute? 

— Pentru că draga noastră mamă avea câte un cuvânt 
potrivit pentru oricine şi pentru lady Virginia Fenwick avea 
două: Căţea intrigantă. 


— Cât mai am? a întrebat Virginia. 

— Fiscul nu vă oferă decât nouăzeci de zile înainte de a 
începe procedurile, doamnă, a spus managerul băncii. 

— Deci cât anume? a repetat Virginia. 

Domnul Leigh a întors mai multe file din agendă înainte 
de a-i răspunde: 

— Ziua finală de plată, dacă nu doriţi să vi se aplice 
dobândă punitivă, este douăzeci şi unu decembrie. 

— Mulţumesc, a spus Virginia, înainte de a ieşi din biroul 
managerului fără altă vorbă. 

Se întreba cât va mai dura înainte de a o suna ducele, 
pentru că dacă el n-o suna repede, ea îşi va petrece 
Crăciunul în Buenos Aires. 

Virginia n-a aşteptat mult înainte ca ducele să o sune şi 
s-o invite la prima lor întâlnire în oraş. Şi aşa a considerat 
ea prima lor întrevedere la Mosimann's. Ea era veselă, 
amabilă şi flirta, făcându-l să se simtă cu douăzeci de ani 
mai tânăr sau cel puţin aşa i-a spus când a lăsat-o acasă, la 
apartamentul ei din Chelsea, sărutând-o pe ambii obraji. 
Potrivit pentru o primă întâlnire, s-a gândit Virginia. Nu şi-a 
invitat amorezul înăuntru la o cafea din mai multe motive, 
nu cel mai puţin important fiind că el ar fi putut să observe 
că acum avea în casă doar cârlige în locurile în care înainte 
erau tablouri. 

Ducele a sunat în dimineaţa următoare şi a invitat-o pe 
Virginia în oraş a doua oară. 

— Am bilete la Noises Off cu Paul Eddington şi m-am 
gândit că am putea cina după aceea. 

— Ce frumos din partea ta, Perry. Dar, din nefericire, 
trebuie să particip la o gală caritabilă în seara aceasta, a zis 
ea, uitându-se la o pagină goală din agenda ei. Dar sunt 
liberă joi seara. 

După aceea, carnetul ei de dansuri a mai avut doar un 
singur nume pe el. 

Virginia a fost surprinsă cât de mult îi plăcea rolul de 
prietenă, persoană de încredere şi confidentă a ducelui şi s- 
a obişnuit repede cu un stil de viaţă care presupusese 
întotdeauna că i se cuvenea de drept. Totuşi, a fost nevoită 
să accepte că fiscul continua să-i ceară banii, mai exact 
185.000 £ de lire şi, dacă nu-i va plăti, această viaţă 
plăcută se va opri la fel de iute ca un tren care deraiază. 

S-a gândit să-i ceară lui Perry un împrumut care să-i 
acopere impozitul, dar i s-a părut că ar fi cam repede şi 
dacă el ar fi crezut că era singurul motiv pentru care-i arăta 
interes, relaţia lor s-ar fi sfârşit la fel de repede cum 
începuse. 

În următoarele câteva săptămâni, ducele a copleşit-o cu 
daruri, adică flori, haine, chiar şi bijuterii şi cu toate că ea 
voia să returneze unele dintre ele la cele mai importante 
magazine de pe Bond Street în schimbul banilor, n-ar fi 
însemnat mai nimic pentru datoria de la fisc. În orice caz, 
ducele ar fi aflat cu ce se ocupa ea. 

Vremea s-a schimbat de la un noiembrie răcoros la un 
decembrie îngheţat şi Virginia ajunsese deja la disperare, 
dar s-a decis că nu avea altă soluţie decât să-i spună lui 
Perry adevărul, oricare ar fi fost consecinţele. 

A ales a şaptezecea aniversare a lui ca zi a revelaţiilor la 
o cină aniversară la Le Gavroche. Ea se pregătise, 
cheltuindu-şi alocaţia lunară pe un cadou pentru Perry pe 
care cu greu şi-l putuse permite. Cartier făcuse o pereche 
de butoni de manşetă, gravati cu emblema familiei 
Hertford. Urma să aleagă momentul să-i dea şi apoi să-i 
explice de ce pleca în Buenos Aires la începutul anului 
următor. 

În timpul mesei, care a constat mai ales din şampanie de 
clasă, ducele a devenit puţin confuz şi a început să discute 
despre „traversarea graniţei”, eufemismul său pentru 
moarte. 

— Nu fi prostuţ, Perry, l-a certat Virginia. Mai ai o 
grămadă de ani până să te gândeşti la ceva aşa deprimant, 
mai ales dacă am şi eu un cuvânt de zis. Şi nu uita, le-am 
promis copiilor că te voi menţine în funcţiune. 

— Şi ţi-ai ţinut mai mult decât cuvântul, bătrânico. De 
fapt, nu ştiu cum aş fi supravieţuit fără tine, a mai zis el, 
luând-o de mână. 

Virginia se obişnuise cu micile semne de afecţiune ale 
ducelui, chiar şi cu o mână întinsă pe sub masă şi 
mângâind-o pe coapsă. Dar în acea seară, a rămas acolo în 
timp ce maitre d' deschidea o altă sticlă de şampanie. 
Virginia băuse foarte puţin în acea seară pentru că dorea să 
fie trează ca un judecător atunci când urma să-şi expună 

pledoaria în instanţă. A ales acel moment să-i ofere cadoul 
de aniversare. 

El l-a despachetat încet după care a deschis cutia din 
piele. 

— Draga mea Virginia, ce amabil din partea ta. N-am mai 
primit un dar atât de frumos în toată viaţa. S-a aplecat şi a 
sărutat-o uşor pe buze. 

— Perry, mă bucur foarte mult că îţi place. Pentru că este 
aproape imposibil să găseşti ceva potrivit pentru un bărbat 
care are totul. 

— Nu chiar totul, dragă, a replicat el, strângându-i în 
continuare mâna. 

Virginia s-a decis că n-ar fi putut alege un moment mai 
bun ca să-i spună despre problemele ei cu fiscul. 

— Perry, aş dori să te întreb ceva. 

— Ştiu, a spus el. Virginia s-a uitat la el, surprinsă. Voiai 
să mă întrebi dacă la tine acasă sau la mine. 

Virginia a chicotit ca o şcolăriţă, dar nu şi-a pierdut 
concentrarea, cu toate că brusc şi-a dat seama că ar trebui 
să-i spună mai târziu despre plecarea ei iminentă, pentru 
că ar exista un moment mai bun mai târziu pentru a-şi 
pleda cauza. 

Ducele şi-a ridicat cealaltă mână şi, după o clipă, maitre 
d’ a apărut lângă el cu o tavă lungă pe care se afla o 
singură hârtiuţă. Virginia se obişnuise deja să verifice 
fiecare notă de plată înainte de a-l lăsa pe duce să scrie 
cecul. Nu era ceva neobişnuit ca un restaurant să adauge 
un fel în plus sau chiar încă o sticlă de vin, după ce un 
client băuse mai mult. 

Abia când a desfăcut nota şi a văzut cifra 18,50 £ i-a 
venit ideea. Dar ar putea risca? Trebuia să recunoască 
faptul că o astfel de posibilitate de aur era puţin probabil să 
mai apară. A aşteptat ca somelierul să-i mai toarne un al 
doilea pahar de Taylor's înainte să declare: 

— Nota de plată e corectă, Perry. Să scriu eu cecul în 
timp ce-ţi savurezi vinul? 

— Bună idee, fată dragă, a spus ducele, scoţându-şi 
carnetul de cecuri şi dându-i-l. Vezi să-i laşi un bacşis bun, 
a zis în timp ce-şi termina paharul. A fost o seară 
remarcabilă. 

Virginia a scris cifra 185.000, mutând punctul şi 
adăugând doi de zero. A datat cecul 3 decembrie 1982, 
înainte de a i-l pune în faţă. El a semnat tremurat, chiar sub 
locul în care degetul Virginiei acoperea zerourile. Când el a 
dispărut să „cheltuiască un penny”, un alt eufemism de-al 
său, Virginia a pus cecul în geantă, a luat carnetul ei de 
cecuri şi a scris cifra corectă. | l-a dat lui maître d’ chiar 
înainte ca Perry să se întoarcă. 

— Este ziua ducelui, deci e invitatul meu, a explicat ea. 

Marco nu a comentat că ea uitase să adauge bacşişul 
generos recomandat de duce. 

După ce s-au aşezat pe bancheta din spate a Rolls- 
Royce-ului ducelui, el s-a aplecat, a luat-o pe Virginia în 
braţe şi a sărutat-o; sărutul unui bărbat care spera mai 
mult. 

Când maşina a oprit în faţa casei ducelui, în Eaton 
Square, şoferul s-a grăbit să le deschidă portiera din spate, 
dându-i timp Virginiei să-şi îndrepte rochia în timp ce 
ducele îşi încheia haina. Ducele a condus-o pe Virginia în 
casă, unde l-au găsit pe valet aşteptându-i, de parcă era 
miezul zilei, nu al nopţii. 

— Bună seara, înălţimea Voastră, a zis el, înainte de a le 
lua hainele. Doriţi coniacul şi trabucul ca de obicei? 

— Nu în noaptea asta, Lomax, a zis el, luând-o pe 
Virginia de mână şi conducând-o pe o scară abruptă într-o 
cameră în care nu mai fusese până atunci. Dormitorul era 
de aceeaşi mărime ca apartamentul şi era dominat de un 
pat cu baldachin cu emblema familiei Întotdeauna vigilent. 

Virginia era gata să discute despre pictura lui Constable 
care atârna deasupra căminului, când a simţit fermoarul 
rochiei tras cu neîndemânare în jos. Nu a încercat să 
împiedice rochia să cadă şi a început să-i desfacă cureaua 
ducelui în timp ce se îndreptau pe bâjbâite spre pat. Nu-şi 

mai amintea când făcuse dragoste ultima oară şi putea 
doar să spere că acelaşi lucru era valabil şi pentru duce. 

El se comporta ca un şcolar la o primă întâlnire, 
încurcându-se şi moşmodindu-se, având clar nevoie ca ea 
să preia comanda, lucru pe care Virginia l-a făcut cu 
plăcere şi fericită. 

— Acesta e cel mai frumos cadou pe care mi l-aş fi dorit, 
a zis el după ce respiraţia i-a revenit la normal. 

— Şi pentru mine, a spus Virginia, dar el n-a auzit-o 
pentru că adormise. 

Când Virginia s-a trezit în dimineaţa următoare, i-au 
trebuit câteva minute ca să-şi amintească unde era. A 
început să se gândească la consecinţele faptelor care 
avuseseră loc în seara anterioară. Se hotărâse deja să nu 
dea cecul de 185.000 £ până pe 23 decembrie, sigură că 
nu va fi lichidat înainte de Crăciun, poate chiar înainte de 
Anul Nou. 

Totuşi, se putea ca cineva să considere că era de datoria 
sa să-l alerteze pe duce despre o retragere atât de mare. 
Mai exista şi posibilitatea - cu toate că Virginiei nu i se 
părea credibilă - ca cecul să fie respins. Dacă ar fi survenit 
una dintre aceste catastrofe, ea se va îndrepta spre 
Heathrow, nu spre castelul Hertford, pentru că nu 
inspectorul de la fisc o va urmări, ci ducele întotdeauna 
vigilent, iar ea bănuia că fiica lui, Camilla, nu va fi cu mult 
în urma lui. 

Ducele o invitase deja pe Virginia să-şi petreacă 
Crăciunul pe domeniul său din Hertford. Dar ea a acceptat 
doar după ce a aflat că fiica lui, Camilla, şi familia acesteia 
nu vor veni din Noua Zeelandă pentru că erau de părere că 
două excursii în Anglia la câteva luni una de alta erau o 
extravaganţă inutilă. 

Virginia le scrisese lui Camilla şi Alice cu regularitate în 
ultimele câteva săptămâni, pentru a le ţine la curent cu tot 
ce făcea tatăl lor sau cel puţin cu versiunea ei. In 
răspunsurile lor, amândouă i-au scris cât de încântate erau 
că ea se va alătura familiei la castelul Hertford de Crăciun. 

Ideea că în ultimul moment ea ar putea să fugă şi să-şi 
petreacă Anul Nou în Buenos Aires cu un văr îndepărtat nu i 
se părea prea atrăgătoare. 

Când ducele s-a trezit în cele din urmă, ştia exact unde 
se află. S-a întors, încântat că Virginia nu plecase deja. A 
luat-o în braţe şi au făcut dragoste mult mai mult timp. Ea 
a început să creadă că aceasta nu va fi o aventură deo 
noapte. 

— De ce nu te muţi cu mine? a întrebat ducele când 
Virginia îi îndrepta cravata. 

— Nu sunt sigură că ar fi un lucru inteligent, Perry, mai 
ales dacă vin şi copiii la castel de Crăciun. Poate curând 
după Anul Nou când vor pleca? 

— Ei bine, poţi cel puţin să stai cu mine până ce vin? 

Virginia a acceptat, încântată, dar şi-a lăsat doar un 
schimb de haine în Eaton Square, conştientă că ar putea fi 
obligată să-şi facă repede bagajele. In dimineaţa în care 
Clarence a aterizat pe Heathrow, ea s-a întors în 
apartamentul ei mic din Chelsea, unde şi-a dat seama cât 
de mult îi lipsea nu numai stilul ei nou de viaţă, ci şi Perry. 


203 


- A FOST UN OM - 


JESSICA CLIFTON 
1982-1984 


204 


- JEFFREY ARCHER - 


24 


— Sunt surprinsă că nu te aşteptai la asta, tăticule, a 
spus Jessica alăturându-se tatălui ei la micul dejun. 

— Şi, desigur, tu te aşteptai, a spus Sebastian. Jake a 
început să lovească o lingură de scaunul lui înalt ca să le 
atragă atenţia. Şi nu am nevoie de părerea ta, băiete. 

— Se pregăteşte doar să devină preşedinte la Farthings 
Kaufman. 

— Şi speram că eu voi fi viitorul preşedinte. 

— Nu şi în cazul în care lady Virginia continuă să-i dea 
târcoale. 

— Pari să uiţi, tânără doamnă, că Virginia a bătătorit 
poteca spre interior. Ea îl vizita regulat pe Mellor la 
închisoare şi acum ştim nu numai că a citit scrisoarea pe 
care el i-a trimis-o fiicei sale, ci şi că luase legătura cu ea 
mult înainte ca avionul meu să aterizeze în Chicago. 

— Dar ai avut şansa de a prelua controlul unei companii 
pentru doar o liră înainte de asta şi ai refuzat. 

— În momentul acela, dacă-mi amintesc bine, nu voiai 
nici măcar să-l vizitez pe Mellor ia închisoare şi ţi-ai 
exprimat părerea foarte clar. 

— Touché, a spus Samantha, luând lingura pe care Jake o 
aruncase pe jos. 

— Trebuia să-ţi fi dat seama de atunci că în cazul în care 
exista cea mai mică şansă ca Virginia să-şi tragă nişte bani 
pentru ea, a continuat Jessica, fără să-i dea atenţie mamei 
sale, nu era de încredere. 

— Şi pot să întreb când ţi-ai dat seama şi de asta? Fără 
îndoială în timpul unui curs de nivel O la economie, nu? 

— Nu a avut nevoie, a comentat Samantha, punând 
toasturi pe masă. A tras cu urechea la toate conversațiile 
de la micul dejun din ultimele şase luni. Nu e decât o 
presupunere, Seb, aşa că nu te agita. 

— Şi puţină intuiţie feminină, a insistat Jessica. 


205 


- A FOST UN OM - 


— Ei bine, în acest caz, nu ai observat, tânără 
domnişoară, că Thomas Cook a preluat Mellor Travel şi 
acţiunile lor continuă să crească în ciuda pronosticurilor 
tale. 

— Dar au fost obligaţi să plătească mai mult decât ai 
dorit tu la început. Şi ceea ce aş vrea să ştii, a continuat 
Jessica, este câţi bani în plus au aterizat în buzunarele 
Virginiei. 

Sebastian nu ştia, dar bănuia că mai mult decât plătise 
banca, dar a acceptat sfatul Samanthei şi nu a zis nimic. 

— Nu e un profit rău pentru jumătate de duzină de vizite 
la închisoare, au fost ultimele cuvinte ale lui Jessica înainte 
de a-l îmbrăţişa pe Jake. 

Samantha a zâmbit când Jessica a ieşit din cameră. Îi 
spusese lui Seb după naşterea lui Jake că era speriată de 
modul în care Jessica ar putea reacţiona la nou-venit, ea 
fiind în centrul atenţiei atâta vreme. Dar s-a dovedit că a 
fost exact invers, pentru că Jake a devenit imediat centrul 
vieţii lui Jessica. Era fericită să aibă grijă de el ori de câte 
ori părinţii ei ieşeau seara în oraş şi în weekend îl plimba 
prin parcul St James's în cărucior, înainte de a-l duce în pat. 
Doamnele în vârstă erau încântate de el, nesigure dacă 
Jessica era o grijulie soră mai mare sau o tânără mamă 
nemăritată. 

Jessica se simţea bine în ţara ei de adopţie după ce-şi 
făcuse părinţii să le vină mintea la cap şi acum se bucura 
nu numai de fericirea lor, dar şi de faptul că avea un frăţior 
mai mic. Îşi adora noua familie extinsă. Tatăl ei, care era 
tolerant, amabil şi amuzant, bunicul, care era înţelept, 
gânditor şi plin de inspiraţie şi bunica, pe care presa o 
poreclea adesea „Boadicea din Bristol”, ceea ce-i dăduse 
lui Jessica de înţeles că Boadicea fusese o femeie 
deosebită. 

Totuşi, acomodarea cu noua şcoală nu fusese la fel de 
uşoară. In timp ce unele fete o numeau yanchee, altele o 
descriau, cu mai puţină generozitate, o insectă-băţ. Jessica 
a ajuns la concluzia că Mafia şi Ku Klux Klanul combinate ar 

fi avut multe de învăţat despre intimidare de la elevele 
şcolii de fete St Paul's şi, până la sfârşitul primului an, avea 
doar o singură prietenă, Claire Taylor, care-i împărtăşea 
multe dintre interese, inclusiv băieţii. 


* 


În timpul ultimului an la St Paul's, Jessica se afla pe la 
mijlocul clasei, bătută cu regularitate de Claire la fiecare 
subiect, cu excepţia artei, unde rămânea neînvinsă. In timp 
ce majoritatea colegelor ei doreau cu nerăbdare să li se 
ofere un loc la universitate, nimeni nu se îndoia încotro se 
îndrepta Jessica. 

Jessica i-a mărturisit totuşi lui Claire că se temea că dacă 
i se va oferi un loc la Slade, ar putea descoperi că Avril 
Perkins, care era a doua în domeniul artelor, avusese 
dreptate când comentase de faţă cu Jessica că era doar un 
peşte mare într-un bazin mic care urma să fie aruncat în 
ocean, unde se va scufunda fără să lase vreo urmă. 

Claire i-a spus să nu-i dea atenţie lui Avril pentru că era o 
ciudăţică, dar Jessica şi-a petrecut ultimul semestru la St 
Paul's  întrebându-se dacă nu cumva aceasta avea 
dreptate. 

Când directoarea a anunţat la premiere că Jessica Clifton 
primise bursa Gainsborough pe Academia de Arte 
Frumoase Slade, Jessica a părut singura persoană din sală 
surprinsă. De fapt s-a bucurat la fel de mult când Claire a 
primit un loc la Colegiul universitar ca lector de literatură 
engleză, care devenise singura ei clipă de triumf. Totuşi, nu 
a fost încântată că Avril Perkins i se va alătura la Slade. 


* 


— Preşedintele ar dori să discute cu dumneavoastră, 
domnule Clifton. 
Sebastian n-a mai semnat scrisori şi a văzut-o pe 
secretara şefului la uşă. 

— Ştiam că era la Copenhaga? 

— S-a întors cu primul zbor de dimineaţă, a spus Angela, 
şi doreşte să vă vadă în momentul în care intră în birou. 

— Pare ceva serios, a zis Seb, ridicând o sprânceană, dar 
fără să primească vreun răspuns. 

— Tot ceea ce vă pot spune, domnule Clifton, e că şi-a 
eliberat agenda pentru tot restul dimineţii. 

— Poate vrea să mă concedieze, a spus Seb, încercând s- 
o determine pe Angela să comită o indiscreţie. 

— Nu cred, pentru că asta durează de obicei doar două 
minute. 

— N-ai nici măcar o idee? a şoptit Sebastian în timp ce 
ieşeau din biroul lui şi mergeau alături pe coridor. 

— Tot ce pot să spun, a zis Angela, este că nu cred că v-a 
scăpat faptul că domnul Bishara a fost la Copenhaga de 
şase ori în această lună. Poate veţi afla de ce, a completat 
ea, bătând la uşa preşedintelui. 

— A preluat Lego sau Carlsberg? a zis Sebastian când 
Angela a deschis uşa şi s-a dat deoparte să-l lase să intre. 

— Bună dimineaţa, domnule preşedinte, a spus Seb. Dar 
nu şi-a dat seama din expresia de sfinx a lui Hakim Bishara 
dacă avea vesti bune sau rele. 

— Bună dimineaţa, Sebastian. Primul indiciu, s-a gândit 
Seb. Preşedintele îi zicea Sebastian doar când dorea să 
discute ceva serios. la loc. Al doilea indiciu, nu urma să fie 
o întâlnire scurtă. 

— Sebastian, am vrut să fii primul care să afle că m-am 
însurat sâmbătă. 

Seb se gândise la mai multe motive posibile pentru care 
îl chemase preşedintele, dar căsătoria nu făcea parte dintre 
ele şi a spune că a fost surprins ar fi fost un eufemism. 
Pentru un moment n-a ştiut ce să spună. Hakim s-a lăsat pe 
spate în fotoliu şi s-a amuzat de experienţa neobişnuită de 
a avea un director executiv tăcut. 

— O cunosc pe doamna? a reuşit Seb să spună în cele 
din urmă. 

— Nu, dar ai văzut-o de la distantă. 

208 


- JEFFREY ARCHER - 


Sebastian s-a decis să se alăture jocului. 

— În Londra? 

— Da. 

— În City? 

— Da, a repetat Hakim, dar ai luat-o într-o direcţie 
greşită. 

— E bancher? 

— Nu, arhitect peisajist. 

— Deci a lucrat la unul dintre proiectele noastre, a 
sugerat Seb. 

— Da şi nu. 

— Lucra pentru noi sau împotriva noastră? 

— Nici una, nici alta, a zis Hakim. Aş spune că a fost 
neutră, dar nu ne-a ajutat. 

A urmat o lungă tăcere înainte ca Sebastian să spună: 

— Oh, Doamne, este femeia care a depus mărturie la 
procesul dumneavoastră. Doamna, hm, doamna... 

— Bergström. 

— Dar ea a fost martorul-cheie al Coroanei şi nu ne-a 
ajutat cu siguranță. Imi amintesc că toți au regretat că 
domnul Carman i-a dat de urmă. 

— Toţi cu excepţia mea, a zis Hakim. Mi-am petrecut 
nopţi nesfârşite în închisoare regretând că n-am vorbit cu 
ea când am stat împreună în zborul acela retur din Lagos. 
Deci, la câteva zile după eliberare, m-am dus la 
Copenhaga. 

— Nu m-am gândit la dumneavoastră ca la un tip 
romantic, Hakim şi bănuiesc că mulţi colegi ai noştri din 
City vor fi de acord cu mine. Pot să întreb ce are de spus 
domnul Bergström despre propunerea dumneavoastră de 
preluare? 

— Nu m-aş fi urcat în avionul acela dacă ar fi existat un 
domn Bergström. l-a luat lui Barry Hammond doar două zile 
să afle că soţul Kristinei murise de un atac de inimă la 
cincizeci şi doi de ani. 

— Nu-mi spuneţi, era bancher. 

— Şeful diviziei de împrumuturi la Banca Regală din 
Copenhaga. 

— S-au cam dat la fund cu vreo doi ani înainte. 

— Când lucra el acolo, mi-e teamă s-o spun, a comentat 
liniştit Hakim. 

— Deci doamna Bergström se va... 

— Doamna Bishara. 

— Se va muta în Londra? 

— Nu imediat. Are doi copii care mai sunt la şcoală şi nu 
vrea să le tulbure viaţa, aşa că a trebuit să fac un târg. 

— La care vă pricepeţi foarte bine, domnule. 

— Nu şi când este ceva personal. Ceva despre care am 
vrut întotdeauna să te avertizez. Vrem să mai stăm în 
Copenhaga încă doi ani, până ce Inge şi Aksel termină 
colegiul. După aceea, Kristina a fost de acord să vină în 
Anglia. 

— Între timp veţi trăi în avion. 

— Nicio şansă. Kristina mi-a explicat foarte clar că nu mai 
doreşte ca şi al doilea ei soţ să moară de atac de inimă. ŞI 
de aceea trebuia să te văd, Sebastian. Aş vrea să preiei 
funcţia de director general al băncii. 

De data aceasta, Seb a rămas împietrit mai multă vreme, 
iar Hakim a profitat de tăcerea lui. 

— Aş dori să ţinem o întrunire a consiliului la începutul 
săptămânii viitoare astfel încât să-mi pot anunţa directorii 
de hotărârea mea. Voi propune ca tu să mă înlocuieşti ca 
director, în timp ce eu voi deveni preşedinte al băncii. Mai 
trebuie doar să hotărâm cine va fi director executiv. 

Seb n-a trebuit să se gândească mult la asta, dar a 
aşteptat părerea lui Hakim. 

— Presupun că tu ai vrea ca Viktor Kaufman să-ţi ia locul, 
a zis Hakim. La urma-urmei, este unul dintre cei mai vechi 
prieteni ai tăi şi deţine douăzeci şi cinci la sută din acţiunile 
băncii. 

— Dar asta nu-l califică să se ocupe de operaţiile zilnice 
ale unei instituţii financiare majore. Conducem o bancă, nu 
un club local de sport. 

210 


- JEFFREY ARCHER - 


— Adică te gândeşti la altcineva? 

— John Ashley ar fi prima mea alegere, a spus Seb fără 
să ezite. 

— Dar e în bancă doar de doi ani. Nu prea s-a obişnuit 
încă. 

— Dar ce pedigri are, i-a amintit Seb. Colegiul din 
Manchester, Şcoala de economie din Londra şi o bursă la 
Şcoală de afaceri Harvard. Şi să nu uităm cât a trebuit să 
plătim ca să-l tentăm să plece de la Chase Manhattan. Cât 
de mult va trece până ce rivalii noştri îl vor momi cu ceva 
tentant? Destul de curând, din câte zic eu, mai ales dacă 
Viktor este ales director executiv la Farthings. Nu. Dacă 
vreţi să fiu director, Hakim, numiţi-l pe John Ashley în acea 
poziţie şi vom răsufla uşuraţi. 


— Felicitări, a zis Jessica. 

— Ce e un director? a întrebat Jake. 

— Cineva care se ocupă de toate lucrurile şi de toată 
lumea, ca o dirigintă. 

— Nu m-am gândit în felul ăsta, a recunoscut Sebastian, 
în timp ce Samantha a izbucnit în râs. 

Jessica a înconjurat masa şi şi-a îmbrăţişat tatăl. 

— Felicitări, a repetat ea. 

— Hakim pare prea tânăr ca să se retragă, a spus 
Samantha, tăind vârful oului lui Jake. 

— Aşa e, a comentat Seb, dar s-a îndrăgostit. 

— Nu mi-am dat seama că dacă eşti directorul unei bănci 
şi te îndrăgosteşti, trebuie să-ţi dai demisia. 

— Nu e obligatoriu, a spus Seb, râzând, dar băncile în 
general preferă ca directorii să locuiască în aceeaşi ţară şi 
doamna în cauză stă în Copenhaga. 

— De ce nu vine ea să stea în Londra? a întrebat Jessica. 

— Kristina Bergström este o arhitectă peisajistă de 
reputaţie internaţională, dar are doi copii din prima 
căsătorie şi nu vrea să-i mute în timp ce mai sunt la şcoală. 

— Dar ce o să facă Hakim ca să-şi ocupe timpul, având în 
vedere că are energie cât pentru două persoane? 

— Plănuieşte să deschidă o sucursală a Farthings în 
Copenhaga, iar compania Kristinei va fi primul client. Ea a 
fost de acord ca, după ce copiii vor termina şcoala, să-şi 
mute afacerea în Londra. 

— Şi când se va întoarce Hakim, îşi va relua rolul de 
director? 

— Nu. Mi-a explicat clar. Pe întâi septembrie Hakim va 
deveni preşedinte la Farthings Kaufman, înainte ca eu să-i 
iau poziţia de director în anul următor, cu John Ashley ca 
director executiv. 

— l-ai spus lui Viktor? a întrebat Samantha. 

— Nu, am zis că e mai bine să aştept până ce este oficial. 

— Aş vrea să fiu o muscă pe un perete la acea întrunire, 
a zis Samantha. Ai întâlnit-o vreodată pe doamna 
Bergstrom? 

— Nu. Am văzut-o doar în boxa martorilor când a depus 
mărturie la procesul lui Hakim. Cum el era reţinut pe 
atunci, cred că a fost dragoste la prima vedere. 

— Bărbaţii se îndrăgostesc adesea la prima vedere, a 
declarat Jessica, tăcută până atunci. Femeile o fac foarte 
rar. 

— Sunt sigur că îţi suntem recunoscători, Jessica, pentru 
considerabilele tale cunoştinţe din acest domeniu, a zis 
Seb, ca şi pentru vasta ta înţelegere a macroeconomiei. 

— Nu este părerea mea, a zis Jessica, ci a lui D. H. 
Lawrence. E un citat din Amantul doamnei Chatterley, care, 
cu toate că nu făcea parte dintre testele de literatură 
engleză de la St Paul, Claire a fost de părere că ar trebui să 
citesc şi această carte. 

Sebastian şi Samantha s-au uitat unul la altul. 

— Poate acesta este momentul, a spus Jessica, să vă 
anunţ că plănuiesc să mă mut. 

— Nu, nu, nu, a spus Jake. 

Deşi Seb ar fi fost de acord cu fiul său, nu şi-a întrerupt 
fiica. 

— Claire şi cu mine ne-am găsit un apartament micut 
lângă Gower Street, la doar un kilometru de Slade. 

— Pare ideal, a comentat Samantha. Când ne vei părăsi? 

— Cam peste două săptămâni. Dacă nu te deranjează, 
tată. 

— E bine, desigur, a zis Samantha. 

— Nu, nu, nu, a repetat Jake, îndreptându-şi lingura spre 
Jessica. 

— Nu mai arăta cu lingura, Jake, a spus mama lui. 

— Lecţia de desen de astăzi a fost anulată, a spus 
profesorul Howard. În cameră s-au auzit mârâieli când 
profesorul a adăugat: Modelul de astăzi iar nu a apărut. 

Cei doisprezece studenţi au început să-şi strângă 
materialele când un tânăr pe care Jessica nu-l mai văzuse 
s-a ridicat de pe scaun, s-a dus în mijlocul camerei, s-a 
dezbrăcat şi s-a aşezat pe dais. A urmat o rundă de aplauze 
când studenţii din primul an au revenit la locurile lor şi au 
început să lucreze. 

Paulo Reinaldo era primul bărbat pe care Jessica îl 
văzuse dezbrăcat şi nu-şi putea lua ochii de la el. Seamănă 
cu un zeu grec, s-a gândit ea. Ei, un zeu brazilian. A schiţat 
în cărbune silueta corpului din câteva mişcări fluente, 
exerciţiu care le-a luat colegilor ei mult mai mult şi fără să 
obţină aceleaşi rezultate. Apoi, s-a concentrat asupra 
capului tânărului, pe care a început să-l deseneze în 
detaliu. Bucle negre de păr prin care ar fi dorit să-şi plimbe 
degetele. Ochii ei au coborât mai jos pe corpul lui şi a 
început să-şi dorească să fi fost sculptor. Trunchiul lui era 
muşchiulos şi picioarele păreau construite să alerge într-un 
maraton. A încercat să se concentreze în timp ce 
îndrumătorul i se uita peste umăr. 

— L-ai prins, a zis profesorul Howard. Foarte 
impresionant. Dar aş vrea să te gândeşti şi la umbre şi la 
perspectivă şi nu uita, cu cât mai puţin, cu atât mai bine. Ai 
văzut vreodată desenele pe care le-a făcut Bonnard soţiei 
sale care ieşea din baie? 

— Nu. 

— Vei găsi câteva exemplare foarte frumoase la 
biblioteca academiei. Ele sunt dovada, dacă este necesară 
vreo dovadă, că în cazul în care doreşti să afli cât de mare 
este un artist, trebuie să le analizezi schiţele înainte de a le 
privi capodoperele. Apropo, nu te strădui să arăţi cât de 
mult îţi place modelul. 

În următoarea săptămână, Jessica n-a mai dat peste 
Paulo. Nu putea fi găsit la bibliotecă şi nu părea să asiste la 
cursuri. După observaţiile profesorului Howard, nu a 
încercat să afle mai multe despre el de la colegi. Dar, ori de 
câte ori se discuta despre el, ea nu mai vorbea, ci începea 
să asculte. 

— Este fiul unui industriaş din Brazilia, a spus un student 
dintr-un an mai mare. Tatăl lui a vrut să vină la Londra să-şi 
cizeleze engleza, printre altele. 

— Cred că se va mai învârti pe aici vreo doi ani, apoi se 
va întoarce la Rio şi-şi va deschide un club de noapte, a 
prezis altcineva, iar o a treia a zis, oarecum iritată: 

— Apare doar la desen figurativ ca să-şi vâneze 
următoarea victimă. 

— Pari să fii bine informată, a comentat Avril Perkins. 

— Aşa ar şi trebui, am dormit cu el de vreo cinci ori 
înainte să mă părăsească, a spus fata, calm. Aşa-şi petrece 
majoritatea timpului, cu excepţia serilor. 

— Şi ce face seara? a întrebat Jessica, incapabilă să mai 
tacă. 

— Studiază cu atenţie cluburile de noapte englezeşti, nu 
acuarelele englezeşti. Pretinde că acesta este motivul 
adevărat pentru care a venit aici, dar mi-a zis că are 
intenţia să se culce cu toate studentele femele de la Slade 
până la terminarea primului an. 

Au râs toţi, cu excepţia lui Jessica, care spera să fie 
următoarea lui victimă. 


Când Jessica a apărut la desenare profil în joia 
următoare, alte două fete erau aşezate deja lângă Paulo. 
Una dintre ele era Avril Perkins. Jessica s-a aşezat vizavi de 
el, în cealaltă parte a semicercului de studenţi, încercând 

să se concentreze asupra modelului, o femeie de vârstă 
medie, care părea plictisită şi rece, spre deosebire de Avril. 

Ochii ei s-au întors în cele din urmă spre Paulo şi a 
observat că acesta avea nevoie doar de o mână pentru 
desenat, pentru că cealaltă mână se odihnea pe coapsa lui 
Avril. 

Când profesorul Howard le-a propus o pauză de prânz, 
Jessica a aşteptat ca Avril să plece, înainte de a se învârti 
printre desene, prefăcându-se că studiază desenele 
colegilor. Al lui Paulo nu era rău, era groaznic. S-a întrebat 
cum de i se oferise un loc la Slade. 

— Nu e rău, a zis Jessica în timp ce continua să-i 
privească desenul. 

— Sunt de acord, a spus Paulo. E oribil şi tu ştii, pentru 
că eşti mult mai bună decât noi. 

Flirta sau chiar credea ceea ce spusese? Lui Jessica nu-i 
păsa. 

— Ai vrea să ieşi diseară la o băută? a întrebat el. 

— Da, te rog, a spus ea, regretând imediat că spusese 
„te rog”. 

— O să te iau cam pe la zece şi putem merge apoi prin 
cluburi. 

Jessica nu a spus că la ora aceea ea era de obicei în pat, 
citind, nu învârtindu-se prin cluburi. 

A fugit acasă după ultima oră şi a stat mult încercând să 
se decidă ce va purta cu ocazia „datei de pierdere a 
virginităţii”, cerându-i întruna părerea lui Claire. A sfârşit 
prin a alege o fustă roz, scurtă, din piele, a lui Claire, un top 
cu desen de leopard, al ei, ciorapi cu dungi negre şi pantofi 
cu tocuri aurite, înalte. 

— Arăt ca o paraşută! a exclamat Jessica când s-a uitat în 
oglindă. 

— Crede-mă, a zis Claire, dacă speri să te culci în sfârşit 
cu el, acesta este costumul perfect. 

Jessica a renunţat în favoarea cunoştinţelor superioare 
ale lui Claire referitoare la acest subiect. 

* 


Când Paulo a apărut cu treizeci de minute întârziere 
(evident că aşa era la modă), a observat două lucruri 
pentru care Jessica nu era pregătită. Putea cineva să fie 
atrăgător şi să aibă şi un Ferrari? 

— Spune-i că eu sunt disponibilă mâine-seară, a şoptit 
Claire când plecau. 

A treia surpriză a fost cât de fermecător şi sofisticat era 
Paulo. Nu a sărit imediat pe ea, aşa cum pretindeau 
colegele ei că ar proceda. De fapt, nu ar fi putut să fie mai 
politicos. l-a deschis chiar şi portiera maşinii şi, în drum 
spre West End, a discutat despre impactul ei asupra Slade. 
Ea a regretat imediat alegerea hainelor şi a încercat chiar 
să-şi tragă fusta mai jos. 

Când el şi-a parcat Ferrari-ul în faţă la Annabel's, un 
portar i-a luat cheile şi a dus maşina de acolo. Au coborât 
scările în slab luminatul club, unde a devenit clar repede că 
Paulo era un obişnuit al casei pentru că maitre d' a înaintat 
şi l-a salutat, spunându-i pe nume, înainte de a-i conduce la 
o masă aflată într-un colţ retras. 

După ce au ales două feluri din cel mai mare meniu pe 
care-l văzuse Jessica vreodată - era cam cât o carte - Paulo 
a părut dornic să afle ceva despre ea. Deşi Jessica nu a 
adus ea singură vorba, el părea să ştie cine erau bunicii ei 
şi i-a spus că ţinea întotdeauna ultimul William Warwick 
pentru lungul drum înapoi în Rio. 

În momentul în care şi-a terminat mâncarea, Paulo a 
aprins o ţigară şi i-a oferit şi ei una. Ea l-a refuzat, dar a 
tras câte un fum din a lui. Nu semăna la gust cu niciuna 
dintre ţigările pe care le mai fumase vreodată. După cafea, 
el a condus-o pe ringul aglomerat de dans unde beculeţele 
erau negre. Ea şi-a dat repede seama că, spre deosebire de 
desenat, dansul era un talent pe care Paulo îl stăpânea şi a 
văzut şi că mai multe femei nu mai erau atente la 
partenerii lor. Totuşi, abia când Chaka Khan a fost înlocuit 

de melodia „Hello” a lui Lionel Richie, mâinile lui Paulo au 
alunecat sub talia ei. Ea n-a încercat să-i reziste. 

Primul lor sărut a fost puţin neîndemânatic, dar, după al 
doilea, tot ce-şi mai dorea era să meargă cu el acasă, cu 
toate că acceptase deja că probabil nu va mai fi în meniu şi 
în seara următoare. Nu a plecat de la Annabel's înainte de 
unu a.m. şi de îndată ce s-au întors în maşină, Jessica a fost 
impresionată de abilitatea lui Paulo de a conduce un Ferrari 
cu o singură mână, în timp ce a doua se mişca pe coapsa 
ei. Maşina nu a ieşit din viteza întâi. 

A continuat să fie o noapte plină de surprize. 
Apartamentul lui din Knightsbridge era stilat şi elegant, plin 
de picturi şi antichităţi pe care ar fi dorit să le admire mai 
mult timp, dar el a luat-o de mână şi a condus-o direct în 
dormitor unde a fost întâmpinată de cel mai mare pat pe 
care-l văzuse vreodată. Cuvertura din mătase neagră era 
deja îndoită. 

Paulo a luat-o în braţe, iar Jessica a descoperit alt talent 
al lui, dezbrăcarea unei femei în timp ce o săruta. 

— Eşti atât de frumoasă, a zis el, după ce topul şi fusta îi 
fuseseră înlăturate cu îndemânare. Ea i-ar fi răspuns, dar el 
deja căzuse în genunchi şi o săruta iar, de data aceasta pe 
coapse, nu pe buze. Au căzut pe pat şi când ea a deschis 
ochii, el era deja gol. Cum reuşise, s-a întrebat ea. S-a lăsat 
pe spate şi a aşteptat ceea ce-i spusese Claire că se va 
întâmpla. Când Paulo a pătruns-o, Jessica ar fi vrut să ţipe, 
nu de plăcere, ci de durere. După câteva momente el s-a 
retras, s-a trântit pe partea lui de pat şi a mormăit: 

— Ai fost fantastică, ceea ce a făcut-o să se întrebe dacă 
tot ce-i şoptise în acea seară putea fi crezut. 

A aşteptat ca el să-şi pună braţele în jurul ei şi să-i mai 
spună nişte minciuni, dar el s-a întors cu spatele şi a 
adormit repede. Jessica a aşteptat până ce l-a auzit 
respirând regulat, s-a strecurat de sub cearşaf, a mers tiptil 
până la baie şi nu a aprins lumina decât după ce a închis 
uşa. S-a spălat cu atenţie, observând că mai avea dresul 
negru pe ea. Claire îi va explica desigur semnificaţia 

acestui lucru când se va întoarce acasă. A revenit în 
dormitor, întrebându-se dacă el era treaz, sperând că ea va 
putea pleca acasă. Şi-a adunat hainele aruncate şi s-a 
îmbrăcat repede, s-a strecurat afară din dormitor şi a închis 
încet uşa după ea. 

Jessica nici măcar nu s-a mai oprit să admire picturile 
pentru că de abia aştepta să scape de acolo, temându-se 
că Paulo s-ar putea trezi şi ar dori să repete acea 
experienţă dezgustătoare. A mers uşor pe coridor şi a luat 
liftul până la parter. 

— Doriţi un taxi, domnişoară? a întrebat-o portarul, 
politicos. Era clar că nu era surprins să vadă o tânără 
sumar îmbrăcată apărând în hol la trei dimineaţa. 

— Nu, mulţumesc, a zis Jessica, uitându-se încă o dată la 
Ferrari înainte de a-şi scoate pantofii cu tocuri înalte şi a 
pornit pe lungul drum spre micuțul ei apartament. 

Nimeni n-a fost mai surprins decât Jessica atunci când 
Paulo a invitat-o şi a doua oară. Ea presupusese că el 
trecuse deja la alta, apoi şi-a amintit de fata care 
pretinsese că se culcase cu el de cinci ori înainte de a o 
părăsi. 

l-a spus lui Claire că îi plăcuse să meargă într-un Ferrari, 
să cineze la Annabel's şi să guste cea mai bună şampanie 
şi chiar recunoscuse că-i plăcea destul de mult compania 
lui Paulo şi îi era recunoscătoare că-i rezolvase problema 
de „virgo intacta”, cu toate că nu-i plăcuse prea mult 
experienţa. 

— E mai bine pe urmă, a asigurat-o Claire, şi hai să 
recunoaştem, nu toate suntem invitate la cină de un zeu 
brazilian înainte de a ne pierde virginitatea. Sunt sigură că- 
ţi aminteşti experienţa mea din spatele şcolii cu Brian, 
portarul de fotbal? a mai zis ea. Ar fi fost mai bine dacă el 
nu şi-ar fi păstrat clăparii în picioare. 

Singurul lucru care s-a schimbat a doua oară a fost clubul 
de noapte. Annabel's a fost înlocuit de Vagabondul şi 
Jessica s-a simţit mult mai relaxată într-o mulţime de 
oameni mai tineri. Ea şi Paulo s-au întors în apartamentul 
lui cam la două dimineaţa şi, de data aceasta, ea n-a mai 
plecat când a adormit el. 

S-a trezit dimineaţa sărutată blând pe sân de Paulo, apoi 
el a continuat s-o ţină în braţe mult după ce făcuseră 
dragoste. Când a văzut ceasul de pe noptieră, ea a strigat: 

— Ajutor! a sărit din pat şi a făcut un duş fierbinte. 

Era clar că Paulo nu credea în micul dejun, aşa că l-a 
sărutat şi l-a lăsat în pat. În timpul orei de natură moartă, 
Jessica şi-a dat seama că nu se poate concentra, mintea ei 
revenind la Paulo întruna. Oare se îndrăgostea? 

Profesorul Howard s-a încruntat când s-a uitat mai atent 
la ea desenând un vas cu portocale şi chiar s-a asigurat că 
Jessica era cea care stătea acolo. Cu toate că desenul ei 

era superior celor ale colegilor ei, profesorul a continuat să 
se încrunte. 

În timpul săptămânii, Jessica a vizitat trei alte cluburi de 
noapte în care Paulo era cunoscut ca un obişnuit al locului. 
In următoarele săptămâni a început să poftească la marca 
lui de ţigări, care nu păreau să provină dintr-un pachet şi să 
aprecieze coniacul Alexanders care apărea întotdeauna la 
câteva momente după ce terminau a doua sticlă cu vin. 

Pe măsură ce treceau lunile, Jessica a început să apară 
din ce în ce mai târziu la Slade, pierzând uneori cursuri şi 
seminarii şi apoi zile întregi. Nu a observat că aluneca din 
lumea ei şi devenea parte a lumii lui Paulo. 


* 


Când a venit prima scrisoare, spre sfârşitul semestrului, 
ar fi trebuit să fie o avertizare, dar Paulo a convins-o să nu-i 
dea atenţie. 

— Eu am primit trei de astea în primul semestru, a zis el. 
După o vreme se opresc, nu le mai trimit. 

Jessica s-a decis că, după ce se plictisea de ea, ceea ce 
se temea că se va întâmpla în curând, pentru că trecuseră 
cele cinci întâlniri obişnuite, va reveni în lumea adevărată, 
cu toate că se întreba dacă ar putea. Şi aproape s-a putut 
până ce a asistat la un curs despre acuarela în Anglia la 
care a adormit. Când s-a trezit, ceilalţi studenţi ieşeau deja 
din sală. S-a decis că, decât să se întoarcă în apartament, 
mai bine s-ar duce la Paulo. 

A luat un autobuz spre Knightsbridge, apoi a fugit până 
în Lancelot Place. Portarul i-a deschis uşa cu o mână şi a 
salutat-o cu cealaltă, iar ea a intrat în lift. Când a ajuns la 
etajul al patrulea, a bătut uşor în uşa lui Paulo, care i-a fost 
deschisă de menajera lui braziliană. Părea gata să zică 
ceva, dar Jessica s-a strecurat pe lângă ea şi s-a îndreptat 
spre dormitor. A început să-şi smulgă hainele, lăsându-le pe 
jos în urmă, dar când a intrat în cameră, s-a oprit brusc. 
Paulo era în pat, fumând haşiş cu Avril Perkins. 

Jessica ştia că era momentul în care ar fi trebuit să se 
întoarcă şi să iasă fără să se mai uite înapoi, dar s-a trezit 
ducându-se încet spre ei. Paulo a rânjit când ea s-a târât în 
pat. A dat-o pe Avril la o parte şi i-a dat jos singurul obiect 
de îmbrăcăminte pe care-l mai purta. 


* 


Următoarea scrisoare pe care Jessica a primit-o de la 
Slade era semnată de şeful catedrei şi în ea cuvintele „a 
doua avertizare” erau scrise cu aldine. 

Domnul Knight îi scria că lipsise la ultimele şase ore de 
desen şi lipsise şi la câteva cursuri timp de o lună. Dacă 
această situaţie mai continua, îi explica el, vor fi obligaţi să- 
i ia în considerare retragerea bursei. Când Paulo a dat foc 
scrisorii, Jessica a izbucnit în râs. 

În următorul semestru, Jessica a început să doarmă la 
Paulo ziua şi să-şi petreacă timpul în care era trează 
însoţindu-l în cluburile de noapte. În rarele ocazii în care ea 
şi Paulo se duceau la Slade, puţini îi mai recunoşteau. S-a 
obişnuit cu un şir de fete care veneau şi plecau în timpul 
zilei, dar ea era singura care rămânea noaptea cu el. 

A treia scrisoare, pe care profesorul Howard i-a dat-o lui 
Jessica personal într-una din rarele ocazii în care a ajuns la 
timp la ora de desen de dimineaţă, n-a mai putut fi 
ignorată. Şeful de catedră o informa că, fiind prinsă fumând 
marijuana pe terenul colegiului, bursa îi fusese retrasă şi va 
fi dată altui student. El mai adăuga că îi permitea pentru 
prezent să rămână ca studentă, dar numai dacă asista la 
ore şi-şi ameliora activitatea. 

Profesorul Howard a avertizat-o că, în cazul în care mai 
spera să absolve pentru a-i putea oferi un loc la Academia 
Regală pentru obţinerea unui MA, va trebui să-şi 
alcătuiască un portofoliu de lucrări pentru examinatori şi că 
timpul trecea. 

Când Jessica s-a dus acasă în acea după-amiază, nu i-a 
arătat scrisoarea lui Claire, care rareori lipsea de la un curs, 

care avea un prieten constant numit Darren şi care 
considera că o vizită la Pizza Express era ceva grozav. 


* 


Jessica s-a asigurat că, ori de câte ori îşi vizita părinţii 
sau bunicii, ceea ce se întâmpla din ce în ce mai rar, era 
îmbrăcată sobru şi nu fuma, nici nu bea în prezenţa lor. 

Nu le-a spus despre iubitul ei sau de viaţa dublă pe care 
o ducea şi a fost uşurată că Paulo nu a sugerat niciodată că 
ar dori să-i întâlnească familia. Ori de câte ori unul dintre 
părinţi aborda subiectul Academiei Regale, îi asigura că 
profesorul Howard era încântat de progresul ei şi credea că 
academia îi va oferi un loc în anul următor. 


* 


La începutul celui de-al doilea an la şcoala de arte, 
Jessica avea două vieţi. Niciuna dintre ele nu făcea parte 
din lumea reală. Şi ar fi continuat aşa, dacă nu s-ar fi 
ciocnit de lady Virginia Fenwick. 

Jessica stătea la Annabel's şi s-a întors turnându-i 
şampanie pe mânecă unei doamne în vârstă care se 
apropia cu spatele spre ea. 

— Unde a ajuns tânăra generaţie? a întrebat Virginia 
când Jessica nici măcar nu s-a obosit să-şi ceară scuze. 

— Şi nu este vorba numai de cea tânără, a zis ducele. 
Unii dintre noii lorzi tineri numiţi de Thatcher au avut 
obrăznicia să mi se adreseze pe numele de botez. 

— Ce-o mai urma, Perry? a spus Virginia când maftre d’ i- 
a condus la masa obişnuită. 

— Mario, ştii din întâmplare cine este tânăra care stă la 
bar? 

— Este Jessica Clifton, doamnă. 

— Nu zău? Şi tânărul care este cu ea? 

— Domnul Paulo Reinaldo, unul dintre clienţii noştri 
obişnuiţi. 

Timp de câteva minute, Virginia a răspuns doar 
monosilabic la ce-i spunea ducele. Privirea ei nu a mai 
părăsit decât arareori masa din colţul îndepărtat al 
camerei. 

In cele din urmă s-a ridicat, spunându-i ducelui că trebui 
să meargă la toaletă, apoi l-a luat pe Mario deoparte şi i-a 
strecurat o bancnotă de zece lire. Cum lady Virginia nu era 
cunoscută pentru generozitatea ei, Mario a presupus că nu 
era pentru serviciile aduse, ci pentru serviciile ce urmau a fi 
prestate. Când doamna a revenit la duce şi i-a sugerat că e 
timpul să meargă acasă, ştia tot ce trebuia să ştie despre 
Paulo Reinaldo şi singurul lucru pe care dorise să-l afle 
despre Jessica Clifton. 


Când Paulo a dus-o pe Jessica la Annabel's pentru a-i 
aniversa a nouăsprezecea zi de naştere, niciunul nu a 
observat cuplul mai în vârstă aflat într-un alcov. 

Virginia şi ducele părăseau de obicei clubul pe la ora 
unsprezece, dar nu şi în acea noapte. De fapt, ducele a 
început să picotească după al treilea Courvoisier, după ce 
sugerase de mai multe ori că poate ar trebui să meargă 
acasă. 

— Nu încă, dragul meu, îi tot spusese Virginia, fără a-i 
explica motivul. 

Când Paulo a cerut nota de plată, Virginia a sărit de pe 
scaun şi s-a îndreptat repede către cabina telefonică 
aşezată discret pe coridor. Avea deja numărul de telefon la 
care i se spusese că era un ofiţer de serviciu. A format 
numărul încet şi i s-a răspuns aproape imediat. 

— Inspectorul-şef Mullins. 

— Domnul inspector-şef, numele meu este Virginia 
Fenwick şi aş dori să raportez un accident grav de 
circulaţie. Cred că şoferul era beat pentru că era gata să ne 
lovească Rolls-Royce-ul în timp ce ne-a depăşit. 

— Puteţi să ne descrieţi maşina, doamnă? 

— Era un Ferrari galben şi sunt aproape sigur că şoferul 
nu era englez. 

— Aţi văzut cumva numărul de înmatriculare? 

Virginia s-a uita pe o hârtiuţă pe care o ţinea în mână. 

— A786 CLC. 

— Şi unde a avut loc incidentul? 

— Şoferul meu mergea în jurul Berkeley Square când 
acel Ferrari a luat-o la dreapta pe Piccadilly şi ne-a aruncat 
spre Chelsea. 

— Mulţumesc, doamnă. Voi analiza situaţia imediat. 

Virginia a lăsat receptorul jos când Paulo şi Jessica au 
trecut de ea, pe coridor. A rămas în umbră în timp ce 
tânărul cuplu se îndrepta spre scări şi ieşeau în Berkeley 
Square. Un portar în uniformă i-a dat lui Paulo cheile 
maşinii şi a primit cinci lire. Paulo a sărit în scaunul 
şoferului, a trecut schimbătorul în viteza întâi şi a accelerat 
de parcă era pe primul loc la cursa Monte Carlo. Condusese 
doar câteva sute de metri când a văzut o maşină a poliţiei 
în oglinda retrovizoare. 

— Scapă de ei, a spus Jessica. E doar o Sierra prăpădită. 

Paulo a trecut în viteza a treia şi a început să se 
strecoare în traficul lent. Jessica striga obscenităţi şi-l 
încuraja, până ce a auzit sirena. S-a uitat în spate şi a văzut 
maşinile din trafic dându-se la o parte pentru a permite 
trecerea maşinii de poliţie. 

Paulo s-a uitat în oglinda retrovizoare tocmai când 
semaforul din faţa lui trecea pe roşu. A trecut de intersecţie 
în viteză, a luat-o la dreapta şi de abia a evitat un autobuz 
când intra în Piccadilly. Până ce a ajuns la Hyde Park 
Corner, două maşini de poliţie îi urmăreau şi Jessica se 
agăţase de bord, dorindu-şi să nu-l fi încurajat. 

În timp ce cotea pe Hyde Park Corner, ajungând în 
Brompton Road, a trecut pe altă lumină roşie, doar ca să 
vadă o a treia maşină de poliţie îndreptându-se spre el. A 
apăsat frânele şi a oprit derapând, dar a fost prea târziu 
pentru a evita să lovească maşina de poliţie. 


225 


- A FOST UN OM - 


Jessica nu şi-a petrecut a nouăsprezecea aniversare în 
braţele  amantului ei în  luxosul apartament din 
Knightsbridge, ci singură, pe o saltea subţire din plastic, 
pătată cu urină, în celula numărul trei din staţia de poliţie 
Savile Row. 

27 


Samantha a fost trezită chiar înainte de şapte în 
dimineaţa următoare de un telefon de la inspectorul-şef 
Mullins. Nu a fost nevoie să-l trezească pe Seb, care era în 
baie, bărbierindu-se. Când a auzit vocea speriată a soţiei 
sale, a lăsat briciul jos şi a intrat repede în dormitor. Nu-şi 
putea aminti când o mai văzuse pe Sam plângând. 

Un taxi s-a oprit în faţa secţiei de poliţie Savile Road 
imediat după 7:30 a.m. Sebastian şi Sam au coborât, fiind 
întâmpinați de blitzuri şi întrebări strigate care i-au amintit 
lui Seb de momentul în care Hakim fusese închis la Old 
Bailey. Nu înţelegea însă cine anunţase presa la acea oră 
de dimineaţă. 

— Fiica dumneavoastră se droghează? a strigat cineva. 

— Ea conducea? altul. 

— A luat parte la o orgie? încă cineva. 

Seb şi-a amintit regula de aura lui Giles în faţa unei haite 
de ziarişti: dacă n-ai nimic de spus, taci. 

In secţia de poliţie, Seb i-a spus sergentului de serviciu 
de la birou numele său. 

— Duceţi-i pe domnul şi doamna Clifton la celula numărul 
trei, i-a spus sergentul unui tânăr caporal, iar eu îl voi 
anunţa pe inspectorul-şef că aţi sosit. 

Caporalul i-a condus în subsol pe un coridor şi în josul 
câtorva scări abrupte. A băgat o cheie lungă într-o uşă grea 
şi a deschis-o, apoi s-a dat la o parte ca să-i lase să intre în 
celulă. 

Sebastian s-a uitat la fata neîngrijită ghemuită pe colţul 
patului, cu faţa mânjită cu mascara din cauza plânsului. l-a 
luat un timp să-şi dea seama că era fiica lui. Samantha a 
traversat repede camera, s-a aşezat lângă Jessica şi a 
îmbrăţişat-o. 

— E în regulă, scumpo, am venit amândoi. 

Cu toate că Jessica se trezise, mirosul de alcool şi de 
marijuana încă i se simțeau în respiraţie. După câteva 

minute a venit şi ofiţerul care se ocupa de caz, care s-a 
prezentat ca fiind inspectorul-şef Mullins şi le-a explicat de 
ce fiica lor îşi petrecuse noaptea într-o celulă a secţiei de 
poliţie. Apoi i-a întrebat dacă îl cunoşteau pe un domn 
Paulo Reinaldo. 

— Nu, au răspuns ei fără să ezite. 

— Fiica dumneavoastră era cu domnul Reinaldo când l-au 
arestat azi-dimineaţă. El este acuzat de conducere sub 
influenţa alcoolului şi de posesia a trei uncii de marijuana. 

Seb a încercat să rămână calm. 

— Şi fiica mea, domnule inspector-şef, a fost şi ea 
acuzată? 

— Nu, domnule, cu toate că era beată şi bănuim că a 
fumat marijuana şi mai târziu a atacat un ofiţer de poliţie, 
nu o vom acuza de nimic. S-a oprit. De data aceasta. 

— Vă sunt recunoscătoare, a zis Samantha. 

— Unde este tânărul? a întrebat Sebastian. 

— Va apărea în faţa magistraţilor din Bow Street mai 
târziu în această dimineaţă. 

— Fiica mea e liberă să plece, domnule inspector-şef? a 
întrebat Samantha liniştită. 

— Da, este, doamnă Clifton. Îmi pare rău de presă. Cred 
că cineva i-a informat, dar vă asigur că n-am fost noi. 

Seb a luat-o uşor pe Jessica de braţ şi a condus-o afară 
din celulă, în susul unei scări tocite şi în afara secţiei de 
poliţie, pe Savile Row, unde au fost întâmpinați iar de 
blitzuri şi întrebări răcnite. El şi-a îngrămădit soţia şi fiica în 
spatele unui taxi, a închis portiera şi i-a spus şoferului să 
pornească. 

Jessica a rămas ghemuită între părinţii ei şi nu şi-a ridicat 
capul nici măcar după ce taxiul a trecut de colţ, iar presa 
nu se mai zărea. 


Când s-au întors acasă din Lennox Gardens, s-au întâlnit 
cu un alt grup de fotografi şi ziarişti. Aceleaşi întrebări, dar 

tot niciun răspuns. De îndată ce au intrat acasă în 
siguranţă, Seb s-a dus cu Jessica în salon şi, înainte ca ea 
să se aşeze, a cerut să îi spună tot adevărul. 

— Şi nu ne cruța, pentru că nu mă îndoiesc că vom citi 
toate detaliile neplăcute în Evening Standard de astăzi. 

Tânăra sigură pe ea care plecase de la Annabel's după 
ce-şi sărbătorise ziua de naştere fusese înlocuită de o fată 
de nouăsprezece ani bâlbâită şi înlăcrimată, care le-a 
răspuns întrebărilor cu o voce tremurătoare pe care n-o 
mai auzise niciunul dintre ei până atunci. Jessica a descris 
cum se întâlnise la început cu Paulo şi devenise atrasă de 
farmecul lui şi, mai mult decât orice, a recunoscut ea, de 
banii mulţi pe care-i avea. Cu toate că le-a spus părinţilor 
totul, nu a dat vina pe amantul ei şi chiar a cerut să-l mai 
vadă o dată. 

— De ce? a întrebat Sebastian. 

— Să-i spun adio. A ezitat. Şi să-i mulţumesc. 

— Nu cred că ar fi o idee bună în timp ce presa ni seva 
învârti printre picioare sperând că vei face exact asta. Dar 
dacă-i scrii o scrisoare, mă voi asigura că o primeşte. 

— Mulţumesc. 

— Jessie, trebuie să te împaci cu ideea că ne-ai 
dezamăgit foarte rău pe amândoi. Totuşi, un lucru e sigur, 
nu vom câştiga nimic adâncind rana. Acum aparţine 
trecutului şi doar tu poţi decide ce vrei să faci cu viitorul 
tău. 

Jessica s-a uitat în sus la părinţii ei, dar n-a zis nimic. 

— După mine, a spus Seb, ai două posibilităţi. Te poţi 
întoarce acasă şi să vezi că dacă este posibil să îţi refaci 
viaţa cum era sau poţi reveni la cealaltă viaţă. 

— Îmi pare atât de rău, a zis Jessica, cu lacrimile 
curgându-i pe obraji. Ştiu că ceea ce am făcut e de 
neiertat. Nu vreau să mă întorc şi promit că voi face tot ce 
pot să mă revanşez faţă de voi dacă-mi veţi mai da o 
şansă. 

— Sigur că da, a spus Samantha, dar nu pot vorbi pentru 
cei de la Slade. 

Sebastian a ieşit din apartament după două ore ca să ia 
prima ediţie din Evening Standard. Editorialul a ţipat la el 
de pe un poster cu mult înainte de a ajunge la vânzătorul 
de ziare. 


NEPOATA MINISTRULUI SĂNĂTĂŢII IMPLICATĂ ÎNTR-UN 
SCANDAL CU DROGURI 


A citit editorialul în timp ce se întorcea încet acasă. 
includea aproape toate detaliile oferite de Jessica mai 
înainte. O noapte într-o celulă a secţiei de poliţie, 
şampanie, marijuana, două sticle de vin scump urmate de 
un coniac Alexanders consumate la Annabel's în Mayfair. O 
urmărire a poliţiei care sfârşise cu un Ferrari de 100.000 £ 
lovit de o maşină a poliţiei şi în continuare chiar sugera 
petrecerea cu patru persoane în acelaşi pat. 

Domnul Paulo Reinaldo era pomenit doar arareori, dar 
reporterul fusese mult mai interesat să se asigure că 
baroneasa Emma Clifton, sub-secretară de stat pentru 
sănătate, sir Harry Clifton, scriitor bine-cunoscut şi luptător 
pentru drepturile civile, lordul Barrington, fostul lider al 
Camerei Lorzilor şi Sebastian Clifton, preşedintele unei 
bănci importante din City, fuseseră menţionaţi, în ciuda 
faptului că toţi dormeau adânc în momentul în care Jessica 
Clifton fusese arestată. 

Sebastian a oftat adânc. Putea spera doar că scumpa lui 
fiică ar putea în cele din urmă să considere toate acestea o 
experienţă trecută şi, în timp, nu numai că-şi va reveni 
complet, ci va fi şi mai puternică. Abia când a ajuns la 
ultimul paragraf şi-a dat seama că nu va fi posibil. 


* 

Virginia a cumpărat şi ea prima ediţie din Evening 
Standard şi nu s-a putut opri să nu zâmbească atunci când 
l-a citit în întregime. Zece lire bine cheltuite, s-a gândit ea. 
Singura ei dezamăgire a fost că Paulo Reinaldo pledase 
vinovat şi primise o amendă de 5.000 £ după ce-l asigurase 
pe judecător că se va întoarce în Brazilia cât mai curând 
posibil. 

Totuşi, zâmbetul a reapărut pe faţa Virginiei când a ajuns 
la ultimul paragraf al articolului. Domnul Gerald Knight, 
directorul Şcolii de arte frumoase Slade le spusese 
reporterilor că nu mai avea altă opţiune decât să-i 
exmatriculeze atât pe domnul Reinaldo, cât şi pe 
domnişoara Jessica Clifton din colegiu. Mai spusese şi că o 
făcea cu reticenţă în cazul domnişoarei Clifton, care era o 
studentă extraordinar de talentată. 


* 


— Este o mare plăcere să vă întâlnesc în cele din urmă, 
dr. Barrington. Vă admir de multă vreme. 

— Sunteţi amabil, sir James, dar nici nu ştiam că aţi auzit 
de mine. 

— Aţi fost profesoara soţiei mele, Helen, când era la 
Cambridge, a spus sir James când s-au aşezat lângă cămin. 

— Îmi puteţi aminti numele ei dinainte de căsătorie, sir 
James? 

— Helen Prentice. Ne-am întâlnit când predam legea la 
Trinity. 

— Ah, da, mi-o amintesc pe Helen. Cânta la violă în 
orchestra colegiului. Mai cântă? 

— Doar în weekend, când n-o aude nimeni. Au râs 
amândoi. 

— Ei bine, transmiteţi-i cele mai bune urări. 

— Aşa voi face, dr. Barrington. Dar mărturisesc că 
niciunul dintre noi nu a înţeles de ce aţi dorit să mă vedeţi, 
doar dacă nu strângeţi fonduri pentru ceva, în care caz ar 
trebui să vă amintesc că British Petroleum a crescut bursa 

anuală acordată fondului anual de şcolarizare de la 
Newnham College. 

Grace a zâmbit. 

— Nu aţi nimerit-o, sir James. Nu am venit la preşedintele 
BP, ci la preşedintele Şcolii de arte frumoase Slade. 

— Tot nu înţeleg. 

— Nu vă gândiţi la mine ca la un Barrington, ci ca lao 
rudă a familiei Clifton, mai ales a nepoatei mele, Jessica, 
pentru care am venit să-i pledez cazul. 

Zâmbetul cald şi relaxat al lui sir James Neville a fost 
brusc înlocuit de o încruntare. 

— Chiar dacă ar fi fost Portia, mă tem că cererile 
dumneavoastră nu vor fi luate în seamă, dr. Barrington. 
Consiliul a votat în unanimitate exmatricularea domnişoarei 
Clifton de la Slade. Nu numai că era beată şi posibil sub 
influenţa drogurilor când a fost arestată, dar a şi insultat un 
ofiţer de poliţie în timp ce era luată în custodie. Chiar şi mie 
mi s-a părut un noroc că nu a fost arestată şi nici n-a primit 
o sentinţă custodială. 

— Dar tocmai asta e problema, sir James. Nu a fost 
acuzată şi nici condamnată. 

— Tânărul care conducea maşina atunci, dacă îmi 
amintesc bine, a fost condamnat, a primit o amendă mare 
şi a fost deportat. 

— Un tânăr mai mare şi mult mai sofisticat de care 
Jessica, din păcate, s-a îndrăgostit. 

— Este posibil, dr. Barrington. Dar cred că ştiţi că bursa 
domnişoarei Clifton a fost suspendată mai înainte, în cursul 
acestui an, după ce a fost prinsă fumând marijuana pe 
terenul colegiului? 

— Da, ştiu, sir James. Jessica mi-a povestit tot ce s-a 
întâmplat în ultimul an şi vă pot asigura că-şi regretă 
profund faptele, dar dacă o primiţi înapoi, nu îşi va repeta a 
doua oară greşelile. 

— Şi cine garantează pentru asta? 

— Eu. 

Sir James a ezitat înainte de a spune: 

— Mi-e teamă că nu se pune problema, dr. Barrington. V- 
a mai spus domnişoara Clifton că a participat doar la trei 
cursuri şi şapte seminarii în ultimul semestru şi că în acest 
timp munca ei a trecut de la excelent la inacceptabil? 

— Da, mi-a spus. 

— Şi când îndrumătorul ei, profesorul Howard, a ridicat 
această problemă, ea i-a spus - şi-mi cer scuze pentru 
limbaj - să se ducă la dracu'? 

— Şi dumneavoastră n-aţi folosit niciodată un astfel de 
limbaj, sir James? 

— Nu în faţa îndrumătorului meu şi mă îndoiesc că 
nepoata dumneavoastră v-a vorbit dumneavoastră, dr. 
Barrington sau altor membri ai familiei în felul acesta. 

— Deci n-aţi cunoscut niciodată un student care să fie 
rebel în faţa a ceea ce noi considerăm comportament 
adecvat? La urma-urmei, aveţi un fiu şi două fiice. Sir James 
a fost adus la tăcere un moment, ceea ce i-a permis lui 
Grace să continue: Am avut privilegiul să predau mai 
multor femei talentate în decursul vremii, dar arareori am 
întâlnit una la fel de talentată ca nepoata mea. 

— Talentul nu este o scuză pentru ignorarea 
regulamentului colegiului, aşteptând ca toţi ceilalţi să se 
poarte corect, după cum a explicat clar decanul în raportul 
său referitor la această problemă nefericită. 

— In acelaşi raport, sir James, profesorul Howard i-a luat 
apărarea lui Jessica şi, dacă-mi amintesc corect vorbele lui, 
a spus că ea posedă un talent rar care ar trebui îngrijit, nu 
călcat în picioare. 

— Consiliul a analizat cuvintele profesorului Howard cu 
multă atenţie înainte de a lua decizia şi mă tem că 
publicitatea aferentă nu ne-a dat de ales decât să... 

— Publicitatea aferentă, sir James, nu a fost cauzată de 
Jessica, ci de sora mea, Emma, de cumnatul meu, Harry şi 
chiar de fratele meu, sir Giles Barrington. 

— Este posibil, dr. Barrington, dar privilegiul de a fi 
crescut într-o astfel de familie remarcabilă aduce doar 
responsabilităţi în plus. 

— Deci în cazul în care Jessica ar fi fost fiica unei mame 
singure, părăsită de tatăl ei, atitudinea dumneavoastră ar fi 
putut fi diferită? 

Sir James s-a ridicat supărat în picioare. 

— Îmi cer scuze, dr. Barrington, dar nu văd rostul 
prelungirii acestei discuţii. Consiliul a luat o hotărâre şi eu 
nu am autoritatea de a o respinge. 

— Mă simt obligată să vă corectez, sir James, a zis Grace, 
fără să se ridice, dar cred că veţi descoperi, dacă studiaţi 
cu atenţie documentele statutare ale Slade, că regula 73b 
vă permite să procedaţi exact aşa. 

— Nu-mi amintesc regula 73b, a zis sir James, aşezându- 
se la loc, dar am impresia că mă veţi lămuri. 

— Este prerogativa preşedintelui, a spus Grace, calmă, 
să anuleze o decizie a consiliului dacă este sigur că 
anumite circumstanţe nu au fost luate în consideraţie în 
acel moment. 

— Cum ar fi? a întrebat sir James, abia capabil să-şi 
ascundă iritarea. 

— Poate a venit momentul să vă amintesc de alt student 
care nu a avut privilegiile lui Jessica Clifton. Un tânăr care, 
atunci când studia la Cambridge a luat motocicleta 
îndrumătorului fără permisiunea acestuia, în mijlocul nopţii, 
pentru a se plimba. Când a fost tras pe dreapta de poliţie 
pentru exces de viteză, a pretins că avea permisiunea 
proprietarului. 

— A fost doar o glumă. 

— Şi când a apărut în faţa magistratului a doua zi 
dimineaţa, nu a fost acuzat, ci i s-a spus să returneze 
motocicleta proprietarului şi să-şi ceară scuze. Şi a fost un 
noroc, pentru că tânărul nu era fiul unui ministru, aşa că 
incidentul nu a ajuns în Cambridge Evening News. 

— Asta nu-i corect, dr. Barrington. 

— Şi când a returnat motocicleta îndrumătorului şi s-a 
scuzat, studentul nu a fost exmatriculat şi nici măcar 
pedepsit, pentru că îndrumătorul său era civilizat şi ştia că 

tânărul mai avea doar câteva săptămâni până la 
examenele finale. 

— Asta-i o lovitură sub centură, dr. Barrington. 

— Sunt de acord, a spus Grace. Dar cred că trebuie 
menţionat că acel tânăr a absolvit cu brio şi, mai târziu, a 
devenit preşedintele BP, preşedintele Şcolii de arte Slade şi 
a fost înnobilat. 

Sir James şi-a aplecat capul. 

— Imi cer scuze, sir James, că am recurs la această 
tactică şi pot doar să sper că mă veţi ierta când dame 
Jessica Clifton RA va deveni preşedinta Academiei Regale. 


* 


— Spune-mi, te rog, bunicule, a zis Jessica, tu te-ai făcut 
vreodată de râs? 

— Adică săptămâna asta sau săptămâna trecută? a 
întrebat Harry. 

— Sunt serioasă. Voiam să zic atunci când erai tânăr. 

— A trecut atâta timp încât nu-mi prea mai amintesc, a 
spus Harry. Jessica n-a zis nimic, aşteptându-l să-i răspundă 
la întrebare. Să fii arestat pentru crimă? a zis el în cele din 
urmă. Asta merge? 

— Dar erai nevinovat şi a fost o greşeală groaznică. 

— Judecătorului nu i s-a părut aşa, pentru că m-a 
condamnat la patru ani de închisoare şi dacă-mi aduc 
aminte bine, tu ai reuşit să stai doar o noapte. Jessica s-a 
încruntat, dar nu i-a răspuns. Apoi a fost momentul în care 
nu am ascultat ordinele şi am sfătuit un general german să 
se predea, când eu aveam doar un pistol şi un caporal 
irlandez. 

— Şi americanii te-au decorat. ` 

— Dar asta era şi ideea, Jessie. In război, adesea eşti 
lăudat ca erou pentru ceva care, dacă l-ai fi făcut în timp 
de pace, ai fi fost arestat şi posibil, împuşcat. 

— Crezi că tata mă va ierta vreodată? 

— Nu e niciun motiv pentru care să nu te ierte. El a făcut 
ceva mult mai rău la vârsta ta şi de aceea mama ta l-a 
părăsit şi a plecat în America. 

— Ea mi-a zis că s-au despărţit. 

— Aşa este, dar nu ţi-a zis de ce. lar tu eşti motivul 
pentru care trebuie să fie mulţumiţi că sunt iar împreună. 

— lar eu cui trebuie să-i mulţumesc? 

— Mătuşii tale, Grace, dacă întrebi cine a făcut posibil ca 
tu să revii la Slade în septembrie. 

— Am crezut că tu sau bunica aţi intervenit. 

— Nu. Deşi nu-mi va mulţumi că ţi-am spus, Grace şi-a 
unit forţele cu profesorul Howard şi au dovedit că atunci 
când doi oameni lucrează împreună, pot deveni o armată. 

— Cum aş putea să le mulţumesc? 

— Dovedind că au avut dreptate. Ceea ce mă face să 
întreb cum mai merge activitatea ta. 

— Nu ştiu care este răspunsul corect. Tu poţi să-ţi dai 
vreodată seama cum merge una dintre cărţile tale? 

— Nu. Până la urmă trebuie să las criticii şi publicul să ia 
această decizie. 

— Atunci cred că şi eu voi face la fel. Dear ai vrea să-ţi 
oferi părerea asupra ultimei mele lucrări? 

— AŞ putea încerca, a zis Harry, sperând că nu va fi 
dezamăgit. 

— Acum e cel mai bine, a spus Jessica, luându-l de mână 
şi scoţându-l din bibliotecă. Ai fost amabil să-mi permiţi să 
stau cu tine vara şi să văd dacă-mi revin, a mai zis ea în 
timp ce urcau scările. 

— Şi ai reuşit? 

— Asta sper să-mi spui tu mie, a zis Jessica, deschizând 
uşa vechii camere de joacă şi dându-se la o parte. 

Harry a intrat încet şi s-a uitat la şir după şir de schiţe 
împrăştiate pe jos. Acestea nu l-au pregătit însă pentru 
pânza uriaşă care se afla pe şevaletul din mijlocul camerei. 
S-a uitat la o pictură a domeniului Manor House, pe care 
credea că-l ştie bine. Pajiştea, grădina cu trandafiri, lacul, 

pavilionul, stejarii uriaşi care-ţi atrăgeau privirea spre 
orizont. Culorile păreau greşite, dar împreună... 

Când Jessica n-a mai putut suporta, a spus: 

— Ei bine? Spune ceva, bunicule. 

— Pot doar să sper că ultimul meu roman este măcar pe 
jumătate la fel de bun. 

28 


— Dar este o tradiţie de familie, a insistat Emma. 

— Nu ne putem lua un an liber? a imitat-o Sebastian. 

— Sigur că nu. l-am promis străbunicului tău că familia 
întotdeauna îşi va petrece Crăciunul împreună şi în Ajunul 
Anului Nou ne vom povesti unul altuia hotărârile pentru 
noul an. Deci cine ar vrea să înceapă în acest an? 

— Tata era chiar mai rău, a spus Samantha. Ne punea să 
ne scriem promisiunile şi după un an trebuia să le citim cu 
voce tare pentru a le reaminti tuturor ce prostii 
promisesem. 

— Mie întotdeauna mi-a plăcut tatăl tău, a zis Emma. Aşa 
că de ce nu începi tu? 

— Pe vremea aceasta, la anul, a spus Samantha, voi 
avea un serviciu. 

— Dar ai deja un serviciu, i-a zis Emma. Îl creşti pe 
viitorul preşedinte de la Farthings Kaufman. 

— Nu prea cred, a spus Sebastian, uitându-se la fiul său 
care ateriza un model de Concorde pe jos. Cred că vrea să 
fie pilot de încercare. 

— Atunci va trebui să devină preşedinte la British 
Airways, a zis Emma. 

— Poate nu vrea să devină preşedinte nicăieri, a sugerat 
Grace. 

— Dacă ai avea de ales, Sam, a spus Harry, ce serviciu ai 
prefera? 

— Am depus o cerere la Courtauld Institute, la 
departamentul de cercetare. Orarul este flexibil şi acum 
când Jake este la şcoala maternală, ar fi ideal. 

— Membrii mai practici ai familiei noastre, a spus 
Sebastian, ar putea fi interesaţi să ştie că angajarea unei 
dădace ar costa mai mult decât speră Sam să câştige ca 
cercetător la Courtauld. 

— O distribuire corectă a bogăției, a spus Grace. Doi 
oameni, fiecare făcând ce le place şi amândoi 
recompensaţi corespunzător. 

— Care este hotărârea ta de Anul Nou, mătuşă Grace? a 
întrebat Sebastian. 

— M-am decis să ies la pensie anticipat şi voi pleca de la 
universitate la sfârşitul anului academic. 

— Vino alături de noi în Camera Lorzilor, i-a spus Giles. 
Ne-ar face bine inteligenţa şi bunul tău simţ. 

— Multumesc, a spus Grace, dar doi Barrington în 
Camera Superioară ajung. Oricum, la fel ca Samantha, 
vreau alt serviciu. 

— Să îndrăznesc să întreb care? a spus Harry. 

— Am solicitat un post de predare la o şcoală locală, 
sperând să ajut câteva tinere strălucite să ajungă la 
Cambridge, lucru care altfel n-ar fi posibil. 

— De ce nu şi băieţi? a întrebat Giles. 

— Sunt deja destui la Cambridge. 

— Ne faci pe toţi de ruşine, tanti Grace, a zis Sebastian. 

— Şi tu ce planuri ai pentru acest an, Seb? a replicat 
Grace. In afara câştigării şi mai multor bani? 

— Să sperăm că ai dreptate, pentru că, cinstit vorbind, 
asta se aşteaptă să fac clienţii mei, printre care te numeri 
şi tu. 

— Touché, a comentat Emma. 

— E rândul tău, Jessica, a spus Grace. Sper că plănuieşti 
ceva mai valoros decât să ajungi preşedinta unei bănci. 

Nimeni nu avea nevoie să i se amintească rezoluţia lui 
Jessica din anul anterior: să fiu demnă de încrederea 
mătuşii mele în mine şi să fac tot ce pot mai bine pentru că 
am primit o a doua şansă. 

— Vreau să câştig o bursă la Academia Regală. 

— Bravo, a zis Emma. 

— Nu e suficient, a spus Grace. Toţi ştim că o vei obţine. 
Ridică ştacheta, domnişoară. 

Jessica a ezitat o clipă, după care a spus: 

— Voi câştiga Premiul Fondatorului. 

— Aşa mai merge, a aprobat-o Grace. Şi toţi vom fi acolo 
când vei primi premiul. 

— E rândul tău, mamă, a spus Sebastian, venind în 
ajutorul fiicei sale. 

— Mă voi duce la o sală de gimnastică şi voi pierde 
câteva kilograme. 

— Dar asta ai spus şi anul trecut! 

— Ştiu, a zis Emma, şi acum trebuie să mai pierd câteva. 

— Şi eu, a comentat Giles, dar eu, spre deosebire de 
Emma, am respectat hotărârea de anul trecut. 

— Adu-ne aminte care era, a spus Harry. 

— Am jurat că voi reveni în prima bancă şi mi se va oferi 
un nou portofoliu acum când Michael Foot a demisionat în 
cele din urmă şi a lăsat pe altul care chiar vrea să stea la 
Numărul Zece. 

— Ce portofoliu ţi-a oferit domnul Kinnock să urmăreşti? 
a întrebat Grace. 

Giles nu s-a putut abţine să nu rânjească. 

— Nu, a zis Emma, n-ai îndrăzni! Presupun că l-ai 
refuzat? 

— N-am putut rezista, a zis Giles. Aşa că hotărârea mea 
de Anul Nou este să frustrez, să hărţui şi să creez cât mai 
multe probleme guvernului şi mai ales ministrului sănătăţii. 

— Eşti un şobolan! s-a răstit Emma. 

— Nu, ca să fim cinstiţi, surioară, sunt un vânător de 
şobolani. 

— Pauză, a zis Harry, râzând. Înainte să vă luaţi la bătaie, 
cine urmează? 

— Poate Freddie? a sugerat Karin. 

Era primul Crăciun al lui Freddie la Manor House şi 
Jessica îl răsfăţa de parcă ar fi fost singurul copil, în timp ce 
Jake rămăsese câţiva paşi în urma noului său prieten. 

— Hotărârea mea de Anul Nou, a spus Freddie, va fi 
aceeaşi ca anul acesta şi ca în fiecare an până o voi realiza. 
Poate nu dorise, dar atrăsese atenţia tuturor. Vreau să fiu 
campion la Lord's, ca tata. 

Giles s-a întors cu spatele, nedorind să-l stânjenească pe 
băiat. 

— Şi după ce ai realizat asta, ce urmează? l-a întrebat 
Harry, când şi-a văzut cel mai vechi prieten gata să plângă. 

— Să dublez scorul, sir Harry, a spus Freddie, fără să 
ezite. 

— Aşa că nu e greu de ştiut ce-ţi vei dori în anul următor, 
după ce vei obţine asta, a spus Grace. 

Toţi au râs. 

— Acum e rândul tău, Karin, a zis Emma. 

— M-am decis să alerg în maratonul Londrei şi să strâng 
bani pentru imigranții care doresc să meargă la 
universitate. 

— Ce lungime are maratonul? a întrebat Samantha. 

— Cam cincizeci de kilometri. 

— Mai bine tu decât eu. Dar lasă-mă să depun şi eu cinci 
lire pe doi kilometri. 

— Eşti foarte generoasă, Sam, a spus Karin. 

— Şi eu, a zis Sebastian. 

— Şi eu, a adăugat Giles. 

— Multumesc, dar nu, mulţumesc, a spus Karin, 
scoţându-şi o agendă din buzunar. Samantha depune deja 
cinci lire pe doi kilometri, iar restul trebuie să depuneţi 
proporţional cu venitul vostru. 

— Ajutor, a spus Sebastian. 

— Ajung şi la tine, a zis Karin, zâmbindu-i lui Seb înainte 
de a-şi consulta lista. Grace depune douăzeci şi cinci de lire 
pe doi kilometri, Emma şi Harry, câte cinzeci de lire de 
persoană şi Giles o sută. Şi tu, Sebastian, ca preşedinte de 
bancă, te-am pus cu o mie de lire pe doi kilometri. Asta se 
ridică la - s-a mai uitat o dată în agendă - treizeci şi una de 
mii, nouă sute şi optzeci de lire. 

— Pot să pledez cauza unei imigrante, studentă la arte 
frumoase din lumea nouă, care nu ştie cine îi sunt părinţii şi 
care, din păcate, şi-a pierdut bursa? a zis Jessica. Toată 
lumea a râs. Şi mai mult, Freddie, Jake şi cu mine am vrea 
să donăm fiecare zece lire pe doi kilometri. 

— Dar asta ar însemna şapte sute optzeci de lire, a spus 
tatăl ei. Deci mă simt obligat să întreb, cum aveţi de gând 
să plătiţi? 

— Banca are nevoie de un portret al preşedintelui pentru 
a-l agăța în sala de consiliu, a zis Jessica. Ghici pe cine vor 
angaja şi care va fi tariful ei? 

Harry a zâmbit, încântat că nepoata lui îşi recăpătase 
obrăznicia naturală şi simţul ascuţit al umorului. 

— Am ceva de zis în domeniul ăsta? a întrebat Seb. 

— Sigur că nu, a spus Jessica. Altfel de ce ai mai fi tată? 

— Bravo, Karin, a zis Grace, te aplaudăm cu toţi. 

— Aşteptaţi, aşteptaţi, aşteptaţi, a spus Seb. Va exista un 
codicil ataşat la contract. Nu se va plăti niciun penny în 
cazul în care Karin nu ajunge la finiş. 

— Corect, a spus Karin, şi vă mulţumesc tuturor. 

— Cine a mai rămas? a întrebat Emma. 

Toţi şi-au îndreptat atenţia spre Harry, care n-a rezistat 
să nu-i lase pe toţi să aştepte câteva clipe. 

— Odată ca niciodată a fost o deosebită doamnă în 
vârstă care, chiar înainte de a muri, i-a scris fiului ei o 
scrisoare sugerând că poate a venit timpul să scrie acel 
roman despre care îi povestise de atâtea ori. A făcut o 
pauză. Ei bine, mamă, a spus el, privind spre cer, a venit 
vremea. Nu mai am nicio scuză să nu-ți îndeplinesc dorinţa, 
pentru că tocmai am terminat ultimul roman din seria 
William Warwick. 

— Doar dacă afurisitul tău de editor, a sugerat Emma, 
încălzindu-se, nu-i va oferi susceptibilului său autor un 
avans şi mai mare căruia nu-i va putea rezista. 

— Sunt fericit să vă anunţ, a spus Harry, că acest lucru 
nu va fi posibil. 

— Cum aşa? a întrebat Sebastian. 

— l-am trimis forma finală lui Aaron Guinzburg care va 
descoperi că tocmai l-am asasinat pe William Warwick. 

Toţi au fost aduşi la tăcere, cu excepţia lui Giles, care a 
comentat: 


A 

— Asta nu l-a oprit pe Arthur Conan Doyle să-l învie pe 
Sherlock Holmes după ce credincioşii lui cititori erau siguri 
că Moriarty îl aruncase de pe vârful unei stânci. 

— M-am gândit şi eu la asta, a zis Harry, aşa că am 
terminat romanul cu înmormântarea lui William Warwick şi 
cu soţia şi copiii lui urmărind cum sicriul era coborât în 
mormânt. Din câte îmi amintesc, o singură persoană a 
reuşit să se trezească din morţi. 

Asta l-a adus la tăcere chiar şi pe Giles. 

— Poţi să ne spui ceva despre roman? a întrebat Karin 
care, la fel ca ceilalţi, auzea de moartea lui William 
Warwick pentru prima oară. 

Din nou, Harry a aşteptat până ce toţi au fost atenţi la el, 
chiar şi Jake. 

— Se va petrece într-unul dintre statele-satelit ale Rusiei, 
probabil Ucraina. Primul capitol va începe într-o suburbie 
din Kiev unde o familie, mamă, tată şi copil încep să cineze. 

— Băiat sau fată? a întrebat Jessica. 

— Băiat. 

— Vârsta? 

— Nu m-am hotărât încă. Cincisprezece ani, poate 
şaisprezece. Tot ceea ce ştiu este că familia sărbătoreşte 
ziua de naştere a băiatului şi, în timpul mesei, care nu este 
tocmai un ospăț, cititorul va afla despre problemele pe care 
le înfruntă familia trăind într-un regim totalitar atunci când 
tatăl, un lider sindicalist, este considerat a fi un pericol, un 
dizident, o persoană care îndrăzneşte să înfrunte 
autoritatea statului. 

— Dacă m-aş fi născut într-o astfel de ţară, a spus Giles, 
el ar fi fost liderul opoziţiei. 

— Dar în ţara sa, a continuat Harry, el este tratat ca un 
răufăcător, un criminal de rând. 

— Şi apoi? a întrebat Jessica. 

— Băiatul e pe punctul de a-şi deschide singurul cadou, 
când un camion al armatei se opreşte scrâşnind în faţa 
casei şi o duzină de soldaţi sparg uşa, îl târăsc pe tată în 
stradă şi-l împuşcă în faţa soţiei şi a copilului. 

— Îţi omori eroul în primul capitol? a spus Emma, 
neîncrezătoare. 

— Acesta va fi un roman despre copil, nu despre tată, a 
zis Grace. 

— Şi despre mamă, a zis Harry, pentru că este o femeie 
inteligentă, plină de idei, care-şi dăduse deja seama că, 
dacă nu vor fugi din ţară, nu va dura mult până ce fiul lor 
rebel nu-şi va căuta răzbunarea şi va sfârşi prin a avea 
aceeaşi soartă ca tatăl lui. 

— Deci unde fug? a întrebat Jessica. 

— Mama nu se poate hotări între America şi Anglia. 

— Cum se decid? a întrebat Karin. 

— Aruncă o monedă. 

Restul familiei a continuat să se uite fix la romancier. 

— Şi care e subiectul? a întrebat Seb. 

— Urmărim ce se întâmplă cu cei doi, capitol după 
capitol. În primul capitol, fug în America. În capitolul doi, în 
Anglia. Deci aveţi două povestiri paralele şi foarte diferite 
care se petrec în acelaşi timp. 

— Uau, a zis Jessica. Şi apoi ce se întâmplă? 

— Aş vrea să ştiu, a spus Harry. Dar hotărârea mea de 
Anul Nou este să aflu. 

29 


— Zece minute până la start, s-a auzit o voce în 
megafon. Karin făcea jogging pe loc, încercând să intre în 
ceea ce alergătorii obişnuiţi denumeau „zona”. Se 
antrenase ore în şir, chiar alergase jumătate din maraton, 
dar brusc s-a simţit foarte singură la linia de pornire. 

— Cinci minute, s-a auzit vocea sorții. 

Karin şi-a verificat ceasul-sport, un cadou recent de la 
Giles. 0:00. Apropie-te cât poţi mai mult de rândul din faţă, 
îi spusese Freddie. De ce să adaugi un timp şi o distanţă 
inutilă cursei? Karin nu se gândise niciodată că maratonul 
ar fi o cursă, sperase doar să termine în mai puţin de patru 
ore. În acel moment, spera doar să termine. 

— Un minut, a bubuit vocea starterului. 

Karin era cam cu unsprezece rânduri în faţă, dar cum 
erau mai mult de 8.000 de alergători, s-a gândit că era 
aproape printre primii. 

— Zece, nouă, opt, şapte, şase, cinci, patru, trei, doi, 
unu! au strigat alergătorii la unison, înainte de a suna 
claxonul. Karin a apăsat butonul de la ceas şi a pornit, 
înghițită de o maree de alergători entuziaşti. 

La fiecare doi kilometri era trasată câte o linie groasă, 
albastră, trasă de-a curmezişul drumului şi Karin a terminat 
primii patru kilometri în mai puţin de opt minute. Intrând 
într-un ritm constant, şi-a dat seama de mulţimea strânsă 
pe ambele părţi ale traseului, unii strigând, alţii aplaudând, 
iar alţii privind cu neîncredere la masa de oameni, de toate 
formele şi mărimile, care treceau cu viteze diferite prin faţa 
lor. 

Mintea ei a început să alunece. S-a gândit la Giles, care o 
condusese la sătucul de corturi mai devreme în acea 
dimineaţă, pentru a se înregistra şi care acum era undeva 
pe acolo, stând în frig, aşteptând-o să apară printre 
alergători. Apoi s-a gândit la recenta ei vizită la Camera 
Lorzilor unde o auzise pe ministrul sănătăţii răspunzând la 

întrebările din boxă. Emma se descurcase bine şi, după 
părerea lui Giles, îşi intrase în ritm. Când Karin a trecut de 
marcajul de jumătate de cursă, spera că-şi intrase şi ea în 
ritm, cu toate că acceptase ideea că primul alergător ar fi 
putut să fi trecut deja linia de finiş. 


* 


Giles îi avertizase că probabil Karin nu va termina cursa 
în mai puţin de patru ore, aşa că familia se trezise devreme 
în acea dimineaţă pentru a găsi un loc de unde ea va putea 
să-i vadă. Cu o seară înainte, Freddie stătuse în genunchi, 
pregătind o pancartă care spera că o va face pe Karin să 
râdă când va trece de ei. 

De îndată ce Giles revenise în Smith Square după ce-şi 
lăsase soţia în cortul de înregistrare A-D din Greenwich 
Park, îşi condusese mica trupă de suporteri în spatele 
clădirii Trezoreriei şi le găsise un loc în primul rând în 
spatele barierei de pe Parliament Square, în faţa statuii lui 
Winston Churchill. 


Karin se apropia acum de ceea ce era numit de 
alergătorii de maraton „zidul”. Se afla cam de la kilometrul 
16 până la 20 şi auzise adesea despre tentaţia de a încerca 
să te convingi că, în cazul în care renunţai, nu va observa 
nimeni. Dar toţi vor observa. Ar putea să nu spună nimic, 
dar Sebastian îi explicase clar că nu va da un penny dacă 
ea nu trecea linia de finiş. Un târg e un târg, îi amintise el, 
dar ea părea să încetinească din ce în ce mai mult şi nu a 
ajutat-o când a văzut un semn de treizeci kilometri pe oră 
în faţa ei. 

Dar ceva, poate teama ei de eşec, a făcut-o să-şi 
continue drumul şi s-a făcut că nu observă că este depăşită 
de o cutie de scrisori şi, după câteva momente, de o 
cămilă. Hai, hai, hai, s-a îndemnat ea. Stai, stai, stai, 

insistau picioarele ei. Când a trecut de marcajul de 40 de 
kilometri, mulţimea a ovaţionat-o prelung, dar nu pe ea, ci 
pe o omidă care o depăşea. 

Când Karin a zărit Turnul Londrei la distanţă, a început să 
creadă că poate va reuşi. Şi-a verificat ceasul: 3 ore şi 32 
de minute. Putea termina cursa într-un timp mai mic de 
patru ore? 

Când s-a cotit pe Embarkment şi a trecut de Big Ben, s- 
au auzit urale puternice, îndelungate. S-a uitat şi i-a văzut 
pe Giles, Harry şi Emma dând cu frenezie din mâini. Jessica 
nu se oprea din desenat, în timp ce Freddie ridica o 
pancartă care declara: CONTINUA, CRED CA EŞTI A TREIA! 

Karin a reuşit cumva să ridice o mână în semn că-i 
văzuse, dar, până a cotit la Mall, abia mai putea pune un 
picior în faţa altuia. Când mai avea un kilometru de 
parcurs, a observat că tribunele aglomerate ovaţionau mai 
puternic ca niciodată şi o echipă de televiziune BBC o filma 
în timp ce alergau înapoi mai repede decât alerga ea 
înainte. 

S-a uitat la ceasul digital aflat deasupra liniei de finiş 
ticăind continuu. Trei ore şi cinzeci şi şapte de minute şi a 
devenit brusc interesată de secunde, 31, 32, 33... Cu un 
ultim efort herculean a încercat să se grăbească. După cea 
trecut în cele din urmă linia de finiş, şi-a ridicat braţele sus 
în aer de parcă ar fi fost o campioană olimpică. După încă 
nişte paşi, s-a prăbuşit grămadă pe jos. 

Într-o clipă, un oficial al cursei într-un costum al Crucii 
Roşii, îngenunchease lângă ea, cu o sticlă de apă într-o 
mână şi o mantie subţire, argintie, în cealaltă. 

— Încercaţi să vă mai mişcaţi, a zis el, punându-i o 
medalie în jurul gâtului. 

Karin a început să meargă încet, foarte încet, dar s-a 
înviorat când l-a văzut la distanţă pe Freddie alergând spre 
ea, cu braţele întinse şi cu Giles la câţiva paşi în urmă. 

— Felicitări! a strigat Freddie chiar înainte să ajungă la 
ea. Trei ore, cincizeci şi nouă de minute şi unsprezece 
secunde. Sunt sigur că vei face mai puţin la anul. 

— Nu va mai exista „la anul”, a spus Karin cu hotărâre. 
Chiar dacă Sebastian îmi oferă un milion de lire. 

LADY VIRGINA FENWICK 
1983-1986 

30 


Virginia se mutase din apartamentul ei din Chelsea în 
casa din oraş din Eaton Square a ducelui după ce şoferul lui 
îi condusese pe Clarence şi pe Alice la Heathrow să plece 
fiecare pe drumul său. 

Cu toate că era puţin speriată, a devenit din ce în ce mai 
încrezătoare că scăpase cu bine, până ce s-au dus să-şi 
petreacă un weekend prelungit la Hartford Castle. 

În timp ce ducele era afară, la vânătoare, domnul 
Moxton, administratorul domeniului i-a dat o notă scrisă de 
mână prin care i se solicita o întâlnire privată. 

— Îmi cer scuze că ridic acest subiect, a zis el, după ce 
Virginia îl invitase să i se alăture în salon, dar aş putea 
întreba dacă cele 185.000 £ pe care vi i-a dat ducele au 
fost un împrumut sau un cadou? 

— Contează? a întrebat Virginia, supărată. 

— Doar pentru impozite, doamnă. 

— Cum ar fi mai convenabil? a întrebat ea, îmblânzindu- 
şi tonul. 

— Un împrumut, a spus Moxton, căruia Virginia nu-i 
permisese să se aşeze, pentru că nu are urmări asupra 
impozitelor. Dacă ar fi fost un cadou, ar fi trebuit să achitaţi 
o taxă cam de o sută de mii de lire. 

— Şi nu am dori asta, a spus Virginia. Dar când trebuie să 
returnez împrumutul? 

— Să spunem că în cinci ani? Moment în care ar putea să 
nu mai fie necesar. 

— Desigur. 

— Totuşi, în cazul improbabil în care înălţimea sa ar muri 
până atunci, veţi fi responsabilă să returnaţi întreaga sumă. 

— Deci voi face tot ce pot pentru a mă asigura că 
înălţimea sa mai trăieşte cel puţin încă cinci ani. 

— Cred că aşa ar fi mai bine pentru toată lumea, 
doamnă, a zis Moxton, nesigur dacă n-ar fi trebuit cumva 

să râdă. Aş mai putea întreba dacă vor mai fi astfel de 
împrumuturi în viitor? 

— Sigur că nu, Moxton. A fost un caz special şi ştiu că 
ducele ar prefera să nu se mai discute despre acest 
subiect. 

— Desigur, doamnă. Voi scrie documentele de împrumut 
necesare ca să le semnaţi şi apoi totul va fi în ordine. 

Pe măsură ce treceau săptămânile, apoi lunile, Virginia 
era din ce în ce mai încrezătoare că ea şi Moxton se 
înţeleseseră, dar chiar dacă el nu era sigur, nu a mai vorbit 
despre acel subiect. Când a venit momentul să aniverseze 
a şaptezeci şi una zi de naştere a ducelui, Virginia era 
pregătită să treacă la următoarea etapă a planului ei. 


* 


Dacă 1983 ar fi fost un an bisect, problema s-ar fi 
rezolvat de la sine. Dar nu a fost şi Virginia nu mai avea 
răbdare să mai aştepte. 

Locuia în Eaton Square cu ducele de aproape un an şi, la 
sfârşitul perioadei de doliu, următorul ei scop era pur şi 
simplu să devină Înălţimea Sa, ducesa de Hertford. Exista 
un singur obstacol în drum, şi anume ducele, care părea 
satisfăcut cu aranjamentul existent şi nu ridicase niciodată 
problema căsătoriei. Această situaţie ar fi putut să fie 
rezolvată. Dar cum? 

Virginia s-a gândit la alternativele existente. Putea pleca 
din Eaton Square, revenind în Chelsea, lipsindu-l pe duce 
de compania ei şi, mai important, de sex, care nu mai era 
atât de regulat cum fusese şi să spere că aşa îşi va atinge 
telul. Totuşi, cu cele două mii de lire ale ei, alocaţia de la 
fratele său, Virginia se temea că va renunţa ea cu mult 
înaintea lui. l-ar fi putut propune chiar ea să se 
căsătorească, dar nu-şi dorea să suporte umilinţa de a fi 
refuzată. Sau ar fi putut pur şi simplu să-l părăsească, lucru 
de negândit. 

Când a discutat problema la prânz cu Bofie Bridgwater şi 
Priscilla Bingham, Bofie a fost cel care a găsit o soluţie 
simplă care, fără îndoială, îl va obliga pe duce să se decidă 
într-un fel sau altul. 

— Dar s-ar putea să nu meargă, a zis Virginia, şi atunci 
voi reveni pe Strada Ciudaţilor. 

— S-ar putea să ai dreptate, a recunoscut Bofie. Dar, 
cinstit vorbind, nu prea ai de ales, fato, doar dacă nu 
cumva îţi place să pluteşti în voia vântului până la 
funeraliile ducelui, unde vei asista doar ca o veche 
prietenă. 

— Nu, te asigur că asta nu face parte din planul meu. 
Dacă aş proceda aşa, lady Camilla Hertford va veni după 
mine cu tot armamentul, cerându-mi restituirea în 
întregime a celor 185.000 £. Nu, voi risca totul pe o singură 
aruncare a zarurilor şi se va întâmpla înainte de Crăciun. 

— De ce este Crăciunul aşa de important? a întrebat 
Priscilla. 

— Pentru că atunci Camilla va sosi din Noua Zeelandă şi 
i-a scris deja lui Perry avertizându-l că în cazul în care 
„femeia aceea” este invitată, atunci nici ea, nici soţul ei, 
nici nepoţii lui Perry, pe care el îi adoră, nu se vor urca în 
avion. 

— Te urăşte atât de mult? 

— Chiar mai mult decât răposata ei mamă, dacă este 
posibil. Aşa că, dacă vom trece la acţiune, timpul nu este 
de partea mea. 

— Atunci mai bine să dau telefonul acela, a zis Bofie. 


* 


— Daily Mail. 
— Vreţi să-mi faceți legătura cu Nigel Dempster? 
— Cine-l caută? 
— Lordul Bridgwater. 
— Bofie, mă bucur să te aud, a spus o altă voce la 
telefon. Ce arde? 

— M-a sunat William Hickey de la Express, Nigel. 
Bineînţeles, am refuzat să vorbesc cu ei. 

— Îţi sunt recunoscător, Bofie. 

— Ei, dacă povestea asta iese la iveală, aş prefera să fie 
în ziarul vostru. 

— Dă-i drumul. 

Dempster a scris fiecare cuvânt rostit de Bofie şi a fost 
oarecum surprins pentru că întotdeauna îl prezentase pe 
lordul Bridgwater în editorialele sale ca pe un „celibatar 
convins”. Dar nu era nicio îndoială când această poveste 
exclusivă provenea chiar de la sursă. 


* 


De îndată ce Daily Mail a aterizat în fața uşii ei în 
dimineaţa următoare, Virginia l-a înşfăcat imediat. A 
ignorat prima pagină cu titlul Divort? aflat deasupra unei 
fotografii a lui Rod şi Alana Steward şi a întors pagina la 
articolul lui Dempster, unde a văzut titlul Wuntă? deasupra 
unei poze nu prea reuşite a lui lady Virginia Fenwick, aflată 
în Monte Carlo cu Bofie. 

Când Virginia a citit articolul lui Dempster, a regretat că-i 
lăsase mână liberă lui Bofie. Un prieten apropiat de familie 
(un cod pentru subiectul istorisirii), mi-a spus că lordul 
Bridgwater speră să-şi anunţe în curând logodna cu Virginia 
Fenwick, singura fiică a răposatului conte Fenwick. Aceasta 
ar putea fi o surpriză pentru obişnuiţii cititori ai ziarului 
pentru că săptămâna trecută, lady Virginia a fost văzută în 
brațele ducelui de Hertford. Urmăriţi continuarea. 

Virginia a citit şi a doua oară articolul, temându-se că 
Bofie exagerase cu amănuntele, pentru că nu era nevoie să 
citeşti printre rânduri ca să-ţi dai seama că Dempster nu 
crezuse un cuvânt. Va trebui să-l sune pe duce şi să-i spună 
că era o aiureală totală. La urma-urmei, toţi ştiau că Bofie 
era gay. 

După câteva ceşti de cafea şi încă şi mai multe apeluri 
ratate, Virginia a luat până la urmă receptorul şi a sunat 

numărul lui Perry din Eaton Square. Începuse să sune când 
s-a auzit o lovitură la uşa din faţă. 

— Reşedinţa ducelui de Hertford, a zis o voce la celălalt 
capăt al liniei pe care ea a recunoscut-o imediat. 

— Sunt lady Virginia, Lomax. Mă întrebam dacă aş putea 
vorbi cu... 

Ciocănitul în uşă continua. 

— Mi-e teamă că Înălţimea Sa nu este acasă, doamnă, a 
spus valetul. 

— Ştii cumva când se va întoarce? 

— Nu, doamnă. A plecat azi-dimineaţă în grabă şi nu mi-a 
spus nimic. Aţi dori să-l anunţ că l-aţi căutat? 

— Nu, mulţumesc, a spus Virginia, lăsând jos receptorul. 
Ciocănitul continua ca loviturile unui strângător de chirii 
care ştie că eşti acasă. 

Ea s-a dus ameţită la uşă, închipuindu-şi că Perry plecase 
la ţară fără ea, pentru prima oară după mai mult de un an. 
Avea nevoie de timp ca să se gândească, dar mai întâi 
trebuia să scape de cine era la uşă. 

A deschis-o şi era gata să-l certe pe intrus când l-a văzut 
pe duce, într-un genunchi. 

— Nu-mi spune că e prea târziu, bătrânico, a zis el, 
privind-o pierdut. 

— Sigur că nu e, Perry, dar ridică-te. 

— Nu, până nu accepti să te măriţi cu mine. 

— Sigur că da, dragul meu. l-am spus deja lui Bofie că 
eşti singurul bărbat din viaţa mea, dar n-a vrut să accepte, 
a spus ea, ajutându-l pe duce să se ridice. 

— Nu vreau să stau prea mult, fato, a zis el. Văd deja 
capătul curcubeului, aşa că hai să-i dăm drumul. 

— Înţeleg exact cum te simţi, a spus Virginia, dar nu 
crezi că ar trebui să le spui copiilor tăi înainte de a face un 
pas atât de important? 

— Sigur că nu. Taţii nu cer permisiunea copiilor ca să se 
însoare. Oricum, sunt sigur că vor fi încântați. 

După trei săptămâni, mulţumită unei veşti de la un 
prieten de familie, Nigel Dempster a tipărit o fotografie 

exclusivă a ducelui şi ducesei de Hertford părăsind Oficiul 
de Stare Civilă din Chelsea pe o ploaie torențială. Și; fericita 
pereche, a scris Nigel Dempster, îşi va petrece luna de 
miere pe domeniul ducelui de lângă Cortona şi plănuieşte 
să se intoarcă la castelul Hertford pentru a-şi petrece 
Crăciunul cu familia. 

31 


Crăciunul la familia Hertford a fost îngheţat şi înăuntrul şi 
în afara castelului. Chiar şi Clarence şi Alice erau clar 
dezamăgiţi că tatăl lor se însurase fără să-i anunţe, iar 
Camilla a explicat tuturor - şi familiei şi personalului - ce 
părere avea despre uzurpatoare. 

Ori de câte ori Virginia intra într-o cameră, Camilla pleca, 
târându-şi soţul şi cei doi copii după ea. Totuşi, Virginia 
avea un avantaj asupra celorlalţi membri ai familiei: exista 
o cameră în care nu putea intra niciunul dintre ei şi unde 
domnea opt ore din douăzeci şi patru. 

In timp ce Virginia se ocupa noaptea de soţul ei, ziua se 
ocupa de Clarence şi Alice, dându-şi seama că nu avea ce 
face cu doamna Camilla, cu toate că nu renunţase complet 
la soţul şi copiii ei. 

Virginia s-a asigurat că ori de câte ori un membru al 
familiei o vedea cu soţul ei, să pară blândă, grijulie şi 
devotată, ocupându-se de toate nevoile lui. La sfârşitul 
primei săptămâni, o parte din gheaţă a început să se 
topească şi, spre încântarea ei, în Ajunul Crăciunului, 
Clarence şi Alice i-au însoţit în plimbarea de dimineaţă. Au 
fost surprinşi să afle cât de mult o interesa pe Virginia 
întreţinerea domeniului. 

— La urma-urmei, i-a spus ea lui Clarence, când vei ieşi 
din armată, trebuie să ne asigurăm că vei prelua o afacere 
înfloritoare şi nu domeniu muribund. 

— Atunci va trebui să-mi găsesc o soţie la fel de 
conştiincioasă ca tine, Virginia, a replicat el. 

Unul câştigat, mai rămâneau doi. 

Alice a fost următoarea la rând. Când şi-a deschis cadoul 
de Crăciun şi a găsit ultimul roman al lui Graham Greene, 
Al zecelea om, a întrebat: 

— De unde ştiai că este scriitorul meu preferat? 

— Este şi al meu, a zis Virginia, care citise la repezeală 
trei romane ale lui Graham Greene după ce găsise o ediţie 
de buzunar bine răsfoită pe noptiera lui Alice. 

— Nu sunt surprinsă că avem asta în comun şi, cu toate 
că Sfârșitul aventurii este excelentă, tot Stânca din 
Brighton rămâne preferata mea. 

— Nu e de mirare, a comentat Camilla. La urma-urmei, tu 
şi Pinkie Brown aveţi atâtea în comun. 

Alice s-a încruntat, cu toate că era clar că ducele n-avea 
habar despre ce vorbeau. Doi câştigaţi, unul rămas. 

Când copiii şi-au deschis cadourile de Crăciun, au strigat 
încântați. Un ceas Star Trek pentru Tristan şi o păpuşă 
Barbie pentru Kitty, pe care Virginia le cumpărase imediat 
după ce aflase că mama lor iar refuzase să le cumpere, 
preferând o ediţie prescurtată a dicționarului Oxford şi o 
trusă de cusut. 

Darul pentru Camilla fusese cel mai greu de luat, până ce 
Virginia găsise o fotografie cu ea cântând la flaut în 
orchestra şcolii, iar Cook îi spusese că auzise că doamna iar 
se apucase să cânte la instrument. La urma-urmei, ai o 
grămadă de timp la dispoziţie când cel mai apropiat oraş e 
la două sute de kilometri depărtare. 

Când Camilla şi-a deschis cadoul şi a văzut instrumentul 
strălucitor, a rămas mută. Virginia a considerat că alocaţia 
ei lunară fusese bine cheltuită. Acest lucru a fost confirmat 
când Tristan a venit la ea şi a spus: 

— Mulţumesc, bunico, şi a sărutat-o. 

Pe la sfârşitul celei de-a doua săptămâni, atât Clarence, 
cât şi Alice erau de acord că tatăl lor avusese noroc să 
găsească o asemenea perlă şi, deşi Camilla nu era de acord 
cu fraţii ei, nu mai ieşea din cameră când intra Virginia. 

În ziua plecării familiei, Virginia a făcut pachetele cu 
mâncare şi limonadă să aibă copiii în avion şi înainte ca toţi 
să se urce în maşina care-i aştepta, toată lumea a sărutat- 
o, cu excepţia lui Camilla, care doar i-a strâns mâna. Când 
şoferul  Rolls-Royce-ului a pornit pe lungul drum spre 

Heathrow, Virginia nu a încetat să le facă semne cu mâna 
până ce maşina n-a dispărut din vedere. 

— Ce triumf pentru tine, a spus ducele când s-au întors în 
castel. Ai fost magnifică, fata mea. Cred că, până la urmă, 
chiar şi Camilla începuse să se îmblânzească. 

— Mulţumesc, Perry, a zis Virginia, luându-l de mână. Dar 
înţeleg sentimentele lui Camilla. La urma-urmei şi eu m-aş 
simţi la fel dacă vreo femeie ar încerca să-i ia locul mamei. 

— Ai un suflet generos, Virginia. Dar mă tem că există un 
subiect adus în discuţie de Camilla şi despre care ar trebui 
să vorbim. 

Virginia a îngheţat. Cum de aflase Camilla despre 
împrumut când ea avusese grijă ca Moxton să plece în 
concediul lui de Crăciun înainte de sosirea familiei şi să nu 
se întoarcă decât la o zi după plecarea lor. 

— Îmi pare rău că aduc un astfel de subiect dureros în 
discuţie, a spus ducele, dar eu nu întineresc şi trebuie să 
mă gândesc la viitor, mai ales la al tău, fata mea. 

Virginia n-a încercat să zică nimic pentru că şi ea se 
gândise la asta. De asemenea, Desmond Mellor o învățase 
că atunci când încerci să închei o afacere, trebuie să te 
asiguri că cealaltă parte începe licitaţia. 

— Linia de finiş şi toate astea, a mai zis ducele. Deci m- 
am hotărât să adaug un codicil la testament, astfel încât să 
nu mai ai griji după moartea mea. 

— Singura mea grijă, a zis Virginia, este că, după 
plecarea ta, voi rămâne singură. Ştiu că e egoist din partea 
mea, Perry, dar dacă ar fi după cum vreau eu, aş prefera să 
mor înaintea ta. Chiar nu pot suporta gândul de a trăi fără 
tine. A reuşit chiar să şi lăcrimeze. 

— Cum de sunt atât de norocos? a întrebat ducele. 

— Eu sunt cea norocoasă, a tors Virginia. 

— Înainte de a-mi chema avocatul şi a da drumul 
codicilului, bătrânico, aş vrea să te gândeşti la ce ai dori să- 
ţi las. Sigur că vei primi Dower House de pe domeniu şi o 
alocaţie de cinci mii pe lună, dar dacă mai este şi altceva 
care ai dori în special, e suficient să-mi spui. 

— Foarte frumos din partea ta, Perry. Acum nu mă pot 
gândi la nimic. Eventual aş dori ceva care să-mi amintească 
de tine. 

Adevărul era că Virginia se gândise mult la acest subiect 
pentru că făcea parte din planul ei de pensionare. Nu era 
nevoie să i se amintească faptul că lipsise deja din unul sau 
două testamente şi nu intenţiona s-o păţească şi a treia 
oară. 

Totuşi, trebuia să cerceteze mai mult înainte de a-i spune 
lui Perry ce micuţ memento şi-ar dori. Ştia exact omul 
potrivit care ar fi putut s-o sfătuiască, dar nu-l putea invita 
la castel în timp ce ducele era acasă. Nu conta, problema 
va fi rezolvată peste două săptămâni când Perry se va duce 
la Londra pentru întâlnirea anuală a regimentului său, 
eveniment la care nu lipsea niciodată deoarece, fiind 
colonelul onorific al regimentului, era aşteptat să prezideze 
la cină. 

32 


Virginia i s-a alăturat lui Perry pe scurtul drum spre gara 
locală. 

— Aş vrea să merg şi eu cu tine, a zis ea în timp ce urcau 
împreună pe peron. 

— N-are rost, bătrânico, doar rămân peste noapte în oraş 
şi mă voi întoarce mâine-seară. 

— Când mă vei găsi pe peron, aşteptându-te. 

— Nu trebuie, a zis el când trenul intra în staţie. 

— Vreau să fiu aici când te vei întoarce, a zis ea când 
ducele se urca în vagonul său de clasa întâi. 

— E frumos din partea ta, fetiţo. 

— La revedere, a strigat Virginia şi i-a făcut cu mâna, în 
timp ce trenul a pornit spre Londra. A părăsit apoi gara 
căutând pe altcineva. 

— Sunteţi Poltimore? a întrebat ea un tânăr care stătea 
pe trotuar şi părea puţin pierdut. Părul lui blond îi ajungea 
aproape de umeri, purta o haină matlasată şi avea o 
valijoară. 

— Aşa este, Înălţimea Voastră, a spus el, înclinându-se 
uşor. Nu mă aşteptam să veniţi să mă luaţi. 

— A fost plăcerea mea, a zis Virginia când şoferul le-a 
deschis portiera din spate. 

Pe drumul de întoarcere la castel, Virginia i-a explicat de 
ce a invitat un istoric specializat în artă de la Sotheby's să 
vadă colecţia Hertford. 

— De o vreme, ducele e îngrijorat că ar fi putut trece cu 
vederea vreun obiect de valoare care ar trebui asigurat. 
Păstrăm, desigur, un inventar complet, dar cum soţul meu 
nu e prea interesat în moştenirile de familie, m-am gândit 
că ar fi bine să aduc inventarul la zi. La urma-urmei, 
niciunul dintre noi nu întinerim. 

— De abia aşteptam să văd colecţia, a replicat Poltimore. 
Este un eveniment special să ţi se permită să vezi o 
colecţie care nu este văzută de public. Sunt conştient, 


260 


- JEFFREY ARCHER - 


desigur, că există picturi ale lui Constable la castelul 
Hertford şi capodopera lui Turner, Mark's Square, dar de 
abia aştept să văd ce alte comori mai aveţi. 

Şi eu, s-a gândit Virginia, dar nu a întrerupt discursul 
entuziast al tânărului. 

— Nu mi-a luat mult să descopăr că al treilea duce, care 
a călătorit pe tot continentul în secolul al optsprezecelea, a 
continuat Poltimore, a fost responsabil pentru strângerea 
unei colecţii de o asemenea valoare. 

— Dar nu a fost el cel responsabil de achiziţionarea 
operelor lui Turner sau Constable, a spus Virginia. 

— Nu, acesta a fost al şaptelea duce. El i-a comandat, de 
asemenea, un portret al lui Catherine, ducesa de Hertford. 

— İl veţi găsi în salon, a zis Virginia, care studiase deja în 
detaliu inventarul, înainte de a ajunge la concluzia că 
ducele nu va fi de acord niciodată să se despartă de vreuna 
dintre moştenirile de familie. Totuşi, spera că, în ultimii trei 
sute de ani, ceva putea să le fi scăpat atenţiei. 

La sosirea la castel, Virginia nu a pierdut timpul, ci l-a 
dus pe omul de la Sotheby's direct în bibliotecă, unde i-a 
arătat trei volume groase, legate în piele, intitulate Colecţia 
Hertford. 

— Vă las cu munca dumneavoastră, domnule Poltimore. 
Puteţi circula oriunde prin casă, gândindu-vă că scopul 
principal pe care-l aveţi este să găsiţi orice am fi putut 
scăpa din vedere. 

— De abia aştept, a spus Poltimore, deschizând primul 
volum. 

Când s-a întors să plece, Virginia a mai spus: 

— Ne îmbrăcăm special pentru cină, domnule Poltimore 
şi aceasta va fi servită fix la ora opt. 


* 


— Am reuşit să verific aproape tot ce era listat în 
inventar, a zis Poltimore la un pahar de vişinată înainte de 
cină, şi pot să vă confirm că pare în ordine. Totuşi, cred că 

estimarea curentă pentru asigurare este mult sub 
adevărata valoare a colecţiei. 

— Nu este de mirare, a spus Virginia. Mă îndoiesc că 
mulţi dintre aristocrați şi-au permis să-şi asigure 
posesiunile la valoarea adevărată. Imi aduc aminte că tata 
mi-a zis odată că în cazul în care picturile familiei ar ajunge 
pe piaţă, nu ar mai reuşi să le cumpere înapoi. Aţi găsit 
ceva semnificativ care nu a fost menţionat în inventar? 

— Până acum, nu. Dar nu am avut încă ocazia să verific 
etajele superioare, lucru pe care-l voi face mâine- 
dimineaţă. 

— Acelea sunt mai mult etajele personalului, a zis 
Virginia, încercând să-şi ascundă dezamăgirea. Nu cred că 
veţi găsi ceva valoros acolo. Dar vă puteţi uita, dacă tot aţi 
venit. 

A sunat un gong şi ea şi-a condus invitatul la masă. 


* 


— Unde e domnul Poltimore, Lomax? l-a întrebat Virginia 
pe valet când a coborât la micul dejun în dimineața 
următoare. 

— A mâncat mai devreme, Înălţimea Voastră, şi ultima 
oară când l-am văzut era la ultimul etaj, notându-şi 
tablourile agăţate pe pereţi. 

Virginia s-a întors în bibliotecă după micul dejun şi a mai 
verificat o dată inventarul, întrebându-se dacă ar mai putea 
exista o capodoperă minoră pe undeva, de care ducele nu 
era prea ataşat şi de care ar dori să se despartă. Totuşi, 
când s-a uitat prin evaluările revizuite de Poltimore, nu 
exista nimic care ar fi putut să-i permită să trăiască în stilul 
pe care-l considera demn de o ducesă. Va trebui să se 
asigure că alocaţia sa lunară va fi crescută de la 5.000 £ la 
10.000 £ ca să nu moară de foame. Starea ei de spirit nu s- 
a îmbunătăţit când Poltimore i-a zis la prânz că nu găsise 
nimic de valoare la ultimele două etaje. 

— Nu e prea surprinzător, având în vedere că sunt 
etajele pentru personal, a replicat Virginia. 

— Dar am găsit un desen ai lui Tiepolo şi o acuarelă de 
sir Wiliam Russel Flint care ar trebui adăugate la inventar. 

— Vă sunt recunoscătoare, a spus Virginia. Sper doar că 
nu vi se va părea că vizita dumneavoastră aici a fost o 
pierdere de timp. 

— Nu, Înălţimea Voastră. A fost o experienţă plăcută şi în 
cazul în care ducele ar considera că trebuie să vândă 
oricare obiect din colecţia sa, am fi onoraţi să-l 
reprezentăm. 

— Nu-mi imaginez în ce caz s-ar putea întâmpla asta, a 
spus Virginia, dar dacă va fi nevoie, vom lua legătura 
imediat. 

— Vă mulţumesc. Mai am timp, a spus el, uitându-se la 
ceas, să verific subsolul înainte de a pleca. 

— Nu cred că veţi găsi ceva jos, a zis Virginia, în afara 
câtorva oale şi tigăi şi o Aga antică despre care i-am spus 
ducelui că ar trebui înlocuită de mult. 

Poltimore a râs politicos, înainte de a termina ultima 
bucată de budincă. 

— Maşina vă aşteaptă să vă conducă la gară la două 
patruzeci, a spus Virginia, deci veţi avea timp să prindeţi 
ultimul tren de la trei şi cinci spre Londra. 


* 


Virginia vorbea cu grădinarul despre plantarea unui strat 
nou de fucsii când l-a văzut pe Poltimore alergând către ea. 
L-a aşteptat să-şi tragă sufletul, după care el a zis: 

— Cred că am mai găsit ceva remarcabil, dar trebuie să 
verific cu şeful departamentului de Cultură Chineză înainte 
de a fi absolut sigur. 

— Departamentul dumneavoastră de Cultură Chineză? 

— Aproape nu le-am observat, ascunse într-un colţ al 
coridorului ce ducea la subsol, chiar lângă cămară. 

— Ce n-aţi observat? a spus Virginia, încercând să nu-şi 
arate nerăbdarea. 

— Două vaze albastru cu alb. Am verificat marcajele de 
la bază şi cred că sunt din dinastia Ming. 

Virginia a încercat să vorbească normal. 

— Sunt suficient de valoroase pentru a fi adăugate la 
inventar? 

— Sigur că da, dacă sunt originale. O pereche de vaze 
similară, dar mult mai mici decât ale Înălţimii Voastre au 
fost aduse la o licitaţie la New York acum doi ani şi preţul 
de vânzare a fost mai mare de un milion de dolari. Le-am 
făcut câteva fotografii, a continuat Poltimore, mai ales ale 
marcajelor şi pe care i le voi arăta expertului nostru în 
cultura chineză de îndată ce mă voi întoarce în Bond Street. 
Vă voi anunţa părerea mea în scris. 

— Aş prefera să-mi telefonaţi, a zis Virginia. Nu aş vrea 
ca ducele să-şi facă speranţe doar ca să afle că a fost o 
alarmă falsă. 

— Vă voi suna mâine, i-a promis Poltimore. 

— Bine, atunci rămâne stabilit, a spus Virginia când un 
valet a intrat cu o valiză pe care a pus-o în portbagajul 
maşinii. ` 

— Îmi iau la revedere de pe acum, Înălțimea Voastră. 

— Nu încă, domnule Poltimore, a spus Virginia care i s-a 
alăturat pe bancheta din spate. A aşteptat până ce au 
plecat, după care i-a şoptit: 

— Dacă ducele se hotărăşte să vândă vazele, cum i-aţi 
recomanda să procedeze? 

— În cazul în care expertul nostru confirmă că sunt din 
dinastia Ming, vă vom sfătui care este modul cel mai 
potrivit de vânzare pentru nişte obiecte de o asemenea 
valoare istorică. 

— Dacă este posibil, aş vrea să le vând cu cât mai puţină 
agitaţie şi cu discreţie maximă. 

— Desigur, Înălţimea Voastră, a spus Poltimore. Dar ar 
trebui să vă spun că, în cazul în care numele de Hertford ar 
fi legat de vaze, ar fi de aşteptat să se obţină un preţ mai 

mare. Sunt sigur că ştiţi că două lucruri contează când 
apare o descoperire de asemenea importanţă la o licitaţie: 
proveniența şi momentul în care obiectul a apărut pe piaţă. 
Deci dacă puteţi combina numele Hertford cu trei sute de 
ani de istorie, vă pot spune că acesta ar fi visul oricărei 
case de licitaţii. 

— Da, înţeleg diferenţa, a spus Virginia, dar, din motive 
personale, ducele ar putea să dorească să-şi păstreze 
anonimatul. 

— Oricum veţi decide, noi, desigur, vă vom respecta 
dorinţele, a spus Poltimore când maşina a ajuns în gară. 

Şoferul a deschis portiera şi ducesa a coborât. 

— De abia aştept să aflu veşti de la dumneavoastră, 
domnule Poltimore, a zis ea când trenul a oprit la peron. 

— Vă voi suna de îndată ce voi primi veşti şi, orice aţi 
decide, să ştiţi că Sotheby's va fi mândru să vă servească 
în mod cât mai discret. El a dat uşor din cap înainte de a se 
urca în tren. 

Virginia nu s-a întors la maşină, ci a traversat podul 
pietonal până la peronul doi şi a aşteptat doar câteva 
minute înainte ca trenul de Londra să apară în gară. Când i- 
a făcut semn cu mâna ducelui, el a răsplătit-o cu un 
zâmbet larg. 

— Ce frumos că ai venit să mă aştepţi, bătrânico, a spus 
el, aplecându-se s-o sărute. 

— Nu fi prostuţ, Perry. De abia aşteptam să te văd. 

— S-a întâmplat ceva interesant cât am lipsit eu? a 
întrebat ducele, dându-i biletul conductorului. 

— Am plantat un strat de fucsii care ar trebui să 
înflorească la vară, dar, cinstit vorbind, mă interesează mai 
mult să aflu ce s-a întâmplat la cina regimentului. 


* 


Poltimore s-a ţinut de cuvânt şi a sunat în după-amiaza 
următoare pentru a-i spune Virginiei că domnul Li Wong, 
expertul de la Sotheby's, a studiat fotografiile vazelor şi 

mai ales marcajele distinctive de pe postamente şi era 
aproape sigur că erau din dinastia Ming. Totuşi a spus că va 
avea nevoie să le examineze personal înainte de a-şi da 
sentinţa finală. 

Li a apărut după două săptămâni, când ducele îşi vizita 
doctorul din Harley Street pentru controlul anual. Nu a fost 
nevoie să stea peste noapte pentru că, în câteva minute, s- 
a convins că cele două vaze erau opera unui geniu şi vor 
aprinde interesul global al colecționarilor de artă chineză 
de vârf. A mai reuşit să adauge o dovadă de autenticitate. 

După ce şi-a petrecut o zi la British Museum, adusese o 
referinţă care sugera că, la începutul secolului al 
nouăsprezecelea, al patrulea duce de Hertford fusese la 
Beijing într-o misiune diplomatică a guvernului Maiestăţii 
Sale. Cele două vaze erau probabil un dar de la împăratul 
Jiaqing în cinstea evenimentului. Li a continuat prin a-i 
aminti ducesei, de mai multe ori, că această dovadă 
istorică va adăuga o valoare considerabilă celor două 
obiecte. Un cadou format din două vaze Ming din partea 
unui împărat pentru un duce care reprezenta un rege va 
face ca licitaţia să zbârnâie. 

Li a fost clar dezamăgit când Virginia i-a spus că, în cazul 
în care ducele se va despărţi de vaze, era foarte improbabil 
că va dori ca lumea să afle că vindea o moştenire de 
familie. 

— Poate că Înălţimea Sa va aproba o simplă etichetă, 
gen „proprietatea unui nobil”? a sugerat expertul chinez. 

— Un compromis satisfăcător, a aprobat ducesa, care nu 
l-a însoţit pe Li la gară pentru că dorea ca acesta să se 
întoarcă repede în Londra înainte ca ducele să ia trenul 
pentru Hertford. 


Când Virginia a bătut la uşa studioului ducelui, şi-a 
amintit de momentele în care era chemată de tatăl ei 
pentru a fi certată din cauza vreunei pozne. Dar nu şi azi. 

Urma să i se comunice ultimele detalii ale testamentului lui 
Perry. 

O rugase la micul dejun să vină în studioul lui pe la 
unsprezece pentru că urma să-l vadă pe avocatul familiei la 
zece pentru a discuta despre conţinutul testamentului său, 
mai ales despre forma codicilului propus. l-a reamintit 
Virginiei să-i spună dacă exista ceva ce i-ar fi plăcut în mod 
special să păstreze ca suvenir. 

Când a intrat în biroul soţului ei, Perry şi avocatul s-au 
ridicat imediat în picioare şi au rămas aşa până ce ea s-a 
aşezat între ei. 

— N-ai fi putut ajunge mai bine, a zis Perry, pentru că 
tocmai am stabilit forma noului codicil care se referă la tine 
şi pe care domnul Blatchford îl va adăuga testamentului. 

Virginia şi-a aplecat capul. 

— Mă tem, domnule Blatchford, a spus ducele, că soţia 
mea este puţin deranjată de această experienţă, dar am 
reuşit s-o conving că cineva trebuie să se ocupe de astfel 
de lucruri pentru ca fiscul să nu-ţi devină cea mai apropiată 
rudă. Blatchford a încuviinţat. Poate veţi fi amabil să-i 
explicaţi ducesei detaliile codicilului ca să nu mai revenim 
iar la acest subiect. 

— Desigur, Înălţimea Voastră, a spus vârstnicul avocat, 
care părea că va muri înaintea lui Perry. La decesul ducelui, 
a continuat el, veţi primi o casă aflată pe domeniu şi 
personalul asociat care să vă ajute. Veţi mai primi un 
stipendiu lunar de cinci mii de lire sterline. 

— Va fi suficient, fata mea? l-a întrerupt ducele. 

— Mai mult decât suficient, dragă, a spus Virginia, 
liniştită. Nu uita că dragul meu frate încă îmi mai dă o 
alocaţie lunară pe care nu reuşesc niciodată s-o cheltuiesc. 

— Am înţeles, a continuat Blatchford, că ducele v-a cerut 
să vă alegeţi un memento personal pentru a vă aminti de el 
şi mă întreb dacă v-aţi hotărât care va fi acela? 

A durat o vreme până ce Virginia şi-a ridicat capul şi a 
spus: 

— Perry are un baston care-mi va aminti de el ori de câte 
ori mă voi plimba seara prin grădină. 

— Sigur nu ai dori ceva mai substanţial decât asta, 
bătrânico? 

— Nu, asta va fi destul, dragul meu. Virginia a tăcut o 
vreme înainte de mai spune: totuşi, mărturisesc că am 
văzut două vaze vechi sub scări pe care se adună praful şi 
care mi-au plăcut întotdeauna, dar numai dacă suporţi să 
te desparţi de ele. Virginia şi-a ţinut respiraţia. 

— Nu sunt menţionate în inventarul familiei, a spus 
Blatchford, deci cu permisiunea Înălţimii Voastre, voi 
adăuga bastonul şi cele două vaze la codicil şi apoi veţi 
putea autoriza exemplarul finalizat. 

— Desigur, desigur, a spus ducele, care nu mai coborâse 
sub scări de când era băiat. 

— Îţi mulţumesc, Perry, a zis Virginia, eşti atât de 
generos. Şi dacă tot sunteţi aici, domnule Blatchford, aş 
putea să vă cer îndrumarea în altă problemă? 

— Desigur, Înălţimea Voastră. 

— Poate ar trebui şi eu să mă gândesc să-mi fac 
testamentul. 

— Foarte înţelept, dacă pot spune aşa, Înălţimea Voastră. 
Voi fi fericit să vă schiţez unul. Ne putem întâlni cu altă 
ocazie? 

— Nu va fi necesar, domnule Blatchford. Am intenţia să 
las tot ceea ce am soţului meu iubit. 

33 


Douăzeci de minute mai târziu o ambulanţă cu sirena 
pornită a tras în faţa porţilor castelului. 

Doi infirmieri, îndrumați de Virginia, au urmat-o repede în 
dormitorul ducelui. L-au ridicat uşor pe targă, apoi l-au 
coborât atenţi pe scări. Ea i-a ţinut mâna lui Perry şi a 
reuşit să zâmbească slab când l-au urcat în ambulanţă. 

Virginia s-a urcat şi ea pe o banchetă de lângă el şi nu i-a 
dat drumul la mână în timp ce ambulanţa alerga pe 
drumurile de ţară. După alte douăzeci de minute mai târziu, 
au ajuns la spitalul local. 

Un doctor, două asistente medicale şi trei infirmieri îi 
aşteptau. Ducele a fost pus pe un cărucior care a fost 
trecut prin uşile deschise într-o cameră privată, pregătită la 
repezeală. 

Toţi cei trei doctori care l-au examinat au ajuns la 
aceeaşi concluzie, un atac minor de inimă. În ciuda 
diagnosticului, medicul-şef a insistat să mai rămână în 
spital pentru mai multe teste. 


Virginia mergea în vizită la spital, la Perry, în fiecare 
dimineaţă şi, cu toate că el i-a spus că era sănătos tun, 
doctorii nu au fost de acord să-i dea drumul până ce nu s- 
au convins că şi-a revenit complet şi Virginia a declarat 
clar, în faţa asistentei-şefe, că el trebuie să respecte 
indicaţiile doctorului. 

În ziua următoare, le-a telefonat copiilor ducelui, 
repetându-le diagnoza doctorilor de atac cardiac minor şi 
că, atâta timp cât făcea exerciţii şi era atent la dietă, nu 
existau motive să se creadă că nu va mai trăi mulţi ani. 
Virginia a subliniat că doctorii nu credeau că era nevoie ca 
ei să dea fuga acasă şi că de abia aştepta să-i vadă de 
Crăciun. 

269 


- A FOST UN OM - 


Dieta de pepene verde, peşte fiert şi salată verde fără 
ingrediente nu au ameliorat temperamentul ducelui şi când 
i s-a dat drumul acasă după o săptămână, asistenta-şefă i-a 
dat Virginiei o listă cu lucrurile permise şi cele interzise: 
fără zahăr, fără carbohidrați, fără mâncăruri prăjite şi un 
singur pahar cu vin la prânz - care nu trebuia să fie urmat 
de un coniac sau de un trabuc. La fel de important era, a 
explicat ea, ca el să facă o plimbare la aer curat câte o oră 
în fiecare zi. Asistenta-şefă i-a dat Virginiei o copie a dietei 
recomandate de spital pe care Virginia a promis că i-o va 
da lui Cook atunci când vor ajunge acasă. 

Cook nici n-a zărit dieta oferită de asistenta-şefă şi i-a 
permis ducelui să-şi înceapă ziua ca întotdeauna, cu un 
castron cu porridge şi zahăr brun, urmat de ouă ochiuri, 
cârnaţi, două felii de şuncă şi mâncare de fasole (preferata 
lui) cu sos HP. Aceasta este însoţită de toast din pâine albă 
cu unt şi marmeladă şi cafea tare cu două linguriţe de 
zahăr. Apoi se retrăgea să citească The Times în biroul lui, 
unde îi era lăsat un pachet de Silk Cut pe braţul fotoliului. 
Pe la unsprezece şi jumătate, valetul îi aducea o cană cu 
ciocolată fierbinte şi o felie de tort de cafea, în caz că îi mai 
era puţin foame şi care îi ajungea până la prânz. 

Prânzul consta din peşte, exact cum îi recomandase 
asistenta-şefă. Totuşi, acesta nu era fiert, ci prăjit în unt, cu 
o farfurie mare de cartofi prăjiţi la îndemână. Tortul de 
ciocolată - asistenta-şefă nu pomenise nimic de ciocolată - 
era rar refuzat de duce, apoi urma altă cafea şi primul 
trabuc al zilei. 

Virginia îl lăsa să-şi facă siesta de după-masă, înainte de 
a-l ruga să se plimbe mai mult pe domeniu ca să-şi facă 
poftă pentru următoarea masă. După ce se schimba pentru 
cină, ducele se bucura de o vişinată, poate două, înainte de 
a se duce la masă, unde Virginia avea multă grijă în 
alegerea vinurilor. Cook ştia prea bine că ducelui nu-i 
plăcea nimic mai mult decât o friptură de muşchi file în 
sânge, cartofi prăjiţi şi garnituri cu sos. Cook simţea că este 


270 


- JEFFREY ARCHER - 


de datoria ei să-l facă pe duce fericit şi nu ceruse el oare 
câte două porţii din toate felurile? 

După cină, valetul îi turna un pahar de coniac şi îi tăia 
vârful trabucului de Havana înainte de a i-l aprinde. Când 
se retrăgeau în sfârşit la culcare, Virginia făcea tot posibilul 
să-l provoace pe duce şi cu toate că reuşea rar, el adormea 
întotdeauna extenuat. 

Virginia şi-a menţinut această rutină cu plăcere, 
permițându-i orice soţului ei, cu toate că ar fi părut grijulie 
oricărui observator, atentă şi devotată. Nu a zis nimic când 
el n-a mai reuşit să-şi încheie nasturii de la pantaloni sau 
când aţipea mult în timpul după-amiezii şi le spunea celor 
care o întrebau: 

— Nu l-am văzut niciodată mai în formă şi nu m-ar 
surprinde dacă ar trăi o sută de ani, cu toate că asta nu era 
exact ce avea ea de gând. 


Virginia şi-a petrecut mult timp pregătind cea de-a 
şaptezeci şi doua aniversare a lui Perry. O ocazie specială, 
după cum le explica ea tuturor şi ducelui ar trebui să i se 
permită, măcar o dată, să facă ceea ce doreşte. 

După ce s-a bucurat de un mic-dejun zdravăn, Perry a 
plecat împreună cu prietenii lui să împuște fazani, ducându- 
şi puşca de vânătoare Purdey sub braţ şi o sticlă de whisky 
în buzunarul de la şold. Era în formă maximă în acea 
dimineaţă şi a împuşcat douăzeci şi una de păsări înainte 
de a reveni, extenuat, la castel. 

S-a bucurat mult văzând carnea de vânat, carnaţii, 
ceapa, cartofii prăjiţi şi o butelcuţă cu sos gras. Oare putea 
un om să ceară mai mult, şi-a întrebat el prietenii. Ei au 
fost de acord din toată inima şi au continuat să toasteze 
pentru sănătatea lui. Ultimul dintre ei a plecat abia seara, 
în timp ce el adormise. 

— Ai atâta grijă de mine, bătrânico, a spus el când 
Virginia l-a trezit să se schimbe pentru cină. Sunt un om 
grozav de norocos. 

— Ei, este o ocazie specială, dragul meu, a spus Virginia, 
dându-i cadoul ei de aniversare. Ochii lui s-au aprins când a 
rupt hârtia de ambalaj şi a descoperit o cutie de trabucuri 
Romeo y Julieta. 

— Preferatele lui Churchill, a declarat el. 

— Şi el a trăit mai mult de nouăzeci de ani, i-a amintit 
Virginia. 

La cină, ducele părea puţin obosit. Totuşi a reuşit să-şi 
termine budinca de jeleu înainte de a savura un pahar de 
coniac şi primul trabuc al lui Churchill. Când au urcat 
scările, puţin după miezul-nopţii, a fost nevoit să se prindă 
de balustradă, luptându-se să urce fiecare treaptă, cu 
celălalt braţ pus pe umerii Virginiei. 

Când au ajuns în dormitor, el a reuşit să mai facă doar 
câţiva paşi înainte de a se prăbuşi în pat. Virginia a început 
să-l dezbrace încet, dar el adormise înainte de a-i scoate 
pantofii. 

Până ce l-a dezbrăcat şi i s-a alăturat în pat, el sforăia 
liniştit. Virginia nu-l mai văzuse niciodată arătând atât de 
mulţumit. A stins lumina. 


Când Virginia s-a trezit în dimineaţa următoare, s-a întors 
în pat şi a văzut că ducele încă zâmbea. A tras draperiile, s- 
a dus în cealaltă parte a patului şi s-a uitat mai atentă. | s-a 
părut că e puţin palid. l-a verificat pulsul, dar nu l-a găsit. A 
stat pe marginea patului şi s-a gândit cu atenţie cum 
trebuia să procedeze în continuare. 

Mai întâi, a înlăturat toate semnele trabucurilor şi 
coniacului, înlocuindu-le cu un bol cu nuci şi o carafă cu apă 
cu o felie de lămâie. A deschis fereastra ca să intre puţin 
aer proaspăt şi, după ce a mai verificat o dată camera, s-a 

aşezat la măsuţa ei de toaletă, şi-a verificat machiajul şi s-a 
calmat. 

Virginia a mai stat câteva clipe înainte de a respira adânc 
şi a ţipa tare. Apoi a alergat la uşă şi, pentru prima oară de 
când se măritase cu Perry, a ieşit din dormitor în cămaşă 
de noapte. A alergat în josul scării şi, când l-a zărit pe 
Lomax, i-a spus cu o voce spartă: 

— Cheamă ambulanţa. Ducele a avut un alt atac de 
inimă. 

Valetul a ridicat imediat receptorul telefonului din hol. 

Doctorul Ainsley a sosit după treizeci de minute, timp în 
care Virginia se îmbrăcase şi-l aştepta în hol. L-a însoţit în 
dormitor. Nu l-a examinat mult înainte de a-i spune ducesei 
văduve ceea ce ea deja ştia. 

Virginia a izbucnit în plâns şi nimeni nu a putut s-o 
consoleze. Totuşi, a reuşit să le trimită telegrame lui 
Clarence, Alice şi Camilla, după care i-a ordonat valetului să 
mute două vaze albastru cu alb de pe coridorul servitorilor 
şi să le pună în dormitorul ducelui. Lomax a fost nedumerit 
de această cerere şi seara, mai târziu, i-a spus menajerei: 

— Nu e ea însăşi, sărăcuţa. 

Şoferul a fost chiar şi mai nedumerit când i-a cerut să 
ducă vazele la Londra şi să le lase la Sotheby's înainte de a 
se duce la Heathrow să-l ia pe Clarence şi să-l aducă la 
castelul Hertford. 

Ducesa văduvă era îmbrăcată în negru, o culoare care-i 
venea foarte bine şi, la un mic dejun uşor a citit necrologul 
ducelui din The Times, care avea multe laude şi puţine 
realizări. Totuşi, exista o propoziţie care i-a adus un zâmbet 
pe faţă: Cel de-al treisprezecelea duce de Hertford a murit 
paşnic, în somn. 

34 


Virginia se gândise mult cum să se comporte în 
următoarele zile. De îndată ce familia se despărţea după 
funeralii, intenţiona să facă nişte schimbări radicale la 
castelul Hertford. 

Al paisprezecelea duce a fost primul membru al familiei 
care a sosit şi Virginia îl aştepta pe treapta de sus ca să-l 
întâmpine. În timp ce urca, ea a făcut o mică reverență 
pentru a demonstra că recunoaşte noua ierarhie. 

— Virginia, ce ocazie tristă pentru noi toţi, a spus 
Clarence. Dar cel puţin mă reconfortează gândul că i-ai fost 
alături până în ultima clipă. 

— Ce amabil eşti, Clarence. A fost o binecuvântare 
pentru mine că dragul meu Perry n-a suferit nicio durere 
când a răposat. 

— Da, am fost uşurat să aflu că tata a murit paşnic, în 
somn. Slavă Domnului pentru micile favoruri. 

— Sper că nu va trece mult până ce mă voi alătura lui, a 
spus Virginia, deoarece, la fel ca regina Victoria, îmi voi jeli 
dragul soţ până ce voi muri şi eu. Valetul şi două ajutoare 
au apărut şi au început să scoată bagajele din maşină. Te- 
am cazat în vechea ta cameră acum, a zis Virginia. Dar, 
desigur, eu mă voi muta în casa mea după înmormântarea 
lui Perry. 

— Nu e nicio grabă, a spus Clarence. Eu mă voi întoarce 
la regiment după funeralii şi, oricum, ne vom baza pe tine 
ca să ţii lucrurile în mişcare în absenţa mea. 

— Voi fi fericită să fac tot ce pot. De ce să nu discutăm 
ce ai în minte după ce ai despachetat şi ai mâncat ceva? 

Ducele a întârziat câteva minute la prânz şi şi-a cerut 
scuze, explicându-i că mai mulţi oameni îi telefonaseră, 
cerându-i să discute de urgenţă. 

Virginia s-a întrebat cine îi telefonase, dar s-a mulţumit 
să spună: 

— Mă gândeam că ar fi bine să ţinem funeraliile joi, dar 
numai dacă eşti de acord. 

— Sunt fericit să-ţi respect dorinţele, a spus ducele. 
Poate te-ai putea gândi şi la slujbă şi la cei pe care va 
trebui să-i invităm la recepţia de după aceea? 

— Am început deja să fac lista. Ţi-o voi da azi, mai târziu. 

— Mulţumesc, Virginia. Ştiam că mă pot baza pe tine. Am 
nişte discuţii pe care trebuie să le port în după-amiaza 
aceasta, aşa că sper că vei fi aici când soseşte Alice. 

— Desigur. Şi când crezi că vor veni Camilla şi familia ei? 

— Mai târziu în seara aceasta, dar cum eu voi fi în biroul 
tatălui meu... 

— În biroul tău, a spus Virginia, încet. 

— Va mai dura o vreme să mă obişnuiesc. Ai vrea să-mi 
spui când vine Alice? 


Virginia muncea la lista invitaţilor care vor asista la 
recepţia privată care va urma funeraliilor, precum şi la cei 
care nu vor asista, când un taxi a tras în faţa castelului şi 
Alice a coborât. De îndată, şi-a luat locul în vârful scării. 

— Biata Virginia, au fost primele cuvinte ale lui Alice 
când a întâmpinat-o. Cum rezişti? 

— Nu prea bine. Dar toţi sunt atât de amabili şi 
înţelegători, ceea ce mă întăreşte. 

— Aşa şi trebuie, a spus Alice. La urma-urmei, tu ai fost 
stânca şi sufletul lui pereche. 

— Ce drăguță eşti să-mi spui asta, a zis Virginia, 
conducând-o pe Alice în susul scărilor în camera de oaspeţi 
pe care o alesese pentru ea. Il voi anunţa pe Clarence că ai 
venit. 

A coborât şi a intrat în biroul ducelui fără să bată la uşă şi 
l-a găsit pe Clarence adâncit în conversaţie cu domnul 
Moxton, administratorul domeniului. Amândoi s-au ridicat în 
picioare la intrarea ei. 

— M-ai rugat să te anunţ când vine Alice. Am dus-o în 
camera Carlyle. Sper că poţi să ni te alături la ceai peste 
jumătate de oră. 

— S-ar putea să nu reuşesc, a zis ducele, înclinând uşor 
din cap, clar deranjat că fusese întrerupt, ceea ce Virginiei i 
s-a părut ciudat. A plecat fără să mai zică nimic şi s-a retras 
în salon, unde Montgomery, bătrânul labrador al lui Perry, 
s-a ridicat şi a început să dea din coadă. Ea s-a aşezat 
lângă uşa deschisă, ceea ce-i permitea să urmărească 
venirile şi plecările de pe coridor. Voia să discute cu 
Clarence despre înlocuirea lui Moxton în viitorul nu prea 
îndepărtat. 

Următoarea persoană care a intrat în biroul ducelui a fost 
valetul, care n-a ieşit decât după patruzeci de minute. A 
dispărut apoi sub scări şi s-a întors după câteva minute 
însoţit de bucătăreasă, pe care Virginia n-o mai văzuse 
niciodată urcând la parter. 

După douăzeci de minute, bucătăreasa a reapărut şi s-a 
grăbit să coboare. Virginia se întreba de ce durase atât de 
mult, doar dacă nu discutaseră meniul recepţiei, 
responsabilitate pe care presupusese că ducele o va lăsa în 
grija ei. 

Virginia a fost distrasă de o bătaie puternică la uşa de 
intrare, dar înainte de a răspunde, Lomax a apărut şi a 
deschis-o. 

— Bună seara, dr. Ainsley, a zis el. Înălţimea Sa vă 
aşteaptă. 

Când au traversat holul, Moxton a ieşit din birou, a dat 
mâna cu dr. Ainsley şi a părăsit casa în grabă. Cu toate că o 
observase pe Virginia stând în uşa salonului, nu a salutat-o. 
Va scăpa şi de el de îndată ce Clarence se va întoarce la 
regiment. 

Virginia a fost încântată când a văzut-o pe Alice 
coborând scările şi a ieşit repede din salon să i se alăture. 

— Mergem să-l vedem pe fratele tău? a spus ea, fără să 
aştepte un răspuns. Ştiu că de abia aşteptă să vă întâlniți, a 

mai spus când a deschis uşa biroului şi a intrat fără să bată. 
Ambii bărbaţi s-au ridicat iar în picioare. 

— Alice a coborât şi mi-am amintit că voiai s-o vezi 
imediat. 

— Desigur, a spus Clarence, îmbrăţişându-şi sora. Mă 
bucur să te văd, draga mea. 

— Mă gândeam să bem ceaiul împreună în salon. 

— Frumos din partea ta, Virginia, a zis Clarence, dar aş 
dori să stau câteva minute singur cu sora mea, dacă nu te 
superi. 

Alice a părut surprinsă auzind tonul aspru din vocea 
fratelui ei, iar Virginia a ezitat un moment înainte să spună: 

— Da, desigur, şi s-a retras în salon. De data aceasta, 
Montgomery nici măcar nu şi-a ridicat capul. 

Dr. Ainsley a ieşit din birou după douăzeci de minute şi a 
plecat şi el fără să o salute pe mâhnită văduvă. Virginia a 
aşteptat răbdătoare ca ducele s-o cheme în birou, dar el n- 
a chemat-o şi, când o servitoare, al cărei nume nu reuşea 
niciodată să şi-l amintească, a început să aprindă luminile 
în toată casa, s-a decis că era timpul să se schimbe pentru 
cină. Abia ieşise din baie când a auzit o maşină venind pe 
alee. S-a dus la geam şi a văzut-o pe Camilla cu familia ei 
întâmpinați de Clarence. S-a îmbrăcat repede şi, când a 
deschis uşa de la dormitor, după câteva minute, l-a văzut 
pe valet şi pe cei doi copii îndreptându-se spre 
apartamentul din colţ, pe care nu i-l dăduse ea. 

— Unde e mama voastră? i-a întrebat Virginia. 

Copiii s-au întors, dar Lomax i-a răspuns: 

— Înălţimea Sa a rugat-o pe lady Camilla şi pe soţul ei să 
i se alăture în birou şi a cerut să nu fie deranjat. 

Virginia a închis uşa în spatele ei. Niciodată Lomax nu i 
se mai adresase aşa. A încercat să se concentreze asupra 
machiajului, dar nu a reuşit să nu se întrebe despre ce 
discutau în vechiul birou al ducelui. A presupus că totul va 
fi dezvăluit la cină. 

După o jumătate de oră, Virginia a coborât încet scara, a 
traversat holul şi a intrat în salon unde, spre uimirea ei, nu 

mai era nimeni. A stat şi a aşteptat, dar tot singură a 
rămas. Când pendula a bătut de opt, s-a dus în sufragerie şi 
a văzut că masa fusese pusă pentru o singură persoană. 

— Unde este restul familiei? a întrebat ea când a apărut 
Lomax cu un castron mic cu supă. 

— Înălţimea Sa, lady Camilla şi lady Alice cinează în 
bibliotecă, a spus el, fără să mai explice şi altceva. 

Virginia a tremurat, cu toate că focul ardea puternic în 
cămin. 

— Şi copiii? 

— Au mâncat deja şi cum erau obosiţi după drumul lung, 
s-au dus direct la culcare. 

Un sentiment de groază a pătruns-o şi a încercat să se 
convingă că nu avea de ce să se îngrijoreze, dar fără prea 
mult succes. A aşteptat până ce pendula din hol a bătut ora 
nouă înainte de a părăsi încăperea şi a urcat încet scările 
până în camera ei. S-a dezbrăcat şi s-a urcat în pat, dar n-a 
adormit. Niciodată nu se simţise mai singură. 


* 


Virginia s-a simțit uşurată când Clarence şi Alice i s-au 
alăturat la micul dejun în următoarea dimineaţă, dar apoi 
şi-a dat seama că discuţia era politicoasă şi formală, de 
parcă ar fi fost o străină în propria sa casă. 

— Am terminat aproape ordinea slujbei, a zis Virginia, şi 
m-am gândit că poate... 

— Nu e nevoie să-ţi mai pierzi timpul cu asta, a întrerupt- 
o Clarence. Am o întâlnire cu episcopul la zece în dimineaţa 
aceasta şi mi-a spus că a stabilit toate detaliile ceremoniei 
împreună cu tata mai demult. 

— Şi este de acord cu mine că joi... 

— Nu, a replicat ferm Clarence. El recomandă ziua de 
vineri, care ar fi mai convenabilă pentru prietenii tatălui 
meu care vor veni din Londra. 

Virginia a ezitat înainte de a spune: 

— Şi lista cu invitaţi, nu ai vrea să vezi recomandările 
mele? 

— Am stabilit lista finală noaptea trecută, a spus Alice. 
Dar dacă sunt câteva nume pe care ai dori să le adaugi, te 
rog să-mi spui. 

— Pot să vă ajut cumva? a întrebat Virginia, încercând să 
nu pară disperată. 

— Nu, mulţumesc, a spus Clarence. Ai făcut deja destul. 
Şi-a împăturit şerveţelul şi s-a ridicat. Vă rog să mă scuzati. 
Nu vreau să întârzii la întâlnirea cu episcopul. A plecat fără 
să mai zică altceva. 

— Şi eu ar trebui să plec, a spus Alice. Am multe de făcut 
ca totul să fie în ordine până vineri. 

După micul dejun, Virginia s-a plimbat pe afară încercând 
să-şi dea seama care era cauza acestei schimbări bruşte de 
atitudine. S-a liniştit puţin gândindu-se că mai avea casa, 
cinci mii de lire pe lună şi două vaze Ming despre care Li 
Wong îi spusese că valorează cel puţin un milion. Zâmbetul 
i-a dispărut când a văzut-o pe Camilla şi pe soţul ei ieşind 
din biroul administratorului domeniului. 

Virginia a prânzit singură şi s-a hotărât să se ducă în oraş 
şi să-şi mai cumpere nişte haine noi pentru că intenţiona 
să-şi arunce hainele de doliu după ce vor pleca ceilalţi. 
Când s-a întors la castel în acea seară, de sub uşa biroului 
se vedea lumină şi i s-a părut că aude vocea stridentă a lui 
Camilla. 

Virginia a cinat singură în camera ei, gândindu-se întruna 
la acelaşi lucru. Începea să-şi dorească ca Perry să mai fie 
în viaţă. 


Abația St Albans era plină deja când a intrat Virginia. 
Uşierul a condus-o pe ducesa văduvă pe culoar până în 
rândul al doilea. Nu s-a simţit capabilă să protesteze în 
timp ce o mie de ochi o urmăreau. 

Când primele bătăi de clopot care vesteau ora 
unsprezece au răsunat din turnul catedralei, s-a auzit orga 
şi congregația s-a ridicat. Sicriul, acoperit cu decoraţii şi 
onoruri a înaintat încet pe coridor, purtat pe umerii a şase 
gărzi Coldstream, urmaţi de familie. De îndată ce a fost pus 
pe postament, ducele, cele două surori şi nepoţii şi-au luat 
locurile din primul rând. Nu s-au uitat în spate. 

Slujba a trecut ca prin ceaţă pentru Virginia, care încerca 
încă să-şi dea seama ce se întâmplase. În timpul 
ceremoniei de înmormântare, ţinută pe terenul catedralei, i 
s-a permis doar să facă un pas înainte şi să arunce o lopată 
cu pământ pe sicriu înainte de a se întoarce printre ceilalţi. 
După ce familia şi câţiva prieteni apropiaţi au părăsit 
cimitirul, a fost obligată să se întoarcă acasă cu Percy, 
unchiul ducelui, care i-a acceptat explicaţia că fusese o 
scăpare din vedere pentru că toţi erau supuşi unei presiuni 
enorme. 

În timpul recepţiei, Virginia s-a amestecat printre invitaţi 
dintre care mulţi au fost amabili şi au consolat-o, în timp ce 
alţii i-au întors spatele când s-a apropiat de ei. Totuşi, cea 
mai mare surpriză a aşteptat-o după plecarea ultimului 
invitat, când Clarence a vorbit cu ea pentru prima oară în 
acea zi. 

— In timp ce erai la slujbă, a zis el, toate obiectele tale 
personale au fost împachetate şi mutate în casa Dower. O 
maşină te aşteaptă să te ducă imediat acolo. În biroul meu 
se va ţine o întrunire mâine-dimineaţă, la unsprezece, la 
care sper că vei participa. Sunt multe subiecte serioase 
despre care vreau să discutăm, a mai zis el, amintindu-i 
Virginiei de tatăl ei. 

Fără alt cuvânt, ducele s-a dus la uşa din faţă, a deschis- 
o şi a aşteptat să plece Virginia, astfel încât ea să-şi poată 
începe prima zi a exilului. 

35 


Virginia s-a trezit devreme în dimineaţa următoare şi a 
inspectat casa Dower, care s-a dovedit a fi destul de mare 
pentru cineva care locuia singur. Personalul ei consta dintr- 
un valet, o menajeră şi o bucătăreasă, nici mai mult, nici 
mai puţin decât precizase Perry în testament. 

La unsprezece fără zece a sosit o maşină s-o ducă la 
castel, care, cu câteva zile înainte, fusese doar în 
stăpânirea ei. 

Uşa din faţă a castelului s-a deschis când maşina s-a 
oprit în faţă şi, după un indiferent: 

— Bună dimineaţa, Înălţimea Voastră, valetul a însoţit-o 
în biroul soţului ei. Lomax a bătut încet în uşă, a deschis-o 
şi s-a dat într-o parte pentru a o lăsa pe ducesa văduvă să 
între. 

— Bună dimineaţa, a spus Clarence, ridicându-se de la 
locul lui din spatele mesei. A aşteptat până ce Virginia s-a 
aşezat pe singurul scaun liber. Ea le-a zâmbit surorilor lui, 
dar ele nu au zâmbit ca răspuns. 

— Mulţumesc că ai venit, a zis Clarence, de parcă 
avusese de ales. Ne-am gândit că ar fi util să-ţi spunem că 
ştim ce ai plănuit pentru viitor. 

Virginia a simţit că el ar fi vrut să spună „viitorul tău”. 

— Amabil din partea voastră, a zis ea. 

— Eu mă voi întoarce la regiment peste câteva zile şi nu 
voi reveni până la Crăciun. Alice se va întoarce luni la New 
York. 

— Şi cine va conduce domeniul? a întrebat Virginia, 
sperând că şi-au venit în fire în cele din urmă. 

— Le-am încredinţat această responsabilitate lui Shane şi 
Camilla - cu binecuvântarea tatălui meu, aş putea spune, 
pentru că el a admis că eu voi dori întotdeauna să fiu 
militar şi nu eram făcut să devin fermier. Shane, Camilla şi 
copiii vor locui la castel, conform unei alte dorinţe a tatălui 
meu. 

— Cât de potrivit, a zis Virginia. Sper că-mi vei permite 
să ajut şi eu, cel puţin în perioada de tranziţie? 

— Nu va fi necesar, a spus Camilla, vorbind pentru prima 
oară. Am primit o ofertă bună pentru ferma noastră din 
Noua Zeelandă şi soţul meu se va întoarce pentru a finaliza 
vânzarea şi a se ocupa de alte probleme care-i solicită 
atenţia, după care va reveni să preia administrarea 
domeniului. Cu ajutorul domnului Moxton, eu voi menţine 
lucrurile în stare de plutire până la întoarcerea lui. 

— Mă gândeam doar că... 

— Nu e nevoie, a spus Camilla, ne-am gândit la toate. 

— Şi mă tem, Virginia, că mai există o problemă despre 
care trebuie să discutăm, a zis Clarence. Virginia s-a 
mişcat, deranjată, în scaunul ei. Domnul Moxton mi-a atras 
atenţia că tata, fără ca eu să ştiu, ţi-a împrumutat 185.000 
£. Din fericire, Moxton a avut bunul simt să formalizeze 
acest aranjament, a spus Clarence, întorcând a treia pagină 
a unui document pe care Virginia îl văzuse semnându-l. Şi-a 
dorit să fi petrecut mai mult timp citind primele două 
pagini. 

— Imprumutul a fost făcut pe o perioadă de cinci ani, cu 
o dobândă compusă de cinci la sută. Dacă tata murea 
înainte, suma completă urma să fie plătită în douăzeci şi 
opt de zile. M-am consultat cu un contabil al meu şi el mi-a 
scris să mă anunţe - şi-a întors atenţia spre scrisoarea de 
pe masă - că, împreună cu dobânda cumulată, suma 
exactă pe care o datorezi domeniului este de 209.145 £. 
Deci trebuie să te întreb, Virginia, ai cu ce plăti această 
sumă? 

— Dar Perry mi-a spus că, în cazul în care va muri 
înaintea mea - şi-mi amintesc exact cuvintele lui - datoria 
va fi anulată. 

— Ai vreo dovadă? a întrebat Camilla. 

— Nu. Dar mi-a dat cuvântul lui, ceea ce ar trebui să fie 
de ajuns. 

— Nu discutăm despre cuvintele lui, a zis Camilla, ci 
despre ale tale. 

— Şi chiar dacă ar fi spus asta, a zis Clarence, nu l-a 
anunţat pe Moxton despre acest aranjament. Nu există 
nicio menţiune în înţelegerea iniţială, semnată tot de tatăl 
meu. Clarence a întors hârtia şi Virginia a văzut o 
semnătură pe care o cunoştea bine. 

— Mă voi consulta cu avocaţii mei, s-a bâlbâit ea, 
neştiind ce altceva să spună. 

— Noi ne-am consultat deja cu ai noştri, a spus Alice, şi 
domnul Blatchford a confirmat că în testamentul tatălui 
nostru nu este menţionat un astfel de cadou, doar alocaţia 
de cinci mii de lire pe lună, un baston de măceş şi două 
vaze din porțelan. 

Virginia şi-a suprimat un surâs. 

— Dacă nu poţi plăti împrumutul, a continuat Clarence, 
contabilul nostru a găsit un compromis care sper că ţi se va 
părea acceptabil. A întors scrisoarea. Dacă-ţi vom reţine 
alocaţia lunară de cinci mii de lire, întreaga sumă va fi 
plătită cam în patru ani, după care alocaţia ţi se va da 
înapoi. 

— Totuşi, dacă vei muri cândva în următorii patru ani, a 
intervenit Camilla, permite-mi să te asigur că datoria va fi 
anulată. 

Virginia a tăcut o vreme înainte de a izbucni: 

— Şi cum voi supravieţui până atunci? 

— Tata mi-a zis de mai multe ori, a spus Clarence, că 
fratele tău îţi oferă o alocaţie lunară generoasă despre care 
ai zis că n-o poţi cheltui în întregime, deci am presupus... 

— A oprit plata alocaţiei în ziua în care m-am măritat cu 
tatăl tău. 

— Atunci trebuie să sperăm că după ce va afla noua 
situaţie, va accepta să-ţi plătească din nou alocaţia, altfel 
vei fi nevoită să te bazezi pe bunurile tale substanţiale 
despre care i-ai spus tatălui meu. Desigur, dacă poţi plăti 
întregul împrumut în douăzeci şi opt de zile, s-ar rezolva 
problema. 

Virginia şi-a aplecat capul şi a izbucnit în lacrimi, dar 
când s-a uitat în sus în cele din urmă, era clar că nu 
impresionase pe nimeni. 

— Poate a venit momentul să discutăm unele 
aranjamente casnice, a spus Camilla. După cum ţi-a 
explicat fratele meu, soţul meu va prelua conducerea 
domeniului şi familia noastră va locui în castel. Clarence şi 
Alice vor reveni din când în când, dar în absenţa fratelui 
meu eu voi fi stăpâna castelului Hertford. Camilla a 
aşteptat ca vorbele să fie înţelese înainte de a continua. Aş 
dori să fie clar, astfel încât să nu mai existe neînţelegeri în 
viitor, că tu nu vei fi bine-venită aici niciodată, inclusiv de 
Crăciun şi la alte sărbători. De asemenea, nu vei încerca să 
iei legătura cu niciunul dintre copiii mei sau cu alţi membri 
ai personalului domeniului. l-am explicat clar dorinţele mele 
şi lui Lomax. 

Virginia s-a uitat la Clarence, apoi la Alice, dar era clar că 
familia era unită. 

— Doar dacă nu ai ceva de întrebat referitor la viitoarele 
tale aranjamente, a spus Clarence, nu mai avem ce discuta 
cu tine. 

Virginia s-a ridicat şi a ieşit din cameră cu câtă demnitate 
a reuşit. A mers încet pe hol până la uşa din faţă, pe care 
valetul i-o ţinea deschisă. Nu i-a spus nimic când a ieşit 
ultima oară din castel. A auzit doar uşa închizându-se în 
spatele ei. 

Altă uşă era deschisă pentru a-i permite să fie condusă 
înapoi la casa Dower. Când a coborât, s-a dus direct în 
biroul ei, a ridicat receptorul şi a format un număr din 
Londra, fiind întâmpinată de prima voce prietenoasă din 
acea zi. g 

— Mă bucur să vă aud, Inălțimea Voastră. Cu ce vă pot 
ajuta? 

— Vreau să ne Întâlnim cât mai curând posibil, domnule 
Poltimore, pentru că m-am răzgândit. 

36 


— Nu mă îndoiesc, a spus Poltimore, că aţi luat o decizie 
înţeleaptă. Dar pot să vă întreb cum de v-aţi schimbat 
părerea? 

— Răposatul meu soţ nu ar fi dorit ca cineva să creadă 
că-şi vinde moştenirile de familie. 

— Şi noul duce? a întrebat Poltimore. Ce părere are? 

— Cinstit vorbind, Clarence n-ar putea deosebi un Ming 
de un Tupperware. 

Poltimore nu ştia dacă e cazul să râdă, aşa că s-a 
mulţumit să spună: 

— Înainte de a permite ca vazele să intre la licitaţie, 
Înălţimea Voastră, ar trebui să ştiţi că mi s-au oferit şapte 
sute de mii de lire pentru ele de la un dealer independent 
din Chicago şi sunt sigur că-l pot convinge să dea peste un 
milion. Şi poate s-ar putea face fără ca nimeni să nu afle că 
această tranzacţie a avut loc. 

— Dar sunt sigură că un dealer ar vinde vazele mele 
unuia dintre clienţi? 

— Obţinând în acelaşi timp un profit frumos pentru el 
însuşi şi de aceea sunt sigur că ar da un preţ mai mare 
decât la licitaţie. 

— Dar se poate că, dacă vazele ajung la o licitaţie, 
acelaşi dealer le-ar putea obţine pentru mai puţin de un 
milion. 

— Este foarte improbabil, Înălţimea Voastră, în cazul 
unor obiecte de o asemenea importanţă. Şi în ciuda acestei 
posibilităţi, consider că merită să ne asumăm riscul, pentru 
că am fost deja abordat de cinci colecționari de vârf din 
domeniu şi toţi au fost foarte interesaţi, inclusiv directorul 
Muzeului Naţional din China, din Beijing. 

— M-aţi convins, a zis Virginia. Aşa că în ce fel ar trebui 
să procedez în continuare? 

— După ce semnaţi formularul de predare, puteţi lăsa 
totul în grija mea. Este la timp pentru a prinde vânzarea de 

toamnă, care este una dintre cele mai populare din an şi 
am sugerat deja să prezentăm vazele Hertford pe coperta 
catalogului. Puteţi să fiţi asigurată, clienţii noştri vor şti 
sigur cât de importante le considerăm noi. 

— Pot să vă spun ceva confidenţial, domnule Poltimore? 

— Desigur, lnălţimea Voastră. 

— Aş dori foarte mult să existe cât mai puţină publicitate 
înainte de licitaţie, dar cât mai multă după aceea. 

— Asta nu va fi o problemă, mai ales că ziariştii care se 
ocupă de artă de la ziarele naţionale vor participa la 
vânzare. Şi în cazul în care pentru vaze se obţine preţul pe 
care-l anticipăm, presa va deveni foarte interesată, deci 
puteţi fi sigură că în dimineaţa următoare toţi vor afla 
despre triumful dumneavoastră. 

— Nu mă interesează oricine, a spus Virginia, ci doar un 
anumit membru al familiei. 


— O căţea îngâmfată, a zis Virginia. 

— Chiar aşa de rău? a întrebat Priscilla Bingham, după ce 
fuseseră luate farfuriile de la desert. 

— Mai rău. Işi dă aerele unei mari ducese, dar nu e mai 
mult decât soţia unui fermier de la antipozi. 

— Şi zici că e a doua fiică? 

— Aşa e. Dar se poartă de parcă e stăpâna castelului 
Hertford. 

— Nu s-ar schimba asta dacă ducele s-ar însura şi s-ar 
hotări să-şi ia locul de drept în familie? 

— Puțin probabil. Clarence e însurat cu armata şi speră 
să devină viitorul colonel al regimentului. 

— Ca şi tatăl lui înaintea sa. 

— Nu e ca tatăl lui, a spus Virginia. Dacă Perry ar mai fi 
trăit, nu le-ar fi permis să mă umilească aşa. Dar 
intenţionez să râd eu ultima. A scos un catalog proaspăt 
tipărit din geantă şi i l-a dat prietenei ei. 

— Astea sunt vazele despre care mi-ai povestit? a 
întrebat Priscilla, privind coperta cu admiraţie. 

— Ele sunt. Şi vei vedea cât voi câştiga dacă întorci 
pagina la lotul patruzeci şi trei. 

Priscilla a răsfoit paginile şi când a ajuns la Lotul 43, 
două vaze Ming, circa 1462, ochii ei s-au fixat pe estimarea 
de preţ. A deschis gura, dar n-a zis nimic. 

— Ce generos a fost ducele, a spus ea în cele din urmă. 

— Habar n-avea cât valorau, a zis Virginia, altfel nu mi le- 
ar fi dat. 

— Dar e sigur că familia va afla cu mult înainte de 
vânzare. 

— Nu e probabil. Clarence e îngropat undeva în Borneo, 
Alice e în New York, vânzând cutii cu parfum şi Camilla nu 
părăseşte castelul decât dacă e obligată. 

— Dar credeam că vrei să afle? 

— Doar după vânzare, când voi fi încasat deja cecul. 

— Dar chiar şi atunci s-ar putea să nu afle. 

— Domnul Poltimore, care conduce licitaţia, mi-a spus că 
a fost contactat deja de corespondenţi de artă, aşa că ne 
putem aştepta să avem o acoperire bună în presă în 
dimineaţa de după licitaţie. Şi atunci vor afla şi va fi deja 
prea târziu pentru că voi fi depus banii în bancă. Sper că 
vei reuşi să vii la licitaţie joia viitoare, seara, Priscilla şi pe 
urmă putem lua cina la Annabel's pentru a aniversa. Am 
rezervat chiar masa preferată a lui Perry. Va fi exact ca pe 
vremuri. 

— Ca pe vremuri, a repetat Priscilla, când a apărut un 
ospătar aducând cănile de cafea. Ceea ce-mi aduce aminte, 
ai mai auzit ceva de fostul tău soţ după mica luptă cu 
Mellor Travel? 

— Dacă vorbeşti de Giles, mi-a trimis o felicitare de 
Crăciun pentru prima oară în mai mulţi ani, dar eu nu i-am 
răspuns. 

— Am văzut că iar e în prima bancă. 

— Da, a fost asmuţit împotriva surorii sale. Dar e aşa un 
pămpălău că sunt sigură că o lasă să câştige întotdeauna, a 
mai zis Virginia după ce a luato gură de cafea. 

— Şi acum ea e baroneasă. 

— Da, pe viaţă. Oricum şi-a dobândit locul în Camera 
Lorzilor pentru că a susţinut-o pe Margaret Thatcher când a 
candidat pentru Partidul Conservator. E suficient să te facă 
să-i votezi pe laburişti. 

— Ca să fim cinstiţi, Virginia, presa pare să fie de acord 
că face treabă bună ca prim-ministru. 

— Mai bine şi-ar petrece timpul având grijă de sănătatea 
propriei familii. Băutură, droguri, trei într-un pat, asaltarea 
unui ofiţer al poliţiei şi nepoata la închisoare. 

— Doar pentru o noapte, i-a amintit Priscilla. Şi a revenit 
la Slade în semestrul următor. 

— Cred că cineva a tras sforile ca să reuşească, a zis 
Virginia. 

— Probabil fostul tău soţ, a sugerat Priscilla. Poate o fi el 
în opoziţie, dar bănuiesc că are destule relaţii. 

— Şi soţul tău? a întrebat Virginia, dorind să schimbe 
subiectul. Sper că e bine, a adăugat ea, dorind să audă 
altceva. 

— Tot mai produce o sută de mii de borcane de pastă de 
peşte pe săptămână, ceea ce-mi permite să trăiesc la fel ca 
o ducesă, chiar dacă nu sunt. 

— Şi fiul tău tot se ocupă de PR la Farthings Kaufman? a 
întrebat Virginia, ignorând înţepătura. 

— Da, aşa este. De fapt, Clive speră că nu va mai dura 
mult înainte de a i se cere să se alăture consiliului de 
administraţie. 

— Îl ajută probabil faptul că Robert este un vechi prieten 
al preşedintelui. 

— Şi ce face fiul tău? a întrebat-o Priscilla, schimbând 
lovitură cu lovitură. 

— Freddie nu este fiul meu, după cum bine ştii, Priscilla. 
Şi când am auzit ultima oară de el, fugise de la şcoală, ceea 

ce mi-ar fi rezolvat problemele, dar, din nenorocire, s-a 
întors după câteva zile. 

— Şi cine are grijă de el în timpul vacantei? 

— Fratele meu, Archie, care trăieşte din venitul distileriei 
familiei pe care tata mi-o promisese mie. 

— Nu te-ai descurcat prea rău, doamnă ducesă, a spus 
Priscilla, uitându-se iar în catalogul Sotheby's. 

— S-ar putea să ai dreptate, dar tot mă voi asigura că eu 
voi fi cea care râde la urmă, a zis Virginia când a apărut un 
chelner lângă ea, nefiind sigur cui să-i dea nota de plată. 
Cu toate că Virginia o invitase pe Priscilla la prânz, şi-a dat 
seama cu neplăcere că, dacă va scrie un cec, îi va fi 
refuzat. Dar toate acestea se vor schimba. 

— Data viitoare e rândul meu, a spus Virginia. Annabel's, 
joi seara? a propus ea, uitându-se în cealaltă parte. 


* 


Când Priscilla Bingham s-a întors acasă, în Boitons, a 
lăsat catalogul pe o măsuţă din hol. 

— Magnific, a spus Bob, când a văzut coperta. Vrei să 
licitezi pentru ele? 

— Drăguţă idee, a zis Priscilla, dar ar trebui să vinzi 
foarte multă pastă de peşte înainte să pot face asta. 

— Atunci de ce te interesează? 

— Sunt ale Virginiei şi ea este obligată să le pună la 
vânzare pentru că familia Hertford a găsit o nouă metodă 
de a nu-i da alocaţia lunară. 

— Eu aş vrea să aud şi ce au de spus cei din familia 
Hertford înainte de a judeca asta, a spus Bob, răsfoind 
catalogul şi căutând Lotul 43. A fluierat uşor când a citit 
preţul estimat. Sunt surprins că familia a renunţat la ele. 

— Nu au renunţat. Ducele i le-a lăsat Virginiei prin 
testament fără să ştie cât valorau. 

Bob şi-a strâns buzele, dar nu a comentat. 

— Apropo, a zis Priscilla, mai mergem diseară la teatru? 

— Da, i-a răspuns Bob. Avem bilete la Fantoma de la 
operă şi spectacolul începe la şapte jumătate. 

— Inseamnă că am timp să mă schimb, a spus Priscilla, 
urcând scările. 

Bob a aşteptat ca ea să dispară în dormitor înainte de a 
lua catalogul şi a se strecura în biroul său. După ce s-a 
aşezat, şi-a îndreptat atenţia spre Lotul 43 şi a analizat cu 
atenţie proveniența celor două vaze. A început să înţeleagă 
de ce erau considerate atât de importante. A deschis 
sertarul de jos al biroului său, a scos un plic mare, maro şi 
a strecurat catalogul înăuntru. A scris pe el cu aldine: 


DUCELE DE HERTFORD 
CASTELUL HERTFORD 
HERTFORDSHIRE 


Bob l-a lăsat într-o cutie poştală de la colţ şi s-a întors 
acasă înainte ca Priscilla să fi ieşit din baie. 

37 


— Vândut! Pentru o sută douăzeci de mii de lire, a spus 
Poltimore, lovind tare cu ciocanul. Lotul treizeci şi nouă, a 
zis el, întorcându-se la următoarea pagină din catalog. Un 
vas de căsătorie din jad din perioada Qianlong. Deschidem 
licitaţia la zece mii de lire? 

Poltimore s-a uitat în sus şi a văzut-o pe ducesa văduvă 
de Hertford făcându-şi intrarea, însoţită de altă doamnă pe 
care n-o ştia. Au fost conduse pe culoarul central de un 
asistent şi, cu toate că sala era plină, le-a arătat două 
scaune libere în faţă, de unde semnul de rezervat a fost 
scos repede înainte ca cele două doamne să se aşeze. 

Virginia a fost încântată de murmurele care se auzeau în 
jurul lor, arătând că sosise. Cu toate că vânzarea începuse 
la ora şapte, domnul Poltimore îi spusese că nu avea 
nevoie să apară înainte de 7:45, pentru că Lotul 43 nu va fi 
adus cu mult înainte de 8:15, poate chiar 8:30. 

Ea şi Priscilla stăteau în al cincilea rând, pentru că 
Poltimore îi spusese că erau cele mai bune locuri din sală, 
cam ca lojile de la un teatru din West End. Cum pe Virginia 
nu o interesa vasul de căsătorie din perioada Qianlong, a 
încercat să observe ce se petrecea în jurul ei, sperând că 
nu se vedea prea clar că era prima oară la o licitaţie 
majoră. 

— Este foarte interesant, a spus ea, luând-o pe Priscilla 
de mână şi uitându-se admirativ la bărbaţii din public, 
îmbrăcaţi în haine de gală şi care plecau evident în altă 
parte după terminarea licitaţiei, în timp ce alţii purtau 
costume moderne şi cravate colorate. Dar a fost mai mult 
fascinată de femeile îmbrăcate în hainele lor de colecţie cu 
ultimele accesorii la modă. Pentru ele, era mai mult o 
prezentare a modei decât o licitaţie, fiecare încercând să le 
depăşească pe celelalte, ca şi cum ar fi fost seara 
premierei unei piese la teatru. Priscilla îi spusese că uneori 
preţul final putea fi hotărât chiar de aceste femei care 

aveau adesea planuri pentru a se asigura că un anumit 
obiect le însoțea acasă în acea seară, iar unii bărbaţi licitau 
din ce în ce mai mult doar pentru a le impresiona pe cele 
care-i însoțeau - şi uneori chiar pe o femeie care nu era cu 
ei. 

Sala era mare şi pătrată şi Virginia nu a văzut niciun loc 
gol. A calculat că erau cam patru sute de clienţi potenţiali 
într-o cameră plină de colecționari, dealeri şi curioşi. De 
fapt, mare parte a audienței stătea în picioare în spate. 

Chiar în faţa ei stătea domnul Poltimore, pe o platformă 
semicirculară înălţată, care-i oferea o imagine perfectă a 
victimelor sale. In spatele platformei stătea un alt grup mic 
de membri seniori ai personalului, experţi în diverse 
domenii, care se aflau acolo pentru a-i ajuta şi sfătui pe 
colecționari, în timp ce alţii îşi notau licitaţiile terminate şi 
preţul obţinut. În dreapta lui Poltimore, în spatele unui 
cordon coborât, se afla un grup de bărbaţi şi femei, cu 
agendele deschise şi stilourile pregătite şi care, după cum 
bănuia Virginia, erau ziarişti. 

— Vândut! Pentru douăzeci şi două de mii de lire, a spus 
Poltimore. Lotul patruzeci, o figurină policromă din lemn 
sculptat a unui Luohan aşezat, circa 1400. Deschiderea 
licitaţiei se face la o sută de mii. 

Vânzarea se încălzea treptat şi Virginia era încântată 
când Luohan-ul s-a vândut pentru 240.000 £ - cu patruzeci 
de mii peste cea mai mare estimare. 

— Lotul patruzeci şi unu, un model rar de leu din 
calcedoniu. 

Virginia nu a fost interesată de leu, care era ridicat de un 
membru al personalului ca să-l vadă toţi. S-a uitat în 
dreapta şi a observat pentru prima oară o masă lungă, uşor 
ridicată, pe care se afla cam o duzină de telefoane albe, 
manevrate de câte un membru al personalului de la 
Sotheby's. Poltimore îi explicase că îi reprezentau pe 
clienţii de peste mări sau pe cei care pur şi simplu nu 
doreau să fie văzuţi în sala de vânzare, cu toate că uneori 
se aşezau cu discreţie în mijlocul publicului. Trei dintre 

membrii personalului erau la telefon, cu mâinile făcute 
căuş, şoptindu-le clienţilor, în timp ce alte nouă telefoane 
nu erau folosite pentru că, asemeni ei, acei clienţi nu erau 
interesaţi de leul din jad. Virginia s-a întrebat câte 
telefoane vor suna când Poltimore va începe licitaţia pentru 
Lotul 43. 

— Lotul patruzeci şi doi. O vază rară, imperială, emailată, 
cu modele florale pe galben, Yuhuchumping. Preţul de 
deschidere este de o sută de mii. 

Virginia simţea cum începe să-i bată inima mai repede, 
conştientă că următorul lot anunţat va fi al ei. Când 
ciocanul a bătut închiderea licitaţiei pentru Lotul 42 la 
260.000 £, s-a auzit un murmur de anticipație în sală. 
Poltimore s-a uitat în jos, la ducesă, şi i-a zâmbit calm în 
timp ce doi angajaţi au pus minunatele vaze pe câte un 
postament separat de o parte şi alta a lui. 

— Lotul numărul patruzeci şi trei. O pereche unică de 
vaze din dinastia Ming, circa 1462, care au fost oferite 
cadou de împăratul Jiaqing celui de-al patrulea duce de 
Hertford la începutul secolului al nouăsprezecelea. Vazele 
sunt în stare perfectă şi sunt proprietatea unei nobile 
engleze. Virginia a surâs în timp ce ziariştii scriau frenetic. 
Preţul de deschidere al licitaţiei - s-a auzit o linişte cum nu 
mai fusese până atunci - este de trei sute de mii de lire. 
Liniştea a fost înlocuită cu un murmur, în timp ce Poltimore 
s-a lăsat liniştit pe spate şi s-a uitat prin sală. Oferă cineva 
trei sute cincizeci? 

Virginia a simţit că a trecut o eternitate, cu toate că 
trecuseră doar câteva secunde până ce Poltimore a spus: 

— Mulţumesc, domnule, făcând semn către un licitant din 
spatele sălii. Virginia ar fi vrut să se uite în jur, dar a reuşit 
cumva să se abţină. 

— Patru sute de mii, a spus Poltimore, întorcându-şi 
atenţia spre lungul şir de telefoane din stânga sa, unde opt 
angajaţi îşi informau clienţii asupra progresului vânzării. 

— Patru sute de mii, a repetat el, când o tânără elegantă 
de la unul dintre telefoane a ridicat mâna, în timp ce 

continua să discute la telefon. Licitaţia a ajuns acum la 
patru sute de mii, a spus Poltimore, întorcându-şi atenţia 
spre spatele camerei. Patru sute şi cinzeci de mii, a 
murmurat, întorcându-se la telefoane. Mâna tinerei s-a 
ridicat imediat. Poltimore a încuviinţat. Avem cinci sute de 
mii, a declarat el, întorcându-se spre bărbatul din spatele 
camerei, care a dat din cap. Aştept cinci sute şi cinzeci, a 
zis Poltimore, uitându-se prin sală. Cinci sute şi cinzeci de 
mii, a repetat. 

Virginia începea să-şi dorească să fi acceptat oferta din 
Chicago când Poltimore a anunţat: 

— Cinci sute cincizeci, a ridicat el vocea. Am un licitant 
nou. S-a uitat la directorul Muzeului Naţional al Chinei. 

Când s-a întors spre telefoane, mâna tinerei era ridicată. 

— Şase sute de mii, a spus el, înainte de a-şi întoarce 
privirea spre director, care discuta aprins cu un om care 
stătea în dreapta lui înainte de a-l privi pe Poltimore şi a 
încuviinţa. 

— Şase sute cincizeci de mii, a spus Poltimore, cu ochii 
fixaţi iar asupra tinerei de la telefon. De data aceasta, 
răspunsul a durat mai mult, dar, până la urmă, mâna a fost 
ridicată. Şapte sute de mii, a cerut Poltimore, conştient 
deja că acesta va fi un record mondial pentru o piesă 
chineză vândută la licitaţie. 

Ziariştii scriau mai cu furie ca niciodată, conştienţi că 
tuturor cititorilor le plăceau recordurile mondiale. 

— Şapte sute de mii, a şoptit Poltimore, cu un ton 
respectuos, încercând să-l tenteze pe director, dar fără să-l 
grăbească în timp ce acesta îşi continua conversaţia cu 
omul de lângă el. Şapte sute de mii? a spus el, de parcă era 
o nimica toată. O perturbare în spatele sălii i-a atras 
atenţia. A încercat s-o ignore, dar atenţia i-a fost atrasă de 
doi oameni care-şi croiau drum prin mulţimea aglomerată, 
în timp ce directorul muzeului a ridicat mâna. 

— Am şapte sute de mii, a spus Poltimore, uitându-se 
spre telefoane, dar nu mai putea ignora bărbatul şi femeia 
care se înghesuiau pe interval spre el. O sforţare inutilă, le- 

ar fi putut spune, pentru că toate scaunele erau ocupate. 
Şapte sute şi cincizeci de mii, i-a sugerat el directorului, 
presupunând că cei doi se vor întoarce, dar ei nu s-au oprit. 

— Am şapte sute cincizeci de mii, a spus Poltimore şi, 
după altă încuviinţare a directorului, s-a întors spre tânăra 
de la telefon. A încercat să se concentreze în continuare, 
presupunând că un gardian va apărea şi va conduce 
politicos obositorul cuplu afară. Se uita, plin de speranţă, la 
tânăra de la telefon când o voce autoritară a anunţat 
hotărâtă: 

— Am adus un ordin al tribunalului care interzice 
vânzarea vazelor din dinastia Ming, aparţinând familiei 
Hertford. 

Omul i-a încredinţat un document lung lui Poltimore, 
chiar când tânăra de la telefon a ridicat mâna. 

— Am opt sute de mii, a zis Poltimore, aproape în şoaptă 
când un bărbat îmbrăcat elegant a ieşit în faţa grupului de 
experţi din spatele platformei, a luat documentul, a scos 
panglica roşie şi a studiat conţinutul. 

— Opt sute şi cincizeci de mii? a sugerat Poltimore, în 
timp ce unii aflaţi în primul rând au început să şuşotească 
despre ceea ce tocmai auziseră. Până când şoaptele 
traduse în chineză au ajuns la director, aproape toţi din 
sală, cu excepţia Virginiei, discutau. Ea doar se uita în 
tăcere la bărbatul şi la femeia de lângă platformă. 

— Mark, a spus o voce din spatele lui Poltimore. El s-a 
întors, s-a aplecat şi a ascultat în tăcere sfatul unui avocat 
al firmei Sotheby's, a încuviinţat, s-a ridicat cât era de înalt 
şi a declarat cu câtă demnitate a putut: 

— Doamnelor şi domnilor, îmi pare rău să vă anunţ că 
lotul numărul patruzeci şi trei a fost retras de la vânzare. 
Cuvintele lui au fost întâmpinate cu oftaturi de neîncredere 
şi o izbucnire de glasuri. 

— Lotul patruzeci şi patru, a spus Poltimore în 
continuare. Un vas negru emailat marmorat din dinastia 
Song... dar nimeni nu arăta nici cel mai mic interes în 
dinastia Song. 

Ziariştii încercau disperaţi să scape din spaţiul afectat lor 
şi să afle de ce Lotul 43 fusese retras, conştienţi că articolul 
la care speraseră că ar putea umple două coloane în 
domeniul artistic, putea ajunge acum pe prima pagină. Din 
nefericire pentru ei, experţii de la Sotheby's se 
transformaseră în domnitori mandarini, cu buzele lipite şi 
necomunicativi. 

O haită de fotografi a scăpat şi a înconjurat-o repede pe 
ducesă. In timp ce blitzurile lor funcționau, ea s-a întors 
spre Priscilla pentru consolare, dar prietena ei nu mai era 
acolo. Lady Virginia s-a întors să o înfrunte pe lady Camilla; 
două regine pe o tablă de şah. Una pe punctul de a fi luată 
de pe tablă, iar cealaltă, o femeie care nu părăsea 
niciodată turnul decât dacă n-avea încotro, care i-a zâmbit 
dezarmant adversarei şi a şoptit: 

— Şah-mat. 

38 


— Această clauză a aristocraților. 

— N-am habar despre ce vorbiţi, a zis Virginia, uitându-se 
de la birou către QC. 

— Este o clauză destul de obişnuită, a spus sir Edward, 
inserată adesea în testamente ca protecţie pentru ca 
membrii unei familii bogate să-şi poată trece bunurile de la 
o generaţie la alta. 

— Dar soţul meu mi-a lăsat vazele mie, a protestat 
Virginia. 

— Într-adevăr aşa a făcut. Dar numai, şi citez clauza 
relevantă din testamentul său, ca un cadou pentru a fi 
admirat în timpul vieţii dumneavoastră, după care va 
redeveni parte a proprietăţii ducelui de acum. 

— Dar se credea că nu au nicio valoare, a spus Virginia. 
La urma-urmei, zăceau de generaţii sub scări. 

— S-ar putea să fie aşa, Înălţimea Voastră, dar această 
clauză anume mai stipulează şi că se aplică oricărui cadou 
mai mare de zece mii de lire. 

— Tot nu ştiu despre ce vorbiţi, a zis Virginia, părând şi 
mai exasperată ca înainte. 

— Atunci daţi-mi voie să vă explic. O clauză de acest tip 
este introdusă adesea pentru a se asigura că proprietăţile 
aristocraților nu pot fi trecute în posesia unor doamne care 
nu sunt din linia lor de sânge. Cel mai obişnuit exemplu 
este când un membru al familiei divorţează şi fosta soţie 
încearcă să ceară bijuterii valoroase, opere de artă sau 
chiar proprietăţi. De exemplu, în cazul dumneavoastră, vi 
se permite să locuiţi în casa Dower pe domeniul Hertford 
pentru tot restul vieţii. Totuşi, actele proprietăţii rămân pe 
numele ducelui şi atunci când părăsiţi casa, aceasta revine 
automat în domeniul ducelui. 

— Şi asta se aplică şi celor două vaze ale mele? 

— Mi-e teamă că da, a spus bătrânul lord, pentru că 
valorează, fără îndoială, mai mult de zece mii de lire. 

— Dacă aş fi scăpat de ele în particular, a spus Virginia 
cu obidă, fără să afle ducele, nimeni nu ar fi aflat. 

— Dacă s-ar fi întâmplat aşa, a zis sir Edward, aţi fi comis 
o infracţiune, deoarece s-ar fi presupus că ştiaţi valoarea 
vazelor. 

— Dar n-ar fi aflat niciodată dacă... Virginia a zis, ca şi 
cum ar fi vorbit singură. Deci cum au aflat? 

— O întrebare corectă, a spus sir Edward, şi într-adevăr i- 
am întrebat pe reprezentanţii jurişti ai familiei Hertford de 
ce nu ţi-au spus despre clauza relevantă din testamentul 
răposatului duce de îndată ce au aflat de vânzare. Dacă ar 
fi procedat aşa, ar fi fost evitate stânjenelile inerente 
pentru ambele părţi, ca să nu mai vorbim de ştirile 
neplăcute care au apărut în ziarele naţionale în ziua 
următoare. 

— Şi de ce n-au făcut-o? 

— Se pare că cineva a trimis familiei un exemplar din 
catalogul Sotheby's care n-a interesat atunci pe nimeni 
pentru că n-au recunoscut vazele, cu toate că se aflau pe 
copertă. 

— Şi cum au aflat? a repetat Virginia. 

— Evident, nepotul ducelui, Tristan, a fost cel care a dat 
alarma. Se pare că are obiceiul să se strecoare pe la 
bucătărie în timpul vacanţelor de la şcoală. | s-a părut că a 
recunoscut cele două vaze pe coperta catalogului şi i-a 
spus mamei sale unde le văzuse ultima oară. Lady Camilla 
a luat legătura cu avocatul familiei, domnul Blatchford, care 
nu a pierdut timpul şi a obţinut un mandat al tribunalului 
pentru oprirea vânzării. După aceea, au luat următorul tren 
spre Londra şi au sosit, ca să-l citez pe domnul Blatchford, 
în ultimul moment. 

— Ce s-ar fi întâmplat dacă ar fi sosit după încheierea 
licitaţiei? 

— Ar fi fost o dilemă interesantă pentru familie. Ducele 
ar fi avut două alegeri. Fie ar fi putut să permită licitaţia să 
continue şi ar fi luat banii, fie te-ar fi dat în judecată pentru 
toată suma, în care caz sunt obligat să spun că, după mine, 

un judecător n-ar fi avut de ales decât să decidă în 
favoarea domeniului Hertford şi chiar să trimită cazul la 
DPP pentru a hotărî dacă ai comis o infracţiune penală. 

— Dar eu nu ştiam acea clauză, a protestat Virginia. 

— Necunoaşterea legii nu este o apărare, a spus sir 
Edward, hotărât. Şi, oricum, eu bănuiesc că unui judecători 
s-ar fi părut greu de crezut că n-aţi ales vazele cu atenţie, 
ştiind foarte bine cât valorează. Ar trebui să vă avertizez că 
aceasta este şi părerea domnului Blatchford. 

— Deci vazele vor fi înapoiate ducelui? 

— In mod ironic, nu. Familia Hertford trebuie să respecte, 
de asemenea, legea precum şi spiritul testamentului soţului 
dumneavoastră decedat, aşa că vazele vă vor fi trimise 
înapoi pentru a vă bucura de ele tot restul vieţii. Totuşi, 
domnul Blatchford m-a informat că, în cazul în care le 
înapoiaţi în douăzeci şi opt de zile, familia nu va mai 
întreprinde nicio acţiune juridică, ceea ce mie mi se pare 
că, în aceste împrejurări, este generos din partea lor. 

— Dar de ce ar mai dori vazele acum, când oricum le vor 
obţine când va veni vremea? 

— Aş sugera posibilitatea ca ei să încaseze un milion ar fi 
răspunsul la această întrebare, Înălţimea Voastră. Am 
înţeles că domnul Poltimore a luat deja legătura cu ducele 
şi l-a informat că există un cumpărător particular în 
Chicago. 

— Omul ăsta chiar e lipsit de morală? 

— Vă sfătuiesc totuşi să înapoiaţi vazele până pe 
nouăsprezece octombrie dacă nu doriţi un alt proces lung şi 
costisitor. 

— Voi respecta, bineînţeles, sfatul dumneavoastră, sir 
Edward, a zis Virginia, dându-şi seama că nu avea de ales. 
Vă rog să-l asiguraţi pe domnul Blatchford că îi voi înapoia 
vazele lui Clarence până pe nouăsprezece octombrie. 


* 

S-a stabilit o înţelegere între sir Edward şi domnul 
Blatchford astfel încât cele două vaze din dinastia Ming să 
fie returnate celui de-al paisprezecelea duce de Hertford la 
casa din Eaton Square pe sau înainte de 19 octombrie. In 
schimb, Clarence semnase un acord legal că nu se va mai 
întreprinde nicio acţiune punitivă împotriva Virginiei, 
ducesa văduvă de Hertford şi el a fost, de asemenea, de 
acord să acopere costurile aferente tranzacţiei. 

Virginia a prânzit lung şi cu mult alcool împreună cu 
Bofie Bridgwater la Mark's Club pe 19 octombrie şi nu s-a 
întors în Chelsea până aproape de patru, în care moment 
luminile din piaţetă se aprinseseră deja. 

A stat singură în micul ei apartament şi s-a uitat la cele 
două vaze. Cu toate că le deținuse doar câteva luni, cu 
fiecare zi care trecuse, ajunsese să aprecieze motivul 
pentru care erau considerate opera unui geniu. A fost 
nevoită să recunoască, chiar doar pentru ea însăşi, că le va 
simţi lipsa. Totuşi, gândul unei alte lupte în instanţă şi 
costul exorbitant al serviciilor lui sir Edward au catapultat-o 
înapoi în lumea reală. 

Bofie fusese cel care subliniase, chiar după ce 
deschiseseră a doua sticlă de Merlot, semnificaţia 
cuvintelor „acum sau niciodată” şi Virginia era amuzată 
gândindu-se că cel puţin ar bucura-o cheltuielile lui 
Clarence. 

După o cină uşoară, a făcut baie, zăcând printre bule de 
spumă şi gândindu-se la ce ar trebui să poarte cu acea 
ocazie, pentru că va fi, clar, o performanţă de închidere. A 
ales culoarea negru, culoare pe care decedatul ei soţ o 
îndrăgise întotdeauna, mai ales după ce o adusese înapoi 
de la Annabel's după o seară petrecută acolo. 

Virginia nu s-a grăbit, conştientă că temporizarea ei 
trebuia să fie perfectă, înainte de căderea cortinei. La 
11:40 p.m., a ieşit din apartament şi a chemat un taxi. l-a 
explicat şoferului că ar avea nevoie de puţin ajutor pentru a 
aranja cele două vaze mari în spate. El a fost cât se poate 

de amabil şi după ce Virginia s-a instalat pe bancheta din 
spate, a întrebat-o: 

— Încotro, doamnă? 

— Eaton Square, treizeci şi doi. Şi aţi putea conduce 
încet, pentru că n-aş vrea să păţească vazele ceva. 

— Desigur, doamnă. 

Virginia stătea pe marginea banchetei, cu o mână pusă 
pe marginea fiecărei vaze în timp ce şoferul parcurgea 
scurta distanţă din Chelsea până în Eaton Square în viteza 
întâi. 

Când taxiul a ajuns în cele din urmă în faţa numărului 32, 
i-au revenit amintirile din timpul petrecut cu Perry şi 
Virginia şi-a dat seama cât de mult îi lipsea. Şoferul a 
coborât şi i-a deschis portiera din spate. 

— Vreţi să fiţi amabil şi să puneţi vazele pe treapta de 
sus, a zis, coborând din taxi. A aşteptat până ce şoferul le-a 
pus, după care a adăugat: Dacă aţi putea aştepta, nu voi 
lipsi decât câteva clipe, apoi mă puteţi duce înapoi acasă. 

— Desigur, doamnă. 

Virginia s-a uitat la ceas: douăsprezece fără nouă 
minute. Ea îşi respectase învoiala. A apăsat soneria de la 
uşă şi a aşteptat până ce a văzut o lumină aprinzându-se la 
al treilea etaj. După câteva momente, o figură cunoscută a 
apărut la geam. Ea i-a zâmbit lui Clarence, care a deschis 
fereastra şi s-a uitat în jos la ea. 

— Tu eşti, Virginia? a întrebat el, încercând să nu pară 
exasperat. 

— Desigur că eu sunt, dragul meu. Am venit să înapoiez 
vazele. S-a uitat iar la ceas. Cred că vei observa că mai 
sunt şapte minute până la miezul nopţii, aşa că eu am 
respectat înţelegerea. S-a aprins o a doua lumină şi Camilla 
s-a aplecat pe alt geam, spunând: 

— În ultimul moment. 

Virginia i-a zâmbit dulce fiicei ei vitrege. Era gata să se 
înapoieze la taxi, dar s-a oprit o clipă pentru a se uita 
ultima oară la cele două vaze. Apoi s-a aplecat şi, cu toată 
forţa, a ridicat una deasupra capului ca un halterofil 

olimpic. După ce a ţinut-o acolo un moment, a lăsat-o să-i 
scape printre degete. Splendida comoară naţională, veche 
de cinci sute de ani s-a lovit de treptele din piatră şi s-a 
sfărâmat într-o sută de cioburi. 

Luminile au început să se aprindă în toată casa şi 
cuvintele „căţea afurisită” erau printre cele mai amabile 
rostite de Camilla. 

Încălzindu-se, Virginia a înaintat, de parcă ar fi dorit să 
fie aplaudată la rampă. A luat a doua vază şi, la fel ca pe 
prima, a ţinut-o sus, deasupra capului. A auzit uşa 
deschizându-se în spatele ei. 

— Nu, te rog! a strigat Clarence, în timp ce sărea în faţă 
cu mâinile întinse, dar Virginia lăsase deja vaza să cadă şi a 
doua capodoperă chinezească de neînlocuit s-a sfărâmat în 
şi mai multe cioburi decât prima. 

Virginia a coborât încet treptele, făcându-şi drum cu 
atenţie prin mozaicul de porțelan albastru şi alb spart, 
înainte de a se urca în taxiul care o aştepta. 

Când şoferul şi-a început drumul înapoi spre Chelsea, s-a 
uitat în oglinda retrovizoare şi a văzut că pasagera lui 
zâmbea. Virginia nu s-a uitat deloc înapoi ca să urmărească 
rezultatele distrugerii, pentru că de data aceasta citise 
documentul juridic clauză cu clauză şi în niciuna nu se 
menţiona în ce stare trebuiau înapoiate vazele Ming înainte 
de 19 octombrie. 

În timp ce taxiul o cotea la dreapta pe Eaton Square, 
ceasul unei biserici din apropiere a bătut ora douăsprezece. 

39 


— Ai cerut să mă vezi, domnule preşedinte. 

— Poţi să aştepţi o clipă, Victor, până când semnez acest 
cec? De fapt, poţi să fii al doilea semnatar. 

— Pentru cine este? 

— Pentru Karin Barrington, în urma triumfului ei la 
maratonul Londrei. 

— Corect, a spus Victor, scoţându-şi stiloul şi semnând cu 
o înfloritură. Un efort fantastic pe care n-aş fi reuşit să-l fac 
nici într-o săptămână, darămite în mai puţin de patru ore. 

— lar eu nici n-am de gând să încerc, a zis Seb. Dar nu 
de aceea te-am chemat. Tonul lui s-a schimbat, după ce se 
terminase mica discuţie obişnuită pe care o iubesc englezii 
atât. Am nevoie să îţi asumi mai multe responsabilităţi 
pentru a urca scara în ierarhie. 

Victor a zâmbit de parcă ar fi ştiut ce voia să sugereze 
preşedintele. 

— Aş vrea să devii preşedinte adjunct al băncii şi mâna 
mea dreaptă. 

Victor nu a încercat să-şi ascundă dezamăgirea. Seb n-a 
fost surprins şi a sperat doar că îşi va reveni, dacă nu 
imediat, cel puţin după o vreme. 

— Şi atunci cine va fi directorul executiv? 

— Aş vrea să-i ofer acest post lui John Ashley. 

— Dar el e în bancă doar de doi ani şi se zvoneşte că 
Barcleys îl vor solicita ca director al sucursalei lor din 
Orientul Mijlociu. 

— Şi eu am auzit aceste zvonuri care m-au convins doar 
că nu ne putem permite să-l pierdem. 

— Atunci oferă-i lui funcţia de preşedinte adjunct, a spus 
Victor, ridicând vocea. Sebastian nu s-a putut gândi la 
niciun răspuns. Nu că ar avea vreun rost, a continuat 
Victor, pentru că ştii prea bine că el va considera această 
funcţie o sinecură şi o va refuza. 

— Eu nu o consider aşa, a spus Seb. Cred că este nu 
numai o promovare, ci şi un anunţ că tu eşti succesorul 
meu. 

— Aiurea. Ai uitat că avem aceeaşi vârstă? Nu, dacă îl 
numeşti pe Ashley CEO, toţi vor presupune că ai decis că el 
este succesorul tău, nu eu. 

— Dar tu tot te vei ocupa cu schimbul valutar, care este 
unul dintre cele mai de succes departamente ale băncii. 

— Şi îi voi raporta direct CEO-ului, în caz că ai uitat. 

— Atunci voi preciza că în viitor îmi vei raporta direct 
mie. 

— Asta e apă de ploaie şi toţi îşi vor da seama. Nu, dacă 
nu crezi că sunt bun de director executiv, nu-mi dai de ales 
decât să-mi dau demisia. 

— Asta e ultimul lucru pe care-l doresc, a spus Sebastian, 
în timp ce vechiul lui prieten şi-a strâns hârtiile şi a ieşit din 
birou fără să mai zică o vorbă. 

— A mers bine, a spus Seb. 


— O tot amâni de câţiva ani, a spus Karin după ce a citit 
scrisoarea. 

— Dar am peste şaizeci de ani, a protestat Giles. 

— E meciul Castle contra Village, i-a amintit ea, nu Anglia 
contra Indiilor de Vest. Oricum, întotdeauna îmi spui cât de 
mult ţi-ai fi dorit să te văd. 

— În tinereţe, nu la vârsta mea. 

— Şi, a continuat Karin, ignorând izbucnirea lui, i-ai dat 
cuvântul lui Freddie. Giles n-a găsit nimic de spus. Şi hai să 
le spunem lucrurilor pe nume, dacă eu pot alerga într-un 
maraton, e sigur că şi tu poţi să joci un meci de crichet la 
ţară. Cuvinte care în cele din urmă l-au adus pe soţul ei la 
tăcere. 

Giles a recitit scrisoarea şi a mormăit când s-a aşezat la 
birou. A scos o coală de hârtie, a luat stiloul de deasupra şi 
a început să scrie. 

Dragă Freddie, 


Aş fi încântat să mă alătur echipei tale pentru... 


* 


— Nu sunt magnifice? a spus tânărul care admira cele 
şapte desene cărora le fusese acordat premiul 
Fondatorului. 

— Aşa credeți? a replicat tânăra. 

— Oh, da! Şi ce idee inteligentă să aleagă femei de şapte 
vârste diferite ca temă. 

— Ah, asta n-am observat, a zis ea, privindu-l mai atent. 

Hainele tânărului sugerau că nu se uitase în oglindă 
înainte de a pleca la serviciu în acea dimineaţă. Nimic nu se 
asorta. O haină din tweed Harris, elegantă, o cămaşă 
galbenă, o cravată verde, pantaloni gri şi pantofi maro. Dar 
arăta o căldură şi un entuziasm pentru opera artistului care 
erau molipsitoare. 

— După cum puteţi vedea, a zis el, încălzindu-se, artistul 
a ales ca subiect o femeie alergând într-un maraton şi a 
pictat şapte etape ale cursei. Primul desen este la linia de 
pornire, când ea se încălzeşte, temătoare, dar atentă. In 
următorul, a spus el, arătând al doilea desen, ea a atins 
semnul de zece kilometri şi este încă plină de încredere. 
Dar când atinge douăzeci de kilometri, a zis el, arătând al 
treilea desen, începe clar să simtă durerea. 

— Şi al patrulea? a întrebat tânăra, privind mai atentă 
desenul pe care artistul îl numise „zidul”. 

— Uitaţi-vă la expresia de pe figura alergătoarei care 
demonstrează clar că începe să se întrebe dacă va termina 
vreodată cursa. Ea a încuviinţat. lar al cincilea o prezintă 
rezistând cu greu atunci când trece de ceea ce presupun că 
sunt încurajările familiei. Ridică un braţ în semn că i-a 
văzut, dar chiar ridicând acel braţ, cu o singură linie 
delicată, artistul îţi demonstrează ce efort suprem trebuie 

să fi făcut. Arătând spre cel de-al şaselea desen, el a 
continuat cu efuziune: lar aici o vedem trecând de finiş, cu 
braţele ridicate în semn de triumf. Şi, după câteva 
momente, în ultimul desen, ea se prăbuşeşte extenuată la 
pământ, după ce a dat totul şi este răsplătită cu o medalie 
pusă în jurul gâtului. Observati că artistul a adăugat tonuri 
de galben şi verde panglicii, singura tuşă de culoare din 
toate cele şapte desene. Splendid. 

— Cred că şi dumneavoastră sunteţi artist. 

— AŞ vrea eu, a zis el, zâmbindu-i cald. M-am apropiat 
cel mai mult de artă atunci când am primit un premiu 
pentru desen la şcoală şi m-am hotărât să cer un loc la 
Slade, dar am fost refuzat. 

— Mai există şi alte colegii de artă. 

— Da, şi am solicitat un loc la majoritatea lor - 
Goldsmith, Chelsea, Manchester şi m-am dus chiar şi la 
Glasgow la un interviu, dar întotdeauna am obţinut acelaşi 
rezultat. 

— Îmi pare foarte rău. 

— Nu e nevoie, pentru că în cele din urmă am întrebat 
unul dintre membrii grupurilor de interviuri de ce mă tot 
respingeau. 

— Şi ce au avut de spus? 

— Rezultatele testului au fost impresionante, a zis 
tânărul, ţinându-se de reverele hainei şi părând cu 
douăzeci de ani mai bătrân, şi sunteţi pasionat de subiect, 
aveţi multă energie şi entuziasm, dar, din păcate, ceva 
lipseşte. „Ce anume?” am întrebat eu. „Talentul”, mi s-a 
răspuns. 

— Oh, ce crud! 

— Nu, nu chiar. Doar realist. A început să mă întrebe 
dacă m-am gândit să predau, ceea ce doar a pus sare pe 
rană, pentru că mi-am amintit cuvintele lui George Bernard 
Shaw: cei care pot, fac, cei care nu, predau. Şi pe urmă am 
plecat şi m-am gândit la ce-mi spusese şi mi-am dat seama 
că avea dreptate. 

— Deci acum eşti profesor? 

— Da, sunt. Am fost lector de Istoria Artei la King's şi 
acum predau la o şcoală din Peckam unde cred că pot 
spune cel puţin că sunt un artist mai bun decât elevii mei. 
Ei, decât majoritatea lor, a adăugat el, zâmbind. 

Ea a râs. 

— Deci pentru ce v-aţi întors la Slade? 

— Vin la majoritatea expozițiilor studenţilor sperând să 
găsesc pe cineva cu un talent adevărat a cărui operă să o 
pot adăuga la colecţia mea. In decursul anilor am cules un 
Craigie Aitchison, o Mary Fedden şi chiar câteva schiţe în 
creion ale lui Hockney, dar aş dori foarte mult să adaug 
aceste şapte desene colecţiei mele. 

— Şi ce vă opreşte? 

— Nu am avut curajul să întreb cât costă pentru că 
pictorița tocmai a câştigat premiul. Sunt sigur că nu mi le 
pot permite. 

— Cât credeţi că valorează? 

— Nu ştiu, dar aş da orice ca să le am. 

— Cât aveţi? 

— Ultima oară când mi-am verificat contul din bancă, mai 
mult de trei sute de lire. 

— Atunci aveţi noroc, pentru că veţi afla că desenele 
costă două sute cincizeci de lire. 

— Atunci să mergem şi să vedem dacă aveţi dreptate 
înainte să le umfle altcineva. Apropo, a mai zis el, în timp 
ce se întorceau spre biroul de vânzări, numele meu este 
Richard Langley, dar prietenii îmi spun Rick. 

— Salut, a spus ea, în timp ce dădeau mâna. Numele 
meu este Jessica Clifton, dar prietenii îmi spun Jessie. 

40 


— Dacă-ţi tragi puloverul în jos, a spus Karin, nimeni n-o 
să observe că nu te-ai putut încheia la nasturele de sus. 

— Au trecut douăzeci de ani de când n-am mai jucat, i-a 
reamintit Giles, în timp ce-şi sugea stomacul şi făcea o 
ultimă încercare de a încheia nasturele de sus al unor 
pantaloni de crichet ai lui Archie Fenwick. 

Karin a izbucnit în râs când nasturele a sărit şi i-a aterizat 
la picioare. 

— Sunt sigură că vei fi, dragul meu. Aminteşte-ţi doar să 
nu alergi după minge pentru că va fi un dezastru. Giles era 
gata să-i răspundă când s-a auzit o bătaie la uşă. 

— Intră, a spus el, punând repede un picior pe nasturele 
buclucaş. 

Uşa s-a deschis şi Freddie, frumos îmbrăcat în alb, a 
intrat în cameră. 

— Îmi pare rău că vă deranjez, domnule, dar a apărut o 
schimbare a planului. 

Giles a părut uşurat, sperând că se va renunţa la el. 

— Valetul, căpitanul nostru, a făcut o întindere de 
ligament. Cum aţi jucat pentru Oxford împotriva echipei de 
la Cambridge, m-am gândit că ar fi bine să-i luaţi locul. 

— Dar eu nici nu-i ştiu pe ceilalţi membri ai echipei tale, 
a protestat Giles. 

— Nu vă îngrijoraţi, domnule. Vă voi ţine eu la curent. Aş 
lua eu acest post, dar nu sunt sigur că sunt în stare să 
stabilesc strategia de joc. Aţi putea să intraţi pe teren peste 
zece minute? Îmi pare rău că vă deranjez, lady Barrington, 
a mai spus el, înainte să se retragă în grabă. 

— Crezi că o să-mi spună vreodată Karin? a zis ea după 
ce s-a închis uşa. 

— Câte un pas pe rând, i-a spus Giles. 


* 

Când Giles a văzut prima oară terenul oval aşezat ca o 
bijuterie pe terenul castelului, s-a îndoit că ar putea exista 
o amplasare mai idilică pentru un meci de crichet. Păduri 
umbroase acopereau dealurile care înconjurau vreo doi acri 
de teren plat, verde, creat de Dumnezeu special pentru a fi 
un stadion de crichet, chiar dacă numai pentru câteva 
săptămâni pe an. 

Freddie l-a prezentat pe Giles lui Hamish Munro, polițistul 
local şi căpitanul echipei Village. La patruzeci de ani, părea 
în formă şi, în mod sigur, nu avea probleme în a-şi încheia 
pantalonii. 

Cei doi căpitani au intrat în acelaşi timp pe teren chiar 
înainte de ora două. Giles a făcut un gest pe care nu-l mai 
făcuse de mulţi ani. A mirosit aerul, apoi s-a uitat la cer. O 
zi caldă după standardele scoțiene, câţiva nori rătăciţi care 
pictau orizontul albastru, în rest, nici urmă de ploaie şi, din 
fericire, nu se întrevedea vreuna. A studiat terenul - o fâşie 
verde în mijloc, bună pentru aruncările rapide - apoi s-a 
uitat la mulţime. Mai multă lume decât s-ar fi aşteptat, dar 
la urma-urmei era derbiul local. Cam două sute de 
spectatori se adunaseră în jurul frânghiei de margine, 
aşteptând să înceapă bătălia. 

Giles a strâns mâna căpitanului celeilalte echipe. 

— Ce alegeţi, domnule Munro? a întrebat el, înainte de a 
arunca o monedă în aer. 

— Cap, a zis Munro şi amândoi s-au aplecat să studieze 
moneda care căzuse. 

— Alegerea dumneavoastră, a zis Giles, uitându-se la 
Queen. 

— Suntem la bătaie, a spus Munro, fără să ezite şi s-a 
întors repede la pavilion pentru a-şi informa echipa. După 
câteva minute, a sunat un clopoțel şi cei doi arbitrii, în 
haine lungi, albe, s-au îndreptat încet spre teren. Archie 
Fenwick şi reverendul Sandy McDonald urmau să 
supravegheze jocul. 

După câteva momente, Giles şi-a condus trupa 
nefamiliară de luptători pe teren. A stabilit zona de atac, cu 

310 


- JEFFREY ARCHER - 


sfaturi şoptite de la Freddie, apoi i-a aruncat mingea lui 
Hector Brice, al doilea aruncător de la Castle, care-şi aşeza 
deja marcajul la vreo douăzeci de metri în spatele 
portiţelor. 

Bătătorul de deschidere de la Village a intrat pe teren, 
rotindu-şi braţele şi alergând pe loc, părând nepăsător. 
Poştaşul local ceruse mijloc şi bază şi, după ce şi-a pus şi el 
semnul, vicarul a strigat: 

— Jucaţi! 

Deschizătorii de la Village au pornit în viteză, marcând 
32 de puncte, înainte ca prima minge să-i cadă în mână lui 
Ben Atkins, administratorul fermei - o prindere la limită. A 
urmat apoi Hector cu două aruncări rapide şi s-a ajuns la 64 
la 3 după primele cincisprezece aruncări. Începea să se 
formeze un al patrulea parteneriat de joc între cârciumarul 
Finn Reedie şi Hamish Munro, când Freddie a sugerat ca 
Giles să intre în luptă. Chemarea la arme a căpitanului nu 
fusese luată serios în consideraţie. Chiar şi în tinereţe, lui 
Giles i se ceruse rar acest lucru. 

Prima lui aruncare a ajuns la unsprezece, incluzând două 
salturi cu boltă şi era gata să se retragă, dar Freddie n-a 
acceptat. Secundul lui Giles s-a dus la şapte, dar cel puţin 
nu au fost lovituri care să-l surprindă şi, spre uimirea lui, la 
a treia aruncare a capturat o aruncare importantă a 
cârciumarului. La apelul LBW, al zecelea conte de Fenwick 
a spus: 

— Deasupra! 

lar Giles a considerat că fusese norocos, la fel ca şi 
Reedie. 

— Mai curând deasupra pavilionului, a mormăit 
cârciumarul, trecând de conte. 

O sută şi şaisprezece pentru 4. Primul înaintaş a 
continuat cu alunecările lui lungi şi încete conduse cu 
adidasul, însoţit de încercarea milităroasă a lui Giles de a-i 
fenta pe ceilalţi. Village s-a retras la ceai la 4:30 p.m., după 
ce marcase 237 la 8, deoarece Hamish Munro era sigur că 
ajungea pentru a câştiga meciul, după cum a şi declarat. 

Ceaiul s-a băut într-un cort mare. Sandviciurile cu ouă şi 
creson, cârnaţii, tartele cu jeleu şi cornurile acoperite cu 
cremă au fost înghiţite în întregime, împreună cu ceşti mari 
cu ceai fierbinte şi pahare cu suc de lămâie. Freddie n-a 
mâncat nimic pentru că schiţa ordinea la bătaie a echipei 
Castle în agendă. Giles s-a uitat peste umărul lui şi a fost 
îngrozit să-şi vadă numele în capul listei. 

— Eşti sigur că vrei să deschid eu? 

— Da, sigur, domnule. La urma-urmei, aţi deschis meciul 
pentru Oxford împotriva MCC. 

Când s-a ridicat, Giles şi-a dorit să nu fi mâncat atâtea 
cornuleţe. După câteva clipe, el şi Ben Atkins au intrat pe 
teren. Giles s-a aşezat în poziţie, cu adidasul în faţă, apoi s- 
a uitat pe teren, arătând o încredere care nu se potrivea cu 
sentimentele lui. S-a aranjat şi a aşteptat prima minge de 
la Ross Walker, măcelarul local. Mingea a zburat prin aer şi 
l-a lovit pe Giles direct în costumul matlasat. 

— Ce zici d'asta? a strigat măcelarul, încrezător, sărind în 
sus. 

Sunt umilit, s-a gândit Giles în timp ce se pregătea să 
întoarcă steguleţul. 

— Nu este deasupra, a răspuns al zecelea conte de 
Fenwick, înroşindu-se. 

Aruncătorul nu şi-a putut ascunde neîncrederea şi a 
început să-şi lustruiască furios mingea de pantaloni, 
pregătindu-se pentru mişcarea următoare. A avansat şi a 
lansat racheta spre Giles a doua oară. Giles a înaintat şi el 
şi mingea a şters marginea exterioară a crosei sale, evitând 
tuşa cu câţiva țoli, înainte de a alerga între primul şi al 
doilea semn de margine. Giles a obţinut patru puncte şi 
măcelarul a părut şi mai înfuriat. Următoarea sa minge a 
fost aruncată departe şi, cumva, Giles a supravieţuit 
restului atacului. 

Administratorul fermei s-a dovedit a fi un aruncător 
competent, deşi cam lent şi cei doi au adunat 28 de 
alergări înainte ca domnul Atkins să fie prins în spate de 
mingea mai lentă a măcelarului. Lui Giles i s-a alăturat 

văcarul care, deşi nu era prea priceput, a reuşit să adune şi 
el 30 de puncte înainte de a fi prins pe margine. Şaptezeci 
şi nouă la doi. Coechipierul a fost urmat de grădinarul-şef 
care juca clar doar o dată pe an. Şaptezeci şi nouă la trei. 

S-au mai dat câteva lovituri în afară în următoarea 
jumătate de oră, dar Giles a prosperat cumva şi la scorul de 
136 la 6, hon. Freddie i s-a alăturat la bătaie, întâmpinat de 
aplauze călduroase. 

— Mai avem nevoie de încă o sută de puncte, a zis Giles, 
uitându-se la tabela de marcaj. Dar avem suficient timp, 
aşa că să avem şi răbdare şi să încercăm să folosim mingile 
scăpate de sub control. Reedie şi Walker obosesc, aşa că 
aşteaptă momentul şi asigură-te că nu-ţi laşi liberă portiţa. 

După ce Freddie s-a aşezat la pază, a urmat instrucţiunile 
căpitanului său. Giles s-a lămurit repede că băiatul fusese 
bine antrenat la şcoală şi, din fericire, avea şi un fler 
natural, cunoscut sub numele de „ochi”. Împreună, au 
trecut de marcajul 200 în aplauzele entuziasmate ale unei 
părţi a spectatorilor, care începea să creadă că cei de la 
Castle vor câştiga derbiul local pentru prima oară după mai 
mulţi ani. 

Giles se simţea şi el încrezător manevrând mingea spre 
margine, ceea ce l-a adus la şaptezeci. După două ore, 
măcelarul a revenit la bătaie, fără să mai pară la fel de 
mândru. S-a avântat spre portiţă şi a eliberat mingea cu 
toată pica pe care o simţea. Giles a avansat, a greşit ritmul 
şi a auzit sunetul neiertător al lemnului în spate. De data 
aceasta, arbitrul nu-i putea veni în ajutor. Giles s-a înapoiat 
la pavilion în aplauze puternice, după ce marcase 74, dar 
după cum i-a explicat lui Karin când s-a aşezat pe iarbă 
lângă ea şi şi-a desfăcut nasturii de la costum, mai aveau 
nevoie de 28 de ture ca să câştige şi numai trei portiţe la 
îndemână. 

Lui Freddie i s-a alăturat la mijloc şoferul Înălţimii Sale, 
un bărbat care rareori ieşea din viteza întâi. El era 
conştient de recordul şoferului şi a făcut tot ce a putut că 
să evite lovitura, lăsându-şi partenerul la capătul unde nu 

se lovea. Freddie a reuşit să menţină situaţia de pe tabela 
de marcaj până ce şoferul a făcut un pas înapoi spre 
aruncător şi l-a călcat pe adidaşi. A revenit la pavilion fără 
să fie nevoie să mai aştepte verdictul arbitrului. 

Mai erau necesare paisprezece alergări până la victorie 
când al doilea grădinar (cu normă redusă) a ieşit să i se 
alăture lui Freddie la mijloc. A supravieţuit primei aruncări 
a măcelarului, dar numai pentru că acesta n-a reuşit să 
lovească mingea cu crosa pe care a luat-o din mâna celor 
de la Village la jumătatea terenului. Toţi coechipierii lui au 
sărit în sus de bucurie, conştienţi că mai aveau nevoie deo 
singură portiţă ca să câştige meciul şi să obţină trofeul. 

Nu au putut să fie mai încântați când Hector Brice a ieşit 
şi a luat poziţia de prindere înainte de a înfrunta ultima 
minge. Şi-au amintit cât de mult rezistase cu un an înainte. 

— Nu prinde o singură portiţă, orice ai face, a fost 
instrucţiunea lui Freddie. 

Dar căpitanul de la Village, un şmecher mai în vârstă, a 
aranjat terenul pentru o singură încercare. Trupele lui nu au 
aşteptat ca valetul să revină pe linia de lovire. Măcelarul a 
aruncat racheta spre Hector, dar cumva acesta a reuşit să 
lovească mingea cu crosa şi a urmărit-o cum se învârtea 
înapoi pe jos. Hector ar fi dorit s-o ia, dar Freddie a rămas 
hotărât la locul lui. 

Freddie era încântat să înfrunte avântul celor de la 
Village pentru penultima oară în meci şi a dat o lovitură de 
4 cu prima minge, 2 cu a treia şi 1 cu a cincea. Hector mai 
trebuia să supravieţuiască unei singure mingi, lăsându-l pe 
Freddie să-l înfrunte pe măcelar în finală. Ultima minge a 
fost lentă şi dreaptă şi a trecut de Hector, dar chiar peste 
vârful adidaşilor înainte de a sfârşi în mănuşile portarului. 
Un oftat de uşurare s-a auzit dinspre scaunele rezervelor şi 
suporterii echipei Village au început să bombăne. 

— Sfârşitul loviturii, a anunţat vicarul. 

Giles s-a uitat la tabela de marcaj. 

— Mai avem nevoie doar de şapte şi victoria e a noastră, 
a zis el, dar Karin nu a răspuns, pentru că îşi ţinea capul în 

mâini, nemaifiind în stare să urmărească ce se întâmpla în 
mijloc. 

Măcelarul şi-a lustruit mingea de pantaloni, pregătindu- 
se pentru un ultim efort. A avansat şi aruncat racheta spre 
Freddie, care a ripostat şi i-a pasat-o înaintaşului celeilalte 
echipe care a scăpat-o. 

— Degete de mămăligă, au fost singurele cuvinte 
mormăite de măcelar care ar fi putut fi repetate în faţa 
vicarului. 

Freddie mai avea acum cinci mingi prin care să obţină 
scorul final pentru victorie. 

— Relaxează-te, a murmurat Giles. Trebuie să apară o 
minge scăpată de sub control pe care o poţi arunca. Stai 
calm şi concentrează-te. 

A doua minge a atins marginea superioară a portiţei şi a 
ajuns la al treilea jucător pentru două puncte. Mai era 
nevoie de cinci puncte, dar nu mai rămăseseră decât patru 
mingi. A treia ar fi putut fi lansată cu boltă, uşurându-le 
sarcina, dar vicarul şi-a ţinut mâinile în buzunare. 

Freddie a lovit cu încredere a patra minge spre mijloc, s- 
a gândit la o lovitură unică, dar s-a decis că nu putea risca 
să lase valetul cu responsabilitatea alergărilor de victorie. 
Şi-a lovit crosa nerăbdător în timp ce aştepta a cincea 
minge, fără să-şi ia ochii de la măcelar în timp ce acesta 
avansa ameninţător. Aruncarea a fost rapidă, dar cam 
scurtă, ceea ce i-a permis lui Freddie să se aplece în spate 
şi să o agaţe în aer peste vârful adidasului, unde a aterizat 
la câţiva țoli în faţa frânghiei înainte de a depăşi limita de 
patru. Suporterii de la Castle l-au aplaudat, apoi au căzut 
într-o tăcere expectativă, aşteptând ultima aruncare. 

Toate cele patru rezultate erau posibile: câştig, pierdere, 
egalitate, remiză. 

Freddie nu avea nevoie să se uite la tabela de marcaj 
pentru a şti că aveau nevoie de unu pentru egalitate şi de 
doi pentru a câştiga ultima minge. S-a uitat pe teren înainte 
de a se poziţiona. Măcelarul l-a privit urât înainte de a 
avansa ultima oară şi a arunca mingea cu toată energia de 

care era în stare. A fost tot o aruncare scurtă şi Freddie a 
jucat încrezător înainte, intenţionând să lovească ferm 
mingea, dar aceasta a fost mai rapidă decât anticipase şi i- 
a depăşit crosa, lovindu-se de costum, în spate. 

Intreaga echipă Village şi jumătate dintre spectatori au 
sărit în sus şi au strigat: 

— Ce zici de asta! Freddie s-a uitat plin de speranţă în 
sus la vicar, care a ezitat un moment înainte de a-şi ridica 
degetul în sus. 

Freddie, ţinând capul aplecat, a început lungul drum spre 
pavilion, aplaudat tot timpul de mulţime. Optzeci şi şapte 
de puncte pe numele său, dar Castle pierduse meciul. 

— Ce joc crud poate să fie crichetul, a zis Karin. 

— Dar formează caracterul, a spus Giles, şi cred că 
acesta a fost un meci pe care tânărul Freddie nu-l va uita 
niciodată. 

Freddie a dispărut în pavilion, unde s-a trântit pe o bancă 
în colţul îndepărtat al vestiarului, ţinându-şi capul aplecat 
în continuare, insensibil la strigătele de: „Bine jucat, 
flăcău”, „Ghinion, domnule”, şi „Un efort demn de laudă, 
băiete”, pentru că nu auzea decât strigătele vesele ale 
mulţimii din camera alăturată şi zgomotele berii băute 
dintr-un butoi oferit de cârciumar. 

Giles i s-a alăturat lui Freddie în vestiar şi s-a aşezat 
lângă tânărul disperat. 

— Incă o datorie de îndeplinit, a spus Giles când Freddie 
s-a uitat în sus în cele din urmă. 

— Trebuie să mergem alături şi să-l felicităm pe 
căpitanul de la Village pentru victorie. 

Freddie a ezitat o clipă înainte de a se ridica şi a-l urma 
pe Giles. Când au intrat în vestiarul adversarilor, cei din 
echipa Village au tăcut. Freddie s-a dus la poliţist şi i-a 
strâns călduros mâna. 

— O victorie magnifică, domnule Munro. La anul va trebui 
să ne străduim mai mult. 

Mai târziu în acea seară, când Giles şi Hamish Munro 
beau o halbă din biterul local la Fenwick Arms, căpitanul de 
la Village a remarcat: 

— Băiatul tău a jucat remarcabil. Echipe mai bune decât 
a noastră vor suferi din cauza lui şi bănuiesc că nu prea 
târziu. 

— Nu e băiatul meu, a zis Giles. Aş vrea doar să fie. 

— Ştiai că Jessica are un nou iubit? a spus Samantha. 

Sebastian rezerva întotdeauna aceeaşi masă din colț la 
Le Caprice, de unde conversaţia lor nu era auzită şi îi vedea 
bine pe ceilalţi clienți. Îl amuza întotdeauna că oglinzile 
mari prinse de cei patru piloni din centrul sălii îi permiteau 
să-i observe pe ceilalţi meseni, în timp ce aceştia nu erau în 
stare să-l vadă. 

Nu-l interesau vedete de cinema pe care de abia le 
recunoştea şi nici politicienii care sperau să fie recunoscuţi, 
nici măcar prinţesa Diana pe care o cunoştea toată lumea. 
Singurul lui interes era să-i urmărească pe ceilalţi bancheri 
şi oameni de afaceri pentru a vedea cu cine iau masa. La 
cină se încheiau adesea afaceri care l-ar fi putut interesa. 

— La cine te uiţi aşa fix? a întrebat Samantha, după ce el 
nu i-a răspuns. 

— La Victor, a şoptit el. 

Sam s-a uitat de jur-împrejur, dar nu l-a zărit pe cel mai 
vechi prieten al lui Seb. 

— Eşti mult prea curios, a zis ea după ce şi-a terminat 
cafeaua. 

— Şi ceea ce e şi mai bine, ei nu ne pot vedea pe noi, a 
spus Seb. 

— Ei? la cina cu Ruth? 

— Nu şi dacă n-a pierdut câţiva centimetri din talie şi i-a 
mutat pe piept. 

— Poartă-te frumos, Seb. Probabil este o clientă. 

— Nu, cred că-ţi vei da seama că el este clientul. 

— Ai moştenit imaginaţia vie a tatălui tău. Probabil e 
ceva inocent. 

— Eşti singura din sală care ar crede aşa ceva. 

— Acum m-ai intrigat, a zis Sam. S-a mai întors o dată, 
dar tot nu l-a zărit pe Victor. Şi-ţi mai zic o dată, eşti prea 
curios. 

— Şi dacă am dreptate, a spus Seb, ignorând comentariul 
soţiei sale, avem o problemă. 

— Sunt sigură că Victor este cel care are probleme, nu 
tu. 

— Se poate. Dar aş dori să ieşim de aici fără să fim 
văzuţi, a spus el, scoţându-şi portmoneul. 

— Şi cum plănuieşti să facem asta? 

— Printr-o bună cronometrare. 

— Vrei să creezi o diversiune? l-a necăjit ea. 

— Nimic atât de dramatic. Vom sta la locul nostru până 
ce unul dintre ei se va duce la toaletă. Dacă e Victor, ne 
putem strecura neobservaţi. Dacă e femeia, ne vom 
strecura discret afară, fără să-i oferim motive să creadă că 
i-am văzut. 

— Dar dacă ne recunoaşte, îţi dai seama că nu contează, 
a spus Sam. 

— Şi asta ar fi o uşurare. 

— Te pricepi la asta, a zis Sam. Din experienţă? 

— Nu chiar. Dar vei găsi un subiect similar într-unul din 
romanele lui tata, când William Warwick îşi dă seama că un 
martor la un asasinat minţea şi a fost nevoit să iasă din 
restaurant neobservat ca s-o poată demonstra. 

— Şi dacă niciunul nu se duce la toaletă? 

— S-ar putea să fim blocaţi aici destul de mult. O să achit 
nota, a spus Seb, ridicând mâna, în caz că vom fi obligaţi să 
fugim. Şi îmi pare rău, Sam, dar nu m-ai întrebat ceva chiar 
înainte să devin neatent? 

— Da, mă întrebam dacă ai aflat de noul prieten al lui 
Jessica. 

— De unde ţi-a mai venit ideea asta? a spus Seb, 
verificând nota de plată înainte de a da cardul de credit. 

— Până acum nu-i păsa cum arată. 

— Dar nu e o parte a cursului pentru un student la arte? 
Mie mi se pare întotdeauna că s-a îmbrăcat la Oxfam şi nu 
pot spune că am observat vreo schimbare. 

— Asta e din cauză că n-o vezi seara când nu mai e 
studentă la arte şi devine o tânără femeie şi pot spune că 
nu arată prea rău. 

— Fiica mamei sale, a spus Seb, luându-şi soţia de mână. 
Să sperăm doar că noul băiat este o ameliorare faţă de 
playboy-ul brazilian, pentru că nu-mi imaginez că cei de la 
Slade vor fi la fel de înţelegători a doua oară, a spus el, 
semnând chitanţa de credit. 

— Nu cred că va fi o problemă de data aceasta. Când a 
venit s-o ia, conducea un Polo, nu un Ferrari. 

— Şi ai obrazul să-mi spui mie că sunt curios? Deci când 
voi avea ocazia să-l întâlnesc? 

— S-ar mai putea să dureze o vreme, pentru că, până 
acum, ea nici n-a recunoscut că are un nou prieten. Totuşi 
plănuiesc... 

— Poziţie de atac. Ea vine direct spre noi. 

Seb şi Sam au continuat să discute când o tânără înaltă, 
elegantă, a trecut de masa lor. 

— Ei, îmi place stilul ei, a spus Sam. 

— Ce vrei să zici? 

— Bărbaţii sunt toţi la fel. Doar se uită la picioarele unei 
femei, la ţinută şi faţă, de parcă ar fi la piaţa de carne. 

— Şi o femeie la ce se uită? a întrebat Seb, în defensivă. 

— Primul lucru pe care l-am observat a fost rochia ei, 
simplă, dar elegantă care e sigur de comandă. Geanta avea 
o etichetă stilată, dar nu ţipătoare, a designerului şi pantofii 
completau ansamblul perfect. Aşa că îmi pare rău că te 
dezamăgesc, Seb, dar, după cum spuneam în State, eo 
damă de lux. 

— Atunci ce caută cu Victor? 

— N-am idee. Dar, ca majoritatea bărbaţilor, dacă îţi vezi 
un prieten cu o femeie frumoasă, imediat te gândeşti la ce 
e mai rău. 

— Ba eu mă gândesc că ar fi bine să ne strecurăm 
neobservaţi. 

— Eu m-aş duce să-l salut pe Victor, dar dacă tu... 

— E ceva ce nu ţi-am spus. Victor şi cu mine suntem 
certaţi acum. lţi voi explica atunci când ne vom întoarce în 
maşină. 

Seb s-a ridicat şi s-a învârtit prin restaurant, evitând 
masa lui Victor. Când maitre d' a deschis uşa din faţă 
pentru Samantha, Seb i-a strecurat o bancnotă de cinci lire. 

— Şi ce ar trebui să ştiu? a întrebat Samantha, după ce s- 
a urcat în maşină şi s-a aşezat lângă el. 

— Victor e supărat pentru că nu l-am numit preşedinte 
adjunct. 

— Imi pare rău, a zis Sam, dar înţeleg cum se simte. Pe 
cine ai numit CEO? 

— Pe John Ashley, a spus Seb, cotind pe Piccadilly şi 
alăturându-se traficului nocturn. 

— De ce? 

— Pentru că el este omul potrivit pentru funcţie. 

— Dar Victor a fost întotdeauna un prieten bun şi leal, 
mai ales când erai la pământ. 

— Ştiu, dar acesta nu este un motiv suficient de bun ca 
să numesc pe cineva CEO la o bancă majoră. L-am invitat 
să-mi fie adjunct, dar el s-a supărat şi şi-a dat demisia. 

— Şi asta înţeleg, a spus Sam. Şi ce ai de gând să faci ca 
să-l ţii în consiliu? 

— Hakim a venit de la Copenhaga pentru a încerca să-l 
determine să se răzgândească. 

— Şi a reuşit? a întrebat Sam când Seb a oprit la 
semafor. 


Giles ieşea în goană din camera lui pentru a nu întârzia la 
o întrunire când l-a văzut pe Archie Fenwick stând lângă 
biroul lui. Nu a încetinit. 

— Dacă e vorba de propunerea guvernului de a oferi 
subsidii pentru grâne, Archie, n-ai putea să-ţi programezi o 
întâlnire? Deja am întârziat de la întrunirea cu şeful. 

— Nu, nu despre asta e vorba, a zis Archie. Am venit din 
Scoţia în dimineaţa asta sperând că vei avea timp să 
discuţi o problemă personală. Acesta era numele de cod 
pentru Freddie. 

— Desigur, a spus Giles, întorcându-se în birou şi 
anunţându-şi secretara: 

— Ai grijă să nu fiu deranjat cât timp stau cu lordul 
Fenwick. A închis uşa în spatele lui. Vrei un whisky, Archie? 
Am chiar marca ta preferată, a zis el, ridicând o sticlă de 
Glen Fenwick. Freddie mi-a făcut cadou o ladă de Crăciun. 

— Nu, mulţumesc. Cu toate că n-o să te mire că tocmai 
despre Freddie am venit să discutăm, i-a zis Archie, 
aşezându-se în partea opusă a biroului. Dar amintindu-mi 
cât de ocupat eşti, voi încerca să nu-ţi răpesc prea mult 
timp. 

— Dacă ai fi vrut să discutăm problemele cu care se 
confruntă agricultura din Scoţia, ţi-aş fi putut oferi cinci 
minute. Dacă e vorba de Freddie, stăm cât e nevoie. 

— Mulţumesc. O să trec direct la subiect. Dirigintele lui 
Freddie m-a chemat ieri-seara la şcoală ca să-mi spună că 
băiatul a picat la examenele de admitere la Fettes. 

— Dar când i-am citit carnetul de note de la sfârşitul 
semestrului, m-am gândit dacă n-ar putea chiar să câştige 
o bursă. 

— Aşa se gândea şi dirigintele, a spus Archie, şi de aceea 
a cerut testele lui. S-a lămurit repede că băiatul n-a făcut 
niciun efort ca să treacă. 

— Dar de ce? Fettes este una dintre cele mai bune şcoli 
din Scoţia. 

— Poate chiar în Scoţia este răspunsul la întrebarea ta, a 
zis Archie, pentru că a dat un examen similar la 
Westminster după o săptămână şi a ieşit printre primii 
cinci. 

— Nu cred că avem nevoie de ajutorul lui Freud ca să 
înţelegem motivul, a spus Giles. Tot ce aş vrea să ştiu este 
dacă vrea să fie extern sau intern. 

— A bifat căsuţa la extern. 

— Este un drum prea lung ca să-l străbată de la Fenwick 
Hall şi înapoi în fiecare zi şi cum Westminster este la o 
aruncătură de băț de uşa noastră, cred că încearcă să ne 
spună ceva. Archie a încuviinţat. Oricum, şi-a ales deja 
dormitorul, a mai spus Giles când telefonul de pe biroul lui 
a început să sune. 

Aridicat receptorul şi a ascultat o clipă înainte de a 
răspunde: 

— Scuze, şefu', a intervenit ceva, dar ne vom întâlni într- 
o clipă. A lăsat receptorul jos şi a spus: 

— De ce nu vii cu mine şi Karin la cină în seara aceasta 
ca să stabilim detaliile. 

— Nu ştiu cum aş putea să-ţi mulţumesc, a spus Archie. 

— Eu ar trebui să-ţi mulţumesc. Giles s-a ridicat şi s-a 
îndreptat spre uşă. Este singura veste bună pe care am 
primit-o azi. Ne vedem pe la opt. 

— E vreo şansă să discutăm de subsidiile propuse de 
guvern pentru grâne? a întrebat Archie, dar Giles n-a 
răspuns pentru că şi-a părăsit biroul în viteză. 


* 


— Care este preţul acțiunilor la Cunard în dimineaţa 
aceasta? a întrebat Seb. 

— Patru lire şi doisprezece penny. Cu doi penny mai mult 
decât ieri, a răspuns John Ashley. 

— Acestea sunt chiar veşti bune. 

— Crezi că mama ta regretă că a vândut Barrington's? 

— În fiecare zi. Dar, din fericire, e atât de ocupată cu 
departamentul de sănătate încât nu prea are timp să se 
gândească şi la asta. 

— Şi Giles? 

— Ştiu că este foarte mulţumit de felul în care ai 
manevrat portofoliul familiei, pentru că-i permite să-şi 
urmeze prima dragoste. 

— Lupta cu mama ta? 

— Cam aşa ceva. 

— Şi mătuşa ta, Grace? 

— Crede că eşti un capitalist vulgar sau cel puţin aşa mi- 
a zis mie, deci nu pot să-mi închipui că ar putea să te 
creadă bun. 

— Dar am făcut-o multimilionară, a protestat Ashley. 

— Asta e adevărat, dar n-o împiedică să dea note 
elevelor ei noaptea, în timp ce molfăie un sandvici cu 
brânză. Dar pentru tine, John, bravo. Mai trebuie să 
discutăm ceva? 

— Da, îmi pare rău s-o spun, domnule preşedinte şi nici 
nu prea ştiu cum s-o fac. Ashley a deschis un dosar notat 
„confidenţial” şi a răsfoit printre hârtii. Seb a fost surprins 
văzând că bărbatul aflat în primul rând la Harlequins şi care 
nu ezita niciodată să înfrunte oricare membru al consiliului, 
era clar stânjenit. 

— Spune, John. 

— O domnişoară Candice Lombardo a deschis de curând 
un cont la bancă şi pentru ea garantează directorul adjunct. 

— Deci aşa o cheamă, a zis Seb. 

— O ştii? 

— Să zicem că ne-am întâlnit. Deci care este problema? 

— A scos cinci mii de lire ieri, fără un penny în contul ei, 
ca să-şi cumpere o haină de nurcă de la Harrods. 

— Şi de ce ai eliberat cecul? 

— Pentru că Victor i-a garantat extragerea şi eu nu am 
autoritatea să o opresc fără să mă consult cu el. 

— Cedric Hardcastle s-ar răsuci în mormânt, a spus Seb, 
uitându-se la portretul preşedintelui fondator al băncii. Era 
încântat să spună că niciodată să nu faci asta dacă nu 
semnezi o garanţie personală. 

— Să vorbesc cu Victor? 

Seb s-a lăsat pe spate şi s-a gândit la această sugestie 
câteva minute. Hakim reuşise să-l convingă că Victor 
trebuie să rămână în consiliu şi chiar să accepte postul de 
director adjunct, aşa că ultimul lucru de care avea nevoie 
Seb era să-i dea vreun motiv să se răzgândească. 

— Nu face nimic, a zis el în cele din urmă. Dar 
informează-mă dacă domnişoara Lombardo mai apare cu 
alte cecuri. 

Ashley a încuviinţat, dar n-a notat nimic în dosar. 

— Mai credeam şi că ai vrea să ştii, a continuat el, că 
fiica ta şi-a depăşit contul cu 104,60 £. Nu este o sumă 
mare, ştiu, dar mi-ai cerut să te informez dacă... 

— Da, aşa este, a spus Seb. Dar ca să fim cinstiţi, John, 
tocmai am plătit o mie de lire pentru şapte desene ale ei. 

Ashley a deschis un alt dosar şi a verificat o altă 
declaraţie bancară. 

— Nu a adus acel cec, domnule preşedinte. De fapt, 
singura ei depunere recentă a fost de două sute şi cincizeci 
de lire de la un domn Richard Langley. 

— Nu cunosc numele acesta, a zis Seb. Dar ţine-mă la 
curent. Ashley s-a încruntat. Ce înseamnă privirea asta? 

— Că, în general, aş prefera să am de-a face cu 
preşedintele de la Cunard decât cu fiica ta. 

Cei patru stăteau în salon, părând clar nefericiţi. 

— Îmi pare bine că ne-am întâlnit în sfârşit, a spus 
Samantha, turnându-i lui Richard o cană de ceai. 

— Şi mie, doamnă Clifton, a spus tânărul care stătea 
nervos în faţa ei. 

— Cum v-aţi întâlnit voi doi? a întrebat Seb. 

— Am dat unul peste altul la expoziţia Premiului 
Fondatorului, a spus Jessica. 

— Merg la toate spectacolele şcolilor de arte, a zis 
Richard, sperând să dau peste un talent nou înainte de a fi 
înşfăcat de un dealer din West End, când nu-mi voi mai 
putea permite să cumpăr. 

— Ce isteţ, a spus Samantha, oferindu-i oaspetelui un 
sandvici cu carne şi castraveți. 

— Ai găsit ceva demn de atenţie în ultimul timp? a 
întrebat Sebastian. 

— O lovitură, a zis Richard, o adevărată lovitură. Un set 
de desene remarcabile ale unui artist necunoscut, intitulat 
Cele şapte vârste ale femeii, care a câştigat premiul. Nu 
mi-a venit să cred ce noroc am când am aflat preţul. 

— lartă-mă că-ţi spun, a zis Seb, dar sunt surprins că ţi-ai 
permis să dai o mie de lire din salariul de profesor. 

— Nu am plătit o mie de lire, domnule, doar două sute şi 
cincizeci. Şi mi-a mai rămas destul în cont ca să invit artista 
la cină. 

— Dar credeam... Seb n-a terminat propoziţia când a 
observat că Samantha se uita urât la el şi fiica lui părea 
stânjenită. Eu ţi-aş oferi două mii pentru acele desene. 
Atunci ai putea duce artista la cină mai des. 

— Nu sunt de vânzare, a spus Richard, şi nu vor fi 
niciodată. 

— Trei mii? 

— Nu, mulţumesc, domnule. 

— Poate ai vrea să facem un târg, Richard. Dacă vei 
renunţa vreodată la fiica mea, mi-ai putea vinde desenele 
pentru două mii de lire. 

— Sebastian! s-a răstit Samantha. Richard este prietenul 
lui Jessica, nu un client, şi ne aflăm în afara orelor de lucru 
la bancă. 

— Nicio şansă, domnule, a spus Richard. Nu am intenţia 
să mă despart nici de fiica dumneavoastră, nici de desene. 

— Nu poţi câştiga întotdeauna, tăticule, a zis Jessica, 
zâmbind strâmb. 

— Dar în cazul în care Jessica ar renunţa la tine, a zis 
Seb, de parcă se ocupa de o afacere de un milion de lire, 
te-ai mai gândi? 

— Las-o baltă, tată. Asta nu se va întâmpla. Ai pierdut 
desenele şi în curând îţi vei pierde şi fiica pentru că mă voi 
muta cu Richard, a spus ea, luându-l de mână. 

Sebastian era gata să sugereze că poate... când a 
intervenit Samantha. 

— Ce veşti minunate. Unde veţi sta? 

— Eu am un apartament în Peckham, a zis Richard, 
aproape de locul de muncă. 

— Dar căutăm ceva mai mare, a spus Jessica. 

— Să închiriaţi sau să cumpăraţi? a întrebat Seb. Pentru 
că în starea actuală a pieţei aş recomanda... 

— Eu aş recomanda, a zis Samantha, să fie lăsaţi să 
hotărască singuri. 

— E mult mai convenabil să cumperi, a continuat Seb, 
ignorându-şi soţia, şi cu cele două mii ale mele aţi avea 
destul să vă deschideţi un cont la bancă. 

— Faceţi-vă că nu-l auziţi. 

— Eu aşa fac întotdeauna, a zis Jessica, ridicându-se. 
Trebuie să plecăm, tată, mergem la ICA să vedem o 
expoziţie de ceramică care i se pare promițătoare lui 
Richard. 

— Şi pe care ne-o putem permite încă, a adăugat 
Richard. Dar dacă aveţi două mii de investit, domnule, aş 
recomanda... 

Samantha a râs, dar Richard părea că-şi regretă 
cuvintele. 

— Pa, tati, a zis Jessica. S-a aplecat, şi-a sărutat tatăl pe 
frunte şi i-a strecurat un plic în buzunarul interior, sperând 
că Richard nu va observa. 

Richard a întins mâna şi a zis: 

— La revedere, domnule. A fost o plăcere să vă întâlnesc. 

— La revedere, Richard. Sper să vă placă expoziţia. 

— Mulţumesc, domnule, a zis Richard în timp ce 
Samantha îi însoțea la uşă. 

În timp ce Seb o aştepta să se întoarcă, a scos plicul din 
buzunar, l-a deschis şi şi-a scos cecul propriu de o mie de 
lire. Era prima oară când fusese învins la o licitaţie de un 
licitant mai slab. 

— Cred că m-aş fi putut descurca mai bine, a sugerat 
Seb când Samantha a revenit în salon. 

— Asta e o declaraţie slabă, chiar şi după standardele 
britanice. Dar pe mine mă interesează mai mult ce părere 
ai despre Richard. 

— Un tip destul de simpatic. Dar nimeni nu va fi vreodată 
suficient de bun pentru Jessie. S-a oprit un moment, apoi a 
adăugat: Mă întrebam ce să-i fac cadou pentru a douăzeci 
şi una ei aniversare. Poate ar trebui să-i cumpăr o casă? 

— Asta e ultimul lucru pe care-l vei face. 

— De ce? 

— Pentru că doar i-ai amintit lui Richard că nu are bani şi 
se va simţi umilit de tine. Oricum, Jessica e la fel de 
încăpăţânată ca tine şi va refuza oferta, la fel ca şi cele 
două mii ale tale. 

Seb i-a dat cecul lui Samantha, ceea ce a determinat-o 
doar să râdă mai tare înainte de a sugera: 

— Poate ar trebui să-i lăsăm să-şi conducă vieţile aşa 
cum vor. S-ar putea chiar să fim surprinşi să vedem ce bine 
se descurcă fără noi. 

— Dar voiam doar să zic... 

— Ştiu ce voiai să zici, dragul meu, dar mă tem că fiica ta 
te-a depăşit, a spus ea tocmai când telefonul a început să 
sune. 

— Aha. Am presentimentul că Richard vrea să ştie dacă 
aş vrea să ridic oferta la patru mii. 

— Mai curând e mama ta. l-am spus că-l întâlnim prima 
oară pe prietenul lui Jessica, aşa că vrea să ştie ce părere 
avem. A ridicat receptorul. 

— Bună seara, doamnă Clifton. Sunt John Ashley. 

— Salut, John. A luat banca foc? 

— Incă nu, dar aş vrea să discut urgent cu Seb. 

— A luat banca foc, a zis Samantha, dându-i receptorul 
soţului ei. 

— Ai vrea tu. John, cu ce te pot ajuta? 

— Imi pare rău că vă sun atât de târziu, domnule 
preşedinte, dar mi-aţi cerut să vă anunţ dacă domnişoara 
Lombardo mai apare cu alte cecuri mari. 

— Cât de mult, de data aceasta? 

— Patruzeci şi două de mii. 

— Patruzeci şi două de mii? a repetat Seb. Reţine-i plata 
acum şi dacă Victor nu apare mâine, vom discuta cu 
departamentul juridic. Şi John, du-te acasă. După cum îmi 
tot aminteşte soţia, suntem în afara orelor de lucru ale 
băncii, deci astă-seara nu mai putem face nimic. 

— O problemă, dragă? a întrebat Samantha, părând 
sincer îngrijorată. _ 

— Da, mă tem că da. lţi aminteşti femeia pe care am 
văzut-o cinând cu Victor la Caprice? a zis el, ridicând 
receptorul şi formând un număr. 

— Cum aş putea să uit? 

— Ei bine, cred că-l curăţă bine. 

— ÎI suni pe Victor? 

— Nu. Pe Arnold Hardcastle. 

— E aşa de rău? 

— Aşa de rău. 

— Salut, Jessie. Mă bucur că ai reuşit, a zis el, 
îmbrăţişând-o. 

— N-aş fi putut să-l ratez, Grayson. 

— Felicitări pentru câştigarea Premiului Fondatorului, a 
spus el. Pariez că nu peste mult timp o galerie din West 
End îţi va prezenta lucrările. 

— De pe buzele tale în urechile Domnului, a spus Jessica, 
în timp ce artistul se întorcea să discute cu un alt student. 

— Tu ce crezi? a şoptit Richard, în timp ce se plimbau 
prin galerie. 

— Este o expoziţie interesantă, chiar dacă nu sunt sigură 
de ursulet. 

— Nu vorbeam despre ursuleţul lui. Cum crezi că a mers 
întâlnirea cu părinţii tăi? 

— După cum ţi-am spus, mamei i-ai plăcut. Eşti o fată 
norocoasă, mi-a zis ea. 

— Nu cred că tatăl tău a fost de aceeaşi părere. 

— Nu te îngrijora pentru tata, a spus Jessica, uitându-se 
la o vază magnifică. După ce mama va discuta cu el, îşi va 
veni în fire. 

— Aşa sper, pentru că în curând va trebui să-i spunem. 


* 


Preşedintele, directorul executiv şi avocatul băncii 
stăteau în jurul unei mese ovale din biroul lui Sebastian la 
ora opt, în dimineața următoare. 

— Vreo urmă de Victor? a fost prima întrebare a lui 
Sebastian. 

— Nimeni nu l-a mai văzut de vineri seara, a spus John 
Ashley. l-a spus secretarei că pleacă într-o călătorie de 
afaceri, dar se va întoarce la timp pentru întrunirea 
consiliului. 

— Dar asta e abia peste zece zile, a comentat Sebastian. 
Ştie cumva Carol pe unde este? 

— Nu, şi n-a lăsat nici vreun număr la care să-l 
contactăm. 

— Asta nu e genul lui Victor, a zis Seb. 

— Carol mi-a spus că n-a mai făcut niciodată asta. 

— Din ce în ce mai curios. 

— Credeţi că a venit timpul să-l chemăm pe Barry 
Hammond? a sugerat Ashley. Sunt sigur că nu-i va lua mult 
să-i ia urma lui Victor şi, de asemenea, să afle tot ce e de 
ştiut despre domnişoara Candice Lombardo. 

— Nu, nu putem pune un detectiv particular să 
investigheze directorul adjunct al băncii, a zis Seb. S-a 
înţeles? 

— Da, domnule director. Dar domnişoara Lombardo a 
adus ieri alt cec cu eliberare imediată a banilor, a spus 
Ashley deschizând dosarul din ce în ce mai mare. 

— Cât, de data asta? a întrebat Arnold. 

— Patruzeci şi două de mii, a zis Ashley. 

— Ai idee pentru ce-i trebuie? 

— Nu, domnule director, nu am, a replicat Ashley. 

Seb a studiat balanţa contabilă care nu fusese niciodată 
descoperită şi era să spună un singur cuvânt pentru ca 
toată echipa lui să ştie exact cum se simţea, dar s-a 
răzgândit. 

— Care este poziţia noastră legală? a întrebat, 
întorcându-se către avocatul băncii. 

— În cazul în care contul este în fonduri sau garantul 
poate acoperi această sumă, nu avem de ales decât să 
eliberăm cecul în patruzeci şi opt de ore. 

— Atunci să sperăm că Victor revine curând sau cel puţin 
ia legătura cu noi în următoarele două zile. 

— Nu există nicio înregistrare de vreun fel? a întrebat 
Arnold. Apeluri telefonice, cărţi de credit, note de plată de 
la hotel, bilete de avion, orice? 

— Nimic până acum, a spus Arnold. Secretara lui a fost 
instruită să mă anunţe când aude ceva de el, dar nu am 
prea multe speranţe pentru că am impresia că dacă-l vom 

găsi pe Victor, domnişoara Lombardo nu va fi prea departe 
în urma lui. 

— Există o persoană care ar putea şti unde este, a spus 
Arnold. 

— Cine? a întrebat Seb. 

— Soţia lui. 

— Sigur că nu, a zis Seb. Ruth este ultima persoană care 
aş dori să fie contactată în aceste împrejurări. 

— In acest caz, domnule director, a zis Arnold, nu avem 
de ales decât să eliberăm ultimul cec în patruzeci şi opt de 
ore, doar dacă nu preferaţi să raportez cazul Băncii Angliei 
şi să întreb dacă putem reţine alte plăţi până la întoarcerea 
lui Victor. 

— Nu.  Dacă-i permitem bătrânei doamne din 
Threadneedle Street să ne spele rufăria în public ar fi mai 
rău decât dacă i-am spune lui Ruth. Eliberează cecul şi să 
sperăm că domnişoara Lombardo nu mai apare cu altul 
înainte de revenirea lui Victor. 


— Cum este? a întrebat Sebastian. 

— Gravidă, a repetat Samantha. 

— Îl omor. 

— Ba n-o să faci aşa ceva. De fapt, următoarea dată 
când îl mai vezi pe Richard, te rog să-l feliciţi. 

— Să-l felicit? 

— Da, şi să le dai de înţeles amândurora cât de încântat 
eşti. 

— Şi de ce naiba aş face asta? 

— Pentru că nu există altă alternativă. Ar însemna că-ţi 
vei pierde fata şi nu vei putea vedea niciodată copilul. În 
caz că ai uitat, ai mai trecut prin ceva similar mai înainte şi 
eu nu am nevoie să mai trec prin asta. 

— O să se căsătorească? a întrebat Sebastian, 
schimbând subiectul. 

— Nu am întrebat. 

— De ce nu? 

— Pentru că nu e treaba mea. Oricum, sunt sigură că ne 
vor anunţa când sunt pregătiţi. 

— Eşti foarte calmă, având în vedere împrejurările. 

— Sigur că sunt. De abia aştept să fiu bunică. 

— Oh, Doamne, a spus Seb. Voi fi bunic. 

— Şi când te gândeşti că FT te-a prezentat ca pe una 
dintre cele mai strălucite minţi din City! 

Sebastian a zâmbit, şi-a luat soţia în braţe şi a zis: 

— Uneori uit, draga mea, cât de norocos sunt că m-am 
însurat cu tine. A aprins lumina la noptiera lui şi s-a ridicat. 
Ar trebui s-o sunăm pe mama şi s-o avertizăm că în curând 
va deveni străbunică. 

— Ştie deja. 

— Deci eu am fost ultima persoană care a aflat? 

— Îmi pare rău. Am fost nevoită să adun trupele înainte 
să afli tu veştile. 

— Asta chiar n-a fost o săptămână bună pentru mine, a 
spus Seb, stingând lumina. 


— Am aflat pentru ce erau cele patruzeci şi două de mii 
de lire, domnule preşedinte, a zis Ashley. 

— Te ascult, a spus Seb. 

— Este avansul la o clădire din South Parade care era o 
agenţie de escorte. 

— Asta era tot ce trebuia să ştiu. Şi cine e agentul? 

— Savills. 

— Ei bine, cel puţin îi cunoaştem pe director. 

— Am discutat deja cu domnul Vaughan. Mi-a zis că va 
da un cec semnat de domnişoara Lombardo pentru 
achitarea în întregime a proprietăţii azi, mai târziu, şi mi-a 
amintit politicos că în cazul în care vânzarea nu se face, 
domnişoara Lombardo îşi va pierde depozitul. 

— Să sperăm că Victor se întoarce la întrunirea 
consiliului, altfel săptămâna viitoare ea va prelua, probabil 
şi clubul Playboy. 

43 


— Care este semnificaţia cuvântului „martinet”? a 
întrebat Freddie, uitându-se în sus. 

— Un obsedat de disciplină, i-a răspuns Karin. Cred că vei 
afla că acest cuvânt provine din franceză. 

— Cum de este engleza ta atât de bună, Karin, când ai 
crescut în Germania? 

— Întotdeauna mi-au plăcut cuvintele atunci când eram 
la şcoală, aşa că la universitate am studiat limbi moderne, 
şi am devenit interpret şi aşa l-am întâlnit pe Giles. 

— Te-ai gândit ce vei studia la universitate? a întrebat 
Giles, uitându-se în sus din ziarul său de seară. 

— PFC, a spus Freddie. 

— Mă pricep la politică, filosofie şi economie, a spus 
Karin, dar n-am auzit niciodată de PFC. 

— Politică, filosofie şi crichet. Este un curs de credit bine- 
cunoscut la Oxford. 

— Dar nu pentru martineţi, a zis Giles, şi bănuiesc că, 
dacă vei căuta cuvântul în dicţionarul Oxford revizuit, vei 
afla că locotenent-colonelul Martinet a fost înlocuit de 
Margaret Thatcher ca sursă primară. 

— Nu-i da atenţie, a zis Karin. Ar folosi orice mijloc pentru 
a-l ataca pe prim-ministru. 

— Dar presa pare mulţumită de activitatea ei, a spus 
Freddie. 

— Mult prea bună după gustul meu, a recunoscut Giles. 
Adevărul este că o aveam pe tavă până ce argentinienii au 
invadat insulele Falklands, dar de atunci, cu toate că e 
atacată din toate părţile, la fel ca James Bond, pare să se 
ferească întotdeauna la momentul potrivit. 

— Şi subsecretara de stat pentru sănătate? a întrebat 
Freddie. Şi ea va trebui să se ferească acum când ai ajuns 
înapoi pe banca din faţă? 

— Gloanţele sunt pe punctul de a o lovi, a zis Giles cu 
oarecare satisfacţie. 

— Giles, poartă-te frumos. Vorbeşti despre sora ta, nu 
despre inamic. 

— E mai rea decât inamicul. Nu uita că Emma este un 
discipol al Sfintei Margaret din Grantham. Dar când 
prezintă ultima propunere legislativă NHS în Camera 
Superioară, vreau să o atac paragraf cu paragraf până ce 
va considera că demisia este o uşurare binecuvântată. 

— Eu aş fi atentă în locul tău, Giles, a spus Karin. 
Presupun că, după ce a fost directorul unui mare spital, 
Emma ar putea să fie mai bine informată despre serviciile 
de sănătate decât tine. 

— Ah, dar ai uitat că dezbaterea nu va avea loc într-o 
rezervă de spital, ci în Camera Lorzilor, unde eu stau şi 
aştept de ceva vreme. 

— Poate ar fi bine să ţii seama de avertismentul lui 
Grace, a spus Karin, că Emma te-ar putea împiedica la 
problemele de detaliu pentru că, spre deosebire de 
majoritatea politicienilor, ea chiar a fost în linia întâi. 

— Cred că pe ascuns eşti de fapt conservatoare, a zis 
Giles. 

— Sigur că nu, a spus Karin. Am ieşit din ascunziş de o 
vreme şi Emma m-a convertit. 

— Trădătoareo. 

— Deloc. M-am îndrăgostit de tine, nu de Partidul 
Laburist. 

— La bine şi la rău. 

— În anumite cazuri, la rău. 

— Îmi pare rău că vă întrerup, dar voiam doar să aflu 
semnificaţia cuvântului „martinet”. 

— Ignoră-l pe Giles, a spus Karin. Aşa este întotdeauna 
înaintea unei dezbateri majore, mai ales când e implicată şi 
sora lui. 

— Pot veni să mă uit? a întrebat Freddie. 

— Depinde ce partid ai de gând să sustii, a spus Giles. 

— Partidul care mă va convinge că are cea mai bună 
politică. 

— Asta e ceva original, a zis Karin. 

— Poate că acum nu e momentul potrivit să-ţi spun că m- 
am alăturat Tinerilor Conservatori, a zis Freddie. 

— Ce-ai făcut? s-a răstit Giles, dându-se înapoi şi 
agăţându-se de cămin. 

— Şi devine şi mai rău. 

— Cum ar putea deveni mai rău? 

— Am ţinut un fel de alegeri false la şcoală, iar eu am 
fost numit candidatul conservatorilor. 

— Şi care a fost rezultatul? a întrebat Giles. 

— N-ai vrea să ştii. 

— Nu numai că a câştigat detaşat, a spus Karin, dar 
acum vrea să te urmeze şi să devină membru în parlament. 
Păcat că nu va sta în Cameră în partea ta. 

A urmat o tăcere pe care foarte puţini miniştri ai 
guvernului reuşiseră s-o impună Rt. Hon. Lord Barrington 
de Bristol Docklands. 


— Când va sosi domnul Kaufman, Tom, îl poţi ruga să 
treacă prin biroul meu înainte de întrunirea consiliului? 

— Desigur, domnule, a spus portarul, salutându-l pe 
director. 

Seb s-a îndreptat repede prin hol către ascensoare. Cu 
toate că nu era încă ora opt, când a ajuns la ultimul etaj, 
John Ashley şi Arnold Hardcastle îl aşteptau deja pe coridor. 

— Bună dimineaţa, domnilor, a spus Seb, trecând de ei şi 
întrând în birou. Vă rog să luaţi loc. Credeam că vom 
discuta tactica pe care o vom aborda înainte de sosirea lui 
Victor - presupunând că va sosi. Poţi începe tu, John. Ştiri 
noi? 

Ashley a deschis un dosar care devenea din ce în ce mai 
mare în fiecare zi. 

— Cecul pentru 320.000 £ fusese adus. Totuşi, Vaughan 
a fost de acord că nu e nevoie să-l eliberăm imediat pentru 
că suntem încă în perioada de stabilire. 

— Frumos din partea lui, a zis Seb, dar a fost un om de 
încredere de mulţi ani. Ce crezi că ar trebui să facem, John, 
dacă Victor nu apare? 

— Să-l chemăm pe Barry Hammond şi să-i cerem să-i dea 
de urmă lui Victor, oriunde ar fi, pentru că nu mă îndoiesc 
că atunci vom găsi şi fata. 

— E cam riscant, a spus Arnold. 

— Exagerat, după mine, a zis John, este faptul că-i 
permitem să-l sugă aşa pe Victor. 

— O metaforă nefericită, a spus Seb, verificându-şi 
ceasul. A cam venit momentul. 

S-a auzit o bătaie uşoară la uşă şi toţi trei s-au uitat plini 
de nerăbdare. Uşa s-a deschis şi în birou a intrat Rachel. 

— Unii dintre directori au sosit şi vă aşteaptă în sala de 
consiliu, a spus secretara, dându-i o copie a agendei lui 
Seb. 

— Domnul Kaufman face parte dintre ei, Rachel? 

— Nu, domnule director. Nu l-am văzut în această 
dimineaţă. 

— Atunci vă sugerez să ne alăturăm colegilor noştri, a zis 
Seb, după ce s-a uitat pe agendă. Propun să nu le spunem 
nimic despre domnişoara Lombardo până ce avem ocazia 
să discutăm cu Victor în particular. 

— Corect, au spus CEO şi avocatul băncii în acelaşi timp. 

Cei trei s-au ridicat în linişte, au ieşit din birou şi s-au 
îndreptat spre sala de consiliu, unde li s-au alăturat 
colegilor lor. 

— Bună dimineaţa, Giles, a spus Seb, care nu-i spusese 
unchiului său pe numele mic decât abia când devenise 
director. Trebuie să înţeleg că tu şi mama v-aţi certat, 
acum când actul normativ NHS a fost citit prima oară? 

— Corect, domnule director. Vom mai discuta doar în 
boxa oratorului. 

Seb a zâmbit, dar continua să se uite la uşă. Ceilalţi 
directori s-au aşezat în jurul mesei, dar scaunul din capătul 
îndepărtat al sălii a rămas neocupat. La fel ca mama lui, 
Seb credea că întrunirile consiliului trebuiau să înceapă la 

timp. S-a uitat la ceas. Nouă fără un minut. S-a aşezat în 
capul mesei şi a spus: 

— Bună dimineaţa, domnilor. Îl voi ruga pe secretarul 
companiei să citească minutele ultimei întruniri. 

Domnul Whitford s-a ridicat de la locul lui din dreapta 
directorului şi a citit minutele de parcă ar fi citit predica la 
biserică. 

Seb a încercat să se concentreze, dar se tot uita înspre 
uşă, cu toate că nu prea mai avea speranţe, deoarece 
Victor nu întârziase niciodată la o întrunire. Când domnul 
Whitford s-a aşezat, Seb a uitat să-şi întrebe colegii 
directori dacă aveau întrebări. A mormăit doar: 

— Prima problemă, şi era gata să-i ceară directorului 
executiv-şef să-şi prezinte raportul lunar când uşa sălii s-a 
deschis repede şi directorul general adjunct, îmbujorat, a 
intrat în grabă. 

Chiar înainte de a se aşeza, Victor a spus: 

— Îmi cer scuze, domnule director. Zborul meu a fost 
întârziat din cauza ceţii. Cred că am trecut deasupra 
acestei clădiri de zece ori înainte de a ni se permite să 
aterizăm. 

— Nicio problemă, Victor, a zis Seb calm. Ai lipsit doar la 
citirea minutelor ultimei întruniri şi eram gata să trecem la 
primul reper, noile reglementări bancare impuse de guvern. 
John? 

Ashley a deschis un dosar şi s-a uitat la notițele ample pe 
care le pregătise şi la referatul pe care urma să-l citească. 

— Se pare că bancherii, a început el, sunt acum 
consideraţi, împreună cu agenţii imobiliari şi membrii 
parlamentului, cei mai de neîncredere oameni ai 
comunităţii. 

— Atunci, tot ce am de făcut este să devin agent 
imobiliar, a spus Giles, şi voi intra în toate cele trei 
categorii. 

— Care este ideea? a zis Seb, după ce au încetat 
râsetele. 

— Putem să ne aşteptăm la anchetarea mai atentă a 
afacerilor zilnice ale băncii şi la inspecții mai severe ale 
organismelor de reglementare, precum şi la reglementări 
noi. Geoffrey Howe este hotărât să demonstreze că el este 
mătura cea nouă care va curăța tot City. 

— Aşa sunt guvernele conservatoare, dar asta se uită de 
obicei după câteva acte de umilinţă bine alese ale 
cancelarului la banchetul lordului primar. 

Seb a descoperit că iar nu era atent, iar directorii au 
început să-şi prezinte impresiile  previzibile, singura 
excepţie fiind Giles, despre care nici acum nu se putea 
ghici ce părere are. A revenit în lumea reală când şi-a dat 
seama că toţi colegii lui îl priveau. 

— Problema numărul doi? a repetat secretarul. 

— Problema numărul doi, a zis Seb. Lordul Barrington 
tocmai a revenit de la Roma şi cred că are nişte noutăţi 
importante pe care să ni le comunice. Giles? 

Giles a informat consiliul despre ultima lui vizită în Oraşul 
Etern, unde se întâlnise cu domnul Menegatti, directorul 
general al băncii Cassaldi, referitor la cele două instituţii 
care doreau să formeze un parteneriat pe termen lung. 
Raportul lui a fost urmat de o discuţie între directori pe 
care Seb a încheiat-o cu recomandarea ca Giles, împreună 
cu o echipă aleasă de consiliu, să treacă la următoarea fază 
şi să afle dacă o propunere clară de fuziune putea fi 
agreată astfel încât ambii directori să o poată recomanda 
consiliilor respective. 

— Felicitări, Giles, a zis Seb. De abia aşteptăm următorul 
tău raport. Acum poate trecem la problema numărul trei. 
Dar mintea lui continua să rătăcească în timp ce se gândea 
la singurul reper de pe agendă care-l interesa pe el, atunci 
când va ţine, mai târziu, o întrunire privată cu directorul 
său adjunct. Cu toate că a fost nevoit să recunoască faptul 
că Victor părea ceva mai relaxat decât se simţea el. 

Seb s-a simţit uşurat când secretarul companiei a 
întrebat, în sfârşit: 

— Alte probleme? 

— Da, a zis Victor, de la locul lui. Seb a ridicat o 
sprânceană. Unii dintre colegii mei s-ar putea întreba unde 
am fost în ultimele zece zile şi simt că vă sunt dator o 
explicaţie. Trei dintre directori au fost în mod sigur de 
acord cu el. 

— Când am devenit director general adjunct, a continuat 
Victor, printre responsabilităţile pe care mi le-a dat 
directorul general, una a fost să analizez modul în care 
banca rezolva donațiile în scopuri caritabile. Mă simt 
obligat să vă spun că am presupus că va fi o sarcină 
uşoară. Totuşi, nu m-aş fi putut înşela mai mult. Am 
descoperit repede că banca chiar nu avea o politică în 
acest domeniu şi conform standardelor competitorilor 
noştri, nu suntem doar nevrednici, dar, cinstit vorbind, 
suntem chiar meschini. Nu mi-aş fi dat seama cât de 
meschini suntem dacă lady Barrington nu mi-ar fi solicitat 
susţinerea băncii când a alergat la maraton. Când mi-a 
arătat lista de sponsori, m-am simţit ruşinat. Strânsese mai 
mulţi bani de la Barclays, Nat West şi de la dr. Grace 
Barrington decât de la Farthings Kaufman. Acest lucru m-a 
făcut să fiu mai interesat de activitatea caritabilă pe care o 
susţinea ea. 

Directorul adjunct atrăsese atenţia întregului consiliu. 

— Activitatea caritabilă de care discutăm trimite misiuni 
în Africa unde distinsul chirurg cardiolog, dr. Magdi Yacoub, 
operează copii care altfel nu ar avea nicio şansă de 
supravieţuire. 

— Ce înseamnă o misiune? a întrebat domnul Whitford, 
care-şi notase fiecare cuvânt al directorului adjunct. 

— O misiune cuprinde cinci oameni - un chirurg, un 
doctor generalist, două asistente şi un administrator, care 
muncesc voluntar, sacrificându-şi adesea concediile pentru 
îndeplinirea acestei misiuni vitale. Lady Barrington mi-a 
sugerat să mă întâlnesc cu domnişoara Candice Lombardo, 
care este membru activ în consiliul de administraţie, aşa că 
am invitat-o la cină. Victor i-a zâmbit directorului general. 

— De unde cunosc acest nume? a întrebat secretarul 
companiei. 

— Domnişoara Candice Lombardo, a spus Clive Bingham, 
a fost votată cea mai dorită femeie de pe planetă de 
cititorii revistei GQ şi, dacă este să credem ce scriu 
tabloidele, are de curând o legătură cu Omar Sharif. 

— Nu ştiu dacă este adevărat, a zis Victor. Tot ce pot să 
vă spun este că la cină mi-a fost clar cât de devotată era 
cauzei. Domnişoara Lombardo m-a invitat să vin cu ea într- 
o excursie în Egipt ca să văd direct munca dr. Yacoub şi a 
echipei lui care se desfăşura în acea ţară. Acolo am fost în 
ultimele zece zile, domnule director. Şi mărturisesc că mi- 
am petrecut majoritatea timpului fie leşinând, fie vomitând. 

— Directorul adjunct a leşinat? a întrebat Clive, 
neîncrezător. 

— De mai multe ori, să ştiţi; urmărind cum i se taie 
pieptul unui copil nu este ceva pentru cei sensibili. Până 
când m-am urcat în avion ca să revin acasă, eram hotărât 
să fac mult mai mult. Şi ca urmare a acestei excursii, 
recomand consiliului să ne asumăm rolul de bancheri ai 
carităţii pe gratis. Eu am fost deja de acord să devin 
trezorierul onorific. 

— După cum ai zis, mult mai mult, a spus Seb. Ce mai 
poate face banca pentru a ajuta? 

— Am putea, pentru început, să facem o donaţie 
substanţială către trustul caritabil Marsden pentru ca 
acesta să-şi poată continua activitatea fără să trăiască de 
pe o zi pe alta. 

— Te-ai gândit la o sumă? a întrebat Giles. 

— Jumătate de milion pe an în următorii cinci ani. S-au 
auzit câteva icnete în jurul mesei înainte ca Victor să 
continue: Şi ştiu că membrii consiliului vor fi mulţumiţi să 
afle că aceasta înseamnă o scădere a impozitelor cu 
patruzeci la sută. 

— Cum crezi că vor reacţiona acţionarii noştri dacă vom 
da atât de mult activităţilor caritabile? a întrebat John 
Ashley. 

— Dacă domnul Kaufman se va adresa AGM, a sugerat 
Seb, bănuiesc că vor spune că nu e suficient. 

Câţiva membri ai consiliului au încuviinţat, în timp ce alţii 
au zâmbit. 

— Dar tot trebuie să le explicăm cum sunt cheltuiţi banii, 
a zis secretarul companiei. La urma-urmei, nu este decât 
datoria noastră fiduciară. 

— Sunt de acord, a zis Victor, şi dacă mi se va permite să 
mă adresez acţionarilor la AGM, sunt sigur că nu voi fi 
nevoit să le amintesc că, de curând, banca a câştigat mai 
mult de unsprezece milioane de lire la preluarea Harrods 
de către domnul Al Fayed. Totuşi, aş putea spune că, fără 
aprobarea consiliului, am dat deja un avans pentru o 
proprietate în South Parade, în spatele Royal Marsden, 
astfel încât activitatea caritabilă să-şi poată stabili cartierul 
general lângă spital. Am reuşit s-o obţin la reducere, pentru 
că premisele fuseseră utilizate mai înainte de o agenţie de 
escorte. 

— De ce nu ai anunţat consiliul înainte de cumpărare? a 
întrebat Seb. Ar fi fost suficient un telefon şi aşa directorii 
noştri ar fi putut discuta propunerea ta înainte de întrunirea 
de azi. În loc de asta, ne-ai pus în faţa unui fapt împlinit. 

— İlmi cer scuze, domnule director, dar am uitat să vă 
spun că prinţesa Diana, care este prietenă cu dr. Yacoub, a 
fost şi ea cu noi în Egipt şi escorta ei de securitate ne-a 
cerut să nu dezvăluim locaţia şi numele persoanelor care 
au participat la excursie. 

— Corect, a zis Giles. Nu avem nevoie să le telegrafiem 
celor de la IRA. 

— Şi am presupus, a zis Victor, uitându-se direct la Seb, 
că în cazul în care ar fi intervenit o urgenţă, nu aţi fi ezitat 
să-mi sunaţi soţia, singura persoană care ştia exact unde 
eram. 

Trei dintre directori au încuviinţat. 

— In cele din urmă, a zis Victor, ştiu că veţi fi încântați să 
aflaţi că profesorul Yacoub va ţine o conferinţă de presă la 

Marsden joia viitoare pentru a anunţa că prinţesa Diana a 
fost de acord să patroneze această acţiune caritabilă. 

— Bravo, a spus Clive. Asta e bine pentru imaginea 
băncii. 

— Acesta nu a fost singurul meu motiv pentru a dori să 
susțin o cauză atât de admirabilă, a zis Victor, tăios. 

— Poate că nu, a comentat Arnold, dar cât timp 
cancelarul face valuri, nu ne va dăuna. 

— Poate vei scrie o propunere În acest sens pentru 
următoarea întrunire a consiliului, a zis Seb, şi o vei 
distribui suficient de devreme pentru ca să ne gândim bine 
la ea. 

— Am schiţat un rezumat în timp ce mă învârteam pe 
deasupra băncii în această dimineaţă, domnule director şi, 
după ce-l voi finisa, îl voi trimite tuturor membrilor 
consiliului. 

Mai mulţi directori au încuviinţat când Victor a închis 
dosarul din faţa lui. 

— Mulţumesc, a spus Seb. Acum trebuie doar să decidem 
când se va ţine următoarea întrunire. 

Toţi s-au uitat în agende şi după ce au stabilit data, Seb a 
terminat întrunirea. 

— Poţi să-mi acorzi un moment, Victor? a zis el, 
strângându-şi hârtiile. 

— Desigur, domnule director. Victor l-a urmat pe Seb 
afară din sală, pe coridor şi în biroul acestuia. Era gata să 
închidă uşa în urma lui când a observat că Arnold 
Hardcastle şi John Ashley erau în spate. 

Când toţi patru s-au aşezat la masa ovală, Seb a început 
să spună: 

— Unii dintre noi am fost foarte îngrijoraţi, Victor, când, 
în lipsa ta, am primit trei cecuri de la o domnişoară 
Lombardo, de care nu auzisem niciodată. 

— N-aţi auzit? a zis Victor. Pe ce planetă trăiţi? 

Când niciunul nu a încercat să se apere, i-a picat fisa. 

— Ah, a spus el, părând gata să se înroşească, deci toţi 
aţi presupus... 

— Ei, trebuie să încerci să vezi lucrurile şi din perspectiva 
noastră, a spus Arnold, defensiv. 

— Şi ca să fiu cinstit, a zis Victor, nu cred că domnişoara 
Lombardo apare prea des în paginile FT. 

Ceilalţi trei directori au izbucnit în râs. 

— Mărturisesc că nu aveam aprobarea consiliului pentru 
cumpărarea clădirii şi, temându-mă să n-o pierd la un preţ 
atât de mic, i-am permis domnişoarei Lombardo să 
deschidă un cont pe garanţia mea. 

— Dar asta nu explică cele cinci mii de lire pe care le-a 
plătit pentru o haină de nurcă la Harrods, a spus John 
Ashley, puţin supărat. 

— Un cadou pentru ziua de naştere a lui Ruth despre 
care nu doream să se afle. Apropo, de aceea aţi încercat să 
luaţi legătura cu mine? 

— Sigur că nu, a spus Seb. Doream doar să ştii că Giles a 
dat lovitura în Roma înainte ca tu să afli din presă. 

— Bună încercare, a spus Victor. Dar te cunosc de prea 
mult timp, Seb, ca să te cred. Îţi voi spune ce am de gând 
să fac. Nu voi mai vorbi despre acest subiect, atâta timp 
cât îmi vei susţine activitatea caritabilă la următoarea 
întrunire a consiliului. 

— Asta seamănă a şantaj. 

— Da, cred că asta şi este. 

— Ar fi trebuit să-mi ascult soţia de la început, a 
bombănit Seb. 

— Ar fi fost bine, având în vedere ce s-a mai întâmplat, a 
zis Victor. Nu intenţionam să spun consiliului că Samantha 
mi-a făcut cu ochiul când tu îţi făceai ieşirea ridicolă de la 
Caprice. 

44 


Când Harry s-a trezit, a încercat să-şi amintească un vis 
care nu părea să se sfârşească. Era iar căpitanul echipei de 
crichet a Angliei gata să câştige meciul împotriva Australiei 
la Lord's? Nu, din câte-şi amintea, alerga după un autobuz 
care era întotdeauna cu câţiva metri în faţa lui. S-a întrebat 
ce ar fi înţeles Freud din asta. Harry punea la îndoială 
teoria că visele durează doar câteva momente. Cum 
puteau savanții să fie siguri de asta? 

A clipit, s-a întors şi a privit cifrele verzi, fosforescente de 
pe ceasul de pe noptieră: 5:07. Avea suficient timp să mai 
analizeze primele rânduri la care se gândise înainte de a se 
da jos din pat. 

Prima dimineaţă dinaintea începerii unui roman nou era 
întotdeauna momentul în care Harry se întreba care este 
motivul. De ce nu ar adormi la loc decât să pornească iar o 
activitate care va dura cel puţin un an şi care s-ar putea 
sfârşi cu un eşec? La urma-urmei, trecuse de vârsta la care 
majoritatea oamenilor îşi primeau ceasul din aur şi ieşeau 
la pensie să se bucure de ultimii anii ai crepusculului, după 
cum le plăcea companiilor de asigurare să-i numească. ŞI 
cerul ştie, nu avea nevoie de bani. Dar dacă alegerea era 
între a se culca pe lauri sau a se îmbarca într-o nouă 
aventură, nu era o decizie grea de luat. Disciplinat, aşa îi 
spunea Emma; obsedat, era explicaţia mai simplă a lui 
Sebastian. 

În ora următoare, Harry a stat foarte liniştit, cu ochii 
închişi, în timp ce revedea primul capitol. Cu toate că se 
gândise la subiect mai mult de un an, ştia că, de îndată ce 
va pune stiloul pe pagină, povestea se va desfăşura într-un 
mod pe care nu l-ar fi putut prevedea dinainte. 

Se gândise şi se răzgândise de câteva ori la rândurile de 
început şi s-a decis să se stabilească la unul dintre ele, care 
putea fi oricum schimbat ulterior. Dacă voia să atragă 
imaginaţia cititorilor şi să-i transporte în altă lume, ştia că 

trebuia să le capteze imaginaţia cu paragraful de început 
şi, desigur, până la sfârşitul primei pagini. 

Harry devorase biografiile altor scriitori pentru a le 
descoperi tehnica şi singurul lucru pe care părea că-l au în 
comun era că nu există vreo înlocuire pentru munca grea. 
Unii îşi schiţau chiar întreaga intrigă în minte înainte de a-şi 
lua stiloul sau a începe să bată la maşină. Alţii, după ce 
terminau primul capitol, schiţau în detaliu restul romanului. 
Harry se considerase întotdeauna norocos dacă ştia cum 
avea să fie primul paragraf, darămite primul capitol, pentru 
că atunci când îşi lua stiloul la şase în fiecare dimineaţă, 
habar n-avea unde avea să-l conducă şi de aceea irlandezii 
spuneau că el nu era scriitor, ci spiriduş. 

Un lucru care trebuia stabilit înainte de a porni în cea mai 
nouă călătorie erau numele personajelor principale. Harry 
ştia că romanul va începe în bucătăria unei căsuțe de la 
periferiile Kievului, unde un băiat în vârstă de 
cincisprezece, poate şaisprezece ani, îşi aniversa ziua de 
naştere împreună cu părinţii lui. Băiatul trebuia să aibă un 
nume care putea fi diminutivat, astfel încât atunci cititorii 
urmau cele două povestiri paralele, doar numele ca atare 
să le spună imediat dacă erau în New York sau în Londra. 
Harry se gândise la Joseph/Joe - prea uşor de asociat cu al 
unui dictator; Maxim/Max - bun, doar dacă avea să fie 
general; Nicholas/Nick - prea regal şi s-a stabilit în cele din 
urmă la Alexander/Sasha. 

Numele de familie trebuia să fie uşor de citit, astfel încât 
cititorii să nu-şi petreacă jumătate din timp încercând să-şi 
amintească cine era, problemă cu care se înfruntase şi 
Harry în Război şi pace, cu toate că îl citise în rusă. S-a 
gândit la Kravec, Dzyuba, Belenski, dar s-a stabilit la 
Karpenko. 

Deoarece tatăl urma să fie asasinat brutal de poliţia 
secretă în primul capitol, numele mamei era şi mai 
important. Trebuia să fie feminin, dar suficient de puternic 
ca să se poată înţelege că putea creşte singură un copil, în 
ciuda condiţiilor potrivnice. La urma-urmei, ea era cea 

destinată să formeze caracterul eroului romanului. Harry a 
ales Dimitri pentru numele tatălui şi Elena pentru cel al 
mamei - demnă, dar capabilă. S-a gândit apoi la propoziţia 
de început. 

La 5:40, a aruncat plapuma deoparte, şi a coborât din 
pat, hotărât. Pe urmă a spus cuvintele pe care le rostea în 
fiecare dimineaţă înainte de a pleca spre bibliotecă: 

— Lasă-mă să o fac din nou. Era conştient că scrisul era 
un talent şi că nu trebuia să fie luat uşor. S-a rugat ca, la fel 
ca eroul lui, Dickens, să moară în timp ce scria. 

S-a îndreptat spre baie, a aruncat pijamaua, a făcut un 
duş rece, apoi s-a îmbrăcat cu un tricou, pantaloni de 
trening şi o jachetă cu emblema liceului Bristol. Îşi lăsa 
întotdeauna hainele pe un scaun înainte de a se culca şi le 
punea întotdeauna în aceeaşi ordine. 

Harry şi-a pus în cele din urmă nişte papuci din piele, 
uzaţi, a ieşit din baie şi s-a urcat la etaj, mormăind de unul 
singur: 

— Încet şi concentrat, încet şi concentrat. Când a intrat 
în bibliotecă s-a dus spre un birou mare din stejar situat 
lângă o fereastră cu vedere spre pajişte. S-a aşezat într-un 
fotoliu înalt, tapiţat cu piele roşie şi a verificat ceasul de pe 
biroul din faţa lui. Nu începea niciodată să scrie înainte de 
şase fără cinci minute. 

Uitându-se în dreapta, a zărit mai multe fotografii 
înrămate ale Emmei, jucând squash, ale Emmei în concediu 
în Amsterdam, ale lui Jake încercând să înscrie un gol şi ale 
lui Lucy, cel mai nou membru al familiei, în braţele mamei 
sale, amintindu-i că acum era străbunic. De cealaltă parte a 
biroului, erau şapte pixuri care vor fi înlocuite peste o 
săptămână. În faţa lui, un caiet cu foi A4 pe care spera că-l 
va umple cu 2.500 sau 3.000 de cuvinte până la sfârşitul 
zilei, terminând prima schiţă a primului capitol. 

A scos capacul pixului, l-a pus pe birou lângă el şi a 
început să scrie. 

Ea aştepta de ore şi ore şi nimeni nu-i spusese niciun 
cuvânt. 


Emma îşi urma programul la fel de disciplinat şi solicitant 
ca al soţului ei, cu toate că era complet diferit. Şi nu numai 
pentru că nu era propria ei şefă. Când Margaret Thatcher 
câştigase al doilea mandat, o promovase pe Emma ca 
ministru de stat la Departamentul de sănătate, 
recunoscând contribuţia adusă în timpul primului ei 
mandat. 

La fel ca Harry, Emma îşi amintea adesea cuvintele lui 
Maisie, că trebuia să se sforțeze să fie amintită şi pentru 
altceva decât pentru faptul că fusese prima femeie 
preşedinte a unei companii publice. Nu-şi dăduse seama că 
acceptase o provocare care urma s-o asmuţă împotriva 
propriului ei frate, pe care Neil Kinnock îl alesese cu 
şiretenie să o urmărească. Nu o ajuta nici faptul că Daily 
Telegraph îl considera pe Giles unul dintre politicienii 
formidabili ai zilei şi posibil cel mai bun orator din ambele 
Camere. 

Dacă voia să-l învingă în Cameră, trebuia să recunoască 
faptul că nu o va face printr-o observaţie amuzantă sau o 
frază bine aleasă. Trebuia să se bazeze doar pe 
instrumente boante: controlul complet al prezentării şi o 
înţelegere a detaliilor care-i va convinge pe colegii săi să o 
susţină atunci când Camera urma să fie divizată. 

Rutina matinală a Emmei începea tot la ora şase şi, până 
la şapte, stătea la biroul ei din Alexander Fleming, 
semnând scrisorile pentru acea zi pregătite dinainte de un 
angajat civil. Diferenţa dintre ea şi mulţi dintre colegii ei 
parlamentari era că ea citea fiecare scrisoare şi nu ezita să 
adauge îmbunătăţiri dacă nu era de acord cu ceea ce 
fusese scris sau simţea că un punct critic fusese omis. 

In jur de ora opt dimineaţa, Pauline Perry, secretara ei 
particulară principală sosea ca s-o anunţe pe Emma despre 

problema din ziua aceea; un speech pe care urma să-l ţină 
la Colegiul Regal al Chirurgilor din seara aceea, care va fi 
analizat înainte de a fi dat presei. 

La 8:55 a.m. urma să se alăture secretarului de stat 
pentru „rugăciunea de dimineaţă” zilnică, împreună cu 
ceilalţi miniştri ai departamentului. Îşi vor petrece o oră 
discutând politica guvernului pentru a se asigura că toţi 
cântau acelaşi cântec. O remarcă întâmplătoare culeasă de 
un ziarist atent putea foarte uşor să ajungă pe prima 
pagină a unui ziar naţional în ziua următoare. 

Emma încă era tachinată fără milă pentru titlul din ziare: 
MINISTERUL SUSȚINE  BORDELURILE când spusese 
neatentă: 

— Simpatizez plângerile femeilor care sunt obligate să se 
prostitueze. Nu-şi schimbase părerea, dar învățase de 
atunci să-şi exprime mai cu atenţie punctul de vedere. 

Subiectul principal al discuţiilor din acea dimineaţă era 
proiectul de lege propus pentru viitorul NHS-ului şi rolurile 
pe care le vor juca fiecare în ceea ce priveşte legislaţia din 
ambele Camere. Secretarul de stat urma să prezinte 
proiectul de lege în Camera inferioară, iar Emma în Camera 
superioară. Ştia că aceasta va fi cea mai mare provocare 
de până atunci şi nu numai pentru că fratele ei, după cum 
spusese, va sta la pândă. 

La unsprezece a.m., urma să fie condusă de pe podul 
Westminster la Cabinet pentru a asista la o întrunire care 
va lua în considerare implicaţiile financiare ale respectării 
promisiunilor făcute de guvern cu ocazia ultimei declaraţii. 
Unii dintre colegii ei vor trebui să facă sacrificii în cazul 
proiectelor lor preferate şi fiecare ministru ştia că doar 
promisiunea de a reduce costurile în departamentul lor prin 
eficienţă nu va fi de ajuns. Publicul auzise această soluţie 
de cârpeală de prea multe ori. 

Prânzul cu Lars van Hassel, ministrul olandez, în biroul ei, 
fără alţi angajaţi. Acesta era un om pompos şi arogant, dar 
strălucitor, şi o ştia. Emma acceptase că va învăţa mai 

multe de la Lars într-o oră, la un sanavici şi un pahar cu vin, 
decât de la majoritatea colegilor ei într-o lună. 

După-masă, era rândul departamentului ei să răspundă 
la întrebări în Camera Lorzilor şi, cu toate că fratele ei a 
mai dat câte o lovitură, nu s-a vărsat sânge. Dar Emma ştia 
oricum că el îşi păstra artileria grea pentru momentul în 
care proiectul de lege NHS va ajunge în Cameră. 

Întrebările au fost urmate de o întrunire cu Bertie 
Denham, organizatorul-şef, pentru o discuţie cu acei 
membri care stăteau în băncile guvernamentale, dar care 
protestaseră la prezentarea primei ciorne a proiectului de 
lege. Unii sinceri, alţii dezinformaţi, iar alţii, care juraseră 
lealitate partidului dacă vor fi înnobilaţi descoperiseră brusc 
că aveau părerile lor proprii dacă acestea duceau la o 
acoperire favorabilă în presa naţională. 

Emma şi organizatorul-şef au discutat care dintre ei ar 
putea fi intimidaţi, alintaţi, flataţi şi, în câteva cazuri, mituiţi 
cu promisiunea participării la o delegaţie parlamentară în 
ţări exotice în jurul zilei votării. Bertie o avertizase că 
numărul de voturi era prea strâns. 

Emma a ieşit din biroul organizatorului-şef şi s-a întors la 
minister pentru a fi adusă la zi cu orice probleme ivite în 
cursul zilei. Norman Berkinshaw, secretarul general al 
Colegiului Regal al Asistentelor - Emma se întreba cât va 
mai dura până ce postul său va fi dat unei femei - cerea o 
creştere de 14 la sută la salariu pentru membrii săi. Ea a 
fost de acord să-l întâlnească pentru a-i demonstra că în 
cazul în care guvernul ar fi cedat dorințelor lui, aceasta va 
duce la falimentarea NHS. Dar ştia prea bine că vorbele ei 
vor fi în zadar. 

La 6:30 p.m. - dar până atunci probabil va urma să fie în 
întârziere - Emma urma să participe la o petrecere la 
Carlton Club în St James's unde va asculta părerile celor 
leali referitoare la modul în care guvernul ar trebui condus, 
fără să înceteze să zâmbească. Apoi va fi dusă la Colegiul 
Regal al Chirurgilor, având cu greu timp suficient pentru a- 
şi verifica discursul în maşină. Mai multe amendamente, 

mai multe tăieturi, apoi sublinierea finală a cuvintelor-cheie 
care aveau nevoie să fie prezentate emfatic. 

Spre deosebire de Harry, Emma trebuia să fie în cea mai 
bună formă seara, oricât de obosită ar fi fost. Citise odată 
că Margaret Thatcher dormea doar patru ore pe noapte şi 
era întotdeauna în biroul ei la cinci dimineaţa, scriind note 
către miniştri, preşedinţi ai circumscripţiilor, funcţionari 
civili şi vechi prieteni. Nu uita niciodată o aniversare sau, 
după cum aflase recent Emma, să trimită o felicitare la 
naşterea unei nepoate. 

„Nu uita niciodată, a adăugat prim-ministrul ca un 
postscriptum, că de pe urma dedicaţiei şi muncii grele pe 
care ai depus-o va beneficia generaţia lui Lucy.” 

Emma s-a întors acasă în Smith Square puţin după 
miezul nopţii. L-ar fi sunat pe Harry, dar n-a vrut să-l 
trezească, ştiind că el se va trezi la şase dimineaţa pentru a 
lucra la al doilea capitol. S-a retras în birou şi a deschis altă 
cutie roşie, livrată când ea lua cina cu preşedintele 
Colegiului Regal al Chirurgilor. S-a aşezat şi a început să 
lucreze la prima schiţă a discursului care bănuia că-i va 
defini întreaga carieră politică. 

„Colegii mei lorzi, este privilegiul meu să prezint în 
atenţia Camerei a doua variantă a proiectului legislativ al 
NHS. Daţi-mi voie să încep prin a vă spune...” 

— Ce mai e şi asta? a întrebat Emma când ieşeau din 
casă pentru plimbarea de seară în Chew Magna. 

— Ştii că mi-am făcut de curând controlul anual, a zis 
Harry. Ei bine, am primit azi-dimineaţă rezultatele. 

— Nimic grav, sper, nu? a spus Emma, încercând să nu 
pară speriată. 

— Totul e bine. Se pare că am bifat toate căsuţele cu 
excepţia uneia şi, cu toate că nu mai fac jogging, dr. 
Richards este mulţumit că mă plimb în fiecare dimineaţă. 

— Aş vrea să spun şi eu la fel, a comentat Emma. 

— Secretara ta va avea grijă să nu fie posibil. Dar cel 
puţin încerci să-ţi iei revanşa în weekend. 

— Ai spus că toate căsuţele, cu excepţia uneia, i-a 
amintit Emma, în timp ce mergeau pe alee către drumul 
principal. 

— Zice că am câteva umflături mici pe prostată. Nimic 
demn de îngrijorare, dar ar fi bine să mă ocup de asta în 
curând. 

— Sunt de acord cu el. La urma-urmei, acum te poţi 
opera sau să faci şedinţe de radioterapie şi să-ţi revii la 
normal în câteva săptămâni. 

— Mai am nevoie doar de un an. 

— Cum adică? a întrebat Emma, oprindu-se. 

— Până atunci voi termina Capul câștigă şi-mi voi 
respecta contractul. 

— Dar cunoscându-te, dragă, până atunci vei avea vreo 
jumătate de alte idei zburdânduc-ţi prin cap. Pot întreba cum 
merge romanul acesta? 

— Toţi autorii cred că ultimul roman e cel mai bun, iar eu 
nu fac excepţie. Dar nu ai habar până ce nu citeşti criticile 
sau, după cum spune Aaron Guinzburg, după trei 
săptămâni, dacă afli că maşinile tot mai merg după ce 
prima ediţie este gata atunci e bine, orice s-ar spune. 

— Să-l ia naiba pe Aaron Guinzburg. Tu ce crezi? a 
insistat Emma. 

— Este cea mai bună carte pe care am scris-o, a zis 
Harry, lovindu-se în piept şi adăugând apoi: Cine ştie? Dar 
tu poţi să-ţi dai seama cum merge discursul tău? 

— Sunt sigură doar de un lucru. Colegii mei mă vor 
anunţa cum a fost atunci când mă voi aşeza la loc. Nu vor 
aştepta trei săptămâni să-mi spună. 

— Te pot ajuta cu ceva? 

— Ai putea face rost de o copie a discursului lui Giles ca 
să aflu ce are împotrivă. 

— Voi discuta cu soţia lui. Sunt sigur că ea poate obţine o 
copie. 

— Asta a sugerat şi Seb şi i-am spus că dacă va afla 
Giles, nu voi mai fi eu singura persoană cu care nu 
vorbeşte. 

— Discursul lui Giles, a spus Harry, va fi ca al lui Falstaff, 
plin de idei măreţe, majoritatea nepractice şi cu siguranţă 
nepermise, precum şi de câteva pepite din aur pe care le 
vei putea fura sau posibil le vei putea implementa înainte 
de următoarele alegeri. 

— Eşti un bătrân viclean, Harry Clifton. Ai fi fost un 
politician grozav. 

— Aş fi fost un politician groaznic. Mai întâi pentru că nici 
nu ştiu ce partid susţin. De obicei, pe cel din opoziţie. ŞI 
gândul de a mă expune presei şi electoratului, ar fi 
suficient să mă transforme într-un pustnic. 

— Ce secret vinovat ascunzi? s-a distrat Emma în timp ce 
mergeau spre sat. 

— Tot ceea ce pot să recunosc este că vreau să scriu 
până ce cad din picioare şi, cinstit vorbind, sunt deja destui 
politicieni în această familie. Oricum, ca un politician tipic, 
nu mi-ai răspuns la întrebare. Cum îţi merge cu discursul? 

— Destul de bine, dar sunt îngrijorată că e puţin 
plictisitor şi muncitoresc. Cred că am descurcat problemele 
colegilor, chiar dacă una sau două sunt încă nerezolvate. 
De fapt, discursul are nevoie de o idee importantă care să-l 

355 


- A FOST UN OM - 


ţină pe Giles în banca lui şi speram că-ţi vei face timp să-l 
citeşti şi să-mi spui ce părere ai. 

— Sigur că-l voi citi. Cu toate că bănuiesc că Giles este la 
fel de nerăbdător ca tine şi nimic nu i-ar plăcea mai mult 
decât să pună mâna pe o copie a discursului tău. Aşa că, în 
locul tău, nu m-aş îngrijora prea mult. 

— Îţi mai pot cere încă un serviciu? 

— Orice, draga mea. 

— Promite-mi că te vei duce la un specialist, altfel voi fi 
prea îngrijorată, a spus Emma în timp ce se prindeau de 
mână. 

— lţi promit, a spus Harry, când treceau de biserica 
parohială şi intrau pe o alee publică care-i ducea, prin 
mlaştini, la Manor House. Dar, în schimb, aştept şi eu ceva 
de la tine. 

— Mi se pare normal. 

— Aş dormi mai bine dacă ne-am actualiza amândoi 
testamentele. 

— De unde ţi-a mai venit şi ideea asta? 

— Din faptul că mi-am dat seama că la anul voi împlini 
şaptezeci de ani şi îmi voi fi îndeplinit contractul cu 
Creatorul, fără să mai spun de naşterea unei strănepoate. 
Ar fi iresponsabil din partea noastră să nu ne lăsăm 
afacerile în ordine. 

— Eşti morbid, Harry. 

— Posibil, dar nu se poate evita. Nu testamentul meu e 
problema pentru că, în afara câtorva donaţii pentru 
societăţile caritabile şi daruri pentru vechii prieteni, ţi-am 
lăsat ţie totul ceea ce, conform lui Seb, este de bun-simţ şi 
avantajos în acelaşi timp. Dar amândoi ar trebui să lăsăm 
daruri copiilor şi, chiar dacă aş mai trăi încă şapte ani, 
acestea nu vor fi supuse impozitelor. Dar, după cum mi-a 
spus şi el, adevărata problemă este testamentul tău. 

— Doar dacă nu mor înainte ta, dragă şi atunci cele mai 
bine organizate planuri... 

— Asta este improbabil, pentru că am impresia că vei 
afla că anuarele statistice sunt destul de corecte în 

previziuni. Aşa îşi câştigă ei banii. Companiile de asigurări 
presupun în general că femeile le supraviețuiesc soţilor cu 
şapte ani. Bărbatul obişnuit trăieşte cam şaptezeci şi patru 
de ani, în timp ce soțiile lor ajung la optzeci şi unu. 

— La tine nimic nu e mediu, Harry Clifton şi, oricum, am 
plănuit deja să mor cam la două săptămâni după tine. 

— De ce la două săptămâni? 

— Nu aş vrea ca vicarul să găsească casa în dezordine. 

Harry nu s-a putut abţine să nu râdă. 

— Fii serioasă o clipă, draga mea. Să presupunem că 
suntem tipici. Cum eu sunt mai în vârstă decât tine cu un 
an, ar trebui să trăieşti cu opt ani mai mult decât mine. 

— Statistici afurisite. 

— Cu toate acestea, este timpul să-ţi aduci testamentul 
la zi, pentru a micşora obligaţiile de impozitare ale copiilor 
pe moştenire, care sunt tot patruzeci la sută, în ciuda 
promisiunilor doamnei Thatcher. 

— Te-ai gândit serios la asta, nu, Harry? 

— Gândul la cancer este o alarmă care nu trebuie 
ignorată. Oricum, am citit ce scria cu litere mici în 
asigurarea de viaţă de la Prudential's şi n-am găsit nicio 
menționare a imortalităţii. 

— Sper că nu vom purta prea des această conversaţie. 

— O dată pe an ar trebui să fie de ajuns. Dar m-aş simţi 
mai fericit dacă voi şti că testamentul tău este în regulă. 

— l-am lăsat deja Manor House lui Sebastian şi 
majoritatea bijuteriilor lui Samantha, Jessica şi Lucy. 

— Dar lui Jake? 

— Nu cred că i-ar sta bine cu un colier cu perle. Oricum, 
cred că a moştenit cele mai rele caracteristici ale tatălui 
său şi va sfârşi multimilionar. 

Harry a luat-o de mână în timp ce se îndreptau spre 
casă. 

— Să trecem la lucruri mai plăcute, a zis el. Unde ti-ar 
plăcea să mergem în concediu în anul acesta? 

— Pe o mică insulă din Oceanul Indian unde să nu mă 
găsească niciun coleg. 

— Nu i-am mai văzut pe Harry şi Emma de câteva 
săptămâni, a spus Karin. N-am putea să-i invităm duminică 
la cină? 

— N-am nicio intenţie să fraternizez cu inamicul, a zis 
Giles, trăgându-se de reverele halatului, până ce nu s-a dat 
ultimul vot şi conservatorii nu au fost învinşi. 

— Oh, pentru numele Domnului, Giles. E sora ta. 

— Asta o ştim doar de la părinţi. 

— Deci când îi vom revedea? 

— Nu înainte de plecarea căpitanilor şi a regilor. 

— Ce tot spui acolo? 

— Crezi, măcar o clipă, că Wellington ar fi dejunat cu 
Napoleon cu o noapte înainte de Waterloo? 

— Ar fi fost al naibii de bine pentru toată lumea dacă ar fi 
făcut-o, a spus Karin. 

Giles a râs. 

— Am impresia că Napoleon ar fi fost de acord cu tine în 
privinţa asta. 

— Şi cât trebui să mai aşteptăm până ce aflăm care 
dintre voi va fi exilat pe Sfânta Elena? 

— Nu prea mult. O dată provizorie pentru dezbateri a fost 
scrisă pe calendarul parlamentar: de joi într-o săptămână. 

— Să îndrăznesc să te întreb cum îţi merge discursul? 

— Grozav. Cred că pot afirma că va fi întâmpinat cu 
scuturarea hărtiilor şi aplauze îndelungi şi fermecătoare. 
Giles a făcut o pauză. De fapt, n-am idee, draga mea. Tot 
ce-ţi pot spune este că niciodată n-am muncit atâta la un 
discurs. 

— Chiar dacă ai câştiga dezbaterea, ai avea vreo şansă 
să învingi guvernul majoritar? 

— O şansă reală. Dacă nehotărâţii şi liberalii ni se 
alătură, va fi o luptă strânsă. Am mai identificat şi vreo 
duzină de conservatori care nu prea sunt mulţumiţi de 
proiectul de lege şi încă oscilează. Dacă-i pot convinge pe 

câţiva să treacă de partea noastră, vom ajunge umăr la 
umăr. 

— Dar sunt sigură că şi conservatorii vor munci peste 
program alintând, amenințând şi chiar mituind posibilii 
rebeli? 

— Asta nu merge aşa de uşor în Camera Lorzilor, în care 
organizatorii nu au prea multe slujbe de oferit, promovări 
sau onoruri pe care să le zdrăngăne în faţa tinerilor 
politicieni ambiţioşi. În timp ce eu pot apela la vanitatea 
lor, pretinzând că sunt curajoşi, plini de ambiţie şi oameni 
cu o conştiinţă independentă, care se gândesc la ceea ce 
este mai bine pentru naţiune faţă de ce este mai bine 
pentru partid. 

— Dar femeile? a întrebat Karin. 

— E mult mai greu să mituieşti femeile. 

— Eşti un ticălos, Giles Barrington. 

— Ştiu, draga mea, dar trebuie să înţelegi că asta face 
parte din fişa postului unui politician. 

— Dacă ai câştiga votul, a spus Karin, părând pentru 
prima dată serioasă, asta ar însemna că Emma va trebui să 
demisioneze? 

— Totul e cinstit în dragoste şi război. 

— Sper că ai pus clişee mai bune în discursul tău. 

—  Trădătoareo, i-a zis Giles, punându-şi papucii şi 
dispărând în baie unde a dat drumul la apa caldă. S-a uitat 
în oglindă, care se aburea rapid şi a declamat: 

— Cum ar putea ministrul să pretindă că înţelege 
doleanţele unei tinere mame din Darlington, Doncaster sau 
Durham? 

— La care te gândeşti? a întrebat el, cu o voce normală. 

— La Darlington, a zis Karin. Nu cred că Emma a fost 
vreodată acolo. 

— „„„sau la suferinţele unui miner din South Wales, care- 
şi petrece jumătate din viaţă într-o galerie sau la ale unui 
fermier din Highlands, care-şi începe munca la patru 
dimineaţa. Pentru că aceştia sunt chiar oamenii care se 
bazează pe spitalul local când se îmbolnăvesc şi descoperă 

că acesta a fost închis de către acei decenţi şi grijulii 
conservatori din faţa mea care nu sunt interesaţi în 
salvarea vieților, ci doar în economisirea banilor. 

— Astfel încât să poată construi un spital mai mare şi mai 
bine dotat în susul drumului? i-a sugerat Karin. 

— Cum ar putea onorabila doamnă să înţeleagă, a 
continuat Giles, ignorând întreruperea nevestei sale. 

— Cât ai de gând să stai acolo, Giles? 

— Nu mă mai hărţui, femeie. De abia mi-am început 
peroraţia. 

— Şi acum vreau să merg şi eu la toaletă. 

Giles a ieşit din baie. 

— Şi îndrăzneşti să mă acuzi pe mine de schimbarea 
tacticii, a zis el, ameninţând-o cu briciul. 

Karin nu i-a răspuns, doar s-a uitat urât la soţul ei pe 
jumătate bărbierit până ce acesta s-a retras în baie. 

Giles a ieşit, şi-a luat ultima copie a discursului de pe 
noptieră şi a înlocuit Durham cu Darlington. 

— Şi cum ar putea spera prea onorabila doamnă să 
înţeleagă... s-a aplecat şi a tăiat „spera” înlocuindu-l cu 
„Înceapă”, când uşa de la baie s-a deschis. 

— Ministrul de stat i-ar putea aminti nobilului lord că 
înţelege pe deplin, deoarece a avut privilegiul de a conduce 
unul dintre cele mai mari spitale ale NHS din ţară timp de 
şapte ani. 

— Tu de partea cui eşti? a întrebat-o Giles. 

— Nu mă voi decide până ce nu voi auzi ambele 
argumentaţii, a spus Karin. Pentru că până acum, am 
ascultat doar o singură parte de mai multe ori. 

—  lubeşte-ţi, cinsteşte-ţi şi ascultă-ţi... a zis Giles, 
întorcându-se în baie pentru a-şi termina bărbieritul. 

— Nu am promis să ascult, a zis Karin, chiar înainte ca 
uşa să se închidă. 

Karin s-a aşezat pe marginea patului şi a început să 
citească discursul lui Giles. Trebuia să recunoască faptul că 
nu era deloc rău. Uşa de la baie s-a deschis brusc şi Giles, 
complet bărbierit, a reapărut. 

— E timpul să discutăm probleme mai urgente, a zis el. 
Unde mergem în concediu în vara asta? M-am gândit că 
poate câteva zile în sudul Franţei. Am putea sta la Colombe 
d'Or, să vizităm muzeul Matisse, să conducem pe Corniche, 
poate să petrecem un weekend în Monte Carlo. 

— La Berlin. 

— Berlin? a repetat Giles, aşezându-se pe pat lângă ea. 

— Da, a spus Karin serioasă. Am presentimentul că nu va 
mai dura mult până ce zidul acela barbar va cădea. Mii de 
concetăţeni de-ai mei stau aliniaţi în partea de vest în 
semn de protest tăcut în fiecare zi şi aş vrea să mă alătur 
lor. 

— Şi aşa vei şi face, a zis Giles, punându-i un braţ în jurul 
umărului. Il voi suna pe Walter Scheel de îndată ce ajung la 
birou. Dacă cineva ştie ce se petrece în spatele scenei, el 
este acela. 

— Mă întreb unde va merge Emma în concediu anul 
acesta? a spus Karin, întorcându-se în baie. 

Giles a aşteptat ca uşa să se închidă înainte de a spune 
încet: 

— Pe insula Sfânta Elena, dacă reuşesc. 

46 


— Trebuie să mărturisesc, sir Harry, că nu v-am citit 
niciuna dintre cărţi, a spus specialistul de pe Harley Street 
în timp ce se uita peste birou la pacientul său. Colegul meu, 
totuşi, domnul Lever, este un fan înfocat. A fost dezamăgit 
să audă că aţi preferat să fiţi operat decât să urmaţi 
şedinţele de radioterapie, care sunt domeniul lui de 
expertiză. Pot începe prin a întreba dacă tot aşa stau 
lucrurile? 

— Desigur, domnule Kirby. Am discutat îndelung cu dr. 
Richards, medicul de familie, şi cu soţia mea şi amândoi 
sunt de părere că ar trebui să aleg operaţia. 

— Atunci următoarea mea întrebare, a spus Kirby, la care 
cred că ştiu răspunsul, este dacă aţi prefera să mergeţi la 
un spital particular sau la un spital al NHS? 

— Asupra acestei probleme, a zis Harry, n-am prea avut 
de ales. Când soţia ta a condus un spital NHS timp de şapte 
ani şi a ajuns ministru al sănătăţii, am impresia că a merge 
la un spital particular ar duce la divorţ. 

— Atunci trebuie doar să mai alegem momentul. Am 
studiat rezultatele analizelor dumneavoastră şi sunt de 
acord cu medicul de familie că, dacă nivelul PSA a rămas în 
jur de şase, nu este nevoie să ne alarmăm. Dar a crescut 
constant de la un an la altul, aşa că nu ar fi înţelept să mai 
amânăm mult operaţia. Ţinând cont de această situaţie, aş 
dori să vă programez cândva în următoarele şase luni. Aşa 
vom avea şi avantajul că nimeni nu va putea sugera că v- 
aţi depăşit rândul din cauză că aveţi relaţii. 

—  Cinstit vorbind, aşa aş prefera şi eu. Tocmai am 
terminat prima variantă a noului meu roman şi intenţionez 
să dau manuscrisul editorilor chiar înainte de Crăciun. 

— Atunci, asta este, a zis Kirby, întorcând mai multe 
pagini dintr-o agendă groasă de pe biroul lui. Să spunem 
unsprezece ianuarie la ora zece? Şi vă sugerez să vă 
aranjaţi programul pentru următoarele trei săptămâni. 

Harry şi-a notat în agendă, a pus trei asteriscuri la 
începutul paginii şi a tras o linie peste restul lunii. 

— Eu lucrez pentru NHS la Guy's sau la St Thomas's, a 
continuat Kirby. Şi mă gândesc că Tommy's, fiind vizavi de 
casa dumneavoastră peste podul Westminster, v-ar 
conveni mai mult Domniei Voastre şi soţiei. 

— Corect, vă mulţumesc. 

— Acum, mai există o complicaţie minoră care a apărut 
de la ultima dumneavoastră consultaţie cu dr. Richards. 
Kirby s-a răsucit pe scaun întorcându-se cu faţa la un ecran 
de pe perete. Dacă vă uitaţi la această radiografie, a spus 
el, arătând cu o rază subţire de lumină pe ecran, veţi 
observa cum celulele canceroase sunt strânse într-o 
singură arie mică. Totuşi, dacă priviţi mai atent, a mai zis 
el, mărind imaginea, veţi vedea că una sau două dintre 
micuţele răufăcătoare încearcă să scape. Eu intenţionez să 
le înlătur pe toate înainte de a se răspândi în alte părţi ale 
corpului, unde vor putea cauza daune mai mari. Cu toate 
că am dezvoltat de curând un tratament pentru cancerul de 
prostată, acelaşi lucru nu se poate spune despre oase sau 
ficat, adică exact locurile spre care aceste celule se vor 
îndrepta. 

Harry a încuviinţat. 

— lar acum mă aştept, sir Harry să aveţi şi 
dumneavoastră câteva întrebări. 

— Cât va dura operaţia şi cât de repede îmi voi reveni? 

— Operația durează de obicei trei sau patru ore, după 
care vă aşteaptă două săptămâni destul de neplăcute, dar 
pacientul mediu îşi revine de obicei la normal după trei 
săptămâni, maxim. Veţi rămâne cu puţin mai mult de cinci 
cicatrice micuţe pe stomac, care se vor estompa destul de 
repede şi mă aştept să reveniţi la scris cam într-o lună. 

— Asta e bine, a spus Harry. A ezitat înainte de a întreba: 

— De câte ori aţi făcut această operaţie? 

— Cam de o mie de ori, aşa că bănuiesc că m-am 
obişnuit deja, a spus Kirby. Câte cărţi aţi scris 
dumneavoastră? 

363 


- A FOST UN OM - 


— Touché, a zis Harry, ridicându-se şi strângându-i mâna 
chirurgului. Mulţumesc. De abia aştept să ne revedem în 
ianuarie. 

— Nimeni nu aşteaptă să mă revadă, a zis Kirby. Dar în 
cazul dumneavoastră, consider un privilegiu faptul că am 
fost ales să vă operez. Poate nu v-am citit cărţile, dar am 
început primul serviciu ca registrator la UCH când aţi ţinut 
primul discurs la Comitetul de acordare a premiului Nobel 
la Stockholm pentru Anatoli Babakov. A luat un stilou dintr- 
un buzunar, l-a ridicat în aer şi a spus: „Pana este mai 
puternică decât sabia”. 

— Sunt flatat şi speriat în egală măsură, a zis Harry. 

— Speriat? a întrebat Kirby, privind uimit. 

— Sunt flatat că ţineţi minte discursul meu, dar sunt 
speriat că eraţi un tânăr registrator pe vremea aceea. Sunt 
chiar atât de bătrân? 

— Sigur că nu, a spus Kirby. Şi când voi termina cu 
dumneavoastră, veţi fi bine încă douăzeci de ani. 


* 


— Ce crezi? a şoptit Emma. 

— Nu pot pretinde că aceasta ar fi fost prima mea 
alegere pentru participarea lui Jessie la RA pentru medalia 
de aur, a recunoscut Richard. 

— Nici a mea. Şi când te gândeşti că ar fi putut folosi 
unul dintre tradiționalele portrete care i-ar fi oferit şansa de 
a câştiga. 

— Dar este un portret, mamă, a spus Sebastian. 

— Seb, este un prezervativ uriaş, a şoptit Emma. 

— Aşa este, dar trebuie să te uiţi mai atentă pentru a-i 
pricepe semnificaţia reală. 

— Da. Trebuie să mărturisesc că mi-a scăpat semnificaţia 
reală, a zis Emma. Poate vei fi atât de bun încât să mi-o 
explici. 

— Este comentariul lui Jessie referitor la omenire, a spus 
Samantha, venind în ajutorul lui Seb. In interiorul 
prezervativului este un portret al unui bărbat modern. 

— Dar este un... 

— Da, a zis Harry, nemaiputându-se abţine. Este un penis 
în erecţie în locul creierului bărbatului. 

— Şi al urechilor, a completat Emma. 

— Grozav, mamă, mă bucur că ţi-ai dat seama de asta. 

— Dar priveşte-i mai cu atenţie ochii, a spus Samantha, 
şi vei vedea imaginile a două femei goale. 

— Da, le văd, dar de ce bărbatul e cu limba afară? 

— Habar n-am, mamă, a zis Seb. 

— Dar la trei mii de lire, a continuat Emma, tot 
neconvinsă, îl va cumpăra cineva? 

— Eu aş vrea, a spus Seb. 

— Eşti foarte leal, dragul meu, dar unde naibii pe pământ 
ai putea să-l atârni? 

— În holul băncii, ca să-l vadă toţi. 

— Sebastian, este un prezervativ uriaş! 

— Da, mamă şi bănuiesc că unii clienţi mai luminaţi la 
cap s-ar putea să-şi dea seama. 

— Şi, fără îndoială, poţi să-mi explici şi titlul, a zis Emma. 
La fiecare şapte secunde? 

Sebastian a fost salvat când un domn distins a apărut 
lângă ei. 

— Bună seara, doamnă ministru, i-a spus Emmei. Pot să 
vă spun cât sunt de încântat să vă văd pe dumneavoastră 
şi pe soţul dumneavoastră la RA. 

— Vă mulţumesc, sir Hugh. N-am fi lipsit de aici pentru 
nimic în lume. 

— Există vreun motiv special pentru care v-aţi întrerupt 
programul încărcat pentru a veni la noi? 

— Nepoata mea, a spus Emma, arătând spre La fiecare 
şapte secunde, incapabilă să-şi ascundă stânjeneala. 

— Cred că sunteţi foarte mânară, a zis fostul preşedinte 
al RA. Este meritul ei că nu i-a menţionat niciodată pe 
distinşii ei bunici. 

— Bănuiesc că atunci când tatăl tău e bancher şi bunica 
un politician conservator, nu este ceva ce ai dori să le 
împărtăşeşti prietenilor tăi artişti. Dar mă îndoiesc şi că v- 
ar fi spus vreodată că avem două acuarele ale ei în casa 
noastră de la tară. 

— Sunt flatat, a spus sir Hugh. Dar mărturisesc că aş fi 
vrut şi eu să mă ffi născut cu talentul nepoatei 
dumneavoastră. 

— Sunteţi amabil, dar pot să vă cer părerea sinceră 
despre ultima lucrare a lui Jessica? 

Fostul preşedinte al RA s-a uitat îndelung la pictura La 
fiecare şapte secunde înainte de a spune: 

—  Originală, inovatoare. Extinde limitele imaginaţiei 
noastre. Aş sugera că este influenţată de Marcel Duchamp. 

— Sunt de acord cu dumneavoastră, sir Hugh, a zis 
Sebastian, şi tocmai de aceea am de gând să cumpăr 
pictura. 

— Mi-e teamă că a fost deja vândută. 

— Cineva chiar a cumpărat-o? a întrebat Emma, 
neîncrezătoare. 

— Da, un dealer american a înşfăcat-o de îndată ce s-a 
deschis expoziţia şi mai mulţi clienţi, la fel ca 
dumneavoastră, sunt dezamăgiţi că este deja vândută. 

Emma a rămas mută. 

— Vă rog să mă scuzaţi pentru că este timpul să anunţ 
câştigătorul medaliei de aur din acest an. Sir Hugh s-a 
înclinat uşor înainte de a se duce direct pe scena din 
capătul îndepărtat al sălii. 

Emma era tot amuţită când doi fotografi au început s-o 
pozeze lângă pictură. Un ziarist a întors pagina din agendă 
şi a spus: 

— Pot să vă întreb, doamnă ministru, ce părere aveţi de 
portretul nepoatei dumneavoastră? 

—  Originală, inovatoare. Extinde limitele imaginaţiei 
noastre. Aş sugera că este influenţată de Marcel Duchamp. 

— Mulţumesc, doamnă ministru, a spus ziaristul, 
scriindu-i cuvintele înainte de a se îndepărta în grabă. 

— Mamă, nu numai că nu ai pic de ruşine, ci mai ai şi 
îndrăzneala de a extinde limitele imaginaţiei noastre. Aş 
paria că nici nu ai auzit de Duchamp până azi. 

— Să fim cinstiţi, a zis Harry, mama voastră nu s-a purtat 
niciodată aşa înainte de a deveni politician. 

S-a auzit o bătaie uşoară în microfon şi toţi s-au întors cu 
faţa înspre scenă. 

— Bună seara, doamnelor şi domnilor. Numele meu este 
Hugh Casson şi aş dori să vă urez bun-venit la expoziţia 
Academiei Regale de Arte. Ca preşedinte al consiliului de 
decernare a premiilor, este privilegiul meu să anunţ 
câştigătorul medaliei de aur a şcolii din acest an. De obicei 
încep prin a spune cât de dificilă a fost luarea deciziei 
pentru toţi judecătorii şi cât de nenorocoşi sunt ceilalţi 
participanţi, dar nu şi de data aceasta, pentru că decizia 
consiliului a fost unanimă pentru acordarea medaliei lui... 


* 


— Cred că sunteţi foarte mândră de nepoata 
dumneavoastră, a spus secretara permanentă când i s-a 
alăturat ministrului în biroul ei în dimineața următoare. Se 
va afla într-o companie foarte ilustră. 

— Da, am citit detaliile în ziarele de dimineaţă şi toate 
interpretările picturilor, dar spune-mi, Pauline, tu ce-ai 
înțeles din ea? 

— Originală, inovatoare şi extinde limitele imaginaţiei 
noastre. 

— Asta e tot ce mai aveam nevoie, a spus Emma, 
neîncercând să-şi ascundă sarcasmul. Dar sunt sigură că nu 
trebuie să-ți amintesc că este un prezervativ uriaş pe care 
Sun îl prezintă pe prima pagină. 

— Şi acest prezervativ are o acoperire mai mare decât 
întreaga campanie PR a guvernului pentru sex protejat pe 
care, după cum cred că vă amintiți, doamnă ministru, ați 
lansat-o anul trecut. 

— Ei bine, am reuşit să o dau în baltă când am spus că 
sper că întreaga campanie va fi penetrantă, a zis Emma, 
zâmbind. Altceva, Pauline? 

— Tocmai am citit ultima versiune a discursului 
dumneavoastră pentru dezbaterea de joi, doamnă ministru. 

— Şi te-a adormit? 

— Mi s-a părut puţin prozaic. 

— Un mod politicos de a spune că e plat. 

— Să spunem că puţin umor n-ar strica. 

— Mai ales că umorul este punctul forte al fratelui meu. 

— Ar putea fi o diferenţă dacă presa are dreptate când 
sugerează că votarea va fi foarte strânsă. 

— N-am putea să ne bazăm doar pe fapte pentru a-i 
convinge pe votanţi? 

— Nu m-aş baza pe asta, doamnă ministru. Şi cred că ar 
trebui să ştiţi că PM a întrebat ce planuri avem dacă vom 
pierde la votare. 

— Zău? Atunci mai bine mi-aş modifica discursul în acest 
weekend. Ironia este că dacă n-ar fi fratele meu împotriva 
mea, i-aş cere lui să adauge o poantă. 

— Sunt sigură că i-ar plăcea, a spus Pauline, dar nu mă 
îndoiesc că de aceea Kinnock i-a dat lui locul. 

— Nu prea subtil, a zis Emma. Altceva? 

— Da, doamnă ministru. Mă întreb dacă aş putea discuta 
o problemă personală cu dumneavoastră. 

— Pare ceva serios, Pauline, dar da, sigur. 

— Aţi urmărit ultimele cercetări din State referitoare la 
ADN? 

— N-aş spune că da, a zis Emma. Cutiile mele roşii îmi 
oferă şi aşa destulă lectură. 

— Doar că am impresia că ultima descoperire v-ar putea 
interesa. 

— De ce? a întrebat Emma, nedumerită. 

— Savanţii pot prezice acum sigur dacă două persoane 
sunt înrudite. 

— De unde ai ştiut? a întrebat Emma încet. 

— Când cineva este numit ministru al Coroanei, pregătim 
un dosar, astfel încât dacă presa ne contactează în legătură 
cu trecutul acestora, să fim cel puţin avertizaţi. 

— Şi presa a luat legătura cu voi? 

— Nu. Dar eram la şcoală când s-a ţinut procesul în 
Camera Lorzilor şi s-a judecat dacă fratele dumneavoastră 
sau Harry Clifton a fost primul născut şi, prin urmare, 
moştenitorul legal al titlului Barrington şi al domeniului. Noi 
toţi de la Berkhamsted eram foarte romantici pe atunci şi 
am fost încântați când lorzii au decis în favoarea fratelui 
dumneavoastră, permițându-vă să vă măritaţi cu bărbatul 
pe care-l iubeaţi. 

— lar acum voi fi în sfârşit în stare să aflu dacă judecata 
lorzilor a fost corectă, a spus Emma. Lasă-mă să mă 
gândesc puţin la asta, pentru că nu voi cerceta mai departe 
fără permisiunea lui Harry. 

— Desigur, doamnă ministru. 

— Şi ca să ne amuzăm puţin, Pauline, ai spus că ai un 
dosar despre mine. Asta înseamnă că aveţi un dosar despre 
fiecare ministru? 

— Sigur că da. Totuşi, asta nu înseamnă că aş divulga 
care dintre colegii dumneavoastră este travestit, care a fost 
prins fumând marijuana în Buckingham Palace şi cărui lord 
îi place să se îmbrace în costum de poliţist şi să iasă să 
patruleze în rondul de noapte. 

— Incă o întrebare, Pauline. Unii dintre aceştia se află 
printre votanţi? 

— Din păcate, nu, doamnă ministru. 

Cu toate că majoritatea lorzilor se hotărâse cum să 
voteze înainte de întrunirea Camerei pentru dezbaterea 
crucială, atât Emma cât şi Giles au acceptat că soarta 
proiectului de lege depindea acum de câţiva lorzi care 
trebuiau să fie convinşi să voteze cu cineva. 

Emma se trezise dimineaţa devreme şi îşi revăzuse 
discursul mult înainte de a pleca la departament. A repetat 
mai multe paragrafe-cheie cu voce tare, ascultată doar de 
Harry şi, deşi el făcuse câteva sugestii excelente, ea nu le-a 
acceptat gândindu-se că responsabilitatea guvernului nu-i 
permitea să recurgă la hiperbolele retorice de care se 
bucura atât de mult Giles în opoziţie. Dar singurul lui scop 
era să stânjenească guvernul la divizarea Camerei. Al ei era 
să guverneze. 

Când Emma a ajuns la biroul ei din Casa Alexander 
Fleming, a fost încântată să observe că jurnalul ei fusese 
eliberat, astfel încât să se poată concentra asupra lucrului 
cel mai important la care se gândea. Ca un atlet nerăbdător 
care se pregătea pentru finala olimpică, tot aşa şi-a 
petrecut şi ea ultimele ore înainte ca întrecerea să decidă 
rezultatul. Totuşi, în politică nu se dau premii pentru al 
doilea loc. 

În ultima săptămână, încercase să anticipeze întrebările 
stânjenitoare care s-ar putea pune în timpul dezbaterii 
pentru ca nimic să n-o ia prin surprindere. Oare se va 
dovedi că mareşalul Montgomery avusese dreptate? Nouă 
zecimi dintr-o bătălie sunt câştigate în antrenamentele 
dinaintea tragerii primului foc. 

Emma tremura când s-a urcat în maşina ministerială 
pentru a fi condusă peste fluviu la palatul Westminster. La 
sosire, s-a retras în biroul ei, însoţită de un sanavici cu 
şuncă şi o cafea neagră. Şi-a mai revăzut o dată discursul şi 
a adăugat câteva schimbări minore înainte de a se îndrepta 
spre Cameră. 


370 


- JEFFREY ARCHER - 


Când Big Ben a sunat de ora două, lordul orator şi-a luat 
locul pe Sacul de Lână, astfel încât discuţiile zilei să poată 
începe. 

Preaonorabilul episcop de Worcester s-a ridicat din banca 
episcopilor pentru a conduce rugăciunile pentru întreaga 
Cameră. Worcester, ca şi colegii lui, lorzii, era conştient de 
semnificaţia dezbaterii din acea zi şi de faptul că erau mai 
mult de o mie de lorzi ereditari care aveau dreptul să asiste 
la proceduri, precum şi şase sute de lorzi numiţi pe viaţă, 
iar în Cameră intrau doar cinci sute de oameni, aşa cănua 
fost surprins că băncile erau pline. 

Intrebările de la Home Office erau primele pe ordinea de 
zi, dar puţini lorzi erau interesaţi de răspunsuri şi în Cameră 
au început să se audă discuţii şoptite, în timp ce oamenii 
aşteptau evenimentul principal. 

Giles şi-a făcut intrarea spre sfârşitul şirului de întrebări 
şi a fost întâmpinat călduros de colegii săi, ca un boxer de 
categorie grea înainte de a intra în ring. S-a aşezat în 
singurul loc rămas liber din prima bancă. 

Emma a apărut după câteva clipe şi a fost primită la fel 
de călduros în timp ce se îndrepta spre băncile din faţă ale 
guvernului şi s-a aşezat lângă liderul Camerei. 

Când s-au terminat întrebările, lordul orator a expus 
principala problemă a zilei, astfel încât dezbaterile să poată 
începe. Lordul Belstead s-a ridicat încet de la locul lui, şi-a 
pus discursul pe pupitrul oratorului şi, cu toată încrederea 
unuia care lucrase în mai multe oficii ale statului, şi-a 
prezentat discursul de deschidere din partea guvernului. 

După ce şi-a terminat observaţiile de început, lordul 
Cledwyn, la fel de obişnuit cu atmosfera, s-a ridicat să 
răspundă de pe băncile opoziţiei. 

Apoi a urmat o serie de vorbitori de pe băncile din spate 
pe care Emma şi Giles, ca şi restul Camerei, i-au ascultat cu 
un interes moderat. Toţi aşteptau în mod clar contribuţiile 

hon. Lord Barrington de Bristol Docklands care urma să 
rezume, din partea opoziţiei şi hon. Baronese Clifton de 
Chew Magna, care urma să prezinte punctul de vedere al 
guvernului. 

Nici Emma, nici Giles, nu au ieşit din Cameră în timpul 
dezbaterilor, amândoi lipsind de la pauza de masă, 
preferând să asculte contribuţiile colegilor, notându-şi 
atunci când un anumit punct era bine argumentat. 

Cu toate că între şapte şi nouă au apărut locuri libere pe 
băncile roşii, Emma şi Giles ştiau că acestea se vor umple 
de îndată ce cortina se va ridica pentru al doilea act. Doar 
John Gielgud în apariţia sa în West End în Ce/ mai bun 
dintre prieteni putea garanta o sală atât de plină. 

Când ultimul vorbitor de pe băncile din spate s-a ridicat 
pentru a-şi aduce contribuţia, singurul loc gol era tronul 
care era ocupat doar de regină când îşi ţinea discursul la 
deschiderea parlamentului. Treptele de sub tron şi 
intervalele dintre băncile roşii erau pline cu nobili lorzi care 
nu reuşiseră să-şi găsească un alt loc. În spatele barei 
Camerei, în capătul cel mai îndepărtat, stăteau mai mulţi 
membri ai Camerei Comunelor, inclusiv secretara de stat, 
care-i promisese prim-ministrului că a făcut totul pentru a 
se asigura că proiectul de lege va trece de Cameră, astfel 
încât guvernul să poată înainta cu programul său legislativ 
greu în timpul care se scurgea repede. Dar din privirile 
celor din Camera Inferioară, membrii acesteia erau la fel de 
nesiguri de rezultat. 

Emma s-a uitat la Galeria Invitaţilor şi şi-a zărit membrii 
familiei aşezaţi în primul rând, dar mai erau şi membri ai 
familiei lui Giles care erau şi ei la fel de divizați, bănuia ea. 
Harry, Sebastian şi Samantha o susțineau desigur pe ea, în 
timp ce Karin, Grace şi Freddie îl susțineau probabil pe 
Giles, lăsându-i lui Jessica votul decisiv. Emma a simţit că 
aceştia oglindeau sentimentele colegilor ei lorzi. 

Când lordul Samuels, fostul preşedinte eminent al 
Colegiului Regal al Medicilor, s-a aşezat după ce a 

prezentat ultimul discurs din băncile comune, în toată 
Camera s-a auzit un murmur puternic. 

Nu se observa dacă Giles era nervos atunci când s-a 
ridicat în picioare. A apucat ferm marginile boxei şi a 
aşteptat să se facă linişte înainte de a începe. 

— Stimaţi lorzi, stau în faţa dumneavoastră în această 
după-amiază, dureros de conştient că soarta Serviciului 
Naţional de Sănătate (NHS) se află în mâinile noastre. Aş 
vrea să fi exagerat, dar mă tem că nu. Pentru că în seara 
aceasta, lorzii mei, dumneavoastră şi numai 
dumneavoastră, veţi decide dacă acest proiect de lege 
groaznic - a fluturat o hârtie deasupra capului - va deveni o 
lege sau doar un reper de colecţie pentru cei interesaţi în 
notele de subsol ale istoriei. 

— Nu trebuie să vă amintesc că Partidul Laburist condus 
de Clem Attlee, a fost cel care nu numai că a fondat NHS, ci 
i-a şi apărat existenţa de atunci. Oricât ar avea de suferit 
această ţară sub conducerea administraţiei conservatoare, 
este responsabilitatea laburiştilor să se asigure că NHS 
supravieţuieşte nenumăratelor atacuri ale infidelilor care 
dau năvală la porţile sale sfinte. 

În spatele său au izbucnit aplauze prelungi care i-au 
permis lui Giles să întoarcă o pagină din discurs şi să 
verifice propoziţia următoare. 

— Stimaţii mei lorzi, mi-e ruşine să recunosc, a continuat 
el, cu un oftat exagerat, că ultima infidelă este sânge din 
sângele meu, baroneasa Clifton de Chew Magna. 

Ambele părţi ale Camerei au izbucnit în râs, în timp ce 
Emma şi-ar fi dorit să aibă darul de a trece de la un enunţ 
grav la un umor lejer într-un moment şi, în acelaşi timp, să 
atragă Camera de partea ei. 

Giles şi-a petrecut următoarele douăzeci de minute 
demontând proiectul de lege alineat cu alineat, mai ales 
acele paragrafe pentru care conservatorii erau îngrijoraţi. 
Emma n-a putut decât să admire meşteşugul cu care 
fratele ei a lăudat contribuţiile erudite ale câtorva 

conservatori care nu se hotărâseră încă, înainte ca el să 
continue: 

— Putem doar să sperăm că acei bărbaţi şi femei de 
onoare vor da dovadă de acelaşi curaj şi independenţă a 
minţii când vor intra în lobby-ul de divizare şi să nu-şi 
arunce în ultimul moment adevăratele lor crezuri deoparte, 
ascunzându-se în spatele falsei măşti a lealităţii partinice. 

Chiar şi pentru Giles, era o performanţă remarcabilă. Atât 
colegii, cât şi oponenții erau pe marginile scaunelor în timp 
ce el continua, ca Merlin, să-şi arunce vrăjile asupra 
Camerei fermecate. Emma ştia că va trebui să rupă 
această vrajă şi să-şi tragă colegii înapoi în lumea reală 
dacă spera să le câştige votul. 

— Permiteţi-mi să închei, stimaţi lorzi, a spus Giles, 
aproape în şoaptă, prin a vă reaminti puterea pe care o veţi 
avea în mâini diseară. Vi s-a acordat ocazia să anulaţi acest 
proiect de lege eronat şi contrafăcut pentru că dacă acesta 
va deveni lege, va însemna sfârşitul Serviciului Naţional de 
Sănătate aşa cum îl ştim şi va întina memoria trecutului 
său glorios şi a acelor zile bune de odinioară. 

S-a aplecat peste boxă şi s-a uitat încet în sus şi în jos la 
băncile celor din guvern înainte de a mai spune: 

— Acest proiect de lege dovedeşte un singur lucru, 
stimaţi lorzi: dinozaurii vor putea fi găsiţi nu numai la 
Muzeul de Istorie Naturală. A aşteptat sfârşitul râsetelor 
înainte de a-şi cobori vocea şi a continua: Cei dintre 
Domniile Voastre care, ca şi mine, au studiat acest proiect 
de lege cuvânt cu cuvânt, vor fi observat că un singur 
cuvânt lipseşte cu desăvârşire. Căutaţi ca mine, stimaţi 
lorzi, pentru că nicăieri n-am găsit cuvântul „compasiune”. 
Dar de ce ne-ar surprinde, când ministrul celălalt, care va 
prezenta în curând proiectul de lege, le-a interzis personal 
asistentelor care muncesc din greu un salariu decent? 

Strigăte de „Ruşine!” s-au auzit din băncile opoziţiei în 
timp ce Giles se uita la sora lui. 

— Şi nici nu e nevoie să citiţi printre rânduri pentru a 
înţelege că adevăratul scop al guvernului în propunerea 

acestui proiect de lege este să înlocuiască cuvântul 
„Naţiona!” cu „Particular”, pentru că prioritatea sa este să-i 
ajute pe cei care-şi permit să fie bolnavi, lăsându-i de 
izbelişte pe  concetăţenii noştri care nu-şi permit să 
plătească. Aceasta este şi a fost întotdeauna filosofia de 
bază a guvernului conservator. 

— Stimaţi lorzi, a mai zis Giles, cu vocea ridicându-i-se în 
crescendo, vă rog să votaţi decisiv împotriva acestui 
proiect de lege nedrept, astfel încât concetăţenii noştri să 
continue să se bucure de siguranţa unui adevărat serviciu 
naţional de sănătate, pentru că eu cred că atunci când este 
vorba de sănătatea noastră, toţi bărbaţii - s-a oprit şi s-a 
uitat drept la sora lui - şi toate femeile sunt născuţi egali. 

— Stimaţi lorzi, nu vă rog, vă implor, să faceţi ca părerile 
Domniilor Voastre să fie clar auzite de concetăţenii noştri 
atunci când vă veţi exprima votul diseară şi să respingeţi 
fără drept de apel acest proiect de lege. 

S-a aşezat în aplauzele prelungite şi în fluturări ale 
documentelor de lucru din spatele lui şi de tăcere în partea 
băncilor opoziţiei. Emma s-a ridicat încet de la locul ei, şi-a 
pus discursul în boxa oratorului şi s-a prins de marginile 
acesteia sperând că nimeni nu va observa cât de nervoasă 
era. 

— Stimaţi lorzi, a început ea, cu vocea tremurându-i 
puţin, ar fi o copilărie din partea mea să nu recunosc 
valoarea performanţei realizate de nobila mea rudă, lordul 
Barrington, dar a fost doar o performanţă, atât, pentru că 
bănuiesc că atunci când îi veţi citi cuvintele mâine, în 
Hansard, veţi vedea că discursul lui a fost mult prea retoric, 
dar slab ca substanţă şi lipsit de fapte concrete. 

Câteva „Aşa e, Aşa e” s-au auzit din partea colegilor ei, 
în timp ce membrii opoziţiei au rămas tăcuţi. 

— Mi-am petrecut şapte ani din viaţă conducând un 
spital mare al NHS, deci nu trebuie să dovedesc că sunt la 
fel de interesată de viitorul Serviciului Naţional de Sănătate 
precum cei din băncile opoziţiei. Totuşi, în ciuda tuturor 
manifestărilor pasionale stârnite de nobilul lord, adevărul 

este că, până la urmă, cineva trebuie să plătească facturile 
şi să echilibreze balanţele contabile. NHS trebuie să se 
bazeze pe bani adevăraţi, obţinuţi din impozitele percepute 
de la oameni reali. 

Emma a fost încântată văzând că o parte dintre 
parlamentari o aproba. Discursul lui Giles fusese bine 
primit, dar era responsabilitatea ei să explice detaliile 
concrete ale noii legislații. l-a trecut pe lorzi prin substanţa 
proiectului de lege, paragraf cu paragraf, dar a fost 
incapabilă să aprindă flacăra pasională pe care o stârnise 
atât de bine fratele ei. 

Când a întors încă o pagină, a înţeles ce-i descrisese 
odată bunicul ei, lordul Harvey ca pierderea atenţiei 
Camerei: acel moment în care membrii se plictisesc şi 
încep să discute între ei. Chiar mai enervant decât 
strigătele puternice de „Ruşine”. 

S-a uitat în sus şi a văzut un lord mai în vârstă moţăind şi 
când, după câteva momente, acesta a început să sforăie, 
membrii aşezaţi de o parte şi de cealaltă a lui n-au încercat 
să-l trezească, pentru că se amuzau evident de supărarea 
ministrului. Emma şi-a dat seama că minutele fugeau şi nu 
mai era mult până ce Camerei i se va cere să se împartă şi 
să se numele voturile. A întors altă pagină. 

— lar acum aş dori să mulţumesc bazei NHS, 
admirabilelor noastre asistente medicale, care... 

Giles a sărit în picioare pentru a întrerupe ministrul şi aşa 
s-a rătăcit în teritoriile inamice. Emma s-a dat imediat la o 
parte, permițându-i fratelui ei să controleze boxa oratorului. 

— Îi sunt recunoscător nobilei doamne pentru că-mi face 
loc, dar aş putea să întreb de ce acele asistente medicale 
de care a spus că fac o treabă atât de importantă nu au 
primit creşterea salarială de trei la sută? Convins că o 
expediase acum pe Emma în corzi, s-a aşezat în strigăte 
puternice de „Aşa e, aşa el”. 

Emma şi-a reluat locul în boxa oratorului. 

— Nobile lord, dacă îmi amintesc bine cuvintele Domniei 
Voastre, aţi cerut o creştere de paisprezece la sută pentru 

asistente. Giles a încuviinţat. Deci ar trebui să vă întreb de 
unde ar putea guvernul să găsească banii necesari pentru o 
astfel de creştere? 

Giles s-a ridicat iar repede, gata să dea lovitura 
ucigătoare. 

— S-ar putea începe prin a creşte impozitele celor care 
câştigă mai mult şi care-şi pot permite să mai plătească 
ceva pentru a-i ajuta pe cei mai puţin norocoşi decât ei. 

S-a aşezat în aplauze şi mai puternice, în timp ce Emma 
aştepta răbdătoare. 

— Mă bucur că nobilul lord a recunoscut că ar fi un 
început bun, a zis ea, luând un dosar roşu pe care un oficial 
al Trezoreriei i-l dăduse în acea dimineaţă, pentru că acesta 
va fi doar un început şi nimic mai mult. Dacă cerem acestei 
Camere să creadă că Partidul Laburist poate acoperi o 
creştere salarială de paisprezece la sută pentru asistente 
doar crescând impozitele celor care câştigă anual patruzeci 
de mii de lire sau mai mult, daţi-mi voie să-i spun asta: ar 
avea nevoie de o creştere a impozitelor de nouăzeci şi trei 
la sută în fiecare an. Şi mărturisesc, a adăugat ea, imitând 
stilul de sarcasm al fratelui ei, că nu mi-am dat seama că o 
impozitare de nouăzeci şi trei la sută ar fi politica Partidului 
Laburist, pentru că n-am văzut-o în manifestul lor pe care l- 
am citit cuvânt cu cuvânt. 

Emma a auzit râsetele din spatele ei, dar nu şi-a putut 
vedea colegii făcându-i semne cu degetele încârligate lui 
Giles şi repetând: 

— Nouăzeci şi trei la sută, nouăzeci şi trei la sută. 

La fel ca Giles, a mai aşteptat o clipă înainte să adauge: 

— Poate nobilul lord ar putea spune Camerei ce alte idei 
mai are pentru acoperirea costurilor suplimentare? 

Giles a rămas aşezat. 

— Mi s-ar mai putea permite să sugerez unul sau două 
moduri de a obţine fondurile necesare care ne-ar putea 
ajuta să ajungem la ţinta lui de paisprezece la sută? 

Emma atrăsese atenţia Camerei. A mai întors o pagină 
din dosarul roşu de la Trezorerie. 

— Pentru început, aş putea anula construcţia celor trei 
spitale noi în Strathelyde, Newcastle şi Coventry. Asta ar 
putea rezolva problema. Dar, gândiţi-vă, ar trebui să închid 
încă trei spitale anul viitor. Însă nu doresc să fac acest 
sacrificiu, aşa că poate ar fi mai bine să analizez bugetele 
altor compartimente şi să văd ce-mi pot oferi colegii. 

A mai întors o pagină. 

— Am putea renunţa la susţinerea planurilor pentru 
crearea unor universităţi noi sau să renunţăm la creşterea 
de trei la sută a pensiilor. Asta ar putea rezolva problema. 
Sau am putea lua bani de la forţele armate retrăgând 
modelele noi pentru regimente. Nu, nu, nu am putea face 
aşa ceva, a adăugat ea, dispreţuitoare, nu după ce nobilul 
lord a perorat atât de aprins pentru creşterea bugetului 
forţelor armate doar cu o lună înainte. 

Giles s-a afundat şi mai adânc în fotoliul său. 

— Şi amintindu-ne recordurile obţinute de nobilul lord în 
alte locuri, ca ministru la Foreign Office, poate am reuşi să 
închidem cam cinci dintre ambasadele noastre. Asta ar 
rezolva problema. L-am putea chiar lăsa să decidă pe care 
anume. Washington? Paris? Poate Moscova? Beijing? Tokio? 
Aş vrea să întreb, mai există vreo politică a Partidului 
Laburist pe care au uitat s-o menţioneze în manifestul lor? 

Brusc, băncile guvernului s-au înviorat de râsete şi 
aplauze. 

— Nu, domnule lord orator, a continuat Emma după ce s- 
a făcut iar linişte, adevărul este că vorbele sunt ieftine, dar 
acţiunea costă şi este datoria unui guvern responsabil să 
ţină seama de priorităţi şi să se asigure că registrele 
contabile sunt echilibrate. Acest lucru este precizat în 
manifestul conservator şi nu mă scuz pentru asta. 

Emma şi-a dat seama că nu mai avea decât câteva 
minute şi aplauzele colegilor o făceau să-şi piardă timpul. 

— Prin urmare, trebuie să declar în faţa Camerei că eu 
consider educaţia, pensiile, apărarea naţională şi poziţia 
noastră în problemele mondiale la fel de importante ca 
propriul meu departament. Dar permiteţi-mi să vă asigur, 

nobili lorzi, că atunci când este vorba de departamentul 
meu, m-am luptat cu dinţii şi cu ghearele cu Trezoreria 
pentru a menţine acele trei spitale noi incluse în buget. A 
făcut o pauză, a ridicat vocea şi a zis: în această dimineaţă, 
cancelarul eşichierului a fost de acord ca asistentelor 
medicale să li se ofere o creştere salarială de şase la sută. 

Băncile din spatele ei au erupt în aplauze spontane şi 
prelungite. 

Emma a renunţat la ultimele pagini ale discursului ei şi, 
uitându-se direct la fratele ei, a spus: 

— Dar nimic din ce am spus nu va fi posibil însă dacă-l 
urmaţi pe nobilul lord în lobby-ul Nemulţumiţilor diseară şi 
veţi vota împotriva proiectului de lege. Dacă eu sunt, după 
cum a sugerat el, o infidelă dând buzna la sfintele porţi ale 
Serviciului Naţional de Sănătate, atunci trebuie să-i spun că 
intenţionez să deschid aceste porţi pentru a permite tuturor 
pacienţilor să intre. Da, nobili lorzi, liberi şi egali, după 
spusele eroului lui, Clement Attlee. Şi acesta este motivul, 
Domniile Voastre, pentru care nu ezit să vă cer să mă 
urmaţi în lumea reală şi să susţineţi proiectul de lege astfel 
încât atunci când voi reveni la departamentul meu, mâine- 
dimineaţă, să pot efectua modificările necesare care vor 
asigura viitorul Serviciului Naţional de Sănătate fără a-i 
permite să lâncezească în trecut împreună cu nobila mea 
rudă, lordul Barrington, care probabil îşi aminteşte cu 
plăcere de zilele bune de odinioară. Eu, Domniile Voastre, 
le voi povesti nepoților şi strănepoatei mele despre zilele 
bune de acum. Dar asta va fi posibil doar dacă veţi susţine 
acest proiect de lege şi vă veţi alătura lobby-ului meu 
diseară. Onoraţi lorzi, vă rog să treceţi la a doua citire. 

Emma s-a aşezat în cele mai puternice aplauze din toată 
seara, în timp ce Giles stătea rezemat, conştient că nu ar fi 
trebuit să-şi ridice capul peste parapet, ci doar să se 
prefacă plictisit şi s-o lase pe Emma să-şi sape propriul 
mormânt. Ea s-a uitat la fratele ei care a ridicat o mână, şi- 
a atins fruntea şi a murmurat: 

— Chapeau. O laudă, într-adevăr. Dar amândoi erau 
conştienţi de faptul că voturile trebuiau încă numărate. 

Când a sunat clopotul de divizare, membrii au început să 
se îndrepte spre coridoarele respective, conform 
convingerilor. Emma a intrat în lobby-ul Multumiti, unde a 
zărit doi nehotărâţi şi alţi câţiva indiferenți votând. Dar va fi 
destul? 

După ce şi-a spus numele funcţionarului aşezat la 
pupitrul înalt, care bifa fiecare membru, s-a întors la locul ei 
din banca din faţă şi a urmărit discuţiile inconsecvente care 
se ridicau întotdeauna ca aburul din ambele părţi în timp ce 
membrii aşteptau întoarcerea organizatorilor care urmau să 
dea verdictul Camerei. 

Camera s-a liniştit când patru domni uşieri s-au aliniat şi 
s-au îndreptat încet către masa din centrul Camerei. 

Organizatorul-şef a ridicat un cartonaş şi, după ce a mai 
verificat cifrele o dată, a declarat: 

— Mulţumiți în stânga, patru sute douăzeci şi nouă. 
Emma şi-a ţinut respiraţia. Nemulţumiţi în dreapta, patru 
sute unsprezece. Mulţumiţii au câştigat. Multumiţii au 
câştigat. 

S-au auzit aplauze puternice din spatele Emmei. În timp 
ce se îndrepta spre ieşirea din Cameră, s-a trezit 
înconjurată de suporteri care-i spuneau că nu se îndoiseră 
niciodată că va câştiga. Le-a zâmbit şi le-a mulţumit. 

A reuşit în cele din urmă să scape de ei şi să i se alăture 
lui Harry şi restului familiei în camera de oaspeţi a lorzilor, 
unde a fost încântată să-l vadă pe Giles deschizând o sticlă 
de şampanie, l-a umplut paharul şi l-a ridicat pe al lui. 

— Pentru Emma, a zis el, care nu numai că a câştigat 
lupta, ci şi bătălia, după cum a prezis mama noastră că se 
va întâmpla. 

După ce restul familiei a plecat, Harry, Giles, Karin şi 
Freddie - la primul lui pahar de şampanie - s-au îndreptat 
încet către casa lor din Smith Square. Emma s-a urcat, 
extenuată, în pat, dar amestecul intoxicant de adrenalină şi 
succes nu i-a permis să adoarmă uşor. 

În dimineața următoare, Emma s-a trezit la şase, ceasul 
ei intern cel crud nelăsând-o să mai doarmă. 

După ce a făcut un duş şi s-a îmbrăcat, s-a grăbit să 
coboare, de abia aşteptând să citească rapoartele 
dezbaterilor în ziare în timp ce-şi bea ceaiul şi poate va 
mânca o felie subțire de toast cu marmeladă. Ziarele erau 
deja înşirate pe masă. A citit titlul din The Times şi s-a 
prăbuşit pe cel mai apropiat scaun, ţinându-şi capul în 
mâini. Aceasta nu fusese niciodată intenţia ei. 


* 


LORDUL BARRINGTON ÎŞI DĂ DEMISIA DUPĂ 
ÎNFRÂNGEREA UMILITOARE DIN CAMERA LORZILOR 

Emma ştia că „demisie” era un eufemism parlamentar 
pentru „concediat”. 

48 
SFÂRŞIT 


Harry a lăsat pixul jos, a sărit în sus şi a strigat: 

— Aleluia! aşa cum făcea întotdeauna când scria acest 
cuvânt. S-a aşezat la loc, s-a uitat la tavan şi a spus: 

— Mulţumesc. Alt ritual îndeplinit. 

Dimineaţa va trimite copiile manuscrisului la trei oameni 
astfel încât să poată citi Capul câştigă pentru prima oară. 
Apoi va suferi de nevroza anuală în timp ce le aştepta 
părerile. Dar, la fel ca el, toţi aveau obiceiurile lor. 

Primul, Aaron Guinzburg, editorul lui american, va pleca 
de la serviciu şi se va duce acasă de îndată ce manuscrisul 
îi va ajunge pe birou, dând instrucţiuni clare să nu fie 
deranjat până ce nu termina ultima pagină. Apoi îl va suna 
pe Harry, uitând uneori ce oră era în Anglia. Părerile lui 
puteau fi adesea neluate în seamă, deoarece era 
întotdeauna entuziasmat. 

Al doilea era lan Chapman, editorul lui englez, care 
aştepta întotdeauna până în weekend să citească romanul 
şi-l suna pe Harry luni dimineaţa pentru a-i oferi părerile. Şi 
cum era un scoţian incapabil să-şi ascundă adevăratele 
sentimente, îl făcea pe Harry să se teamă mai mult. 

Al treilea şi cel mai intuitiv dintre primii lui cititori era 
cumnata lui, Grace, care nu numai că-i oferea părerea ei 
dezinteresată, ci o şi însoțea cu un raport scris de zece 
pagini şi, din când în când, uitând că nu era unul dintre 
elevii ei, îi corecta ortografia. 

Harry nu o considerase niciodată pe Grace un fan William 
Warwick până ce, într-un moment de neatenţie, ea îşi 
recunoscuse plăcerea de a citi romane polițiste. Totuşi, 
ideea ei de roman poliţist erau cărţile scrise de Kingsley 
Amis, Graham Greene (pe care îi considera amuzanţi) şi de 
preferatul ei, lan Fleming. 

În schimbul părerii ei, Harry o invita pe Grace la masă la 
Garick, înainte de a o însoţi la un spectacol, de preferinţă al 
dramaturgului ei preferat, Terence Rattigan. 

După trimiterea celor trei manuscrise prin curier, 
aşteptarea agonizantă a început. Cei trei cititori ai lui Harry 
fuseseră avertizaţi că romanul Capul câştigă era deosebit 
de celelalte, ceea ce-l făcea şi mai anxios. 

Se gândise să-l lase pe Giles, care acum avea mult mai 
mult timp şi pe Sebastian, cel mai mare fan al său, să fie 
printre primii care să-i citească ultimul său manuscris, dar 
se decisese să nu schimbe rutina obişnuită. Le va permite 
să citească varianta finală de Crăciun, după ce corectorul 
de la editura de bază îi va sugera schimbările necesare, 
dacă era cazul. 

Domnişoara Eileen Warburton, fata bătrână a parohiei, 
era o femeie despre care Harry bănuia că locuia singură 
într-un apartament la subsol şi, ca Mole, nu apărea până 
venea primăvara. În timpul lunilor lungi de iarnă, îşi 
petrecea timpul  aranjând manuscrisele autorilor ei 
preferaţi, corectându-le greşelile, dintre care unele erau 
atât de ascunse încât nimeni altcineva nu le-ar fi observat. 
In timp ce alţii, parşivii, după cum le zicea ea, le-ar fi lăsat 
necorectate şi ar fi făcut ca mii de scrisori enervate să 
ajungă pe masa scriitorului, demonstrându-i cât era de 
prost. Domnişoara Warburton nu-l lăsase niciodată pe 
Harry să uite că Geneva nu era capitala Elveţiei şi că 
Titanicul se scufundase pe 15 aprilie, nu pe 14. 

Într-un moment de bravură, Harry îi amintise odată că în 
Madame Bovary, a lui Flaubert, ochii eroinei se transformau 
din căprui în albastru şi înapoi în căprui în mai puţin de o 
sută de pagini. 

— Nu comentez cărţile pe care nu le-am corectat eu, i-a 
spus ea, fără nicio urmă de ironie. 

Emma va fi printre ultimele persoane care vor citi 
manuscrisul înainte de tipărire. Toţi ceilalţi vor trebui să 
aştepte publicarea, înainte de a face rost de un exemplar. 

Harry plănuise să petreacă un weekend relaxant după 
terminarea romanului. Sâmbătă după-masă, el şi Giles 
urmau să meargă la Memorial Grounds şi să vadă echipa 
din Bristol jucând împotriva vechii rivale, echipa din Bath. 
Seara o va duce pe Emma s-o vadă pe Patricia Rutledge în 
Come for the Ride, după care vor lua cina la Harvey's. 

Duminică, el şi Emma fuseseră invitaţi de Giles şi Karin la 
prânz la Barrington Hall. Mai târziu urmau să meargă la 
biserică, iar el îşi va petrece majoritatea  predicii 
întrebându-se la ce pagină ajunseseră cititorii lui. Cât 
despre un somn bun de noapte, acesta nu va fi pe ordinea 
zilei până ce toţi cei trei primi cititori ai săi nu-şi vor spune 
părerea. 

Când a sunat telefonul, primul gând al lui Harry a fost că 
era prea devreme pentru ca vreunul dintre ei să fi terminat 
cartea. A ridicat receptorul şi a auzit vocea familiară a lui 
Giles. 

— Scuză-mă că te deranjez, Harry, dar nu voi putea să 
vin cu voi la meciul de rugbi sâmbătă şi va trebui să 
decalăm şi prânzul de duminică. Harry nu a trebuit să 
întrebe motivul pentru că explicaţia a urmat imediat. 
Walter Scheel a sunat mai devreme. Germania de Est a 
eliberat în sfârşit poarta şi cetăţenii se scurg peste graniţă. 
Sun de la Heathrow. Karin şi cu mine mergem la Berlin. 
Sperăm să ajungem acolo înainte de a începe dărâmarea 
zidului, pentru că amândoi vrem să facem parte din echipa 
de demolare. 

— Sunt veşti foarte bune, a zis Harry. Karin este probabil 
încântată. Spune-i că sunt invidios pentru că atunci când 
oamenii te vor întreba unde erai în ziua în care s-a dărâmat 
zidul, vei avea ce să le spui. Şi, dacă poţi, adu-mi şi mie o 
bucată. 

— O să mai iau o valiză, a spus Giles. Foarte multă lume 
m-a rugat acelaşi lucru. 

— Aminteşte-ţi că eşti martor la istorie, deci înainte de a 
te culca în fiecare noapte, scrie tot ce-ai experimentat în 
acea zi. Altfel vei uita detaliile până la trezire. 

— Nu sunt sigur că ne vom culca, a zis Giles. 


* 


— Pot să vă întreb de ce aveţi un ciocan în valiză, 
domnule? a întrebat un ofițer vigilent de la Heathrow. 

— Sper să sparg un zid, a replicat Giles. 

— AŞ fi vrut să vin şi eu, a spus ofiţerul înainte de a 
închide valiza. 

Când Giles şi Karin s-au urcat în avionul companiei 
Lufthansa, după o jumătate de oră, era de parcă ar fi dat 
buzna la o petrecere, în loc să se alăture unui grup de 
pasageri care, în mod normal, şi-ar fi strâns centurile de 
siguranţă înainte de a primi instrucţiunile de la o 
stewardesă conştiincioasă. De îndată ce avionul a decolat, 
dopurile de la şampanie au pocnit şi pasagerii au început să 
discute cu cei de lângă ei de parcă ar fi fost vechi prieteni. 

Karin l-a ţinut pe Giles de mână pe toată durata zborului 
şi trebuie să fi spus de vreo zece ori: 

— Nu-mi vine să cred, încă temându-se că, atunci când 
vor ateriza în Berlin, petrecerea se va termina şi totul va 
reveni la normal. 

După două ore care au părut o eternitate, avionul a 
aterizat în sfârşit şi în momentul în care s-a oprit, pasagerii 
au sărit de la locurile lor. Coada ordonată, obişnuită, pentru 
care germanii sunt atât de faimoşi s-a dezintegrat şi a fost 
înlocuită de un asalt când pasagerii au coborât treptele în 
goană, au traversat pista şi au intrat în aeroport. In seara 
aceea, nimeni nu stătea liniştit. 

După ce au trecut de vamă, Giles şi Karin s-au îndreptat 
spre ieşire în căutarea unui taxi şi au descoperit că o 
mulţime de pasageri avusese aceeaşi idee. Totuşi, spre 
surprinderea lui Giles, coada mergea repede, pentru că 
într-un taxi se îngrămădeau trei, patru sau chiar cinci 
pasageri, toţi îndreptându-se în aceeaşi direcţie. Când au 
ajuns în sfârşit în faţa cozii, Giles şi Karin s-au alăturat unei 

familii de germani care n-au avut nevoie să-i spună 
şoferului unde mergeau. 

— Englezilor, de ce veniţi în Berlin? a întrebat tânărul 
strâns lângă Giles. 

— Sunt căsătorit cu o doamnă din Germania de Est, i-a 
explicat el, punându-şi un braţ pe umărul lui Karin. 

— Şi cum a scăpat soţia dumneavoastră? 

— E o poveste lungă, a venit Karin în ajutorul lui Giles şi 
i-a luat şase kilometri în traficul aglomerat, vorbind în limba 
ei maternă, ca să ajungă la sfârşitul povestirii, care a fost 
întâmpinat cu felicitări şi aplauze. Tânărul s-a uitat cu 
respect la Giles, cu toate că acesta nu înţelesese o vorbă 
din ce spusese soţia lui. 

Când mai aveau doi kilometri, şoferul a renunţat şi s-a 
oprit în mijlocul unui drum care se transformase într-un ring 
de dans. Giles a fost primul care a coborât din taxi, şi-a 
scos portmoneul ca să-l plătească pe şofer, dar acesta i-a 
zis: 

— Nu şi în seara aceasta, înainte de a se întoarce şi a se 
îndrepta iar spre aeroport; alt om care le va povesti 
nepoților despre rolul pe care-l jucase în noaptea în care se 
dărâmase zidul. 

Mână în mână, Giles şi Karin şi-au făcut drum prin 
mulţimea exuberantă spre Poarta Brandenburg, pe care 
niciunul nu o mai văzuse din ziua în care Karin scăpase din 
Berlinul de Est cu aproape două decenii înainte. 

In timp ce se apropiau de marele monument construit de 
regele Frederick Wilhelm IlI al Prusiei, în mod ironic ca un 
simbol al păcii, au văzut şirurile de soldaţi înarmaţi, aliniaţi 
în partea îndepărtată. Giles s-a gândit la sugestia lui Harry 
că ar trebui să scrie tot ce observă, de teamă că va uita 
momentul şi s-a întrebat ce ar fi considerat potrivit 
cumnatul lui să scrie despre expresiile de pe figurile 
soldaţilor. Nu era mânie, nici teamă, nici tristeţe; erau pur 
şi simplu împietriţi. Ca tuturor celor care dansau în jurul lor, 
vieţile lor se schimbaseră într-o clipă. 

Karin a privit soldaţii de la distanţă, întrebându-se dacă 
nu cumva era prea frumos ca să fie adevărat. Oare o va 
recunoaşte unul dintre ei şi va încerca s-o târască peste 
frontieră chiar şi acum? 

Cu toate că mulţimea unită sărbătorea în jurul ei, ea tot 
nu era convinsă că viaţa nu va reveni la normal la răsăritul 
soarelui. Ca şi cum Giles i-ar fi putut citi gândurile, a luat-o 
în braţe şi a spus: 

— S-a terminat, draga mea. Poţi întoarce pagina. 
Coşmarul s-a terminat în sfârşit. 

Un ofiţer est-german a apărut de nicăieri şi a lătrat un 
ordin. Soldaţii şi-au dus armele la umăr şi au plecat, ceea 
ce a făcut să se audă un urlet şi mai mare de aprobare. In 
timp ce toţi din jurul lor dansau, beau şi cântau, plini de 
extaz, Giles şi Karin s-au îndreptat încet prin mulţime către 
zidul acoperit cu graffitti pe care dansau sute de oameni, 
de parcă ar fi fost mormântul unui inamic urât. 

Karin s-a oprit şi i-a atins braţul lui Giles când a văzut un 
bătrân îmbrăţişând o femeie tânără. Era clar că, la fel ca 
mulţi alţi oameni în acea noapte de neuitat, se reuniseră în 
sfârşit după douăzeci şi opt de ani de despărţire. Râsetele, 
bucuria şi sărbătorirea erau amestecate cu lacrimi, în timp 
ce bătrânul îşi îmbrăţişa nepoata pe care nu crezuse că o 
va întâlni vreodată. 

— Aş vrea să stau în vârful zidului, a declarat Karin. 

Giles s-a uitat la monumentul de patru metri care 
comemora eşecul şi pe care sute de oameni ţineau o 
petrecere. S-a decis că nu era momentul să-i amintească 
soţiei sale că avea aproape şaptezeci de ani. Aceasta era o 
noapte pentru aruncarea anilor de pe umeri. 

— Grozavă idee, a spus el. 

Când au ajuns la baza zidului, Giles şi-a dat brusc seama 
cum se simţise Edmund Hillary când începuse ascensiunea 
finală pe Everest, iar doi şerpaşi tineri, care tocmai 
coborâseră s-au prins de mâini şi au format prima treaptă a 
unei scări, astfel încât el să poată să ajungă în vârf să le ia 

locul. Nu şi-a dat seama, dar doi tineri petrecăreţi s-au 
aplecat şi l-au tras alături de ei. 

Karin i s-a alăturat după un moment şi au stat, unul 
lângă altul, uitându-se peste graniţă. Ei tot nu-i venea să 
creadă că nu se va trezi şi va afla că totul nu fusese decât 
un vis. Câţiva est-germani încercau să urce din partea 
cealaltă şi Karin s-a întins să-i dea mâna unei fetiţe. Giles 
le-a fotografiat pe cele două, care nu se mai întâlniseră 
până atunci, îmbrăţişându-se de parcă erau vechi prietene. 
O fotografie care va ajunge pe polita căminului lor din 
Smith Square pentru a comemora ziua în care Estul şi 
Vestul au revenit la normal. 

Din poziţia lor privilegiată, Giles şi Karin au urmărit fluxul 
de oameni curgând în jos, spre libertate, în timp ce gărzile, 
care doar cu o noapte în urmă ar fi împuşcat pe oricine ar fi 
încercat să treacă frontiera, stăteau doar şi se uitau, 
incapabile să înţeleagă ce se întâmpla în jurul lor. 

Karin a început în sfârşit să creadă că djinul scăpase din 
sticla comunistă, dar i-au trebuit câteva ore ca să-şi adune 
curajul să-i spună lui Giles: 

— Aş vrea să-ţi arăt unde am locuit. 

Lui Giles i s-a părut coborârea de pe zid aproape la fel de 
grea ca urcarea, dar cu ajutorul mai multor mâini întinse, a 
reuşit cumva, cu toate că şi-a tras cu greu sufletul când a 
ajuns jos. 

Karin l-a luat de mână şi s-au războit cu o mulţime de 
oameni care mergea într-o singură direcţie, în timp ce-l 
conducea încet către postul de frontieră. Mii de bărbaţi, 
femei şi copii, cu genţi, valize sau chiar împingând 
cărucioare încărcate cu tot ce strânseseră într-o viaţă, se 
îndreptau într-o direcţie, lăsându-şi vechile vieţi în urmă, 
fără a dori să se gândească să se întoarcă în cazul în care 
ar fi fost prinşi din nou în capcană. 

După ce au trecut de bariera roşu cu alb şi au ieşit din 
zona vestică, Giles şi Karin s-au alăturat câtorva cetăţeni 
care mergeau în aceeaşi direcţie ca ei. Karin a ezitat, însă 

doar o clipă, când au trecut de a doua barieră şi a intrat pe 
teritoriul est-german. 

Nu mai existau gardieni la frontieră, nici câini lup 
mârâitori, nici oficiali cu buze subţiri care să le verifice 
vizele. Doar o sălbăticie stranie, pustie. 

Nu erau cozi la taxiuri, pentru că nu erau taxiuri. Au 
trecut de un grup mic de est-germani îngenuncheaţi într-o 
rugăciune tăcută, în amintirea celor care-şi sacrificaseră 
viaţa pentru ca ziua de azi să fie posibilă. 

Cei doi şi-au continuat drumul prin mulțimile care se 
micşorau cu fiecare pas făcut. A trecut aproape o oră 
înainte ca ea să se oprească şi să-i arate lui Giles un grup 
de blocuri identice, gri, aranjate într-o linie posomorâtă ce-i 
amintea de un trecut pe care aproape-l uitase. 

— Aici ai locuit? 

Ea s-a uitat în sus şi a zis: 

— Etajul nouăsprezece, a doua fereastră la stânga este 
locul în care mi-am petrecut primii douăzeci şi patru de ani 
din viaţă. 

Giles a numărat până ce a ajuns la o fereastră mică, fără 
perdele, la al nouăsprezecelea etaj, a doua la stânga şi nu 
s-a putut opri să nu-şi amintească unde-şi trăise el primii 
douăzeci şi patru de ani din viaţă: Barrington Hall, într-o 
casă din Londra, castelul din Scoţia în care stătea câteva 
săptămâni în fiecare vară şi pe urmă, bineînţeles, vila din 
Toscana, în cazul în care avea nevoie de o pauză. 

— Vrei să urci să vezi cine stă acum acolo? a întrebat el. 

— Nu, a spus Karin, hotărâtă. Vreau acasă. 

Fără alt cuvânt, a întors spatele blocurilor apăsătoare din 
beton gri şi s-a alăturat compatrioţilor ei care se îndreptau 
spre vest pentru a experimenta o libertate pe care ea n-o 
considerase niciodată un lucru de la sine înţeles. 

Nu s-a uitat niciodată înapoi în timp ce mergeau spre 
graniţă, cu toate că momentul de anxietate a revenit când 
s-au apropiat de punctul de trecere, dar a dispărut repede 
când a zărit câţiva gardieni, cu hainele descheiate, gulerele 

lărgite, dansând cu noii lor prieteni, care nu mai erau nici 
din Est, nici din Vest, ci erau pur şi simplu germani. 

După ce au trecut de barieră şi au revenit în Vest, i-au 
găsit şi pe cei bătrâni şi pe cei tineri încercând, cu baroase, 
pârghii, ciocane şi chiar pile de unghii să demonteze 
monstruozitatea lungă de 800 de mile, bucată cu bucată. 
Simbolul fizic a ceea ce Winston Churchill numise „Cortina 
de Fier”. 

Giles şi-a desfăcut valiza, a scos ciocanul şi i l-a dat lui 
Karin. 

— Tu prima, dragă. 

— Este acel moment al anului, a spus Emma, ridicând un 
pahar cu vin. 

— Când ne aruncăm jucăriile afară din cărucior, a spus 
Giles şi refuzăm să ne alăturăm jocurilor tale? 

— Este acel moment al anului, a repetat Emma, 
ignorându-şi fratele, când ridicăm un pahar în memoria lui 
Joshua Barrington, fondatorul Barrington Shipping Line. 

— Care a obţinut un profit de treizeci de lire, patru şilingi 
şi doi penny în primul an, dar a promis consiliului că va 
obţine mai mult în viitor, le-a reamintit Sebastian celorlalţi. 

— De fapt treizeci şi trei de lire patru şilingi şi doi penny, 
a zis Emma. Şi pe urmă a obţinut mai mult, mult mai mult. 

— Cred că s-a răsucit în mormânt, a spus Sebastian, 
când am vândut compania lui Cunard pentru doar patruzeci 
şi opt de milioane. 

— N-ai decât să-ţi baţi joc, a zis Emma, dar ar trebui să-i 
fim recunoscători lui Joshua pentru tot ce a făcut pentru 
această familie. 

— Aşa este, a spus Harry, care s-a ridicat, a înălţat 
paharul şi a spus: 

— Pentru Joshua. 

— Pentru Joshua, a repetat restul familiei. 

— Şi acum să revenim la afaceri, a zis Emma, lăsându-şi 
paharul jos. 

— Este ajunul Anului Nou, a protestat Giles, şi pari să uiţi 
că eşti în casa mea, aşa că eu sunt de părere să încheiem 
pe ziua de azi cu afacerile. 

— Sigur că nu, l-a contrazis Emma. Doar Lucy va fi 
scutită în acest an. 

— Dar ai grijă, domnişoară, a spus Harry, zâmbindu-i 
strănepoatei sale, care dormea în braţele mamei sale, 
pauza ta este doar temporară. 

— Aşa este, a zis Emma, de parcă Harry n-ar fi glumit. A 
venit timpul ca fiecare să ne spună hotărârile de Anul Nou. 

— lar cei bravi, a completat-o Harry, ne vor reaminti de 
cele din anul trecut. 

— Pe care le-am înregistrat în această mică agendă 
roşie, a spus Emma, în caz că cineva ar fi uitat. 

— Sigur că da, tovarăşe preşedinte Mao, a zis Giles, 
umplându-şi paharul din nou. 

— Cine ar dori să înceapă? a spus Emma, ignorându-şi iar 
fratele. 

— Eu îmi caut alt serviciu, a zis Samantha. 

— Tot în lumea artei? a întrebat-o Harry. 

— Da. Colecţia Wallace îşi caută un nou director-adjunct 
şi am depus o cerere pentru acest post. 

— Bravo, a spus Grace. Pierderea celor de la Courtauld 
va fi câştigul celor de la Wallace. 

— Următoarea treaptă, a zis Sebastian. Pariez că la anul, 
hotărârea lui Samantha de Anul Nou va fi să ajungă 
preşedinte la Galeriile Tate. 

— Dar tu, Seb? Ce vrei să obţii până la sfârşitul anului 
viitor? 

— Am intenţia s-o enervez pe mătuşa Grace câştigând 
pentru ea tot mai mulţi bani. 

— Pe care îi voi dona unor cauze cât mai valoroase, a zis 
Grace. 

— Nu te îngrijora, Victor se ocupă deja de asta, după cum 
ti-ar putea spune şi Karin. 

— Am citit raportul domnului Kaufman, a zis Grace, şi vă 
face onoare atât ţie, cât şi băncii, Sebastian. 

— E de lăudat, într-adevăr, a spus Emma, făcându-şi o 
notiţă înainte de a se uita la sora ei. Cum eşti unul dintre 
puţinii dintre noi care este bifată în fiecare an, Grace, ce-ai 
mai planificat pentru următoarele douăsprezece luni? 

— Şapte dintre tinerii mei elevi speră să li se ofere un loc 
la universitate în acest an şi eu sunt hotărâtă ca toţi cei 
şapte să ajungă acolo. 

— Ce şanse au? a întrebat Harry. 

— Sunt aproape sigură că patru fete vor reuşi, dar nu 
sunt aşa de sigură de băieţi. 

Toţi, cu excepţia lui Grace, au râs. 

— E rândul meu, e rândul meu! a strigat Jake. 

— Acum, dacă-mi amintesc corect, a zis Emma, anul 
trecut ai vrut să pleci de la şcoală. Mai vrei tot asta? 

— Nu, a spus Jake, decis. Vreau ca mama să capete acel 
post. 

— De ce? a întrebat Samantha. 

— Pentru că atunci nu voi mai întârzia la şcoală în fiecare 
dimineaţă. 

— Din gura copiilor... s-a distrat Harry. 

Samantha s-a înroşit, în timp ce restul familiei a izbucnit 
în râs. 

— Atunci mai bine mi-aş alege două hotărâri pentru 
acest an, a spus ea până la urmă. Una pentru mine, una 
pentru Jake. 

— Cum Giles pare hotărât să nu ni se alăture în acest an, 
a zis Emma, tu ce vei face, Karin? Vei mai alerga într-un 
maraton? 

— Niciodată. Dar m-am alăturat comitetului trustului 
caritabil Marsden şi sper că familia va finanța o misiune. ŞI 
asta nu-l include pe Sebastian, apropo. 

— Deci anul acesta sunt liber? 

— Nu, a spus Karin. L-am convins pe Victor că banca ar 
trebui să-şi finanţeze propria misiune, Misiunea Farthings 
Kaufman. 

— Şi cât mă va costa? 

— Va costa banca douăzeci şi cinci de mii de lire, a zis 
Karin, dar mă aştept să-ţi finanţezi propria misiune. 

Sebastian era gata să protesteze când Grace a spus: 

— Giles şi cu mine vrem şi noi să finanţăm o misiune, 
Misiunea Barrington. Giles i-a zâmbit surorii sale şi s-a 
înclinat. 

— La fel ca Emma şi cu mine, a zis Harry, ceea ce a făcut 
ca restul familiei să înceapă să aplaude. 

— Mă îngrozesc când mă gândesc la hotărârile de anul 
viitor, a spus Sebastian. 

— N-am terminat încă acest an, a comentat Karin. 

— Sebastian, Jessica, Richard, Lucy şi cu mine vom fi 
încântați să procedăm la fel, a spus Samantha, şi să 
finanţăm misiunea noastră proprie. 

Sebastian s-a uitat la cer şi a spus: 

— Joshua Barrington, trebuie să dai socoteală pentru 
multe. 

— Bravo, Karin, a spus Emma, notând detaliile în agenda 
ei roşie. Tu urmezi, Jessica, a mai zis ea, zâmbindu-i 
nepoatei sale. 

— Sper să fiu nominalizată pentru Premiul Turner. 

— Nu-mi închipui de ce, a spus Grace. Turner n-ar fi 
câştigat niciodată Premiul Turner. 

— Asta ar fi o mare realizare, domnişoară, a intervenit 
Harry. 

— Şi dacă va reuşi, a spus Richard, va fi cea mai tânără 
artistă nominalizată vreodată. 

— Ei, asta chiar merită, a spus Grace. La ce lucrezi 
acum? 

— Am început o serie numită Copacul vieții. 

— Oh, eu iubesc copacii, a spus Emma, şi tu ai fost 
întotdeauna aşa de bună la peisaje. 

— Nu va fi acel gen de copac, bunico. 

— Nu înţeleg, a zis Emma, un copac este un copac. 

— Doar dacă nu este unul simbolic, a sugerat Harry, 
zâmbindu-i nepoatei sale. 

— Şi care e hotărârea ta, bunicule? Romanul tău va 
câştiga Premiul Booker? 

— Nicio şansă, a zis Grace. Acel premiu nu a fost 
niciodată acordat unui romancier, din păcate. Dar pot să vă 
spun tuturor, pentru că sunt singura care l-a citit, că ultimul 
roman al lui Harry este cel mai bun de până acum. A 
îndeplinit mai mult decât speranţele mamei sale, aşa că-şi 
poate permite un an liber. 

Harry a fost luat prin surprindere. Plănuise să spună 
familiei că va suferi o operaţie majoră în ianuarie, dar nu 
exista niciun motiv de îngrijorare pentru că se va retrage 
din activitate doar câteva săptămâni. 

— Dar tu, Emma? a spus Giles. Doreşti să ajungi prim- 
ministru în anul următor? 

— Nu cred, a zis Emma. Dar la anul vreau să fiu şi mai 
infidelă decât am fost în anul acesta, a zis ea, punându-şi 
paharul pe masă şi vărsând puţin vin. 

— Ce este un infidel? a întrebat Jake. 

— Un om care votează cu Partidul Conservator, a spus 
Giles. 

— Atunci vreau şi eu să fiu infidel. Dar numai dacă 
Freddie este infidel, de asemenea. 

— Sigur că da, a zis Freddie. 


Eu cred că este foarte hilar - 

Cum Mama Natură reuşeşte cu succes - 
Ca fiecare fetiță şi fiecare băiat ştrengar - 
Născut în această lume ades - 

Să fie ori un stimat liberal - 

Ori dacă nu, un conservator ales! 


— Lirica unui muzical? a întrebat Grace. 

— W. S. Gilbert. 

— Din care operetă? 

— Lolanthe, a spus Freddie, şi cum sunt deja un infidel, 
m-am gândit să vin cu o altă hotărâre în fiecare an. 

— Dar încă n-ai marcat suta la Lord's, i-a amintit Giles. 

— Tot mai vreau acelaşi lucru, dar până la anul, îmi voi 
schimba numele. 

Declaraţia neaşteptată a lui Freddie i-a lăsat pe toţi, 
chiar şi pe Jake, fără cuvinte. 

— Dar mie întotdeauna mi-a plăcut Freddie, a reuşit 
Emma să spună în cele din urmă. Cred că ţi se potriveşte. 

— Nu Freddie e numele pe care vreau să-l schimb. De la 
întâi ianuarie, mi-ar plăcea să devin Freddie Barrington. 

Runda de aplauze care a urmat i-a dat de înţeles lui 
Freddie că familia era de acord cu hotărârea lui de Anul 
Nou. 

— Este o procedură simplă, a zis Grace, ca de obicei, 
practică. Trebuie doar să semnezi un act şi Fenwick va 
aparţine trecutului. 

— lar eu trebui să semnez mai multe formulare pentru 
asta, a spus Giles, dând mâna cu fiul lui. 

Telefonul a început să sune şi după un moment a apărut 
Markham. 

— Este lordul Waddington la telefon, a zis el. 

— Prinţul infidelilor, a spus Giles. De ce nu vorbeşti din 
biroul meu, Emma? 

— Cred că e ceva serios dacă mă sună în ajunul Anului 
Nou, a spus Emma. 

— Apelul nu este pentru dumneavoastră, doamnă, a zis 
Markham. A cerut să discute cu lordul Barrington. 

— Eşti sigur, Markham? 

— Desigur, doamnă. 

— Atunci mai bine du-te şi vezi ce vrea, a zis Emma. 

Dacă Jessica şi Freddie făcuseră linişte, un apel telefonic 
de la liderul Camerei Lorzilor a făcut ca toată familia să 
vorbească deodată. Nu au tăcut până ce nu s-a deschis uşa 
şi nu a reapărut gazda lor. Toţi l-au privit plini de 
anticipație. 

— Ei bine, s-a rezolvat şi hotărârea mea de Anul Nou, a 
fost tot ce a avut Giles de zis. 


— Va trebui să le spui până la urmă, a zis Emma, când ea 
şi Harry s-au întors la Manor House devreme, în dimineaţa 
următoare. 

— Am vrut să le spun ieri, dar Grace mi-a luat-o înainte, 
ca să nu mai zic de Freddie şi Giles. 

— Giles nu a putut ascunde cât de încântat a fost de 
hotărârea lui Freddie. 

— Ţi-a spus de ce lordul Waddington a vrut să-i 
vorbească? 

— Niciun cuvânt. 

— Doar nu crezi că a traversat Camera şi a trecut la 
infideli? 

— Niciodată. Nu este stilul lui. Dar acum că ai predat 
romanul, mai ai altceva de făcut înainte de a te interna? 

— Aş vrea să pot să fac şi eu asta. 

— Ce să poţi? 

— Să schimb subiectul fără să includ o frază specială. Nu 
merge aşa într-o carte. În viaţa reală, când doi oameni 
discută, se deplasează de la un subiect la altul fără să se 
gândească, uneori chiar în mijlocul unei fraze. Scott 
Fitzgerald chiar a scris o povestire în care a înregistrat o 
conversaţie din viaţa adevărată, care a fost de necitit. 

— Ce interesant. Acum, răspunde-mi la întrebare. 

— Nu, a zis Harry. Acum când editorul local şi corectorul 
au făcut tot ce-au putut mai rău, nu mai am prea multe de 
realizat înainte de publicarea romanului. 

— Cu ce te-a mai prins acum redutabila domnişoară 
Warburton? 

— Un detectiv din New York îi citea avertismentul 
Miranda unui prizonier cu trei ani înainte ca acesta să se 
aplice. 

— Au. Altceva? 

— Virgule care ar fi trebuit să fie punct şi virgulă şi se 
pare că am folosit expresia „prea mult” în carte. Ceea ce 
face toată lumea în viaţa reală, dar într-un roman nu se 
poate. 

— Vei mai face turnee cu romanul de data aceasta? 

— Aşa cred. Majoritatea cititorilor vor bănui că este tot 
un roman cu William Warwick şi va trebui să-i conving că 
nu. Şi, oricum, Aaron a pregătit deja turneul în State, iar 
editorii mei din Londra mă roagă să merg la Festivalul Cărţii 
Bombay. 

— Dar cronometrarea e bună? Pare foarte solicitant. 

— De fapt, este destul de convenabil. Am verificat, la St 
Thomas's peste două săptămâni şi, până la publicarea 
romanului, îmi voi fi revenit perfect. 

— Când ieşi din spital, nu cred că ar trebui să vii aici. 
Trebuie să rămâi în Londra unde Karin, Giles şi cu mine te 
putem îngriji. De fapt, mi-am avertizat deja departamentul 
că voi lipsi două săptămâni. 

— Cred că Giles va fi absent mai mult. 

— De ce spui asta? 

— Se zvoneşte că ambasadorul din Washington se va 
retrage la primăvară. 

Biroul era mai mic decât se aşteptase, dar panelul 
magnific din lemn şi frumoasele portrete în ulei ale 
predecesorilor lui nu l-au lăsat să se îndoiască de 
importanţa noului său rol. 

Datoriile sale îi fuseseră explicate clar de comandorul 
Rufus Orme, secretarul său particular. La fel ca monarhul, 
avea puţină putere reală în noua sa poziţie, însă avea o 
influenţă uriaşă. Într-adevăr, când era vorba de probleme 
ale statului, mergea în urma reginei, cu arhiepiscopul de 
Canterbury şi prim-ministrul la un pas în spate. 

Era asistat de o echipă mică, dar bine antrenată, care va 
avea grijă de toate nevoile sale, cu toate că se întreba cât îi 
va lua să se înveţe cu cineva care să-l ajute să se îmbrace. 
Valetul lui, Croft, urma să apară la fiecare oră în aceeaşi zi 
pentru a îndeplini o ceremonie care trebuia cronometrată la 
secundă. 

A început să se dezbrace până ce a rămas doar cu vesta 
şi pantalonii. Se simţea ridicol. Croft îl ajuta să-şi pună 
cămaşa albă care fusese proaspăt călcată în acea 
dimineaţă. Un guler alb, apretat, era prins cu o capsă de 
spatele cămăşii şi un fular din dantelă cu franjuri venea în 
locul în care un bărbat normal şi-ar pune o cravată. Nu a 
simţit nevoia să se uite în oglindă. Croft era oglinda sa. 
Valetul şi-a întors apoi atenţia spre o robă lungă din mătase 
neagră cu auriu care era drapată pe un manechin aflat în 
colţul camerei. A ridicat-o cu atenţie şi a ţinut-o pentru ca 
noul purtător să-şi poată introduce braţele în mânecile 
lungi, aurii. Croft s-a dat înapoi, şi-a verificat stăpânul, apoi 
a îngenuncheat în faţa lui pentru a-l ajuta să se încalţe cu o 
pereche de pantofi lucioşi, care aveau catarame din bronz. 
S-a ridicat iar şi a luat o perucă de pe capul manechinului, 
înainte de a o pune pe capul lordului cancelar. Croft s-a mai 
dat o dată înapoi şi a făcut o mică ajustare în partea 
stângă. 

Ultima sarcină lui Croft a fost să-i treacă marele lanţ de 
aur al funcţiei care data din 1643, fără să-i dea drumul 
până ce nu s-a asigurat că stătea sigur pe umerii lui Giles. 
Acesta a fost momentul în care Giles şi-a amintit din zilele 
de şcoală. Trei dintre predecesorii săi fuseseră executaţi în 
Turnul Londrei. 

După ce s-a îmbrăcat, i s-a permis în cele din urmă să se 
uite în oglinda mare. Arăta ridicol, dar a fost nevoit să 
admită, chiar dacă numai pentru el însuşi, că-i plăcea. 
Valetul s-a înclinat. Îşi terminase îndatoririle, aşa că a 
plecat fără să mai spună nimic. 

Când a plecat Croft, a intrat comandorul Orme. Orme nu 
s-ar fi gândit să intre în cameră înainte ca lordul cancelar 
să fie îmbrăcat în hainele de gală. 

— Am citit ordinea de zi, Orme, a zis Giles. Trebuie să mă 
preocupe ceva? 

— Nu, Domnia Voastră. Întrebărilor de azi le va răspunde 
ministrul de stat pentru sănătate. Apoi, s-ar putea să fie 
nişte schimburi acerbe de replici referitoare la SIDA, dar 
nimic care ar trebui să vă preocupe. 

— Mulţumesc. S-a uitat la ceas, conştient că la şapte 
minute înainte de ora exactă, va trebui să-şi părăsească 
biroul din Turnul de Nord şi să se ducă spre camera 
prinţului. 

Uşa s-a deschis iar, lăsând să intre de data aceasta un 
tânăr paj. Acesta s-a aplecat, s-a dus în spatele lui şi a 
ridicat marginea robei sale lungi. 

— Treizeci de secunde, onorate lord, a spus Orme, cu 
câteva minute înainte ca uşa să se deschidă iar pentru a-i 
permite lordului cancelar să plece în călătoria de şapte 
minute prin palatul Westminster către Camera Lorzilor. 

A păşit afară pe covorul roşu şi a înaintat încet pe 
coridorul larg. Membrii Camerei, uşierii şi mesagerii cu 
ecusoane stăteau într-o parte şi s-au aplecat, nu la trecerea 
lui, ci a monarhului pe care-l reprezenta. El a mers într-un 
ritm constant, pe care-l învățase cu o zi în urmă, când 
parlamentul nu era în sesiune. Comandorul Orme îi spusese 

că nu trebuie să meargă nici prea repede, nici prea încet 
pentru a ajunge în camera prinţului doar cu câteva 
momente înainte ca Big Ben să sune ora douăsprezece. 

In timp ce mergea pe coridorul de nord, putea să fie 
iertat pentru că se întreba câţi dintre colegii lui vor fi în 
Cameră pentru a-l întâmpina când se va aşeza prima oară 
pe Sacul cu Lână. Doar atunci îşi va da seama cum fusese 
primită numirea lui surpriză de colegii săi lorzi. 

Intr-o zi normală, ar fi fost doar câţiva membri prezenţi. 
S-ar fi ridicat de la locurile lor la sosirea lordului cancelar, s- 
ar fi înclinat uşor şi ar fi rămas în picioare în timp ce vechiul 
său prieten, episcopul de Bristol, ar fi condus rugăciunile 
zilnice. 

S-a simţit din ce în ce mai agitat în timp ce continua să-şi 
pună un picior în faţa celuilalt, iar bătăile inimii sale s-au 
accelerat când a păşit pe covorul albastru cu auriu al 
camerei prinţului, cu doar nouăzeci de secunde mai 
devreme. S-a întors spre dreapta şi a înaintat pe covorul 
roşu, lung, către marginea parlamentului, înainte de a intra 
în cele din urmă. Când a ajuns în lobby-ul membrilor, în 
care publicul era tăcut, a auzit prima bătaie a Big Ben-ului 
răsunând în clădire. 

La următoarea, doi uşieri în ţinuta completă de dimineaţă 
au deschis uşile mari ale parlamentului pentru a-i permite 
noului lord cancelar să între în Camera Superioară. A 
încercat să nu zâmbească când a observat ceea ce un 
producător teatral ar fi numit „o casă plină”. De fapt, mulţi 
dintre colegii lui erau obligaţi să stea pe intervale, în timp 
ce alţii se aşezaseră pe treptele tronului. 

Lorzii s-au ridicat toţi deodată în picioare la intrarea lui în 
Cameră şi l-au întâmpinat cu strigăte puternice de: 

— Uite-l! Uite-l! şi cu tradiționala fâlfâire a hărtiilor pe 
care era scrisă ordinea de zi. Giles i-a spus mai târziu lui 
Freddie că întâmpinarea pe care i-o făcuseră colegii lui 
fusese cel mai măreț moment din viaţa sa. 

— Chiar mai măreț decât atunci când ai evadat de la 
germani? 

— La fel de înfricoşător, a recunoscut Giles. 

În timp ce episcopul de Bristol conducea rugăciunile, 
Giles s-a uitat la Galeria Oaspeţilor, unde şi-a văzut soţia, 
fiul şi pe cel mai vechi prieten privind în jos spre el. Nu-şi 
puteau ascunde mândria pe care o simțeau. 

După ce episcopul şi-a binecuvântat în sfârşit 
congregația înghesuită, lorzii au aşteptat ca lordul cancelar 
să se instaleze pentru prima oară pe Sacul cu Lână, apoi s- 
au aşezat de îndată ce Giles a luat loc şi şi-a aranjat roba. 
N-a putut să reziste să nu facă un moment pauză înainte de 
a-i face un semn hon. Baronese Clifton, pentru a-i arăta că 
se poate ridica pentru a răspunde la prima întrebare pe 
ordinea de zi. 

Emma s-a ridicat şi s-a adresat Camerei. 

— Domnule cancelar, a început ea, ştiu că întreaga 
Cameră doreşte să mi se alăture în felicitările pe care vi le 
adresez cu ocazia numirii dumneavoastră în funcţie şi să vă 
urăm mulţi ani în care să prezidaţi afacerile Camerei. 

Aclamaţiile au răsunat din ambele părţi ale camerei când 
Giles s-a aplecat în faţa surorii sale. 


* 


Întrebarea numărul unu. 

Emma s-a întors cu faţa spre bănci. 

— Pot să asigur lordul Fenton că guvernul ia foarte în 
serios ameninţarea SIDA. Departamentul meu a pus 
deoparte o sută de milioane de lire pentru cercetarea 
acestei boli cumplite şi ne vom împărtăşi descoperirile cu 
savanții eminenţi şi practicienii medicali de vârf din toată 
lumea, în speranţa de a descoperi cât mai curând un 
tratament. Într-adevăr, aş putea adăuga că voi pleca la 
Washington săptămâna viitoare, unde mă voi întâlni cu 
ministrul sănătăţii şi pot asigura parlamentul că subiectul 
SIDA se va afla în vârful agendei noastre de lucru. 

Un domn mai vârstnic aşezat pe banca din rândul din 
spate s-a ridicat pentru a pune o întrebare suplimentară. 

— Sunt recunoscător ministrului pentru răspuns, dar aş 
putea întreba cum se vor descurca spitalele noastre cu 
afluxul mare de pacienţi? 

Giles s-a aşezat mai bine şi a ascultat cu interes felul în 
care sora lui răspundea fiecărei întrebări puse, amintindu-şi 
timpul petrecut de el în banca din faţă. Cu toate că apăreau 
unele ezitări, ea nu mai avea nevoie să-şi verifice întruna 
textul pregătit de funcţionarii civili. A fost impresionat că ea 
părea acum să ţină Camera sub control, ceea ce unii 
miniştri nu reuşeau niciodată. 

In următoarele patruzeci de minute, Emma a răspuns 
întrebărilor care se întindeau de la cancer până fondurile 
de cercetare, la asalturile personalului A&E după meciurile 
de fotbal şi la timpul de răspuns al ambulanţelor la 
apelurile de urgenţă. 

Giles s-a întrebat dacă era ceva adevăr în spatele 
zvonurilor şoptite pe coridoare că, în cazul în care 
conservatorii vor câştiga următoarele alegeri, Margaret 
Thatcher o va numi liderul Camerei Lorzilor. Cinstit vorbind, 
dacă se va întâmpla asta, nu credea că vreunul dintre 
colegii ei din Camera Superioară va fi surprins. Totuşi, alt 
zvon care se mai auzea de curând pe coridoarele puterii 
era că un alt conservator de pe rândurile din spate se 
pregătea s-o înfrunte pe Thatcher pentru a obţine 
conducerea partidului. Giles s-a gândit că aceasta era doar 
o pură speculație, pentru că deşi metodele doamnei erau 
considerate de unii dintre colegii ei de partid draconice, 
chiar dictatoriale, Giles nu se putea gândi la înlăturarea 
unui prim-ministru care nu pierduse niciodată vreo alegere. 

— Pot să-i spun doar nobilului lord, a zis Emma, când s-a 
ridicat pentru a răspunde la ultima întrebare de pe ordinea 
de zi, că departamentul meu va continua să sancţioneze 
vânzarea medicamentelor de uz general fără a fi supuse 
înainte celor mai riguroase teste. Scopul nostru rămâne să 
ne asigurăm că pacienţii nu vor fi obligaţi să plătească 
preţuri exorbitante companiilor de medicamente a căror 
prioritate pare adesea să fie doar profitul şi nu pacienţii. 

404 


- JEFFREY ARCHER - 


Emma s-a aşezat în strigăte de „Aşa e, aşa e!” şi când 
ministrul Foreign Office s-a ridicat să-i ia locul pentru a 
deschide o dezbatere legată de Insulele Falkland, ea şi-a 
strâns hârtiile şi a ieşit repede din Cameră, de parcă n-ar fi 
vrut să întârzie la următoarea întrunire cu cel care făcea 
campanie pentru drepturile homosexualilor, lan McKellen, 
despre care ştia că are păreri bine stabilite asupra modului 
în care guvernul ar trebui să abordeze criza SIDA. De abia 
aştepta să-i spună cât de mult îi apreciase rolul recent din 
Richard III la Teatrul Naţional. 

Când a ieşit din cameră, s-a împiedicat şi a scăpat câteva 
hârtii pe care un organizator aflat în trecere le-a strâns şi i 
le-a înapoiat. Ea i-a mulţumit şi era gata să se grăbească 
atunci când a fost strigată: 

— Doamnă ministru, mă întreb dacă am putea discuta 
ceva? 

Emma s-a întors şi l-a văzut pe lordul Samuels, 
preşedintele Colegiului Regal al Medicilor, alergând după 
ea. Dacă ar fi greşit în timpul întrebărilor, el nu era genul 
de om care s-o facă de râs în faţa Camerei. Nu era stilul lui. 

— Desigur, lord Samuels, sper că nu am făcut vreo gafă 
enormă în această după-amiază? 

— Sigur că nu, a spus Samuels, zâmbindu-i cald. Doar că 
am un subiect pe care aş vrea să-l discut cu 
dumneavoastră şi m-am întrebat dacă aţi avea un moment 
de pierdut. 

— Sigur că da, a repetat Emma. O voi ruga pe secretara 
mea să sune în biroul dumneavoastră şi să aranjeze o 
întâlnire. 

— Mi-e teamă că problema este mult mai urgentă de 
atât, doamnă ministru. 

— Atunci aţi putea veni în biroul meu la ora opt, mâine- 
dimineaţă? 

— Aş prefera să ne vedem în particular, departe de ochii 
curioşi ai funcţionarilor civili. 

— Atunci voi veni la dumneavoastră. Spuneţi-mi doar 
unde şi când. 

— Mâine-dimineaţă, la ora opt, în camera mea de 
consultaţie de pe Harley Street, 47A. 


* 


Emma era conştientă şi, după cum sugerau unii, 
nemulțumită de antagonismul personal dintre preşedintele 
Colegiului Regal al Medicilor şi preşedintele Colegiului 
Regal al Chirurgilor, în legătură cu fuziunea din Guy's, St 
Thomas's şi King's într-un trust NHS. Medicii erau în 
favoarea fuziunii, chirurgii, împotrivă. Both declarase: 

— Peste cadavrul meu. 

Emma fusese atentă să nu ţină partea niciunuia şi a 
cerut departamentului să pregătească un rezumat la care 
se va gândi la noapte, înainte de întâlnirea cu lordul 
Samuels. Totuşi, ideea unei întâlniri pe ascuns a împiedicat- 
o să citească rezumatul înainte de a se urca în pat, chiar 
după miezul nopţii. Harry sforăia, ceea ce spera că o va 
ţine trează. Dar era atât de obosită, încât i-a fost greu să se 
concentreze asupra detaliilor şi a căzut repede într-un 
somn adânc. 


În dimineaţa următoare, Emma a redeschis cutia roşie, 
chiar înainte de a-şi face ceaiul. 

Rezumatul „Tommy's, Guy's, King's” se afla în vârful 
unei alte duzini de dosare urgente, inclusiv un raport 
confidenţial despre ADN, scris de doi academicieni 
americani distinşi. Ea ştia deja rezultatul descoperirilor lor 
iniţiale şi acum, în cele din urmă, s-a simţit în stare să 
împartă veştile bune cu Harry. 

Emma a sărit în sus, a luat receptorul telefonului de 
lângă ea şi l-a sunat pe Harry la Manor House. 

— Ar fi bine să fie ceva bun, a zis el, pentru că Alexandre 
tocmai se hotărăşte dacă să sară în containerul care merge 
în America sau în cel spre Anglia. 

— E bine, mai mult decât bine, a spus Emma. Raportul 
ADN demonstrează că Arthur Clifton a fost, fără nicio 
îndoială, tatăl tău. 

A urmat o tăcere lungă, după care Harry a strigat: 

— Aleluia, asta e chiar o veste bună. Voi pune o sticlă de 
şampanie la gheaţă ca să celebrăm diseară, când te vei 
întoarce acasă. 

— America, a zis Emma, şi a lăsat receptorul în furcă. 

După câteva telefoane înainte de micul dejun, tot nu se 
putea decide să ia în considerare argumentele în favoarea 
sau împotriva propunerii înainte ca şoferul să tragă în faţa 
uşii, la 7:25 a.m. Urma să fie iar o zi aglomerată. 

Emma a citit propunerile ambilor preşedinţi în timpul 
călătoriei prin Londra, dar nu s-a putut decide înainte ca 
maşina să ajungă pe Harley Street. A pus în spate cutia 
roşie şi s-a uitat la ceas, 7:57 a.m. Spera ca discuţia să nu 
dureze prea mult, pentru că trebuia să ajungă la 
departament pentru o nouă întrunire cu noul preşedinte al 
BMA, o catastrofă care credea, după cum fusese avertizată 
de secretara ei permanentă, că toţi conservatorii ar fi 
trebuit să fie înecaţi la naştere. Ceea ce Pauline numea 
soluţia regelui Irod. 

Emma era gata să apese pe soneria de la numărul 47A 
când uşa a fost deschisă de o tânără. 

— Bună dimineaţa, doamnă ministru. Permiteţi-mi să vă 
conduc la lordul Samuels. 

Preşedintele Colegiului Regal al Medicilor s-a ridicat când 
ministrul a intrat în cameră. A aşteptat până ce s-a aşezat, 
înainte de a-i oferi o cafea. 

— Nu, mulţumesc, a spus Emma, care nu voia să piardă 
mai mult timp decât era necesar, dând totodată impresia 
că se şi grăbea. 

— După cum v-am explicat ieri, doamnă ministru, 
problema pe care vreau s-o discut cu dumneavoastră este 
personală şi de aceea n-am vrut să ne întâlnim în biroul 
dumneavoastră. 

— Am înţeles, a zis Emma, aşteptând să-i audă 
argumentele în favoarea fuzionării Guy's şi St Thomas's cu 
King's. 

— În timpul întrebărilor de ieri (Ah, s-a gândit Emma, 
deci cred că m-am bâlbâit la un moment dat, iar el fusese 
amabil şi nu ridicase problema în faţa Camerei) am 
observat că atunci când aţi făcut o pauză ca să beţi, aţi 
vărsat nişte apă peste hârtii. Apoi aţi răspuns la întrebări 
fără să faceţi referinţă la notițe, deci nu a observat nimeni, 
cu toate că nu s-a întâmplat prima oară. 

Emma s-a întrebat unde voia să ajungă, dar nu l-a 
întrerupt. 

— Şi când aţi ieşit din Cameră, v-aţi împiedicat şi aţi 
scăpat nişte hârtii. 

— Da, aşa este, a spus Emma, cu mintea pusă acum pe 
jar. Dar niciunul dintre incidente nu mi s-a părut pe atunci 
important. 

— Sper că aveţi dreptate, a zis Samuels. Dar aş putea să 
vă întreb dacă în ultimul timp vi s-a părut greu să luaţi în 
mână obiecte cum ar fi ceştile, servieta sau chiar pixul 
când scrieţi vreo scrisoare? 

Emma a ezitat înainte de a-i răspunde: 

— Ba da, dacă îmi spuneţi, dar mama mi-a zis 
întotdeauna că sunt neîndemânatică. 

— Am mai observat şi că aţi ezitat de câteva ori în timp 
ce vă adresaţi ieri Camerei. A fost din cauză că vă gândeaţi 
la răspuns sau aveaţi probleme de vorbire? 

— Am zis că e din cauza nervilor. Fratele meu mă 
atenționează întotdeauna să nu mă relaxez niciodată când 
sunt în boxa oratorului. 

— Vă simţiţi uneori picioarele slăbite şi simţiţi nevoia să 
vă aşezaţi? 

— Da, dar am aproape şaptezeci de ani, lord Samuels şi 
sunt prima care să recunoască faptul că aş avea nevoie de 
mai multe exerciţii fizice. 

— Posibil, dar mă întreb dacă-mi permiteţi să vă fac o 
scurtă examinare neurologică, doar pentru a-mi înlătura 
îngrijorarea. 

— Desigur, a zis Emma, dorind să spună nu, ca să se 
întoarcă în biroul ei. 

Scurta examinare a durat mai mult de o oră. Lordul 
Samuels a început prin a-i cere Emmei să-i prezinte 
anamneza medicală. l-a ascultat inima şi i-a verificat 
reflexele cu un ciocănel. Dacă aceste teste s-ar fi dovedit 
satisfăcătoare şi-ar fi cerut scuze că a deranjat-o şi ar fi 
trimis-o la muncă. Dar nu s-au dovedit aşa. A început să-i 
evalueze nervii cranieni. După aceea, i-a verificat mai atent 
gura, uitându-se la fasciaţiile limbii. Departe de a fi 
mulţumit, lordul Samuels a spus: 

— Examinarea pe care o voi efectua acum s-ar putea să 
fie dureroasă. De fapt, sper că va fi. 

Emma nu a comentat când el a scos un ac şi a început s- 
o înţepe în braţul stâng. Ea a reacţionat cu un țipăt, care în 
mod clar l-a mulţumit pe Samuels, dar când a repetat 
exerciţiul la braţul drept, ea nu a reacţionat. 

— Au! a zis ea când a înţepat-o în coapsă, dar când a 
procedat la fel la călcâi, ea ar fi putut la fel de bine să fie o 
perniţă de ace, pentru că n-a simţit nimic. El a trecut în 
partea de jos a spatelui, dar Emma adesea nu-şi dădea 
seama când el o înţepa. 

După ce Emma şi-a îmbrăcat iar bluza, lordul Samuels s- 
a întors la biroul lui, a deschis un dosar şi a aşteptat-o săi 
se alăture. Când s-a uitat în sus, ea stătea nervoasă în faţa 
lui. 

— Emma, i-a zis el blând, mă tem că ceea ce am de gând 
să-ţi spun nu sunt veşti bune. 

Când un ministru demisionează din cauza unui scandal, 
ziariştii îşi moaie peniţele în sânge şi obţin tot ce pot. Dar 
dacă acesta trebuie să iasă din funcţie din cauza unei boli, 
prevalează o altă atitudine, mai ales când ministrul în 
cauză este iubit şi respectat. 

Sunt schimbate scrisorile tradiţionale între prim-ministru 
şi colegul care a trebuit să-şi dea în mod neaşteptat 
demisia, dar, cu această ocazie, nimeni n-a putut să se 
înşele asupra regretului simţit de ambele părţi. 

A fost cel mai incitant serviciu pe care l-am făcut toată 
viața şi a fost un privilegiu să servesc în administraţia 
dumneavoastră. 

Prim-ministrul a scris în răspuns: 

Excepţionala dumneavoastră contribuție la viata publică 
şi serviciile aduse țării noastre nu vor fi uitate. 

Nici prim-ministrul, nici ministrul de stat nu au menţionat 
motivul retragerii bruşte a Emmei. 

Medicul senior din teritoriu nu mai întâlnise până atunci 
un pacient care să primească asemenea veşti cu mai multă 
demnitate şi stăpânire de sine. Singurul semn de slăbiciune 
arătat de Emma în timp ce o însoțea la maşină a fost un 
moment în care ea s-a sprijinit de braţul lui. l-a cerut un 
singur lucru, cu care el a fost de acord fără să ezite. 

Lordul Samuels a rămas pe trotuar până ce maşina ei nu 
s-a mai văzut. S-a întors apoi în biroul lui şi, aşa cum îi 
ceruse ea, a dat trei telefoane la trei persoane cu care nu 
mai vorbise până atunci: lordul cancelar, prim-ministrul şi 
sir Harry Clifton. 

Unul dintre ei a cedat nervos şi a plâns, fiind complet 
incapabil să răspundă, cealaltă şi-a anulat toată agenda 
imediat, explicând personalului că dorea să-şi viziteze o 
prietenă. Ambii, a bănuit sir Samuels erau croiţi din acelaşi 
material ca marea doamnă care tocmai ieşise din camera 

lui de consultaţii. Dar telefonul de care se temea cel mai 
mult l-a lăsat la urmă. 

Cât de amabil a putut, sir Samuels i-a spus lui Harry că 
soţia sa avea sindromul ALS şi nu putea spera să trăiască 
mai mult de un an, maximum. Amabilul scriitor nu a găsit 
cuvinte să exprime ce simţea. După o tăcere lungă, a reuşit 
să spună doar: 

— Vă mulţumesc, lord Samuels, pentru că m-aţi anunţat, 
înainte de a lăsa receptorul jos. Abia după un timp şi-a 
revenit suficient pentru a accepta că unul dintre ei trebuia 
să rămână puternic. 

Harry a lăsat Capul câștigă la jumătatea unei propoziţii şi 
s-a dus la gară. S-a întors în Smith Square cu mult înainte 
de sosirea Emmei. 

Când Emma a părăsit departamentul pentru ultima oară, 
s-a dus acasă unde l-a găsit pe Harry aşteptând-o în pragul 
uşii. Niciunul dintre ei n-a spus o vorbă când el a luat-o în 
braţe. Cât de puţin trebuie spus atunci când ai stat 
împreună mai mult de cincizeci de ani. 

Până atunci, Harry telefonase tuturor membrilor familiei 
pentru a-i anunţa ştirile cumplite înainte de a le citi în ziare. 
Mai scrisese şi o jumătate de duzină de scrisori în care 
explica faptul că, din motive personale, îşi anula toate 
angajamentele luate şi nu va accepta altele noi, nici 
sociale, nici profesionale. 


În dimineaţa următoare, Harry a condus-o pe Emma la 
casa lor din Somerset, astfel încât să-şi poată începe noua 
viaţă. A făcut un pat în salon pentru ca ea să nu fie nevoită 
să urce scările şi a curăţat tot ce se afla pe pupitrul său din 
bibliotecă, aşa încât ea să poată răspunde mormanelor de 
scrisori care soseau cu fiecare poştă. Harry le deschidea pe 
toate şi le punea în vrafuri separate: familie, prieteni, cei cu 
care lucrase la NHS, cu un vraf special de la tinerele din 
toată ţara, unele de care Emma nu auzise niciodată. Emma 

nu numai că a vrut să mulţumească, dar repeta întruna 
cuvintele „model de rol”. 

Mai exista un vraf deosebit de mare de scrisori care o 
bucurau pe Emma, ori de câte ori citea una dintre ele. Cele 
ale colegilor care nu-i împărtăşeau convingerile politice, dar 
doreau să-şi exprime admiraţia şi respectul pentru modul în 
care ea nu ezitase niciodată să le asculte părerile şi pe 
care, cu anumite ocazii, reuşiseră chiar s-o facă să se 
răzgândească. 

Cu toate că numărul scrisorilor nu a scăzut timp de mai 
multe săptămâni, Emma a răspuns fiecărei persoane care 
se deranjase să-i scrie, oprindu-se doar atunci când nu mai 
avea puterea să ţină stiloul în mână. După aceea, i-a dictat 
răspunsurile lui Harry, care a adăugat: „scrib” la celelalte 
responsabilităţi ale sale. Totuşi, ea insista încă să verifice 
fiecare scrisoare înainte de a semna. Când, la un moment 
dat, n-a mai putut să facă nici măcar atât, Harry le-a 
semnat pe toate în numele ei. 

Dr. Richards o vizita de două ori pe săptămână şi-l 
informa pe Harry la ce ar trebui să se aştepte în continuare, 
cu toate că bătrânul medic de familie a recunoscut că se 
simţea neajutorat pentru că nu putea face altceva decât 
să-şi exprime simpatia şi să scrie reţete nesfârşite pentru 
pilule care spera că-i vor atenua durerile Emmei. 

In primele săptămâni, Emma a reuşit să se plimbe 
dimineaţa în grădină împreună cu Harry, dar nu peste mult 
a fost obligată să se sprijine de braţul lui, apoi să meargă 
cu un baston, înainte de a se mulţumi cu un scaun cu rotile 
pe care Harry îl cumpărase fără să afle ea. 

In aceste prime luni, Emma a vorbit cel mai mult, 
exprimându-şi părerile puternice referitoare la ce se 
întâmpla în lume, cu toate că acum afla ştirile la mâna a 
doua din ziarele de dimineaţă şi din ştirile de seară de la 
televizor. A fost încântată să-i vadă pe preşedintele Bush şi 
pe doamna Margaret Thatcher semnând un tratat de pace 
cu preşedintele Gorbaciov la Paris, sfârşind în cele din urmă 
Războiul Rece. Dar, după câteva zile, s-a înspăimântat 

aflând că foştii ei colegi parlamentari din Londra puneau la 
cale un complot pentru a înlătura PM din funcţie. Oare 
aveau nevoie să le amintească ea că Doamna de Fier 
câştigase trei alegeri la rând? 

Emma a fost în stare să dicteze o scrisoare lungă lui 
Margaret, exprimându-şi clar părerile şi a fost uimită când a 
primit un răspuns şi mai lung prin poştă. Şi-ar fi dorit să fie 
încă la Westminster unde ar fi umblat pe coridoare 
explicându-le colegilor ei ceea ce gândea despre ei. 

Cu toate că mintea îi era limpede, corpul ei continua să 
se deterioreze şi abilitatea de a vorbi i-a devenit din ce în 
ce mai restrânsă de la o săptămână la alta. Totuşi, continua 
să-şi exprima bucuria ori de câte ori un membru al familiei 
îşi făcea apariţia şi o lua la plimbare prin grădină în scaunul 
ei cu rotile. 

Micuța Lucy vorbea tot timpul, ţinându-şi străbunica la 
curent cu ce mai făcuse. Era singurul membru al familiei 
care nu înţelesese ce se întâmpla şi de aceea relaţia lor era 
specială. 

Jake purta acum pantaloni lungi şi pretindea că este 
adult, în timp ce Freddie, nepotul ei, în primul an la 
Cambridge, era tăcut şi atent, discutând afacerile la 
ordinea zilei cu Emma, de parcă ea ar mai fi deţinut o 
poziţie înaltă. Ei i-ar fi plăcut să trăiască suficient de mult 
pentru a-l vedea în Camera Comunelor, dar ştia că nu este 
posibil. 

Jessica i-a spus bunicii sale în timp ce-i împingea scaunul 
cu rotile prin grădină că expoziţia în care va apărea 
Copacul vieţii se va deschide în curând şi încă spera că va fi 
nominalizată la Premiul Turner, dar adăuga: 

— Nu spera prea mult! 

Sebastian şi Samantha veneau din Somerset în fiecare 
weekend şi Seb încerca cu bravură să fie vesel ori de câte 
ori era lângă mama lui, dar i-a mărturisit unchiului Giles că 
era la fel de mult îngrijorat de tatăl lui cum era şi de mama 
lui. Harry se îndreaptă spre mormânt au fost cuvintele pe 

care Giles le-a scris într-o scrisoare adresată surorii sale 
Grace în acea seară. 

Giles şi Karin îşi petreceau cât de mult timp reuşeau la 
Manor House şi Grace suna regulat, aşa împărţită cum era 
între responsabilităţile faţă de elevi şi boala surorii ei. In 
ziua în care a început vacanţa de vară la şcoală, a luat 
primul tren spre Bristol. Giles a luat-o la Temple Meads şi a 
avertizat-o cât de mult se deteriorase starea surorii lor de 
când n-o mai văzuse. Grace era pregătită pentru starea 
Emmei, dar a fost şocată când l-a văzut pe Harry, care se 
transformase într-un om bătrân. 

Grace a început să aibă grijă de amândoi, dar la 
următoarea vizită a lui Giles, l-a avertizat că nu credea că 
Emma va mai apuca să vadă frunzele căzând în acea 
toamnă. 


Publicarea romanului Capul câştigă a venit şi a trecut 
fără niciun impact asupra vieţii zilnice a familiei Clifton. 
Harry nu s-a mai dus în America în turneul său planificat în 
unsprezece oraşe, nici n-a vizitat India pentru a vorbi la 
Festivalul Literar din Bombay. 

În această perioadă s-a dus o singură dată la Londra, nu 
pentru a-şi vizita editorul sau a vorbi la prânzul literar 
Foyle, ci pentru a-i spune lui Roger Kirby că nu-şi va face 
operaţia pentru cancerul de prostată pentru că nu-şi 
permitea să iasă din circulaţie atâta timp. 

Chirurgul l-a înţeles, dar l-a avertizat: 

— În cazul în care cancerul scapă din prostată şi se 
împrăştie în ficat sau în intestine, viaţa ta va fi în pericol. 
Spune-mi, Harry, te-a mai durut spatele de curând? 

— Nu, l-a minţit Harry. Vom mai discuta când... 

Harry mai avea o sarcină înainte de a reveni la Manor 
House. Îi promisese Emmei că-i va lua un exemplar din 
romanul ei preferat de la Hatchards, astfel încât să-i poată 
citi un capitol în fiecare seară. Când a coborât din taxi în 

Piccadilly, nu a observat vitrina în care era etalată o 
singură carte, cu un afiş care declara: 


EVENIMENTUL EDITORIAL AL ANULUI 


A intrat în librărie şi când a găsit o ediţie cartonată din 
Moara de pe Floss, i-a dat o bancnotă de zece lire tinerei 
din spatele tejghelei. Ea i-a pus cartea într-o pungă şi, când 
el se întorcea să plece, l-a privit mai atent, întrebându-se o 
clipă dacă era posibil. 

A traversat până la masa unde erau puse cărţile, a luat 
un exemplar din Capul câştigă şi s-a uitat la fotografia de 
pe coperta din spate, înainte de a privi pe furiş prin geam 
bărbatul care se urca într-un taxi. Se gândise o clipă că ar fi 
putut să fie Harry Clifton, dar uitându-se mai atentă la 
fotografie, şi-a dat seama că bărbatul neras, cu păr 
grizonant şi vâlvoi pe care-l servise era prea bătrân. La 
urma-urmei, fotografia fusese făcută doar cu un an înainte. 

A pus romanul înapoi la bestselleruri, unde stătea de 
unsprezece săptămâni. 


Când Emma n-a mai putut în cele din urmă să coboare 
din pat, dr. Richards l-a avertizat pe Harry că, de acum, era 
deja o problemă de săptămâni. 

Cu toate că Harry nu o lăsa singură mai mult de câteva 
minute, i-a fost greu să suporte durerea pe care o suferea 
ea. Soţia lui nu mai putea înghiţi decât cu greu şi numai 
lichide şi nici măcar nu mai putea vorbi, aşa că începuse să 
comunice clipind. O dată pentru da, de două ori pentru nu. 
De trei ori însemna te rog, de patru ori, mulţumesc. Harry i- 
a explicat că de trei ori şi de patru ori erau cumva 
redundante, dar o putea auzi spunând bunele maniere nu 
sunt niciodată redundante. 

De câte ori se făcea întuneric în cameră, Harry aprindea 
veioza şi-i mai citea un capitol, sperând că ea va adormi 
mai repede. 


Într-una dintre vizitele matinale, dr. Richards l-a tras pe 
Harry deoparte. 

— Nu mai durează mult de acum. 

Pentru o vreme, singura îngrijorare a lui Harry fusese cât 
va mai suferi Emma. Doctorul i-a răspuns: 

— Să sperăm că nu mult. 

În acea seară, el stătea pe marginea patului şi îi citea în 
continuare. Aceasta era o lume aiurită, dar moş Harry a pus 
bine piciorul în prag. 

Emma a zâmbit. 

Când a ajuns la sfârşitul capitolului, a închis cartea şi s-a 
uitat în jos la femeia cu care-şi împărţise viaţa, dar care, în 
mod clar, nu mai dorea să trăiască. S-a aplecat şi a şoptit: 

— Te iubesc, draga mea. Patru clipiri ale pleoapelor. 

— Este durerea de nesuportat? O clipire. 

— Nu mai durează mult. Trei clipiri, urmate de o privire 
rugătoare. 

El a sărutat-o cu blândeţe pe buze. 

— Am iubit o singură femeie în toată viaţa mea, a şoptit 
el. Patru clipiri. Şi mă rog să nu mai dureze mult până ce ne 
vom revedea. O clipire, urmată de trei, apoi de patru. 

A ţinut-o de mână, i-a închis ochii şi l-a rugat pe 
Dumnezeu, de a cărui existenţă nu mai era sigur, să-l ierte. 
A luat o pernă înainte de a se răzgândi şi s-a uitat la Emma 
încă o dată. 

O clipire, urmată de trei. 

El a ezitat. 

O clipire, repetată la fiecare câteva secunde. 

A coborât uşor perna pe faţa Emmei. 

Mâinile şi picioarele ei s-au zbătut câteva momente, 
înainte ca ea să rămână liniştită, însă el a continuat să 

apese. Când a ridicat, în cele din urmă perna, pe faţa ei era 
un zâmbet de parcă s-ar fi bucurat de prima ei odihnă după 
luni de zile. 

Harry a tinut-o în braţe, în timp ce primele frunze ale 
toamnei au început să cadă. 


Dr. Richards a venit a doua zi dimineaţa şi, dacă a fost 
uimit că pacienta murise în cursul nopţii, nu i-a spus nimic 
lui Harry. A scris doar pe certificatul de deces Moartă în 
somn ca rezultat al sindromului ALS. Dar el era un vechi 
prieten, nu numai medicul de familie. 

Emma lăsase instrucţiuni clare că dorea funeralii discrete 
la care să participe doar familia şi prietenii apropiaţi. Fără 
flori, doar donaţii pentru Spitalul Regal din Bristol. Dorinţele 
ei au fost îndeplinite exact, dar ea nu avea cum să ştie câţi 
oameni o considerau o prietenă apropiată. 

Biserica din sat era plină de localnici şi de alţii care nu 
erau chiar atât de localnici, după cum a descoperit Harry 
când a înaintat cu greu pe interval pentru a se alătura 
restului familiei în strana din faţă, trecând de fostul prim- 
ministru, aşezată în al treilea rând. 

Nu şi-a mai amintit mare lucru despre slujbă pentru că 
mintea lui era preocupată, dar a încercat să se concentreze 
când vicarul a citit necrologul impresionant. 

După ce sicriul a fost coborât în pământ şi bucăţile grele 
de pământ au fost aruncate deasupra, Harry a fost printre 
ultimii care au părăsit cimitirul. Când s-a întors la Manor 
House pentru a se alătura restului familiei şi-a dat seama 
că nu-şi mai putea aminti numele lui Lucy. 

Grace îl privea cu atenţie în timp ce s-a aşezat liniştit în 
salonul în care o întâlnise pentru prima oară pe Emma - ei 
bine, nu chiar întâlnit. 

— Toţi s-au dus, i-a spus ea, dar el doar stătea acolo, 
uitându-se fix pe geam. 

Când soarele a dispărut în spatele celui mai înalt stejar, 
el s-a ridicat, a traversat holul şi s-a urcat încet în 
dormitorul lor. S-a dezbrăcat şi s-a urcat în patul pustiu, 
fără să-i mai pese de nimeni. 


Doctorii v-ar putea spune că nu poţi să mori de mâhnire, 
dar Harry a murit după nouă zile. 

In certificatul de deces, cauza morţii era cancerul, dar, 
după cum a subliniat dr. Richards, dacă Harry ar fi dorit, ar 
mai fi putut trăi încă zece, poate douăzeci de ani. 

Instrucţiunile lui Harry erau la fel de clare ca ale Emmei. 
La fel ca ea, îşi dorea funeralii discrete. Singura sa dorinţă 
era să fie îngropat lângă soţia lui. Dorinţele i-au fost 
ascultate şi când familia a revenit la Manor House după 
funeralii, Giles i-a strâns pe toţi în salon şi le-a cerut să 
ridice paharul în cinstea celui mai vechi şi drag prieten al 
său. 

— Sper, a adăugat el, că-mi veţi permite să mai fac ceva 
cu care cred că Harry nu ar fi fost de acord. Familia i-a 
ascultat în linişte propunerea. 

— In mod sigur nu ar fi fost de acord, a spus Grace. Dar 
Emma ar fi fost, pentru că aşa mi-a spus. 

Giles s-a uitat pe rând la fiecare membru al familiei, dar 
fără să le ceară aprobarea, pentru că era clar că simțeau ca 
unul. 

52 


Instrucţiunile lui nu ar fi putut fi mai clare, dar datau din 
1621. 

Preonorabilul lord Barrington de Bristol Docklands trebuia 
să ajungă la catedrala St Paul pe 10 aprilie, la 10:50 
dimineaţa, 1993. La 10:53 urma să fie întâmpinat la poarta 
de nord-vest de reverendul Eric Evans, pastorul rezident. La 
10:55, pastorul trebuia să-l însoţească pe lordul cancelar în 
catedrală unde vor merge până în faţa altarului unde 
urmau să aterizeze - cum spunea pastorul - la 10:57. 

La unsprezece a.m., după ceasul catedralei, cântăreţul la 
orgă urma să cânte primele acorduri din Toti oamenii care 
pe pământ trăiesc şi congregația urma să se ridice şi să 
cânte, îl asigurase diaconul. Din acel moment până la 
binecuvântarea finală rostită de diacon, serviciul memorial 
va fi în mâinile sigure ale preonorabilului reverend Barry 
Donaldson de la episcopia din Bristol şi unul dintre cei mai 
vechi prieteni ai lui Harry. Giles va avea de jucat doar un 
singur rol pe scena ecleziastică. 

Petrecuse mai multe săptămâni pregătindu-se pentru 
această singură oră, deoarece simţea că trebuia să fie de 
demnitatea celui mai vechi prieten al său şi, la fel de 
important, să fi avut acordul Emmei. Chiar exersase traseul 
de la Smith Square la St Paul în exact acelaşi timp în 
săptămâna anterioară pentru a se asigura că nu va întârzia. 
Drumul durase 24 de minute, aşa că s-a decis să plece de 
acasă la 10:15. Mai bine să ajungă puţin mai devreme, i-a 
spus şoferului, decât mai târziu. Întotdeauna poţi încetini, 
dar traficul londonez nu-ţi permite întotdeauna să te 
grăbeşti. 


Giles s-a ridicat din pat după ora cinci în dimineaţa 
serviciului memorial, pentru că era sigur că nu va putea să 

mai adoarmă la loc. Şi-a pus halatul, a coborât în birou şi a 
citit necrologul încă o dată. Ca Harry cu romanele lui, 
ajunsese de acum la a paisprezecea variantă sau era oare 
a cincisprezecea? Mai făcuse unele modificări, schimbase 
câte un cuvânt, adăugase o propoziţie. Era sigur că nu 
putea face mai mult, dar mai avea nevoie să-i verifice 
durata. 

L-a citit încă o dată fără pauză şi a durat mai puţin de 
cincisprezece minute. Winston Churchill îi spusese odată: 
„Un discurs important trebuie să ia o oră de scris pentru 
fiecare minut de citire şi, în acelaşi timp, dragă băiete, 
trebuie să-ţi convingi audiența că nu e ceva forţat.” 
Aceasta era diferenţa dintre un vorbitor oarecare şi un 
orator, îi sugerase Churchill. 

Giles s-a ridicat, şi-a împins scaunul în spate şi a început 
să rostească necrologul de parcă s-ar fi adresat unei 
audienţe de o mie de oameni, cu toate că nu ştia în 
realitate cât de mare va fi congregația. Pastorul îi spusese 
că în catedrală încăpeau confortabil două mii de oameni, 
dar se ajungea la atât doar în ocazii rare, cum ar fi în cazul 
funeraliilor unui membru al familiei regale sau al unui 
serviciu memorial ţinut pentru un prim-ministru şi uneori 
nici aceştia nu puteau garanta umplerea catedralei. 

— Nu vă îngrijoraţi, îi mai spusese el, atâta timp cât par 
şase sute, putem umple naosul, putem bloca restul şi tot va 
părea o mulţime. Doar credincioşii noştri fideli vor şti mai 
bine. 

Giles s-a rugat ca naosul să fie plin pentru că nu dorea 
să-şi dezamăgească prietenul. A lăsat manuscrisul după 
cincisprezece minute apoi s-a întors în dormitor unde a 
găsit-o pe Karin încă în capot. 

— Ar trebui să plecăm, a zis el. 

— Sigur că da, dragul meu, a spus Karin, dar numai dacă 
vrei să mergi pe jos până la catedrală. Dacă am pleca 
acum, vei ajunge la timp pentru a-l întâmpina pe diacon, a 
mai zis ea, înainte de a dispărea în baie. 

În timp ce Giles îşi revedea discursul la parter, ea i-a 
pregătit o cămaşă albă, cravata de la liceul din Bristol şi un 
costum închis la culoare adus înapoi de la curăţătorie cu o 
zi înainte. Giles s-a îmbrăcat cu grijă, alegându-şi în cele 
din urmă o pereche de butoni de aur pe care îi făcuse 
cadou Harry în ziua nunţii. După ce s-a uitat în oglindă, s-a 
învârtit fără astâmpăr în jurul ei, rostind paragrafe din 
necrolog cu voce tare şi uitându-se întruna la ceas. Oare 
cât îi mai lua ei? 

Când Karin a apărut după douăzeci de minute, purta o 
rochie simplă, bleumarin, pe care Giles n-o mai văzuse şi o 
broşa împletită din aur. L-ar fi făcut pe Harry să fie mânaru. 

— E timpul să plecăm, a spus ea, calmă. 

Când au ieşit din casă, Giles a fost uşurat văzând că Tom 
stătea deja lângă portiera din spate a maşinii. 

— Hai să mergem, Tom, a spus el, trântindu-se pe 
bancheta din spate şi uitându-se iar la ceas. 

Tom a ieşit liniştit din Smith Square, după cum se 
potrivea ocaziei. A trecut de palatul Westminster şi a 
înconjurat piaţa parlamentului înainte de a intra pe Victoria 
Embankment. 

— Traficul pare să fie foarte aglomerat azi, a spus Giles, 
privindu-şi iar ceasul. 

— La fel ca săptămâna trecută, a zis Tom. 

Giles nu a comentat faptul că fiecare semafor părea să 
treacă pe roşu exact când se apropiau de el. Era convins că 
vor întârzia. 

Când au trecut de grifoni, însemnul Londrei, Giles a 
început să se relaxeze pentru prima oară pentru că urmau 
să ajungă cu zece minute mai devreme. Şi aşa ar fi fost 
dacă nu s-ar fi întâmplat ceva pe care niciunul dintre ei nu-l 
prevăzuse. 

Când mai aveau un kilometru de mers şi domul 
catedralei se vedea deja, Tom a zărit o barieră de-a latul 
drumului care nu fusese acolo săptămâna trecută când 
făcuseră repetițiile. Un poliţist a ridicat mâna să-i oprească, 
iar Tom a ridicat mâna şi a spus: 

— Lordul cancelar. 

Polițistul a salutat şi i-a făcut semn unui coleg care a 
ridicat bariera şi i-a lăsat să treacă. 

Giles s-a bucurat că au ajuns devreme pentru că se 
mişcau foarte încet. Mulţimi de pietoni care nu mai aveau 
loc pe trotuarele aglomerate se revărsau pe stradă, făcând 
ca maşina aproape să se oprească. 

— Opreşte aici, Tom, a spus Giles. Va trebui să mergem 
pe jos ultima sută de metri. 

Tom a oprit în mijlocul drumului şi s-a grăbit să deschidă 
portiera din spate, dar, până a ajuns acolo, Giles şi Karin îşi 
croiau deja drum prin mulţime. Oamenii, recunoscându-l, 
se dădeau la o parte şi unii chiar începuseră să aplaude. 

Giles era gata să le facă semn cu mâna când Karin i-a 
şoptit: 

— Nu uita că-l aplaudă pe Harry, nu pe tine. 

In cele din urmă au ajuns la treptele catedralei şi au 
început să urce printr-un culoar format din pixuri şi stilouri 
ridicate de cei care doreau să şi-l amintească pe Harry nu 
numai ca pe un scriitor, ci şi ca pe un activist pentru 
drepturile omului. 

Giles s-a uitat în sus şi l-a văzut pe Eric Evans, parohul 
rezident, aşteptându-i pe ultima treaptă. 

— N-am nimerit-o, nu, a spus el, zâmbind. Cred că e ceva 
cu scriitorii care întotdeauna sunt mai populari decât 
politicienii. 

Giles a râs nervos când parohul i-a escortat prin uşa de 
nord-vest în catedrală, unde cei care sosiseră mai târziu, 
chiar dacă aveau bilet, stăteau în picioare într-o parte a 
naosului, iar ceilalţi erau înghesuiți în spate ca nişte 
suporteri de fotbalul pe un stadion aglomerat. 

Karin şi-a dat seama că râsul lui Giles era un amestec de 
nervi şi adrenalină. De fapt, nu-l mai văzuse niciodată atât 
de agitat. 

— Relaxează-te, i-a şoptit ea, în timp ce diaconul îi 
conducea pe intervalul din marmură, trecând de 
memorialul lui Wellington şi prin congregația aglomerată, 

spre locurile lor din capătul naosului. Giles a recunoscut 
mai mulţi oameni în timp ce avansau încet spre altarul 
mare. Aaron Guinzburg stătea lângă lan Chapman, dr. 
Richards era împreună cu lordul Samuels, Hakim Bishara şi 
Arnold Hardcastle reprezentau  Farthings, sir Alan 
Redmayne stătea lângă sir John Rennie, în timp ce Victor 
Kaufman şi vechiul lui coleg de şcoală, profesorul Algernon 
Deakins stăteau mai în faţă. 

Dar două femei, stând singure, l-au surprins cel mai mult. 
O doamnă în vârstă, elegantă, care şi-a aplecat capul la 
trecerea lui Giles, stătea în spate, nemaidorind în mod clar 
să fie recunoscută ca o ducesă văduvă, cum era de 
aşteptat, iar în rândul din spatele familiei era altă doamnă 
bătrână care venise de la Moscova pentru a onora dragul 
prieten al soţului ei mort. 

După ce s-au aşezat la locurile lor din primul rând, Giles 
a luat programul slujbei care-i fusese pregătit de Grace. Pe 
copertă era doar un portret simplu al lui sir Harry Clifton 
KBE, desenat de cea mai recentă câştigătoare a Premiului 
Turner. 

Programul ar fi putut fi ales chiar de Harry însuşi, pentru 
că-i reprezenta gusturile personale: tradiţional, popular, 
lipsit de dorinţa de a fi considerat un geniu romantic. Mama 
lui ar fi fost de acord. 

Congregația a fost întâmpinată de  preonorabilul 
reverend Barry Donaldson, lordul episcop de Bristol, care a 
condus rugăciunile în memoria lui Harry. Primul panegiric a 
fost citit de Jake, al cărui cap de abia putea fi văzut 
deasupra amvonului. 

— 1 Corintieni 13. Dacă vorbesc în glasurile oamenilor 
sau ale îngerilor... 

Corul de la St Mary Redciliffe, unde Harry fusese corist, a 
cântat: Bucuraţi-vă, Domnul s-a înălțat! 

Sebastian, noul cap al familiei Clifton, s-a îndreptat încet 
spre amvonul din nord pentru a citi al doilea panegiric, 
Apocalipsa, de la 21 până la 37 şi de abia a reuşit să 
vorbească. 

— Şi am văzut un nou cer şi un nou pământ: pentru că 
primul cer şi primul pământ dispăruseră în neființă şi nu 
mai exista nicio mare... Când s-a întors la locul său, în 
strana din faţă, Giles nu s-a putut împiedica să nu observe 
că părul nepotului său începuse să albească la tâmple - 
ceea ce era corect, s-a gândit el, pentru o persoană care 
fusese de curând aleasă în Tribunalul Băncii Angliei. 

Congregația s-a ridicat în picioare pentru a se alătura 
celor aflaţi în afara catedralei, cântând cântecul preferat al 
lui Harry din Guys and Dolls, „Stai jos, clatini barca”. Poate 
pentru prima oară în istoria catedralei, de afară şi 
dinăuntru s-au auzit strigăte de „Bis”; înăuntru Armata 
Salvării, dirijată de domnişoara Adelaide, o reprezenta pe 
Emma, iar afară o mie de Sky Masterson cântau rolul lui 
Harry. 

Diaconul a încuviinţat şi dirijorul corului şi-a ridicat iar 
bagheta. Giles a fost probabil singurul care nu s-a alăturat 
congregaţiei care a început să cânte Și; acele picioare, în 
vremuri străvechi... devenind din ce în ce mai agitat, el a 
pus programul deoparte şi s-a agăţat de strană, sperând că 
nimeni nu va observa cum îi tremurau mâinile. 

Când congregația a ajuns la Până construi-vom 
Ierusalimul... Giles s-a întors şi l-a văzut pe diacon lângă el. 
S-a aplecat. Era probabil 11:41. 

Giles s-a ridicat, a ieşit pe interval şi l-a urmat pe diacon 
până la treptele amvonului, unde s-a aplecat iar, înainte de 
a-l lăsa cu Pe verzile şi plăcutele tărâmuri ale Engliterei 
răsunându-i în urechi. Când Giles s-a întors pentru a urca 
cele treisprezece trepte, îl putea auzi pe Harry spunându-i: 
„Noroc, bătrâne, mai bine tu decât eu.” 

Când a ajuns în strană, Giles şi-a pus manuscrisul pe 
pupitrul mic din alamă şi s-a uitat la congregația 
aglomerată. Un singur loc era gol. După ce s-a terminat 
ultimul rând din capodopera lui Blake, congregația s-a 
aşezat la loc. Giles s-a uitat la stânga şi a văzut statuia lui 
Nelson, cu singurul lui ochi uitându-se direct la el şi a 
aşteptat ca audiența să se liniştească înainte de a începe. 

Cu-adevărat, acest-a fost dintre toți cel mai nobil 
roman.? 


— Mulţi oameni în decursul anilor m-au întrebat dacă era 
evident când l-am întâlnit prima oară pe Harry Clifton, că 
eram în prezența unui individ cu adevărat remarcabil şi le- 
am spus că nu, nu mi-am dat seama. De fapt, doar 
întâmplarea ne-a adus impreună sau, ca să fiu mai exact, 
alfabetul. Pentru că numele meu este Barrington am ajuns 
în patul alăturat lui Clifton, în dormitor, în prima noastră zi 
la St Bede's şi din această întâmplare s-a născut o prietenie 
pe viață. 

De la început mi-a fost clar că eu eram superior. La urma 
urmei, era un băiat care nu numai că plângea toată 
noaptea, dar îşi mai uda şi patul. 

Râsetele puternice care s-au auzit de afară s-au 
împrăştiat repede în toată catedrala, ajutându-l pe Giles să 
se relaxeze. 

Această superioritate naturală a continuat să se 
manifeste când el s-a strecurat în lavoar. Clifton nu avea 
nici periuță de dinţi, nici pastă şi a fost nevoit să le 
împrumute de la mine. În dimineaţa următoare, când ne- 
am alăturat celorlalți băieți la micul dejun, superioritatea 
mea a devenit şi mai evidentă când a fost clar că Clifton nu 
mai văzuse o lingură până atunci pentru că şi-a lins 
porridge-ul direct din castron până ce acesta a rămas 
curat-lună. Pe atunci mi s-a părut o idee bună, aşa că am 
făcut la fel. După ce-am mâncat, ne-am dus în aulă pentru 
prima noastră adunare la care ni se adresa directorul. Deşi 
Clifton nu era clar egalul meu, la urma-urmei, era fiul unui 
docher, iar tata era proprietarul docurilor şi mama lui era 
chelnăriță, în timp ce mama mea era lady Barrington. Cum 
am fi putut să fim egali? Totuşi, i-am permis să stea lângă 
mine. 

3 William Shakespeare, Tragedia Julius Caesar, Act V, scena IV, pag. 82, 


Shakespeare Folger Edition, UK. 

După terminarea adunării, ne-am dus în clasă pentru 
prima noastră oră, unde din nou Clifton stătea lângă 
Barrington. Din nefericire, până a sunat clopoțelul pentru 
pauză, superioritatea mea mitică se evaporase mai repede 
decât ceața dimineţii după ce răsare soarele. Nu mi-a luat 
mult să-mi dau seama că voi trăi în umbra lui Harry pentru 
tot restul vieţii mele pentru că el era destinat să 
dovedească, dincolo de micuța lume pe care o ocupam pe 
atunci, că într-adevăr pana este mai puternică decât sabia. 

Această stare de lucruri a continuat şi după ce am plecat 
de la St Bede's la liceul din Bristol, unde am fost plasat iar 
lângă prietenul meu - dar trebuie să recunosc faptul că eu 
am câştigat un loc la liceu pentru că ei aveau nevoie de un 
înaintaş de crichet, iar tata plătise pentru el. 

In timp ce oamenii aflaţi în spatele St Paul râdeau şi 
aplaudau, în interiorul catedralei, atmosfera permitea doar 
râsete politicoase. 

Am ajuns să conduc echipa de crichet a şcolii, iar Harry a 
câştigat premiul pentru literatura engleză şi o bursă la 
Oxford. Am reuşit şi eu să mă strecor la Oxford, dar numai 
după ce am marcat suta la Lord's pentru Young MCC 

Giles a aşteptat să se potolească râsetele, înainte de a 
continua: 

ȘI apoi s-a întâmplat ceva pentru care nu eram pregătit. 
Harry s-a îndrăgostit de sora mea, Emma. Mărturisesc că, 
pe atunci, simțeam că ar fi putut face altceva, mai bun. In 
apărerea mea, pot spune că nu aveam cum să ştiu că ea va 
câştiga bursa de merit la colegiul Sommerville, Oxford, că 
va deveni prima femeie preşedintă a unei companii publice, 
preşedinta unui spital NHS şi ministru al Coroanei. Nu 
pentru prima oară, Harry mi-a dovedit că mă înşel. Nici 
măcar nu mai eram Barrington cel superior. Poate nu e 
momentul să vorbesc despre sora mea, Grace, pe atunci la 
şcoală şi care a devenit profesor de limba engleză la 
Cambridge. lar acum am căzut pe locul al treilea în ierarhia 
Barrington. 

Acceptasem deja că Harry îmi era superior, deci m-am 
asigurat că participăm la acelaşi seminare pentru că 
plănuisem ca el să-mi scrie eseurile, în timp ce eu 
practicam sportul preferat. Totuşi, Adolf Hitler, bărbatul 
care nu jucase un meci de crichet în viata lui, a oprit toate 
astea şi ne-a făcut să o luăm fiecare pe drumul propriu. 


Și toți conspiratorii, cu excepția lui, 
Făcură ce făcură, invidioşi pe marele Cezar.” 


Harry m-a făcut de ruşine părăsind Oxfordul şi 
alăturându-se armatei chiar înainte de a se declara războiul 
şi până ce l-am urmat şi eu, nava lui fusese scufundată de 
un submarin german. Toată lumea credea că era pierdut pe 
mare. Dar nu poti scăpa de Harry Clifton chiar aşa de uşor. 
A fost salvat de americani şi şi-a petrecut restul războiului 
în spatele liniilor inamice, în timp ce eu am ajuns într-un 
lagăr german de prizonieri. Cred că dacă locotenentul 
Clifton ar fi fost în buncărul de lângă mine la Weinsberg, aş 
fi scăpat mult mai repede. 

Harry n-a discutat cu mine sau cu oricine altcineva 
despre acest război, cu toate că i s-a acordat prestigioasa 
Stea de Argint pentru serviciile aduse ca tânăr căpitan în 
armata SUA. Dar dacă îi vedeți citația, aşa cum am făcut eu 
când am vizitat prima oară Washington ca ministru, veți 
descoperi că împreună cu un caporal irlandez, un jeep şi 
două pistoale, l-a convins pe mareşalul Kertel, comandantul 
unei divizii de tancuri de asalt, să le ordone oamenilor săi 
să-şi lase armele şi să se predea. Puțin după aceea, jeepul 
lui Harry a fost aruncat în aer de o mină de teren în timp ce 
se întorcea la batalionul său. Şoferul a fost ucis şi Harry a 
fost trimis la Spitalul Regal din Bristol unde nimeni nu se 
aştepta să supraviețuiască. Totuşi, Dumnezeu avea alte 
planuri pentru Harry Clifton pe care nici eu nu le-aş fi 
crezut posibile. 

După ce s-a terminat războiul şi Harry îşi revenise deja 
complet, el şi Emma s-au căsătorit şi s-au mutat în casa de 
lângă noi, cu toate că trebuie să mărturisesc că ne 
despărțeau câțiva acri. Înapoi în lumea reală, eu am dorit 
să fiu politician, în timp ce Harry dorea să fie scriitor, aşa că 
ne-am văzut iar de planurile noastre diferite. 

Când am devenit membru al parlamentului, mi s-a părut 
că în sfârşit eram egali până ce am descoperit că mai mulţi 
oameni citeau cărţile lui Harry decât mă votau pe mine. 
Singura mea consolare a fost că eroul romanelor lui Harry, 
William Warwick, fiul unui conte, arătos, inteligent şi eroic 
semăna de fapt cu mine. 

Au urmat mai multe râsete când Giles a întors pagina. 

Dar a fost mai rău. Cu fiecare roman nou scris de Harry, 
din ce în ce mai mulţi oameni se alăturau legiunii lui de 
fani, în timp ce de fiecare dată când participam la alegeri, 
eu obțineam din ce în ce mai puține voturi. 


lar el, cu gândirea sa onestă şi dorința ca 
Tuturor bine să le fie, era doar unul dintre ei.” 


Și apoi, fără niciun avertisment, prin căile capricioase ale 
sorții, viața lui Harry a luat o altă întorsătură când a fost 
invitat să devină preşedintele PEN din Anglia, rol în care 
urma să-şi manifeste talentele care urmau să fie invidiate 
de mulţi concetățeni care se considerau importanți oameni 
de stat. 

PEN l-a asigurat că era doar o poziție onorifică şi nu va fi 
prea solicitantă. Habar n-aveau cu cine aveau de-a face. La 
prima întrunire la care Harry a participat ca preşedinte, a 
aflat despre soarta unui om de care puțini dintre noi 
auziseră pe vremea aceea şi care lâncezea într-un gulag 
siberian. Mulțumită simțului de dreptate al lui Harry, Anatoli 
Babakov a devenit un nume bine-cunoscut şi o parte a 
vieților noastre. 

De data aceasta, uralele din exteriorul şi interiorul 
catedralei au continuat la nesfârşit în timp ce oamenii îşi 
ridicau stilourile şi le ţineau sus, în aer. 

Mulțumită hotărârii de neoprit a lui Harry, lumea a 
devenit interesată de soarta marelui scriitor rus, obligând 
regimul despotic să renunţe şi să-l elibereze în cele din 
urmă. 

Giles a făcut o pauză şi s-a uitat la congregaţie înainte de 
a adăuga: 

Și astăzi, soţia lui Anatoli Babakov, Elena, a venit de la 
Moscova pentru a fi cu noi şi a onora bărbatul care a avut 
curajul să-i provoace pe ruşi în propriul lor teritoriu, făcând 
posibilă eliberarea soțului ei, câştigarea de către acesta a 
premiului Nobel şi alăturarea de giganții literaturii care vor 
trăi mult după ce noi vom fi uitaţi. 

De data aceasta, a trecut mai mult de un minut înainte 
de stingerea aplauzelor. Giles a aşteptat până ce s-a făcut 
complet linişte, înainte de a continua. 

Câţi dintre voi aflaţi acum aici ştiu că Harry a fost ridicat 
în rangul de cavaler pentru că a refuzat să fie onorat astfel 
în timp ce Babakov zăcea în temniţă? Soţia sa, Emma, 
mulți ani mai târziu, când palatul i-a scris a doua oară, a 
fost cea care l-a convins că ar trebui să accepte, nu ca 
recunoaştere a muncii sale de romancier, ci ca luptător 
pentru drepturile omului. 

L-am întrebat odată pe acest om modest, blând, care 
considera că ar fi cea mai mare realizare a sa: aflarea în 
topul bestsellerurilor din lume, faptul că devenise cavaler al 
regatului sau că făcuse lumea să fie conştientă de geniul şi 
curajul colegului său scriitor, Anatoli Babakov? „Să mă 
căsătoresc cu sora ta,” a fost răspunsul lui imediat, „pentru 
că ea n-a încetat o clipă să ridice ştacheta, ceea ce m-a 
împins din ce în ce mai sus.” Dacă Harry s-a mânarit 
vreodată cu ceva, a fost doar cu realizările Emmei. Invidia 
nu i-a pătruns niciodată în minte. El era încântat doar de 
succesul celorlalți. 

Pentru că elementele toate i se închinau 
Natura-l îndrăgea şi sufletul îi era atât de blând’ 


În familia noastră avem o tradiție ca în fiecare ajun al 
Anului Nou, fiecare să-şi dezvăluie hotărârile pentru 
următoarele douăsprezece luni. Acum câțiva ani, Harry a 
admis oarecum mândru că va încerca să scrie un roman 
care ar fi fost admirat de mama lui, un critic foarte acerb. 
„Si tu, Giles, a întrebat el, „care este hotărârea ta de Anul 
Nou?” „Eu voi slăbi câteva kilograme, ” i-am răspuns eu. 

Giles a aşteptat încetarea râsetelor, ţinându-şi o mână pe 
stomac şi un exemplar din Capul câştigă cu cealaltă pentru 
ca toţi să poată vedea. 

Dar eu m-am mai îngrăşat câteva kilograme, în timp ce 
din romanul lui Harry s-a vândut un milion de exemplare 
după ce a fost publicat. Dar el tot a considerat că este mai 
important că Grace, cumnata lui, fost profesor de engleză 
la Cambridge, i-a considerat romanul o capodoperă. 

Giles s-a oprit o clipă, de parcă ar mai fi reflectat asupra 
problemei, înainte de a continua: 

Mi-au spus că Harry Clifton este mort. Eu propun ca 
oricine repetă acest zvon ar face mai bine să se uite la lista 
de bestselleruri din lume pentru a-i dovedi că el este în 
viață. Şi chiar când era gata să primească laudele şi 
ghirlandele care i-ar fi recunoscut realizările întregii vieți, 
Zeii au hotărât să intervină şi să ne amintească că era doar 
un om, lovind persoana pe care o iubea cel mai mult. 

Când Harry a aflat de tragica boală a Emmei şi a trebuit 
să accepte faptul că ea mai avea doar un an de trăit, a 
înfruntat acest obstacol ținând capul sus, ca în oricare altă 
nefericire pe care i-a pus-o viaţa în cale, cu toate că ştia că 
era o bătălie care nu putea duce la victorie. 

A lăsat totul baltă imediat, chiar şi stiloul, pentru a i se 
devota Emmei şi a făcut tot ce putea pentru a-i uşura 
suferința. Dar nimeni dintre noi, cei care am fost alături de 

ei în acele zile, nu a realizat pe deplin la ce a trebuit să 
renunțe şi la stresul şi jalea pe care i le aduceau durerea. 
La câteva zile după moartea Emmei, într-un sfârşit demn 
de romanele sale, urma să moară şi el. 

Eram lângă patul lui când a decedat şi tot speram că 
acest memorabil scriitor mi-ar mai putea spune o ultimă, 
memorabilă, frază. Nu m-am înşelat. „Giles, ” mi-a spus el, 
strângându-mă de mână, „Mi-a venit o idee pentru un nou 
roman.” Spune-mi mai mult, am zis eu. „Este despre un 
băiat născut la periferia Bristolului, fiul unui docher, care se 
îndrăgosteşte de fiica proprietarului docurilor.” Şi ce se 
întâmplă apoi, am întrebat eu. „Habar n-am”, a spus el, 
„dar primul capitol va fi gata când voi lua stiloul în mână 
mâine-dimineață. ” 

Giles s-a uitat către ceruri şi a spus: 

De abia aştept să-l citesc. 

Încercând cu greu să-şi păstreze calmul, rămas aproape 
fără cuvinte, a întors ultima pagină a necrologului, 
determinat să nu-şi abandoneze prietenul. Ignorând textul, 
a spus calm: 

Este adevărat că Harry a cerut o ieşire tăcută de pe 
scena vieții, iar eu i-am ignorat dorințele. Nu sunt Marcus 
Antonius, a mai zis Giles, uitându-se la congregatie, dar 
cred că vorbele Bardului i se aplică la fel de mult lui Harry 
cât i se aplicau nobilului Brutus. 

Giles a făcut o pauză, înainte de a se apleca în faţă şi a 
spune, aproape în şoaptă: 


Și viața-i era blândă, iar elementele cu toate 
i se închinau aşa că Natura-l respecta şi lumii-întregi 
putea să-i spună, Cu adevărat, acesta a fost un Om! 


SFÂRŞIT 

